
БІР ІПКІР 


Ата-бабамыз, яғни халық айтады: 

-- Дүние -- бір қисық жол бұраңдаған, 
Бақ тайса, ерге дәулет құралмаған. 
Күніне мың бір пәле жолықса да, 
Сонда да күдер үзбе бір алладан,- 

деп. Ал Абай атамыз: 
-- Өмір жолы -- тар соқпақ, бір иген жақ, 
Екі басын иілтіп ұстаған хақ. 
Тура жолда тегістік, тиянақ жоқ. 
Құлап кетпе, абайла, көзіңе бақ!- 


дейді. Өз замандасымыз Мұқағали: 


-- Қалтарыс, бұлтарысы мың сан қабат, 
Қызық -- өмір, ақырын тұрсаң қарап. 
Біреулердің еңбегі еш, тұзы сор боп, 
Біреулердің бақыты жүр сорғалап,- 


депті. Соған қарағанда, қай заман, қай дәуірде де өмір сүру оп- 
оңай болмаған. Біз де ондай оңай өмірді бастан кешкеніміз жоқ. 
“Кейінгі ұрпақ бізше өмір сүрсін”, - деп мен өз өмірімді өзгеге 
үлгі ете алмаймын, бірақ олардың біз қалай өмір сүргенімізді білгені 
артық емес. Шындық шындыққа үйретеді, шындықты білген адам 
шындыққа ұмтылады. Тәрбиенің де, білімнің де ең ғажабы - 
шындықты білу, шындық жолындағы күресті меңгеру. 

Біздің қазіргі өмір сүріп жатқан мезгіліміз “Өтпелі кезең” 
аталып кетті. Өтпелі дүние өтер де шығар, бірақ сол дәуірде өте 
шыққан біздердің де іс-әрекетіміз бен ой өрісімізді болашақ 
ұрпақтың білгені жөн. Өйткені өтпелі кезеңде адамдардың кісілігі 
де, қабілеті мен білімі де, патриотизмі мен тайсақтығы да -- бәрі- 
бәрі сынға түседі. Және анау-мынау емес, тарихи сынға түседі. 
Саясат пен азаматтық күрес -- өте күрделі күрес. Оған, бәлкім, 
біздер -- замандастар -- ақырғы кесімді бағаны бере алмаспыз да, 
ең дұрыс бағаны болашақ ұрпақ -- сол күрестің не жемісін жейтін, 

не қасіретін тартатын ұрпақ -- беруге тиіс. Олар дұрыс баға беру 
үшін, сол кезеңнің күресі мен замана тынысы, лебі, оқиғалары 
дұрыс баяндалған, шынайы суреттелген естеліктер де жазылуы кажет. 
Мені жазуға жетектеген -- осы ой, осы мақсат, бір пікір. 

“Ә, құдай, бәле-жалаңнан сақта!” -- деп отыратын қарттарды 
біраз көрдім. Кезінде бірақ сол сөздің астарына онша мән бермеген 
екенмін, оның өте үлкен әрі ақылды, байыпты тілек екенін кейін 
сездім. Бәле-жалаға ұрыну біздің елде, әсіресе, Кеңес өкіметі 
орнағаннан кейін үдеген екен, әйгілі отыз жетінші жылды әке- 
шешелеріміз бастан кешсе, отыз жетіншінің жаңғырығындай болған 
сексен жетіншінің бәле-жаласын біз де бастан кешірдік. Сондай 
сұмырай науқанның зардаптарын заманға аудара салу, оған нақты 
адамдарды кінәлі емес қып көрсету бізде жаман әдетке айналған. 
Соның кесірінен ондай кесепаттар тағы қайталана беруі әбден 
мүмкін. Өйткені халық алдында жауап бермейтін, беті күймейтін 
қылмысты құлшына жасаушылар қай заманда да болады. 

Олардың тамырына балта шабудың бірден-бір амалы - 
қылмыстарын халық алдында жария ету, әшкерелеу. Ал одан 
қорқпаған адам өзі де адам емес. Өйткені сенің халық алдындағы 
қылмысың үшін замандастарың дер кезінде айыптап үлгермегенмен, 
оның зардабын, ар-ұятын ұрпағың -- немерең, шөберең, бүкіл үрім- 
бұтағың тартады ғой, оны ойламай өмір сүрудін несі мәнді? Ештемеге 
жауап бермей, ешкім үшін кам жеп қиналмай, тек жан тыныштығы 
мен жан рахатын сақтау мүмкін бе? Мүмкін болған жағдайда, ол 
нағыз саналы деген адамнын өмірі санала ма? 

Әрине, бұл жағдайларды әркім әрқалай түсінеді. Мен де өзімше 
түсінем. Сол өз түсінігім тұрғысынан алыс-жақын адамдарға да 
баға берем. Соған қарап ертеңгі ұрпақ өз өмірін халықтық мүддеге 
сай өткізуге ұмтылар-ау деп ойлаймын. Естелік жазудың қажеттігі 
де сол үшін. 

“Айтарымды айттым, қалғанын өзің біл. “Неге айтпадың?” - 
деп өкпелеме”, -- дейтін қарттардың да жағдайын бірте-бірте біле 
бастадық. Айту бізден болсын, қалғанын келешек ұрпақ өзі 
таразылап, керегін алар, керексізін тастар. Енді есімде қалғанды 
баяндап көрейін. 

Кей оқиғаның ай-күнін дәл басып айта алмауым да мүмкін 
шығар. Өйткені мен де еренсіз қазақтың бірі боп кезінде күнделік 
жазбаған адаммын. Алайда араласқан адамдардың іс-әрекетіне ар- 
ожданыммен адал баға беруді басты мұрат еттім. Өзіме жақсылық 
жасаған адамдарды “еш жақсылық жасамады”, жамандық 

жасағандарды “ешкімге жамандығы жоқ кісі еді” деп, қазіргі күннің 
баянсыз ағысына ілесіп мәймөңкелемедім: өз бағамды жеке өз 
таным-түйсігіммен бердім. Жақсылар менің бағама жалтақтап жүрген 
жоқ шығар, жамандық жасағандар да менен үрке қоймас, бірақ батыр 
да, дана да -- бәрі халқы алдында кішік. Сол халықтың бірі ретінде 
мен де көрген-білгенімді өзгелермен бөлісейін дедім. Менікі -- бір 
ғана пікір, жеке көзқарасым ғана. 


ӨМІРБАЯННЫҢ БАСЫ 


Кімнің де болса өмірбаяны балалықтан, одан бұрын әке-шешесін 
таныстырудан басталады. Менің әкемнің аты -- Мұстахан, шешем - 
Зинатай. Әжемнің баласы боп өскендіктен, бала кезімде мен шешемді 
атын атап Зинатай дейтінмін. Келе-келе кейініректе “тәте” дейтін 
болдым. Шешемнің аздап қана латынша жаза алатын сауаты болды. 

Әкем Мұстахан 1912-жылы туған, ал інісі Айтжан 1924-жылғы. 
Бұрынғы Шелек ауданының тау бөктеріңде, Бартоғайдың астыңғы 
жағында Малыбай деген ауыл бар, мен сонда дүние есігін аштым. 
Бірақ туу туралы куәлігімде 1938-жылғы 27-желтоксанда Талдықорған 
жақтағы Мұқыры ауылында туды деп көрсетілген. Әкемнің атамекені 
Бақанас жағы. Ашаршылық жылдары, яғни әйгілі отыз екіде Бақанас 
бойында аш өліп жатқан адамдардан аяқ алып жүргісіз бопты. Аш 
жұрт атамекенінен амалсыз босқан. Бақанас бойында туып-өскен 
Димекеңнің (Қонаевтың) әкелері де сол жылдары Балтабайға келіп 
паналапты. Димекең Алматыдан Балтабайға атпен кешеуілдетіп 
келгенде, әкесі: “Атты өлтіретін болдың”, - деп кейиді екен. 

Малыбайда кезінде бес колхоз болыпты, соның “Қызыл жұлдыз” 
колхозында әкем Мұстахан ҡызмет істепті. Жаркенттегі басшы 
қызметкерлердің мамандығын жетілдіру курсында оқып жүрген 
шағында, 1939-жылы, жоспарлы шақыру бойынша әскерге алынған. 
Содан фин соғысына қатысады. Соғыс біткен соң Мәскеу маңында 
аялдап тұрған. Сонда жазған хаты бар, онда: “Мәскеу түбінде тұрмыз. 
Амандық болса, жақын арада көрісіп қалармыз”, - деген екен. Содан 
маусым айы кезінде: “Сірә, қазір қайта қоймаспыз, тағы соғыс болатын 
сияқты”, -- деген хаты тағы жетіпті. Сол күмәні расқа шығып, әкем 
Ұлы Отан соғысына қатысады, содан оралмайды. 

Әкеден балаға әр түрлі мұра қалады. Маған қалған ең үлкен 
мұра -- белорус тілінде баспаханада терілген күнделіктің қос 
парағына жазылған әкемнің хаты ғана. Латын қарпімен жазылған 

сол сарғайған қағаз мен үшін сары алтыннан ешбір кем емес. 
Әкемнің соңғы хаты Брест маңындағы жақын бір мекеннен 
жазылған көрінеді. Соған қарағанда, соғыстың алғашқы күні-ақ 
әкемнің тағдыры өз шешімін тапқан секілді. Сол мұра хатта әкем 
бізге былай дейді: 


Амяндық сәлем 


Мұстаханнан. өте аяулы, жаннан артық көруші атыңнан 
айналайын алтыным Айтжанға жана жаным Кеңеске. Қалай, әке, 
дені-қарның сау, күліп-ойнап жүрсіңдер ме? Кеңесжанның дені- 
қарны сақ, ойнап жүр ме не әңгіме айтып жүр ? Кеңесжанның халі 
жақсы ма? 

Ал менен халді білмек болсаңыздар, аман-есен денсаулықтың 
арқасында тіршілік етіп жүрмін, халім жаман емес, жақсы. Әйтеуір, 
ден сақ болып, аман болсақ, көрісіп қалармыз деген үміт зор. Осы 
хатты сіздердің хаттарыңа қарамастан жаздым. Әбілханнан да хат 
алып, амандықты біліп тұр. Күлиса маған жазған хатында. “Әбілханға 
80 сом ақша салып едім, 24 күн жүріп өзіме қайтып келді”, - дейді. 
Маған 50 сом жіберген екен, оны мен алдым. Алып, қайырып хат 
жазып жібердім. Жана 6 тетрат жіберген екен, онысы келмеді, бір 
жерде қалса керек. Жана жазған хаты адамның Ішін ерітіп хат жазады. 
“Ағажан, қашан келесің?” -- деп. “Күн санап жолыңды тосып 
жүрмін”, - дейді. Осы күнге дейін Талма мен Зинетай сондай бір 
хат жазып жіберген емес маған. 

“Ал Айтжан алтынымның жазған хаты болмаса, басқаларыңның 
жазғандарыңа бір тал қанағаттанбаймын. Зинстай хат жазуды жақсы 
біледі. Жана анық жазады, бірақ жазуға сөз таба алмайды, бір парақ 
қағаздың бетіне екі-ақ ауыз сөз жазады да, соны Мұстаханға деп 
жібереді. Оның хаты төлке пошташының басын ауыртуға ғана жүреді. 
Жана Жапарқұл туралы. Жапекеңе рахмет хат жазбағаныма бір жыл 
боп барады. Ол туралы басқа көп айтарым жоқ, төлке қатын алған 
жағдайы туралы, Ерекеңнің қолына барғаны туралы хатқа жазыңдар. 
Жана Алматыдан не әкелді, қаншалық киім-кешек әкелді хатқа 
жазыңдар. Басқа не айтам, амандықтарыңа мен тілектес, аман боп 
тұрыңдар. Біздің қайту срөгімізге енді екі ай қалды. Бірақ та сол 
нақты жіберетінін иә жібермейтінін анық білмейміз. Агар сентәбір 
айында қайтпай қалсақ, онда 3 жылға қаламыз. Бірақ ТАНЫШшШЫлЛЫқҚ 
болса, сентәбір айында қайырар деген үміт бар. Ал приказда анық 

екі жыл екен әскерде жүруіміз. Аман болсақ, қайтып қалармыз 
Деймін. 

ААЙтжан әке, осы хат барысымен хат жаз, барлық хал- 
жайларыңды айтып жаз, мақұл ма, әке? Сіздерден хат келсе де, 
соған өздеріңді көргендей болып көңілім жақсы болып қалады. 
Қайыр хош боп тұрыңдар. Әйтеуір, аманшылық болсын! 

Хат жазушы Мұстахан Аухадиев. 14/У1-41. 

Бұл хат бізге жетіп үлгерді ме, жоқ па, бір аптадан кейін Ұлы 
Отан соғысының басталғаны баршаға аян. Осыдан кейін әкемнен 
хат келмепті. Келмеу себебін көңіл сезеді. 

Інісі Айтжан 1942-жылы соғысқа кетіп, 1944-жылы жараланып 
қайтты, алты ай Алматыда госпитальда жатты. Жазылған соң Жапон 
соғысына кетті. Ол соғысқа аяғына дейін қатысып, тек 1947-жылы 
ғана аман-есен Малыбайға оралды. 

Соғысқа дейінгі, соғыстан кейінгі жылдарда әлдебір құжатты 
мекемелерден оп-оңай ала кою мүмкін емес еді. Менің туу туралы 
куәлігімді алу да шешеме көп қиындық келтірген болу керек. Сарөзек 
стансасының солтүстігіндегі Майтөбе деген жерде інісі тұрушы еді, 
сол жаққа төркіндеп барып, менің туу туралы куәлігімді сол інісі 
арқылы Мұқырда туған етіп толтырып әкелді. Сол құжаттағы мәлімет 
менің ресми өмірбаяныма әлі негіз боп келеді. 

Шешем Малыбайда қой фермасының, одан кейін сиыр 
фермасының меңгерушісі болды. Үйге бір айда бір оралады. Әжем - 
әкемнің шешесі -- Маржан деген кісі тамүй үстіне шығып: “Келінім 
қашан келер екен?” -- деп қарауылдайтын да жүретін. Күйеуі соғысқа 
кеткен бес-алты әйел Маржан әжемдікінде бірге тұратын. Бірігіп 
жан баға ма, білмеймін. Жұмыла көтерген жүк жеңіл дегендей, соғыс 
жылғы қиындықты, сірә, қауымдасып жеңілдететін болу керек. 

Ауылдағы істің бәрін дерлік әйелдер атқарады, басшылықтың 
өзінде де әйелдер әжептәуір. Шешем ферма меңгерушісі боп 
жүргенде, есепшісі бір қолы шолақ ер кісі еді. Ауылда жүрген 
еркектердің көбі сол сияқты соғыстан жараланып не болмаса кемтар 
боп оралғаңдар ғана еді. 

Адамдардың соғыс жылдарындағы іске берілгендігі, өкіметке 
адалдығы айрықша болатын. Заманның, заңның қатыгездігінен ғана 
қорқып солай болды деуге аузым бармайды. Ешкім көрмейтін, еш 
адам куәлік ете алмайтын жерде де адалдық үстем болды. Мен оның 
мысалын алыстан іздемей-ақ өз шешемнің басынан көргенімді батыл 
айта аламын. Ферма меңгерушісі болғандықтан, малшыларға тиісті 

қантты шешем тарататын. Қант болғанда қап тола шақпа қант 
әкеледі. Оны әр малшыға санап тұрып бөледі. Ал шешеме оны ешкім 
санап бермейді, тек қап бойынша жалпы салмағын өлшеп қана 
береді. Демек қаптағы қанттан уыстап алып қалсаң да адам білмейді. 
Бірақ шешем барлық қантты талдап санап, бір түйіріне дейін 
қалдырмай түгел бөледі. Бізге тек қап түбінде қалған ұнтағын ғана 
беретін. Солай болуға тиіс екенін түсінеміз бе, әйтеуір, біз де баса- 
көктеп сұғанақтық жасамайтынбыз. 

Адалдық ол жылдары ауаның өзінде бар сияқты сезілетін. Оған 
да бір мысал келтірейін. 

Бала кезіміздегі үй мен қазіргі үйлердің айырмасы жер мен 
көктей. Ол кездегі жұрттың бәрі тамүйде тұратын. Там дегеніміз - 
дымқыл топырақты тоқпақпен ұрып қанатын тұрғызған үй. 
Сыпайылап там үй дейміз, әйтпесе там деп те айта беретінбіз. Оны 
кейбір аймақта басқаша түсінетінін кейін білдік. Сол тамүйдің бір 
бұрышында кірпішпен бөлінген қамба болатын. Оған бидай немесе 
ұн сақтайтын. Әжем де сөйтетін. Бір күні қамбаның үстіне құлпыны 
қоя салып еді, ол лып төмен түсіп кетті. Қамбаның аяқ асты олқы 
боп қалғанын көріп, әжем ұн ұрланғанын дереу анықтады да: 

-- Әй, Қамбар ғой, - деді де, шығып кетті. Көрші ұйғырдың аты 
Қамбар еді. Қамбарға барып әжем әлденелерді айтып жатты. -- Айтсаң, 
бөліп жейміз ғой,- дегенде, әлгі кісі жылап жіберді. Ұнды ағаш 
түбіне тыққан екен, әкеліп берді. 

Әлгі жағдай еш шиеленіссіз, ұрыс-керіс, өзара қорлау иә 
балағаттаусыз-ақ бір минөтте шешілді. Араны алшақтатудың орнына 
әлгі тез келісім өзара түсіністік әкелгендей болды. Жұрт кедей тұратын, 
бірақ пиғыл-ниеті жомарт еді. Ол кезде адамдар бір-бірін оңай 
түсінетін, бір-біріне жаны ашитын. Жоқшылықтың да тәрбиеші екенін 
өз көзімізбен көріп өстік. 

Мен баршылықты жамандамаймын. Оған қарсы болуға ешкімді 
үгіттемеймін. Алайда баршылықты білімділік қана тең ұстай алатынын 
әркімнің есіне сала кетуді артық деп ойламаймын. Өйткені білімсіздің 
қолына тиген баршылық ертең басына қонған бақ болып билікке 
ұласады. Баршылық пен билік -- аса нәзік басқаруды қажет ететін 
қару. Білімді адам басқарса, елге құт әкеледі, білімсіз біреу басқарса, 
жұт әкелуі мүмкін. Сондықтан білімге, мәдениетке негізделмеген 
баршылықтың да басқаға кесапаты көп тиеді деп ойлаймын. Жалпы, 
жер бетіндегі адам баласының бәрі де баршылыққа жетуге ұмтылады. 
Себебі баршылықтың арқасында жақсы өмір сүруге қол жеткізе 

аласың, ал жоқшылық жоқтан өзге неге жеткізеді? Қазақта бір мысал 
әңгіме бар. Әлдекімдер: “О, боқ жаман”, - дейтін көрінеді. Әлгіні 
естіген қарға: “Жә, боқ жаман емес, жоқ жаман”, - депті-міс. Соған 
қарағанда, адамдардың біркелкі, яғни бәрінің де кедей кезіндегі ара 
қатынасы қызғаныш, іштарлық, бәсеке сияқты қауіпті қозғаушы 
күштерден ада болатын болу керек. Ал қызғаныш, іштарлық, бәсеке 
дегендерді баршылық қана тудыра алады ғой. Оларды тежеу, зиянсыз 
мақсатқа қарай бағыттау мәдениет пен білімнің ғана қолынан 
келетіндігін бай елдер тежірибесі әлдеқашан делелдеді. Біз де, құдайға 
шүкір, егемен ел болғалы сол бағдармен ілгері жылжи бастадық. Бізде 
мәдениет те, білім де бар, енді тек байлық қана қажет дейтіндерге 
мен қосыла қоймаймын. Біздің бар деп жүрген бұрынғы мәдениетіміз 
бен біліміміз қазіргі қажетімізге жарай бермейді. Сондықтан біз бәрін 
де қайта игеруге, жаңаша дамытуға тиіспіз, баршылық пен білімділіктің 
тізгінін тең ұстауға міндеттіміз. Өйтпейінше өркендей алмаймыз. 


БІЛІМ ҚУҒАН БАЛАЛЫҚ 


Малыбайда ұйғыр көп тұратын. Бәріміз ұйғырша сөйлейтінбіз. 
Мектеп те ұйғырша-қазақша болатын. Соғыс біткен жылы сол мектепке 
1-класқа бардым. Төрт жылдай сол мектепте оқыдым. Төртінші класта 
жүргенімде, тәтем, яғни шешем: “Кеңесжанды орысша оқытам”, - 
деген әңгіме шығарды. 

Майтөбе жақтағы інісіне барып келді де, шешем мені сол жаққа 
алып кетті. Сөйтіп, 4-класты Майтөбеде орысша бітірдім. 

Шешемнің әкесі үш ағайынды еді. Өзінің аты -- Бәйтеш, 
ағасы -- Қыдырбай, інісі Рамазан. Әкесі теміржолда істейтін, ағасы 
Қыдырбай балаларымен Мұсабек атындағы колхозда тұратын. Күзде 
шешем екеуміз Майтөбеден Мұсабекке көшіп бардық. Майтөбеде 
шешем теміржол бойында істеген, колхозға келіп әртүрлі жұмыстар 
атқарды. 

Мұсабек атындағы колхоздың Қызыларық деген бригадасында 
тұрдық. Мектеп бес шақырым жердегі Өндіріс деген ауылда болды, 
сол араға жаяу қатынасып оқимыз. Алыс жолдың ауыртпалығын 
балалық буы байқатпайды, алысып-жұлысып ойнап барамыз, улап- 
шулап қайтамыз. Мектепке кетіп бара жатқанда қант қызылшасын 
отқа көміп кетеміз де, қайтарда пісіп тұрған қызылшаны құмарта 
кеп жейміз. Соның өзі -- біз үшін бір ғажап романтика! 

Алтыншы класта жүргенімде бір оқиға болды. Таңертең тұрып 
мектепке жиналдым. Дала жап-жарық. Қызыларықтан Өндіріске 
қарай шықтым. Ауыл сыртында тырп еткен тірі жан жоқ. Менен 
басқалардың бәрі мектепке бүгін бармайтын сияқты. Сонша 
баланың бірде-бірінің жолықпағаны қайран қаларлық-ақ нәрсе, 
бірақ оны оншалық ойлай қоймасам керек. Мектепке келсем, тағы 
ешкім жоқ. Мектеп құлпыда, қарауыл ұйқыда. Сөйтсем, таң атып 
кеткен екен деп ай жарығымен жүре беріппін. Содан кейін шешем: 

-- Бір күні қасқыр жеп қойса, қайтем? - деп, Әлімқұл деген 
мұғалімнің үйіне тұрғызды. 

Әлімқұл әскери міндетін өтеп келіп жаңа ғана үйленген жігіт 
екен. Жағдайым жаман болмады. Екі-үш айдан кейін -- менің 
Әлімқұлдыкінде жақсы тұрып, жақсы оқып жатқанымды көрген 
соң, -- шешем: “Ақшасы жақсы жұмыс іздеймін”, - деп, қайтадан 
Майтөбеге кетті. Содан 1952-жылдан 1957-жылға дейін теміржол 
бойында жол шолушы болып істеді. Жұмысқа қажетті он алты 
килограмм жүгін көтеріп, батыстан шығысқа карай төрт шақырым 

жол бойын күнбе-күн жаяу барып шолып қайтатын. Сонда аз 
дегенде күніне сегіз шақырымды жаяу жүреді. Егер жолдың бір 
жері бұзылса, жасайды. Жасау қолынан келмесе, дереу тиісті жерге 
хабарлайды. Жай ғана жүріп өтпей, жолдың әр жерін тексереді, 
ұстап көреді, теуіп байқайды, тоқтайды, еңкейеді, әйтеуір, сегіз 
шақырым жолдың күндіз-түні ақаусыз жұмыс істеуіне жауап береді. 
Ол кездің жауапкершілігінің қандай екенін біздің ұрпақ жақсы 
біледі: Сәл ақау кетсе, сол үшін басың да кетеді. Шешемнің үсті- 
басы үнемі май-май боп жүретін. Сегіз шақырымды аралап 
қайтудың жай аралап қайту еместігін содан-ақ аңғаратынмын. 

Жетінші класты сол Өндіріс ауылында бітірдім. Ол кезде орталау 
мектеп жетінші класпен бітетін. Екі қыз және мен үшеуміз ғана 
орталау мектепті үздік бітіріп шықтық. Өндірістегі мектептің бар- 
жоғы да сол орталау, яғни жеті кластық қана болатын. Енді оқуды 
ары қарай жалғастыру үшін онжылдық, яғни орта мектебі бар жерді 
табу қажет еді. “Еңбекші казақ” аулында онжылдық мектеп- 
интернат бар-ды, соған орналастым. Майтөбе, Қызыларық, Өндіріс, 
“Еңбекші қазақ” -- бәрі де Көксу ауданына қарайтын. 

Жан-жақтан “Еңбекші қазаққа” мен құсап оқуға келгендер өте 
көп екен, мен 8-“Е” класына іліктім. Сонда бір сегізіншінің өзі 
алты класс болғаны ғой. 8-“Е”-де 25 бала оқыдық. Ол кезде класс -- 
кластың өзара жарысына қатты мән беретін. Оку үлгерімі мен тәртібі 
бойынша біздің “Е” класы бірінші тоқсанның қорытындысы 
бойынша бірінші орынға шықты. Әдейі іріктелгендей, өңкей үздік 
оқитындар жиналыппыз. 

Сол 8-“Е” класында менімен бірге оқығандар Төлеген 
Ақшанов -- Көксу ауданында көп жылдар аудандық партия 
комитетінің бірінші хатшысы болып істеді, Серік Әбдімәлінов - 
Қазақстанның еңбек сіңірген дәрігері, Сейдім Әубәкіров медицина 
ғылымдарының докторы. 

Амал не, “Еңбекші қазақтағы” оқуым көпке ұзамады. Марттың, 
яғни көкектің бесіне дейін ғана оқыдым. Одан кейін ауырып 
қалдым. Сол қолымның саусақтарының арасына жанды жара 
шықты. Қолымды төмен түсірсем, солқылдап шыдатпайды, сонан 
соң ылғи көтеріп жүрем. Ақыры Алматыға келіп ауруханаға жаттым, 
сонда сегіз ай емделдім. Емделіп шыққан соң Сарөзек 
стансасындағы мектеп-интернатқа жатып, жаңа жылдан ары қарай 
8-класты тағы қайтадан оқыдым. 

Мектепте белсенді балалардың бірі болдым. Мектеп комсомол 

ұйымы хатшысының орынбасарына сайландым. Мәдени жұмыс 
жағын басқарам. Мектеп бойынша оркестір құрдық. Мен мондолинада 
жөне мондолда ойнайтынмын. “Балбырауын”, “Кеңес”, “Қос алқа”, 
“Келіншек” күйлерін тартатынбыз. Репертуарымызда көп орыс биі 
бар еді. 

Шешем Майтөбеде теміржол бойында істеп жатты. Майтөбеден 
ары, яғни солтүстікке қарай жеті шақырым қашықтықта Тауарасы 
деген разиез барды, сонда шешемнің інісі, яғни менің нағашым 
Бақбай деген кісі тұратын. Майтөбе мен Тауарасынын шабындығы 
да, малы да бір-бірімен араласып жатады, екі ауылдың арасы жап- 
жақын. Мен де Тауарасындағы Бақбай нағашымдікіне жиі барып 
тұратынмын. Бақбай ағаның әйелі Ырысалды мені өлердей жақсы 
көретін. Мен барғанда қуанып: “Кеңесжаным келді. Осы қара бала 
аман болса, бізді жеткізеді”, --дейтін құдайға жалбарынып. Қойын 
сойып, бауырсағын пісіріп, менің әр келгенімді кішігірім тойға 
айналдырып жіберетін. Сонша әбігерлікті айналасындағы көршілер, 
әрине, алдымен байқайды. Ал Бақбай аға мен Ырысалды жеңгемнің 
көршісі Медетбеков Әбілғазы деген кісі болды, әйелінің аты Ботажан 
еді. “Кеңесім келді деп ылғи шуласып жатады. Ол Кеңесі қандай 
бала екен сонша?!” -- дейді екен со кісі. Көрші болған соң, о 
кісілердің бала-шағаларын да, өздерін де келген сайын көріп 
жүретінмін. Алайда Ырысалды: “Сыртта оқитын бір қызы бар. Соны 
каникулға келгенде, көрсеңші. Әдемі”, - дей беретін мақтап. 54- 
разиезде, яғни Тауарасында бар-жоғы төрт кластық бастауыш мектеп 
қана бар екен, сондықтан бесінші кластан бастап балалары мектеп 
іздеп туысқан-туысқандарын сағалап әр жаққа кетеді екен. Олардың 
да ортаншы қызы шешесінің туған інісі Қаби Мырзакәрімов деген 
аупарткомның бөлім бастығының үйінде тұрып Қоғалыда оқып 
жатыр екен. Менен екі класс төмен алтыншыда оқитын болып 
шықты. 

Бір сәті келгенде ақыры ол көршінің қызын да көрдім. Үйінен 
шай да іштім. Шашы бұйра, өңі қара торы, ашық жүзді әдемі қыз 
екен. Жөндеп сөйлеспесек те, амандастық, таныстық. Содан кейін 
көп уақыт көріспей кеттік. Бірақ қыз, әйтеуір, көкейімде қалып 
қойды. 

9-класта жүргенімде Тауарасына концерт қоюды 
ұйымдастырдым. Бес-алты бала бардық. Шағын ауыл концертімізге 
тайлы-тұяғы қалмай түгел жиналды. Концертті өзім жүргіздім, тақпақ, 
айттым. Жұрт қатты риза болды. Менің де көңілім көтеріліп қалды. 

Тарадық. Баяғы көршінің қызы да концертке келіпті. Көзім 
бірден түсті. Көңілім де бір түрлі болып кетті. Концерт қоюға келген 
балалардың үйі сол Тауарасында тұратын. Өмірсерік деген балаға 
оңашалап: “Бір жерге барып, көрші-көрші ойнайық. Кербез де 
қалсын”, - дедім. Бір үйге ойын-сауық ұйымдастырды. Менің қызға 
деген көңілімді біліп алған қу әбден-ақ аямай қинады. Ұтылып 
қалсам болды, “Сиырша мөңіре!” “Қойша маңыра!” -- деп бәле 
қылады. 

Ойнадық, улап-шуладық. Кербезбен қатар отырдым, бірге 
ойнап-күлдім, бірақ көңілімді білдіретіндей бір сөз де айта алмадым. 
Алайда өзін ұнататынымды, ұнатып қалғанымды қыз еш сөзсіз-ақ 
қылығымнан алғаш сонда аңғарған болар деп ойлаймын. Солайы 
солай болған сияқты. 

Тәтеммен бірге теміржолда істейтін Сәлім деген кісі Сарөзекте 
тұратын. Әйелінің аты -- Несіпбала. Со кісі бірде тәтеме: 

-- Балаң сабақты жақсы оқиды екен. Біздің үйде тұрып оқысын 
да. Біздің де баламыздың аты Кеңес еді. Соның сабақты дұрыс 
оқуына көмегі тиіп, әсері болар ма екен, - дейді. 

Ол сөзге тәтем құлай кетіп, жарты жылдай, яғни оқу жылы 
аяқталғанша мен сол Сәлім мен Несіпбаланыкінде жатып оқыдым. 

Көктем кезі болатын. Жер батпақ. Сарөзектің сары батпағының 
қалай болатынын көргендер ғана біледі. Алайда қай батпақтың да 
былғау қабілеті бір-бірінен кем түсе қоймас. Оқудан шығып үйге 
келе жатқам. Қолымда кешкі киноға алған билетім бар. Кенет үш 
жігіт жолыға кетіп, мені жабылып ұрып тастады. Әлдекім үстімізден 
ШЫҒЫП: 

-- Ой, мынау не?-- деп қалған соң ғана үшеуі қашып кетті. 
Батпақ-батпақ боп Сәлімдікіне келсем, ол үйде шешесі мен Кербез 
отыр. Қоғалыға оқуға қайтып барады екен, ертеңгі автобусты күтіп 
осында қонып қалыпты. Сол күні Кербез екеуміз дұрыстаңқырап 
сөйлестік. Сол жылы мен 9-класты, Кербез 7-класты бітірді. Мен 
ары қарай оныншыда оқып жүрдім, ал Кербез Алматыдағы Советтік 
сауда техникумына түсті. Сырттай сұрастырып біліп жүрдім. 
Өйткені көңілім Кербезге бір жола құлап қалған-ды. Мектепте мені 
де бір қыз жақсы көріп жүрді, бірақ менің көңілім тек Кербезде 
болды. Ол Алматыда, мен Сарөзектемін. Арамыз шалғай, тек ой- 
қиялым қызбен жиі-жиі қатынасып, есіме қыз қайта-қайта түсе 
беретін болды. 

Бір күні ойда жоқта Кербезден маған ойын хат келді. Хатта 
ойынның шарты жазылған, басқа бәлендей басы артық сөз жоқ. 

Мен өзім білетін бес кісіге хат жазады екем, олардың әрқайсы әрі 
қарай сөйтеді. Сөйтіп, өзіңе хат жазушы адамды көбейтесің. 
Дегенмен ондай хаттың өзін де қыз бекерден бекер жаза салмайтын 
болу керек: Жек көрген кісісіне жазбайды ғой. Сол оймен үміт 
шіркін оянып-ақ қалды. 

1957-жылы қысқы каникулда мен Тауарасындағы нағашымдікіне 
тағы келдім. Қоғалыдан Кербез де үйіне келіпті. Кербездің шешесі 
менің Ырысалды жеңгемнің әрекетін көріп: 

-- Мыналардың Кеңесі келе жатыр-ау деймін, бауырсақ пісіріп 
жатыр екен, - депті. 

“Жігітті ел мақтаған қыз жақтаған”, -- дейді ғой Абай. 

Сол айтқандай, ағайын-туыстар да Кербез екеуміздің тіл 
табысқанымызды сырттай қалап жүрген сияқты. Шешемнің әкесі 
Бәйтештің кейінгі алған әйелі жалайыр руынан еді. Кербез де 
жалайырдан. Сондықтан да Бәйтекең оған балдызсынып біраз 
нәрселерді айтып салады екен. Бірде: 

-- Сен ана Кеңеске тиіп келін болсаң, он метір арақ алып той 
жасаймын, -- деп төтесінен қойып қалыпты. Қалжыңдап “летір” 
дегенді әдейі “метір” депті. 

Тауарасының үстінен Быжы өзені өтеді. Қыста қатып қалады. 
Ұл-қыздың бәрі мұзға шығып сырғанақ тебеді, мұзды ойып су 
әкеледі. 

Тауарасында Быжының үстінен салынған көпір бар. Сол арадан 
теміржол өтеді. Көпірге күзет қойылады. Кербездің әкесі сол 
көпірдің күзетінде істейтін. 

Каникул күндерінің бірінде Әсия деген қыз Кербезді, мені, 
Кербездің немере ағасы Онтайды қонаққа шақырды. Әке-шешесі 
үйде жоқ екен, оңаша өзіміз ғана болдық. Көптен бері іште тынып 
келе жатқан сөзімді сол түнгі оңашалық оңынан шешіп кетті. Бір 
сәтін тауып Кербез екеуміз сыртта оңаша қалдық. Ай сүттей жарық. 
Әңгіме, сөз -- бәрі, әрине, өз қызметін жасады. 

Сол кеш үшін, қонаққа шақырып, қолайлы жағдай туғызғаны 
үшін Әсияға мың да бір рахмет! 

Каникул біткен соң Кербез Алматысына, мен Сарөзегіме кеттім. 
Содан кейін үзбей бір-бірімізбен хат жазысып тұрдық. Оныншы 
класты да үздік оқып, өте жақсы деген бағалармен бітіруге тақап 
қалғам. Алтын медальға бітіретін бірден-бір кандидат екенім алдын 
ала белгілі боп қойған. Бірінші май мерекесі күні күтпеген бір 
жағдай бәрін бұзып жіберді. Сол жылы май мерекесімен айт та 
қатар келген болатын. 

“Бала. Баланың ісі шала” дегенді бұрынғылар бекер айтпаған. 
Бірінші май күні бір топ бала шақ-шүқ төбелесіп қалдық. Біреу 
жарты кірпіш алып бізге қарай лақтырып жіберіп еді, кірпіш бізге 
тимей, сол арада тұрған сегіз жасар балаға барып тиді. Баланың 
әке-шешесі мілиса шақырып, бәрімізді апарып мілиса қамады да 
тастады. Бұзақылық жасағандарды 15 сөткеге қамап қою дәп сол 
жылы шыққан. Біздің қылығымыз, былай қарағанда, сол заң 
тұрғысынан іздегенге сұраған болды да шықты. Бірақ балаға тиген 
кірпішке біздің ешқайсымыздың қатысымыз жоқ-ты. Қатысымыз 
болмағанмен, мілисаның қолына түскен соң, бәрібір бізге жақсы 
атақ та жоқ-ты. 

Мектепте үздік оқитын, қоғамдық жұмысқа араласатын белсенді 
оқушымын, мені сол күні-ақ мілисадан сұрап алды. Жеті күннен 
соң басқа балаларды да босатты. Бірақ төбелеске қатысқанымыз 
бәріміздің де тәртібімізге теріс баға бергізді. Мектеп деректірі 
Шкарлетт Иван Иванович деген сыған кісі еді, ақыры алтын 
медальдан төмендетіп, маған күміс медаль бергізді. Ол кезде күміс 
медальдің де беделі жоғары-тын. Онымен бітіргендер де жоғары 
оқу орнына конкурссыз қабылданатын. 

Жағдайға байланысты, мен бірнеше мектепте оқыдым. Бірақ ең 
дұрыстап білім алған жерім Сарөзектегі мектеп болды. Ондағы 
мұғалималардың көбі офицерлердің әйелі боп келетін. Шетінен ірі 
қалаларда білім алғандар. Класс жетекшіміз Вера Ивановна 
Кравченко деген кісі орыс тілі мен әдебиетінен беретін. Қарапайым, 
еңбекқор әйел еді. Орысшаға шорқақ қазақ балаларына қосымша 
сабақ беріп, әрқайсысымен жеке-жеке жұмыс жасайтын. Бос класс 
табылмай қалғанда, үйіне шақырып оқытатын. Жуас, нәзік кісі еді. 

Математикадан Надежда Платоновна деген Ленинград 
университетін бітірген әйел оқытты. Қатал мінезді, талап қойғыш кісі 
еді. Малмақов Ықылас деген бала екеумізді айрықша жақсы көретін. 
Екеуміз о кісінің сабағын өте үздік оқыдық, Оқу ісінің меңгерушісі 
Ақбербаев Ахметжан деген кісі болды. Кейін сол мектепте деректір 
болды. Қазір зейнеткер. Адамгершілігі зор, бала жанын жақсы түсінетін 
кісі еді. Осы күнге дейін анда-санда болса да араласып тұрамыз. 

Алайда мен Алматыға оқуға бармадым. Оған басты себеп 
анамның жағдайы болды. Бала болсам да түсінем: анам байғұс 
май-май боп жүреді, ертеден қара кешке дейін ауыр жұмыстың 
соңында болады, үйге келе шаршағаннан мұрттай ұшады. Соның 
бәрі -- мен үшін, менің қамым. Жалғыз баламды қайтсем жеткізем, 
қайтсем ел қатарына қосам деген әрекет. Соның бәрін ішім біледі, 

көзім көреді. Сондықтан шешемді сол қиын жұмыстан тезірек 
босатып алуды ойладым да, институтқа бармадым, сол арадағы 
Шұбар ауылшаруашылық техникумының механика факультетіне 
түстім. Ауылға жақын, ары-бері барып-келіп тұрам. Шешемнің 
отын-суына да ептеп көмектесіп тұрармын деген жоспар ойлар 
мені осылай істеуге мәжбүр етті. 

Шынында, оқуымның ара-арасында шешеме шамам келгенше 
қолғабыс жасап тұрдым. Бір жылы жазда шешеме бір бала келіпті. 

-- Зинатай деген кісінің үйі осы ма? - депті әлгі. 

-- Иә, осы, - дейді шешем. 

-- Кеңес келе алмай калды. Келесі демалыста да келе алмайды. 
Маған шөп шабыс деп жіберді, - дейді әлгі бала. 

Шешем әлгіге тамағын беріп тойғызып, өзі демалып жатса, 
көзі ілініп кетеді. Тұрса, әлгі бала жоқ. Балетканың ішіне салып 
қойған менің костюм-сымымды, ішіндегі аздаған ақшаны алыпта 
да, тайып тұрыпты. Кім де болса менің демалыста үйге келіп 
шешеме көмектесіп тұратынымды жақсы білетін таныс біреу болу 
керек. 

Мен техникумда да үздік оқыдым. 1959-жылы шілдеде Кербез 
оқуын бітіріп жолдамамен Талдықорғанға келді. Мен келесі жылы 
көктемде көкек айында ауылшаруашылық техникумын бітіріп, 
техник-механик деген мамандық алып шықтым. 

Балалық арман, алғашқы талпыныс жақсы жүзеге асқандай 
көрінді. Өйткені техникумды өте жақсы бағамен бітіру өмірге сенімді 
жолдама алғандай әсер етті. Ендігі мақсат мамандық бойынша 
қызметке орналасу еді. Оқу бітіргендерді жұмысқа орналастыру 
бойынша бөліс жасағанда, мені Көкшетау облысына ұйғарыпты. 
Мына тұрған Алматыны алыссынып, анамның қасында болайын 
деп жүрген маған Көкшетау жердің түбіне кетумен бірдей көрінді. 
Өзімнен бұрын жалғыз шешемнің жағдайын ойладым. Оны туған 
ауылынан, туыс-бауырларынан жыраққа әкету де оңай-оспақ нәрсе 
емес еді. Бұл мәселені шешу үшін де жылдам әрекет жасау қажет 
болды. Себебі ол кезде жіберген жаққа бармау да үлкен тәртіпсіздік 
саналып кетуі мүмкін-ді. 

Менің Көкшетауға баруға ықыласым жоқтығын білген техникум 
басшылары: “Техникумның өзінде қал, мұғалім бол!” - деген қолқа 
салды. Оған келіспедім. “Шаруашылыққа барам, өндірісте істегім 
келеді”, -- деп, шын көңілімді айттым. Ауылда қызмет жасағанды 
жаныммен ұнаттым. 

“ЕКІНШІ БАЙЛЫҚ -- АҚ ЖАУЛЫҚ” 


“Күйем!”, “Сүйем!” -- дегенді көп айтып, бірақ күю-сүюді кейін 
келемеж қып кететін де көп адам бар. Мен өйтіп өліп-өшкен сөздерді 
көп айта бермейтін қазақпын, бірақ сол сөздердің бәріне татитындай 
қып кесіп айтқанды артық көрген болуым керек, Кербезге: “Мен 
саған үйленем”, -- деген едім, енді сол үйленем деген ойымды дереу 
жүзеге асыру қажет деп түсіндім. Адамды адамның жақсы көруінің 
негізі -- өзара сөйлесу. Менің жағдайым, шындап келгенде, Кербездің 
жағдайынан қиындау еді: оның әке-шешесі, бауырлары бар, ал менің 
жалғыз шешемнен басқа ешкімім жоқ, Келін түсіру шешемнің қолын 
ұзарту ғой. Менің бұл ойыма Кербез келісті. 

Енді маған үйленумен қатар жұмыс жағдайын да қоса шешу 
қажет болды. Әуелі Облыстық ауылшаруашылық бөлімнің бастығы 
Сыздыков деген кісіге бардым. Сыздықов бұрын осы мен бітірген 
техникумның деректірі болған әрі мен танитын кісі еді. Кіріп, 
жағдайымды айттым. 

-- Алматыға барсам да оқуға емтихансыз түсетін едім. Шешеме 
бола бармадым. Ауыл арасы деп, осында оқыдым. Енді Көкшетауға 
қалай барам? Шешемді қайтем? Осы облыстың бір жеріне 
қалдырыныз! - деп өтіндім. 

Ол кісі Обкомпартияға жіберді. Онда Едіге Камалұлы Жайсақов 
деген кісіге бардым. Сыздықовқа айтқан себебімді о кісіге де айттым. 
Тыңдап, түсінді де, Көкшетаудан қалдырды. Енді Сыздықовқа қайта 
келдім, ендігі мәселені Талдықорған облысының қай жеріне, қай 
ауданына баратынымды -- сол кісі шешуі керек-ті. Менің 
мамандығым бойынша бос орны бар жерлерді ары қарап, бері қарап, 
ақырында Панфилов ауданының “Гвардия” совхозына жолдама 
жазып берді. 

Сонымен, жолдама қолға тиді, енді үйлену мәселесін шешу 
қалды. Әуелі үйленгім келетінін тәтеме айттым. “Оның дұрыс. 
Кімге?” - деді. “Кербезге”, - дедім. Шешем Кербезді де, оның 
әке-шешесін де -- бәрін жақсы білетін, сыйлы кісілер. “Ботажанның 
қызын алуға болады. Бірақ ол саған көне ме екен?” - деді. “Көнеді”, - 
дедім батыл. Біз жағынан мәселенің шешіліп қойғанын шешем де 
түсінді. 

Қыз өзі келісіп тұрғанмен, әке-шешесінің алдынан өтпеу үят 
саналады. Сондықтан Кербездің әке-шешесіне шешем, шешемнің 
інісі Бақбай, мен -- үшеуміз бардық. Жақсы қарсы алды. 

-- Балалар өздері тіл табысқан болса, біз неге қарсы болайық. 
Кеңесжанды білеміз ғой, - десті. 

Дереу мал сойылды. Ертесі тойы болды. Тойынан кейін 
“Дрезина” деген үсті ашық, моторлы көлікке жүгін артып, Кербезді 
реліс арқылы көшіріп Тауарасынан Майтөбеге әкелдік. Сөйтіп, 
Тауарасының қызы Майтөбеге келін боп шыға келді. 1960-жылы 
20-көкекте үйленіп, Кербез екеуміз ерлі-зайыпты болдық. 

Бір аптадан кейін Жаркентке, яғни Панфилов ауданына кеттім. 
Бара сап келісем де, тез қайтып келермін деп ойлағам. 

Панфилов (Жаркент) қаласына кештетіп келдім. Қонақ-үйге 
тоқтадым. Ертесі -- демалыс. Таңертең тұрдым да, “Гвардия” 
совхозының қайда екенін сұрап білдім. Айдарлы деген ауыл орталығы 
екен, автобусқа отырдым да, көріп келейін деп, солай қарай тарттым 
да кеттім. 

Айдарлы аудан орталығынан әжептәуір алыс жер көрінді. 
Құмның ортасы екен. Ілеге жақын. Барған автобусыммен қайтадан 
кері қайттым. Ешкімге жолыққам да жоқ, ешкіммен сөйлескем де 
жоқ. Жаркентке қайтып келдім. 

Ертесі дүйсенбі күні таңертең Аудандық партия комитетінің 
кеңсесіне келдім. Алдында шаруашылықтардың көрсеткішін жазған 
тақта бар екен, сонымен таныстым. Әлі сағат тоғыз бола қойған жоқ, 
сегіз жарым кезі болар, сірә. Дәлізге кіріп қарап едім, дәу біреу керіліп 
келе жатыр екен. Дереу қайта қаштым. Әлгі кісі көріп қап артымнан: 

-- Әй, қайда барасың? - деді. 

Амал жоқ тоқтадым. Жөнімді сұрады. Жағдайымды айттым. 

-- Ауылшаруашылық техникумын үздік бітірдім, - деп, шамам 
жеткенше өзімді жақсылап таныстырдым. 

-- Үздік бітірсең, жүр! -деді әлгі кісім кеңсесіне шақырып. 
Сөйтсем, бұл кісім Панфилов аудандық партия комитетінің бірінші 
хатшысы Аймұхамбет Мансұровтың өзі екен. Сөйлесіп, жай-күйімді 
түсінген соң Ерсалиев деген кісіге жіберді. Ол Ауатком төрағасының 
бірінші орынбасары, Аудандық ауыл-шаруашылық инспекциясының 
бастығы екен. 

Ерсалиев мені жақсы қабылдады. Жағдайыммен танысқаннан 
кейін ауданда бар бос орындарға тоқталды. 

-- Сарыбел деген жерде бос орын бар, - деді. -- Тау жақта. 
Жері аз, техникасы да көп емес. Үшаралда да орын бар. Онда 
техника көп. Орталығы үлкен жолдан үш шақырымдай ғана 
қашықтықта. Бас инженерлері де білімі жоқ адам. 

-- Онда, сонда барайын, - дедім, Айдарлыдан құтылғаныма 
іштей қуанып. Оған Есалиев келісе кетті. Сонымен, инженер болып 
“Үшарал” колхозына баратын болдым. Атам қазақ айтады екен: 
“Бірінші байлық -- денсаулық, екінші байлық -- ақ жаулық, үшінші 
байлық -- он саулық”, - деп. Жас болған соң, құдайға шүкір 
денсаулық бар, жақында ғана ақ жаулыққа да қолым жеткен, енді, 
міне, он саулықтың да реті келіп жұмысқа орналасатын болдым, 
соның бәрін ойлап, көңілім өсіп марқайып қалдым. Үйленген 
адамның жолы да болатын сияқтанды, өйткені “Бас екеу болмай, 
мал төртеу болмайды” дейді 

Сөйтіп, Үшаралға жұмысқа тұратын болдым. Өзімше ісім оңға 
басып, аяқ алысым сәтті болған сияқтанды. 


ҮШАРАЛДАҒЫ ӨМІР 


Үшарал Жаркент (Панфилов аталатын ол кезде) каласы мен 
Көктал аулының ортасында, Жаркенттен алысырақ, Көкталға 
жақынырақ жерде екен. Сарөзек -- Қорғас тасжолының оңтүстік 
жағында, Жаркент пен Көкталдың арасындағы тоғайдың астында 
ғана отырған ауыл екен. Ауылдың дәл ортасын қысы-жазы 
қатпайтын Қарасу бөліп ағады. Ол Қарасудың көзі өргі тоғайдың 
ішінде ғана. 

Ауыл аудан орталығына жақын. Көктал мен Жаркенттің екі 
арасының өзі 18 шақырым. 

Таңертең Үшаралға келдім. Өзеннің бергі бетінде шағын ғана 
колхоздың кеңсесі орналасқан. Барсам, басқарманың ауылшаруа- 
шылық жөніндегі орынбасары Шұлғауов Байсұлтан орнында боп 
шықты, соған кірдім. Жағдайымды ұқты, түсінді. Жалғыз шешем ғана 
бар екенін, жақында ғана үйленгенімді -- бәрін айттым. Тыңдады, 
жақсы сөйлесті. 

-- Колхоздың бастығы Туғанбаев Барат шешеді, - деді ол кісі. 
Сол кезден басқарма жоқ болды. Күттім. Кейінірек ол кісі де келді. 
Сонымен, Туғанбаев Баратқа кірдім. 

-- Жақсы бітіріпсің, білімің бар екен, бас инженер қояйық, - 
дегенді айтып қалды. Бас инженер болып арнайы білімі жоқ, бірақ 
тәжірибесі бар, мәшина айдаған Иван Павлович Рябиченко деген 
орта білімді кісі істеп жүр екен. 

Оны кезінде көрерміз деп, комсомол-жастар трактор 
бригадасының бригадирі болуға келістім. Өзі де бүкіл колхозда сол 
бір-ақ трактор бригадасы бар екен. 

-- Бізде әзір бере қоятын даяр үй жоқ. Қазірше қойма 
меңгерушісі Нұрыпбаев Мұсахан деген кісінің үйінде тұра тұр, - 
деді басқарма. 

Соғыстан кейін ауылдың енді-енді еңсе көтере бастаған кезі 
еді. Шатырлы үй салуда дәстүрі жаңа-жаңа ғана ене бастаған. Әр 
ауылда бірді-екілі шатырлы үй салынып, кей ауылда әлі ол да жоқ 
еді. Мен Үшаралға дәп сол тұста келдім. 

Мұсахандікі мені бірінші күннен-ақ жақсы қабылдады. Әйелі 
Зәуре лағман жасады. Қызыл шарап құйды. 

-- Мен ішпеймін, - деп ем. 

-- Іш! Бәрібір кейін ішесің, - деді Зәуре. -- Осында Сәрсен 
деген агроном болған. Ішпеймін, ішсем, қояншығым ұстайды деуші 
еді, кейін матасекілге салып жүріп ішетін болды, - деп қалжыңдады. 

Сол алғашқы күннен бері Мұсахан мен Зәуре ағайын-туыстай 
болып кетті. Қазір Алматыда, араласып тұрамыз. Балалы-шағалы, 
өсіп-өнген адамдар. Адамға адамның жақсылық жасауы адам мен 
адамды жақындастырады, жақындық ағайындыққа, туыстыққа 
ұласады. Сыйласу дегеннің соншалық адам өміріндегі үлкен күш 
екенін, сірә, оны өз басынан кешкен адамдар ғана шынайы бағалай 
алады. 

Үйленгеніме бір апта бола салысымен осылай кетіп қалғанымды, 
жолыма қарап шешем мен әйелімнің отырғанын колхоз 
басшыларынын бәрі білді. Мен болсам бірінші күннен-ақ жұмысқа 
құлшына кірісіп кеттім. Орналаса сап қайтып келермін деген ойым 
бекер болды. Содан бір күні басқарма: 

-- Ескі диірменнің қасында қараусыз қалған бір үй бар, ауылдың 
шетінде. Бәлкім, соны жөндеп ап уақытша тұра тұрарсың? - деді. 

Тәтем мен Кербезге хат жаздым. Жұмысқа орналасқанымды, 
үй жоқ екенін, ауыл шетіндегі диірменнің қасындағы үйге тұр деп 
жатқанын айттым. Кейін естісем, хатты тыңдап отырып: “Жерүй 
болса да көшеміз”, - депті шешем. 

Барып келе қоятын адам, сөйтіп, Үшаралда бір ай бөгелдім. 
Үйімді көшіріп әкелмейінше жай-күйімнің ойдағыдай болмайтыны 
белгілі. Қайтуға, үйімді көшіріп әкелуге қалтамда ақшам да жоқ. 
Колхоздың маған белгілеген айлық жалақысы -- басқарманың еңбек 
күнінің 80%-і және оған қосымша отыз сом ақша. Колхоз ақша 
бермесе, басқадай табатын еш мүмкіндік жоқ. Бас қата бастады. 
Сәлімхан деген кассирге барып: 

-- Ақша керек боп тұр, ақшаны қалай аламыз? - деп сұрадым. 

-- Басбұғқа қол қойдырып әкелсеңіз, берейін, орынбасары қол 
қойса да болады, - деді. 

Бригадамда Кеңесбай дейтін тракторшым бар еді. Тығыршықтай 
қара кісі. Сырласып, жағдайымды соған айттым. Арызға не басбұғқа, 
не орынбасарға қол койдыру керектігін түсіндірдім. 

-- Ничего, оны жөндейміз, - деді сенімді сөйлеп.-- Манапбай 
бар кезде барайық. 

Біраздан кейін екеуміз бұғалтерияға келдік. Басбұғтың 
орынбасары Манапбай жалғыз отыр екен. Кірген соң Кеңесбай 
мән-жайды айта бастады. 

-- Біздің бригадиріміз. Жаңа үйленіпті. Жалғыз шешесі бар. 
Көшіріп әкелу үшін ақша керек. Соған Сәлімханға рұқсат етіп қол 
қойып бер, - деді. 

-- Бастық жоқ. Ақша... - дей беріп еді, Кеңесбай қолын көтерді. 
Манапбай сәл үндемей қалды да: 

-- Жарайды-жарайды, қол қойып берейін, - деп, қолын қойып 
берді. Мен аң-таңмын. Сыртқа шыққан соң Кеңесбайдан: 

-- Не істедіңіз? - деп сұрасам, 

-- Мынау ғой, мынау - деп жеңін көтереді. Қарасам, жеңіне 
жылан салып алыпты. Мәкең жыланнан өлердей қорқады екен, 
соны пайдаланыпты. 

Сөйтіп, Кеңесбайдың арқасында колхоздан қырық сом алып, 
Бірінші Май мерекесінің қарсаңында Майтөбеге қайттым. Колхоз 
бір жүк мәшинесін берді. 

Келісімен тәтемді жұмыстан шығарып алдым. Өздері де елеңдеп 
даяр отыр екен, тәтем мен Кербезді, жүгімізді алып Үшаралға 
мейрамдатып көшіп келдім. 

Диірменнің қасындағы ескі үй үлкен бір бөлмелі екен. Адам 
тұрмаған соң, сиқы қашып аңғал-саңғал, күтусіз қалған. Еденінің 
арасы бір елідей ашық. Жақын жерде жыланның ордасы бар екен, 
тақтай еденнің саңлауынан жыланның басы жылтыңдайды. Зәреміз 
ұшты. Жылан көрінген жерге айран құйып: 

-- Қорқпаңдар! Тимейді, - деп қояды тәтем. 

Сонымен, сол бір бөлмелі үйде үшеуміз төрт ай тұрдық. Төрт 
айға дейін де талай дүние бастан өтті. 

Колхоз ауылшаруашылық өнімдерін өндіретін болған соң, әрине, 
ол кезде агрономның рөлі айрықша еді. Сол себептен болар, 
ХҮшаралда күн сайын техниканы агроном Сансызбай деген кісі бөледі 
екен. Колхозда техника тұратын тұрақты орын жоқ, тракторлар мен 
мәшинелер, олардың тіркемелері -- бәрі де тракторшылар мен 
шопырлардың үйді-үйінде тұрады екен. Байқаймын, бұл жағдай 
оларға қолайлы. Біреулерге отын әкеп береді немесе шөп түсіріп 
береді, ал ол бір жартысын, сөз жоқ, қойнына тығып жібереді, иә 
болмаса қонақ етіп құйып береді. Бәлендей одан пайда түспегенімен, 
көңіл көтеріп, бой сергітуге әжептәуір ермек қой. Ал колхоз үшін 
оның бәрі зиян: жанармай мен жағармай шығын болады, техника 
тозады, тіпті сынады да. 

Тәртіптің қатаң еместігі бірден көзге ұрып тұр еді. Бірер күн 
ойланып жүрдім де, ақыры ойымды басқармаға айттым. Ол кісі де 
Үшаралға жаңа болған бастық екен. 

-- Техниканы пайдалануда, сақтауда тәртіп жоқ екен, - дедім 
төтесінен. -- Бәрі үйінде тұрады, еш бақылау жоқ. Өзінің жұмысын 
істеп жүр ме, колхоздың жұмысында ма -- ешкім білмейді: 

-- Енді не істейміз? 

-- Гараж жасайық, - дедім. 

-- Оған ақша жоқ кой? 

-- Ақша шығармай-ақ диірмен мен кеңсенің арасын өз 
күшімізбен қоршайық, он адам бөлсек, жетеді, - дедім. -- Өзімізге 
жарайтындай гараж жасап аламыз. 

Сенсе де, сеніңкіремесе де, бастық ұсынысыма келісті. Ол 
келіскен соң, дереу іске кірісіп кеттім. Кеңсе мен диірменнің 
арасындағы ашық жерді құйма батпақпен қоршай бастадық. 

Диірмен Қарасудың бойында. Сайдың жағасындағы биіктеу 
жерде. Ал кеңсе ауылды қақ бөліп жатқан судың батыс жақ іргесінде 
ғана. Сол екі араны қоршап гараж жасауға, комсомол-жастар 
бригадасы болған соң, біз өзіміз бастамашы болдық. 

“Көз -- қорқақ, қол -- батыр” дейді ғой қазақ, бір жарым 
айдың ішінде гаражды қоршап та біттік. Тракторлар мен 
мәшинелердің бәрі енді гаражда тұратын болды. Біреуге ұнады, 
біреуге ұнамады, бірақ тәртіптің аты тәртіп, біраздан кейін оның 
дұрыс екендігіне басшылардың да, механизаторлардың да көзі жетті. 

Екі-үш ай өткен соң мені жиналыста колхоз мүшесі етіп 
қабылдады. Кербез де колхоз буғалтериясына жұмысқа орналасты. 
Ол өз ортасында бірден беделді адам боп шыға келді. Өйткені бүкіл 
бұғалтерияда бірден-бір орысша сауатты жазатын, сөйлейтін сол ғана 
боп шықты. Қазақы ауыл, буғалтырлық есептің бәрін қазақша 
жүргізеді екен. 24-форма деген бұғалтырлық есептің түрі бар. Тек 
соны орысша тапсыру міндет болғандықтан, өз шамалары жеткенше 
орысшалап өткізіп жүріпті. 

Көп жыл механизатор боп істеген тәжірибелі жігіттер, байқаймын, 
оқу бітіргенмен, нақты жұмысқа жаңа араласқан мені әлі онша менсіне 
қоймайтын тәрізді. 

Бір күні баяғы ақша алып беретін Кеңесбайым: 

-- Тракторым оталмайды. Сен оқып келгенсің ғой, жаса! - 
деп қарап тұр. Амал не, білекті сыбанып кірістім де кеттім. Бір 
сағат айналдырдым. Әбден май-май болдым. Сөйтсем, от беретін 
контактының арасына ағаш тығып қойыпты. Ақыры оны тауып 
алдым. “Ер шекіспей, бекіспейді” деген бар, обалы не керек, кейін 
Кеңесбай екеуміз жақсы сыйлас боп кеттік. 

Азын-аулақ оқыған білімі бар, ең бастысы жұмыс істеуге деген 
ынтам бар, көп ұзамай ел ептеп сыйлай бастады. 

Ой, пікір деген әркімде де болады ғой, мен соны жүзеге асыру 

үшін өзім білемдікке салғам жоқ. Колхоз басқармасының төрағасы 
Барат Туғанбаевпен міндетті түрде ақылдасып отырдым. Жұрт ол 
кезде колхоздың бастықтарын басқарма дейтін. Басқарманың 
қолдауынсыз бастама көтеру, әрине, қиын, сондықтан мәселенің 
дұрыстығына алдымен сол кісінің көзін жеткізу керек. 

Бұрынғы тәртіп бойынша күнде таңертең жұмысты да, 
техниканы да бас агроном бөлетін. Енді жұмысты агроном, ал 
техниканы мен бөлетін болдым. Қай жерде қандай жұмыс атқару 
қажеттігін түсіндіріп агроном алдын ала тапсырыс береді. Соған 
қарап, қандай жұмысқа қай техниканы жіберу кажеттігін мен шешем. 
Әркім өз жұмысына өзі жауап беретін болғандықтан, бұл әдіс 
агрономның да, менің де жауапкершілігімді арттыра түсті. 
Бұрынғыдай тіркемелер әркімнің үйді-үйінде тұрмайтын болды, 
бәрін гаражға жинақтадық. Кімге қандай тіркеме қажет болса, оның 
бәрі мен арқылы босатылатын болды. 

Механизаторлармен қоян-қолтық араласып, аз уақыттың ішінде 
өз адамдары болып кеттім. Олар жұмысты талап еткеніңе ренжімейді, 
бастықсып иетінді көтеріп жүрсең, оларды менсінбей кемсітіп 
қарасаң, жөнді-жөнсіз ұрса берсең, соны жақтырмайды. Мен оларды 
түсінуге, адамдық қасиеттерін қорламауға тырыстым. Тең адам 
санап, теңдерінше сөйлестім, әзілдестім, бұзылып қалған техниканы 
өздерімен қатар жүріп жөндестім. Жұмыстан қашқам жоқ, майдан 
жиіркенгем жоқ, батпақ болса батпаққа, топырақ болса топыраққа 
механизаторлармен бірге қойып кететінмін. Соның бәрін олар мені 
жақсы көрсін деп істемеймін, сөйту керек екендігі жұмыстың 
жағдайынан-ақ көрініп тұрады. Оның үстіне бәріміздің жас 
мөлшеріміз де негізінен қарайлас, сондықтан әзіліміз де, әңгімеміз 
де тез жарасады. 

Көпшіліктің ішінде жүрген адам ойын-күлкіге де қарық болады. 
Біреудің сөзі, басқаның мінезі, тағы біреудің жүріс-тұрысы ойда 
жоқта адамды ойда жоқ қызыққа бөлейді. Әлдекімді мазақ қылуға, 
мақтаған боп отырып мақтамен бауыздағанға көпшіліктен шебер 
нәрсе жоқ. 

Көктем кезі болатын. Су әлі суық. Колхоз орталығы Үшаралдан 
шығып, оның Ақарал дейтін учаскесіне қарай мәшинемен кеттік. 
Төмен Іле бойына қарай келе жатырмыз. Ақаралға жете берген 
жерде үлкен арық бар екен, оның үстіне салған көпірдің бөренесін 
әлдекімдер алып тастапты. Суға түсіп, бөренені орнына қоймасақ, 
өте алмайтынымыз белгілі. Суық суға әркімнің-ақ түсе қойғысы 
кеп тұрған жоқ. Қайту керек? 


27 


Ішімізде жақында әскерден келген, өзі теңізші, үстінен 
телняшкасын тастамайтын жігіт бар еді. Жұрт оны көзінше де, 
сыртынан да өз атын атамай, “моряк” дейтін. Ал кеп бәрі әлгіні 
ортаға алды. 

-- Ой, ортамызда Моряк тұрғанда, біздікі не тұрыс? 

-- Е, айтқандай, Моряк бар екен ғой. Қазір секіріп түседі де, 
бір өзі-ақ бөренені қоя салады, - десті. 

Жігітгің мақтансүйгіш мінезін бәрі де білетін болу керек, бірі 
бастаса, қалғаны қоштап қоймағасын, әлгі жігіт қарғып тұрып 
телняшкасын сыпырып тастады. Сөйтті де, тура мәшиненің үстінен 
теңізге сүңгігендей секіріп кетті. Су терең емес, таяз екен, басы 
түбіне тиіп, есінен ауып қалды да, өзін судан зорға алып шықтық. 
Ақырында суға түскіміз келмей отырған бәріміз де су-су боп 
шықтық. Есесіне Моряк жігіттің қылығы есімізге түссе, өз-өзімізден 
ішегіміз қатып күлеміз. Сондай-сондай сайқымазақ жағдайлар 
көпшіліктің ортасында көп кездеседі. Және ондай жағдайлар тек 
күлкі шақырып қана қоймайды, сондай-сондайға куә болған барлық 
адамдарды бір-бірімен өзара жақындастырып, бауырластырып 
кетеді. 

Жұмыс тәртібін жетілдіру, ұйымдастыру шараларын жеңілдету 
сияқты процестер, меніңше, ешқашан шегіне жетіп тоқтамайтын, 
мәңгі жаңарып отыратын нәрселер. Ақылмен, біліммен меңгеру 
арқылы кез келген жұмыс жағдайын тиімді бағытқа қарай түрлендіре 
беруге болады. 

Мен Үшаралға келгенде, колхоз тәртібі бойынша, егер трактор 
не мәшине күрделі бұзыла қалса, оны МТС-қа апарып қана жөндейді 
екен. Бұзылған, сынған техниканы МТС-қа жеткізу, одан әкелу - 
ол да оңай шаруа емес. Сонан соң “кісідегінің кілті аспанда” деген, 
апарған нәрсең сен ойлағандай мезгілде тез жөнделе қоймайды. 
Соның бәрі әсіресе науқан кезінде қиын. Сондықтан ақылдаса келіп, 
тиімділігін түсіндіріп жүріп, мотордан басқаның бәрін өзіміздің 
гаражда жөндейтін дәрежеге жеттік. 

Істеген жұмыстарым көзге көріне бастады. Қолдау тапқан 
ұсыныстарым көп ұзамай-ақ өзін ақтап, жақсы нәтижелер бере 
бастады. Дегенмен колхоз басқармасына (правлениеге) жасаған 
ұсыныстарым жүз процент қолдау тауып отырды деп те айта 
алмаймын. Мәселен, механизаторлар демалыс дегенді білмей жұмыс 
істейді. Және таңның атысынан күннің батысына дейін істейді. Зор 
келген соң, адам тұрмақ темірдің де сынып жататынын күнде көзіміз 

көріп жүр. Алайда бір себеппен тоқтап қалса-ақ, механизаторлар 
май-май болып тоқтаған жерлерінде қалғып кетеді. Шаршап 
жүргеңдерін аңғару қиын емес. Кейде оларға түнде де тыным жоқ. 
Осының бәрін көре жүре ой түйдім де, басқарма жиналысында 
ұсыныс жасадым. 

-- Аптасына бір күн механизаторларға демалыс беріп отыратын 
болсақ, - деп, солай істегеннің дұрыс болатынын өзімше 
дәлелдедім. -- Біріншіден, шаршамай, құлшынып, сапалы жұмыс 
істейді. Екіншіден, үсті-бастарын жуып, таза жүреді. Үшіншішіден, 
өмір болған соң, әркімнің әр түрлі тойы болады, басқасы болады, 
соған қатысты жұмыстан олар кеп сұранып жатады. Егер белгілі 
бір уақытқа демалыс берсек, әркім той-томалағын, басқа да жеке 
шаруаларын сол демалыс күнге орайластырған болар еді. 

-- Өй, бала, демалыс дегенді қайдан шығарып жүрсің? -- деп, 
басқарма мүшелері маған бірден дүрсе қоя берді. 

-- Колхозда демалыс деген болмайды, -- деді бәрі. Сөйтіп, ол 
ұсынысым қолдау таппады. Алайда сол ұсынысты өз басым дұрыс 
жасадым деп ойлаймын. Оның дұрыстығын өмір өзі кейінгі кезде 
көрсетті де. 

Көп ұзамай колхоз комсомол ұйымының хатшысы боп 
сайландым. Кейінірек аудаңдық комсомол комиттінің мүшесі болып 
сайлаңдым. Жаздың аяғына таман колхоздың Мәдениет үйінің 
жанынан жиналмалы екі фин үйін салып, біреуіне өзім кірдім. Бірте- 
бірте тұрмысым да түзеліп келе жатты. Еткен енбегіңнің ешқашан 
еш кетпейтіндігіне көзім кәміл жете бастады. 

Жастықтың жалыны шаршатпады. Және Үшаралдық жастарда 
ынтымақ, ауызбірлік, білімге, мәдениетке ұмтылыс айрықша болды. 
Бәрінің бойларында желпініс, құлшыныс бар еді. 

Жасыратын несі бар, өкінген кездерім де болды. Алғашқы кезде 
колхоз тәртібіне көндіге алмай, техникумда мұғалім болып неге 
қалмадым екен деген торығуға да түстім. Бірақ бірте-бірте жолдас 
таптым, колхоз өміріне үйрене бастадым. “Мынандай жерде қалай 
тұруға болады?” -- деген алғашқы әсерімнен арыла бастадым. Бұлар 
сырттан келгендерді сыйғызбайды, келгендер шыдамай кетіп 
қалады,-- деген қауесетті де құлағым шалған. Бірақ мен өз басым 
ондай шеттеуді байқамадым, қайта күн өткен сайын сол ауылдың 
өз баласы сияқтанып бара жаттым. 

Шешінген судан тайына ма, колхоздың егін-жиыны біткен соң, 
көркем өнерпаздардың басын біріктірдік. Концертпен шектеліп 

қалмай, спектакілдер де қоя бастадық. Мен де, Кербез де спектакілде 
ойнадық. Қуанышбай деген жігіттің әйелі Айша, Абдолданың әйелі 
Күләш, Изаттың әйелі Күлмәрия -- бәрі де ойнады. Нұүрсәлім деген 
жігіт домбырашы седі. 

Атақты әнші Дәнеш Ракышев та сол кезде Үшаралда тұрады 
екен, Қытайдан көшіп келгеніне көп болмапты. О кісі біздің 
көркемөнерпаздарға ол кезде қосыла қойған жоқ, бірақ анда-санда 
келіп, дайыңдығымызды көріп кететін. Дәкеңмен мен кезінде 
жақсы араластым, бір-бірімізді сыйлап, пікірлесіп жүрдік. 

1961-жылы Айтмұханбет Мансұров басқа жаққа ауыста да, 
Панфилов аудандық партия комитетінің 1-хатшысы болып 
Сейдәлім Тәнекеев деген кісі келді. Мен партия мүшесіне кандидат 
болып, 1962-жылы партия мүшелігіне өттім. 

Екі жыл Үшаралда жұмыс істеп, мен көп нәрсені үйрендім. 
Мамандығым бойынша жұмысқа жаттығуым өз алдына, мен 
адамдар арасындағы кісілік қатынасқа бой үйреттім, сыйластық 
жолдастық, ауылдастық тәрізді бауырмал қасиеттерді бағалап, 
қадірлейтін болдым. 

Алпысыншы жылдары Жаркент өңірі жүгері егудің шеберлігін 
жан-жақты игере бастады. Бұл араға жүгері дақылының өте жақсы 
өсетіндігі анықталды. Жүгері егу, күту, жинау науқандары аудан 
еңбеккерлерін жұмыспен толық қамтамасыз етті. Жинау кезінде 
жұмыс қолы жетіспей, Алматыдан, Талдықорғаннан студенттер, әр 
түрлі мекемелерден көмекке адамдар қосымша жұмылдырылатын. 
Жүгері дақылы Жаркент жұртшылығының мақтанышына айнала 
бастады. Пайдасын, берекесін көргесін, колхоз-совхоздың бәрі де 
жүгерімен белсене айналыса бастады. 

Ол кезде жүгеріні шаршы ұялап егу әдісі кең тарады. Ол бойынша 
жүгері ұзындығынан да, көлденеңінен де бір сызықтың бойымен 
шаршы ұяға егіледі. Арам шөбін шабуға, түбін босатуға трактор 
ұзынынан да, көлденеңінен де кіре береді. Алайда іс жүзінде 
жұмыстың бәрі трактормен атқарылмайды, арам шөпті көбінесе 
кетпен алып адамдар қолмен отайтын. Арам шөп өскенде кей 
учаскеге бір рет, кейбіріне екі реттен отау жүргізілетін. Оған балалар 
да, ересектер де, қолына кетпен ұстай алатын үлкен-кішінің бәрі 
қатысатын. 

1962-жылдың март, яғни көкек айы болатын. Тақыр деген күре 
жолдың үстіндегі учаскеде жүгеріні шаршы ұялап егіп жатқанбыз. 
Шаршы ұялап егудің әжептәуір машақаты бар: жүгері егілетін 

алқаптың шет-шетін түзулеп өлшеп, әр жерде түйіні бар сымтемірді 
түзулеп тартып, екі басын қазықпен мықтап қағып қоятынбыз. 
Трактор сымтемірдің бойымен түзу жүріп отырады, түйінге келгенде 
тұқым себетін ұяның аузы ашылады да, жүгері топыраққа түседі, 
сөйтіп жүгеріні түп-түзу шаршылап егетінбіз. Қисық егіліп қалмасын 
деп, алқаптың ана басы мен мына басында шапқылаймыз да жүреміз. 
Сөйтіп әбігер боп жатқанымызда, дала қосына ГАЗ-69 мәшинесі 
келіп тоқтай қалды. Ондай мәшинемен тек бастықтар жүретіні 
белгілі. Елдің бәрі елеңдесіп қалды. Соның арасынша біреу маған 
жүгіріп келіп: 

-- Сені Тәнекеев сұрап жатыр, - деді. Аудандық партия 
комитетінің хатшысы бекерден-бекер сұрамайды, не бүлдіріп қойды 
екем деп қуыстанып қалдым. Сөйткенше ГАЗ-69 мәшинесі 
қасымызға келді. Шынында, ішінен Тәнекеев шықты. 

-- Сенімен жеке сөйлесуім керек, кеңсеге барсақ, қалай болады? - 
деді Тәнекеев. 

Бірінші хатшы қалай айтса, солай болады да. Мәшинесіне 
отырғызып алып колхоздың кеңсесіне әкелді. Келсек, кеңседе 
басқарма жоқ екен, сонда да кірдік. 

-- Ауданда бюро мүшелері ақылдасып отыр. Дәл қазір мені 
күтіп отыр. Сені аудандық комсомол комитетінің бірінші 
хатшылығына ұсынайық деп отырмыз, оған қалай қарайсың? - 
деді. 

Сасып қалдым. Ондай ұсыныс болады деген үш ұйқтасам, түсіме 
кірмеген іс. Тәуекел ету керек болды. 

-- Істеуге тырысамыз, - дедім сыпайылап. 

-- Кімің бар үйде? 

-- Әйелім, шешем бар. 

-- Онда шешеңмен ақылдас, со кісінің батасын алып кел. 
Киіміңді ауыстыр да, тез кел! - деді. 

Жүгіріп үйге келдім. Тез-тез киімімді ауыстырып, қайтадан 
кеңсеге кірдім. 

Бірінші хатшы өз мәшинесімен аудан орталығы Панфилов 
қаласына алды да кетті. 

Шынында, аудандық партия комитетінің бюро мүшелері бізді 
күтіп отыр екен. Басқа емес, мені әкелуге бірінші хатшының өзі 
келіпті. Бәрі апай-топай тез шешілді. Аукомолдың бірінші 
хатшылығына бір ауыздан мені ұсынды. Ол кезде де Панфилов 
Алматы облысына қарайтын, дереу облысқа, астанаға жүріп кетуім 
керек болды. 

Мұнша асығыстықтың мәнін кейін түсіндім. Аукомолдың 
бірінші хатшылығына Бәйкен Нүрелов деген жігіт маған дейін 
ұсынылған екен. Бүрсігүнге оны сайлайтын пленум да белгіленіп, 
пленум мүшелері оған шақырылып та қойған екен. Ол кездің заңы 
бойынша ондай қызметке бөлім басшыларының әңгімелесуінен, содан 
кейін комсомолдың Орталық Комитеті басшыларының алдынан өтеді. 
Нұрелов Орталық Комитеттен, техникалық мамандығы 
болмағандықтан, өтпей қалыпты. Бұл мәселе аудан басшыларын ойда 
жоқ әбігерге салған. Нұреловтің орнына дереу басқа кандидатура табу 
керек. Пленум шақырылып қойған, 1-хатшыға кімді сайлаудан 
басқаның бәрі даяр. Сасқан бюро мүшелері аудандық комсомол 
комитетінің мүшелігіндегі барлық адамды тізім бойынша саралап 
шыққан. Аудандық партия комитетінің ұйымдастыру бөлімінің 
меңгерушісі Әбілез Машуров деген кісі менің кандидатурамды 
ұсыныпты. Сол ұсыныс өзгелерден өтімдірек болса керек, бәрі мені 
көріп сөйлесуге ұйғарыпты. Пленум өткізуге облыстық комсомол 
комитетінің 2-хатшысы Клим Яковлевич Титенко деген жігіт ауданға 
келіп қойған екен, бюро мүшелерімен бірге отырды. 

Сонымен, со күні түстен кейін Алматыға аттанып кеттім. 
Түнделетіп жетіп, таңертең облыстық комсомол комитетінен тиісті 
құжаттарымды алып комсомолдың Орталық Комитетіне бардым. 
Бөлім бастықтарымен, хатшыларымен әңгімелесуден өтіп, кешкі сағат 
бес кезінде ол арадағы жұмыстарды да бірыңғайлап тастап, дереу 
автобусқа отырып, Сарөзекке жеттім. Сол арада Шаяхмет деген досым 
бар еді, сыртқа жүк таситын автокөлік мекемесінде істейтін, соны 
тауып алып, ол, әйтеуір, жүк мәшинесінің кабинесіне салып жіберді. 
Түнгі үш жарымда Үшаралға жеттім. Таңертеңгі 10-да пленум. Әйтеуір, 
үлгердім. Пленум Аудандық комсомол комитетінің бірінші 
хатшылығына мені бір ауыздан сайлады. Бейтаныс ауданда менің 
атымның ауызға іліккені Үшаралда істеген екі жылғы еңбегімнің 
арқасы болу керек, сірә. Жаңа жұмысыма да жанымды салып, бар 
жастық жігеріммен құлшына кірістім. 


ЖАСТАРҒА БАСШЫЛЫҚ 


24 жасқа аяқ қойған кезімде, сөйтіп, аудан жастарының басшысы 
боп сайландым. Мен бұл қызметке келгенде, аудандағы жұмыстың 
ең жетекші түрі жүгері егу болып қалыптасып та қалған еді. Жүгерінің 
жұмысы аса қиын болды, бірақ, жасыратыны жоқ, атағы да жақсы 
болды. Жүгерінің арқасында Жаркент өңірі жақсы гүлденді. Жүгері 
дақылының нағыз жақсы өсетін жері екені анықталды. Суы да, күннің 
жылуы да-- бәрі жеткілікті өлке боп шықты. Еңбегі қаншалық қиын 
болғанмен, ел-жұрт оған да үйреніп, тез бейімделіп кетті. Жүгері егу 
үшін қаншама жаңадан каналдар қазылды, арықтардын жаңа жүйесі 
жасалынды. Бірінен бірі өткен қолайлы қырмандар дүниеге келді. 
Жүгері зауыты салынды. Сол жұмыстардың бәрінде де жастардың 
үлесі өте үлкен болды. Өз жұмысын құлшынып істейтін белсенді 
жастар өзіне де, елге де бедел әкелді. 

1963-жылы Аудандық партия комитетінің 1-хатшысы болып 
Шаймұханбет Сапиев деген кісі сайланды. Тәнекеев басқа жұмыспен 
басқа жаққа кетті. Кейінірек білдім, Тәнекеев Қызылорда 
обкомының екінші хатшысы қызметіне жоғарылатылыпты. Ұзақ 
жылдардан кейін Алматыда о кісімен қайта жолығыстық, аға-іні 
боп сыйласып кеттік, әлі күнге дейін сыйласып та жүрміз. Ұзақ 
жыл Сәкең Қазақстан тұтынушылар одағының төрағасы болды. Әлі 
де іс басында, шаршау дегенді білмейтін еңбекқор адам. Жастарға, 
таныстарына үнемі қамқорлық жасап, соларға қолынан келген 
көмегін көрсетуге ерінбейтін де, жалықпайтын да ағамыз. 

Қызметтің бабы, жағдайы, тәртібі деген қай кезде де емін-еркін, 
қалай болса солай жүргенді көтермейді. Ол тіпті кім көрінгенмен 
араласа бергенді де қаламайды. Тым жалпақ шешей болу өкімет 
жұмысында ол да зиян. Өйткені әлдекімге жақсылық жасау биліктегі 
адамның өз мүмкіндігінен емес, өкімет есебінен жасалады, ал 
қызметтегі адам алыс-жақын танымайтындарға да тиісті пайдасын 
тигізуі керек. Себебі кез келген қызмет халыққа еңбек етуге арналған. 
Алайда бұдан үлкен қызметтегі адамдарда дос, жолдас, ағайын, туыс 
болмау керек деген ұғым тумауға тиіс. Ешкімді дос-жолдас 
санамайтын, ағайын-туыстың қабағына қарамайтын адамдар көп 
жағдайда қара басының қамын күйттеп, шаш алатын жерде бас алып 
жібереді. Былай қарағанда, әділ, өз жұмысын адал, беріле істеп 
жүргендей әсер қалдырады, бірақ олар қай істі атқарса да, оның ар 
жағында адам тағдыры тұрғанын есептей бермейді, олар үшін 

нұсқауды бұлжытпай орындаудан артық мақсат болмайды. Ал 
нұсқауды бұлжытпай орындай отырып, адамдарға қиянат жасап 
алмау -- төменгі қызметте де, үлкен қызметте де қиынның қиыны. 

Комсомол жұмысының ең артықшылығы адамдармен жұмыс 
істеудің тәсілін, адам танудың алғашқы тәжірибесін жан-жақты 
үйрететін. Әрі басшы, әрі қатарлас адам ретінде өмірдің қайнаған 
ортасында жастармен бірге жүріп, солармен бірге бәрін істейсің, бәрін 
көресің. Қысқасы, өмірдің өз мектебінен өтесің. Олардың ішінде 
басшылармен қалай араласу, партия комитетінен түскен нұсқауларды 
орындау, басқарып отырған мекемеңдегі қызметкерлерді үнемі іске 
жұмылдырып отыру, бағынышты мекемелердің басшыларымен ара 
қатынасты дұрыс орнату, жалпы жастар мен комсомол мүшелерінің 
ой-пікірімен үйлес шығатын идеяларды жүзеге асыру, соның бәрін 
күнделікті байланыста ұстау кімге де болса оңай жұмыс емес. Жеке- 
жеке алғанда қай жұмыс та қиын болмауы мүмкін, ал бір жұмыстың 
нәтижесін екінші жұмыстың нәтижесімен үйлестіре шешу - 
басшылық жұмысындағы ең нәтижелі әдіс. Өйтпейінше ісің өнбейді, 
белгісіз кедергілер, көзге түспейтін, бірақ ісіңді алға бастырмайтын 
адамдар көбейе береді. Оның ақыры ойда жоқ оқиғаларға жетектеп 
әкетуі мүмкін. Сондықтан әрбір басшы сенімді кадрларға, ісін 
тиянақты атқаратын адамдарға сүйенуге тиіс. Басшы өзіне 
бағындырып қана қоймайды, өзі де бағына біледі, өмірдің заңы солай. 
Бағыну заңға да, адамға да қатысты. 

Адам адамға жұмыс бабында жақындайды. Содан барып 
түсініседі, сеніседі немесе керісінше. Жұмыс бабында жүріп мен 
Жаркенттен дос та, жолдас та, жасы үлкен бауыр да таптым. 
Бәлендей бітіспес жауласқан бірде-бір адамым болған емес. 

Ауданда жұмыс саласы жан-жақты: мал шаруашылығы мен егін 
шаруашылығы, құрылыс, мәдени істер -- бәрі маңызды. Және бәрі 
де бір-бірімен байланысты. Сан-салалы жұмыстың бәрі жүгері өніміне 
тәуелді еді. Өйткені одан түскен табысқа, яғни ақшаға қарай мал 
шаруашылығымыздың көлемін де, бәрін өлшеп-пішіп жоспарлай- 
тынбыз, ақшаға қарап жүзеге асыратынбыз. Сондықтан жүгері өндіру 
аудан үшін аса маңызды жұмыс еді. Ал жүгері өндірудің ең негізгі 
жұмысы -- жинау. Дұрыстап жинап алмасаң, жаз бойғы еңбегің еш 
кетеді. Сол себепті жүгері жинау кезінде арнайы аудандық штаб 
құрылады. Оның басшысы аудандық атқару комитеті төрағасының 
бірінші орынбасары Заманбек Батталханов болады. Мүшелігіне 
Аудандық Халық бақылау комиссиясының төрағасы Ысқақов 

Кеңесхан, мен, аудандық газеттің редакторы Елжас Бейсенбеков 
кіреміз. Штабтың қасынан қабырға газетін шығарамыз. Онда әр 
шаруашылықтың жүгері жинау және мемлекетке өткізу жөніндегі 
көрсеткіштерін, жұмыс барысын көрсетіп отырамыз. Штабтың 
жұмысы таңертеңнен түн жарымға дейін созылады. Кешкі онда күн 
сайын аудан бойынша күндік қортынды шығарып отырамыз. Қай 
шаруашылық алда, қайсысы артта екенін анықтап қана қоймай, 
туындаған мәселелер бойынша нақты көмек те көрсетеміз: жүгеріні 
тасымалдау, бұзылған техниканы тездетіп жөндеу, жүгері зауытына 
тоқтаусыз қабылдату сияқты мәселелер штабтың араласуымен 
уақытысында шешімін табатын. 

Штаб жұмысы қыркүйектен қарашаға дейін созылатын. Сол 
жұмыстың арқасында Зекеңмен (Батталханов) ағалы-інідей 
сыйласып кеттік. Кеңесханмен (Ысқақов) де достардай араластық. 

Жүгері мол өсіріле бастаған соң, ауданда жем-шөп мәселесі 
оңынан шешілді. Соның нәтижесінде, мал бордақылау, құс 
шаруашылығын өркендету жұмыстары кең өріс алды. Жем-шөптің 
молдығы жалпы ауылшаруашылығының жөндеп дамуына жол 
ашты. Аудандағы әрбір шаруашылықта құс фермалары пайда бола 
бастады. Ол кезде Панфилов -- он төрт шаруашылықтың басын 
құрайтын ірі аудан. 

Аудандық партия комитетінің идеологиялық жұмыстар жөніндегі 
хатшысы Қайша Бүкіровамен де жақсы түсінісіп жұмыс істедім. 
Комсомол тарапынан жүргізіліп жатқан жұмыстардың бәріне ол кісі 
үнемі қатысып тұратын. 19-мамырда пионер ұйымының туған күнін 
атап өтеміз, 29-қазанда комсомол ұйымының туған күнін тойлаймыз, 
шекара аудан болғандықтан, 28-мамырдағы шекарашылар күнін де 
құр жібермейміз -- соның бәріне Қайша Бүкірова аудандық партия 
комитетінің атынан қатысатын. 

Пионер күнін Өсек езенінің батыс жағындағы тоғай ішінде - 
табиғат аясында өткізіп, аяғында алау жағып тарайтынбыз. 
Сондайда Қайша Бүкірова ылғи қасымызда болатын. Жастардың 
жанын түсінетін, жұмыс бабында адамдарға қолынан келген көмегін 
аямайтын, адамгершілігі мол кісі маған да қолынан келгенше 
қамқорлық жасап жүрді. 

Бір рет Бүкіровамен бірге Өсек өзенінің бойындағы пионер 
лагеріне бардым. Лагердегі тәртіп, ұйымдастырған кездесу, ойын- 
сауық -- бәрі қатты ұнады. Ұнағаны сондай со күні лагерге қонып 
қалдық. Бәрін ұйымдастырып бір қара қыз жүрді. 

-- Бұл кім? - деп сұрадым лагер бастығынан. 

-- Мұғалім. 

-- Қай жердікі? 

-- Пенжімнен, - деді. 

Сырттай сұрастырып білген соң, Қайша Бүкіроваға келіп: 

-- Кайша Бүкіровна, мына қыз маған ұнап тұр, - дедім. 

-- А ұнап тұр ма? - деп, о кісі күлді. Іштей керек адам екен-ау 
деп өз есебіме алып қойдым да, күзде аукомолға шақырттым. Ол 
қыздын аты-жөні Мая Малаву болатын, дүңген еді. ҚызПИ-ді 
бітірген екен. 

-- Аукомолға алсақ, мектеп бөліміне бастық боп келесің бе? - 
дедім. 

Келетін боп көнді. 

-- Күйеуге неге шықпай жүрсің? - дедім. 

-- Дүңген жоқ қой, - деді жымиып. 

Біраз сөйлескеннен кейін ептеп сырын да айта бастады. Ауыл- 
шаруашылық институтында оқитын студент жігітпен жақын боп 
жүреді екен, онымен өкпелесіп, сөйлеспей кеткеніне бір жыл 
болыпты. 

-- Ол жігіт кайда? - дедім қазбалап. 

-- Осында, орманшы, - деді. 

-- Кім деген? 

-- Ибрагим Дифу. Ол да дүңген. 

Ертесі Ибрагимді шақыртып алдым. Жымиып тұратын сыпайы 
жігіт екен. Кей адамның кім екені жүріс-тұрысынан да емес, жай 
ғана түр-түсінен де белгілі боп тұрады ғой, жаман жігіт емес екендігі 
Ибрагимнің де пошымынан көрініп тұрғандай екен. Екеуміз бастық 
пен бағынушы ретінде емес, еркек пен еркекше емін-еркін сөйлестік. 

-- Сен бізге күйеу бала екенсің ғой? - дедім әзілдеп. 

-- Қалай? - деп, әуелде сасып қалды да, артынша әзілімді 
түсіне қалды. 

Сырласа отырып сұрап білсем, екеуінің арасындағы өкпе 
әншейін түсініспеушіліктен туған түкке тұрғысыз бірдеме. 

-- Сен жігітсің ғой, жігіттік жаса! -- дедім Ибрагимге.- Жақсы 
көретінің рас болса, жақсы қызды қолыңнан шығарып қоя бересің 
бе? Байқаймын, Мая да сені жек көрмейді. 

Шынында да солай-ды. Екеуі содан кейін түсіністі, көп кешікпей 
үйленді. Екеуін комсомол тойын жасап қостық, Жуас, сыпайы, мінезі 
биязы жігіт боп шықты Ибрагим. Екеуміз жақсы сыйласып кеттік. 

Ал Мая Малаву (кейін Дифу болды) комсомол жұмысына нағыз 
таптырмайтын кадр болды, кейін аукомолдың екінші хатшысына 
көтерілді. Мен ауданнан кеткен соң бірінші хатшы да болыпты. Кейде 
тағдырдың ойда жоқ нәрсеге тап келтіретіні бар: әуелі Мая, бірер 
жылдан соң Ибрагим де автомобіл апатынан қаза тауыпты. Иманды 
болғырлар, екеуі де жақсы адам еді. Ауданда айрықша бір атап өтуге 
тұратын адам әскери комиссар Зәмзә Кітапбаев еді. Жайдары, көпшіл 
мінезді кісі болатын. Аңшылық өнеріне қызықтырып, алғаш 
ауыздандырған сол кісі болды. Тұңғыш біз атқан елікті біздің үйге 
түсіріп, ағаға тән мінез көрсеткен еді. 

Ұзын ырғасы мен Панфилов ауданында алты жарым жыл, оның 
ішінде аудандық комсомол комитетінің бірінші хатшысы болып төрт 
жарым жыл істедім. Жаман болғам жоқ. Етек-жеңімді жинап, елмен 
араластым, жұрт басқардым. Еңбегім атаусыз қалған жоқ, тұңғыш 
орденім “Құрмет белгісін” сол ауданда алдым. Ауданның дүркіреп 
көтерілген кезінде қызмет жасадым. Ауданның абыройы күн сайын 
асып, еңбеккерлердің де беделі биіктеп тұрған кез еді. Сол жылдары 
аудандық партия комитетінің бірінші хатшысы Шаймұханбет Сапиев, 
“Октябрьдің қырық жылдығы” колхозының басқарма төрағасы 
(басқармасы) Николай Никитич Головацкий, сол колхоздың звено 
жетекшісі Мариям Ниязова Социалистік Еңбек Ері атағына ие болды. 

Аудан басшысы Сапиев қол астындағы адамдарды қатаң 
ұстағанды ұнататын. Жұртты еркіндікке жібере бермейтін. 
Адамдармен арасын көбінесе ресми қатынас дәрежесінде ұстайтын. 

Үлкен, абыройлы, көрсеткіштері жоғары аудан болғандықтан, 
Панфиловқа келіп-кетуші басшылар да аз болмайтын. Басшылармен 
араласу, кейбіреулер ойлайтындай, тек жағымпаздануға, солардың 
алдында құрдай жорғалауға ғана жол ашпайды. Ой өрісінді, 
көзқарасыңды кеңейтеді. Жағдайды дұрыс бағалап, дұрыс шешім 
қабылдауға үйретеді. Басшылық талап етіп отырған қыруар 
мәселелердің ішіндегі бастысы мен қосалқысын дер кезінде аңғарып, 
маңызды, жауапты істерді жедел орындап тастауға дағдыландырады. 
Қысқасы, араласа жүріп ысыласың, жинақыланасың, қалай басқару 
қажеттігін де үйренесің. Сөйте-сөйте жүріп пікірлес боласың, жақын 
тартып кетесің. 

Шығыс шекара округы саяси басқармасы бастығының 
комсомол жұмысы жөніндегі орынбасары Н.Кашолапов Қазақстан 
комсомолының бюро мүшесі болатын. Шекара болған соң, біздің 
ауданға жиі келіп тұратын. Екеуміз жақсы дос болып кеттік. Бірге 

жүрдік, бірге тұрдық. Сыйлас, сырлас болдық. Ол келген кезінде 
аудан басшыларымен емін-еркін араласады, аудандағы ішкі-сыртқы 
жағдайларды жақсы біліп жүреді. Бір күні мені Сапиевтің “Көктал” 
совхозына парторг қылып жіберейік дегенін естіпті де, дереу оны 
маған айтты. Бірақ сенің тәжірибең мол, әлі жассың, комсомол 
жағынан өскенің дұрыс шығар деді. 

Содан үш күннен кейін 5-желтоқсанда мен республикалық 
комсомол слетіне шақырылдым. Сол күндері менімен Қазақстан 
комсомолы орталық комитетінің 2-хатшысы Иван Иванович Зарубин 
сөйлесті. Қарағанды облысы бойынша жауапты ұйымдастырушы 
бол деді. Келістім. Бірақ қызмет ауыстыру үшін аукомпартияның 
рұқсаты керек еді. Сапиев орнында жоқ болатын, 2-хатшы Насыр 
Мансұров деген кісі еді, ол: “Мен шеше алмаймын”, - депті. Содан 
Алматы облыстық партия комитетінің 1-хатшысы Асанбай Асқаровқа 
жағдайды айтқан екен: “Комсомолдың Орталық Комитеті қажет 
деп тапса, ала берсін. Жастардың өскеніне мен қарсы емеспін”, - 
депті. 

Облыс қарсы болмаған соң ауданның пікірін сұрау қажет 
болмай қалды да, менің ауысу мәселем оңай шешіле кетті. 

Алты жылдан астам уақыт ішінде Жаркент өңірінен тапқан 
жора-жолдастар улап-шулап шығарып салды. Белгісіз біреу боп 
келіп ем, аудандық комсомол комитетінің 1-хатшысы болып, 
біреуге ауылдас, біреуге жерлес атанып, тағы біреулерге дос, сырлас, 
бауыр боп, дән ризалықпен қимай қоштастым. Алдымда күтіп 
астанамыз Алматы тұрды. 

Жаркент өңірі осы күнге дейін жылы тартып тұрады. Кейін мен 
кеткен соң аудандық комсомол комитетінің 1-хатшысы болған 
Бексұлтан Нұржекеев белгілі жазушы боп шықса, Қуаныш Сұлтанов 
белгілі қоғам қайраткері дәрежесіне көтерілді, қазір үлкен көрші 
мемлекетте еліміздің толық өкілетті елшісі қызметінде жүр. 


АЛМАТЫДАҒЫ АЛҒАШҚЫ ЖЫЛ 


Сонымен, Қазақстан комсомолы Орталық Комитетіне 
Қарағанды облысы бойынша жауапты ұйымдастырушы болып 
орналастым. 1966-жыл аяқталып қалған кез, желтоқсан айы. Екі ай 
істеген соң Зарубиннің ұсынысы бойынша ұйымдастыру бөлімінің 
меңгерушісіне орынбасар болып тағайындалдым. Үйреншікті жұмыс 
болғасын, жаңа ортаға тосырқамадым. Өзім жинаған тәжірибемді 
өзгенікімен салыстыра қарауға қолайлы мүмкіндік туды. 

1967-жылы Алматы облыстық комсомол комитетінің 1-хатшысы 
Жақсыгелдинов Меңдіғали Талдықорғанға обкомпартияның бөлім 
меңгерушісі болып жоғарылап кетті. Мен Панфилов ауданында 
жүргенде Меңдіғалимен жақсы араластым. Тамаша жігіт болатын. 
Өзбекәлі Жәнібеков мені соның орнына Алматы облыстық комсомол 
комитетінің 1-хатшылығына ұсынды. Алматы обкомпартиясының 
1-хатшысы Асанбай Асқаровқа: 

-- Өзіңізден өскен кадр, өзіңізге қайта берейік деп отырмыз, - 
деді. Асекең құп көрді. 

Сөйтіп, 1968-жылдың қаңтарында Алматы обкомолының 1- 
хатшысы болып сайландым. Комсомол жұмысы қаншалық таныс 
жұмыс болғанмен, облыс көлеміндегі істер өте көп еді. Ауқымы 
жағынан да, жаңа кадрлармен, жаңа шаруашылықтармен, 
мекемелермен танысу жағынан да бұл жұмыстың күрделі жағы жетіп 
жатыр еді. Соның бәрін игеру, меңгеру үлкен жауапкершілікті кажет 
өтті. 

Облыстық партия комитетінің 1-хатшысы Асанбай Асқаров 
республикаға белгілі, атақты басшылардың бірі-тін. Ол кісінің 
басшылығында, мектебінде жұмыс істеу әрі жауапты, әрі беделді 
болатын. Ол кісінің бюро өткізуі, жиналыс басқаруы, бюроға мәселе 
дайындап, оны талдап-талқылауы, адам тағдырын шешуі, кісі 
қабылдауы -- бәрі біз үшін мектеп еді. Соны үйренуге, солай істеуге 
дағдыландық. 

1969-жылдың қазан айында Қазақстан комсомолы Орталық 
Комитетінің идеологиялық жұмыстар жөніндегі хатшысы болып 
сайландым. Маған дейін ол қызметте Қалаубек Тұрсынқұлов, оның 
алдында Камал Смайылов істепті. Бұл жұмысты комсомол 
жұмыстарының ішіндегі айрықша жұмыс деуге болады. Ақын- 
жазушылармен, тазет-жорнал қызметкерлерімен, әртістермен, 
суретшілермен, ғалымдармен, тағы басқа өнер және медениет 

қызметкерлерімен араласу, пікірлесу, олардың шығармашылық 
жұмыстарынан хабардар болудың өзі де адамның жан-жақты дамуына 
игі ықпал етпей ме?! Және комсомол тек жастарды ғана бөліп алмай, 
оларға ұстаздық үлгі көрсететін өз ісінің шебер ардагерлерін де тәлімдік 
жұмысқа тартады ғой. Қысқасы, республиканың өнерпаздарымен, 
әдебиет және мәдениет ардагерлерімен, ғалымдарымен және 
ұстаздарымен бірлесе, ақылдаса отырып жұмыс істеуге тура келді. Оның 
өзі адамның ой өрісін кеңейтіп, таным, білім дәрежесін жан-жақты 
көтеруге ықпал ететін. 

Ол бір өзі жас ақын-жазушылардың, жалпы білімді жастардың 
дүрілдеп көтерілген кезі еді. Соның бәрін ескеріп, Қазақстан 
комсомолы сыйлығын белгіледік. Алғашқы лауреат деп бейнелі 
түрде Саттар Ерубаевты атадық. Одан кейінгі Олжас Сүлейменов 
болды, кейін ол Бүкіл одақтық Лениннің комсомолы сыйлығының 
лауреаты болды. 

Алғашқы Қазақстан Комсомолы лауреаттарының ішінде 
Тұманбай Молдағалиев, Қадыр Мырзалиев, Ескендір Хасанғалиев, 
Нұрғали Нүсіпжановтар болды. 

1970-жылы Шопандардың бүкіл қазақстандық І-слеті болды. 
Соның ұйымдастыру жұмысына қатыстық. Бұрын-соңды ондай 
жиын өтпеген-ді. Міністірлер Советінің төрағасы Бәйкен Әшімов 
қазақша баяндама жасады. Жиын бастан-аяқ қазақша өтті. Қазақша 
сөйлеу ақырын-ақырын кейінгі қатарға ысырылып бара жатқан 
кезде мұндай қазақша жиын өткізу жұртшылыққа қатты әсер етті. 
Оған шопандар ғана емес, елім, тілім деген бүкіл зиялы қауым 
қуанды. 

Сол тұстарда Мәскеудің пиғылы өзгере бастағаны байқалды. 
Барлық партия, совет қызметінде үлкен басшылардың 2-хатшылары 
немесе 1-орынбасарлары міндетті түрде орыстан қойыла бастады. 
Және олардың қызметке келуі, қызметтен кетуі тек Мәскеу арқылы 
ғана шешіліп отырды. Былай қарағанда, бірінші басшыдан гөрі оның 
орынбасарлары айрықша қамқорлықта болды. Комсомолдың 
Орталық Комитетіне де 2-хатшы болып А.Семенченко деген 
Мәскеуден келді. Оның шовинистігі көп ұзамай-ақ көзге түсе 
бастады. Алайда оның билеп-төстеуіне Өзбекәлі Жәнібеков 1-хатшы 
ретінде еш мүмкіндік бермеді. Сондықтан оның әрекеті сөз бен 
күңкілден әріге аспай жүрді. 

Өзбекәлі Жәнібеков екеуміз комсомолдың Орталық 
Комитетінде 1971-жылғы желтоқсанға дейін қоян-қолтық араласып 
бірге істедік. Бір-бірімізді жақсы білдік, үй ішімізбен араластық. 

Өзекеңнің мінезі өзгеше еді. Жұмысты өте беріліп істейтін, 
іскер болатын. Қағазға ұқыпты еді. Қажетті құжаттарды жақсы 
жазатын, жақсы жасайтын. Бір қолында желім, бір қолында қайшы 
болатын. Қазақтың әдет-ғұрпын өте жақсы білетін, білімді еді. 
Адамдық қарым-қатынасқа тұйықтау, жұмбақтау, өзімшілдігі көптеу 
болушы еді. Тек жұмыс жайында сөйлесіп, басқа кісілікті 
әңгімелерге көп бара бермейтін. Тік сөйлейтін, тік айтып тастайтын. 
Онысы кейде орынды шығады, кейде кісінің көңіліне келеді. Көзге 
ілмей, санаспай отырған сияқтанады. Кісінің көңіліне қарамай 
кететін кездері болатын. Өзекеңнің ол мінезі өзгеден бұрын өзіне 
зиян еді. 

Ойға алған ісін орындамай қоймайтын табандылығы таңдаң- 
дыратын. Комсомолда жүргенде қазақтың көне музыкалық 
аспаптарымен айналыса бастағанбыз. Сол үшін Болат Сарыбаевтың 
үйіне барғамыз. 

Кейін мен қалалық атқару комитетінің төрағасы болып істеп 
жүргенде көне музыкалық аспаптар мұражайын аштық. Орталық 
универмагтың қасынан мұражайға орын бердік. Алғаш көне 
аспаптар мұражайы сонда ашылды. 

Музыкалық аспаптарды жинап жүрген Болат Сарыбаевқа 
қамқорлық жасап, оған төрт бөлмелі үй бергеміз. Бірақ ол көне 
аспаптарын мұражайға бермей қойды. 

1971-жылы Торғай облысы құрылды. Өзекең сол облысқа 
идеологиялық хатшы болды. Шындығында риза болмай кетті. 
Арнайы кеңейтілген Орталық комсомол Комитетінің бюросы болды. 
Орталық партия комитетінің сол кездегі идеологиялық хатшысы 
Саттар Имашев: “Біз оны ақ боз атпен оралтамыз”, - деді Өзекең 
туралы. 

Шынында, кейін Өзекең Торғайдан оралып партияның Орталық 
Комитетінде бөлім меңгерушісі болды. Кейін Мәдениет міністірінің 
орынбасары ретінде оған рестоврация жұмыстарын басқаруға тура келді, 
ал ол жерде жұмыс алтынмен байланысты болды. Аты былғанбай 
тұрғанда ол жерден аулақ жүргенді Өзекең жөн көрді. Онысын мен де 
түсіндім. Содан Алматы облыстық атқару комитетіне орынбасар болып 
ауысуына қол ұшын бердім. Ол жұмысты Өзекең абыроймен атқарды. 
Алматы облысының мәдени-саяси жұмыстарына айтарлықтай еңбек 
сіңірді. 

Сол жұмыстан Қазақ ССР Мәдениет міністірі қызметіне 
жоғарылады. Одан Қазақстан Компартиясы Орталық Комитетінің 

хатшысы болды, идеологиялық жұмыстарға басшылық жасады. 
Қаншама өмірді көп көрген адам бола тұра Орталық Комитетке хатшы 
болған кезінде қайтадан салқын тартып, алшақтап кетті. Сірә, адамның 
сүйекке біткен мінезін уақыт пен жағдай өзгерте алмайтын болса 
керек. Сондай-сондай бір мінездері болмаса, Өзекең өзі атқарып 
отырған қай жұмысты да құлшынып, шаршау дегенді білмей беріліп 
істейтін. 

Өзекең екеумізді комсомол жұмысы табыстырды. Ол кезде 
комсомол өмір жолын үйрететін мектеп болды. Партия, совет 
қызметіне барлық кадрлар көбіне комсомол жұмысы арқылы 
көтерілетін. Өзекең екеуміз де сол мектептен өтіп, сол жолмен 
көтерілдік. Азды-көпті дәмдес-тұздас болдық. Қазақы қаны бар, қазақ 
үшін атқарған қызметі бар азамат болды Өзекең. 

Комсомолдың Орталық Комитетінде жүрген кезімде қазақтың 
үлкенді-кішілі зиялыларымен қоян-қолтық араласып, ой шеңберімді 
де, адамдармен қарым-қатынас жасау шеңберімді де біраз кеңейттім. 
Дос, жолдас боп күнделікті араласу деңгейіне дейін жақындасып 
кетпегеніммен, таныс-біліс болып сыйласып кеткен кісілерім көп: 
Шерхан Мұртаза, Сейдахмет Бердіқұлов, Тұманбай Молдағалиев, 
Қадыр Мырзалиев, Олжас Сүлейменов, Мұзафар Әлімбаев, Әнуарбек 
Дүйсенбиев, Әсет Бейсеуов, Нұрғали Нүсіпжанов, Ескендір 
Хасанғалиев, Фариза Оңғарсынова, Күләш Ахметова, Марфуға 
Айтхожина, Кеңшілік Мырзабеков, тағы басқалары болды. 

Қазақтың өнері мен әдебиетін, мәдениетін өрге сүйреуге үлес 
қосқан осыншама ұл-қыздармен таныс болудың өзі үлкен мәртебе 
емес пе? Жан байлығына белшемнен батып жүзіп жүрген кезім 
еді! 

Бір оқиға айрықша есімде қалыпты. 

1970-жылдың күзі болатын. Барлық комсомол ұйымдарында есеп- 
беру сайлау жиналыстары бітіп, енді облыстық комсомол 
комитеттерінде конференция өтіп жатқан кез. Әр облыстық 
конференцияға Комсомол Орталық Комитетінің бюро мүшелерінен 
бір-бір адам қатысуға белгіленген, мен Ақтөбеге бөліндім. Жақын 
күндерде Ақтөбеде де, Оралда да облыстық конференция өтуге 
белгіленіп, бұрынғы бірінші хатшылар қайта сайланатын боп келісіліп, 
ол жөніндегі хабар Мәскеуге де беріліп қойған кезде, ойда жоқ бір 
оқиға болды. “Лениншіл жас” газеті Орал облыстық комсомол 
комитетінің, оның бірінші хатшысы Мұхамбетовтің ісі жайында 
Фариза Оңғарсынованың өткір сын мақаласын жариялап жіберді. 

Кадр мәселесіндегі өрескелдіктер, тәрбие жұмысының нашарлығы, 
соның бәріне комсомол ұйымының басшысы Мұхамбетовтің тікелей 
кінәлі екендігі қатты сынға алынды. 

Жасыратыны жоқ ол кез үшін бұл бомба болды. Конференцияға 
дейін он шақты-ақ күн қалды. Оған дейін Мұхамбетовті орнынан 
алып, орнына біреуді қою еш мүмкін емес. Ал мына мақаладан 
кейін Мұхамбетовті облыстық конференцияның қайта сайлай қоюы 
екіталай. Ол сайланбай қалады деген сөз -- Қазақстан комсомолының 
Орталық Комитетіне үлкен мін тағылады деген сөз. Партия 
тарапынан да талай сөгіс болатыны сөзсіз. Былайша айтқанда, қыруар 
атқарған жұмысымызды бір ғана осы кінә жуып-шайып кеткелі тұр. 
Өзбекәлі Жәнібеков қатты ашуланды, қатты састы. Газеттің 
редакторы Шерхан Мұртазаев та бюро мүшесі болатын, оған да 
реніш-өкпе айтылып жатты. 

-- Оралға сен бар! - деді Өзекең маған. -- Облыстық партия 
комитетінің бірінші хатшысына жолық. Қайткенде де жағдайды 
дұрыстап, конференцияны жоспардағыдай өткізу керек. 

Ондай даулы жерге кім қуана-қуана барады дейсің, амал жоқ, 
міндеттеп жіберген соң баруға тура келді. Алдымен облыстық партия 
комитетінің бірінші хатшысына жолықтым. Ақылдастық. Аукомолдың 
бірінші хатшыларымен сөйлесіп көрсем, көпшілігі Мұхамбетовке 
наразы, оның жұмысына қанағаттанғысыз деп баға беруге бекінген- 
діктері көрініп тұр. Олай баға берілсе, бәрі бүлінбек. Қанша дегенмен 
партиялық тәртіптің мықты кезі, комсомол басшыларының бетін бері 
қарату үшін облыстық партия комитеті біраз жұмыс атқарды. 

Мақаланы жазған Фариза Оңғарсыновамен жолықтым. 
“Лениншіл жастың” меншікті тілшісі екен. Жап-жас. Сөзі нық, 
өзіне сенімді. Жинақы қыз көрінді. 

-- Мақалаңда келтірілген фактілер дұрыс сияқты. Дегенмен 
осы кемшіліктерді бұрыннан көре тұра конференцияға аз-ақ 
қалғанда жинап-теріп жазғанша, бұрынырақта неге жазбадың? 
Негізгі мақсатың жұмысты жақсарту болса, неге бұл мәселелерді 
ерте қозғамадың? - деп сұрадым. 

-- Оныңыз рас, конференцияға аз-ақ күн қалды. Бірақ мен 
бұрын да ептеп жазып көрдім, алайда оған елең ете қойған бұлар 
жоқ. Өстіп өткір айтпаса, мұз қозғалмайтынына көзім жеткен соң, 
конференцияның дәл қарсаңында жазуыма тура келді, - деді. 

Екеуміз біраз әңгімелестік. Сөз саптасынан мәселеге терең 
қарайтынын, ой-пікірі салмақты екенін аңғардым. “Фариза бұл 


43 


Жесвес жаоусееб- ӨО, лер әжкоуее - яла; ж 


мақаланы дәл конференцияның алдында әдейі жазып отыр. Оны 
біреулер ұйымдастырып отыр. Бізді масқара қылғысы келгендердің 
қастандығы”, - деген сияқты сан түрлі пікірлер айтылған. Фаризамен 
сөйлескеннен кейін оның бәрі ой жорамал екендігіне көзім жетті. 

Конференция жоспардағыдай өтті. Қарсы дауыс берушілер біраз 
болғанмен, Мұхамбетов, әйтеуір, қайта сайланды. 

Өзекеңе Фаризаны мақтап келдім. Жазғандарының шындық 
екенін, жас болса да батыл екенін, риза болғанымды айттым. Көп 
ұзамай Өзекең Фаризаны “Қазақстан пионері” газетінің редакторы 
етіп бекітті. Ал дау-дамаймен сайланған Мұхамбетовті үш-төрт 
айдан соң орнынан ауыстырдық. 

Сол Фариза қазір күллі Қазақстан сыйлайтын атақты ақын 
қызға айналды. Шындық үшін жас күнінен батыл шайқасқан 
Фариза әлі сол бағытынан таймай келеді. 


АСТАНАЛЫҚ АУДАНДА 


1971-жылдың 24-желтоқсанында Алматы қалалық партия 
комитетінің 1-хатшысы Федор Иванович Мочалин шақырыпты. 
Бардым. Жылы қарсы алды. 

-- Мен сені обком комсомолдан білем, - деді сөзді төтесінен 
бастап.-- Өзіміз өсірген өзіміздін кадрсың. Өзің білесің, Мырзағалиев 
Ғұбайдолла бізге хатшы боп келді. Енді мен сені Совет ауданының 
1-хатшылығына ұсынайын деп отырмын. Қалай қарайсың? 

-- Қалай қарайтыны бар? - дедім күліп.-- Сіздер сенім 
артсаңыздар, сенімдеріңізді ақтауға тырысамыз. 

Ол кездегі партиялық этика бойынша, партия ұсынған қызметтен 
бас тартудың өзі әдепсіздік, түсінбеушілік деп бағалана салуы мүмкін- 
ді. Мочалин екеуміздің әңгімеміз қысқа-қысқа ғана болды. 

Тәртіп бойынша алдымен облыстық партия комитеті басшыла- 
рының алдында болып, жеке-жеке әңгімелесуден өттім. Әңгіме 
барысында олар партиялық жұмысқа лайықты-лайықсыз екендігіңді, 
жалпы саяси-мәдени білім дәрежеңді, ой өрісің мен көзқарасыңды 
анықтауға тиіс. Егер әлдекім ұсынылып отырған қызметке білім 
немесе іскерлігі лайық келмейді деген пікір білдірсе, тағдырыңды 
сол пікірдің шешіп кетуі мүмкін. Ондай жағдай сирек те болса 
кездесіп қалып отыратын. Сондықтан әңгімелесуден өту қызметке 
қабылдану-қабылданбаудың басты кепілі болатын. 

Алматы облыстық партия комитетінің 1-хатшысы А.Асқаров 
қабылдап сөйлескеннен кейін Қазақстан Компартиясы Орталық 
Комитетінің жауапты қызметкерлері мен хатшыларына жолықтым. 

Сөйтіп, 27-желтоқсан күні, яғни дәл туған күнімде, Алматының 
Совет аудандық партия комитетінің пленумында сол ауданның 
партия ұйымының 1-хатшысы боп сайландым. 

Сол кез үшін, сөз жоқ, бұл өте үлкен қызмет. Соған орай, әрине, 
үлкен де жауапкершілік. Қызметінің өскеніне қуанбайтын адам бола 
ма, болмай ма, ол жағын кесіп-пішіп білмеймін, өзім, әйтеуір, 
қуандым. Қуана тұрып, іштей жүрексіндім де: ел алдында, партияның 
алдында ұятқа қалмауды ойладым. Қызмет баспалдақтарын таудың 
биіктігіне теңейтін болсақ, таудың етегінен гөрі басына жақындаған 
сайын адамға жүріп-тұру қиындай түспей ме? Билік те сол сияқты, 
биіктеген сайын жауапкершілігі арта береді. Биікте тұрған адамды 
етектегі жұрттың бәрі көреді. Және қай биікте кімнің тұрғанын 
дәлме-дәл біледі; ал биікте тұрған адам төменде тұрғандарды ол да 

көреді, бірақ қалың топтың ішінде кімнің қайда тұрғанын дәлме- 
дәл біле бермейді. Сондықтан көпшіліктің көз алдында нақты бастық 
тұрады, ал бастықтың көз алдында нақты біреу немесе бірнешеу 
емес, жалпы көпшілік, яғни халық тұрады. Демек, көпшілікке бір 
бастықтың көңілін табу қиын емес, ал көпшіліктің көңілін табу 
бастыққа өте қиын: біреуге ұнасаң, біреуге ұнамауың мүмкін. Бірақ 
бастық болудың басты шарты -- көпшіліктің бәріне де ұнауға 
ұмтылу. “Барлық адамға ұнау бәрібір мүмкін емес, сондықтан 
оған ұмтылудың қажеті жоқ”, - дейтіндер қателеседі. Өйткені 
алдына үлкен жақсат қоймайтын адамдар үлкен қызметті де күйкі 
бірдемеге айналдырып жіберуі мүмкін. Адамды адамгершілікке, 
әділдікке тек үлкен мақсат қана жетелейді. 

Совет ауданында менің алдымда істеп кеткен бірінші хатшы 
Ғұбайдолла Мырзағалиев іс білетін, салмақты азамат боп шықты. 
Ол құрған ұжым да дұрыс екен. Жұмыс жағдайын түсіндіріп, 
ерекшеліктерін айтып беріп, маған үлкен кісілік көмек жасады. 
Хабарласып тұрдық. Біреуге қол ұшын беру, бауырмалдық көрсету, 
көмектесу -- әркімнің қолынан келе бермейтін: ақылы жетсе, 
мінезі, мінезі келсе, ақылы жете бермейтін, айрықша кісілік қой. 
Мырзағалиев маған осындай айрықша кісілік жасады. Екеуміз содан 
кейін жақсы сыйласып кеттік. Қызметі жоғарылап, кейін ол кісі 
Жергілікті өнеркесіп міністірі болды. Республикаға еңбегі сіңген 
азаматтың бірі. 

Бұрын Алматыда екі-ақ аудан болған: бірі -- Сталин, екіншісі - 
Фрунзе атындағы. Кейінгілердің бері осы екі ауданнан бөлінген. Ал 
бұрынғы Сталин ауданының аты кейін Совет ауданы боп өзгерген- 
ді. Ол кезде астанада төрт қалалық аудан бар болатын: Совет, Фрунзе, 
Ленин, Октябрь. 

Совет ауданы өте үлкен аудан боп есептелетін, бір өзінде ол 
кезде он тоғыз (19) мыңға жуық коммунист есепте тұратын. Ал 
ондай коммунистердің саны облыстардың өзінде де бола бермейтін. 
Сондықтан ондай үлкен орында жүрексінбей жұмыс істеу 
жауапкершілікті сезінбеумен барабар-ды. Ол ауданның үлкендігі 
сондай, -- кейін сол ауданның территориясынан Калинин, Әуезов 
және Алатау аудандары құрылды. 

Ауданда он екі ірі өнеркесіп орны болды. Оның ішінде Алматы 
ауыр машина жасау зауыты (Алаумашжаз), Кілем фабрикасы, ағаш 
өндейтін комбинат, жиһаз фабрикасы сияқты ірі өнеркәсіп орындары 
бар. Алаумашжаздың бір өзі ол кезде өнімін 16 шетелге жіберетін, 

оның ішінде Жапония, Англия сияқты өнеркәсібі жоғары дамыған 
әйгілі елдер де бар. Алаумашжаздың ол кездегі деректірі Социалистік 
Еңбек Ері, аудандық партия комитетінің бюро мүшесі Битный 
Михаил Антонович деген кісі болатын. Алаумашжаз ауданға, 
Алматыға ғана емес, бүкіл республикаға мақтаныш седі. 

Алматының кілем фабрикасы да мақтауға тұрарлық кәсіпорын 
еді. Деректірі Ниязбекова Клара Ахметжанқызы деген өте тәжірибелі, 
тиянақты кісі болатын. Оның да өнімдерін өз елімізде де, шетелде 
де жоғары бағалайтын. Үй күткен, үйін баптап ұстаған ата-бабамыз 
ежелден-ақ кілемге айрықша орын берген. 100% жүннен тоқылатын 
Алматы кілемдері ою-өрнегі мен бояуының әдемілігімен де көз 
тартады. Ұзақ сақталады және бояуы оңбайды. Ондай мүлікті адам 
баласы неге бағаламасын? Осыншалық мақтаулы өнімдерді беріп 
отырған жұмысшы қауымның қаншама шешіліп жатса да бітпейтін 
шаруалары мен мәселелері қаншама?! 

Қазақстан Компартиясының Орталық Комитеті, Үкімет үйі, 
бүкіл міністірліктер, жоғары оқу орындарының көпшілігі (Қазақтың 
мемлекеттік университеті, Консерватория, ҚызПИ, Политехникалық 
институт, медицина институты, зоовет институты, Шет тілдер 
институты, Халық шаруашылық институты); шығармашылық 
ұйымдар (Қазақстан жазушылар одағы, композиторлар одағы, 
суретшілер одағы); театрлар (М. Әуезов атыңдағы академиялық 
драмтеатр, Абай атындағы опера жөне балет театры. Балалар мен 
жасөспірімдер яғни жас көрермендер театры, Лермонтов атындағы 
орыс драмтеатры, Ұйғыр театры); бүкіл газет-жорналдар редакциясы 
(бұрынғы Совет және Коммунистік, қазіргі Әйтеке би және Абылай 
хан көшелерінің қиылысында) осы ауданның ішінде еді. Былайша 
айтқанда, республикадағы ең басты-басты мекемелердің көбі осы 
ауданның территориясына шоғырланған-ды. Демек сол мекемелерде 
істейтін республика басшылары, міністірлер, ақын-жазушылар мен 
композиторлар, әртістер мен суретшілер, жорналшылардың бәрі, 
қыруар ғалымдар мен студенттер біздің ауданның партиялық есебінде 
тұрады деген сөз. Оның бәрі партиялық жұмыстың да көптігін және 
жан-жақтылығын білдіретін еді. Отыз үшке келген мен үшін мұның 
бәрі, әрине, оп-оңай нәрсе емес-ті. Алайда жұмыстың жауаптылығы 
адамның жауапкершілігін де жоғарылатады ғой, бел шешіп батыл 
кірісіп кеттім. 

Жұмыстың аты жұмыс, оның барысында талай адаммен 
танысасың, біреудің мәселесін шешіп бересің, тағы біреуді тәртіпке 

шақырасың, аудандық бюро әр түрлі мәселелерді қарап, сан түрлі 
шешімдер қабылдап жатады, оның бәрін баяндап жату бүгінгі 
оқырманға қызық та бола бермес. Алайда құнды нәрсе ғой деп 
ойлаймын. 

Партиялық тәртіпте адамдармен жұмыс істеуге басты мән 
берілетін. Кадр таңдауға қатты қарайтын. Жас хатшы болғандықтан, 
мен де кадр мәселесіне көбірек мән беруге тырыстым. 

Мен жұмысқа кіріскен кезде Алматы зооветинститутының 
ректоры Мүсілім Ермеков деген кісі зейнетке шығып, орны бос 
тұр екен. “Енді кім ректор болады?” -- дегенді ел де күтіп жүр 
екен, мен де өзіме осы сұрақты қойдым. Сол ұжымда кімдер бар 
екен, алдымен соны білейін дедім де, институтқа бардым. Әрине, 
кадр мәселесімен келдім дегем жоқ, бірақ партия ұйымының ісімен 
танысу барысында барлық кадрдың мән-жайын байқап көруге 
тырыстым. Кімнің кім екенін бір көргеннен-ақ біле қою, әрине, 
мүмкін де емес, алайда мүлдем бейтаныс адамға сенім арта қою да 
оңай нәрсе емес. Ал бір-екі рет жиналыстарда сөйлеген сөзін 
естісең, ұжымындағы адамдармен қарым-қатынасын көрсең, сонан 
соң барып анкетасына қарасаң, үстірт те болса адамды біліп 
қаласың. Институттың проректоры Зейнолла Қожабеков сондай- 
сондай жағдайлардан кейін маған дұрыс кандидатура боп көрінді. 
Ректорлыққа аудандық партия комитетінің атынан со кісіні ұсындық. 
Ұсынысымызды облыстық партия комитеті де, Ауылшаруашылық 
міністірлігі де қолдады. Сөйтіп, Зейнолла Қожабеков ректор болды. 

Бір күні Асқар Тоқпанов келді. Өз үйіне келгендей еркін жүреді, 
еркін сөйлейді. Өзіндік мінезі, өзіндік көзқарасы бар, бір қалыптан 
шықпай қақайып қалмаған кісі екені жүріс-тұрысынан-ақ көрініп 
тұр. Сұрақ беріп, сөзге тартып әуре болудың қажеті болмады, бәрін 
өзі сұрады, бәрін өзі айтты. 

-- “Абай” спектакілін бірінші қойған менмін. Бірақ күні бүгінге 
дейін не атағым жоқ, не партияға өткенім жоқ, - деді. Көп сөздің 
негізгі түйіні сол болды. 

Партия ұйымдарында есеп беру жиналыстары өтіп жатқан кез. 
Асқар Тоқпановтың айтқандарын өз көзіммен көрейін, білейін 
деген оймен Консерваторияның есеп беру жиналысына өзім 
бардым. Партия ұйымының, оқытушылар құрамының пікірлерін 
тыңдасам, Тоқпановтың айтқандарының жаны бар сияқты. 
Жиналыста Тоқпановты партияға мүшелікке алу мәселесі де сөз 
болды. Бәрі ол ұсынысты қолдады. 

Сол жылдары Нұрғиса Тілендиевтің де кейбір мәселелерін өз 
аузынан естіп, оның растығына кейінірек көз жеткіздім. 
Тілендиевтің әндерін жиын-тойдың бәрінде естиміз, жақсы көреміз, 
концерттерден естісек, сүйсіне қол соғамыз, республикамыздың 
белгілі композиторларының бірі деп мақтан тұтамыз. Бірақ оның 
әлі Композиторлар одағының мүшесі емес екенін біле бермейді 
екенбіз. Шынын айтсақ, Нүрекеңді композиторлар одағының 
мүшесі емес деп ойламайды да екеміз. Өзі келіп өкпесін айтпаса, 
мен де білмейді екем. Сөйтсем, композиторлар одағының басқарма 
мүшелері жоғары музыкалық білімі жоқ деп, Нүрекеңді мүшелікке 
алмай жүреді екен. Композиторлыққа мүше алу партияға мүше 
алумен бірдей емес, сондықтан мен ол іске белсеніп араласа 
алмадым. Жаңылмасам, Нұрғиса Тілендиевті композиторлар 
одағының мүшелігіне алу мәселесіне Қонаевтың өзі араласты. 

Өнер адамдарының арасында жақсы бәсекенің кейде 
іштарлыққа, қызғанышқа ұласып кететінін, заңды талаптың өзін 
қолданбай-ақ қоюға болатын жерде әдейі қолданып, әдейі соны 
бөгесін етіп, бір-бірінің өсуіне тосқауыл жасауға тырысатынын сонда 
байқадым. Өнер, мәдениет, әдебиет сияқты қасиетті жерлердің өзінде 
қасиетсіз қылықтардың қатарласа жүретініне талай рет куә болдым. 
Адам дегеннің аса күрделі обьекті екеніне сонда көзім жетті. 

Астананың ең орталық ауданына бірінші хатшы болуым 
партияның Орталық комитет басшыларымен, үкімет басшыларымен, 
Жоғарғы Советтің қызметкерлерімен, міністірлермен жақын 
араласуыма мүмкіндік берді. Өйткені сол мекемелердің бәрі Совет 
ауданының территориясына орналасқандықтан, сондағы коммунис- 
тердің бәрі де біздің ауданда партиялық есепте тұратын. Сондықтан 
жиналыс өткенде, әр түрлі мәселелер қарағанда, үлкен қызметтегі 
адамдармен кездесіп, пікірлесіп, ақылдасып тұруды қызмет бабының 
өзі талап ететін. 

Мен хатшы боп келгеннен кейін үш-төрт айдан соң, яғни 1972- 
жылдың көкегінде СОКП Орталық Комитетінің “Партиялық 
құжаттарды айырбастау туралы” қаулысы шықты. Сол кездің саяси 
тұрғысынан қарағанда, бұл өте жауапты міндет болды. 

Қазақстан Компартиясы Орталық Комитетінің бірінші хатшысы, 
Совет Одағы Коммунистер Партиясы Орталық Комитетінің Саяси 
Бюро мүшесі Қонаевтың партбилетін ауыстыру біздің партия ұйымы 
үшін үлкен жауапкершілік еді. Қатардағы партия мүшесінің билетін 
ауыстыру кезінде қате толтырылып қалса, акті жасап басқа билет 

жазып беруге бола беретін еді, ал Қонаевқа берілетін билет бір-ақ 
дана, нөмірі -- 00000011, яғни арнайы жіберілген 11-нөмірлі билет. 
Әрі қатесіз, әрі әдемі жазумен толтырылуға тиіс ол билеттің 
жауапкершілігін қазіргі жастар түсіне қоймас, бірақ сол кезеңде өмір 
сүрген, қызметке араласқан әрбір адам ол кездегі партбилеттің мәні 
мен маңызын әлі ұмыта қоймаған болар! Сәл ақау жіберу саяси 
қате есебінде бағаланатыны сөзсіз, сондықтан кімнің беделді 
қызметте отырып, беделден жұрдай боп қалғысы келеді дейсің, 
республика басшысының партбилетін ауыстыруға айрықша мән 
беріп, айрықша мұқият дайындалдық. Қайта-қайта телефон соғып, 
нұсқаулар беріп, ол мәселеге Мәскеу де үлкен мән берді. 

Қонаевтың партбилетін ауыстыру салтанатына Алматы 
облыстық партия комитетінің 1-хатшысы Асанбай Асқаров, Алматы 
қалалық партия комитетінің 1-хатшысы Федор Мочалин, 
Республика Орталық партия комитетінің хатшысы Василий 
Севрюков, бөлім меңгерушісі Оразай Батырбеков, Алматы қалалық 
партия комитетінің 2-хатшысы Ізбасар Балтағұлов және Совет 
аудаңдық партия комитетінің бюро мүшелері қатысты. 

Қатты толқыдым. Сабырлы болайын деген сайын сабырым 
қашты. Бірақ бәрін де сыртқа шығармауға тырыстым. Қысқаша 
сөз сөйлеп, Димекеңді партиялық салтанат жағдайымен шын 
жүректен құттықтадым. Советтер Одағы бойынша он бірінші 
нөмірлі партбилетті Димекеннің қолына үлкен қошемет көрсету 
үстінде табыс еттім. 

Димекенді жақыннан көріп, тұңғыш қасына келіп қолын 
ұстағаным осы күн. Сөйлесіп, алғаш ағалық сөзін тыңдағаным да сол 
күні. Келгеннен сынай көз тастап, бар қылығымды бақылай қарап 
отырды. 

-- Жас екенсің, айналайын. Жастар өсуі керек. Болашағың әлі 
алда. Үлкен қалалық ауданды басқарып отырсың. Мұндай маңызды 
жерлерде өзің сияқты жастар істеуі керек! - деді Димекең. 

Сол сөзі есімнен еш кеткен емес. Үлкен кісінің маған берген 
батасы тәрізді. Содан соң менен ептеп қала жағдайын сұрады да, 
артынша өзі мені қаланың жағдайымен таныстырып кетті. Қалай 
жұмыс істегеннің тиімді болатынын айтты. Сол арада отырып Димекең 
темекі тартты. Бұрын о кісінің шылым шегетінін естімеппін де, 
көрмеппін. 

Кейінгі істеген жерлерімде Димекең тікелей басшылық жасап, 
тікелей бақылап жүретін қызметтерде болдым. Сол кездерде о кісіні 
жан-жақты біле түстім. 

Ол кезде аудандық партия комитетінің аппаратында 2-хатшы 
болып Лукоянычев Владимир Михайлович, ауатком төрағасы 
Степанов Федор Иванович, идеологиялық хатшы Юшкова Нина 
Александровна деген тәжірибелі, ысылған, өз жұмысын жақсы білетін, 
қызмет жауапкершілігі дегенді өз дәрежесінде түсінетін, қажетті 
нәрсені айтқызбай-ақ жасайтын адамдар істеді. Олардың сол қасиеті 
де менің қызметімді көп жеңілдетті. 

Ауданда бұрын басшы қызметте болған кісілерді кездесуге 
шақырып, тәжірибе алмасып отыратын бір дәстүр қалыптастырдық. 
Дұрыс бағытта қызмет жасауға оның да өз үлесі болды деп ойлаймын. 
Менің алдымда ғана 1-хатшы болған Ғибат Мырзағалиев, одан бұрын 
болған Борис Михайлович Ержанов пікір алысуға, тәжірибе алмасуға 
ылғи келіп тұратын. Ежелден келе жатқан жақсы дәстүрлерді 
жалғастыруға, қиындыққа ұшырататын қателіктерді қайталамауға бұл 
кездесулердің көп пайдасы тиетін. 

Мырзағалиев сияқты Ержановпен де жақсы сыйласып кеттім. 
Республикалық дәрежедегі үлкен қызметтер атқарған, Қазақ ССР 
монтаждау және арнаулы құрылыс жұмыстары міністірі болған Борис 
Михайлович адаммен жылы сөйлесетін, сыйласа білетін кісі еді. Адам 
адамнан қызметті қалай атқаруды ғана емес, қызмет бабында өзін 
қалай ұстауды да үйренеді. Үйренуге, білуге ешқандай шек жоқ деп 
ойлаймын. 

Совет өкіметінің алғашқы және орнығу жылдарында жергілікті 
кадрлар мен мамандарға көңіл бөлу көп сөз болған. Оның өзі 
жұртшылықтың көңіліне жайлы тиіп, совет өкіметінің саясатын 
қолдауға көп септігін тигізген. Сол ұран бертін келе көмескілене 
бастады. Жергілікті халық, тұрғылықты үлт дегендер бірте-бірте ауызға 
алынбайтын болды. Өйткені өйтіп бөлшектеуден гөрі біртұтас 
мемлекет, біртұтас ел деп қарау жергілікті ерекшеліктермен санаспауға, 
оларды ескермеуге мол мүмкіндік беретін еді. Қысқасы, басқаруды 
жеңілдететін. Ал егер шынын айтсақ, ұлттық ерекшеліктерді ескермеу 
арқылы ұлттың өзін де бірте-бірте жою мақсаты жолға қойыла 
бастаған-ды. 

Алматы елтірі комбинаты ауданның территориясында болды. 
Оның жұмысшылары түгел дерлік орыстар еді. Қазақтар санаулы ғана. 
Кейін оның деректірі қазақтан қойылды. Үш жыл ішінде 
комбинаттағы жұмысшылардың жартысы қазақ болып шықты. 
“Қазақтар ондай жұмысты істей алмайды”, -- деген күңкіл өсектің 
бекер екендігін комбинаттың жоғары көрсеткіші өзі-ақ дәлелдеді. 
Істей алмайды емес, істетпейді екен. Осы әдіспен Орталық бесаспап 

дүкенді (ЦУМ) де қазақ кадрлары аралас істейтін дүкенге 
айналдырдық. 

Алматы ауыр машина жасау зауытында да ол кезде қазақ 
мамандары санаулы ғана болатын. Тіпті жоқ десең де қателеспейтінсің. 
Оған да кездейсоқ бір жағдайға байланысты көңіл аударуға тура келді. 

Ол кезде біз сияқты аудан басшылары көп нәрсені жоғарыдан 
келген нұсқау бойынша, белгілеп берген бөліспен ғана атқаратынбыз. 
Сол дәстүрмен адамдарды сыйапаттауға (наградтауға) да бөліс 
берілетін. Обалы не керек, өндірісте істейтін жұмысшыларға ондай 
бөлістен көп орын тиетін. Аудандағы ең үлкен өнеркесіп орны - 
Алматы ауыр машина жасау зауыты. Сыйапат жөнінен де көп үлес 
соған тиеді. Зауыттың деректірі Битный қол қойып сыйапаттауға 
ұсынған жұмысшылардың тізімі алдыма келді. Қарасам, жеті адамның 
ішінде бірде-бір қазақ жоқ. Бірден жүрегіме шылқ ете қалды. Дереу 
Битныйды шақырттым. Келді. 

-- Бұл қалай? Жеті адамның ішінен бірде-бір қазақ табылмады 
ма? - дедім. 

-- Жоқ қой. Өндірісте қазақ аз. Негізгі жұмыстарда мүлдем 
жоқ, - деді. 

Жауапты, күрделі жұмыстарда, ең құрымаса цех бастығы 
дәрежесіндегі қазақтардың мүлдем аз екені белгілі болды. Оны қолма- 
қол түзей салатын жағдай жоқ. Оспақтай сөйлеп, Битныйға Алматы 
елтірі комбинатында болған жағдайды үлгі еттім. 

-- Қазақ жастарын жұмысқа тарту керек. Олар ауылдан оқуға 
келеді, окуға түсе алмағандары қайтуға ұялып осында қалады. Соларды 
оқытатын курс ашу керек, үйрету керек. Елтірі комбинаты солай 
істеді, - дедім. 

-- Түсіндім, - деді Битный. -- Біз де сөйтеміз. 

Ол зауытқа Қадыров деген қазақ жігітін партия ұйымының 
хатшысы етіп сайладық. Содан былай ол зауытта да қазақ жігіттері 
төбе көрсете бастады. 

Мен мұндай істі ұлтшылдыққа да, ұлтжандылыққа да байланыс- 
тырмаймын. Бұл -- жұмыстың жөні. Қылмыс та емес, артық 
айрықша іштарту да емес. Кез келгеніміз-ақ мән беруге тиіс шаруа 
әлдекім мән бермей келсе, енді сен мән бер. Саған дейін ешкім 
сөз қылмаса, енді сен сөз қыл, өзгенің көңілін аудар. Адамдарды 
алалағандай болып келген өз ісінен ақылы барлар өзі-ақ ұялады. 
Ұялмаса, ұялатындай, тіпті болмаса айылын жыйып жүретіндей 
жағдай жаса. Қызмет жасау деген осындай-осындай сырт көзге көріне 

бермейтін кішігірім нәрселерден құралады. Кішігірім нәрсенің 
нәтижесі үлкен болса, халық пайдасына қосқан үлесің -- сол. 
Орденмен он рет сыйапатталғаннан да осындай бір үлес қоссаң, 
өле-өлгенше өз көңіліңе сол медеу. Қызметтің зейнеті, рахаты деген 
де осы. 

Жоғары қызметке келген адамды жоғары қызметке ілінгісі келіп 
жүргендердің бәрі де жақсы көре бермейді. Бәрі жек көре де бермейді 
“Мал аласы сыртында, адам аласы ішінде” дегенді атам қазақ көрген- 
білген тәжірибесіне сүйеніп айтқан. Үлкен қызметте жүріп сенің 
абыройлы болғаныңды, елге де, өзіңе де пайда келтіргеніңді 
шынымен қалайтын кісілер болады. Олар -- өз отбасың, дос- 
жарандарың, жақындарың. “Апырмай, бір жерінен ши-шығып, осы 
орыннан алып тастаса, ол орынға менің кандидатурам дәл келіп 
тұр-ау!” -- деп дәмеленетіндер; “Ойпырмай, мынаның тоқтаусыз 
өсіп келе жатқаны қалай? Қонаевтың сеніміне әбден кіріп алып, 
басқамызды о кісі көзге ілмей жүрмесе, не қылсын?” - деп, қараптан- 
қарап жүріп күдіктенетіндер де болады. Бұлар, әрине, көбінесе бірге 
жүрген, қатар келе жатқан әріптестерің, қызмет дәрежесі теңдестерің. 
Соның бәрін ешқашан: “Мынау -- маған шын тілектес, анау -- 
алдамшы” - деп анық біле алмайсыз, өйткені “адам аласы ішінде”. 
Сондықтан өте сақ жүруге мәжбүр боласыз. Сақ жүрудің салдары 
кейде істеу қолыңнан келіп түрған істі де істей алмауға әкеп соғады. 
Мәселен, егер жоғарыда айтқан Алматы ауыр машина жасау 
зауытының деректірі Битный сияқты орыс болмай, қазақ болса, 
онда мен қазақ жұмысшыларын қалай көбейтуге болатыны 
жайындағы өз ойымды оған ашып айта алмаған болар едім. Ол кезде 
ондай мәселелерді әдейі бұра түсіндіретін, қасақана арандататын 
адамдар баршылық еді. Олардың қаулап бас көтерген кезін 1985 - 
1987-жылдары көбіміз өз көзімізбен көріп, жағамызды 
ұстағанымызды әлі ұмыта қоймаған шығармыз. Советтік Қазақстан 
кезіндегі мемлекет басшыларына баға бергенде, қызметтерін 
саралағанда, сөйтіп өз қолымызды өзіміздің де ұстап келгендігімізді 
естен шығармауымыз керек. “Ой, қолында билік тұрғанда неге 
өйтпеген, неге бүйте салмаған?” -- деп батырсынатындар осындай 
да оның сыры барын білгені жөн. Саясат үшін қызмет жасаған боп, 
сол саясатты өзінің бәсекелестерін құрту үшін, жолын кесу үшін 
пайдаланатындар ел үшін барыңды салып қызмет жасауға ешкашан 
мүмкіндік бермейді. “Ел үшін” деген сөз олардың тілінде ғана. Ал 
тілмен біз коммунизмді баяғыда-ақ орнатып тастағамыз. 


53 


Пендешілік деген бәлені естен шығару -- үлкен қате. Ол 
қателікке, жасыратыны жоқ, мен өзім оңбай ұрындым. Сендім, 
сырымды жасырмадым. Соным өзіме айналып келіп соққы болып 
тиді. Пендешілікті талантты, қабілетті адамдар да жасайды. 
Сондықтан оның қаупі ешқашан жойылмайды. Одан тек сақтану 
керек. 

1975-жылы қаңтардың басында жұмыстан қайтып келе жатып 
Опера және балет театрының жанынан өттім. Бір топ зейнеткер 
бас қосып отыр екен, бәрі де бұрын үлкен қызметте болған адамдар. 
Алыстан бас изеп амандасып ем, біреуі қол бұлғап қасына шақырды. 
Баруға тура келді. Бұрылмай кеткенім әдепсіздік болар еді. 

-- Қалай, өткен-кеткенді еске ап отырсыздар ма? - дедім 
қастарына кеп. 

-- Жоқ, Кеңесжан, біз кадр мәселесін қарап жатырмыз. Ішінде 
сенің де кандидатураң бар. Дүйсенов зейнетке шығыпты, соның 
орнына біз сені ұсынып отырмыз, - деді біреуі күліп. 

Мен де күлдім де қойдым. Содан кейін денсаулығыма 
байланысты ауруханаға түсіп қалдым. Сонда жатқанымда Асанбай 
Асқаров ауруханаға хабарласып: 

-- Телефон соқсын! - депті. 

Облыстың 1-хатшысы бекерден-бекер іздемейтіні белгілі, дереу 
телефон соқтым. 

-- Денсаулығың қалай? Дұрысталып қалсаң, келіп кетсеңші! - 
деді Асекең. 

Бардым. Әңгімені өзі бастады. Алматы қалалық атқару 
комитетінің төрағасы Есен Дүйсеновтің зейнетке кеткендігін, оның 
орнына істі алып кете алатын, жас, білімді адам керек болып 
отырғанын айтып келді де: 

-- Соған сенің кандидатураңды дұрыс деп отырмыз. Оған қалай 
қарайсың)? - деді. Қалай қарайтыны бар, партия көрсеткен сенімді 
тек ақтау керек. Мен қарсылық білдіре қоймасам да, Асекең ол 
қызметтің маңызды, жауапты екендігін ескертіп өтті. -- Бірнеше 
кандидатураны қарадық. Сенің тәжірибең бар. Орталық ауданда 
істедің. Барлық міністірлікпен байланысың бар, таныссың. 
Астананың құрылысын басқару үшін, барлық міністірлікті білетін 
адам керек. Барлық жағынан да сен лайықтысың, - деді сөзін 
тұжырып. 

Сонымен, Асекеңнің қолдауын алып, енді Орталық 
Комитеттегілермен әңгімелесуге баратын болдым. Тәртіп бойынша 

Жосиес жасес6- С,лер эссеве - лез, аж 


Қазақ ССР Міністірлер Советінің төрағасы Бәйкен Әшімовте, ең 
соңынан Қазақстан Компартиясы Орталық Комитетінің 1-хатшысы, 
Советтер Одағы Компартиясының Саяси Бюро мүшесі Дінмұхамед 
Ахметұлы Қонаевта болдым. Екеуі де: “Жассың. Жауапты қызметке 
сендер бармағанда, кім барады?” -- деп, қолдау көрсетті. Кейін мен 
Бәйкен Әшімовке жиі келіп жүрдім. Өйткені қаланың шаруашылық 
мәселелерін тікелей Міністірлер Советі шешетін. Сол жолығулардың 
нәтижесінде мен ол кісіні қатты сыйлап кеттім. Мәселені ылғи 
ойланып шешеді. Көп сөйлемейді. Істі ешқашан сөзбұйдаға 
салмайды. Берілген тапсырмаларды орындауға ол кісі бірден кіріседі 
және тез шешеді. Егер шешіле қоймайтын мәселе болса, тура 
жауабын да бірден айтады. Қонаевпен түсінісіп, сыйласып ең ұзақ 
қызмет жасасқан адамның бірі болды. 1984-жылы Қазақ ССР 
Жоғарғы Советінің төрағасы болды. Қазірге дейін сыйлас 
адамдарымның бірі. Осы жылдары Еңбек Ері атағына ие болды. 
Бұрынғы Совет Одағы бойынша мұндай атаққа ие болған Республика 
Міністірлер Советінің төрағалары бірен-саран ғана еді. 

Сонымен, сессияда сайланып, Қазақ ССР халық 
депутаттарының Алматы қалалық атқару комитетінің төрағасы 
қызметіне 1975-жылдың қаңтар айында отырдым. 


АЛМАТЫ БАСШЫЛЫҒЫНДА 


Алматы, менің білуімше, Қазақстандағы ежелгі мекеннің бірі. 
Қала іргесі 1854-жылы орыс бекінісі ретінде салынды дегенмен, 
мен Алмалы деген сөздің Алматы деп айтылуынан-ақ бұл мекеннің 
ежелден-ақ іргелі қоныс болғанын болжаймын. Өйткені Алматы, 
Бұғыты, Сөгеті, Ырғайты деген сөздерді мен өте көне сөздер деп 
түсінем. Егер оларды қазіргі тілге аударсақ, Алмалы, Бұғылы, 
Сөгетілі, Ырғайлы боп айтылған болар еді ғой. Сөзді де тарихтың 
бір таңбасы деп түсінсек, Алматы сөзінің пайда болу тарихын әріден 
іздейміз ғой, әрине. Ендеше Алматы қаласының да тарихын әріден 
іздеу керек деушілерге мен де қосылам. Он төртінші ғасырдың 
соңында Ақсақ Темірдің әскері Іледен өтіп Қараталға барғанда, 
Іледен өтпей тұрып Алмалық деген жерді басып өтеді екен. Сол 
Алмалығымыз осы біздің Алматы емес деп кім айта алады? Ал егер 
Алматы сол болмаса, Алмалық қайда? Меніңше, осы мәселеге 
шүйлігіп жатқан тарихшылар әзірге жоқ. Біз әлі терең архивке 
үңілмей, таяз жердегі тарихтан-ақ тайғанақтап жүрген сияқтымыз. 
Жетпіс жылдан астам уақыт тарихымызды жоқ-жоқ деп келдік те, 
енді соның бар екенін дәлелдеуге де дәрменіміз жетпей жүрміз-ау, 
сірә. 

Қалай болғанда да Алматы қаласының жаңа іргесі 1854-жылы 
қаланғанмен, Алматы деп аталатын жердің ежелден бар екені 
даусыз. Сол тарихи жерге ірге тепкен еліміздің астанасына 37-ге 
келген мүшел жасымда бастық болу мен үшін үлкен құрмет еді. 

Ол кезде астанамызда ресіми есеп бойынша 823 мыңнан асатын 
адам тұратын. Алматының сейсмикалық ауданға жататынын бастықтар 
ғана емес, бүкіл ел білетін. Бірақ соған қарамастан, Алматыға сол 
жылдары үлкен құрылыстар жаппай салына бастаған болатын. 
Алматының құрылысына қатты көңіл бөлініп, жалпы құрылыс 
жұмысына үлкен мән беріліп тұрған кез еді. 

Қалада 1975-жылы 184 мектеп, 13 жоғары оқу орны, 110 
кітапхана, 92 клуб, 49 аурухана болды. Сол жылы 457 мың шаршы 
метір тұрғын үй салынды. Жұмсалған қаржының жалпы көлемі 515 
миллион сомға жетті. Құрылыс салу және монтаждау жұмыстарына 
239 миллион сом жұмсалды. Бұл, шамамен алғанда, он мың пәтер 
салынды деген сөз. 

Қазақстан Компартиясы Орталық Комитетінің ол кездегі 
құрылыс жөніндегі хатшысы Ықсанов Мұстахым Білелұлы деген 

кісі еді. Алдына барғанымда жылы қабылдап, ақылын айтып, казақы 
ағалық жасады. Басшы кісілердің пейіл бере сөйлегені адамға әл- 
қуат бергендей әсер етеді, қызметке құлшына, сеніммен кірісуге 
көмектеседі. 

Жаңа қызметке келе салысымен-ақ Қонаев шақыртты. Барсам, 
Алматы обкомының 1-хатшысы А.Асқаров, Орталық Комитет 
хатшысы М.Ықсанов отыр екен. Әңгіме Алматы құрылысы жөнінде 
болды. 

-- Алматының сейсмикалық ауданда тұрғанын бәрің де 
білесіңдер, - деді Димекең. -- Биік үйлерді сондықтан салмай 
келдік. Енді 25 қабат биік үйді сейсмикалық ауданда тұңғыш біз 
салайық деп отырмыз. Оған рұқсат алдық. Ондай биік үйді саламыз 
ба, жоқ па, салсақ, орны қай жер болады -- соның бәрін ақылдасып, 
он бес күн ішінде өз ұсыныстарыңды жасаңдар. 

“Қазақстан” атты жаңа қонақүйінің мәселесі тұңғыш осылай 
көтерілді. Сол арада ескі “Есік” конакүйінің орнына жаңа үлгідегі 
Автоматты телефон станциясын (АТС) салу жайы да сөз болды. 

Үш күннен кейін “Қазақстан” қонақүйіне ылайық орын табу 
мәселесімен А.Асқаровтың кабинетіне жиналдық. Бірнеше ұсыныс 
болды. Ақыры Ленин көшесі мен Абай даңғылының қиылысқан 
тұсындағы Абай ескерткішінің асты дұрыс деген қорытындыға 
келдік. Ол ұсынысымызды Димекең де қолдады: Енді нақты іске 
кірісу қажет бодды. 

Нақты іске кірісу деген -- айтуға жеңіл болғанымен, жүзеге 
асыруға келгенде қиындығы көп нәрсе. Ең алдымен: “Неден бастау 
керек?” -- деген сұрақ тұрады. Енді сол неден бастауды ойландық. 
Ешбір құрылыстың мәселесі жеңіл-желпі шешілмейді. Оның 
қаржысы, орны, салу жобасы белгіленгеннен кейін сол құрылыс 
жүретін жерді тазалау мен дайындаудың өзі де әжептәуір жұмыс. 
Егер ол арада тұрғын үйлер көп болса, оның шешілетін мәселелері 
де көп болады: әркімге үй беруің керек және тез арада беруің керек. 
Соның бәрін шешкенше біраз уақыт та кетеді, шаршататын жәйттер 
де басыңнан өтеді. 

Қаланың алдағы жиырма жылдық бас жоспарын жасау ісі де 
сол кезде шешіліп жатқан-ды. Бас жоспарды жасауға жабық конкурс 
жарияланды, оған республикадағы құрылыс-жобалау институттары 
мен құрылыс мекемелері қатысты. Сол дәстүрмен жаңа қонақүйдің 
жобасын жасауға да жабық конкурс жарияладық. 

Конкурста бірінші орынды Ю.Ратушный, Л.Ухоботов жеңіп 

алды. Жоба әдемі болып шықты. Мамандардың айтуынша, жер 
сілкінген кезде үйдің ең жоғарғы жағы үш метірге дейін шайқалып 
тұрады, бірақ үй құламайды, тоғыз балдық жер сілкінісіне шыдамды 
етіп салынады. 

Жиырма бес қабатты “Қазақстан” қонакүйінің құрылысы бір 
жыл сегіз ай ішінде бітті. Өте тез салынды. Бірақ бәрі оп-оңай, 
жеңіл-желпі, талас-тартыссыз шешіле қойған жоқ. “Жаңа қонақүй 
көсеміміздің атындағы Ленин сарайының қасына салынып жатыр. 
Қонақүй -- биік, Сарай -- аласа, басылып қалады, көрінбейді”, - 
деген қарсылық білдірілді. 

Оны архитекторлардың өздері маман есебінде шешті. 

-- Аласа мен биік қатар тұрса, екеуі де көзге түседі. Бірін бірі 
көтеріп, айқындап тұрады, - деп түсіндірді олар. 

Солардың пікірі дұрыс екендігін кейін өмірдің өзі көрсетті.. 
Қонақүйдің ең жоғарғы кабатына тәж салу, салмау мәселесі де 
күңкіл туғызды. 

-- Самолет қағып кетеді, - деген де сөз шықты. 

-- Артық шығын, тәж болмаса, көп материал үнемделеді, - 
деген де пікір айтылды. Оған Қонаев реніш білдірді. “Шығынсыз 
әдемілік жасауға бола ма?” - деген принцип ұстады. Бірақ ешкімге 
өз пікірін күштеп мақұлдатпады. 

-- Бұл -- мен де араласпайтын іс, тек мамандар шешетін нәрсе, - 
деді. 

-- Тәжімен әдемі, сәнді көрінеді. Алматының айрықша белгісі 
болады, - деді архитекторлар. 

Солардың пікірі шешуші пікір болды. Жиырма бес қабатты 
қонақүй мен АТС құрылысы қатар жүрді. Екеуінің де құрылысы 
жылдам салынды. 

“Есік” қонақүйі мен үшін бір ыстық, айрықша орын еді. Анда- 
санда, Ауылшаруашылық институтында оқып жүргенімде, осы 
конақүйге тоқтап, оның ресторанынан тамақтанатынмын. Сонда 
талай қазақ зиялыларын тұңғыш рет осында көргенім бар. Бір рет 
Қалижан Бекхожин мен Хамит Ерғалиев екеуінің отырғанын көріп, 
алыстан бақылап біраз тұрғаным бар. Енді сол қонақүйді бұзатын 
болдық. Техниканың ең озық үлгісін пайдаланып жұмыс істейтін 
сәнді, әдемі АТС салу қажет болды. 

Қонақүй салынып біткенше оның құрылысы қалай жүріп 
жатқанын Димекең өзі барып бірнеше рет көрді. Бір жолы 
барғанында: 

-- Біз ұлутасты үйдің сыртына ғана пайдаланып жүрміз, ішіне 
де пайдаланып көрсек қайтеді? - деген пікір білдірді. Сөз ыңғайын 
түсіндік те, ұлутасты біз ресторанның ішіне пайдаландық. Кейін, 
тағы бір аралай келгенінде, ресторанның іші ұлутаспен әдеміленгенін 
көріп, риза болды. Риза болған кездегі әдетімен әзілдеп, қалжың 
айтып, мұны жасаған қай архитектор екенін сұрады. Сол арада тұрған 
архитектордың аты-жөнін айтып едік, солай бейімделе бұрылып, 
архитектормен әзілдесіп, жылы әңгімелесіп кетті. 

Қала көркіне айрықша сән беретін осы екі үй “Қазақстан” 
қонақүйі мен АТС үйі мейлінше қысқа мерзім ішінде салынды. 
Сапалары да ойдағыдай болып шықты. Салынып біте салысымен- 
ақ қатты жер сілкінісі болып, өз шыдамдылықтарын екі үй де жақсы 
дәлелдеді. 

Қалалық атқару комитетінің төрағасы кезіндегі негізгі жұмысым 
қала құрылысын салу болды. Астананың сыртқы келбетін де, ішкі 
ыңғайлылығын да -- бәрін қатаң бақылау талап етілді. Астана 
құрылысына Димекең айрықша көңіл бөлді. Құрылыс жағдайын, 
қаланың азық-түлікпен қалай қамтамасыз етілуін тікелей өзі сұрап, 
күнара өз аузымнан біліп отыратын. Ондай айрықша көңіл бөлуді 
сезгеннен кейін біз де бар күш-жігерімізді салып, ұятқа қалмауға 
тырысатынбыз. 

Алматының болашақ дамуын белгілейтін бас жоспарына 
жарияланған жабық бәйге де өз мәресіне жетті. Бәйгені Қарағанды 
құрылыс-жобалау институтының бас архитекторы Қойшыбеков 
Нұрбақыт деген жігіттің жобасы жеңіп алды. Талантты жігіт екен, 
оны дереу Алматыға ауыстырдық. 

Алматы қаласының бас жоспары 1976-жылдың қазан айында 
бекіді. Жиырма жылға деп жасалынды. Өмір, әрине, өз өзгерісін 
жасай береді, бірақ жоспар жалпы бағытты белгілейтін негіз болып 
қала береді. Ол жоспар бойынша, қала батысқа қарай өсетін болып 
белгіленді. Ол кезде қазіргі Тастақ базарынан ары қарайғы жақта 
үлкен, көрнекті құрылыс жүргізілмеген болатын, тек тұрғын үйлер 
ғана салынған еді. Қаланың шеті суармалы жер болатын, жүгері 
егілетін. Жоспар бойынша қаланың оңтүстік батыс, батыс жақтарына 
“Қазақфильм”, “Орбита” шағын аудандары салынып жатқан кезі 
еді. Ал Ақсай шағын ауданын болашақта салу көзделінді. Өйткені 
бұл батыс жақта жер қыртысы орнықты, мықты болып келетін. Ал 
қаланың тауға жақын кейбір жерлерінде жер қыртысының 
байланысы нашар, бос боп келеді екен. Жер сілкіне қалса, әлгіндегі 
бос жерлердің жан-жағы сынып, қопарылып қалуы мүмкін. 

Алматының ауа райы өзінің табиғи ерекшелігіне тікелей 
байланысты. Алатаудың басынан Қапшағайға дейінгі аралықты, 
шамамен, жүз шақырым деп есептесек, осы жүз шақырым аралықта 
табиғаттың барлық түрі дерлік кездеседі. Мәселен, тау басында мәңгі 
мұз жатса, оның етегінде қалың қарағай, одан төменде бау-бақша, 
бітік шалғын, одан төменде -- шөлейт, құмдауыт. Сонда сонау мәңгі 
мұздан шыққан суық ауа қалаға қарай төмендейді де, ыстық ауа өрге 
көтеріледі. Сөйтіп, қаланың ауасы тұрақты алмасып тұрады. Тау 
самалы дегеніміз -- сол. 

Алайда қала құрылысын салғанда қаланың осы ерекшелігін 
ескермей, қате құрылыстар да салынған екен. Мысалы, қазіргі 
Ұлттық кітапхана Абылайхан көшесіне келетін тау самалын тосып 
қалады. Өйтіп қала көшесін тұйықтамау керек еді. Негізінен Алматы 
көшелері бір-бірін тік қиып өтеді, ол жағынан әу баста дұрыс 
жоспарланған. 

Алматы қаласының бас архитекторы болып көп жыл А.Қапанов 
деген азамат істеді. Қала өміріндегі жақсылықтар мен жетістіктерге 
оның да мол үлес қосқаны кімге де болса аян болу керек. 

Жетпісінші жылдары Алматы құрылысы айрықша өркендеді, 
айрықша қамқорлықта болды. Ол қамқорлықты Қонаев өзі басқарып, 
өзі жасап отырды. Сондықтанда сол жылдары Алматы қала ретіне, 
астана ретінде ерекше әсем кейіпке келе бастады. Дәл сол тұста 
Алматы қалалық атқару комитетінің төрағасы болып істегенімді мен 
мақтан етем. 

Алматы үйлерін әдемі бір әуенге бағынған ансамбіл десек, сол 
ансамбілдің құрылымын жетілдірген, әуезді әуенге бағындырған 
басты тұлға Қонаев болғаны даусыз. Алматыны көркі жағынан 
әлемдік қала деңгейіне көтеруде ол кісінің еткен еңбегін дәлелдеп 
жату -- артық, тек елдің есіне сап етсең де жеткілікті. 

Қонаев қала құрылысына қатты мән беретін. Үлкен ғимараттар 
салынғанда, әр кез құрылыс барысын өзі келіп көріп тұратын. Ол 
үйлерді комиссия қабылдап алғаннан кейін де өзі жеке келіп көріп 
қайтатын. Құрылысқа деген сол айрықша ілтипатын мен өзіме үлгі 
еттім. 

Айрықша іскер, ерекше талантты, шебер ұйымдастырушы 
адамдар жақсы атаққа, биік мансапқа ие боп жатады. Еңбегі мен 
талантының, қабілетінің арқасында. Бірақ олардың бірде-бірі 
ұстаздан үйренуінсіз, жақсылардың қамқорлығынсыз өз мақсатына 
өздігінен жете алмайды. Талантқа да, қабілет пен іскерлікке де 
аялы қамқор алақан керек. Маған осындай ұстаздық еткен, ағалық 
қамқорлық жасаған айрықша адам -- Димекең: Дінмұхамед 
Ахметұлы Қонаев. 

Димекең екеуміз туралы ел арасына тараған өсек-аяңның біразын 
кейіндеу болса да естіп, еріксіз езу тарттым. Негізсіз сөздердің неден 
бастау алып, қандай мақсатпен құрастырылып, қалайша жұртқа кең 
тарап кететінін мен онша біле бермеймін. Оның қалайда саяси әрі 
пендешілік мәні болатыны анық. Алайда ертелі-кеш өтірігі шығып 
қалатын ондай қауесетке үміт артып, сол арқылы әлдебір 
артықшылыққа қол жеткізем деудің өзі де тым бейшаралық боп 
көрінеді маған. Сол ауес қауесеттердің бірі бойынша, менің әкем 
мен Димекеннің әкесі дос болыпты-мыс. Әскерге кетерде әкем мені 
Димекеңнің әкесіне аманаттап кетіп, менің үлкен қызметтерде 
істеуім сол достықтың нәтижесі көрінеді. Тағы бір қауесет бойынша 
мен Димекеңе туыс боп келетін көрінем. Ал шындығында 
Димекеңмен менің алғаш жөндеп танысып жүздескенім, жоғарыда 
айтып өткенімдей, Совет ауданының 1-хатшысы боп тұрған кезімде. 
Жасыратыны жоқ, сол жолығысу менің жолымды ашты. Үлкен 
кісінің көңілі құлап, інісіндей,.. бәлкім, баласындай көріп кетуіне 
себеп болды. Неге ұнатқанын кесіп айта алмаймын, алайда ол кісі 
адалдықты, өз ісін әділдікпен жүргізетін адамды, әсіресе жас 
кадрларды жақсы көретін. Сірә, менің жастығымды, жұмыс істеуге 
құлшынысымды құп көрген болар деп ойлаймын. 

Жалпы қазақстандықтар секілді, көп жыл Қонаевты мен де 
сырттай біліп жүрдім. Республика басшысын естімей, білмей өмір 
сүру мүмкін емес кой. Комсомол ұйымының аудандық, облыстық 
дәрежедегі бірінші басшысы, Орталық Комитеттегі басшыларының 
бірі бола жүріп әр түрлі жиындарда ол кісіні өзгелерге қарағанда 
жиірек көруге, әрине, мүмкіндігім мол болды. Көп басшының 
қатарында анда-санда амандасып қалып та жүрдім. Бірақ оның бәрі 
ресми сыпайылықтың қалыптасқан дәстүрі ғана болатын. Кейін мен 
ол кісімен жақын араластым, қасында жүрдім, тәрбиесін алдым, 

жақсылығын көрдім. “Жақсылығын көрдім”, - деген сөзді мен 
айрықша ілтипатпен айтам. Ол жақсылығы кызметке жоғарылатудан 
ғана тұрмайтынын атап айта отырып, мені үлкен қызметтен де 
Қонаев өз қолымен алғанын жұртшылықтың есіне түсіре кеткенді 
жөн санаймын. Бірақ мен соған бола Қонаевпен көріспей кеткем 
жоқ. Қиын да болса ол кісінің неге ондай әрекетке барғанын ұғуға, 
түсінуге тырыстым. Ақырында амалсыз, қыспақта қалған кісінің 
шарасыздықтан барған ісі екенін ұқтым. Тіпті о кісіні аядым. Жан- 
жақтан талап, тұс-тұстан тартқылап, әркім өз жағына икемдегісі 
кеп, қолдарынан келсе, о кісіні де көкпар қып тартқысы келгендер 
болды ғой. Соның бәріне шыдау, шыдай отырып ел басқару, біреуге 
кектенбей, біреуді қудаламай, әділдіктен таймауға тырысу -- бәрі 
де о кісіден адам айтқысыз шыдамдылықты, білімділік пен 
мәдениетті талап етті ғой. Соның бәрі Димекеңнің бойынан, құдайға 
шүкір, табылды да ғой. 

Мен Алматы қаласы атқару комитетінің төрағасы қызметінде 
үш жыл үш ай істедім. Осы аралықта Димекең мені өзіне жиі-жиі 
шақырып, телефонмен де күн сайын дерлік сөйлесіп тұрды. Мені 
көргісі кеп, сөйлескісі кеп тұрғандықтан емес, Алматы қаласының 
жағдайын тікелей қадағалап, барлық жаңалығын дер кезінде біліп 
тұру үшін. 

Димекең Алматыны айрықша жақсы көретін, сүйетін. 
Күнделікті өз жұмысын астананың шаруашылығынан бастайтын. 
Мен күнде жұмысқа кіріскенімде, көбінесе бірінші телефонды 
Димекең соғатын. 

-- Қала не боп жатыр? Нан қалай? Ет, сүт баршылық па? 
Қымбаттап кеткен жоқ па? - деп, бәрін егжей-тегжейіне дейін 
біліп отыратын. 

Алыстан әдемі көрінген тау, жақынға келіп қарағаныңда, 
керісінше көріксіз боп қалуы мүмкін ғой. Сол сияқты алыстан, 
сыртынан сүйсіне табынып жүрген кісің, әбден араласа келгенде, 
әлдеқайда қораш, сырты қомпиғанмен, ішінде соған лайық сапа 
жоқ боп шығуы мүмкін. Ал Димекең араласқан сайын, білген сайын 
өзіне тарта түсетін, сүйсінте түсетін кісі еді. Пендешілігі, ұсақ-түйек 
тіршіліктің алданышына бола ұсақ қылық көрсетіп қалуы ол кісіде 
мүлдем болмайтын. Жас күнінде қалай болғанын айта алмаймын, 
мен араласқан кездерде Димекең әбден кемелденген, өмірлік 
тәжірибе жинап қана қоймай, сол тәжірибеден мақсатты ой түйген, 
кемеңгерлік қалыпқа түскен кісі болатын. Қызметте де, үйішілік 

қатынаста да ол кісі иә сөзімен, иә қылығымен кішігірім ерсілік те 
жібермейтін. Барлық жағынан да үлгі тұтар, үлгі алар адам еді. 

Кейін Алматы облыстық партия Комитетінің бірінші хатшысы 
боп жүргенімде де көзім жетті, Алматы қаласының бірде-бір ірі 
құрылысы тікелей Димекеңнің араласуынсыз шешілген емес. 
Барлық жаңа құрылысты о кісі жеке-жеке қарайтын. Өзі салмақпен 
түсіндіретін, өзгені де салмақпен тыңдайтын. 

Димекеңнің ерекше қасиеті адамдардың аты-жөнін жақсы 
білетін, ұмытпайтын. Зауыттардағы цех бастықтарын да, колхоз- 
совхоз басшыларын да бәрінің аты-жөнін толық білетін. 
Алматының үлкен-кіші архитекторларын да түгел білетін. Оларға 
ерекше ілтипатпен, жылылықпен қарайтын. Үй-жаймен қамтамасыз 
етіп, жағдайларын біліп, үнемі қамқорлық жасап отыратын. Астанада 
салынуға тиіс айрықша ірі обьектілердің жобасын жасау үшін кейде 
жабық, кейде ашық конкурстар жарияланатын, Сондайда жобасы 
қабылданбай қалған архитекторлардың да көңілін қалдырмайтын. 
“Сенің жобаң жарамай қалды”, - деп қатты кесіп айтпайтын. Өзіне 
ұнаған жобаны сыпайылап қана сездіретін де: 

-- Мынаған мыналардың жақсы жерін қосып жасаңдар. Қалған 
жұмыстарды тастамандар, пайдаланыңдар, - дейтін. 

Менің бағалауымша, Қонаев қазаққа құдай берген адам болды. 
Ол кісінің экономиканы білуі де, басқару тәсілі де, адамгершілік 
қасиеті де -- бәрі бірін бірі толықтырып, о кісіні ерекше қасиетті 
етіп көрсететін. Өмірді білген, өмірден түйген, сәтті жағдайда да, 
сәтсіз жағдайда да сабыр сақтай білетін адам еді. Соншалық биік 
қызметті атқара отырып, кызмет үшін адамдарды қудалап- 
қуғындамайтын. Қызметтен босатып, қаңғытып жіберу деген о кісіде 
болмайтын. Жұмыс болған соң оның, сөз жоқ, жүрмей жатқан жағы 
да болады. Сондайда адам тағдырына аса мұқият қарайтын. 
“Бәленшені қызметінен босату керек”, - деген ұсыныстарға ылғи: 
“Сендер мұның ар жағында адам тұрғанын ұмытпаңдар. Қандай 
себеп барын анықтандар” -- деп отыратын. Кінәлінің кім екенін 
дәл анықтауды талап ететін. 

Егер ішіп-жеп қойған ештеңесі жоқ болса, ондай адамды өз 
қабілетіне қарай басқа қызметке орналастыруды жөн санайтын. 
Оның да бала-шағасы бар, адамдық ар-намысы бар, далада қалмасын 
деп айрықша тапсырып отыратын. Үлкен қызметке өз еңбегімен 
жетті, енді бұл жұмысты істей алмаса, онда басқа өз шамасы келетін 
жұмысты істесін дейтін. Аса кешірімді, кең кісі болатын. 

Қанша сабырлы, сыпайы болғанмен, қажет жағдайда Димекең 
принципті, жинақы еді. Жауапкершілікті өзіне ала білетін. Күйіп- 
пісіп күйгелектеп, өзгені де күйіп-пістіріп берекесін алмайтын. Кейде 
жіберген кемшіліктер үшін, Мәскеу Қонаевты да қатты жазалайтын. 
Ондайда кей басшыларша келе сап елді дүрліктіріп, өз ашуын өзгеден 
алмайтын. Өзі жаза алып келген кемшіліктерді қалай жою керектігін 
өз көзқарасымен байыппен түсіндіретін. Күтпеген шешім, ойда жоқ 
тосын әрекет, себепсіз біреуді алып тастау, түсініксіз жағдайда 
әлдекімді жоғарылатып жіберу сияқты, шұғыл істерді Димекең 
ұнатпайтын. Үнемі ойланып, үнемі ойлап-пішіп, ылғи сабыры мен 
сыпайылығын сақтап отыратын. 

Әлденеге риза болмай іренжігенін ол кісі көбінесе алакөзімен 
қарап сездіретін. Қатты сөз айтып, қорлап ұрыспайтын. Саған қарап 
тікелей жекімейтін, жеки сөйлеп қана даусынан аңғартатын. Маған 
телефон соққанда, үнемі: “Кенеке, хал қалай?” -- деп бастайтын да, 
жайдары жаймашуақ сөйлесетін. Ал егер: “Аухадиев, анау неге 
олай?” -- деп бастаса-ақ мен жайында бір жайсыз мәлімет әлдеқайдан 
жеткенін не болмаса бір түсініксіз жағдайдың туа қалғанын сезе 
қоятынмын. 

Қаншалық үлкен қызметте жүрсе де, әлденеге іренжігенде немесе 
әлдекімге кейігенде, ырқынан тыс боқтап жіберетін адамдарды мен 
өз басым көп кездестірдім. Боқтап сөйлегенді қарапайымдылық 
санайтындардың да талайын білем. Қаһарлы, қатал басшы болам 
деп боқтайтындар да бар. Бірақ қандай жағдайда да Қонаевтың 
боқтанып сөйлегенін естіген емеспін. Жас кезінде жұмысшылардың 
нағыз ортасында болды, солармен бірге қиналды, бірге қуанды. 
Боқтампаз саналатын солардың ортасынан да “бұзылмай” шыққаны 
қайран қалдырады. 

Бір жылы қырқүйек айында-ақ қар жауып, Ақмоланың 40% 
астығы жиналмай қар астында қалып қойды. Ал республика астығына 
үлесі көп те осы облыс. Жоспардың орындалмайтыны, ол үшін 
Мәскеуден оңды сөз естімейтіні -- бәрі белгілі. Бірақ Қонаев 
облыстың басшысы Н.Е.Морозовқа бірде-бір жазғыру сөз айтқан 
жоқ. Табиғаттың тосын мінезі үшін түк жазығы жоқ басшыны сол 
кездегі тәртіп бойынша талқылап та жатпады, мән-жағдайды түсініп, 
қайта оған көмек көрсету қажет деп білді. Басшының білгірлігі, 
сезімталдығы сондай-сондай жағдайларда айрықша сезіледі ғой. 
Ондай қиын сәтте жағдайды айтпай түсінген басшыны айналасы да 
айрықша құрметтейді емес пе?! Мен Қонаевпен өле-өлгенінше 

араласып тұрдым. Арада небір жағдайлар өтсе де, отбасымызбен 
барып-келіп, аға-інілік қатынасымызды үзгеміз жоқ. 1986-жылдың 
16-желтоқсанынан кейінгі Қонаевтың жай-күйін, күнделікті 
жағдайын мен бір кісідей білем, бәрін өз көзіммен көрдім, көбін өз 
құлағыммен естідім. Бірақ оның бәрі ерекше әңгіме, арнайы талдап 
жазуды қажет етеді. Қайтыс боларынан екі күн бұрын, Талдықорғанға 
кетерінде, ең соңғы рет біздің үйде қонақ болып кетіп еді. 

Келіні -- інісі Асқардың әйелі Лейла Мұхтарқызы -- қайтыс 
болғалы бері біздің үйде болмап еді. Дәстүр бойынша үйге 
шақыруды ойладық. Қапал арасанына барып демалып қайтқанына 
да бір жеті ғана болған. 

-- Келініңіздің қырқын өткіздіңіз. Енді үйден шай ішіп 
шығыңыз. Сенбі күні дұрыс болар. Отырып, Ләйла Мұхтарқызын 
еске алайық, - дедім. 

-- Оған менің мүмкіндігім бола коймас,-- деді Димекең.-- 
Мұхаметжан Тынышбаевтың 115 жылдығына Талдықорғанға 
баруым керек. Тойы сенбіде. Жұма күні жол жүрем, өздерің іше 
беріңдер. 

-- Жо, сізсіз болмайды, Димеке. Уақыт табыңыз, - деп 
көнбедім. 

-- Әй, сен қойыңды сойдырып қойғансың-ау. Жарайды, онда 
бейсенбі күні ішейік, - деді.- Түсте болсын, жұма күні жол жүрем. 

Үлкен кісінің көңілімді қимай, үйден ас ішуге келіскені 
көңілімді көтеріп тастады. Енді Кербез екеуміз дереу дайындыққа 
кірістік. 

Ол кісі қонаққа көбінесе түс кезінде баратын. Шақырылған жерге 
біздер 10-15 минөт бұрын баратынбыз, ал ол кісі дәл сағат бір кезінде 
кешікпей келетін. 10-15 минөт бірге отырғаннан кейін бәріміз ол 
кісінің қызметін ұмытып, әңгіме үстінде емін-еркін күліп-ойнап 
қайтатынбыз. Ол жолы да сөйтті. Дәл түскі бірде келді. Көңілді 
отырды. 

Димекеңнің жымия қарап мейірлене сөйлегенін мен ешқашан 
ұмыта алмаймын. Ондай мейірбан адам, мейірлі басшы туа да 
бермейтін шығар. Жиырмасыншы ғасырдың бейбіт заманында бейбіт 
елді басқарып үлкен абыройға жетті. Еңбегімен, адамдық қасиетімен 
жетті. Қазақ кезінде Қонаевымен мақтанды, ал Қонаев өле-өлгенінше 
қазағымен мақтанып өтті. Қазақтың кейбір әпербақандары қаншама 
қиянат сөйлеп, қиялап жала жапқандарымен, кешірімді, кең Қонаев 
жалпы қазақты жанындай сүйіп, жақсы көріп өтті. Ол қазаққа 

өкпелеген жоқ, іренжіген жоқ. Өзі жақсы көретін, қазақтың талантты 
перзенттерінің бірі Мұхаметжан Тынышбаевтың тойына қатысуды 
өзіне құрмет санады. Денсаулығына, ұлғайған жасына қарамастан, 
алыс жолға жұма күні, біздің үйде болғанның ертесі, жүріп кетті. Сол 
күні аман-есен Андреевкаға барады. Сенбі күні сағат онда жиналыс 
басталады. Біткен соң түсте Алакөлге кетеді. Көлге барып қонады. 
Ертеңерте тұрып қыдыруға шыққан. Қасында дәрігері Ахат бар екен. 

-- Жүрегім ауырып тұр ма, қыдырмай-ақ қояйық, - дейді. 

Үлкен жүрек сағат 11-лерде тоқтайды. Суық хабар сол жексенбі 
күні жүректі шаншытып Алматыға жетті. Сүйегі мәшинемен 
Талдықорғанға әкелінді. Одан бері Назарбаев ұшақ жібертіп Алматыға 
әкелтті. Жерлеуге жиналған жұрттың көптігі Димекеңнің қадірін анық 
көрсетті. Қазақ қана емес, орыс, татар, еврей -- барлық үлт көзіне 
жас алды. “Қонаев әулие ғой!” -- деген сөзді алғаш сонда естідік. 
Қазір жиі естиміз. 

Димекең Мұхаметжан Тынышбаевты өте жоғары бағалайтын, 
бірақ ол жайлы шешіліп айтпайтын. Тек: “Петерборда оқығандардың 
ішінде үш алтын медальмен бітіргендердің бірі”, -- деп ыммен ғана 
ілтипатын сездіретін. Мұхаңның баласы Ескендірмен дос болатын. 
Соның бәрі Димекеңнің біз біле бермейтін талай сырды ішіне сақтай 
білгендігін сездіреді. Біз: “Анау жау, мынау бандит”, - деп саясаттың 
жетегімен желпілдеп жүргеннің өзінде о кісінің түпкі көзқарасы 
басқаша, біз аңғара бермейтін арнада болған сияқты. 

Үнемі сергек жүретін, ширақ қимылдайтын, адамға, айналаға 
ойлы көзбен үңіле қарайтын, сабырмен, ақылмен, кішіпейілдікпен 
ел басқарған Қонаев бәрімізге қандай жағдайда да адал адам 
болудың, елге адал қызмет жасаудың үлгісін өз өмірімен көрсетіп 
кетті. Қонаевтың үлгісі -- қазақтың қасиеттілігі. 

1972-жылы Кіші Алматы сайынан сел жүрді. Медеудегі плотинаға 
су толып, жиегінен асып кету қаупі төнді. Плотинаның астыңғы 
жағындағы су шығаратын шлюздер салындыға, тас-топыраққа толып 
бітеліп қалды. Плотинаның арғы беті шіпілдеген көлге айналды. 
Жаңбыр болса күні-түні тоқтамай жауып тұр. Енді аз уақыттан соң 
көлкіген көлдің асып төгілуі мүмкін. Егер асып төгілсе, Алматы 
қала ма, қалмай ма, оны бір құдай ғана біледі. Медеуде су 
тасқынының қаупі барын күллі Алматы, жалпы Қазақстан, тіпті 
Мәскеу білді. Сел қаупін жою жөнінде арнайы штаб құрылды. Сол 
кезде Димекең күні-түні ұйқы көрген жоқ. Алматыға төнген қауіп 
ол кісі үшін бүкіл әлемге төнген ақырзаманнан бірде-бір кем болған 

жоқ. Бүкіл өмірінің тарихы жазылған сүйікті Алматысын селден 
сақтау үшін барлық беделін, бүкіл қабілетін жұмсады. Алматыны 
сақтай алмасам, онда өзімді де сақтамай-ақ қойдым дегендей 
ширықты. 

Бір кездерде плотинаның бүкіл бойынан су кете бастады. Бір 
тұстан ойылып кетсе, онда шалқыған шалқар ылай көл Алматыға 
қарай лап қояды. Оны елестеткеннің өзінен денең түршігеді. Қауіп 
үлкен қатерге айналайын деді. Адамдар абыржи бастады. Димекең 
ұйымдастыру қабілетін сонда көрсетті. Сонау Чехословакиядан 
арнайы насостар алдыртты. Плотинаның бөгеу мүмкіндігі шегіне 
жетіп, астана тағдыры қыл ұшында тұрса да сасқалақтамай, елге 
үрей туғызбай, өзі де батыл, сенімді қимылдады, күні-түні селмен 
алысып жатқан жұмысшыларға да сенім беріп, қастарынан кетпеді. 
Мен сендермен біргемін, саспаңдар дегендей қолбасшылық жасады. 
Шын мәнінде қолбасшы болды. Бір адамға ұрысқан жоқ, жекіген 
жоқ, қорқытып састырған жоқ. “Бірлесіп жеңеміз. Біз селді бөгейміз. 
Бір амалын табамыз”, - деп дем берді. Бәріміз де соған сендік. 
“Селге қарсы күресті Қонаевтың өзі басқарып жүр”, - дегеннің өзі 
ол кезде көп нәрсені аңғартатын. Бүкіл Қазақстанда, бүкіл Советтер 
Одағында бар мүмкіндіктің бәрі де пайдаланылады, ал ол 
мүмкіндіктер Медеудің селін бөгей алмауы мүмкін емес деген ұғым 
еді ол. Шынында солай боп шықты. Плотина селдің тегеурініне 
төтеп берді. Алматы аман қалды. 

Селмен күрес барысында плотинаның осалдау, қауіпті 
жағдайлары анық байқалды. Дереу соны ескеріп, плотинаның 
құрылысын әбден сенімді дәрежеге жеткіздік. Биіктеттік. Жаңаша 
шлюздер қойдық. Сел боп аққан қоймалжын егер үшінші қабаттағы 
шлюзді толтырып бітеп тастаса, онда су төртінші қабаттан ағады: ал 
төртінші қабат бітеліп қалса, онда су бесінші қабаттан ағады, сөйтіп- 
сөйтіп жоғарылай береді. Әрине, қоймалжың тас-топырақтың бәрі 
астыңғы қабаттарға шөгіп, ең үстінен қалай болғанда да лай су ағуы 
керек қой. Плотинаның құрылысы да сол принципке негізделіп 
салынды. Ол плотина әбден көңілдегідей сенімді болып салынып 
біткенше, Димекең де тыным көрген жоқ, біз де тыным көрмедік. 

Құрылысқа қатты, айрықша көңіл бөлетін еді Димекең. 
Алматының шын мәніндегі ірі құрылыстары 1970-жылдардан 
басталды. Бүгінде қаланың көркі боп тұрған ең ірі-ірі обьектілердің 
бәрі Қонаевтың басшылығы кезінде салынды. Қаланың көркін 
кіргізетін құрылыстарды салу үшін ол кісі әр түрлі әдістер колданатын. 

Мәскеудің алдына мәселені қоя білетін, етімді ұсыныстардың 
қалқасында халыққа қажет әрекеттерді әдейі бүркемелеп жасап алатын. 
Ленин атындағы даңғылды жаңаша жасап жатырмыз деген атпен 
қалаға біраз әдемі үй салдыртты. Мысалы: Ленин атындағы сарай, 
Басшы қызметкерлерге арналған аурухана, “Қазақстан”, “Алатау” 
қонакүйлері, “Үш ноян” аталып кеткен зәулім үй, “Москва” және 
“Қазақстан” сауда үйлері, “Арман” кинотеатры, Саяси ағарту орталық 
үйі, партия комитетінің архив үйлері, оқушылар сарайы, тағы басқа 
көп қабатты тұрған үйлер. Бір даңғылдың бойына осыншама жаңа 
құрылыс жүргізу тек мақсатты басшылықтың арқасында ғана жүзеге 
асатын әрекет. Одақ бойынша аталып өтуге тиіс мерекелік даталарды 
ел пайдасына өте шебер пайдаланатын. 

Қонаевтың басшылығымен, қадағалауымен, ұсынысымен, 
қолдауымен салынған Алматының ірі-ірі құрылыстарын тек санамалап 
шыққанның өзінде-ақ ол кісінің ұшан-теңіз еңбегі көз алдыңа келе 
қояды. Қаланың жоғарғы жағынан бастасақ, алдымен Медеу спорт 
комплексінің тамаша құрылысы аузыңа ілінеді. Оның іші-сырты, 
әдемілігі, айналасындағы қонақүй мен дүкендер, жолдар мен 
алаңқайлар -- бәрі жан-жақты ойластырылып салынған. Әрине, соның 
бәрін Қонаев өзі жобалаған жоқ, бірақ архитекторлар мен 
құрылысшылардан сол жан-жақтылықты жобасы сызылғаннан бастап 
соңғы кірпіші қаланғанға дейін талмай талап етті. Құрылыстың қай 
түріне де ол кісі атүсті қарай алмайтын. 

Селден қорғау құрылыстарына да Димекең үлкен мән берді. Жер 
сілкінісін тоқтату адам қолынан келмейді. Ал одан кейінгі қауіп -- сел. 
Селден сақтанудың мүмкіндігі адам үшін баршылық. Онымен күресудің 
алуан жолын ғалымдар алдын ала қарастыра алады. Медеу сайына 
бірнеше жерден салынған селге қарсы құрылысқа үлкен ғалымдар 
қатыстырылды. Ол әрі әдемі, әрі сенімді болып шықты. Кейін ондай 
құрылыс үлкен Алматының бойына да салынды. Оның бәрі өте қымбат 
құрылыстар, бірақ халықтың амандығы үшін аса қажетті болғандықтан 
салынды. 

Алматыдағы Весновка өзенін Димекең Есентай өзені деп 
сөйлейтін. Ежелгі аты солай екен. Сол өзеннің арнасына әдемі 
баспалдақтар салу, жұрт демалатын орынға айналдыру да Димекеңнің 
өз ұсынысы болатын. Үлкен Алматының ішіне де сондай баспалдақ 
бөгеттер салынып, жұрт шомылатын орынға айналдырылды. Сол идея 
дами келе Сайран көлін салуға ұштасты. Қалалықтар үшін ол көлдің 
болашағы әлі зор деп ойлаймын. Ыңғайын тапса, ол ара өте қолайлы 
демалыс орнына айналады. 

Достық (Ленин) даңғылының бойындағы ғимараттардың әрі 
жылдам, әрі әдемі салынуының өзінде жанмен ғана түсінуге болатын 
перзенттік сыр бар. Қандай жағдайда да Димекең өзінің қазақ 
халқының перзенті екенін ешқашан есінен шығарған емес. Не істесе 
де ел мені түсінсе екен, елім риза болса екен деп істейтін. Іштей 
алысты ойлап, болашақты болжап, халықтың жадында жақсы істерім 
перзентіндей қадірленіп жүрсе екен деп тілейтін болу керек. Ол 
кісі: “Мен өйту үшін бүйтем”, - деп ешқашан дабыра қылық 
көрсетпейтін, ақылмен ғана ұға алатын ақылды істерді үндемей ғана, 
өзі ғана біліп істейтін де, өзгелерден әзілдей сап қана құтылып кетіп 
отыратын. Тереңде жатқан түпкі сырын біреу білетін, біреу білмейтін. 

“Арасан” моншасын Димекең мен Алматы обкомының 1- 
хатшысы болып тұрған кезде салдыртты. Басшыларды, архитектор- 
ларды қаншама рет қабылдап, қанша рет жұмыс барысын, тікелей 
өзі тексеріп отырды десеңізші?! Өзінің тіке сөйлеп, көңілге дақ 
қалдырмайтын жұмсақ мінезімен архитекторлардан: 

-- Сендер Түркістандағы Қожа Ахмет Иасауидің моншасын 
көрдіндер ме? - деп сұрағаны есімде. 

-- Көрдік. Соның құрылысын ескердік, - деді олар. 

-- Тағы көрсеңдерші! - деді Димекең. “Соған ұқсас қып 
салыңдар! Өзіміздің шығыстық мәнерде салынсын!” -- деп тікелей 
нұсқау -- бұйрық берген жоқ. Өйтсе, біріншіден, мамандарды маман 
емес адам міндеттеген болар еді, екіншіден, ескілікке немесе ұлттық 
ерекшелікке іш тартқан болып та шығар еді. Соның бәрін іштей 
таразылап, ыммен ғана, емеурінмен ғана білдіретін. Өзінің 
бағынышты басшы екенін, бодан елдің көсемі екенін о кісі іштей 
ұғып, іштей бәрін өлшеп-пішіп отырады екен. Соның бәрін біз 
кейін -- егемен елдің азаматы болған соң ғана -- дұрыстап ұға бастап, 
ұққан сайын бас шайқап таңданып жүрміз. 

“Арасан” моншасы, былай қарағанда, басшылықта жүрген 
шағын топқа ғана арналып салынатын орын сияқты. Көп жерде 
ондай ғимараттар сондай мақсатпен ғана салынады. Ал Димекең 
“Арасанды” игілігін жалпақ ел көрсін, мәдениетті елге осындай 
мәдениеттілік тән екенін, қазақ ежелден шығыс моншасында 
шомылып келгенін көрсін-білсін деген мақсат ұстады. Соның өзінде 
де: “Елге пәтер жетпей жатқанда, осыншалық қымбат монша 
салудың қажеті не еді?” -- деушілер табылмай қалған жоқ. Ұлтқа 
мақтаныш, мәдениетіне көрсеткіш болатын ондай ғимараттарды 
әбден елдің бәрі пәтерге толық ие болған соң ғана салатын болсақ, 

онда ешбір қалаға еш нәрсе салмаған болар едік. Толық пәтерге ие 
болу мәселесі әлі шешілген емес, шешілмейді де. “Кісі көз тоқтатып 
қарайтын бірде-бір үйі жоқ, адам сүйсініп шомылатын моншасы 
да, емін-еркін демалатын қонақүйі де жоқ, неменесіне мұны астана 
дейді?” -- дегенді, әрине, сол арызқойлардың алдымен айтатыны 
тағы белгілі. “Жабайы халықтың жабайылығы, надан елдің 
надандығы бәрібір білініп тұрады”, - деп, алдымен бізді солар 
мұқатар еді. Озық елдердің қатарына ұмтылу, оларға бар екендігіңді 
білдіру бодан елге қашан оңай болған еді? Отырсаң опақ, тұрсаң 
сопақ деушілер аяқ астынан табыла кетпеуші ме еді? Басқаларды 
былай қойғанда, алдымен өз ішімізден шыққан жарамсақтар тұрақ 
десе Мәскеуге шағым жөнелтпеуші ме еді? Үлкен бір істі орындар 
алдында Димекең де, біз де алдымен өз ішімізден шыққан 
сондайлардан сақтанып, сондайлардың аузыңа құм құятындай әдіс- 
айла, бүркеме мақсат сайлап алатын едік қой. Ондай ақталу 
аргументің болмаса, Мәскеу маңдайыңнан сыйпай қоймайтын. 

“Отырар” қонақүйі үшін де Димекең аз тер төккен жоқ. 
Брежневпен жақсы достық қатынаста болуы, Саяси бюроның мүшесі 
болғандығы Димекеңе көп қалқан болды, соның арқасында 
Алматыны соңғы жиырма жылдың ішінде жедел гүлдентті. Алдағы 
заманның ел мен ел араласатын, жер көріп, қала аралайтын 
адамдардың көбейетін заманға бет алып келе жатқанын дер кезінде 
байқап, “Отырар” қонақүйіне Қонаев қисынын тауып қаржы 
бөлдірді. “Бекер-ақ салған екен”, - деп кім айта алады? Одан кейін 
де қаншама қонақүй салынды, бірақ сонда да сұраныс толық 
қанағаттана қойған жоқ. Демек, арызданушылар кезінде көп 
болғанмен, түптің түбінде қонақүй салу жөніндегі Димекенңнін ісі 
бәрібір көрегендік боп табылады. 

Қазіргі Төле би және Шәмші Қалдаяқов көшелерінің 
қиылысында Ұлы Отан соғысы жылдарында орыс кино өнерінің 
шоқ жұлдыздары қызмет жасаған тарихи ескерткіш үй бар еді. Оны 
бұзу тарихи зердеге қиянат секілді сезілетін. Сол қиянатты жасамай, 
ескі үйді қиратпай-ақ, жаңалау арқылы әдемі ғимарат жасадық, Қазір 
сондағы Концерт залында өнерсүйгіш қауым жиі-жиі бас қосып 
тұрады. Ол да керек нәрсені күнібұрын көре білгендік емес пе? 

Фараби бабамыздың атындағы даңғылдың бойынан орын тепкен 
“Қазақфилім” комплексі де қаламыздың үлкен бір мәдени ошағы. 
Әрі республикамызға аса қажет мекеме, әрі даңғыл бойындағы көз 
тоқтатар тартымды ғимарат. Фараби даңғылы демекші... 

-- Алматыны айналдыра шеңбер жол жасайық, - деген 
ұсынысты мен қала бастығы боп тұрған кезде Қонаевтың өзі жасады. 
Ондағы негізгі мақсат -- қала ауасын таза сақтау. Әсіресе жүк 
мәшинелерін қала орталығына жібермей, шетпен жіберу арқылы 
астананың ішкі жағын газданудан, ластанудан сақтау қажет болды. 
Оның үстіне сырттан келе жатқан немесе сыртқа шығып бара жатқан 
көліктерге де қаланы қыдыртпай, жол жүруді ыңғайлы ету, 
жылдамдату тұрғысынан бұл шара өте қолайлы еді. Өйткені ол кездегі 
қаланы қақ жарып өтетін негізгі өткел Ташкент (қазіргі Райымбек) 
көшесі болатын. Алдымен Ташкент көшесінің жүгін жеңілдету үшін, 
оған бағыттас Рысқұлов көшесін астыңғы жағынан жасадық. Ол 
үшін жетпіс алты отбасын көшіріп, оларға жаңа үй бердік. Ол кезде 
негізінен даяр үйді бұзбау принципімен жұмыс істейтінбіз. 

Алматының батыс жағы мен солтүстік жағынан түсетін айналма 
жолдың орнын анықтау соншалық қиындыққа түсе қоймады десе 
де болады. Қиындауы оңтүстігі мен оңтүстік шығыс жақ тұсынан 
шеңбер жолды өткізу болды. 

Фараби көшесінің, яғни Алматының оңтүстік жағының шеңбер 
жол өтетін тұсын анықтап Димекеңе баяндау үшін автомобіл 
жолдарының міністірі Леонид Борисович Гончаров, Орталық 
Комитеттің іс басқару бастығы Андрей Георгиевич Статенин үшеуміз 
болашақ көше салынатын жерді жаяу жүріп араладық. Фараби 
көшесін салғанда, бірде-бір даяр үй бұзылған жоқ. 

Қаланың Бас жоспары бойынша шеңбер жолдың шығыс жағы 
Фарабимен жалғаса келіп Көктөбенің бөктері арқылы облыстық 
ауруханаға барып тоғысуға тиіс-тін. Қазір шеңбер жолдың сол тұсы 
ғана салынып біткен жоқ, басқа жағы қала үшін, құдайға шүкір, 
жаман жұмыс істеп жатқан жоқ. 

Димекең салдырған мәдениет ошақтары Алматыда аз емес. 
Бұрыннан бар Жазушылар одағының үйін де Азия-Африка 
жазушыларының конференциясы өтер қарсаңында қайта өңдеп қана 
қоймай, ішкі қанатынан әдемі бар, үлкен конференцзал және 
ресторан қосып жасатты. Әуезов атындағы академиялык драматсатр, 
Лермонтов атындағы орыс драма театры, Жас көрермендер театры, 
Ұлттық кітапхана, Қастеев атындағы өнер мұражайы, Орталық 
Мемлекеттік мұражай, Политехникалык институт, Энергетикалық 
институт, Халық шаруашылығы институты, Архитектура-құрылыс 
институты, Сарарқа кинотеатры, Алматы мақта-мата комбинатының 
сарайы, Цирк үйі, Неке сарайы, Газет-жорналдар үйі, Баспалар үйі, 

Аэровокзал, Әуежай, Бірінші Алматы теміржол вокзалы, тағы басқа 
толып жатқан мектептер мен балабақшалар -- бәрі де Димекеңнің 
алыстан ойлайтын көрегендігінің жемісі. Тіпті, о кісі салдыртқан 
құрылыс-жайлардың бәрін тізімдеп тауысу мүмкін емес. 

Жоғарыда атап өткен Ленин даңғылы бойындағы қонақүйлерден 
басқа да қонақүйлердің салынуына Димекең тікелей басшылық 
жасады. Олар: “Есік”, Орталық Комитеттің “Достық” қонақүйлері, 
Ауылшаруашылық жетістіктері көрмесінің алдындағы “Алтын дән” 
қонақүйі. 

“Алтын дән” қонақүйі дегеннен еске түседі, Ауылшаруашылық, 
жетістіктері көрмесінің өзі қандай жақсы салынған?! Әр 
павильонының арасы демалуға, жүріп-тұруға ыңғайлы жасалған. Әрі 
көрме, әрі демалыс паркі деуге болады. “Достық” қонақүйінің 
қапталындағы “Достық үйінің” өзі қандай әдемі салынған. Жоғары 
дәрежедегі қабылдаулар мен жиындар өткізуге әбден лайық үй. 

Орталық әмбебап дүкені, оның оңтүстік шығыс тұсындағы көп 
қабатты тұрғынүй, Универсам сауда үйі, Бірінші Алматы теміржол 
вокзалы, Жаңа әуежай, Абылайхан даңғылы бойындағы “Алматы” 
рестораны, “Балалар әлемі” дүкені, Қалалық атқару комитетінің үйі - 
бәрінің тарихы тікелей Қонаевтың басшылығына байланысты. 
Осының бәрін көңіл таразысына салып қарасаң, Алматының бас 
архитекторы демегенде, Димекеңді не деуге болады? Көктебедегі 
демалыс орны мен алып телемұнара да: “Мен Қонаевтың 
басшылығымен салынғам” -- деп, биіктен қол бұлғап тұрғандай 
көрінеді. 

Алматы қалалық көркейту комитетінің бастығы А.П.Баришполь 
деген кісі Қонаевты ертеден біледі екен. Со кісінің айтуынша, 
Коминтерн алаңындағы, яғни Абылайхан даңғылы бойындағы 
Амангелді ескерткішін салуға да Қонаев тікелей қатысты болыпты. 
Ол кезде Міністірлер Советі төрағасының орынбасары екен, Ұлы 
Абайға салынған ескерткіш, Жамбылға, Әуезовке, Тоқаш Бокинге, 
Ғани Мұратбаевқа, Әлібиге салынған ескерткіштер де Алматыға 
Қонаевтың қамқорлығы арқасында орнаған. Әрине, салу, әдемі етіп 
шығару, құрылыстың қыбын табу -- бәрі мамандардың, 
өнерпаздардың үлесі, ал соларға мүмкіндік туғызып, қаржысын 
тауып, қолайлы жағдай жасау -- басшылыққа тиесі. Ол кезде қаржы 
атаулының бәрін Мәскеудің рұқсатымен алатынымыз белгілі. 
Халықтың тұрмысын жақсарту қажет деген ұранмен қызмет жасап 
жатқан ел ескерткіш салу дегенді кейде қажетсіз нәрсе санап, керегі 

жоқ нәрсеге қаржы жұмсау деп қарайтын да кез болады. Кейін, 
1986-жылдың желтоқсан оқиғасынан кейін Қонаевқа ондай мін 
таққандардың да табылғанын жұртшылық біледі. 

Баришпольдің айтуынша, Абай даңғылының ортасындағы 
аллеяны жасау да Қонаевтың қызметі екен. Артық шығын болады, 
қосалқы жұмыс көбейеді дегендерге көнбей, зорлағандай қып 
жасатыпты. Сол аллеяның арқасында бүгін Абай даңғылы барлық 
даңғылдардан мүлде өзгеше әдемі боп көрінеді. Кезінде шеңбер 
жолды тоқтата тұрып, алдымен метро салайық деген де пікірлер 
болды. Оған Қонаев: 

-- Метро құрылысына үлкен дайындық керек. Алматыдағы 
метро құрылысы еш жердегіге ұқсамайды. Оны бастасақ, дер кезінде 
бөгелмей бітіру керек. Әйтпесе қауіпті. Алматыдағы жер асты 
топырағының, тау етегі болғандықтан, байланысы нашар, бос, - 
деген жауап қайтарды. 

Шынында, Алматының жер қыртысы солай. Таудан аққан 
тасқынның тасымен топырағынан жиналғандықтан ба екен, жер 
астының топырағы бос, бір-бірімен байланысы берік емес. Метроның 
құрылысын бастаған соң, оны орта жолда тоқтатып қоймай, қалайда 
бітіру керек. Немесе қазылған жерді қазіргі технологияға сай 
консервациялап қана тоқтата тұруға болады. Димекен жер сілкінісі 
жиі болып тұратын Алматы үшін метроны тек жеделдетіп қана салу 
қажеттігін сол кезде-ақ болжап білген сияқты. Қаржыны да, уақытты 
да көп қажет ететін метродан бұрын шеңбер жолды салып үлгеруге 
ұмтылған екен. Алайда ол істің де аяғына әлі жете қоймағанын көзіміз 
көріп жүр. Түбінде ол жоспар жүзеге аса ма, жоқ па -- оны да уақыт 
көрсетер! 

Әйткенмен Алматы үшін метро салудың өте қажет екенін Қонаев 
жақсы түсіңді. Сол үшін қатты жұмыс істеді. Әуелгі кезде жапондық 
үлгіде жерүсті метросын салу ыңғайлы деген де пікір басым айтылып 
жүрді. Бірақ оның біздің жерге қолайсыз келетінін бәрі де білді. Ал 
жерасты метросы өте қымбатқа түсетін еді. Және басқа жердегі 
метролардан әлдеқайда қымбат болды. Соған қарамастан ақырында 
Қонаев Алматыда метро салуға СОКП Орталық Комитеті Саяси 
Бюросының қаулысын шығартып алды. Мұқият дайындық 
жұмыстарын жүргізді. Жоспарын, жобасын бәрін жасатты. Бүкіл 
стансалардың орны, аты белгіленді. Сөйтіп, құрылыс жұмысын 
бастайтын кезде өз басына күн туып, қызметтен шеттеп қалды. Метро 
жұмысы басталып кетуіне байланысты, Алматының айналма шеңбер 

жолын бітіру де кейінге ысырыла тұрды. Димекең: “Метроны 
бастадық, енді бітірейік!” -- деген мақсат қойып-ақ еді, оған жағдайы 
болмады. 

Әрине, Қонаевтың басшылық жасау портретін жасау үшін, бір 
Алматыны айту да жеткілікті болуы мүмкін. Алайда ол Алматыны 
ғана емес, бүкіл Қазақстанды басқарды ғой. Облыстар мен 
аудандардағы ірі құрылыстардың бәрі де о кісінің назарында 
болғанын кім жоққа шығарады? Қарағанды университетің әр 
облыстың орталығына институт пен театр ашу, мекемелер мен 
санаторийлер салу Димекеңнің жөнін тауып Мәскеуден сұрап алған 
қаржысы арқылы жүзеге асатынын кім білмейді? 

Осының бәрін көз алдыңа келтіре өткенге қарасаң, Қонаевтың 
қазақ үшін жасаған қыруар еңбегі көз алдыңа көлбеңдей қалғандай 
болады. Онда да сыртқы нобайы. Сол сыртқы нобайының өзі өте 
қомақты. Ал оның ішкі тартыс-таластары, Қазақстанға қаржы көп 
бөлініп қойды деп қыржиғандардың іс-қылығы, өз ішіміздегі ары 
тарт, бері тарттар -- оның бері тасада қалады. Бәлкім, тасада қала 
бергені де дұрыс шығар. Халық Қонаевтың көз алдыдағы көрнеу 
ісіне, ісінің көрініп тұрған нәтижесіне сүйсінеді. Өзі де соны мақсат 
тұтқан болу керек. Кіммен алысқанымды, кіммен таласқанымды 
халқым білмей-ақ қойсын, жасап кеткен жақсылығымды ғана көрсін 
деген сияқты. Өйтпесе, Қонаев Қонаев бола ма! 

1992-жылы Димекең 80 жылдығын тойлады. Соның алдында 
Бақанасқа барып қайтты. 

-- Баламыздай болып кеттің, енді осы тойды өзің басқар, - 
деді маған. 

Мен асаба болдым. Ағайын-туыстары, ең жақын адамдары болды. 
Той өз үйінде өтті. Елу-алпыс адам бас қосты. Президент 
Назарбаевтың құттықтауын Серік Абдрахманов оқып берді. Бибігүл 
Төлегенова, Ескендір Хасанғалиев ән айтты. 

Димекең өте көңілді отырды. Жүріс-тұрысы ширақ. Әлі сергек, 
әлі тың көрінді. Шаршамай, тік жүрді. Сол баяғы бәрі есінде 
жүретін, бәрін ұмытпайтын қалпы болатын. Ештеңені ұмытпаушы 
еді ол кісі. Сол қалпы қайтыс болды. 


АЛМАТЫ ҚҰРЫЛЫСЫ 


Мен қалалық атқару комитетінде жүргенде жүзеге асқан үлкен 
бір шаруа Орталық Комитеттің үйін салу болды. Бұрынғы Үкімет 
үйі Міністірлер Советі мен Жоғарғы Совет үшеуінің қабаттасып 
отыруына тарлық ете бастады. Алдымен ол үйді қайда, қай араға 
саламыз деген мәселе көтерілді. 

Қала сыртына таманнан бостау жерлерді табуға болатын еді. 
Мақсат бос жерді табу ғана емес, соны салу барысында қала 
тұрғындарының жай-күйін аздап та болса жөндеп алуға бағытталды. 
Оның бәрін бәрімізден бұрын Димекең өзі ойланып қойған екен. 

-- Осы арадан салайық! - деген ұсынысты өзі жасады. 

Қазіргі Сәтбаев -- Фурманов -- Желтоқсан көшелерінің 
қиылысқан тұсындағы бір-біріне итіндіре жыпырлай салынған үйлерді 
жұрт Шанхай деп атайтын. Орталық Комитеттің жаңа үйі сол 
Шанхайдан салынатын болды. Ол арада көбінесе ежелгі алматылықтар 
тұратын. Көбі зейнеткерлер мен жұмысшылар еді. Солардың бәрін 
сәулетті жаңа үйлерге орналастырудың реті осылай табылды. Үй 
салатын орынды тазарту үшін ол арадан барлығы бір мың төрт жүз 
отбасы жаңа үйлерге көшірілді. Шынын айту керек, соншама отбасына 
үй беру басқа жағдайда мүлде мүмкін емес еді. Тұрғылықты 
алматылықтардың қолы осылайша жаңа үйге жеткізілді. 

Жаңа пәтерлердің бәрін сырттан келгендердің алып жатқандығы, 
ал бұрыннан Алматыда тұратындардың сол баяғы өзінің тұқыл 
үйлерінде тығылып отырғандығы бұрын талай сөз болған. Қала шетке 
ауып барады, орталықты сақтау керек қой деген де кейістіктер көп 
айтылатын. Соның бәрі орайластыра шешілді. 

Орталық партия Комитеті үйінің орны шешіліп, онын құрылысы 
басталған соң, енді айналасын да соған сай жасау керек екендігі сөз 
болды. Сол мақсатпен “Самал” шағын ауданын салу жоспарланды. 
Алаңды жасау, алаңның шетіндегі міністірліктер үйін салу белгіленді. 
“Мұхит” дүкені, теле орталық бұрыннан салынып қойған болатын, 
Фурманов жағынан Мемлекеттік мұражай салынып жатқан-ды. Оның 
қарсы бетіне Фурмановтың бергі жағына Ленин музейі салынатын 
болды. Соншама көп құрылысты салу үшін Лениннің атын пайдалану 
қажет еді. Ондай әдіске Димекең әбден шеберленген болатын. 
“Самал” шағын ауданын салу үшін, оңдағы Антенна алаңын Есентай 
өзенінің батыс жақ шетіндегі төбеге көшірдік. Тағы әскери қоймалар 
бар екен, оны да басқа жаққа көшірдік. 

Мемлекеттік мұражай бұрын 28 панфиловшылар паркінің 
ішіндегі шіркеуде болатын. Бір күні сол мұражайдың деректірі 
Қосмамбетова Райхан Ескендірқызы деген әйел маған кірді. 
Жылағандай боп отырып мұражайдың жағдайын түсіндірді. 
Халқымыздың көрнекі тарихы құрып кету халінде тұрғанын 
тәптіштеп түсіндірді. Сонан соң өзім барып мұражайды аралап 
көрдім. 

-- Мына көріп тұрған экспонаттарыңыз мұражай қорының 
оннан бірі ғана, - деді деректір. -- Қалғанының бәрі әр жерде, әр 
жақта тығулы. Сақталуы нашар, арнайы орын жоқ, 

Шынында, жағдай шегіне жеткен екен. Сондықтан мемлекеттік 
жаңа мұражай салу жөнінде жоспар белгіленіп, көп кешікпей оның 
да құрылысы басталып кетті. 

Базар деген сөзді жетпісінші жылдарда біз қазіргідей мағынада 
емес, бір түрлі менсініңкіремей, кемсітіңкіреп қолданатынбыз. 
Алайда әлем жұртының оған асыраушы ретінде қарайтыны ежелден 
белгілі еді. Сондықтан Алматының өзіне тән бір белгісіне айналған 
Көк базарды жаңаша салуды қолға алдық. Базардың айналасын 
қоршап тұратын “Әсем” тұрмыс қызметін көрсету үйін де қоса сала 
бастадық. Екеуі де астанаға ылайық әдемі орын боп шықты. Көк 
базардың айналасын да адам сүйсіне қарайтын көркем үйлермен 
көмкердік. Жібек жолы көшесін ежелгі Жібек жолын еске 
түсіретіндей орынға айналдырдық. 

Көк базардың желке тұсындағы жақын араға Офицерлер үйі 
мен Қазақтың көне музыкалық аспаптар мұражайын орналастыру 
да ойдағыдай шешілген мәселе болды. 

Алматыдағы әдемі, қасиетті қара шаңырақтың бірі -- Академия 
үйі. Кезінде сол ғимарат толық салынбай қалған екен, соны аяқтап 
шығу менің басшылық кезіме тура келді. Мен ғалым да, өнерпаз да 
емеспін. Алайда ғылым ордасын көркейтуге титтей де болса қол 
ұшын бергеніме көңілім бір түрлі марқайып, өзіме өзім іштей риза 
сезімге бөлендім. Сірә, ел алдындағы перзенттік сезім сондай-сондай 
сәттерде инстінікті түрде оянатын болу керек. 

Абай мен Ленин даңғылдарының қиылысына Саяси ағарту үйін 
салу үшін, сол арадағы Политехникалық институттың әскери 
кафедрасы орналасқан ескі үйді бұзу кажет болды. Сапа деген 
нәрсенің сұмдық көрсеткіш екенін сонда көрдім. Құрылысшылар 
әлгі ескі үйді бұза алмады. Ежелден қолданып келе жатқан ескі 
үйлерді бұзу әдістерінің бірде-бірі нәтиже бермеді. Сонан соң түнде 

қопарып қана бұздық. Шіркін, жер сілкінісі әлі жиі болатын 
Алматының үйлері кілең дәл сондай сапада салынса ғой! 

Қазақ халқының мыңдаған зиялыларын өз ұясынан ұшырған, 
еліміздің мақтанышына айналған Қазақ мемлекеттік университетіне 
арнайы қалашық бөлу де абыройлы іс болды деп ойлаймын. Құрылыс 
жұмысы тым ұзаққа созылып кеткенімен, принпиптік жағынан өте 
дұрыс шешілді. Өйткені оны салатын жер экологиялық жағынан таза, 
жан-жағы кең, ашық, жастардың жүріп-тұруына, демалуына, спортпен 
айналысуына өте қолайлы. Оңаша, оқшау жер. Университеттің 
құрылысы жақсы жүрді. Оған университет ректоры Жолдасбеков 
Өмірбек те көп септігін тигізді. Бір күні Өмекең кеңсеге келіп: 

-- Университет қалашығы деген атқа лайық сол қалашықты 
айнала қоршап қойсақ, дұрыс болар еді, - деген ұсыныс айтты. 

Маған да сол ұсыныс орынды көрінді. Алматы қаласындағы зауыт 
басшыларын жинап алдым да, Жолдасбековтің өтінішін айтып, соған 
көмек көрсетулерін өтіндім. Бәрі қуана-қуана қолдады. Соның 
нәтижесінде ҚазМУ қалашығы әдемі қоршалды. Бірақ желтоқсан 
оқиғасынан кейін “процент қуушылар” Өмекеңді орынсыз қудалап, 
ректорлықтан кетуге мәжбүр етті. Бірақ оның әлемдік дәрежедегі 
үлкен ғалым екендігін елі біледі, елі сыйлайды. Елдің құрметі қай 
қызметтен де қымбат. 

Алматы құрылысына азды-көпті үлес қосқаныма іштей өзім өте 
қуаныштымын. Бұрын да жақсы көретін қалам содан кейін маған 
тіпті ыстық көрінеді. Алматы қаласын басқару кезімде мен 
Димекеңмен өте жақын араласа бастадым, тікелей тапсырмасын өз 
аузынан естіп, өз ойларымды тікелей өзіне айтып, үлкен адамның 
қыры мен сырына әбден қанықтым. Үлкен адамның қасында, 
тәрбиесінде болған соң, өзің де үлкейе бастағандай боласың. Жасың 
үлкеймейді, ойың, пейілің, елге деген мейірің үлкейеді. Жақсының 
шапағаты деп ел соны айтқан. 

Үлкен кісіге ұнауды, назарына ілігуді әркім-ақ ойлайды. Оның 
сәті, әрине, әркімге түсе бермейді. Ал егер түсе қалса, сөз жоқ, бағы 
ашылады. Шын мәніндегі үлкен адамның әулиелігі де, сірә, сода 
шығар. Бір жағдай ылғи есіме түседі. Алматы мақта-мата комбинаты 
салынып жатқан кез. Бәрі бітіп, енді тек ішкі жөндеулері ғана қалған. 
Бұрын да келіп көрген еді, Қонаев тағы келіп қарайтын болды. 
Көрсеттік. Сарайдың холы о кісіге қатты әсер етті. Бүкіл холды көтеріп 
тұрған жалғыз ғана бағана болатын. 

-- Мынаның архитекторы кім? - деді Димекең. 

-- Жобасын жасаған Мұстафина және Петрова деген әйел, - 
дедік. 

Димекең ерекше шешімге өте риза болды. Ұзамай екі архитектор 
әйел де 3.Мұстафина мен А.Петрова Қазақ ССР еңбек сіңірген 
архитекторы деген құрметті атақ алды. Оны да мен жақсының 
шарапаты деп түсінем. 

Алматыны көркейтуге билігі жеткенше, қолынан келгенше 
талайлар үлес қосты. Алматы Алматы боп бір күнде орнай қалған 
жоқ. Егер ыждаһатты адам табылып, әрбір ірі құрылыстың салыну 
тарихын зерттесе, талай адамның тамаша істері елге аян болар еді, 
амал не! Алматының әдемілігін арттырып тұрған не бір әдемі 
бұрқақтар (фонтан) Есен Дүйсеновтің басшылығы тұсында салынған. 
Сонын бәрін зерттеп шығатын кісі табылса, талай тарихқа тіл бітер 
еді, талай сәулетші мен құрылысшыны ел білер еді деп ойлаймын. 

Мәселен, Алматыда екі үлкен демалыс паркі бар. Сол парктердің 
әдемілігі, ыңғайлылығы бір адамның ғана жұмысы емес және бір 
жылдың ғана жемісі емес қой. Жыл сайын жақсартып, жетілдіріп 
отырудың нәтижесінде ғана олар өзінің бүгінгі көркемдігіне жетті. 
Сол еңбектің иелерін қарапайым жұрт біле бермейді, білсе екен деп 
ешкім талаптанбайды. Даурықпа науқандық әрекеттерге жиі-жиі жол 
береміз де, ылғи еске сақтап ілтипат жасап жүретін қарапайым 
жандардың есімін ұмыт қалдыра береміз. Тіршіліктің күнделікті 
күйбеңі көп нәрсені көміп тастайды. Меніңше, осы олқылықтың 
орнын болашақта ең алдымен газет-жорнал қызметкерлері толтыруға 
тиіс. 

Қала аткомында жүргенімде, Шевченко көшесінің қатты бұзылып, 
трамвайдың да, мәшине жолының да тозып кеткендігіне көңіл 
аударылды. Көшені түбегейлі жасау керек деп шештік. Қаланың 
тазалығы мен жолдың дұрыс сақталуына Коммуналды шаруашылық 
міністірлігі тікелей жауап беретіндіктен, бұл жұмысқа олар да белсене 
араласты. Сол жұмыстың басы-қасында міністірдің бірінші 
орынбасары Атымтай Қисановпен таныстым. Көп салада қызмет 
істеген, ақсақал адам екен. О кісінің жұмысшылармен сөйлесу мәнері 
өзгеше екен: айқайлап, дөрекілеу сөздерді араластыра, үлкендігін 
пайдаланып ұрса да сөйлейді. Бірақ даусынан, үнінен зілсіз, ағалықпен 
айтып тұрғаны аңғарылып тұратын. Жұмыстың жөнін, жұмсаудың 
және орындатудың ретін жақсы білетін. Жақсы сыйласып, аға мен 
іні боп араласып кеттік. 

Алматы қалалық атқару комитетінде жүргенімде құрылыс 

жөніндегі біраз билік қолымда болды. Бірақ, жасыратыны жоқ, үй 
салуды ұлттық тұрғыдан шешуге ол кезде мүмкіндік те болмады. Оған 
жоғарғы жақ жібермейтін де еді, олардан жасырып жүзеге асыруға 
жағдай да жоқ болатын. Оған өзге де, өз бауырларымыз да өте сақ 
болатын. Көбінесе елге зияны тиеді деп емес, жеке адамды ғана 
биліктен кетірем деп арызданушылар да болатын. Ол арыздың ар 
жағы халық мүддесіне қайшы кеп жата ма, жоқ па - оған өз 
ағайындарымыз онша мән бере бермейтін. Ол әдістің зиянын арнайы 
зерттеп те түгел тауыса алмайсың. Айтты-айтпады, әйтеуір, ол 
заманның артта қалғанына шүкір. 

Үй салуды ұлттық тұрғыдан шешуге ұлттың өз жағдайы да 
мүмкіндік бермеді. Аздық, аздың ішіндегі алауыздық аяқты көсілтпеді. 

Бұрынғы Алматының байырғы тұрғындары негізінен қазіргі 
Рыскұлов көшесі мен Шевченко көшесінің аралығына орналасқан 
еді. Кейін, 1960-жылдары, шағын аудандарда салынған жаңа үйлерге 
көшірген кезде, олардың бәрі шашырап, әрқайсысы әр жақтан жаңа 
үй алып кетті. Сөйтіп, қазақ шоғырланған жерге қазақ мектебін, қазақ 
балабақшасын, ұйғыр шоғырланған жерге ұйғыр мектебін ашып беруге 
шамамыз жетпеді, ондай шоғырланған ортаны өзіміз о баста бұзып 
алған екеміз. Алматының орыстары да қазақша сөйлейтін кез тек 
тарих боп қалды. Қала өз ішінен емес, сырттан келушілер есебінен 
еселеп үлкейіп отырды. Жабық қала болды, ол жабықтығының өзі, 
айналып келгенде, қазаққа ғана қиындық туғызды. Дегенмен біле 
тұрып тұяқ серппеу де мүмкін емес еді, сондықтан ежелгі тұрғындарға 
қол ұшын беретін қулық ойластыра бастадық. Қалалық атқару комитеті 
төрағасының қосалқы қорын аштық. Жекеменшік үйі бар адамдар 
үйін тастап, уақытша қосалқы қордың үйінде тұра тұрады, жаңа үй 
салынып біткен соң, қайтадан салынған үйден өз тиесісін алады. 
Қосалқы қор ұстау әдісі кейін үй жөндеу кезінде де тұрғындарды 
уақытша көшіре тұруға пайдаланылды. 

Мен Алматы қалалық аткару комитетінде істеп жүрген кезде оның 
статусы осы күнгіден өзгеше болатын. Ол бірден Міністірлер Советінің 
құрамына кіретін. Қалалық партия комитеті облыстық партия 
комитетінің құрамына кіретін, ал қалалық атқару комитеті Облыстық 
атқару комитетіне бағынбай, тікелей Міністірлер Советіне шыға 
беретін. Яғни қақысы облыстық атқару комитетімен тең болатын. 
Соның нәтижесінде, үкімет адамдарымен ресми байланысымыз өте 
тығыз болды. Оның өзі мәселе шешуде игі ықпалын ғана тигізіп 
отыратын. 


Ж! 


Бір күні Қонаев маған: 

-- Сібірден келгендер Алматыға оп-оңай тіркеліп алады екен. Ал 
қазақ шалдары өз баласының үйіне тіркеле алмайтын көрінеді. Осыны 
неге реттемейсіндер? - деді.- Қызмет бабымен ауысып келмесе, 
Сібірліктерге тым кең жол аша бермеу керек. 

-- Реттейміз, Димеке, - дедім. 

Содан дереу нұсқау бердім. Баласының қолына көшіп келген 
әке-шешесін еш кедергісіз дереу тіркейтін болдық. 

Алматыдағы қазақтар тұратын қабат бірінші және ең үстіңгі деген 
әңгіме болатын. Шынында, ондай жағдай кездесетін еді. Соны бұзуға 
ептеп-ептеп мүмкіндіктер туа бастады. Ол үшін бәрін өзің қадағалап 
отыруың керек, ал оған ылғи мүмкіндік бола бермейтін. Паспорт тіркеу 
орындарында, үй бөлу мекемелерінде жергілікті алматылықтардың 
мүддесін қорғап отыратын табанды адамдар табыла қоймайтын еді. 
Қайта менің жоғарыда берген нұсқауыма қарсылық сездіргендей 
күңкілдер шықты. 

-- Әкесін үйіне тіркеп алған соң, артынан қазақтар үй сұрайды, - 
деген наразылық та айтылды. 

Солайы солай еді. Бірақ солай екен деп, қазақтың өз әкесін өз 
үйіне тіркемеуге бола ма? Және қазақ үй сұраса, ол заңға қайшы 
келе ме? 

-- Үй беру керек болса, беріңдер, - деуге тура келді. 
1974-1975-жылдарға дейін Алматыда он екі шағын аудан салынды. Сол 
жылдары Алматы үй құрылысы комбинатының жұмысы қаралып, 
жаңа жобамен үй салуды күшейтуге қозғау салынды. Алматының 
бүгінгі келбетіне көз тоқтатқанда, оның ар жағында осы құрылыс 
комбинатының қыруар жұмысы жатқандығын ешқашан естен 
шығаруға болмайды. Бұл комбинат үнемі іздену, өсу үстінде болды. 
Бұрынғы үй салу әдістерінен кейінгісі, бұрынғы үй салу жобаларынан 
кейінгі жобалары ылғи асып түсіп, жетілдіріліп отырды. Бұрынғы 
төрт-бес қабатты ғұмыры қысқа үйлердің орнына ұзақ ғұмырлы тоғыз 
қабатты үйлер сала бастады. Оның ыңғайлылығы, әдемілігі бірден 
көзге көрінетін. 

Әрбір жаңалық өмірді зерттеуден туады ғой. Қазақ отбасының 
тіршілігіне үңіліп қарасам, қазақ әйелінін көп уақыты асүйде өтеді 
екен. Асүйде газ, ыстық су мен суық су, тоңазытқыш, асадал, асүстел, 
орындықтар мен ыдыс-аяқтар тұрады. Және күні бойы солардың 
ортасында әйел жүреді. Қыста қазақтың соғымы, жазда жас еті тағы 
болады. Көкөніссіз және күнкөріс жоқ. Соның бәрі алақандай асүйге 


80 


сыймайды-ақ. Сыйса да еркін жүріп-тұруға, кеңірек отырып 
тамақтануға таршылық етеді. Осыны есептей келіп, құрылыс 
комбинаттың басшыларына екі нұсқау -- ұсыныс жасадым: 

1. Асүйдің көлемін ұлғайту қажет. Бұрын асүйдің көлемі алты 
шаршы метірден аспайтын. Енді тоғыз, он екі шаршы метірге дейін 
үлкейтіп салуға келістік. Жобаны солай етіп қайта жасадық. 

2. “Асүйден балкон шығарайық”, - дедім. Ас сақталатын, үнемі 
адам жүріп, адам ас ішетін жерде таза ауаның жеткілікті болғаны 
және асүйге сыймаған азық-түліктің балконда сақталғаны да әрі 
тазалыққа, әрі сыйымдыққа жатады. Ол ұсынысым да жобаға кірді. 

Өстіп ептеп те болса адамдар үшін ақыл жұмсап, бейнет кешіп 
жаттық. Бір күні 1978-жылдың көктемінде Димекеңнің қабылхана- 
сындағы жауапты хатшы Қылышбек Жоланбаев телефон соғып: 

-- Димекең Сізді шақырып жатыр, - деді. Кешкі сағат сегіз кезі 
болатын, бір үйде қонақта отырғам. О кісі де үйінде екен. “Үйге келіп 
жолығып кетсін”, - депті. Күндіз жиналыста бірге болғамыз. Онда 
ештеңе айта қоймаған. “Не мәселе екен?” -- деп іштей ойладым да 
қойдым. Сонымен, әйтеуір, Димекеңнің үйіне ойлана-толғана жеттім. 

Димекең аспай-саспай өз әдетімен жағдайды жайлап түсіндірді. 
Үйде де, қонақта да ол кісі ресми әңгімені шегелеп, шашаусыз сөзбен 
нық айтатын. 

-- Асанбай он үш жылдай Алматы облысында қызмет істеді. Енді 
оны осы қызметімен Шымкентке ауыстырдық. Орталық партия 
комитетінің бюро мүшелерімен ақылдасып, сол орынға лайықдеп сенің 
кандидатураңа тоқтадық. Ауылды да, қаланы да білесің. Сенен артық 
қандай кандидатура іздейміз енді? Ұзақ жыл қызмет істеген Асанбайдан 
сұрап ем, ол да бірден сенің кандидатураңды айтты, - деді. 

Ондайда адам қарсылық айта ма, келістім. Сенім білдіргеніне 
рахмет айттым. 

-- Ертең Мәскеуге жет! - деді Қонаев,- ЦК КПСС-тен 
әңгімелесуден өтуің керек. 

Сол кездің сондай тәртібі бар болатын. СОКП Орталық 
Комитетін Цека деп, СОКП-ны ауызекі сөзде Капэесес деп айта 
беретінбіз. Димекең де солай айтты. 

Мәскеуде И.В.Капитоновта болдым. Ол кісі әрі СОКП Орталық 
Комитетінің хатшысы, әрі ұйымдастыру бөлімінің бастығы болатын. 
Дұрыс қабылдады, жылы сөйлесіп, жолың болсын деді. Сонан соң 
М.М.Сусловқа алып барды. Ол кісі СОКП Орталық Комитетінің 
идеологиялық жұмыстар жөніндегі хатшысы болатын. Енді Суслов 

Бас хатшы Л.И.Брежневке алып барды. Брежнев бәрінен де жылы 
қабылдады. 

-- Барлығын білеміз. Димаш айтқан. Келіскенбіз. Өзің сияқты 
жастардың өскеніне қарсы емеспіз. Димашқа сәлем айт! - деді 
Брежнев. 

Бас хатшыдан шыққан соң Капитоновтың кабинетінен 
Димекеңе телефон соқтым. 

-- Әңгімелесуден өттім. Капитоновта, Сусловта, Брежневтің 
өзінде болдым, - дедім. 

-- Жо, оны қоя тұр. Ұл болды ма, қыз ба, соны айт! - деді 
Димекең. 

-- Ұл. Ұл, - дедім. 

-- Ендеше, ауылға қайт! - деді Димекең. Дереу Алматыға 
қайттым. 

1978-жылдың 28-көкегі күні Алматы облыстық партия 
комитетінің пленумында облыстың бірінші хатшысы боп сайландым. 
Пленумға Д.А.Қонаевтың өзі қатысты. 


АСЕКЕҢ ТУРАЛЫ 


Мен қатарынан он бес жыл бойы Димекеңнің тікелей 
басшылығында болатын қызметтерде істедім. Жиырма бес жыл 
республикамыздың бірінші басшысы болған, елге еңбегі сіңген 
ондай адамның ықыласына іліккеніме мен өзімді бақытты 
санаймын. Ол кісі ылғи да әр жер-әр жерде өсіп келе жатқан 
жастарға көз қырын салып, жұмысын қадағалап, реті келгенде 
қамқорлық жасап жүреді екен. Сол қамқорлығына ие болғандардың 
бірі мен болдым. Адамдарға, әсіресе жастарға сын көзбен қарап, 
ісі мен қылығын үнемі салмақтап, бақылап жүретін ағаның 
сынынан өткеніме дән ризамын. Соның арқасында үлкен билікке 
ие болдым, еліме, жеріме еңбегімді сіңірдім, қолымнан келген 
қызметімді әлі де жасап келем. Үлгісін көрдім Димекеңнің. Ең 
үлкен олжам -- сол. 

Димекеңнен кейін көп тәрбиесін алып, қамқорлығын көрген 
адамымның бірі -- Асекең: Асанбай Асқаров. 

Асекең Қазақстанның ең үлкен үш ірі облысында бірінші хатшы 
болып істеді: Жамбылда, Алматыда, Шымкентте. Алматыда 
істегенінде Қазақстан Компартиясы Орталық Комитетінің бюро 
мүшесі болды. Алматы облысы мен Алматы қаласының 
экономикасын, мәдени-шаруашылық жағдайын өркендетуге 
Асекең аса мол үлес қосты. Алматыдан Шымкентке ауысқанда 
іштей көңілі толмай қалған да болуы мүмкін. Ондай куатты, іскер, 
небір мәселелерді келістіріп шеше алатын, шешендігіне шеберлігі 
сай адамның астаналық облыстан ығысып кетуі, әрине, ауырлау 
еді. Бірақ, амал не, жағдай солай істеуге мәжбүр етті. 

1975-жылдың қарашасында Димекеңнің інісі Асқар Қонаевтың 
ұлы Елдар Асекеңнің кенже қызы Жаннаға үйленді де, Димекең 
мен Асекең құда боп қалды. Асекең бұрыннан Асекең, Димекең 
бұрыннан Димекең болып келе жатқанмен, “Екеуі жақын құда, 
ымы-жымы бір, анау-мынау”, - деген арыз-шағымдар Мәскеудің 
құлағын сарсытты. Ол арыздар онда Брежнев отырғандықтан, басқа 
да Қонаевты білетін, о кісінің әділдігі мен іскерлігіне сенетін 
адамдар бар болғандықтан, ел ішін алашапқынға айналдырмады. 
Дегенмен дұрыс жұмыс істеу үшін, Димекеңе де, Асекеңе де құлақ 
тыныштығы қажет болды да, Асекеңді Шымкентке ауыстыру 
ұйғарылды ма деп ойлаймын. Оның үстіне Шымкент сияқты қазақы 
облысты көркейту үшін, Асекең сияқты куатты қолға басшылықты 

беру де қажет болды. Соңғы жылдары Шымкент облысының 
экономикасы, құрылыс жұмыстары күрт төмен түсіп кетті. Соның 
бәрін көтеру үшін, сөз жоқ, Асекеңдей тәжірибелі басшы керек 
еді. 

Жастардың өскенін Асекең де ылғи қолдап отыратын. Жас 
өседі, кәрі кетеді дейтін халық философиясын қадірлейтін болу 
керек, біз сияқты жастарды беттен қағып, олардың өсуіне, 
жоғарылауына күмілжіп те көрген емес, ойланбастан, бірден қолдау 
көрсететін. 

Қатар жүре тұрып, пікірлес бола тұрып, Қонаевты Асекең қатты 
сыйлайтын, бағалайтын. Қандай тапсырмасын да -- қиынын да, 
оңайын да -- бұлжытпай уақытында орындайтын. Сылтау айту, 
ақталып жату деген Асекеңде болмайтын. Өйтіп жатуды істей алмау 
деп қана түсінетін. Қандай қиын жұмысты да құлшынып атқаратын. 
Қызметті бар жан-тәнімен істейтін адам өзі құсап істі жан-тәнімен 
атқармайтын адамның маңдайынан сыйпай бермейтіні белгілі. 
Принциптілік, турашыл, талап қойғыш мінез әр түрлі жан күйттеген 
адамдарға жайсыз тиетіні тағы сөзсіз. Сондай-сондайлардың бәрі 
Асекеңді ақсатсақ-ау деп аңсаған болу керек. Оған ыңғайлы кезең 
кенет туа қалды да, 1987-жылы бір жарым жылдай уақыт дербес 
зейнеткер болып отырған адам ойда жоқта қамауға алынды. 

Өзінің өмір жолын, 1986-жылғы желтоқсан оқиғасына 
байланысты өзінің қалай қорлық-зорлық көргенін “Тағдыр” атты 
кітабында Асекең бастан-аяқ баяндайды. Өзінен асып мен не айта 
алам? Алайда төрт жарым жылын жалақорлар мен бәлеқорлардың 
кесірінен қамауда өткізген қажырлы ағамыздың қажымас қайратына 
шын тәнтімін. 

Асекеңнің басына түскен тұтқиыл қиындық мені көп ойға 
жетелейді. Әлемді тіреп тұрған, үлкен әскери державаға айналған 
одақ -- ССРО -- бір кезде бәріміз үшін мақтан болды. Күшті 
мемлекет болғаны бәрімізге де даусыз. Алайда біз ең әділетті, адам 
басын, оның қақысын ең қадірлейтін мемлекетпіз деп те мақтандық 
қой. Асекең қамауға алынған 1987-жыл мен совет өкіметі орнаған 
1917-жылдың арасында тұп-тура жетпіс жыл жатыр. Жетпіс жыл 
орнаған шынайы заңдылық пен мәдениеттің, адам басын бәрінен 
артық санайтын әділеттіліктің сиқы сол Асекеңді төрт жарым жыл 
қинаған мәдениет пен заңдылық болса, онда ол жетпіс жылға 
жоқтау айтудың, шынында, керегі шамалы. Иә, өтпелі кезенде 
өңшең қоқыс, нас қаңқа қылықтар бетке шығады деп-ақ есептейік, 

1937, 1951-жылдардың бет пішіні дәл осы 1987-жылдың қорлауы 
мен зорлауынан кем болды деп кім айта алады? Адамның ары мен 
намысын, кісілігін қорлаудан ләззат алатын заң қызметкерлері 1986- 
1987-жылдары аяқ асты көбейіп кете қойды ма? Әлде олар бұрыннан 
бар ма еді? Қазір ше? Қазір де олар өзгере қойды ма? Газет- 
жорналдардан оқып жатқан заң қызметкерлерінің жүгенсіздіктері 
әлі де сол орнығып қалған қатыгездіктің, заң қолына түскен тірілерді 
қалай қорласаң да өз еркің деп санаған шектеусіздіктің жалғасы 
емес пе? Жақсы жазылған заң әлі ештеңені шешпейді, бәрін заң 
қызметкерінің қалай қисаюы шешеді. Бұл мәселені шешу - 
мемлекет тағдырын шешу деген сөз. Әділет заң қызметкерлерінде 
болмаса, елде, мемлекетке сенім болмайды. Ал сенім көп нәрсені 
шешеді. 

Асекеңді кім қаралағанын, соншама соңына шырақ алып кім 
түскенін көп адам біле бермейді. Оларды Асекең кітаптарында атап- 
түстеп жатпайды да. Бірақ мен сол жалақорлардың түпкі мақсатын 
түсіне алмаймын. Жарайды, қызметте жүрген кезінде болса, 
орнынан тайдырып орнына өзім барам деп дәмеленуіне болар. Ал 
зейнетке шыққанына бір жарым жыл болған адамды түрмеге 
қаматып кек алу деген ол қандай кекшілдік? Тіпті содан қандай 
қуанышқа бөленуге болады? Адам болған соң, бәріміздің де 
бойымызда әр түрлі кемшілік бар. Алайда ол кемшіліктерді тежеп 
ұстау үшін білім аламыз, оқимыз, мәдениетке ұмтыламыз, 
үйренеміз. Кекшілдік, кешірімсіздік, бір-бірімізді аямау сияқты 
надан сезімдер ел басқаруда, заң қолдануда үстем боп тұрған кезде 
біздің мәдениетті елміз деп ауыз толтырып айтуға, әрине, қақымыз 
жоқ. Асекеңнің өмірі әрі түңілдіреді, әрі қуантады. Қалай болғанда 
да, қаншама қорлыққа ұшырағанымен де, ақырында әділеттік жеңді 
ғой. Демек, әділетті жақтайтын күштің бар екені, оның жеңіп 
шыққаны ақиқат қой. Бірақ Асекең деген Асекең ғой. Ол бүкіл 
Қазақстанға, кешегі үлкен Одаққа белгілі басшылардың бірі еді 
ғой. Оның өзіне анандай қорлық көрсеткен заң жай қатардағыларды 
үнін шығармай-ак бүктей бермей ме деп қорқасың. 

Заң адамды түзеуге қызмет жасауы керек шығар. Әйткенмен 
адамның ниеті, мәдениеті, көзқарасы биіктемесе, ең еділ заңды да 
ол өз ырқына қисайта беретін сияқты. Әзірше жұрттың заңға 
жүгінгеннен төрі заңнан қашатыны да содан болса керек. 

Асекеңнің іскерлігін, ойына алған істі табандылықпен жүзеге 
асыра білетінін, ел-жұрт Шымкент облысын басқаруы кезінде 

айқын көрді. Аз жылдың ішінде-ақ Шымкент қаласының келбеті 
керемет өзгеріп шыға келген жоқ па? Әдемі зоопарк, ғажап 
дендропарк, ол кезде де, қазір де бүкіл Совет Одағы бойынша ең 
үлкен балалар теміржолын, керемет ипподром, үлкен-үлкен тұрғын 
үйлер салдыртты. Қаланың орталығы жедел өзгеріп, сәнді, 
салтанатты үйлерге толды. 

Ол кісінің халық алдындағы беделі басына күн түскенде белгілі 
болды. Адалдығына, ақтығына кәміл сенген жұртшылық Асекеңнің 
дереу босатылуын талап етіп Мәскеуге, Алматыға, Бішкекке талап 
хаттарды қардай боратты. Асекеңнің өзі де ел сүйсінерлік 
табандылық көрсетіп, нағыз сегіз қырлы, бір сырлы адам екенін 
танытты. Жүнжімей, мойымай, қайсарлықпен ақталып шықты. 
Асекең елдің ұлы екенін дәлелдеді, ел де өз ұлына ара түсе білетінін 
көрсетті. Достары, әріптестері, қызметтестері, жерлестері газет- 
жорнал қызметкерлері -- бәрі Асекеңді ақтап алу үшін үн қосты. 
Жеңгеміз Фатима Ғалиқызының да өр мінезді, батыл адам екеніне 
көзіміз жетті. Белін бекем буып ізденді, артынан іздеп үнемі барып 
тұрды, Жамбыл облысының адамдарымен бірігіп Асекеңді ақтап 
алу жолында тынымсыз әрекет жасады. 

Асекеңнің ақталу-ақталмауы елге, жалпы әділдік дегеннің бар- 
жоғына сын бола бастағандықтан, елбасылары да о кісінің 
тағдырына араласты. Ақырында Қырғызстан президенті Асқар 
Ақаевтың жарлығымен Асекең ақталып шықты. 

Асекең Жамбыл облысының басшысы болып алты жыл 1959- 
жылдан 1965-жыл аралығында істепті. Ал Алматы облысын 1965- 
жылдан 1978-жыл аралығында он үш жыл басқарды. Одан кейін 
зейнетке шыққанша 1978-жылдан 1985-жыл аралығында жеті жыл 
Шымкент облыстық партия комитетінің бірінші хатшысы болды. 
Бәрінде де іскерлік пен адамгершіліктің биігінен көріне білді. 

Маған комсомол қызметінде жүрген кезімнен тілектес боп 
қызметке баулып, үйретіп, баурына тартып жүргендіктен, мен 
Асекеңнің алдында да інілік қарыздар екенімді ешқашан естен 
шығарған емеспін. 


БӘЙКЕН АҒА ТУРАЛЫ 


-- Шындығына келсек, қазақ халқы өзінің өткен ғасырдағы 
тарихында аштықты да, сан алуан қуғын-сүргінді де, Ұлы Отан 
соғысын да басынан өткерді. Содан 60-жылдардан бастап еліміз 
еңсесін біртіндеп көтере бастаған еді. Соғыстан аман-есен келіп 
Көкшетауда бейбіт еңбекке араласқан Бәйкен Әшімұлы уақыт өте 
келе Қарағанды облыстық атқару комитетін басқарып, одан соң 
Талдықорған Алматы облысынан енші алып, жеке “отау құрғанда” 
Талдықорған облыстық партия комитетінің бірінші хатшысы 
қызметіне жоғарлатылды. Қай саланы басқарса да Бәйкен Әшімұлы 
өзінің экономикалық біліктілігімен ерекшеленіп, басқару 
қабілетімен барынша жарқырай көріне білді. 

Менің Бәйкен Әшімұлымен алғашқы кездесуім әлі есімде. 
1971-1975-жылдар аралығында Алматы қаласындағы Совет 
аудандық партия комитетінің бірінші хатшысы болдым. Дәл сол 
жылы партиялық билеттің ауыстырылуына байланысты мен 
Дінмұхамед Қонаев пен Бәйкен Әшімұлына коммунистік партия 
билетін тапсыру бақытына ие болғанмын. Бірақ мен осынау игі 
жақсы адамдармен бұған дейін ешқашан ақжарқын сөйлесіп, жеке 
пікір алыспаппын. Ал 1975-жылы қаңтар айында менің Алматы 
қалалық атқару комитетінің төрағалығына ұсынылуыма байланысты 
мені Министрлер Кеңесінің төрағасы Бәйкен Әшімұлы қабылдады. 
Сол жылы мен ұлағатты да парасатты адамның жылы шырайлы 
һәм ыстық мейірге толы жүзінен айрықша шуаққа бөленіп қайттым. 
Бәйкен Әшімұлының артық сөзі жоқ, салмақтылығы, әрбір сөзді 
терең ойланып, шегелеп айтатыны маған ерекше әсер қалдырды. 
Бір өзгешелігі, алғашқы кездесуіміз болса да, сол жолы Бәйкен 
Әшімұлының мені қайсыбіреулерше сан сұрақтың астына алмай, 
керісінше, Алматыдай астаналық қала басшысының қандай болуы 
қажеттігі туралы ағалық ақылын айтқаны әлі күнге дейін жадымда. 
Бір ғана нәрсе, күн сайын көркейіп келе жатқан Алматы қаласының 
тарихында тұңғыш рет 25 қабатты “Қазақстан” қонақүйін салу 
барысында Бәйкен Әшімұлы бізге үнемі ақыл-кеңес беріп отырды. 
Себебі сол жылдары маған Алматы қаласы облыстық партия 
комитетін басқару жүктелді. Сол жылы мен Қазақстан Коммунистік 
партиясы орталық комитетінің бюро мүшесі болып сайландым. 
Мұның өзі менің Бәйкен Әшімұлымен үнемі кездесіп, еліміздің 
әлеуметтік-экономикалық даму мәселелерін бірлесіп талқылауға 

қатысуыма жол ашты. Құдайға шүкір, әлі күнге біздің жұбымыз 
жазылмай келеді. Бәйкен Әшімұлының басқаларға ұқсамайтын бір 
ерекшелігі, ол үнемі бір қалыпта. Қандай да бір уақиғалар болса да 
ол кісі әркез сырбаз мінезінен айныған емес. Менің бір білетінім, 
тоқсанға мүдірмей жетіп, өмірдің биік белесіне көтерілсе де Бәйкен 
Әшімұлы әлі күнге сол парасатты да байыпты, салмақты да 
салиқалы қалпында! Бұл да болса ұлылықтың үлгі-өнегесі, абыздық 
асқардың биік шыңы болса керек. 


ОБЛЫС БАСШЫЛЫҒЫНДА 


Обкомның бірінші хатшысы болғаннан кейін бірден ауыл- 
шаруашылық жұмысымен айналысуыма тура келді. Азды-көпті қала 
өмірін білетін едім, енді ауылшаруашылығына анализ жасаудан 
бастадым. Астаналық облыс болғандықтан, астананы етпен, сүтпен, 
көкөніспен қамтамасыз ету облыстың басты міндеті еді. Астанаға 
басқа облыстар да қарайласатын, бірақ ең негізгі салмақ Алматы 
облысына түсетін, бұл -- оның орналасу жағдайына байланысты 
табиғи да талап болатын. 

Облыс басшылығына келгенімнен кейін көп ұзамай Нарынқол, 
Кегенде қатты жер сілкінісі болды. Сілкіністің түпкі орталығы 
Қырғызстан территориясында болғанмен, біздің шекаралы 
аудандағы күші де едәуір қатты екен. Міністірлер Советі 
төрағасының орынбасары А.Гребенюк екеуміз Кегенге тікұшақпен 
бардық. Тікұшақтан төменге қарағанда Кегенде көше дейтіндей 
көше болмағаны байқалды. Тәртіппен салынған үй жоқ, үйлерді 
әлдекім қалай болса солай тастай-тастай салған сияқты, бәрі жан- 
жаққа бейберекет шашылып жатыр. 

Бір жақсысы үйлер құламапты, адамдар аман-есен екен. Тек 
мектептің қабырғасы шытынапты. Араладық, көрдік. Бұл менің 
Кегенге бірінші рет баруым еді әрі облысқа келгелі бірінші күрделі 
жұмысым да болды. Көрген-түйген жағдайымызды өкіметке 
баяндадық. Төтенше жағдайдың зардабын жою мақсатымен үш- 
төрт айдың ішінде Кегенде, ауданның басқа да шаруашылық 
орталықтарында жаңадан үйлер және балалар бақшалары мен 
мектептер салынды. Орыстардың “Бақытым болмас еді, 
бақытсыздық көмектесті” дейтін мақалының кері келді. Кеген 
ауданының ауылдары айтарлықтай көркейіп қалды. 

Сол жылдары қалада, ауылда тұмау деген жиілеп кетті. Оның 
жұмысқа зияны қыруар еді. Адамдар көптеп ауырып, кейде кейбір 
кеңселерде санаулы-ақ адам жұмысқа келетін болды. Халықтың 
ежелгі дәстүрі бойынша да, дәрігерлердің айтуынша да тұмаудың 
қай түріне де тиімді ем упияз немесе сарымсақ, орысшасы чеснок 
екен. Содан упиязыңыз қымбаттап шыға келді. Ол аздай, 
табылмайтын болды, жұрт ақшаға да ала алмауға айналды. Сөйтсек, 
аз егіледі екен. Пайдалы көкөністі көптеп егу қажет болды. Зерттеп 
байқасақ, ыстығы мол, жері құмдауыт Шонжы жеріне упияз егу 
өте қолайлы көрінеді. Бұрын бұл араға апиын егіліп, жақсы өнім 

берген екен. Еңді ол араға көптеп упияз егуді қолға алдық. Соның 
нәтижесінде, аудан жылына үш жүз тоннаға дейін упияз беретін 
дәрежеге көтерілді. Табысы да өсті. Сонымен, Алматы упиязбен 
толық қамтамасыз етілді, ал қалғанын сыртқа сатып ақша табатын 
болдық. 

Осы тәжірибеге сүйеніп, әр жерді табиғи ерекшелігіне орай 
мамандандыру қажет екен-ау деген түйінге келдік. Шеңгелді 
төңірегінде пияз егетінбіз, жылына 30-40 мың тонна пияз алып, 
оны Мәскеуге, Ленинградқа, Қиыр Шығысқа жіберетінбіз. Ал 
Нарынқол мен Кеген картоп егуге маманданды. Қарқаралының 
картобы өте атақты болды, әрі ірі, әрі таза еді. Осындай 
мамандандырудың әсерінен Шонжының адамдары өзінің үй 
маңындағы учаскесіне де упияз еге бастады, Нарынқолдықтар 
картоп егуді игерді. Бұл істі Нарынқол ауданының бірінші хатшысы 
болған Есенаманов Шахман, Әріпов Рауан, Кеген ауданының 
бірінші хатшысы болған Серкебаев Садуақас, Данышпанов 
Бексырғалар дұрыс өркендете білді. 

1979-жылы көкекте ССРО Жоғарғы Советінің депутаттығына 
Қаскелең округы бойынша сайлауға түстім. Сол кездегі дәстүрде 
сайлаушылар болашақ депутатқа аманат тапсырады, соны депутат 
болған соң орындау -- парыз. Бұрынғы Балқаш, Қаскелең 
аудандарының жерінен бөлініп Күрті ауданының жаңадан құрылған 
кезі болатын. Бірінші хатшысы Тұрысжанов Бекболат тәжірибелі 
азамат еді. Ауданның орталығы Ақши ауылы болды. Бұрын 
Димекеңмен бірге келгенім бар еді. “Бұл арадан болашақта үлкен 
жол өтеді. Мұнда тексерілген кеннің қоры мол. Қарағандыға қарай 
өтетін бұл жолдың стратегиялық мәні үлкен”, - деген болатын. 

Ақши ауылының желке тұсынан Күрті су қоймасы салыныпты. 
Оның суымен жеті мың гектар жер суарылады екен. Ауданның 
жері негізінен құмдауыт. Жота-жоталар мен қойнауларда алуан 
шөп өседі екен. Қыстауға өте қолайлы. Түйенің жері екені түрінен- 
ақ көрініп тұр. Соны ескеріп, Алматы облысындағы түйелерді 
жинап, тоқсан процентін осында бақтырдық. Түйе бағудың қыр- 
сырын жақсы білетін қазақтар Тәжікстаннан, Қарақалпақстаннан, 
өзіміздің Атырау облысынан келіп түйе шаруашылығын тәп-тәуір 
дамытты. Жөндеп өркендету үшін, түйелер сатып алып санын 
көбейттік. Түйе сауатын механикаландырылған екі ферма құрдық. 
Шұбат өндіруді жақсы жолға қойдық. Су қоймасының арқасында 
бірнеше жаңа совхоз аштық. Алматыдан 120 шақырым ғана 
қашықтықтағы аудан тез арада аяғынан тұрып кетті. 

Алайда аудан ауызсуға қатты қыжалат екен. Тұшы суды тасып 
ішіп, ашы суды қайнатып тұшы су алып қана күн көріп келіпті. 

Сайлаушыларым: “Күрті ауданына тез арада ауызсу жеткізіңіз!” - 
деген аманат берді. Құдық қазсаң, жерасты суы ашы, тұзды. Тұшы 
суды тек Алматыдан немесе басқа жақтан тарту керек болатын. 
Алматыға келген соң дереу мәселенің ғылыми-техникалық шешімін 
табуға тапсырма бердім. Ауызсуды Алматының тек төменгі жағынан 
ғана тартудың мүмкіндігі бар екені анықталды. Бар мүмкіндікті 
пайдаланып, алты айдың ішінде жүз шақырымнан аса жерге труба 
төселіп, Ақшиге ауызсу ақыры жеткізілді. Қазсуқұрылыс тресі 
айрықша қызмет көрсетті. Трест меңгерушісі Пірімбетов Мүсілім 
үлкен ұйымдастырушылық қабілетін танытып, күртіліктердің үлкен 
тапсырмасын жарты жыл ішінде орындап шығуыма мүмкіндік 
жасады. Ел де риза, мен де риза болдым. 

Алайда тұшы судың тағдырын маған дейін де ойластырған 
азаматтар ауылда бар екен. “Бозой” совхозының деректірі Балтағұл 
Молдақасымов деген жігіт су тұшытатын аппарат сатып алады. 
Соны құрып, енді іске кірісем деп отырғанда, мен трубамен су 
тартқызып үлгердім де, оның аппараты өз-өзінен қажетсіз болып 
қалды. Елге сыйлы, білікті маман жігіт екен. Әртүрлі қызмет істеген, 
тәжірибелі. Кейін деректірліктен аудандық атқару комитетінің 
төрағасы қызметіне жоғарылатылды. Су тұшытатын аппараты 
қажетсіз болып қалған соң, Молдақасымов оны қоймаға тастауға 
мәжбүр болады. Игі ниеті, сөйтіп, ойда жоқта жүзеге аспай қалады. 

Кейін Молдақасымовтың сол аппарат үшін басы бәлеге қалды. 
“Су тұшытқышты қиратты, шаруашылыққа қастандық жасады”, - 
деп, Меңдібаев ісін сотқа береді. Жазықсыз шырылдап бара жатқан 
соң, кезінде Республика бас прокуроры Сейітовтің ұсынысымен 
билікке өз қолыммен бекіткен облыстық бас прокурорға айттым. 
Жағдайды түсіндірдім. Аяғынан ақсайтын жігіт еді, “Меңдібаевтың 
тапсырмасы”, - деп, дұрыстап ара түспеді. 

Бірақ Молдақасымов Балтағұл да қарап жатып жан беретін 
жігіт емес еді. Білімімен, жөн білетіндігімен әлгі жаладан әзер 
ақталып шықты. Елге игілік жасаймын деп жанталасып жүрген 
жігіт ойда жоқта жалалы боп құрып кете жаздады. 

Күрті ауданының бірінші хатшысы Тұрысжанов Бекболат кейін 
Жамбыл ауданының басшылығына ауыстырылды. Онда да 
абыройлы қызмет жасады. Сол жылдары ауданда қант қызылшасын 
егу көлемі күрт көбейді. Аудан еңбекшілері 1979-жылы мемлекет 

қоймасына он миллион пұт астық тапсырды. Ондай көрсеткіш 
аудан тарихында бұрын-соңды болмаған екен. Сексенінші жылдары 
Алматы облысында қатарынан үш жыл құрғақшылық болды. Мал 
да, егін де қиын жағдайда қалды. Кей жылы жемшөптің 
жетіспеушілігінен малға азық ету үшін жапырақ жинауға дейін 
бардық. Оған Алматы қаласының адамдары да көмектесті. Облыс 
тарихында мұндай құрғақшылық бұрын-соңды болмаған екен. 

Малға жайылым іздедік. Бұрынғылардың құрғақшылықтан шөбі 
ұшып, қолда бар малға жетіспеді. 

Жауын болмаған соң, шөп өспей қалды, өскені қурап кетті. 
Тек таулы жерден ғана бірдеме табуға болатын еді. 

Алматы облаткомы төрағасының бірінші орынбасары Ұлтарақов 
Қазтай деген Ұлы Отан соғысына қатысқан, одан қолын беріп 
оралған, біртоға, кесіп айтатын, айтқанын міндетті түрде 
орындайтын, облыстың Іле, Балқаш аудандарында ұзақ жыл бірінші 
хатшы болып істеген, жер жағдайын өте жақсы білетін кісі еді. 
Жаңа жайылым, шабындық іздеу жөнінде осы кісімен ақылдастық. 

-- Сізден артық білетін адам жоқ, бір амалын қарастырайық, - 
дедім. 

-- Кеген ауданында Қызылқия, Аққия деген жерлер бар. Бұрын 
қырғыздарға бергеміз. Әй, соны олар да игере алмады-ау деймін. 
Соның жағдайын білу керек, - деді Қазекең. 

Тексертіп қарасақ, Кеген ауданының Қырғызстанмен 
шекаралас жері ССРО Міністірлер Советінің қаулысымен оларға 
30 жылға пайдалануға берілген екен. Ол мерзімінің бітуіне әлі 7-8 
жыл қалыпты. Қалайда енді сол жерлерді мерзімінен бұрын 
қайтарып алу қамына кірістік. Ол үшін ССРО Міністірлер Советі 
төрағасының орынбасары Зия Нұриевке бардым. Қырғыз 
басшыларымен кездестік. 

Қырғыздар қарап жатпапты. Ыстық көлдің суы азайып барады, 
оған Қарқараның суын бұрамыз деп әрекет жасап жатыр екен. 
Аэродром, үй салып тастапты. Біз өз уәжімізді дәлелмен айттық. 

Біріншіден, Ұйғыр ауданында суармалы жер көп, бірақ суаратын 
суы аз. Оларға баратын негізгі Қарқараның суы басын Қырғызстаннан 
алады. Қарқара өзенінің суын қырғыздар бұрып алса, ол аудан 
қуаңшылықтан ешқашан құтылмайды. 

Екіншіден, Қырғызстанға берілген жерлер қайтарылмаса, 
өзіміздің мал шаруашылығымыз қиыншылыққа ұшырайды. Басқа 
жерден жайылым іздейтіндей ешбір мүмкіндігіміз қалмады. 

Одақтың Мемлекеттік жоспарлау комитетінен де адамдар келді. 
Бүкіл сол жұмыстарды ұйымдастырудың басы-қасында Ұлтарақов 
жүрді. Ақырында қырғыздар Қарқара өзенінің суын бұрмайтын 
болды. Біз Кеген су қоймасын салатын болдық. Кеген су қоймасын 
салу үшін өкімет қаржы бөлді. Су қоймасының құрылысы да 
басталып кетті. Өкінішке орай, сол су қоймасының құрылысы қайта 
құру кезінде тоқтап қалды. Қайтару мерзімі біткенше отыз жылға 
берілген жайылымдарды қырғыз бен қазақ тең пайдалансын деп 
шешті. 

Үш аптаның ішінде Еңбекші қазақ, Іле, Шелек аудандарының 
малшылары ортақ жайлаудың жеріне жедел көшіп барып алды. 
Бұл оңынан шешілген шаруа болды. Қиын жағдайда: “Қайтеміз?” - 
деп қысылғанымызда, көп жағдайда тығырықтан шопандардың өз 
тәжірибесіне сүйеніп шығып кететінбіз. Мал, әрине, өздігінен 
өспейді. Шопандардың еңбегі арқасында өседі. Кегендегі 
Молдасанов Жолсейіт сияқты шопандар -- елге де, малға да құт 
болған кісілер. О кісінің өзі Еңбек Ері болса, әйелі -- Ер Ана. 
Берекелі, жөн-жосықты білетін, өзгені сыйлай да алатын, өзін 
сыйлата да алатын, ескі мен жаңаның бар тәртібін білетін бақытты 
отбасы. Тіршіліктеріне кісі қызығады. Қиын, қиналған кезімізде 
Жолсейіт ағамыздай кісілердің ақылымен мал-басты аман алып 
қала білдік. 

Құрғақшылық жылдары Жамбыл ауданының да жағдайы аса 
қауіпті болды. Шөп жиналмады. Ойдағы қыстаудың шаңы шығып 
қалды. Малды қалай, қайда қыстатамыз деп састық. Жамбыл ауданы 
облыстағы ең малды аудан болатын. Қозысын есептегенде, ондағы 
қой басы бір миллионнан да асып кететін. 

Қыс қамын ойластыру үшін Үшқоныр жайлауына мәшинемен 
барып, ары қарай атпен араладық. Қырғыздардың шекарасы мен 
Суықтөбеге дейін бардық. Малшылармен, үлкендермен ақылдастық. 

-- Бұрын бабаларымыз тау қыстаған. Шөп жиналмаған. Біз 
құмға қыстап жүрміз. Биыл құмда да шөп жоқ. Қойдың 30 процентін 
біздің де тау қыстатуымызға болады. Бұрын аталарымыз қар 
түскенше теріскейге алыстата жаяды екен. Қар түскенде күнгейге 
шығарады. Сөйтіп, шөп жинамай-ақ қыстап шығады екен, - десті. 

Ауданда актив жинадық. Ақылдастық. “Қора жоқ, қойды қырып 
алармыз”, - деген күдік те айтылды. Жөнді қора салуға мүмкіндік 
те, уақыт та жоқ, әркім әлі келгенше бір лыпа тұрғызып алар-ау 
деп ойладық. Ақырында: 

-- Кім тауды қыстауға қалады? - деп сұрадық. -- Әркім өз 
еркімен қалсын. 

Сөйтіп, қырық мыңнан аса мал тау ішін аман-есен қыстап 
шықты. 

Жаңа құрылған ауданға жатқанымен, Күрті ауданынан жақсы- 
жақсы жас кадрлар өсіп шықты. Қазір, әрине, олардың көбі едәуір 
жасқа келіп те қалған шығар, бірақ сол кезде бірінен кейін бірі 
биіктеп өсіп жатты. Егінбаев Бекайдар Жамбыл ауданының бірінші 
хатшысы болды, Тоқсейітов Тастан Нарынқолда бірінші хатшы, 
облыста ұйымдастыру бөлімінің меңгерушісі болды, Нұрмамбетов 
Нүсіпжан Күрті ауданына бірінші хатшылыққа өсірілді. 

Сол жылдарда кадр даярлау ісіне үлкен көңіл бөлінді. 
Алдымыздағы аға ұрпақтың орнын басуға ылайықты мамандар 
қажеттігін өмірдің өзі дәлелдеді. Соғыстан кейінгі жылдарда басшы 
қызметтерге көбінесе мұғалімдерден көтерілді. 60-70 жылдарда 
мамандар қажеттігі туындап, зоотехник, агроном мамандығы 
барларға жол ашылды. 80-жылдарда техникалық мамандар басшы 
қызметке көптеп тартыла бастады. Сөйтіп, ер кезеңнің өз ерекшелігі 
басымдау көрінді. Ал 1970-1980-жылдарда бір орында 25 жыл 
отырған қызметкерлер де кездесті. Енді солардың орнын жастармен 
алмастыру мақсаты қойылды. 

Ұзақ жыл облыс экономикасын өркендетуге үлес қосқан 
Бижанов Құсайын, Батталханов Заманбек, Арзиев Әшім сияқты 
ардагер, еңбегі сіңген адамдар зейнетке шығып, олардың орнына 
Бегімбетов Амангелді, Сарин Аманғали, Ұзақов Төкен, Марков 
Анатолий тәрізді жастар аудандардың бірінші хатшылығына 
отырды. Ауданның екінші, үшінші хатшылығына жаппай жас 
кадрлар тартылды. Сөйтіп, жаңалану ісі басталғандай еді. 

Әр адамның әр түрлі мінезі бар ғой, Қонаев құмды, Қаройды 
аралағанды жақсы көретін. Ол жаққа міндетті түрде жылына бір 
рет баратынбыз. Суғарылмайтын, құмдауыт жер ғой. Ол кісі 
барғанда ылғи жаңбыр жауатын. Оған өзім бірнеше рет куә болдым. 

1981-жылдың көктемінде: “Менің сайлаушылар алдында есеп 
беретін уақытым жақындап қалды, Балқашқа барып келейік, - 
деді Димекең. Ертесі таңертең сағат сегізде жүріп кетуге келістік. 

Ертесі таңғы бес кезінде облыстық комитеттің кезекшісі үйге 
телефон соқты. 

-- Кеңес Мұстаханұлы, облыста қатты жер сілкінісі болды, - 
деді абыржып. 

-- Қайда? 


-- Балқашта. Күші алты-жеті балл. 

Дереу жағдайды анықтауға кірістім. Әйтеуір, ел аман екен, 
қираған үйлер бар көрінеді. Сағат жетіден аса бере Димекеңе 
телефон соқтым. 

-- Димеке, Балқашта жер сілкініпті, - дедім. -- Біраз үй 
қирапты, біразы шатынапты. Адамдар аман көрінеді. Барамыз, ба, 
қайтеміз? 

-- Әрине, барамыз. 

Түс болмай аудан орталығы Бақанасқа жеттік. Жұрт бізді 
арнайы біліп келді деп қалды. Адамдардың аман болғанына 
қуандық. Көмектесуге уәде беріп, ел-жұртқа дем беріп қайттық. 
Кейін Бақанасқа екі мектеп, бір аурухана, бір балабақша салынды, 
бірнеше үй тұрғызылып, төрт-бес жаңа көше пайда болды. Елдің 
еңсесі көтеріліп, бір серпініп қалды. 

Димекең бес рет Балқаш ауданынан депутат боп сайланды. Ол 
аудан -- ең артта қалған қазақы аудандардың бірі. Бұрынырақта 
әдейі іссапармен Балқаш ауданына барады. Сонда ауыл ақсақалдары 
жиылып Димекеңді ортаға алады. 

-- Облыстағы ең артта қалған, мәдениеті де, экономикасы да 
мешеу ауданбыз. Өзің білетін, ата-бабаң өсіп-өнген жер емес пе? 
Осыны көтеру жағдайын жасамайсың ба? - дейді. 

Димекең сол сапардан оралған соң Балқаш ауданының 
экономикасын, халық тұрмысын көтеру жөнінде Міністірлер 
Советінің қаулысын шығартады. Содан кейін ауданның бет пішіні 
ажарлана бастайды. Мен облысқа қызметке келгенде жол салынған, 
бірнеше жаңа совхоз құрылған, орталығында бірнеше әдемі үй 
салынған аудан екен. Біз тағы Ақдала, Жеңіс деген жаңа екі совхоз 
құрдық. Бұл аудан -- күріш егетін республикамыздағы ең солтүстік 
аудан, табиғаты Үштөбеден де суықтау. 

Іле өзенінің арғы-бергі екі жағасындағы аудандар бір-бірімен 
өзара байланыса алмайтын, байланысу үшін Қапшағайға келіп қана 
көпірден өте алатын. Әйтпесе, жазда адамдар Іледен пароммен, 
қыста қатқан мұздың үстімен өтетін. Мұзбен өту адам өмірі үшін 
аса қауіпті еді. Ал енді мұз ери бастаған, паром әлі жүрмеген көктем 
кездерінде немесе паром тоқтаған, мұз әлі қатпаған күз айларында 
ары-бері қатынасу мүлде мүмкін емес еді. Іленің бергі жағында 
Күрті ауданы, арғы жағында Балқаш ауданы бір-бірімен қатынаса 
алмай қалатын. Осының бәрін ескеріп, 1983-жылы Қонаевтың 

нұсқауымен әрі тікелей басшылығымен екі араға Іледен үлкен көпір 
салынды. Халық оған қатты риза болды. Ежелден айтып келе 
жатқан тілектері ақыры жүзеге асты. Қазір жұрт ол көпірді Қонаев 
көпірі деп атайды. Екі ауданның да экономикасын өсіруге, көлік- 
тасымал жұмыстарын реттеуге, адамдардың араласу жағдайына бұл 
көпір баға жетпес үлес қосып келеді. 

Жаркент, Ұйғыр аудандарының екі арасынан да Ілеге үлкен 
көпір салынуы ел тілегін орындаған үлкен еңбек болды. Екі араға 
көпір салынса деген арыздар ел-жұрттан ертеден түсетін. Аудан 
аралығында ауызша да айтылатын. Елдің ол тілегі де орындалды. 
Бұрын Алматыдан шыққан адам Сарөзек айланып Жаркентке ұзақ 
жол арқылы жетуші еді, қазір Шонжыны басып қысқа жолмен 
барады. 

Көпір салу, жол жасау, бұлақтың көзін ашу шығыс 
халықтарының ежелгі дәстүрі бойынша да, мұсылман дінінің 
шариғаты бойынша да сауап іс саналады. 

Бір ресми отырыста Алматы төңірегіндегі санаторийлер туралы 
сөз болды. Оны Димекең де тыңдап отырды. Содан, сірә, іштей 
өзі бір ой түйген болу керек, бір демалыс күні кеңсеме телефон 
соқты. Жиналып қалған қағаздарды қарап отырғам. 

-- Кенеке, қалай, қолың бос па? - деді -- Не істеп отырсың? 

-- Кабинеттегі жұмыс қой, - дедім. 

-- Үйге кел, - деді қаланың сыртындағы үйіне шақырып. - 
Санаторийлердің хал-жағдайы қалай екен аралап көрейік. 

Алдымен “Түрксіб” санаторийіне бардық. Мілиса да, ешкім 
жоқ қасымызда. Тек Димекеңнің тірі қалқаны (телохранителі) бар. 
Одан шығып, “Ақ қайыңды” көрдік. Одан қайтқан соң Университет 
қалашығының жоғарғы жағынан өрлеп “Көктем” санаторийіне 
бардық. Одан “Алма арасанды”, сол арадағы пионер лагерін көріп 
қайттық. Содан көп ұзамай санаторийлер жұмысын жақсарту 
жөнінде арнайы қаулы қабылданды. 

Халықтың денсаулығына, тұрмысының жақсаруына, емделу мен 
демалу мәселелерін дұрыс жолға қоюға Қонаев ылғи үлкен көңіл 
бөлетін. Күнделікті көп жұмыстың күйбеңінде ондай маңызды 
нәрселердің ұмыт қалмауын қадағалап отыратын. Халыққа аса 
қажет аурухана, мектеп, балабақша, санаторийлер салынып 
біткенде, жүзі күлімдеп, өңі ажарланып, нұрланып, айрықша көңілді 
күйде отыратын. 

Қалқамандағы аурухананы салуға да Димекең ерекше мән берді. 

Қазіргі заманғы талапқа сай жабдықталған, ыңғайлы аурухана 
болуын қалады. Сол арада арасан суы бар еді. Халық оған барып 
жабайы түрде емделіп жүрді. Ауруханаға сол суды пайдаланайық 
деген де пікір болды. Өйтсек, аурухана күре жолға тым жақындап 
кетер еді. Таза ауа да аурухана үшін аса қажет деген оймен тау 
етегіне жақын жерден салайық дегендер де болды. 

-- Тауға тым жақын салсақ, онда тау көрінбей қалады, - дедім 
мен. Өйткені жалпы табиғи көріністің әдемілігі де жанға азық қой. 

Ақырында қәзіргі орынға тоқтадық. Аурухана өз міндетін жаман 
атқарып жатпаған сияқты. 

Алматы облысын басқарып отырған кезімде Алматы қаласының 
құрылысына да үлкен көңіл бөліп отырдым. 1978-жылдың 
қыркүйегінде қаладағы үй құрылысы жағдайын қарадық Әрине, 
Алматы үй құрылысы комбинаты айрықша сөз болды. Бұрын бес 
және сегіз қабатты ғана үйлер салатын. Алматы үй құрылысы 
комбинаты енді тоғыз қабат ұзақ ғұмырлы үйлер сала бастады. 
Пәтердін көлемін үлкейтуді қолға алдық. Төбесі биік, іші кең, 
асүйден шығатын балконы бар тоғыз қабатты мұндай сериялы үйлер 
“Орбита”, “Алмагүл”, “Ақсай”, “Жетісу” шағын аудандарында 
кейінге дейін салынып келді. 

Алматыны жаңалап салуда үй құрылысы комбинатының рөлі 
ерекше. Ол кезде астанада жылына 450-530 шаршы метірге дейін 
үй салынса, соның 300-350 шаршы метірін осы комбинат салатын. 
Елдің алғысын, рахметін нағыз алатын -- осы комбинат. 
Алматының өсуін, көркеюін негізінен қамтамасыз еткен де осы 
комбинат. Кірпіш үйлерді Алматы тұрғынүй құрылыс тресі салса, 
блокпен, панельмен салынатын үйлердің бәрін осы комбинат 
тұрғызатын. Бүкіл мектеп, балабақша, аурухана -- бәрі осы 
комбинаттың еңбегі. Ол комбинаттың әр кезде деректірі болып 
Л.Л.Новак, В.П.Грицай, Б.Жақыпбеков, М.Аблязин сияқты кілең 
іскер адамдар істеді. 

Әсіресе Грицайды айрықша атау орынды. Өмір бойы құрылыста 
істеген адам. Өз мамандығын бүге-шігесіне дейін білетін, 
ұйымдастыру қабілеті де өте жоғары адам. Маман ретінде өте 
қабілетті болғанмен, ұйымдастырушы, басшы ретінде қабілеті 
нашар кісілер көп кездеседі. Ал Грицай -- екі жағын да ұштастыра 
білген өте білгір адам. Жауапкершілігі де айрықша, тапсырылған 
жұмысты қашан аяғына дейін тындырғанша тыным таппайтын, 
жұмыс басынан кетпейтін. Жаңа сериялы үйлер салуға, оның 

жобасын жасауға ол қосқан үлес ұшан-теңіз. Алматыға әбден еңбегі 
сіңген ардагер. Ол үй құрылысы комбинатының деректірлігінен 
Алматы обкомының құрылыс жөніндегі хатшысы қызметіне 
жоғарылатылды. Жеті жарым жыл бойы мен ол кісімен қоян- 
қолтық араласып жұмыс істедім. Адамгершілігіне, адалдығына сол 
жылдарда әбден көзім жетті. Алматының құрылыс-сәулет 
тарихында Грицайдың да таланты жатқанын жұртшылық білуге 
тиіс деп ойлаймын. 

Сөз жоқ әр үйдің өз тарихы болады. Біз көбінесе үйдің 
әдемілігіне сүйсінеміз де, оның жасаушыларын еске де алмай кете 
барамыз. Бұл жағынан ақын-жазушылар әлдеқайда бақытты. 
Кітаптың сыртында кім жазғаны тайға таңба басқандай жазулы 
тұрады. Ал үйлерде ондай рәсім әзірге жоқ. 

Біз жоғарыда көп сөз қылған 25 қабатты “Қазақстан” 
қонақүйінің сәулетшілерін қала тұрғындары біле де бермейді. 
Жобасын Ю.Ратушный, Л.Ухобатов жасады. Конструкторлары - 
М.Еркенов, Н.Матвиец. Құрылыс басшылары -- В.Краснянский, 
Ш.Шижегев. 

Алматы үй құрылыс комбинаты Басалматықұрылыс бірлестігіне 
бағынатын. Оның бірнеше тіресі, құрылыс-монтаждау басқармасы 
болды. Ондағы құрылысшы инженерлердің де Алматы құрылысына 
қосқан үлесі аз емес. Олардың ішінде Ұ.Қараманов, О.Бейсенов, 
Ю.К.Красиков, В.Л.Лебедихин, Т.Аубекеров, А.Ермигияев сынды 
инженерлер сол еңбектерінің арқасында ел алғысына лайықты ие 
болды. 

28 гвардияшы панфиловшылар паркіндегі мәңгі алау және “Даңқ” 
мемориалы Ұлы Отан соғысы жеңісінің 30 жылдығы құрметіне 
ашылды. Оны жобалағандар -- А.Артомович, Б.Андрюшенко. Ол ара 
қазір қаламыздың қасиетті орындарының біріне айналды. Жас 
жұбайлар мәңгі алаудың алдына барып тәу етіп жатады, мейрам- 
мерекелерде ардагерлер жиналып өткен-кеткенді еске түсіреді. 

Алмытының ажарлы, астанаға лайық кала болуына Ю.Ратушный, 
Л.Ухобатов, Р.А.Сейдалин, А.Қапанов, В.Кацев, В.Н.Ким, 
К.Монтахаев, Басенов, ІШ.Уалиханов, Т.Досмағамбетов, Х.Наурызбаев, 
Б.Абишев сияқты сәулетшілер көп еңбек сіңірді. 

Алматы қаласы жыл сайын әдеміленіп, көріктеніп те келе 
жатты, соған орай онда тұратын адам саны да жыл сайын артып 
отырды. Егер 1975-жылдың басында 823 мың 500 адам тұрса, келесі 
жылы ол 838 мың 100-ге жетті. 1977-жылы 853 мың адам есепте 

тұрса, келесі жылы 877 мың 600-ге жетті. 1979-жылы 897 мың 700 
адам болса, келесі жылы 920 мың 800 адам болып есті. Сонда орта 
есеппен жылына 20 мыңға артып отырды. 1981-жылдың 8- 
желтоқсанында Алматыдағы тұрғындар саны бір миллионға жетті. 
Алматы -- миллион тұрғыны бар республикамыздағы тұңғыш қала. 
Өсіп-өркендеудің ол да бір үлкен көрсеткіші. Астананың 
миллионыншы тұрғыны Бауыржан Елеусізов деген қазақ баласы 
болды. Оған арнайы құжат тапсырып, отбасына үш бөлмелі үй 
бердік. 

М.Әуезов атындағы академиялық қазақ драматеатрының 
құрылысы да ұзақ салынды. Іргетасы қаланған соң құрылыс біраз 
тоқтап қалған екен, соны қайта жандандырдық. Қалалық партия 
комитетінің І-хатшысы Мұхамедрахимов Тауфиқ деген кісі еді, 
театр құрылысын тездету со кісіге тапсырылды. Бір барғанымда, 
құрылыс қызу жүріп жатыр екен. 

-- Бастықтарың кім? - деп сұрадым. 

-- Трест бастығы, - деп қырыққа жетпеген жігітті көрсетті. 

-- Шалбай Құлмаханов, - деп таныстырды жігіт өзін. 
Қызметіне беріліп істейтін азаматтар ылғи ел-жұрттың назарында 
болады ғой, кейін Шалбай қалалық атқару комитеті төрағасының 
орынбасары, Алатау аудандық партия комитетінің І-хатшысы, 
Солтүстік Қазақстан обкомының 2-хатшысы, Ақтөбе облысының, 
Алматы қаласының әкімі болды. Шаруашылық жұмыстарын жақсы 
біледі, құрылыс маманы, іскер. Қай жұмысты да беріліп істейді. 
Аузынан шыққан уәдесін ешқашан ұмытпайды. Жұмыс басында 
улатып-шулатып ұрсу, артынан ұмытып кету деген онда болмайды. 
Айтқанын бұлжытпай орындайды. 

Облыста бірінші хатшы боп жүрген кезімде Заманбек 
Нұрқаділов облыстық партия комитетінде нұсқаушы боп істеп 
жүрді. Ешбір маман, басшы, талант бірден сарт етіп биік мансап 
пен жоғары атаққа ие бола кетпейді. Бәріне де еңбек пен іскерліктің 
арқасында адам бірте-бірте жетеді. Заманбек те сондай төменнен 
танылып, бірте-бірте өз биігіне көтерілген адам. Қазір, құдайға 
шүкір, оны күллі Қазақстан біледі. Ол әуелгі кезде қалалық партия 
комитетіне құрылыс бөлім меңгерушісі боп жоғарылады, одан 
қалалық атқару комитеті төрағасының орынбасары, одан Қазақстан 
селқорғау мекемесінің бастығы болды. Содан кейін Алматы 
қаласының мэрі болды, депутат болды -- бәрінде де іс пен 
саясаттың тоқайласқан ең ыстық нүктелерінде абыроймен қызмет 
жасап келеді. 

Алматы бетке ұстар қала болған соң, алдымен соған көңіл 
бөлетініміз белгілі. Алайда Алматыны Алматы ғып тұрған ауыл 
екенін естен шығаруға болмайды. Осы жағына ой тастаған 
облыстық партия комитетінің бюро мүшелері: “Біздің ауылдарымыз 
неге көріксіз?” -- деген әңгіме көтерді. Ауылдардың сиқы иқы- 
жиқы, жинақылығы жоқ, көшелер қалай болса солай салынады, 
әдемі, көрікті үйлер кездеспейді. Ал адамдардың әл-ауқаты, құдайға 
шүкір, жылдан-жылға көтеріліп келеді. Соған орай мәдениетін де 
көтеру дұрыс болмас па?” - деген пікір болды. Ал ауыл үйлерін 
қалай салудың жоба үлгісі жоқ, әркім өз білгенінше, өз көргенінше 
салады. Содан барып ауылдың қатардағы үйлері де, ең жақсы деген 
үйлері де бір-біріне ұқсас боп келеді десті. 

Ендеше ауылға жоба үлгі ұсынайық деп келестік. Оны 
дайындауды обкомның құрылыс бөлімінің меңгерушісі 
В.И.Сердюкке, оның орынбасары Т.А.Мансұровқа тапсырдық. Екі 
ай ішінде институттармен жұмыс жасап, отыз шақты жобаны 
талқыладық. Ақырында оның он жетісі қабылданды. Енді бұдан 
былай ауыл үйлерін осы үлгілер бойынша салу ұсынылсын деп 
шештік. 

Ол жобалар ауыл тұрғындарына өте қолайлы еді. Бұрын үй 
маңындағы жер учаскесі 7-8 жүздік болып келсе, енді оны 12-16 
жүздікке дейін ұлғайттық. Үй кірпіштен тұрғызылады. Екі қабатты, 
терезесі үлкен. Үй маңында қорасы, қоймасы болады. Алматы үй 
құрылысы комбинаты да тұңғыш рет ауылдарға салатын екі қабат 
панель үйлердің жобасын жасады. Мұндай жаңа сериялы үйлер 
Шелек ауданының Нұрлы аулында, Шелек темекі совхозында, 
Байсейітте салынды. Сол сериялы үйлерді тұрмысқа енгізу үшін 
арнайы облыстық штаб құрдық. Оны Тайыр Мансұров басқарды. 
Осы жұмыстарды ұйымдастыруда ол өзінің іскерлік қабілетін 
айрықша танытты. 

Алматы облысын басқарып тұрған кезімде маған обком бюро 
мүшелерінің іскерлігі мен ұйымдастыру қабілеті көп көмек көрсетті. 
Бюро мүшесі Балтағұлов Ізбасар -- мәселені өте тез шешетін, 
жылдам кісі. Жұртпен күрделі мәселені жеңіл шешіп жіберетін. 
Өзі білетін, танитын адамдардың бәріне де жақсылық жасағысы 
келіп тұратын көпшіл кісі. Өзі ісін өте жақсы білетін. 

Бюро мүшесі Шәмшә Көпбайқызы Беркімбаеваның да мен 
үшін орны айрықша. Қазақ қыздарының саясатқа араласып жүрген 
санаулыларының бірі. Өз ісін жетік біледі, тыңғылықты. Асып- 

саспайтын, бәрін ақылға салып істейтін адам. Кадрларға үнемі 
жанашырлықпен, қамқорлықпен қарайтын. Үркітіп, қорқытып 
істегенді ұнатпайды, көмектесе отырып, ақыл қоса отырып жұмыс 
істейтін. Ел ішінде өте абыройлы болды. Құбылмалы мінезі жоқ, 
ар-ұятын жоғары, таза ұстауға тырысатын, принципті адам. 
Меңдібаевтың жөнсіз қудалауына ұшырап біраз әділетсіздіктің 
азабын көргенімен, бәрібір шындықты бағалай білетін азаматтар 
Шәмшәні жерге қаратқан жоқ. Қазір де Шәмшә сыйлы қазақ 
қыздарының қатарында халқына қызмет жасап келеді. 

Алматы облысының басшылығында ұзақ, тыңғылықты қызмет 
жасаған адамдардың бірі -- Молдахметов Мырзағали. Партия 
қызметінің ыстық-суығын, қиындығы мен қызығын -- бәрін көрген 
кадр. Көп жыл Алматы обкомының ұйымдастыру бөлімін басқарды. 
Содан Алатау аудандық партия комитетінің І-хатшысы болды. 1985- 
жылы облыстық кәсіподақтар комитетінің төрағалығына сайланды. 
Қандай да болмасын мәселені ойланып шешетін, жеңіл-желпілікке 
жол бермейтін кісі. 

Жас, өсіп келе жатқан кадрлардың ішінде Нұрлан Сүлейменов 
ерекше көзге түсетін. Салмақты, біртоға мінезі бар. Адамгершілік 
қасиетін сақтай білетін, кадрлармен тіл табысып сөйлесетін жігіт. 
Қалалық атқару комитетінде істеп жүрген жерінен обкомға ауысқан 
еді, кейін Әуезов аудандық атқару комитетінің төрағасы, артынан 
әкімі болды. Қазақ ССР Жоғарғы Советінің депутаты, қала әкімінің 
орынбасары қызметтерін де абыроймен атқарып, қазір қалалық 
әлеуметтік қамсыздандыру басқармасын басқарып жүр. Адалдықпен, 
білгірлікпен қызмет жасайтындықтан, ол қай жерде істесе де елдің 
сый-сыяпатына бөленіп жүреді. 


ҮЛКЕН АЛМАТЫ КАНАЛЫ 


Қай заманда да -- ежелден бүгінге дейін -- адам баласы өзі 
жаралғалы бері жерді еміп өмір сүріп келеді. Жер Ана дейтініміз 
де сондықтан. Сол Жер Анаға жан беретін, нәр беретін құдірет - 
Су. Таулы бола ма, тасты бола ма, батпақты бола ма, құмды ма, 
қандай түрдегі болса да жер атаулы -- мемлекеттің негізгі қазынасы. 
Ал оның ішінде суармалы жер -- ең қымбат қазынасының бірі. 
Суармалы жер -- елдің асыраушысы. Малды да, жанды да сулы 
жер асырайды. Сондықтан суармалы жерді күту, сақтау, ұлғайту - 
тікелей халықтың қамын ойлау. 

Алматы облысы негізінен таулы алқапқа жатады. Ал таулы 
жердің сулы келетіні де табиғи құбылыс. Таудың мұзы мен қары, 
бұлағы мен өзені -- бәрі қазына. Сол себептен Алматы облысындағы 
тау етегіндегі жерлердің бәрі суармалы жерге жатады. Олардың 
суармалы екендігі де рас. Бірақ олардың суармалылығының өзі 
табиғаттың мінезіне тәуелді. Яғни таудың қары ерісе, етекте су 
бар, ерімесе су жоқ, бар болса да, тапшы. Кейде қар күрт еріп сел 
жүріп, бүкіл тау етегін астаң-кестең етіп өте шығуы мүмкін. Ондайда 
судың пайдасы зиянға да айналып жатады. Тау етегіне орналасқан 
суармалы жердің бірі -- Шелек ауданының жері. Олар негізінен 
темекі егеді. Көктемде олар таудың суы қашан ериді, қашан бізге 
келеді деп, темекінің көшетін не егерін, не екпесін білмей дағдарып 
отырады. Ал темекі егетін жердің бәрі суармалы жер. Бірақ кейде 
дәл суарғысы келген кезде суғара алмайды, себебі тау басы әлі 
суықтау болып қары ерімей жатқандықтан, аққан судың мөлшері 
қажеттегіден көп төмен боп жатады. Сонан соң амал жоқ қардың 
ерігенін күтіп, етектегі ел тау басына тәуелді болады да отырады. 
Мұндай суармалы жерді кепілсіз суармалы жер деп атайды. Судың 
боларына-болмасына анық кепілдік жоқ. Ендігі біздің мақсат - 
осы кепілсіз суармалы жерді кепілді суармалы жерге айналдыру. 

Әуелі мамандармен ақылдастық. Бұрыннан басталған істердің 
жөн-жосығымен таныстық. 

1976-жылы ССРО су шаруашылығы міністірлігі Мемлекеттік 
жоспарлау комитетімен келісе отырып Үлкен Алматы каналын 
жасауды мақұлдап, оның бірінші кезектегі техникалық- 
экономикалық негіздерін бекітіпті. Ол бірінші кезекке мынандай 
жұмыстар жатыпты: 

1. Бартоғай су қоймасының 70 миллион кубометірлік 1-кезеңін 
салу; 

2. Үлкен Алматы каналының бас су таратқышы мен 8 
шақырымдық каналды жасау; 

3. 16,7 мың гектар жерге жаңа суландыру жүйесін орнату, оның 
8,2 мың гектары каналдың қамту аясында болуға тиіс; 

4. Үлкен Алматы каналының аясына кіретін бұрыннан бар 
суландыру жүйелерін қайта жабдықтау. 

Енді сол бүкіл Шелек және Шамалған өзендерінің 
аралығындағы алқапты суландыратын Үлкен Алматы каналының 
негізгі жұмысын қолға алу қажет деп таптық. 

Бартоғай су қоймасы мен Үлкен Алматы каналының 
техникалық-экономикалық көрсеткіштерін негіздейтін құжатты 
Қазақ ССР суландыру және су шаруашылығы міністірлігіне қарасты 
“Құрмет белгісі” орденді Казгипроводхоз институты әзірледі. Ол 
даярланған құжатты ССРО суландыру және су шаруашылығы 
міністірлігі бекітті. Оның бәрі 1981-жылдың жазына дейін жасалып 
бітті. 

Мәскеу ол кезде республика бойынша жылына 10 миллион 
сомдық қана құрылыс жобасын қарайтын. Одан асырмайтын. Ал 
сыйымдылығы 320 миллион кубометірлік Бартоғай су қоймасының 
жалпы бағасы 34 миллионнан асып кетті. Сондықтан су қоймасы 
мен канал құрылысын әрбірін 10 миллиондық мөлшерде үш кезеңге 
бөліп жасадық. Бірінші кезеңде Бартоғай су қоймасы салынып, 
Шелек ауданының территориясына ҡанал тартылады. Екінші 
кезеңде канал Еңбекші Қазақ ауданының территориясына 
салынады. Үшінші кезеңде Талғар ауданы мен Алматы қаласын 
кесіп өтуге тиіс. 

Жоба бойынша канал Шелек өзенінің арнасынан бастау алып, 
Шамалған өзеніне барып құятын болды. Әрине, одан ары Ілеге 
барып қосылатыны кімге де болса белгілі. Осы екі аралықта канал 
Алматы облысының Шелек, Еңбекші Қазақ, Талғар, Іле, Қаскелең 
аудандарының жерін басып өтеді. Канал бойында республика 
астанасы Алматы бар. Каналдың солтүстік жағы Қапшағай су 
қоймасының алқабына, ал оңтүстігі Алатауға шектеледі. Канал 
өтетін алқапта негізгі суару көзі болып табылатын Шелек, Түрген, 
Есік, Талғар, Үлкен және Кіші Алматы, Есентай, Қарасу, Ақсу, 
Қаскелең сияқты тау өзендері мен сулар бар. Шелек -- Шамалған 
өзендерінің арасындағы алқап өзінің табиғаты мен ауа райы 
жағынан ауылшаруашылық жұмыстарына өте қолайлы жер боп 
табылады. 

Үлкен Алматы каналының Бартоғай су қоймасы арқылы 
реттеліп отыратын бірден-бір қор көзі -- Шелек өзенінің суы. Ол 
су канал арқылы кең алқаптағы шаруашылық жеріне жеткізіледі. 
Қаланы сумен қамтамасыз етуге және ауылшаруашылық 
дақылдарын суаруға Кіші және Үлкен Алматы өзендерінің суы 
жетімсіз бола бастағандықтан, канал суын Алматы қаласы да асыға 
күтіп отырған еді. 

Шелек өзенінін суы Малыбай аулының тұсынан, Бартоғай 
қоймасынан 15 шақырым төмен жердегі субөгет арқылы каналға 
бұрылады. Каналдың жалпы ұзындығы 171 шақырым болады. Тоғыз 
баллдық жер сілкінісі болуы мүмкін жерлермен қазылады. 110 
шақырымға созылатын аралықта судың жер қыртысына сіңімділігі 
тәулігіне жарты метірге жететіндіктен, каналдың ішкі жағын 
қалыңдығы 20 сантиметірлік бетонмен шегендеу қажет болды. 
Каналдың тереңдігі 3 -- 4,5 метір. Бетондалған жерде каналдың 
табаны 9-дан 2,5 метірге дейін төселеді, ал кәдімгі табиғи арнамен 
өтетін жерде түбі 25-тен 6 метірге дейін тарылды. Өне бойына 593 
ірілі-ұсақты обһекті салынады. Канал үстінен 186 су өткергіш 
құрылыс салынады, оның 17-сі селді өткізіп жіберуге есептеледі. 
Бұрыннан пайдаланылып келе жатқан суару тораптарын канал 
үстінен өткізіп жіберетін 157 құрылыс салынбақ. Канал салуға 
байланысты бұзылатын 126 бұрыннан бар суару торабы қайта 
жасалуға тиіс еді. Сонда бұрыннан суармалы жерге жататын 146 
мың гектардан астам жер толық суармалы боп кепілдік алса, 82 
мың гектарға жуық жаңа суармалы жер ашылатын болады. 

Бүкіл каналдың өне бойында екі жерде -- Малыбай мен 
Талғарда диспетчерлік пункті қойылады. Байланыс жүйесі бүкіл 
канал бойынша әуемен тартылады, ұзындығы 284 шақырымды 
қамтиды. Канал бойымен жарыса жүріп отыратын асфальт жол 
салынбақ. Құрылыс өзіне жұмсалған шығынды бес жылдан астам 
уақыт ішінде ақтап шығуға тиіс. 

1981-жылдың көктемінде іске кірістік те кеттік. Канал 
құрылысы республикалық дәрежедегі екпінді құрылыс деп 
жарияланды. Республикалық штаб құрылып, оны Міністірлер 
Советі төрағасының орынбасары Гукасов Эрик Христофорович 
басқарды. Облыстық штабты мен басқардым. 

Жұмыс жан-жақты жүрді. Бұл кезде әркім әр салада қатарласа 
өз жұмыстарын атқарып жатты. Канал бойымен жанамалай жүретін 
жолды Автожолдар міністірлігі салуға кіріссе (Міністірі -- Гончаров 

Леонид Борисович), канал құрылысын салуға Одаққа бағынатын, 
“Баскүрішсовхозқұрылыс” Бас басқармасы (Главриссовхстрой, 
бастығы Гончаров Виктор Александрович), “Басалматықұрылыс” 
басқармасы (бастығы -- Красиков Юрий Кириллович), 
“Қазселқорғау” мекемесі (бастығы -- Нұрқаділов Заманбек 
Қалабайұлы) жұмылдырылды. 

Бұлардан тыс Алматы қаласы мен облысының 40-тан астам 
өндірісі, құрылыс орындары канал жұмысына белсене катысты. 

Канал, жалпы алғанда, тау етегімен жүріп отырады. Ешқандай 
насостың не басқалай сырт күштің әсерінсіз су өз екпінімен ағады. 
Демек, табиғи еңістік қатты есепке алынады. Тау етегі басқа жердің 
ең биік жағы болғандықтан, каналдан егістікке немесе шабындыққа 
су шығару ешқандай қиындық келтірмейді: арнайы су таратқышты 
ашсаң болды, су өз екпінімен каналдан арыққа қарай аға жөнеледі. 
Бұл жағынан канал өте тиімді,-- насос қосу үшін, косымша электр 
қуатын жұмсауды қажет етпейді. 

Канал тау етегін көлденеңдей кесіп өтеді. Ал таудан аққан қар, 
жауын суларының белгілі бір сай, жүлгелер арқылы ағатыны белгілі. 
Сондай ұсақ жүлгелерге су өткізетін көпір салып, каналды солардың 
үстімен өткізу көзделді. Ондай көпірлерді -- канал құрылысынан 
бұрын салу қажет еді. Сондықтан ондай көпірлер алдын ала 
есептеліп, күні бұрын салына бастады. Жол да каналдан бұрын 
салына бастады. Канал бойын күтуге, жұмысын қадағалауға кажетті 
үйлер де әлі канал салынбай жатып-ақ жоба бойынша белгіленген 
жерлерге тұрғызылып жатты. Соның бәрін Қазақстандық өз 
мамандарымыз жасады. Олар каналдың дәл қай арадан өтетінін 
сантиметріне дейін өлшеп, қателеспестен құрылысты күнібұрын 
жүргізе берді. Каналдың үстінен өтетін көпірлер де каналдың өзінен 
бұрын салынып жатты. 

Бір жылдың ішінде-ақ канал жұмысы Шелек ауданының 
шегінен өтіп кетті. Шелектіктер канал суын өз шаруашылықтарына 
пайдаланып мәре-сәре боп жатты. Ол кезде Шелек ауданының 1- 
хатшысы Бижанов Құсайын деген кісі болды. Аудан штабын 
басқарды. Бұрын Балқаш ауданын басқарған. Республика 
алдындағы сіңірген еңбегі үшін Ленин орденін алған. Сол Шелек 
ауданының 1-хатшылығынан зейнетке шықты. Ұйымдастыру 
қабілеті мықты, тәртіпті қатаң ұстағанды ұнататын адам. Каналдың 
салынуына қатты қуанды, оның жұмыстарына қатты құлшынып 
араласты. Бас-аяғында өзі жүріп, барлық жұмысқа тікелей өзі 

қатынасып отырды. Талайға тәрбие берген, талай адамға жақсылық 
жасаған басшы. 

Каналдың түбі 6-8 метірге жетсе, бет жағының кеңдігі 10-12 
метірге жетеді, түбіне қарай тарыла береді. 

Каналдың екі жағасына әуелде даяр бетондар төселді. Бетон 
мен бетонның қиюласқан жерінде қанша дегенмен саңлау қалады 
екен, сол арадан сәл де болса су өтсе, түбі сол үлкейе келе бүлдіреді 
екен. Осыны ескерген канал құрылысшылары жағаны бекіту үшін 
құйма бетонды пайдалануды ойлап тапты. Қолма-қол сол төселетін 
жерге бетон құюдың жедел жолын іске асырды. Техниканы да соған 
лайықтап өздері жасады. Бұрын ондай каналдың жағасына әкеп 
бетон құятын мәшине құрылыста жоқ болатын. Соның бәріне 
басшылық жасауда Э.Х.Гукасовтың қызметі айрықша болды. 
Құрылыс жағын бастан-аяқ өзі басқарып, үлкен еңбек сіңірді. 
Еңбегі бағаланып Социалистік Еңбек Ері болған кісі. Ұзақ жыл 
Баскүрішсовхозқұрылысын басқарды. Әуелде күрішсовхозқұрылыс 
Қызылордада болатын, одан Шымкентке, содан Алматыға келді. 
Шардара су қоймасын салды. 

Канал шын мәнінде халықтық құрылыс болды. Ол біткенше 
мен күнделікті жұмысымды сол құрылыстың басына бір барып 
қайтудан бастайтынмын. Ол үшін таңғы жетілерде үйден шығып, 
тоғыз кезінде кеңсеме келіп үлгеретінмін. Өйтпеуіме болмайтын 
да еді. Өйткені: “Каналдың жайы қалай? Қай жерге келді? Не боп 
жатыр?” -- деп Қонаев міндетті түрде күнде сұрайды. О кісіге дәл 
жауап бермесең, ұят. 

Талай рет каналдың жұмысын Димекең өзі барып көрді. 
Құрылысшыларды, бізді, аудан басшыларын -- бәрімізді 
асықтырды. Каналдың тез біткеніне соншалық құштар болды. 
Ақырында 1981-жылдың көктемінде басталған канал жұмысы 1984- 
жылдың күзінде бітті. Тез салынды. Оның бойын аралаған адам 
не түрлі әдемі көріністерге тап болады. Канал Таусүгір аулын 
айналып өтетін тұста біздің инженерлеріміздің шеберлігі мен 
білімділігін танытады. Ауылдың дәл үстін басып өтуге тиіс каналды 
олар ауылды айналдыра жүргізді. Және есептері өте дәл шықты. 
Су канал ішінде кері толқымайды, іркілмейді, бірқалыпты ағыспен 
ағады да отырады. Таусүгірден өтіп қайтадан етекке қарай жүрген 
кезінде, су жоғары ағып келе жатқандай әсер етеді. Бірақ канал 
ішіндегі деңгейі біркелкі, ағысы бәсең де емес, қатты да емес. 

Жалпы, канал кейде өрлеп, кейде көлденеңдеп ағады. Сонда 

төменге жүрген кезінде қатты сарқырап, көлденеңдеген кезінде 
кенеріне толып кетпей, орташа екпінін сақтап ағады. Соның бәрі 
инженерлердің шешімінен. 

Таусүгір ауылына 15 шақырым жетпей канал түнелден өтеді. 
Судың тау астына кірген жері мен тау астынан шыққан тұсы 
айрықша әдемі. Адам ойының, қолының шеберілігіне қайран қала 
таңданасың. 

Есік, Түрген өзендерінің арнасынан каналды қалай алып өту 
әдісін де инженерлер өте шебер тапты. Өзеннің жағасына жеткен 
жерде канал суы түгелімен бетон құбыр арқылы жер астына түсіп 
кетеді. Өзеннің астынан бетон трубалар арқылы өтеді де, екінші 
жағадан қайтадан жер бетіне шығып канал арнасымен ары қарай 
ағады. Каналға 60 кубометір су сыйып ағады, ал жай күндері 
негізінен 20-40 кубометір су ағады. Сонша су өзеннің астына түсіп 
кетіп, қайтадан жер бетіне екінші жағадан шығып жатады. Адам 
сүйсінетін көрініс. 

Бартоғай су қоймасының салыну әдісі де адам сүйсінерлік. 
Бартоғай деген ат “бәрі тоғай” дегеннен қалыптасқан сөз деседі. 
Солай болса солай да шығар, өйткені терең сайдың іші тоғай екені 
тоғай болатын. Бартоғай қоймасына 210 миллион кубометір су 
сыяды да, ал каналмен секундына 70 кубометір су ағады. Осыншама 
су сақталу үшін қойманың, әрине, үлкен болатыны сөзсіз. Шелек 
өзенінің суы Көкпекті жазығының батыс жақ шетінен ағады, 
Бартоғай сайымен өтіп қайтадан шатқалға кіретін де, Малыбай 
аулының желкесіне жеткенде қайтадан жазықпен ағатын. Бөгет 
сол Бартоғайдан өтіп шатқалға кіретін жерден салынды. Ол үшін 
бөгеттің астынан секундына 70 кубометір су ағатын түнел қазылды. 
Опырылып құлап кету қаупін болдырмас үшін, жаңадан бекіткен 
бостау жағынан емес, бұрыннан тұрған таудың астынан тесілді. 
Тесік алып бетон трубалармен шегенделді. Ондай бетон 
трубалардың өзі тұңғыш сол су қоймасы үшін жасалды. 150-200 
метірдей жерден кейін түнел қайтадан шатқалдың ішінен шығады, 
одан шыққан су (70 кубометірге дейін) аспанға атылып ақ көбік 
болып жатады, 100 метірге дейін шапшиды. Жай қаладағы әшекей 
бұрқақтардан көп дегенде бір-екі шелек су атқылап жатады ғой. 
Ал Бартоғайда бүкіл бір өзен атқылап шығып жатады. Оны жұрт 
әдейі барып көріп қайтудан да жалықпайды. 

Су қоймасының қауіпсіздігі де ескерілген. Егер белгіленген 
мөлшерден асып кететіндей күн туа қалса, су қосымша ағатын 

бетон тесік ескерілген. Оған да болмай бара жатса, қойманың 
шығыс жақ тұсынан қазылған түнел жол бар, содан да ағып кете 
береді. Ол түнелден қалыпты жағдайда автокөлік өтеді, су қоймасын 
бақылаушылардың жүріп-тұруына арналған. 

Каналдың мәні, маңызы, тиімділігі жайында көп нәрсе айтуға 
болады. Біз, шынын айтқанда, салушы болдық. Қай салушы да өз 
жұмысын жамандағысы келмейді. Ондай нәрсенің шын бағасын 
әркашан пайдаланушылар береді. Канал іске қосылғаннан кейін 
14 жылдан соң 1998-жылы Малыбай ауылына бір адамдармен 
қонаққа бардым. Сонда сол араның ежелгі тұрғыны, көп жыл 
шаруашылық басқарып келе жатқан Насыров Иминжан деген кісіге 
жолықтым. Ол 1970-1984-жылдар аралығында Шелек ауданының 
“Авангард” совхозында бас агроном болып, содан кейін 1989-жылға 
дейін ауданның бас агрономы болып істепті. Сол жылдары 
Қазақстан Жоғарғы Советіне депутат боп сайланады. Канал жұмысы 
қызу басталып кеткенде, Иминжан да өз шаруашылығында агроном 
болған, шаруашылық өнімдерінің канал салынғанға дейінгі, 
салынғаннан кейінгі көрсеткіштерін өз көзімен көріп, өз қолымен 
алған адам. Иминжан 1989-1992-жылдарда Шелек аудандық 
ауылшаруашылық басқармасын басқарыпты. 1992-1993-жылдары 
“Асы” совхозының деректірі болған. 1995-жылдан “Гайрат” 
агроөндірістік кооперациясының төрағасы. Со кісінің айтуында, 
Шелек ауданы 1985-жылға дейін 16-18 мың тонна астық (жүгері, 
бидай) өткізсе, одан кейін 76-85 мың тоннаға жеткізген. Бұрын 
темекінің әр гектарынан 3,5 тоннадан өнім алса, ол өнім кейін 9,5 
тоннаға жеткен. Ірі қараның саны 17 мыңнан 33 мыңға, қой 220 
мыңнан 450 мыңға көбейген. Ет 5,5 мың тонна өткізіліп келсе, 10- 
13мың тоннаға дейін өткізілетін болған. Сүт өндіру де күрт өскен. 
Соның бәріне каналдың суы игі ықпал жасаған. “Шелек ауданының 
көп жері канал қазылғанға дейін де суармалы жерге жатқан. Бірақ, 
мәселен, жүгерінің дән суын дәл осы аптаның ішінде беру қажет 
болса, оны кешіктіріп не келесі аптада, не одан кейінгі аптада 
әрең беретінбіз. Ал канал келген соң агротехникалық режімді 
бұзбай, дәл суаратын кезден кешіктірмейтін болдық. Соның 
нәтижесінде өнім сапасы жоғарылады”, -- дейді Иминжан. 

Иминжанның осы айтқаны басқа аудандарға да тікелей 
қатысты. Канал барлық ауданға да дәл осылай игі ықпал жасады. 
Үлкен Алматы каналы 1984-жылдың күзінде ашылды. Оның ашылу 
салтанатына Д.А.Қонаев, Б.Әшімов, ССРО суландыру және су 

шаруашылығы міністірі Васильев қатысты. Ашылуы Бартоғайдың 
төмен жағында, Шелек шатқалының аузындағы су бөгетінде өтті. 
Димекең өзі сөз сөйледі. 

Канал Алматының да келбетін өзгертті. Қаладан өткен 
каналдың бойы суға шомылатын, жүзетін, су жағасында демалатын 
орынға айналды. 

Үлкен Алматы каналына Дінмұхамед Ахметұлы Қонаевтың аты 
берілуі де халықтың тілегінен шықты. Канал жұмысына о кісінің 
қалай мән бергенін, тез салынып бітуі үшін барлық жағдайды 
жасағанын мен өз көзіммен көрген адаммын. Ел үшін еңбек еткен 
адамды елінің де құрметтей білгені қандай жақсы! 


ШЫР АЙНАЛҒАН ДҮНИЕ 


Бәріміз де азды-көпті ән айтамыз, шамамыз жеткенше өлең 
оқимыз, кітап қараймыз, күй тыңдаймыз. Қысқасы, хал- 
қадарымызша өмірге араласамыз. Сол өмірден менің бір түйгенім: 
біздің қазақ өмірдің қай жағдайына да байланысты өз көзқарасын, 
ой түйінін не өлеңмен, не мақал-мәтелмен тұжырымдап қоятын 
халық. Бәрін көрген, бәрін білген, ыстық-суықты түгелдей басынан 
кешкен, Адам ата -- Хауа анадан бері ұзақ жасап келе жатқан 
адамша айтады. Маған ерекше ой салатын, бір өлеңі былай: 


“Былтыр құлын биыл -- тай, 
Бүгін кедей ертең -- бай. 
Диірменнің тасындай 

Шыр айналған дүние-ай! 


Қандай ғажап шындық! 

Былтырғы құлынның биыл тай болатыны, яғни жастың өсетіні, 
кәрінің кететіні рас қой. Бүгінгі кедейдің ертең бай болатыны да, 
керісінше бүгінгі байдың ертең кедейленіп қалуы да мүмкін. 
Дүниенің шыр айналып өзгеріп тұратыны да, ол өзгерістің біреуге 
оңынан, біреуге солынан шығуы да -- бәрі шындық. Осынша 
шындықты төрт жол өлеңмен ғана түйіндеген халық қандай 
талантты! 

Қанша талантты, қабілетті ұйымдастырушы болғанымен, 
Қонаев та мәңгі емес еді. Оны өзі де білетін, төңірегіндегілер де 
түсінетін. Кадрдың алмасуы қай кезде де кішігірім болса да өзіндік 
өзгерістер әкеледі. Адамдар ауыстырылмағанның өзінде адамдарға 
деген көзқарас, қатынас өзгеруі мүмкін. Билік араласқан жерде ол 
да үлкен мәні бар мәселелердің бірі. Бәленшенің тұсында бәлен 
қызметте болған адам түгеншенің тұсында түген қызметке төмендеп 
кетуі де мүмкін. Осының бәрін алдын ала ойластырып, болашақта 
өзіне жоғары бір орынды іштей даярлаған адамдар Қонаев 60-қа 
толған соң-ақ жан-жағына қарап жалтақтап көрді. Бірақ Қонаевты 
жоғары бағалайтын, сыйлайтын Л.И.Брежнев басшы боп тұрғанда, 
ешқандай бөтен ойға жол жоқ екенін әркім-ақ білді. 60-қа келсе 
де, Демекең ширақ болатын, іскерлігі мен ұйымдастырушылық 
қабілетінің түк төмендемегенін біз де, мәскеуліктер де көріп-біліп 
жүрдік. Және Брежнев пен Қонаевтың достық сыйластығы 
Қазақстан үшін баға жетпес қазына еді. Екі үлкен кісінің достығы 
Совет Одағында қызмет істеп отырған бүкіл жоғарғы басшыларға 

аян болатын. Соның арқасында Қазақстанға деген көзқарас өте- 
мөте жылы боп тұрған жылдар еді. 

Бақ, билік Қонаевтың басына Брежневтің арқасында ғана орнай 
қалмағанын ол кезде жұрт жақсы білетін. Өйткені Димекең оған 
дейін де даңқты еңбек жолынан өткен-ді. 

Мәскеудің Түсті металл және алтын институтын бітіре салысымен- 
ақ Димекең 1936-жылы Балқаш мыс қорыту комбинатының Қоңырат 
кенішінде әуелі бұрғылау станогының мәшинешісі, цех бастығы, содан 
кейін кеніштің бас инженері, деректірі болып істеген. Бедел мен 
билікке о кісі маңдай терін төге жүріп, еңбегінің арқасында ғана 
жеткен. 

Ұлы Отан соғысы кезінде Алтай түсті металл комбинатында 
бас инженердің орынбасары, Риддер кенішінің деректірі, 
Лениногор кен басқармасының деректірі болып істейді. Одан 1942- 
жылы Қазақстан Міністірлер Советі төрағасының орынбасары 
қызметіне жоғарылатылады. Техника ғылымдарының докторы 
атағын алды. 1952-жылы академик болып Қазақстан Ғылым 
Академиясының президенті болып сайланады. 1955-жылы 
Қазақстан Міністірлер Советінің төрағасы болып, ол жұмысты 1960- 
жылы Қазақстан Компартиясы Орталық Комитетінің 1-хатшысы 
боп сайланғанға дейін атқарады. Содан 1962-жылы қайтадан 
Міністірлер Советінің төрағасы болып, ал 1964-жылы қайтадан 
Қазақстан Компартиясы Орталық Комитетінің 1-хатшысы боп 
сайланады. Содан ол қызметті 1986-жылғы 16-желтоқсанда зейнетке 
шыққанға дейін атқарады. Жиырма бес жылға жуық уақыт 
республикамыздың бірінші басшысы болды. Ондай бақ әркімге 
қона бермейді, ондай билікті әркім ұстап та тұра алмайды. 

Брежнев қайтыс болғаннан кейін бірте-бірте Мәскеудің де 
мінезі өзгере бастады. Мәскеу өзгере бастаған соң, біздің де 
арамызда күбір-сыбыр көбейді. Ол кездегі басшы кадрлардың бәрі 
де Қонаевтың өзі көтерген, өзі өсірген кадрлары болатын. “Мені 
Қонаев ұнатпайтын, бірақ мен өз кереметтігіммен ғана басшы 
кызметте жүрдім”, - дейтіндер табыла қалса, олардың бәрі 
ойланбай сөйлейді. Өзі Қазақстанды билеп, сыйласы Брежнев 
Одақты басқарып тұрғанда, өзі ашық ұнатпайтын, талантсыз деп 
танитын адамды Қонаев амалсыз басшы қызметте ұстап отырды 
дегеннің еш қисыны жоқ. 

Е.Әуелбеков аға буынға жатса, біздер -- мен, Н.Назарбаев, 
3.Камалиденов -- одан кейінгі буынға жататынбыз. Қонаев зейнетке 


ЛЛ 


шықса, оның орнына кім баруы мүмкін дегенде, жұрт көбінесе 
осы буындарда келе жатқан біреудің болары анық деп болжайтын. 
Сол кездің қисынында солай ойлаудың еш ерсілігі жоқ болатын. 
Және сол кездің қисыны бойынша Қонаевтың өзі қолдаған, ұнатқан 
адам ғана оның орнына отыруы мүмкін еді. Өйткені оның беделі 
Қазақстанда да, Мәскеуде де өте жоғары болатын. “Қонаев кімді 
ұсынуы мүмкін?” -- деген сұрақ талайдың тынышын ала бастаған 
кез де, сірә, 1984-жылдан басталған болар. Ол кезде Брежнев 
марқұм боп кетті. Қонаевты Брежневтен кем жақсы көре 
қоймайтын Черненко да өмірден кетті. Катқылдау мінез танытқан 
Андропов елді басқарды. Жұрт оның тәртіп орнатқысы келетінін, 
жоқ қорқытқысы келетінің түсіне алмай қалған. 

Ол жылдары аудандық, облыстық, республикалық 2-хатшылар, 
міністірлердің 1-орынбасарлары, төрағалардың -- 1-орынбасары 
міндетті түрде орыстан болуы заңға айналып орныққан-ды. Алматы 
облысында менің 2-хатшым Вениамин Иванович Машкунов деген 
орыс жігіті болды. Менің байқауымша, оның менен жасырған 
жымқырма саясаты болмады. Мен жоқта, мен барда Мәскеумен 
болған әңгімелерді жасырмай айтып отыратын. Қазақстанда туған, 
осында оқыған жігіт еді. Кей мәселелерді менен сұрамай, Мәскеу 
содан сұрайтын. Бір күні Машкунов: 

-- Мәскеуден телефон соқты, - деді: -- “Неге орыстарды 
партияға аз аласыңдар? Халықтың процентіне неге қарамай- 
сыңдар?” -- деп жатыр. 

-- Біздің облыс ауылшаруашылығымен айналысады. Ал онда 
негізінен қазақтар істейтінін өзің білесің ғой. Түсіндіріп жауап бер, - 
дедім. 

-- Өзім де солай түсіндірдім, - деді ол. 

Содан бастап сондай талап бірте-бірте батылдау айтыла бастады. 
Негізгі дәлелдері біреу: облыста орыстар көп тұрады, партияға мүше 
алғанда, олардан неге көп алынбайды? Неге проценттік 
айырмашылық сақталмайды? Ол нұсқаудың сыры белгілі еді: 
партияға қабылданушылардың саны сол облыстағы үлт өкілдерінің 
санына пропорционал болсын, яғни орыс көп, қазақ аз алынсын 
деген бүркеме талап еді. Бұл -- бұрын болмаған әдіс. Ұлт өкілі 
арқылы партияның линиясын жүргізу деген сөз партияны да белгілі 
бір ұлт мүддесін көздеуге бейімдеу еді. Бұл әдістің СОКП Орталық 
Комитетіне Е.К.Лигачев келген соң пайда болғанын бәріміз де 
біліп жүрдік. 

Бұрынғы кездерде жергілікті халықтың өкілдері көп болсын 
дейтін талап енді басқа жамбасына аунап түсе бастады. Демек, 
Мәскеуде адамдар ғана емес, адамдардың пиғыл-ниеті де өзгере 
бастады деген сөз еді. Олардың қылығына қарасақ, қазаққа орыстар 
емес, орысқа қазақтар қысым көрсетіп жатқандай көрінетін. Ал 
біздікі қарсылық та емес, қулық та емес, қазақ, әйтеуір, көштен 
озбай, көштен қалмай жүрсе екен деген мақсат қана. Соның өзі 
Мәскеуліктерге әлдеқандай боп көріне бастады. Бәрі біздің 
дегеніміздей ғана болсын деген пиғыл ашық білінетін болды. 

Қазақстанда қазақтан орыстардың көп тұратындығы белгілі 
болған соң-ақ әртүрлі мәселелерді шешуде ұлттың процентіне 
жүгіну негізгі әдіске айналып келе жатты. Үдей келе ол үлкен 
қауіпке айналды. Ұлт тағдырына айтарлықтай жара түсірген әдіс 
болды бұл. Лигачев өз бағытын Могильниченко, Мишенко деген 
қызметкерлері арқылы жүргізіп отырды. Бұл екеуі Қазақстанға 
айрықша шұқшиды. Олар жасаған біраз туталақайды көп жұрт өз 
көзімен көріп, өз құлақтарымен естіді де. Олардың ойраны әлі 
ұмытыла қойған жоқ. 

1984-жылдан бастап Мәскеуге үстімнен арыз түсе бастады. 
Өңкей домалақ арыздар. Қолын қойып, аты-жөнін атамағанымен, 
стиліне, айтылған фактілердің төркініне қарап, кімдердің 
ұйымдастырғанын өзім іштей болжалдап та жүрдім. Бірақ 
ұсталмаған ұры емес дегендей, қолыңмен ұстап алмаған соң, оған 
не дейсің? 

Арыздардың түпкі мақсаты өте тереңде жатқаны түсінікті болды. 
Қайткенде де маған деген Қонаевтың сенімін шайқалтуды ойлаған 
сияқты, ал Мәскеудің алдында мені орыстарға қырын қарайтын 
адам етіп көрсетіп, сөйтіп, Мәскеудің де маған күдікті көзқарасын 
қалыптастырмақ. 

Бұған дейін Алматы қаласының Совет ауданында 1-хатшы, 
Алматы қалалық атқару комитетінің төрағасы сияқты күйіп тұрған 
жерлерде істегенімде де үстімнен бірде-бір арыз түсіп көрмеген 
еді. Себебі ол қызметтерім республикалық басшылыққа көтерілуге 
әлі төте баспалдақ емес еді. 

Сол жылдары домалақ арыздың дәурені жүріп тұрды. Ол 
арыздардың қызметкерлер арасында негізінен екі мақсаты болды 
деп ойлаймын. 

1. Арыз жазушы өз қызметіне жол ашам деп ойлайды. Сол 
қызметке мен лайықпын, анау кетсе, орнына мені қояды деп 

дәмеленгендер әлдекімді орнынан тайдыру үшін жазды. Ондайларды: 
“Сол орынға сен лайықсың. Сенің орның сол ғой”, - деп итерме- 
леушілер де болуы мүмкін, әрине. 

2. Өзіне ұнамайтындарды жазалату үшін немесе орнынан алып, 
оның орнына өзі ұнататын, өз айтқанын істейтін адамдарды қою 
үшін де арызды пайдаланатындар болды. Кейін өзіме бақталас 
болады-ау дегендерді де арыз арқылы орнынан тайдыруға 
тырысушылар, тым болмаса беделін түсіріп, сенімнен айыруға 
әрекет жасаушылар да шықты. Бұл әдіс Орталық Комитеттен бастап 
төменге дейін өріс алды. Билікке таласқандар облыста, ауданда, 
ауылда осы әдіспен бір-бірін домалақ арызбен атқылап жатты. 

Сол атқылауға мен де ұшырадым. Бір емес, екі емес, арыздың 
үстімнен тұрақты түрде топырлай бастауы осының өзі әлдекімнің 
мүддесінен туындап жатқан жоқ па деген күдікке мені еріксіз 
итермеледі. “Кім болуы мүмкін?” -- деген сұрақ үнемі көкейімде 
жүрді. 

Обкомның ауылшаруашылық жөніндегі хатшысы Сәбденов 
Қалдыбектің үстінен Қонаевқа бір милиция арыз жазды. Дәл сол 
кезде Мәскеуден домалақ арыз бойынша парткомиссия келіп 
тексеру жүргізіп жатқан. Адамдық жолмен қарағанда, Сәбденовтің 
ісі әншейін жай түсініспеушілік қана. Ал оны әдейі бадырайтып 
үлкен мәселеге дейін өсіріп жіберем десең, оп-оңай: өзі партия 
басшысы, өзі үлгі көрсететін адам, тағы-тағыларды тізе көп жерден 
алып, жерге салуға болады. СОКП Орталық Комитетінде комсомол 
күндерімізден танитын Белов деген бөлімше бастығы бар еді, 
сонымен сөйлестім де, бар жағдайды Димекеңе де түсіндірдім. 
“Жарайды, жай сөгіс берейік”, - деді ол кісі. 

Димекеңнің бір жақсы жері Мәскеудің пікіріне қарап жөнсіз 
қиып жібермейтін. Іштей мені де қиып жібермес дегендей сенімім 
болған сияқты. 

Мәскеуде басшылық жиі ауысып кетті. Әр ауысудың азды- 
көпті өзіндік өзгешелігі, төменгі буынға тигізетін тынышсыздығы 
болады. Соның бәрін бастан кешіп жаттық. Андропов қайтыс 
болып, 1985-жылдың апрелінде СОКП Орталық Комитетінің Бас 
хатшысы болып М.Горбачев сайланды. Орталық Комитеттің мүшесі 
болған соң, ол пленумға мен де қатыстым. Пленум біте салысымен 
Алматыға қайта ұшып кетейін деп жатқам. Бөлмеме Димекеңнің 
көмекшісі Дүйсетай Бекежанов телефон соқты. 

-- Димекең: “Ертеңге қалсын, қайтпасын!” - деді, - дегенді 
айтты. 

-- Неге? - деп сұрадым. 

-- Оны Димекеңнің өзі айтады, - деді. 

Ертесі Горбачевтың қабылдауына баратын болдық. Бюро 
мүшелерінен Б.Әшімов, Н.Назарбаев, мен және облыс 
хатшыларынан... В.Демиденко, Е.Әуелбеков, О.Қуанышев кірдік. 
Бәріміз Горбачевты Бас хатшылығымен құттықтадық. Жылы қарсы 
алып, бәрімізді бетімізден сүйді. Сонда Горбачев біздің бәрімізге 
қарап: 

-- Қонаевты сақтаңыздар! Дінмұхамед Ахметұлы Қонаев - 
біздің партияның алтын қоры, - деді. 

Солай деп отырған адамнан кісі күдікті әрекет күте ме? Әрине, 
күтпейді. Бірақ көзқарас өзгеруі мүмкін. Алайда өзгерудің де өз 
қисыны болады: бірте-бірте, ақырындап-ақырындап, әлденеге көзін 
жеткен соң, әлденеден көңілің қалған соң, ең құрығанда 
күдіктенсең немесе сезіктенсең. Ал ондай жағдайдың аяқ асты туа 
қоймайтыны белгілі. Сондықтан, Горбачевтің жаңағы сөзіне 
қарағанда, Қазақстан басшылығында жақын арада жағдай өзгере 
қоймауға тиіс сияқтанды. Үстімізден жүк түскендей жеңілдеп 
қалдық. Өзгелерді қайдам, мен өзім сондай сезімде болдым. 

Мен 1978-жылдың көкегінде Алматы облыстық партия 
комитетінің 1-хатшысы болдым да, сол жылғы 18-желтоқсанда 
Қазақстан Компартиясы Орталық Комитетінің Бюро мүшесі боп 
сайландым. 1979-жылы мартта ССРО Жоғарғы Советінің 
депутаттығына өттім. Республикадағы ең жоғарғы басшылардың 
тобында болдым. Жасыратыны жоқ, Қонаев маған айрықша 
сыймен қарады. Демек, менің үстімнен әлденеше ауданның 1- 
хатшылары бірігіп бір жазғышты жалдап домалақ арыз жазғанның 
өзінде, оларға менің орным тие қоюы екіталай еді. Бірақ олардың: 
“Мені сені сол орынға қойдырам”, - деп сендіретіндей біреу 
итермелесе ғана ондайға барулары мүмкін. Міне, осындай ойлар 
менің күдігімді күн сайын күшейте берді. 

Менің үстімнен жазылған бір арыз Лигачевтің қолында 
бақылауда екен дегенді өзім де естідім. Соған қарағанда, Орталық 
Комитетке де сондай арыз қажет болды ма деймін. Өйткені оған 
да өзіндік күдігім бар. 

Көп уақыт бір орында отырып қалған кадрларды сол өз 
деңгейіндегі қызметке ауыстыру жұмысын жүргіздік. Сол кезде 
жергілікті кадрлар басшы орында көбейіп кетті деген күңкіл кінәні 
құлағым шалған. 

Одақтық Орталық Комитеттің екінші бір маған көңілі толмай 
отырғаны -- партия мүшелігіне проценттік аздығына қарамастан 
қазақтардың көп алынуы. 

Мәскеудің дәл қазір маған осындай пікірде екенін жай 
басшылар, әрине, біле де бермейтін. Білетін адам ғана дәл қазір 
қимылдап қалу керек екенін түсініп, домалақ арызды қардай бората 
алатын еді. Оның үстіне үшінші бір үлкен себеп те бой көрсеткен- 
ді. 

Сол кездің саяси ағымында бір жерде көп отырып қалғандарға 
қырын қарау орын алған соң, ол көзқарас ең жоғарғы қызметте 
отырғандарға да қатысты болды. Саяси бюрода, республикалық 
басшылықта көп отырып қалғандар бар деген сөз жиі естіліп қап 
жүрді. Ақыр аяғында біз сияқты үлкен қызметте жүрген жас 
кадрлармен әңгімелесу де жүргізілді. Менің өзіммен сөйлескендер: 
Могильниченко -- СОКП ОК ұйымдастыру бөлімінің орынбасары 
(яғни Лигачевтің), Мишенко -- Орта Азия және Қазақстан 
бойынша бөлімше бастығы. 

-- Сендер жассыңдар, өсулерің керек. Өсу үшін перспектива, 
мүмкіндік керек. Шалдар жол ашып, орын босатуы тиіс, - деп 
жұқалады. 

Менің көз алдыма М.Горбачевтің бізді қабылдау кезіндегі 
жағдай келді. 

-- Қонаевты сақтаңыздар!-- Ол біздің партияның алтын қоры, - 
деген сөзі құлағымда қайта жаңғырыққандай болды. Мына 
Могильниченко мен Мишенконың сөзі арандату секілді көрінді. 
Анандай ақылды сөз айтқан адамның қарамағында істеп отырған 
мына екеуінің сөзін дұрыс қабылдау маған мүмкін болмады. Денем 
түршікті. 

Содан кейін арада бір ай өтер-өтпесте шілденің ортасында 
Димекең: 

-- Лигачевтің алдында үстіңнен жазылған біраз арыз жатыр екен. 
“Өзіңіз қараңыз, - деді маған. -- Әйтпесе, Сіздің де жауапкершілігіңізді 
қосып Саяси бюрода қараймыз, - деді Лигачев.-- Қызметінен ал деп 
жатыр”, - деді. 

-- Не дедіңіз? 

-- Өзіміз қараймыз, - дедім. 

Могильниченко мен Мишенконың менімен қалай сөйлескенін 
айтайын деп тұрдым да, өсек тасығандай болмайын деп, үндемедім. 

Димекеңнің: “Өзіміз қараймыз”, - дегені әлі үміттендірді. 
Өйткені ол кісі бюрода облыстардың не басқа мекемелердің ісін 

қарағанда, үлкен жауапкершілікпен адамдардың бәрін мұқият 
тыңдайтын. Сөйлеушіні тыйып тастау, сөзін үзіп жіберу деген ол 
кісіде болмайтын. Сабырмен тыңдап, өзге бюро мүшелерінің де 
пікіріне асықпай құлақ асатын. Ақылдасып-кеңесіп шешудің 
тәртібін қатты сақтайтын. 

Ісімді өзімізде қараса, қиянатқа қиып жібермейтін шығар деп 
ойладым. Өйткені біздегі мәселе қараудың әділеттілігін әбден білем 
ғой. 

Көп жұрт Димекеңді өте жұмсақ адам деп түсінеді. Димекең 
жұмсақ емес еді. Қатаң жазалау ол кісіде де болатын. Кешірімді, 
кең бола тұра принципті мәселелерде қатты кететін. Адал адам 
ғана о кісіден қолдау табатын. 

Пікірін ашық айтқан адамды қаншалық ашы айтса да Димекең 
түсіне білетін. Жанашырлықпен айтқан сын пікірлерге, қарсы 
сөздерге өзіне тән кеңдігімен, кешірімділігімен қарайтын. Бюрода, 
басқа да мәселе қаралған жерлерде Асанбай Асқаров, Бәйкен 
Әшімов, тағы басқа бюро мүшелері Қонаевқа өз ұсыныстарын 
айтып, келіспейтін пікірлерін әртүрлі формада білдіріп отыратын. 
Алайда соның қайырыла соғатын зардаптары болмайтын. Олардың 
пікірлерін Димекең дұрыс, жанашырлық ретінде қабылдайтын. 
Соның бәрін көріп-біліп жүргендіктен, “Өзіміз қараймыз”, - деген 
о кісінің сөзі мені тыныштандырғандай болды. Ал: “Қызметтен 
ал!” - деп жатыр дегені үлкен бір қауіптің шет жағасын 
сездіргендей. Мәскеудің алдында бұл кісінің де беделі қазір 
бұрынғыдай болмай қалғанын білетінмін, сондықтан өзімнің де 
бір әрекет жасағаным дұрыс шығар деген ойға қалдым. 

-- Мен өзім Горбачевқа барсам қайтеді? - дедім Қонаевқа.- 
Осының бәрі Сізге қарсы линия сияқты. Өзім барып біліп қайтайын 
да. 

-- Қайтесің әуре болып, - деді Димекең.-- Кіре алмайсың. 
Жақында Ақмолада ауылшаруашылық қызметкерлерінің аймақтық 
кеңесі өтеді. Соған барасың. Жөні келсе, сол арада жолығарсың. 

Ақмоладағы кеңеске бардым. Бірінші байқағаным: Горбачевтың 
Қонаевқа деген көзқарасы мүлдем қарсы бағытқа өзгерген екен. 
Оны ол бүркемелеген де жоқ, ашық көрсетті. Сөзіне құлақ аспай, 
жүре тыңдап, қатар жүргісі келмей, озыңқырап, Қонаевқа көңіл 
аудармай, байқамағансып жүрді. Оның Димекеңе риза еместігін 
бәріміз де өз көзімізбен көріп-біліп қайттық. Соның бәрін 
теледидардан бүкіл Қазақстан халқы да көріп отырыпты. 
Горбачевтің ол қылығы саяси мәдениет, халықаралық этика 

тұрғысынан қалай баға алатынын білмеймін, бірақ, әйтеуір, 
қазақстандықтар қорланғандай күй кешті. Горбачевтің Қонаевты 
менсінбеуі, ұрсысып қалған әйелдерше оған жиында да, теледидар 
алдында да теріс айнала беруі өте ыңғайсыз көрініс болды. 

Маған Мәскеуге барудың қажеті жоқ екенін Ақмоладан соң 
түсіндім. Горбачевпен Ақмолада мен тұрмақ Қонаевтың өзі сөйлесе 
алған жоқ. Соның бәрін көре тұра буынсыз жерге пышақ ұрмайын 
дедім. “Түйені жел шайқаса, ешкіні аспаннан ізде” дейді ғой қазақ. 
Қонаевтың өзі анандай күйге түскенде, мені Мәскеу неге аяй 
қойсын. Қонаевтың ең сенімді кадры ретінде Қонаевқа дайындаған 
сыйдан менің де тататынымды түсіндім. Не болса да көріп алдым 
дедім де, еш әрекетсіз жүре бердім. 

Қазақстанда да басқа одақтас республикаларындағы сияқты 
1985-жылы кадрларды ауыстыру жүрді. Б.Әшімов Жоғарғы Советтің 
төрағалығына ауысып, оның орнына Міністірлер Советінің 
төрағасы болып Н.Назарбаев барды. Е.Әуелбеков Қызылорда 
обкомына 1-хатшы болды, 3.Камалиденов Мемлекеттік 
қауіпсіздендіру комитетіне жіберілді. Байқаймын, болашақ бақталас 
болатын адамдар жан-жаққа таратылып жатыр. Енді менің де 
мәселем таяу қалған тәрізді. 

Кейін байқадым, Димекең де маған мәселені жұқалап, 
жанымды ауыртып алмауға тырысып айтқан көрінеді. Лигачев менің 
үстімнен түскен арызды парткомиссияның тексеру қорытындысы 
бойынша саяси бюрода қарамақ болады. Қонаев: “Өзіміз қарайық”, - 
деп сұрайды. “Егер Аухадиевті қызметінен босатсаң, қарауға 
жібереміз. Әйтпесе, өзіміз қараймыз”, - дейді Лигачев. Үлкен кісі 
амалсыз көнген көрінеді. 

Сонымен қойшы, 1985-жылдың күзі келді. 23-қыркүйек күні 
Қазақстан Компартиясы Орталық Комитетінің бюро мәжілісінде 
менің мәселем қаралды. Алматы обкомының жұмысы емес, менің 
жеке басымның ісі. Бюроға Д.Қонаев пен менен басқа тағы мына 
адамдар қатысты: Б.Ә.Әшімов, Е.Ф.Башмаков, В.А.Гребенюк, 
К.К.Қазыбаев, 3.К.Камалиденов, О.С.Мирошхин, Н.Ә.Назарбаев, 
А.П.Рыбников, К.Т.Тұрысов. Бұлар бюро мүшелері еді. Олардан 
басқа Орталық Комитеттің бөлім меңгерушілері қатысты. Сондағы 
бюро мәжілісінің қаулысы мынау: 

Қазақстан КП Орталық Комитеті 1985-жылғы 23-қыркүйектегі 
Қазақстан Компартиясы ОК қаулысы. 120 -- хаттама. М9. 

К.М.Аухадиев жолдас туралы 


Қазақстан Компартиясының Орталық комитеті Алматы 
облыстық партия ұйымында халық шаруашылығына басшылық 
жасаудың нашарлап кеткенін атап өтеді. Бесжылдық басталғалы 
бері артта калушы кәсіпорындардың саны азайған жоқ, 
ауылшаруашылығында, іргелі құрылыста айтарлықтай кемшіліктерге 
жол берілуде. 

Мұның бәрі әсіресе кадрлар іріктеуде, орналастыруда және 
тәрбиелеуде обком партия бюросының, бірінші хатшы 
К.М.Аухадиевтің жеке өзінің төмен деңгейде жұмыс істеуінің 
салдарынан болып отыр. Кадрларды жиі және негізсіз ауыстыру, 
өзінің абыройын төгіп алған адамдарды басқару жұмыстарына қою 
дәстүрі қалыптасты. Еңбекшілердің хаты, арызы мен шағымы 
көбейді. Осының бәрін ескере келе Қазақстан Компартиясы 
Орталық Комитеті К.М.Аухадиев жолдасты шаруашылық 
жұмысына ауыстыруды жөн деп есептейді. 

Қазақстан Компартиясы Орталық Комитеті қаулы алады: 

К.М.Аухадиев жолдас, шаруашылық жұмысына ауысуына 
байланысты, Алматы облыстық партия комитетінің бірінші 
хатшысы және бюро мүшесі міндеттерінен босатылсын. 

СОКП Орталық Комитетіне бекітуге ұсынылсын. 


Қазақстан Компартиясы Орталық 
Комитетінің хатшысы Д. ҚОНАЕВ. 


Бұл хаттаманы толық көшіріп отырған себебім: ары айт та бері 
айт, адам баласы артық сөз айтып коюы мүмкін, ал қағаздағы құжат 
кем айтса да, артық айтпайды. Бюро мәжілісін Димекең өзі жүргізді. 
Әуелі СОКП Орталық Комитетінің тексеру комиссиясы жазған 
анықтаманы оқып берді. Онда облыстағы экономиканың дамуы 
сылбыр, кадрлар көп ауыстырылады, оларды таңдауда және 
орналастыруда көп кемшілік бар, ағайын-туыстарын жұмысқа 
тартқан, партия мүшелерінің ұлттық кұрамы партияға жаңа мүшелер 
қабылдағанда сақталмайды деген сияқты жалпылама кемшіліктер 
айтылған. 

Бірде-бір бюро мүшесі сөйлемеді. Мен өзім Қонаевқа бір-ақ 
сұрақ қойдым: 

-- Дінмұхамет Ахметұлы, Алматы облысының экономикалық 
көрсеткіштері басқа оңтүстік облыстардан еш кем емес. Сонда 
менің кінәм не? - дедім. 

-- Москваның шешімі осылай боп тұр ғой, - деді Димекең. 
Сол сөз білген кісіге талай сырды ақтарып тұр еді. Меніңше, Мәскеу 
шұқшиятын бір-ақ нәрсе, ол -- партия қатарына қазақтарға 
қарағанда орыстардың аз алынуы. Облыста тұратын екі ұлттың 
сан мөлшеріне шаққанда, әрине, орыстар көп алынуы керек. Ал іс 
жүзінде олай емес. Осы бір Орталық Комитетке ұнамайтын, әсіресе 
жаңа басшыларға ұнамайтын дәстүрді дереу тыйып және сол 
арқылы басқаларға да ескерту жасауды дұрыс көрді ме екен, кім 
біледі. 

Ертесі, 1985-жылдың 24-қыркүйегінде, Алматы облыстық 
партия комитетінің пленумы өтті. Пленумның алдында Орталық 
Комитеттің 2-хатшысы О.С.Мирошхин үйге телефон соқты. 

-- Кеңес Мұстаханұлы, Сізге ауырлау болатын шығар, пленумға 
қатыспай-ақ қойсаңыз да болады, - деді. 

-- Қалай, қатыспауға бола ма? - дедім мен таңданып. Қашатын 
жайым жоқ. Халықтың алдында да, партияның алдында да тазамын, 
адалмын. Қорқпай-ақ қойыңыздар, мен партияның тәртібін білемін. 
Пленум дұрыс өтеді. 

Сірә, пленумда дау-дамай туып кете ме деп сақтанды ма екен, 
жоқ шынында да, психологиялық соққы ауыр болар деп аяды ма 
екен, анығын біле алмадым. Пленумға қатыстым. Қонаевтың да 
өзі қатысты. 

Пленум қысқа болды. Жарты сағаттан аспады-ау деймін. 
Баяндама жасалған жоқ. Қонаев: 

-- Басқа жұмысқа ауысуына байланысты, Кеңес Мұстаханұлы 
Аухадиевті Алматы облыстық партия комитетінің бірінші хатшысы 
қызметінен босатайық, - деген ұсыныс айтты. 

Пленум мүшелері үнсіз қол көтерді. Менің орныма І-хатшы 
болып М.Меңдібаев сайланды. Пленум мүшелері оған да үнсіз қол 
көтерді. Сырттай естігенім болмаса, оған дейін Меңдібаев көрмеген 
адамым екен. Маған тағып отырған кемшіліктер, шынына келсек, 
кез келген облысқа қатысты айта беруге болатын кемшіліктер. 
Мәселенің кемшіліктерде емес, менде болып тұрғаны беп-белгілі 
еді. Мені қорғап қалуға Қонаевтың да мүмкіндігі қалмағанын 
жағдайға қарап шамаладым. Мен үшін өзіңді құрбан қыл демесем, 
о кісіге не өкпе айтайын? Өмірге, тағдырыма да айтар өкпем не? 

Трактор бригадасының бригадирлігінен республика тағдырын 
шешетін бір топ басшының қатарына дейін көтеріліп, Орталық 
Комитеттің бюро мүшесі болдым. Әкесі соғыста өлген, шешесі 
жай теміржолдағы қара жұмысшы бала едім. Бағым жанып билікке 
қолым жетті. Сол жолда бір адамнан жақсылық көрсем, оны 
Қонаевтан көрдім. Кейде інісіндей, кейде баласындай көрді. Соның 
бәрін ұмытып, болғанды болмағандай санап, о кісіге қалай 
ренжимін? Үйретті, ұстаздық жасады, елді қалай басқаруды, 
адамдармен қызмет бабында қалай араласуды әдейілеп көрсетті, 
үлгі болды. Соның бәрін бір сәтте ұмытып, о кісіге қалай қатты 
сөз айтам? Оған да оңай боп тұрмағаны түрінен де көрініп тұрған 
жоқ па? Өзі қиналып тұрған адамды тағы қинай түскенде не табам? 
Бірде алыстау орында, бірде жақындау жерде болып, қол астында 
тікелей он жылдан аса қызмет істедім. Өзімше білдім, өзімше 
түсіндім, өзімше сыйладым. О кісінің қарапайымдылығы, қызметте 
адамдарды алаламай тең қарайтындығы, мінезінің байсалдылығы - 
бәрі өзіме ұнайтын. Енді қалайша соның бәрін бір сәтте сызып 
тастайын?! 

Тастүйін бекіндім де, кетерімде үлгісін көріп, ұзақ жыл 
тәжірибесін алғаныма рахметімді айттым. 

Қызметте ғана емес, жеті-сегіз жыл отбасымызбен араластық. 
Ол кісі адамдық қатынаста да мен сияқты жастарға қамқор болатын, 
жастарға деген жылы мейірі ерекше еді. Қанша өзіме қиын боп 
тұрса да, ол кісіге өкпе білдірмедім. Әрине, ауыр болды. Бірақ 
қанша ауыр болса да, шыдауым қажет екенін түсіндім. Қатты 
сыйлағандықтан және о кісінің де қысылып тұрған жағдайын 
ұққандықтан, оғаш қылық көрсетіп алмауға тырыстым. 

Қонаевты өз басым Қазақстан үшін ХХ-ғасырдың ерекше бір 
құбылысы санайтынмын. Сол кісі басқарған жылдары Еуропалық 
ел қатарына қосылдық. Қалалы, білімді ел болдық. Соның бәрінде 
Қонаевтың үлесі өте үлкен. Одақтық қалыптасқан жүйе қаншалық 
қыспағынан шығармай тұрса да, елі үшін қажетті, пайдалы 
қызметтерді жасай алды. Елдің еңсесін көтерді. Саяси- 
экономикалық жағдайларды халыққа пайдалы арнаға қарай бұра 
білді. Қазақстан үшін ірі тарихи тұлғаға айналды. Тұрар Рысқұлов, 
Бейімбет Майлин, Ілияс Жансүгіровтердің еңбегін социалистік 
жүйеге бола жоққа шығармаймыз ғой, қазақ үшін Қонаев та 
социалистік жүйе кезінде өмір сүріп, сол кезде қызмет жасаса да, 
халық үшін қыруар жақсылық жасаған дана, даңқты адам. Ондай 

адамға ауыр сөз айтуды халықты ренжітумен бара-бар санадым. 
Мен басқарып тұрған кездегі Алматы облысының жалпы жағдайы 
мынандай еді: 

Облыста Алматы қаласын қосқанда, 1985-жылы 2 миллионға 
жуық, ал қоспағанда 914 мыңнан астам адам тұратын. Таза 
облыстың өзінде сол жылы 10 мың адам үйленіп, 2 мыңнан аса 
адам ажырасқан болатын. Егер 1979-жылы барлығы 558 жалпы 
білім беретін мектеп болса (оның 180-і астанада), 1985-жылы оның 
жалпы саны 609-ға жетіпті. 1979-жылы жалпы кітапхана 592 
(астанада 117) болса, 1985 жылы 632 (130), клуб 587 (93) болса, 
1985-жылы азайып 580 (48) болыпты, бірақ облыста 494-тен (1979- 
жыл) 532-ге көбейіпті. 1979-жылы астанадағыны қосқанда облыс 
бойынша 88 аурухана болса, 1985-жылы оның саны 142-ге жетіпті. 

1979-жылы барлығы 760 (астанада 463) шаршы метір тұрғынүй 
пайдалануға берілсе, 1984-жылы 814 (шаршы метір 515) үй беріліпті. 

1979-жылы астанада -- бір, облыста -- 7 мектеп салынса; 1983- 
жылы қалада -- 3, облыста -- 9; 1985-жылы қалада -- 4, облыста - 
6 мектеп салыныпты. 1978-жылы 2900 орын балабақша салынса, 
1984-жылы 4190 орын салыныпты. 1978-жылы ауруханаларға 275 
орын қосылса, 1985-жылы 415 орын қосылыпты. 1979-жылы 174 
орындық монша пайдалануға берілсе, 1985-жылы 220 орын 
беріліпті. 

1979-жылы шаруашылық өнімдері 887 мың гектарға егілсе, 
1985-жылы азайып 849,3 мың гектарға егіліпті. Дәнді дақыл 562,6 
гектардан 488,8 гектарға төмендепті. Есесіне техникалық дақылдар 
(15,7-ден 20,3-ке), қант қызылшасы (5,7-ден 20,3-ке), жемдік 
дақылдар (280,6-дан 311,9 гектарға) егісі көбейген. 

1979-жылы мүйізді ірі қара 370 мыңнан асса, 1985-жылы 444 
мыңнан асыпты, оның ішінде сиыр 149,8 мыңнан 170,8 мыңға 
көбейіпті. Қой 1979-жылғы 3 миллион 79 мыңға жуықтан 3 миллион 
296 мыңнан асыпты. Жылқы 82,5 мыңнан 99 мыңға жетіпті. Ал 
түйе 2,9 мыңнан 3,6 мыңға дейін молайыпты. 

Осы көрсеткіштердің бәріне ой жүгіртіп қарағанда, маған 
таққан кінәнің салмағы айқындала түседі. Алматы облысында 
қатарынан үш жыл болған қуаңшылықты ешкім құлағына да ілген 
жоқ, әрине. Қалай айтқанмен де болған шындық -- біреу: мен 
облыстың басшысы қызметінен кеттім. Қонаев өз қолымен қойған, 
өз қолымен босатты. Енді қандай қызметке баратындығым 
пленумда да, одан кейін де нақты айтылған жоқ. 

Жосеес жасес6- С,лер эссеве - олан, ж 


Пленумнан соң үш күннен кейін Мәскеуге демалыска кеттім. 
СОКП Орталық Комитетінің Барвиха деген санаториінде Кербез 
екеуміз демалдық. Жазда демалып көрген емес едім, бірінші рет 
күз басында демалғаным сол екен. 

Он шақты күннен соң Димекең Мәскеуге келе жатыр деген 
хабар естідім. Орталық Комитетте бір кеңес болғалы жатыр екен. 
Сол кезде Димекеңе жолығып қалайын деп, Мәскеуге бардым. 

Қай жерге тоқтайтынын білем, сонда бардым. Анатолий деген 
қарауыл бастығы бар болатын. Мені көріп, ол бұрынғыдай емес, 
сәл ыңғайсызданып, қипыжықтап қалды. 

-- Барып айтып шығайын, - деді. 

-- Кірсін. - депті Қонаев. 

Кірдім. Қол берісіп амандастық. Әдетінше орнынан түрегеп 
кеп амандасты. Жеңгей де қасында екен. Шай алдырды. 

-- Демалыс қалай болып жатыр? - деп сұрады. 

-- Демалған дұрыс қой, көңілдің орта боп жүргені болмаса, - 
дедім. 

-- Саған дұрыстау, үлкенірек қызмет берейік деп едік, мынау 
Лигачев: “Мамандығы бойынша қызмет бер, инженер етіп жібер!” 
деп қоймай отыр, - деп қынжылды. 

-- Енді қайда жібересіз? - дедім. 

-- Главриссовхозстройға бастықтың орынбасары етіп жібергелі 
отырмыз, - деді. Оның бастығы Виктор Александрович Гончаров 
деген дұрыс адам екенін білуші ем. 

-- Қарсы емеспін, - дедім. Бірден келістім. Бірінші қарашадан 
бастап жаңа қызметіме жұмысқа шықтым. 


ӘКІМШІЛІКТЕН ШАРУАШЫЛЫҚҚА АУЫСУ 


ССРО мелиорация және су шаруашылығы міністірлігінің 
Суландыру және күріш егетін совхоздар құрылысының бас 
басқармасы (Главриссовхозстрой) тікелей Мәскеуге бағынатын. 
Есеп-қисабын Мәскеуге бергенмен, күнделікті жұмыстарын 
Қазақстанмен келісіп істейтін, партиялық жағынан жергілікті 
партия ұйымына бағынатын. 

Бұл басқарма алғашында Қызылорда облысында құрылады. 
Мақсаты -- күріш егуге лайық жер құрылысын жүргізу. Жерді өңдейді, 
жөндейді. Суармалы жаңа жерлерді игереді, бұрынғы суармалы 
жерлерді қайта жабдықтайды, сулы (сазды) жерлерді құрғатады, су 
қоймаларын салады, каналдар қазады. Осы жұмыстарға қатысты 
құрылыс жұмыстарын да жүргізеді. Арнайы өз зауыттары бар. Онда 
трубалар, құбырлар, науа шығарады. Алматыда Құрылыс техникаларын 
жөндеу зауыты, Шымкентте Су және канал құрылыстарын салу зауыты 
болды. Жұмыс көлемі ұлғая келе кейін ол Бас басқарма Шымкент 
облысына көшіріледі. Одан кейін Алматыға ауыстырылады. Облыста 
басшы боп жүрген кезімде Акдала, Шеңгелді алабын игеру 
жұмыстарын осы басқарманың адамдары атқарған. Сол тұста 
басқарманың жұмысын көргем, адамдарымен, басшыларымен біраз 
араласқам. Бұрыннан істеп келе жатқан жұмыстарын жетілдіре 
отырып, кейінгі кезде бұл Бас басқарма ауызсу құрылыстарын да 
сала бастады. Өйткені Қазақстанның әр түкпірінде ауызсу тапшылығы 
үлкен мәселеге айналып келе жатты. 

Бұл Бас бақарманың бастығы боп бастапқыда /Э.Х.Гукасов істеген. 
Осындай басшылық жасап жүріп Социалистік Еңбек Ері болған. 
Асанов Қасқабай, Амежанов Пайзен деген кісілер де осы Бас 
басқарманың бастығының орынбасарлары болып, республика алдында 
айтарлықтай жемісті қызмет жасаған. Бұл ұйыммен В.А.Гончаров 
басқарған тұста араластым да, ақырында, міне, сол Гончаровқа 
орынбасар болып келдім. Кейін Бас басқарма оңтүстік облыстармен 
ғана шектелмей, бүкіл Қазақстан көлемінде жұмыс істейтін болған. 
Жұмыс көлемі мен қаржы көлемі жағынан бұл Басқарма кейбір 
міністірліктерден де үлкен еді. Реті келіп тұрғанда айта кетейін, бұл 
мекемені ұзақ жыл бойы басқарып келе жатқан В.А.Гончаров -- менің 
айрықша сыйласқан адамдарымның бірі. Ол -- нағыз шаруашылықтың 
білгірі. Адамгершілігін өте жоғары бағалаймын. Онымен бірге жұмыс 
істеудің өзі жанға жайлы. Артық сөзі, қалтарысы мен бүкпесі жоқ 

адам. Он үш жыл бойы тату, ауыз-бірлікте қызмет жасасып келеміз. 
Ол өмірбойы шаруашылық ісінен қол үзіп көрген адам емес. 
Сондықтан болар, ол өз ісін өте жақсы біледі, қызметін қиналмай, 
еркін атқарады. 

1985-жылдың 10-желтоқсанында Қазақстан Компартиясының 
ХІХ-пленумы өтіп, сол пленумда мені Қазақстан Компартиясы 
Орталық Комитетінің бюро мүшесі міндетінен босатты. Тағы да 
“басқа жұмысқа ауысуына байланысты” деген желеу айтылды. Жаңа 
жұмысымды ақырындап бірте-бірте меңгере бастадым. Әрине, жаңа 
жағдайға бой үйрету, психологиялық орнықты күйге келу оп-оңай 
болды деп айта алмаймын. Алайда адам баласы қандай жағдайда 
да досқа күлкі, дұшпанға таба болмауды бірінші ойлайды ғой. Мен 
де бар мүмкіндігімді салып сабырға жеңдірдім. 

Мені қорғап қалу шынымен-ақ Қонаевтың қолынан келмеді 
ме? Әлде домалақ арыздар мен әдейі ұйымдастырылған арандатулар 
ол кісіні де дүдәмал күйге, күдікті жағдайға келтірді ме? Сөйтіп, 
соның салдарынан мені барын сап қорғауға құлқы болмады ма? 

Осы сұрақтардың жауабы күні бүгінге дейін көңіліме секем 
алдырады. Бәлкім, менікі пендешілік шығар, кім біледі. 

Қорғағысы келсе, қорғай алар ма еді, жоқ па -- ол жағын енді 
ешкім де кесіп айта алмайды. Алайда мен ол кісіге неге қорғап 
қалмадың деп өкпелегем жоқ, өкпелемеймін де. 

“Ұра берсең, құдай да өледі” деген сөз бар қазақта. Бір жыл 
бойы қарша боратып арыздан көз аштырмай қойған соң, кім біледі, 
күдіктеніп: “Әй, осы Аухадиевтің өзінде де титтей де болса бір 
кінә бар ғой”, - деді ме екен әлде. Тамшылай берген соң, тамшы 
да тасты теспей ме? Арыз жазушылар мен жаздырушылардың есебі 
осы бір психологиялық жағдайға есептелген болу керек. 

Қарашаның аяғында ма, желтоқасынның басында ма, қазір 
анық есімде жоқ, бір күні тура жалғанған телефоным шыр етті. 
Көтерсем, Қонаев екен. 

-- Кеңес Мұстаханович, хал қалай? Хабарласпай кеттің ғой, - 
деді. Даусы жылы екен. 

-- Димеке, қазір біз алыста отырамыз. Мазалай беруге болмайды, - 


дедім. 

-- Жоқ, хабарласып, келіп тұр, - деді ықыласпен. 

-- Бұрынғыдай жағдай жоқ, қалай барам? 

-- Бұрынғыша Мир жағынан кір. Дүйсетайға айтып қоям, - 
деді. 

Бір күні бардым. Баяғысынша орнынан тұрып кеп амандасты. 
Жылы қарсы алды. 

1986-жылдың наурызында Қазақстан Компартиясынын ХІУ- 
сьезі болды. Орталық Комитеттің мүшесі болғандықтан, сьезге 
шақырылдым. Қатыстым. Димекең баяндама жасады. 

Ол сьездің қалай өткенін Қазақстан халқы әзірге ұмыта қойған 
жоқ шығар. Осы уақытқа дейін ашылмай келген бір тығын 
ағытылып кеткендей болды. Сөйлеушілер шетінен шыға бере кеп 
Қонаевты сынға ала бастады. Қазақстандағы ең үлкен кесел Қонаев 
болды да шықты. Әуелбеков, Камалиденов, Назарбаев, Қуанышев - 
бәрі сынады. Тек Машұров пен Сұлтанов қана бас-көз жоқ сынауға 
бармады. Сынап жатқандардың пікірі тек өздерінікі емес, 
Мәскеудің де көзқарасы мен ниеті екендігі ап-айқын білініп тұрды. 
“Сөйтіңдер!” -- деген бұйрық сол күйінде орындалып жатты. Кеше 
ғана Қонаевтың бетіне келе алмағандар бүгін бетіне түкіріп жатты. 

Сьезд Қонаевты Қазақстан Компартиясы Орталық Комитетінің 
бірінші хатшылығына қайта сайлады. Қазақстанның саяси 
атмосферасы бықпырт тигендей бұзылды. Біреулер қуанды, біреулер 
үрейленді, тағы біреулер не дерін де, не істерін де білмей дағдарды. 
1937, 1953-жылғы бір-бірімізді әшкерелеулер мен бір-біріміздің 
кемшілігімізді “адалдықпен” ашып көрсетудің тағы бір үлгісін 
алдыға тартқандай болдық. “Ә, ол кезде де осылай бір-бірімізді 
өзді-өзімізге айдап салған екен-ау!” -- деп, бармағын тістеп, билік 
үшін белсене бет жыртысып жатқан бауырларына іштей налып, 
үндемей ғана өкси күрсініп жүргендер де болды. Біреулер 
қызметімнен кетіп қалам ба деп қорықса, енді біреулер осы 
аласапыранда бір үлкен қызметке қол жеткізіп қалам ба деп 
дәмеленді. Бір-бірінен кек алып қалуды көздегендер де кездесті. 

Мен еріксіз бақылаушы рөлінде болдым. Бәріне сырттан, 
бүйірден қарадым. Мына жанталасқа түсіп, ар-ұятымнан айрылып 
қалмағаныма қуандым. Сьезден кейін ертесі түсте Қонаевтың үйіне 
бардым. Димекеңнің де, жеңгейдің де көңіл күйлері онша емес 
екен, әсіресе жеңгейдікі. Не айтатыны бар, 1985-1986-жылдар бір 
Қонаевқа емес, талай Қазақстандық үшін ауыр күндер болды. Бұл 
да сол ауыр күндердің бірі ғана болатын. Кеше ғана өз қолдауымен 
бір облыстың бірінші хатшысы жасап, одан Социалистік Еңбек 
Ері атандырып, іштей өзім өсірген өз кадрым деп жүргендердің де 
жалт бергенін, жалт беріп қана қоймай, бетіне күйе жағуға 
тырысқандарын өз көзімен көру, әрине, Димекеңе өте ауыр еді. 

Көзін бақырайтып қойып тас лақтырғандарға қалай ренжімесін? 
Ұмытпасам, 1986-жылдың көкегінде болар, бір күні мені Мендібаев 
шақырды. Бардым. 

-- Сіз ССРО Жоғарғы Советінің депутаты екенсіз. Содан өз 
еркіңізбен бас тартуыңыз керек, - деді. 

-- Мақұл, - дедім де, арыз жазып бердім. Ол жайды оның өз 
жанынан шығарып айтып отырмағаны белгілі еді. Сондықтан сөзге 
келгем жоқ. Облысқа І-хатшы болған былтырғы күзден бергі уақыт 
аралығында Мендібаевтың аты ел арасында әжептәуір шығып қалған- 
ды. Ол жайында жұрт: “Голошекин құсап “Кіші октябрь” орнатып 
жатыр”, - дей бастаған. Менен кейін үш-төрт айдың ішінде-ақ 
облыстағы басшы қызметкерлердің 90 процентін ауыстырып үлгерді. 
Облыстағы, аудандардағы басшыларды түгелге жуық қамтыды. Нағыз 
тырнақ астынан кір іздеу дегеннің не екенін көрсетіп-ақ бақты. 

Арамызда бұл жолы артық әңгіме болған жоқ. Содан бір күні 
Меңдібаевтың өзі телефон соқты. 

-- Сіз І-хатшы боп тұрған кезде Тұманбай Молдағалиевтың 50 
жылдығы тойланыпты. Оған сіз рұқсат беріпсіз. Онда арақ ішіліпті. 
Сіз оған рұхсат беріп пе едініз? Ол тойға Обкомның хатшысы Шәмшә 
Беркімбаева қатысыпты ғой. Соның бәрі Сіздің рұқсатыңызбен 
болғаны рас па? - деді. 

Әлгіні естігенде, мен өз-өзімнен тыжырынып қалдым. Облыстың, 
облыс болғанда да астаналық облыстың І-хатшысы дәл осындай 
“маңызды мәселемен” айналысып жатыр деп кім ойлаған? Бірақ, 
амал жоқ, ол сұрақ қойылған соң, маған жауап беру керек. 

-- Біріншіден, - дедім өзімді өзім ұстауға тырысып. -- Тұманбай 
Молдағалиевтың 50 жылдығын тойлауға рұксат бергеміз жоқ, ол тойды 
жасауға ризашылық бердік. Өйткені ол -- бүкіл Қазақстанға белгілі 
өте талантты, атақты ақын. Екіншіден, Молдағалиев осы облыста 
туған. Той облыста өтті. Ал неге той өткізбеуіміз керек еді? 

-- Жоқ, арақ ішіліпті ғой? 

1985-жылы майда әйгілі араққа тыйым салынған СОКП ОК 
пленумы болған. Ал Түмекеңнің тойы сол қаулыдан кейін өтті. 
Бірінші хатшының білгісі кеп тұрғаны -- сол мәселе. Ол тойда 
кімнің арақ ішіп, кімнің арақ ішпегенін, сірә, ол кезде Түмекеңнің 
өзі де ұмытып қалған шығар. 

-- Ондай мәселе Обкомның І-хатшысының рұқсатымен 
шешілмейді ғой. Кімнің қанша ішкеніне бірінші хатшы жауап 
бермейтін шығар? - дедім. 

Жесвес жаоеусее6- ӨО) лер әкеме - яла; ж 


-- Беркімбаева болыпты ғой? - деді тағы соған айрықша мән 
беріп. 

-- Неге болмауға тиіс? - деп, мен де қарсы сұрақ бердім. Ол 
үндемеді. Көптен ойымда жүрген бір пікірді дәл осы арада айтып 
қалғым келді. -- Мен сізді бұрын білмеуші ем. Шетінен кадрларды 
сыпыра босатып жатырсыз. Одан ел де, Сіз де пайда таппайсыз- 
ау. Сізге де жұмыс істейтін адамдар керек емес пе? Өз пайдаңызды 
да ойлаған дұрыс болар, - дедім. 

-- Ол енді біздің мәселе, - деді орысшалап. Сонымен екеуміздің 
сөзіміз бітті. 

Жалпы, елу жылдық тойын өткізгенімізге Түұмекең қатты риза 
болған. Арақ ішуге тыйым салған қаулыдан кейін көп кешікпей 
1985-жылы маусым айының бас кезінде өткіздік. Қатты риза 
болғаны сонша маған арнап ыстық ықыласпен өлең жазыпты. Сол 
өлеңді ел де оқыса, ешкімге зияны тимес деген оймен жариялай 
кеткенді жөн көрдім. 


С5%% 2) 


74Ұ2 


«ес / СА. 


Өле ссе - яла сойулеаны.. 


ж 


Елуімде туған елге апардың 
Кеңес Аухадиевке 


Елге бардым дегеніңмен өзіңнің, 
Жақсылықтың жақындығын сезіндім. 
Түлкі қашса бұлаң қағып қиядан, 
Оны бүркіт болдым дағы тез ілдім. 


Ақындарды деген бар ғой дуда көр, 
Береріңді қасиетті ұлға бер. 

“Елуге кеп, ер жасына жетті”, - деп, 
Маған жылы бір қарады туған ел. 


Мен бақыттың аппақ құсын бір көрдім, 
Бір көрдім де сәлем беріп үлгердім. 
Әжелердің жас боп тұрдым көзінде, 
Сұлулардың жанарында нұр болдым. 


Туысым деп Тұманбайдың өлеңі 

Жол да маған қарыздарын төледі. 
Қыздар маған қызыл гүлдер сыйлады, 
Бала күнде аңсағаным сол еді. 


Ұмыттық та бар екенін құзғынның, 
Ай астында қалықтадық біз бұл күн. 
Құттықтады мені үлкен ұстазым, 

Құттықтады бала күнгі қыз құрбым. 


Жайылғандай жақсылықтың кілемі, 
Жазғы белге ұқсайтұғын түр өңі. 
Қартаймайтын қайырымды махаббат, 
Ортаймайтын бақыт маған тіледі. 


Енді бірде бала күнге жақындап, 
Егделік те ерді бірде тақымдап. 
Өңкей тілек арасында тұрдым мен, 


От боп жанып лаулап, шалқып, лапылдап. 


Самайыма жауып өтті міні қар, 

Алыс емес шығар кезім тынығар. 

Жана берсем, өшем-ау деп қорықтым, 
Жанбай кетсем, жанымды онда кім ұғар? 


Менде ақыл кем мынау елге бас болар, 
Көп сынады кәріні олар, жасты олар. 
Сен ұғындың менің нәзік жанымды, 
“Ұға түссін, - дедің, -- және басқалар”. 

ж. 


евсс /ЖАулав 


Ө,мг ссе -- яла кеу 


Біз бітеміз кеш пе әлде ерте ме, 
Толқындарды жарып өтті өр кеме. 
“Еліңе бар, елуіңді көрсін ел! - 
Елуіңде еліңе бір еркеле!” - 


Дедің Кеңес, кеңес беріп сен маған, 
Жүрегі бар, тілегі бар мен де адам. 
Күткен екен Алатауым талайдан, 
Күткен екен құшақ жайып кең далам. 


Келдім дағы сол құшаққа кірдім мен, 
Жылға жетер куат алдым бір күннен. 
Айналайын ақылыңнан, жаныңнан, 
Айналайын, бауырым, сенің үлгіңнен! 


Ақ орамал секілденді күндіз бұлт, 
Машиналар жалт-жұлт етіп жүрді ызғып. 
Туған елге өзің бастап әкелдің, 

Аспанға да бір шығардың жұлдыз ғып. 


Күндегіден арайлырақ ақ таңым, 
Жұрт алдында ақыным деп мақтадың. 
Елуімде туған елге таныттың 
Тұманбайдың қайда бара жатқанын. 


Өлеңіммен мен оңаша қалғанда 
Қалай ғана ұқсамайын Талғарға. 
Маған жылы қарайтұғын кез барда, 
Қолтығымнан сүйейтұғын сен барда. 


Балуан балуан атана ма күреспей, 
Ел елдігін таныта ма ұлы өспей. 
Өзің барда өзегімнің оттары 
Мәңгі жана беретіндей бір өшпей. 


Арбам сынбай тұрған кезде, ат өліп, 
Лапылдайын мен өлеңнен от өріп. 
Алдымда жүр, азаматым, қамқорым, 
Адамдықтын аппақ туын көтеріп... 


Ақынның осынша риза болғаны халықтың да ризалығы емес 
пе? Халық үшін жасалған тойды халыққа қарсы, жат нәрсе етіп 
көрсетудің қаншалық ерсі екенін білмеген-ау Меңдібаев. 

Облыстың сол кезде ойран болған экономикасына, кадрлардың 
тас-талқан болған тағдырына менің ішім ашиды. Анкетасындағы 

әр сөзге шұқшиып іріктелген адамдар еді бәрі. Ол қудалау мен 
ойран-топырға Меңдібаев тікелей жауапты. Кадрларды, 
мамандарды жөнсіз қудалау, сөз жоқ, экономикаға да әсер етеді. 
Алматы облысындағы сол кезді ел-жұрт бекерден-бекер “Кіші 37” 
атаған жоқ, солай атауға Меңдібаевтың әрекеті мәжбүр етті. 

Сол жылдары кадрлардың сапырылысуына қарап отырып, 
маған таққан “кадрлардың негізсіз жиі ауысуына жол берді” деген 
кінә сымағына іштей күлем. Мәселенің ода емес, басқада екенін 
ол кезде мен де, басқалар да біле бастағамыз. Бар бәле Мәскеуде 
еді. Олар одақтас республикаларда, басқа да ұлттық автономияларда 
орыстар жергілікті ұлт өкілдеріне емес, керісінше жергілікті ұлт 
өкілдері орыстарға қысым жасап, соларға күн көрсетпей отырғандай 
көрді. Былайша айтқанда, бұлар құтыра бастады, қайда өмір сүріп 
отырғандарын бір танытып қою керек дегендей әрекетке кешті. 
Кысқасы, жаппай орыстандыруға ашық кете алмай, бірақ мына 
қазіргі жағдайға көңілдері толмай, Қонаевтың әлі орнында 
отырғанына бір жағынан амалсыз көніп, екінші жағынан ол 
орнында отырғанда өз әрекеттерін емін-еркін істей алмай, олар да 
әрең шыдап отырған-ды. Қазақстанның оңтүстігінде парақорлық 
көп, оларға кадрды солтүстік жақтан әкелу керек дегенді желеу 
етіп, арандатушылық саясат жүргізді. Осының бәріне ел ішінде, 
әсіресе астаналық облыста қатты наразылық өршіп келе жатты. 
Жеке адамды, халықты, оның әдет-ғұрпы мен болмысын қорлайтын 
әрекеттер, басшылардың аузынан шыққан сөздер, жала жаба сынау, 
әдейі бұрмалап кінәлау көзі ашық жұртты еріксіз ашындырған еді. 

Өстіп 1986-жыл өтіп жатты. Мен жаңа жұмысымды толық 
меңгеріп, өзіме қатысты салалардың бәріне батыл араласа бастадым. 
Тікелей Мәскеуге бағынғандықтан, біздің Бас басқарманың 
жағдайы тым өзгеше еді. Сол өзгешеліктің өзінде жергілікті ортадан 
озық қою, одан артық санау орын алған сияқты. Бұл артықшылық 
салыстыра қарағанда айқын көзге түседі. 

Ол уақытта қаржысы үш миллионнан асатын құрылысты 
республикалық Міністірлер Советі өздігінен шеше алмаған, 
Мәскеумен келісетін. Ал біздің Бас басқарма қаржысы он миллион 
сом тұратын құрылыстарды өзі шеше беретін. Артықшылығы сол 
республикалық міністірлікке емес, Одақтық міністірлікке тікелей 
бағынатын. Соңғы жылдары осындай тікелей Мәскеуге бағынатын 
мекемелер мен өнеркөсіптер бірте-бірте көбейіп те келе жатқан. 
Келе-келе, сөйтіп тікелей бағындыра-бағындыра ең өзекті 

орындарды өзі басқарып отыруды көздегені кәміл. Онсыз да 
бағынышты республикаларды күндердің күнінде біржола қуыршақ 
республикаларға айналдырмақ еді. Кезінде бұған біреу мән берді, 
біреу мен бермеді. Мән бергендер кедергі бола алмады, мән 
бермегендер мәнін білмеді. Бірақ 1986-жылдың Мәскеуден түсіп 
жатқан жарлықтары мен нұсқаулары сол түпкі мақсаттың не екенін 
бүгін тездеткісі келген асығыстықтың салдарынан бүлдіріп те алды. 

Соның бәрі белгілі дәрежеде студенттерді, зиялыларды, басшы 
қызметте жүрген ойлылардың санасын біршама оятып та кетті 
“Социализм, коммунизм дегендердің өзі жыл сайын жақындай ма 
десек, жыл өткен сайын алыстап барады ғой өзі. Біз осы социализм 
мен коммунизмге емес, орыстануға бет алып барамыз ғой. 
Социализм мен коммунизм деп жүргеніміз орыстандырудың 
бүркеншігі емес пе?” - деген күдік ойлар күшейе түсіп, 
қазақстандықтардың ұлттық патриотизмі ояна бастады. 

Одаққа, Мәскеуге деген сенім шайқала бастады. Олар аз 
халықтардың тағдырын ойыншық қылып ойнауға қымсына 
қоймайтынын өз істерімен әшкерелеп алды. 

Жұрт орыстарға қарсы бола бастаса, ол үшін ең алдымен 
орысшыл саясатты ашық жүгізе бастаған Лигачев сияқты дөрекі 
саясатшыларды сөгу қажет деп ойлаймын. Әйткенмен сол асқынған 
саясаттың ақыры аз халықтардың бағына шешілгені қандай ғажап! 
Сол бағы бар халықтардың бірі біздің қазақ болғаны қандай бақыт! 


ТАРИХИ ЖЕЛТОҚСАН 


Жаңа қызмет орнымда бірқалыпты қызмет істеп жаттым. 1986- 
жылдың 18-19-желтоқсан күндері біздің Бас басқарма Шымкентте 
су құрылысы жүйесінде істейтін қызметкерлердің екі күндік 
семинарын өткізуді үш ай бұрын жоспарлап, оған менін қатысуым 
да шешіліп қойылған. Соған 17-желтоқсан күні пойызбен жүретін 
болдым. 

16-желтоқсан күнгі пленумға мен қатысқам жоқ. Бірақ 
Қонаевты орнынан алғанын, ресми құжатта әбден таптаурын болған 
этика да сақталмай, “Қонаев жолдас” деген сөзді қимағандарын - 
бәрін естідім. Әрине, Колбин дегенді орнына қойғанын да естідім. 

Менің үйім Абай даңғылынан төменде ғой, 17-желтоқсан күні 
түсте әдеттегі жолыммен үйге келе жаттым. Мекемеміз Жандосов 
пен Гагариннің қиылысында. Мен Жандосов арқылы Сәтбаевқа 
түстім, енді алаңды кесіп өтіп Фурмантовтан төмен бұрылуым керек 
еді. Сол арада бізді алаңға өткізбей, Желтоқсанмен төменге жіберді. 
Сәтбаевтің бойымен 10-15 қатардай жастардың топталып келе 
жатқанын көрдім. Үйге келдім. “Не болды екен, ә?” -- деп ойладым 
да, жұмысқа телефон соқтым. 

-- Кешегі пленумның шешіміне жастар қарсы болып жатқан 
сияқты. Гончаров: “Кезекшілік жұмысты ұйымдастырыңдар”, - 
деп жатыр, - деді. Түстен кейін жұмысқа бармай, сол күні 
Шымкентке кетіп қалдым. Ертесі жұмысқа Шымкенттен телефон 
соқтым. Алаңдағы, жалпы астанадағы жағдайды сұрадым. 

-- Жастар пленумның шешіміне қарсы болып жатыр, - деді 
өзім бардағы сөзді қайталап. 

Сол күні кешке дейін семинарда болдық. Кешкісін Шымкентте 
де әр жер-әр жерде топ-топ болып адамдар жинала бастады. Енді 
алып-қашты сөздер ептеп көбейіңкіреді. Ертесі семинарды таратып 
жібердік. Алматымен сөйлесіп жағдайды білейін десем, байланысты 
үзіп тастапты. Бас басқарманың өз телефон жүйесі бар болатын, 
сол арқылы Гончаровпен сөйлестім. Үй ішімнің жағдайын білгім 
келді. Гончаров үймен сөйлесті де: 

-- Бәрі аман-сау, бәрі қалыптағыдай, - деді. 

Сол кеш пойызға отырдым да, Алматыға қайттым. Жиналған, 
топталған адамдар Шымкентте де жиілей бастапты. Алматыдан 
шығарымда алыстан екі адамның мені орағытып жүргенін байқағам. 
Шымкентте де екі адам вокзалда мені алыстан бақылап тұрды. 

Бәлендей мән бермедім. “Балалар бірдемеге ұрынып қала ма?” - 
деп, Алматыға асықтым. 

Жиырмасыншы желтоқсан күні таңертең Алматыға оралдым. 
Сұрастырып байқасам, окиға саябыр тапқан сияқты. Содан үйге 
келе сап жұмысқа телефон соғып: “Бүгін жұмысқа бармай-ақ 
демалайын, пойыздан қазір түстім?” -- дедім де, күндізгі он екі 
жарымдарда Қонаевтікіне бардым. Шымкентке барған, одан келген, 
сонда естіген жағдайымды айттым. Шай іштік. 

-- Не болды? Қалай болды? - дедім. 

-- Өзім де білмеймін, - дедіо кісі. - 18-і күні ЦК-ға шақырды. 
Мирошхин үйге телефон соқты. “Алаңға жиналғандар пленумға 
қарсы. Сізді Колбин іздеп жатыр. Жастарға жағдайды түсіндірсін 
дейді”, - деді. Жастарға сөйлесем сөйлеп берейін деп, ПК-ға 
бардым. Колбиннің қабылханасында бір сағаттай отырдым. Сонан 
соң ішке шақырды. Кірсем, Мирошхин, Назарбаев, Камалиденов, 
тағы басқалар отыр екен. Мен кірген соң Колбин телефонмен 
сөйлесіп: “Қалай болғанда да тәртіп орнатамыз. Егер қажет болса, 
күш те қолданамыз”, - дегеніне қарағанда, Мәскеумен сөйлескен 
сияқты. Сонан соң маған қарап: “Сіздің сөйлеуіңізді қажет деп 
таппадық, қайта беруіңізге болады”, - деді. Мен қайта шығып 
кеттім. Алаң толған жастар, адам көп. 

Қонаевтың өз аузынан естігенім -- осы. Кейін бұл жағдай сан 
саққа жүгіртілді. Колбиннің аузынан да мүлде басқаша сөздер 
айтылды. “Колбинге ме, Қонаевқа ма, қайсысына сенуге болады?” - 
дегенде мен, әрине, Димеңкеңнің айтқанына сенем. Өтірік 
айтатындай ол арада о кісінің ешбір мүддесі де жоқ. 

Оқиғаның жалпы бағытын, желтоқсанның 17-18-і күндері 
жастарға қарсы қандай қару қолданылғанын, алаңнан, көшеден 
қалай қуғанын, қала сыртына қалай-қалай апарып тастағанын 
баспасөз бетінен, теледидардан бәріміз де оқыдық, көрдік, естідік. 

Еліміз тәуелсіз мемлекет болып, өз алдына жеке отау тіккен 
соң ғана желтоқсан күндеріндегі нағыз шындықты естіп білуге 
мүмкіндік туды деп ойлаймын. Олай болмағанда, бәріміз де 
маскүнемдер мен нашақорлар істеген әрекет деп, соған сеніп, 
сенбесек те бас шұлғып жүре берген болар едік. Соған қарағанда, 
бұрын осы тәртіппен талай шындық бұрмаланып, өңін 
айналдырылып түсіндіріліп келген. Желтоқсаннан кейінгі 
қудалаулар, кінәлаулар, арыздар мен жалалар бұрын аталарымыз 
бен ағаларымыздың өмірін жазықсыз қиған 37-жылдардың әдіс- 

амалын еріксіз көзге елестетеді. Заман, заң өзгерсе де, әлі сол әдістің 
түбіріне балта шаба алмай келеміз. 

Желтоқсан оқиғасы әлемге әйгіленген соң, Колбин мен оның 
қолшоқпарлары жұмыла кеп ұйымдастырушыларын іздей бастады. 
Жастарда, әсіресе студенттер мен жұмысшыларда дәл осыншалық 
ұлттық сезім болады, олар да ашынады, қорланады, сонан соң 
ызаланады, содан барып қарсылық көрсетеді дегенге нана алмады. 
Оларды арандатып, айдап сап жүрген топ, ұйым бар деп есептеді. 
Бәлкім, іштей ұйымдастырушылардың өзі сол студенттер мен 
жұмысшылар екенін сезе тұра, халықты жасытып алу үшін, әдейі 
қорқыту-үркітуге себеті қылу үшін де, табылмайтын ұйымдастыру- 
шыларды халыққа сыйлы адамдардың қатарынан іздеген де болар, 
кім біледі?! 

Әйтпесе тып-тыныш қана зейнетке шығып, билік пен атаққа 
таласпай, өз жайымен өмір сүріп жатқан Асанбай Асқаровты 
жауапқа тартып нелері бар? “Асқаровты түрмеге жабыңдар!” -- деген 
бұйрық Мәскеуден түсті ме әлде өзіміздің кек қуғандар мен атақ 
қуғандардың әрекеті ме? У-шуды пайдаланып, өз кегін алып қалуды 
ойлайтындар да бар ғой арамызда. 

Және қуғынға түсіп, жауапқа тартушылардың бәрі дерлік 
Оңтүстік пен Жетісудың адамдары болғаны несі? Қазақтарды әдейі 
бір-біріне айдап салуды көздеген, бірінен бірі көріп, бірі мен бірі 
жауласып, өзді-өзі итше талассын деген Мәскеудің саясаты ма, 
жоқ өзіміздің өреміз жеткені сол ма? 

Билеуші ұлт бодан ұлттың өкілдерін итше таластырудың әдісін 
ежелден біледі. Өйткені ол әдіс халықаралық та, тарихи да болып 
саналады. Олар сүйек тастағандай ортаға бір үлкен мансапты 
тастайды. Ал осы мансапқа сендердін ең лайықтыларың қойылады 
дейді. Соған лайықты болу үшін, бодан ұлттың батырлары бір- 
бірінен асып түсу үшін де ұмтылады, өзінің лайықты екенін, ал 
өзгелердің лайықсыз екенін дәлелдеуге де тырысады. Сол үшін 
арыз да жазылады, жала да жабылады. Сүйекке таласқан иттей 
қылып қояды да, билеуші ұлттың өкілі ішінен мырс-мырс күліп, 
өз ыңғайына ең тиімді біреуіне тоқтайды. Ал өзгелерді әлі де 
дәметтіріп, әлі де үміттендіріп, жылы сөзбен жыланша арбайды. 
“Әлі өзіңді көрсете түс”, - деп дәмелендіреді. Осы әдіс 1986-1987- 
жылдары Қазақстаңда кең жайылды. Сірә, 1937-жылдары да дәл 
осылайша бір-бірімізге бір-бірімізді жайлатқан болар, кім біледі. 

Сол жылдары Димекеңнен бір жолы сұрадым да. 

-- Сізді сұрап, аңда-мұнда шақыртқан жоқ па? - дедім. 

-- Жоқ, мені ешқайда шақырған жоқ. Бірақ КГБ-ның адамдары 
өздері келіп сұрап кетті, - деді. 

Жасыратын несі бар, 1986-жылдың желтоқсаны, 1987-жыл 
Қонаев үшін өте ауыр жыл болды. Бұрын жол бермей жалпақтап 
жүргендердің бәрі жоламай кетті. Оған жолағанымызды білсе, 
қызметімнен кетермін деп қорққандар да болды, бәле-жала жауып 
басымды қатырар деушілер де болды. Ең жаманы -- Қонаевтың 
өзіне бәле-жала жауып кек қайтарғысы келгендер, өкпесін білдіріп, 
өш алғысы келгендер де болды. Осы соңғылар көбірек у-шу 
шығарды. “Арыстан құдыққа құласа, құлағында құрбақа ойнайды” 
дегенді сол жылдары көбіміз өз көзімізбен көрдік. Менің бір анық 
білетінім: желтоқсан оқиғасынан кейін Қонаевтікіне бұрынғы 
қызметтес адамдардың арасынан мен ғана, бұрыннан сыйлас 
інілерінің ішінен Олжас қана барып жүрдік. Кейінірек, әрине, 
барушылар көбейді. Ал біздің барып-келіп тұруымыз, ол кісі үшін 
үлкен демеу болды. Кейін, жеңгей қайтыс болған соң, сөз жоқ, 
Димекеңе тіпті қиын болды. Бірақ ақылына қайраты сай адам оған 
да сыр бермей төтеп берді. 

Димекеңнің төзімділігі--төзімділіктің үлгісі. Әсіресе 1985- 
жылғы Қазақстан Компартиясының ХУІ-сьезінен бастап 1986- 
жылдың желтоқсанына дейінгі аралықтағы ол кісі төзген жала жабу 
мен бәле жабулар, терісін әдейі теріс айналдырған фактілер, ел 
үшін жасалған істі Қонаев қара басы үшін жасады деген 
байбаламдар, өз тойына өкіметтің ақшасын шығарды деген өсектер, 
тағы-тағы еске түсе қоймайтын тырнақ астынан кір іздеулер - 
соның бәрі о кісінің тілгілеп жүрегінен қан тамшылатып, миынан, 
өртеп-күйдіріп санасынан өтті ғой. Бір күн, бір апта, бір ай да 
емес, жыл бойы, екі жыл бойы солай болды ғой. Ет пен теріден 
жаралған адам емес, темір де майысып, ағаш та сынатын уақыт 
қой. Бірақ Димекең шыдады-ау! Төзді ғой бәріне. “Мен адалмын. 
Оттай беріңдер!” -- деп, о бастан бәрін біліп, жайбарақат отыра 
берген адам сияқты. Шынында, қалай шыдады екен? Сонша күш- 
қуат пен төзімділікті қайдан алды екен? Нені қуат қылды, нені 
медет тұтты? Өзінің адалдығынан ба? Ол адалдықтың ақтай 
алатынына қалай көзі жетті? Ахмет Байтұрсыновтар адал бола 
тұрып-ақ арам қолдың құрбаны болып кеткен жоқ па? 

Айта берсең, бұл ойдың аяғына жете алмайсың. Бірақ бір 
сауалдан бір сауалды қуалап, бір құпиядан тағы бір құпияға қарай 

тереңдей берсең, бірте-бірте бәріне бір-ақ жауап болатындай. 
“Әулие екен ғой!” - деген сөз аузыңа түседі. Шынында, ондай тірі 
азапқа тек әулие адам ғана шыдаса керек. Димекеңнің әулие 
екендігінде дау жоқ. Шын мәнінде ұлы тұлға, ұлы адам. Адам 
төзбейтінге төзген адам. 
Ойлаймын, о кісі де Абайдың әулиелігінен куат алған болар. 

-- Күшік асырап, ит еттім, 

Ол балтырымды қанатты. 

Біреуге мылтық үйреттім, 

Ол мерген болды, мені атты, - 


демеп пе еді Абай? 

“Е-е, мұндайды менен бұрын Абай да көрген”, - деп күрсінген- 
ау, сірә?! Абай сияқты әулиелер демеу болмаса, ол күндері Димекеңе 
кім демеу болып еді? 

Желтоксан оқиғасынан кейін Алматыға Соломенцевтің келгені 
белгілі. Ол жай келген жоқ, кінәлілерді анықтап, оқиғаның себеп- 
салдарын зерттеу үшін келді. Бұрын Қазақстанда істеп, күйеуі бар 
әйелмен жақындығы дау-жанжалға айналып кеткен соң, Мәскеуге 
кетуге мәжбүр болған. “Сол Қонаевка өкпелі екен, кегін қайтару 
үшін қатты кетіп жатыр”, - деген қауесет те айтылды. Соның 
мән-жайын сұрағандарға Қонаев: 

-- Оның әйелден басқа міні жоқ, - депті. 

Желтоқсан оқиғасына байланысты Қауіпсіздік комитеті мені 
үш рет шақырды, 1987-жылдың қаңтар, ақпан айларында. Әуелгі 
кездегі сұрақтары белгілі бір шеңберден шықпады. 

-- Сіз сол күндері қайда болдыңыз? 

-- Шымкентке неге бардыңыз? Кіммен жолықтыңыз? - деген 
сияқты сауалдар. 

“Желтоқсан оқиғасын сіз ұйымдастырдыңыз”, - деп тіке бас 
салмағанмен, сипақтатқан сауалдарының төркіні соған сайды. 

Тағы бір шақырғанда, Қонаевтың айналасын қайтадан қазбалай 
бастағандарын байқадым. 

-- Сіз Алматы атқару комитетінде істеп жүргеніңізде: “Егер 
қызмет бабымен ауысып келмесе, орыстарды Алматыға 
тіркемеңдер!” -- деп бұйрық беріпсіз. Соны сізге Қонаев солай 
істе деп айтты ма? - деп сұрады. 

Шын мәнінде ондай пікірді Қонаев айтуы айтқан. “Қазақ 
шалдары өз баласының үйіне тіркеле алмайды екен, ал Сібірден 

Жесвес жаоуссеб- ӨО, лер әжеме - яла; ж 


келгендер оп-оңай тіркеліп алатын көрінеді. Соны бір тәртіпке 
келтірсеңдерші”, - деген-ді. 

-- Ол кісі ондай тапсырма берген емес. Тіркеу тәртібі орыс, 
қазақ деп ұлтқа қарамайды, - дедім. 

Екі-үш күн аралығында өте шыққан желтоқсан оқиғасы 
Қазақстан үшін ғана емес, бүкіл бұрынғы Совет Одағы құрамындағы 
аз халықтар үшін қайта оянудың хабаршысы, қайта оянудың 
қоңырауы болды. 

“Қан төгілген жоқ. Атыс-тартыс болған жоқ. Тәуелсіздік бізге 
тегін келді”, -- дегісі келіп тұрғандардың көмейін талай көрдім. 
Олар қателеседі. Өзі ол оқиғадан шет қалған соң, елдің бәрін өзі 
сияқты ойлайды. Желтоқсан Қазақстандықтардың қанын да төкті, 
арын да, ұятын да, ұлттық намысын да таптап тастамақ болды. 
Қаншама тағдырды, қаншама жүректі жаралады? Оқиғадан кейін 
де жалғасқан қуғын-сүргін, қудалаулар күреске неге жатпайды? 

Шын мәнінде желтоқсан оқиғасы біздің халықтың тәуелсіздік 
күресі болды. Желтоқсандағы, желтоқсаннан кейінгі Мәскеудің, 
Мәскеуге қосылып өзіміздің жандайшаптардың халықты қалай 
ойран-топыр еткенін көрген-білген адамдардың “тегін тәуелсіздік” 
жайлы ауыз ашуға ұяты бармайды. Тәуелсіздік үшін күрес Мәскеуге 
де қарсы, оны қолдаған өз адамдарымызға да қарсы жүрді. 

Тарихи желтоқсан тарихи кезеңнің басы болды. 


ҚАЙТА ШАПҚАН ЖАУ 


Алматы облыстық партия комитетінің І-хатшысы қызметінен 
мен 1985-жылдың қыркүйегінде кеттім. 1987-жылы қаңтарда ол 
қызметтен кеткеніме бір жарым жылдай уақыт болған-ды. Не 
себеппен кеткенімді оқырманға жоғарыда айтқам. Соған қарамастан 
желтоқсан оқиғасынан кейін мен қайтадан қудалана бастадым. Бір 
жарым жылдай арыз-құрыздан құлағым тынышталып қалып еді, 
енді міне қайтадан айналдыра бастады. Тағы сол баяғы кінәларды 
тізген, бұрынғыдан гөрі тереңірек қазған, 3.Камалиденов 1987- 
жылдың 24-ақпанында бұрыштама соққан, Қазақстан Компартиясы 
Орталық Комитетінің жанындағы партиялық бақылау комиссия- 
сының төрағасы А.Мұхамбетов 1987-жылдың 2-ақпанында 
дайындаған қатынас қағаз Орталық Комитеттің нұсқауы ретінде 
өмірге келіп, төменгі партия ұйымына жіберіледі. 

Ол құжаттың оң жақ шекесінде: “Құпия. Қазақстан 
Компартиясының Орталық Комитеті”, - деген үрейлі айдары бар. 
Құжат, әрине, қазақ тілінде жазылмаған. Ол құжат “Бұрынғы 
Алматы облыстық, партия комитетінің бірінші хатшысы Аухадиев 
К.М. жолдас туралы (1987-жылы 7-қаңтарда “Правда” газетінде 
жарияланған. “Тағы да ескі байланыстар туралы” деген мақалаға 
орай” деп аталады. Мәшіңкемен жеті жарым бетке басылған. 

Құжат 27-қаңтарда Орталық Комитеттен шыққан. Бірақ 
шекесіне құпия нәрсе болғандықтан, “қайтарылуға жатады” деген 
ескертпе басылған. Құжат қысқаша менің өмірбаянымды 
мәлімдеуден басталады. Қашан, қайда туғаным, қай жерде қандай 
қызмет жасағанымды тізбелеп келеді де, менің Алматы 
облысындағы кезіме кайта шүйлігеді. “Соңғы қызметінен облыстың 
халық шаруашылығын төмен деңгейде басқарғаны, кадрларды 
таңдаудың, орналастырудың және тәрбиелеудегі елеулі қателіктері 
үшін босатылған”, - деп алады да, ал кеп жамандауға кіріседі. 

Әсіресе 11-бесжылдықта Алматы облысында жағдай сәтсіз 
болыпты. Еңбек өнімділігі төмендепті. Алматы теміржол, автомобіл 
және электрокөлік бөлімшесі бірқалыпты істемепті. Күрделі 
құрылыс қаржысы игерілмепті. Астықтың, қант қызылшасының, 
темекінің жоспары орындалмай, мал шаруашылығы нашар 
дамыпты, т.б. 

Осының бәрін тізбелей келіп, кадр мәселесіне айрықша 
шұқшияды. Кадрмен жұмыс істеудің Лениндік принцібін өрескел 

бұзды дейді. Туыстық, жерлестік, жеке берілгендік жағдайларына 
байланысты кадрлар жоғарылатылды дейді. Әдейі жала жабудың 
оңай әдісін қолданады. 

Мен осы облыста туып-өскен адаммын. Осы облыстан 
қызметке көтерілген кез келген адам ол жағынан жерлес боп шыға 
келеді. Ал енді туыс деген ұғымды шын мәнінде түсініп талдасақ, 
онда менің туыс дейтіндей туыстарымның бар-жоғын осы 
жазбаларымның бас жағын оқыған адам өзі-ақ шамалайды. Бірақ 
бұл жерде А.Мұхамбетов, 3.Камалиденов, М.Меңдібаев пен сол 
сияқтылар “туыс” деген сөзге жүздік, рулық, тайпалық астар беріп, 
өз өрелерінің жеткен жерінен жыбырлап отырғандығында күмән 
жоқ. Алайда олардың бұл кінәсі де “жаптым жала-жақтым күйе”. 
Өйткені Алматы облысында негізінен қай жүз, қандай тайпалар 
мен рулар тұратындығын арам ойлы да, адал ойлы да бәрі біледі. 
Айналып келгенде, өзінің тайпалық, рулық жақтырмауын басқаға 
таңып бас қатырудың сасық қулығы ғана. Сол арқылы желтоқсан 
оқиғасын ұйымдастырушылар осылар, осы жақтың адамдары дегісі 
келген сандырақ. Ал енді жеке берілгендік пен жеке берілмегендік 
дегеннің ара жігін ажырата қоятын өлшемнің не екендігін мен өз 
басым осы күнге дейін білмеймін. Сонда басшы тек өзін жек көретін 
адамдармен ғана жұмыс істеуге тиіс пе, қалай? Айтып-айтпай не 
керек, маған таққан айыптың тұрқы осындай. 

Жамбыл ауданының бірінші хатшысы Б.Тұрысжановты 
облыстық “Қазсельхозтехника” бірлестігіне төраға етіп ретсіз 
жоғарылатты, ол партиялық өмір нормасы мен социалистік 
зандылықты бұзғаны үшін жоғары партиялық органдардың 
араласуымен жұмыстан және партия мүшелігінен шығарылған адам 
еді дейді. 

Б.Тұрысжановты жұмыстан алып, партиядан шығарған, әрине, 
Меңдібаев. Бірақ ол қудалау мен жазалаудың жала екенін дәлелдеп, 
кейін өз партиялылығын қалпына келтірді. Алайда кейін 
партиялылықтың оған да, Мендібаевқа да керегі болмай қалды. 
Б.Егінбаев, Р.Әріпов, А.Терземен, А.Бегімбетов, А.Дырдин, 
В.Зорин, Т.Ұзақов, Ф.Макеев, О.Мүсіров, Т.Тоқсейітов, 
К.Жандыбаев, Б.Молдағасымов, А.Смыков, тағы басқаларды нашар 
басшы екендіктеріне қарамай жоғары қызметке қойыппын. 
Олардың біразы кейін партиядан шығарылып, қызметінен алынып, 
кейбірі түрмеге де отырыпты. Менің қате басшылығым кезінде 
бәрі бастық болыпты да, Меңдібаевтың дұрыс басшылығы кезінде 
жазаларын алыпты. 

Бір қызығы солардың бәрі Мәңдібаевтың “Кіші 37-жылы” 
өткен соң түрмеден де шықты, толық ақталып қайтадан партия 
мүшесі болды, көбі шаруашылық жұмысына тағы араласты. 1990- 
жылдың 17-көкегінде “Егемен Казақстан” газеті “Кіші 37 емес 
пе?” деген мақала жариялады. Онда бір жарым жыл ішінде 
Меңдібаевтың Алматы облысы бойынша 750 адамды негізсіз 
қуғындап жазалағандығы айтылады. Елдің наразылығы күн сайын 
күшейе берді. Ақырында Шелек ауданының “Сарыбұлақ” 
совхозындағы партия ұйымының коммунистері Меңдібаевтың 
өрескел істері жөнінде СОКП Орталық Комитетіне арнайы арыз 
жазуға мәжбүр болды. Ал қазір Меңдібаевтың өз халқына өзі жауша 
тиіскенін әркім-ақ біледі десе болады. 

Барды-жоқты боямалап жаза келіп, 3.Камалиденов бұрыштама 
жазған құжат былай дейді: “Партия қатарына қабылданушылардың 
ұлттық құрамында қайшылықты жағдайлар орын алды. Облыста 
тұратын қазақтардың үлесі 26,8 процент, ал СОКП-ға қабылдану- 
шылар санының 49,7 проценті, студенттер мен оқушылар, 
дәрігерлер арасынан жергілікті ұлт өкілдері орыстардан екі есе, 
басшылар мен жоғары оқу орындарының оқытушылары, өнер, 
әдебиет пен баспасөз қызметкерлері үш есе көп қабылданады... 

Алматы қаласындағы жоғары және орта оқу орындарына 
жастарды қабылдауда жергілікті ұлт өкілдеріне, әсіресе Қазақстанның 
оңтүстік облысынан шыққандарға артықшылық көрсетілді. Осының 
бәрі адамдарға интернационалдық тәрбие беруге айтарлықтай 
зиянын тигізді және ұлтшылдықтың көрінісі болған 1986-жылғы 
17-18-желтоқсандағы Алматы оқиғасына қатысуға әкеп сайды, - 
дей келіп, -- Оның кінәсіне осы уақытқа дейін лайықты партиялық 
баға берілген жоқ”, - деп қорытындылайды. 

“Күріш егетін совхоздарды салу және суландыру жөніндегі Бас 
басқарма басшысының орынбасары қызметіне К.М.Аухадиев 
жолдасты бұдан ары пайдалануды орынсыз деп есептейміз және 
Алматы қаласының Калинин аудандық партия комитетіне оның 
партиялық жауапкершілігін белгілі тәртіп бойынша бастауыш 
партия ұйымы арқылы қайта қарау тапсырылсын”, - деген 
нұсқаумен құжат аяқталады. Ол жылдары сан түрлі құжат өмірге 
келді, сан адамның тағдырын бұзды, әсіресе мені сол құжаттың 
шекесінде Зақаш Камалиденовтің қолы тұрғаны қатты қынжылтады 
әрі ойлантады. Менің ойымша, адам адамға қастандық жасау үшін 
де бір себеп не салдар керек. Ал мен Камалиденовтің жолын да 

кескен, орнына да таласқан адам емеспін. Сырттай бір суық сөз 
айтқан да жерім жоқ. Оның ешбір мәселені ешқашан халық 
тұрғысынан шешпейтін, тек өзіне тиімді жағын ғана көздейтін адам 
екенін сол жылдардағы әрекеті әбден әйгіледі. Мәскеуден Лигачев 
бастаған процент қууды ол Қазақстанға қанын жерге тигізбестен 
алып келе қойды. Сол процент қуу деген пәле қаншама қазақ 
жастары мен қазақ кадрларын оқудан, қызметтен қууға себеп 
болғанын ойласам, оның бағасы мен үшін айқындала түседі. 

3.Камалиденов бұрыштама соққан сол нұсқауды сол кездің 
жағдайында қарасақ, талап жеуге берілген рұқсатпен тең. Алайда 
тарпа бас сап талап жейтін жыртқыштардан адамның бір айырмасы 
болу керек қой. Сол айырманы мен сол кезде қызмет атқарып 
жүрген Бас басқарманың ұжымы табандылықпен көрсетті деп 
есептеймін. Олар табандылық көрсетпесе, мен де Асекеннің аяғын 
құшар едім. Сонымен, 1987-жылдың 2-көкегінде мәселе бастауыш 
партия ұйымында қаралды. Ол жиналысқа сол кездегі Калинин 
аудандық партия комитетінің 2-хатшысы Талғат Мамашев қатысты. 
8-9 коммунист сөйледі. Бірде-бірі жамандамады. 

-- Бізге келгелі бір жарым жылдай уақыт болды. Қазір жақсы 
білеміз. Қызметін жақсы істеп жүр. Ұжыммен істесе алады. Өзімізге 
көмектесіп тұрады. Ол кісінің обкомдағы жұмысына кезінде 
Орталық Комитет баға берген. Бір кемшілік үшін екі дүркін жазалау 
еш елдің заңында жоқ. Қайта-қайта қыр соңына түсу деген не 
сұмдық? Біз партиядан да шығармаймыз, жаза да бермейміз, - 
десті. 

Ақырында ары-бері ақылдаса келіп, есеп кәртішкесіне жазып 
сөгіс жариялайық та, жұмыста қалдырайық деген шешім алды. 
Талғат Мамашев жиналыста сөйлемеді, үндемей отырды. 

Калинин ауданының 1І-хатшысы Рожков деген жігіт болатын. 
Бастауыш партия ұйымында мәселем қаралғаннан кейін, енді аудан 
оны бекітуге тиіс. Тапсырманы орындау ең алдымен 1-хатшының 
міндеті. Тапсырма -- баяғы сол партиядан шығару. Оны беріп 
отырған -- Меңдібаев. Бергізіп отырғандар -- жоғарыдағы құжатты 
жіберушілер. Олардың партиядан шығаруға соншалық 
құлшынуында үлкен мән бар еді. Сол кездің дәстүрінде партиядан 
шығарылған адамға қылмысты іс қозғап қамап тастауға тікелей 
мүмкіндік туатын. Дәл сол тұста ол әдісті Асанбай Асқаровқа олар 
қолданып та үлгерген болатын. 

Мені бастауыш партия ұйымы қатты қорғады. Қысымға да, 
күшке де көнбеді. Соның арқасында ғана партия қатарында қалдым. 

Партия қатарында қалғандығымнан да түрмеден құдай сақтап 
қалды. Бірақ, әй, жапқылары кеп жанталасты-ау! Алдымен 
ауданның І-хатшысын қысымға алады. 

-- Мен о кісіні партиядан шығара алмаймын, - депті І-хатшы 
А.Рожков. -- Не үшін шығарам? Бастауыш партия ұйымының 
каулысына қарсы болам ба? 

Бұйрықты орыңдағысы келмеген Рожков ауруханаға жатып 
алды. Бюро мәжілісін де өткізбей қойды. І-хатшы өйткен соң, 
Меңдібаев 2-хатшы Талғат Мамашевты шақырып алады. Енді 
тапсырма оған беріледі. 

-- Мен қайтіп о кісіні партиядан шығарам? Өзім со кісінің 
қарамағында істегем. Қандай себеппен шығарам? - дейді Талғат. 

-- Ендеше жұмыстан өзің кетесің, - деп қорқытады Меңдібаев. 
Ақыры мәселемді қарауға күштеп көндіреді. 

Мәселем бастауыш партия ұйымында қаралғаннан кейін дереу 
Орталық Комитет пен Обкомнан 2-3 күннің ішінде қызметінен 
босатылсын деген бұйрық келді. 

-- Не істейміз? - деді Гончаров өзіммен ақылдасып. 

Ол не істей алатын еді? Орынбасарлықтан жай қатардағы 
қызметке -- бөлімнің аға инженерлігіне -- ауыстыруға бұйрық берді. 

Сонымен, 5-көкек күні аудан бюросы мәселемді қарады. 2- 
көкек күні бастауыш партия ұйымы алған қаулыны ымырашыл 
ретінде бұзды. Облысты басқарған кезімдегі кемшіліктерім үшін 
есеп кәртішкеме жазып қатаң сөгіс жариялады. Бас басқарма 
бастығының орынбасарлығынан қатардағы қызметке ауыстырыл- 
ғанымды ескерді. 

Бюро мүшелері, әрине, жоғарыдан келген бұйрықпен амалсыз 
санасты. Бірақ көпшілігі сөйлеп, бәрі де партия қатарында 
қалдырылуымды сұрады. Партия қатарында қалдым. Бастауыш 
партия ұйымының шешімі менің дәл сол кездегі тағдырымда 
шешуші рөл атқарды. Сөйтіп, институтты жаңа бітіріп келген адам 
құсап ең төменгі қызметке қайта бардым. 

Сонда не болды? 

Жеке адамдардың менен кек алуы ма әлде жалпы халықтың 
рухын басу үшін істелген әдіс пе? Не үшін өйтіп қоймай кеп 
қудалағандарын мен өзім әлі күнге дейін толық түсінбеймін. Менің 
қызметтен кетуім халыққа қандай жеңілдік әкелді? Камалиденовке, 
Мендібаевқа одан келіп-кетер не пайда бар еді? Тек менің төмен 
қызметте, қатардағы инженер боп жүргенімді көргеннен не рахат 
алар еді олар? Біз баратын қызметке ол бұрын келіп қояды дейтіндей 

де жағдайым жоқ еді. Осы сұрақ мен үшін әлі жауапсыз. Сірә, 
олардың өзі мойындап айтпаса, мен оны ешқашан біле алмаспын. 

Халықов Аманжол деген кісі Орталық Комитетте партия 
комиссиясының бастығы болатын. Бұрыннан білетін кісім еді. Ылғи 
жымиып амандасып, жалпаңдап жүруші еді. Суға кеткен тал 
қармайды деген ғой, аудандық бюрода ісім қаралмай тұрғанда со 
кісіге бардым. Кіргеннен-ақ бекер келгенімді білдім, бірақ келіп 
қойған соң амал жоқ, жағдайымды айтып ұқтырайын десем, тегі, 
тындағысы келмейді. Өктем-өктем сөйлейді, дәл бір қолынан ұстап 
алған қылмыскермен сөйлесіп тұрғандай. Барғаныма өкіндім. Адам 
шіркін өзгергенде де осынша тез өзгереді екен-ау деп қайран 
қалдым. 

-- Адамдар аяқ астында өзгереді дегенді естуші едім, бірақ 
көрмеп едім, - дедім Халықовқа. -- Мен сізге келгеніме өкініп 
тұрмын, - дедім де, айтарымды аяғына дейін айтпай шығып кеттім. 

Ешкімнің алдына барудың қажет еместігін ұқтым да, содан 
кейін ешқайда бармадым. “Жүз тенгең болғанша жүз досың 
болсын” дегенді орыстар жиі айтатын. Көзім жеткені: қызмет қуған 
адамдарда дос болмайды екен. Қызметің барда қасыңнан қуып 
кетіре алмайсың, қызметің жоқта қасыңа шақырып келтіре 
алмайсың. Дос көңілдері жарасқан, пайда іздемеген ортада ғана 
болатын көрінеді. Сондықтан бұрын қызмет бабымен қатар 
жүргендерден қайыр жоқ екенін түсіндім де, олардан қолдау іздеп 
әуре болмадым. 

Алты айдай жай инженер боп істегеннен кейін бөлім 
бастығының орынбасары болдым. Бір жыл өткен соң 1988-жылдың 
30-наурызында бастауыш партия ұйымы былтыр берілген жазамды 
қайта қарап, алып тастау туралы мәселе козғады. Сол өтініш 
бойынша Калинин аудандық партия комитетінің бюросы 1988- 
жылдың 12-көкегінде мәселемді қайта қарады. Бюро есеп 
кәртішкеме жазып берілген қатаң сөгісті алды. 

Бюро шешіміне партия комитетінің хатшысы А.Рожков қол 
қойды. 

Партиялық жаза мойнымнан алынғаннан кейін қайтадан 
бұрынғы орныма отырып Бас басқарма бастығының орынбасары 
болдым. Сол қызметімде, құдайға шүкір, әлі істеп келем. Бірақ 
қазір қызметіміздің аты да, мекемеміздің аты да басқашалау аталып 
кетті. 


БӘРІБІР БҰЛ ДА ӨМІР 


Қазақта “Ер жігіт үш рет қара үй тігеді, үш рет ақ үй тігеді” 
деген мақал бар екен. Бұрын естімеген мақалым. Сірә, сирек 
айтылатын, көп адам біле де бермейтін, қолдана да бермейтін мақал 
болса керек. Ер жігіт емірге келген соң қиындықты да көреді, 
сәттілікті де көреді дегені ғой. Әрине, өмір болған соң бәсеке, 
көре алмаушылык, іштарлық, қызғаныш дегендер болады. Біреу 
біреуді жек көреді, тағы біреу оның өзін жақтырмайды. Оған тыйым 
салу тіпті мүмкін емес. Алайда бірін бірі жақтырмайтыңдар, бірін 
бірі көре алмайтындар қайткенде де бір-бірін құртып жіберу арқылы 
ғана кек алмауы керек қой. Артық адам артықшылығын ақылмен, 
мәдениеттілікпен, біліммен дәлелдемес пе? 

“Мені қызметтен алып тастаған”, “маған олай деген”, “маған 
бұлай деген”, “мені жоғарылатпай қойған” деген сияқты өкпе 
айтып, сол үшін бір-бірімен біздің қазақ кектеседі де жүреді. 
“Түрмеде шірітем”, “көзіңе көк шыбын үймелетем” десіп те жатады. 
Осының бәрі қанша мәдениеттіміз деп кеудемізді қақсақ та, шын 
мәнінде мәдениетіміздің жоқтығынан немесе аздығынан, 
төмендігінен. “Ағайын өкпеге қиса да, өлімге қимайды” деген аталы 
сөз бар. Ата-бабаларымыздың мәдениет деңгейін сол сөз 
айқындайды. Ол деңгейден төмендеп кеткенімізді 1986-жылғы 
желтоқсаннан кейінгі өзара қырқысымыз біраз дәлелдеді, әлі де 
дәлелдеп жатқан қылық пен былықтарымыз баршылық. Асанбай 
Асқаров қамауға алынғаннан кейін, 1987-жылдың бас кезінде 
органның адамдары мені о кісіге байланысты да айналдыра бастады. 
Дәл сол кезде өзімді партия ұйымы қарап әурелеп жатқан. 

Қазіргі Желтоқсан көшесіндегі республикалық бас 
прокуратураға шақырды. Мескеудің адамы: 

-- Мен Колиниченконың орынбасарымын, - деп таныстырды 
өзін. Шамамен 45-терге келген орыс. Биліктің буына мас боп 
отырғаны бүкіл тұр-тұрпатынан білініп тұрды. -- Сіз Алматы 
облысын басқарып отырғанда, Асқаровтың 60 жылдық тойына 
арнайы делегация жіберіп құттықтапсыз. Жақсы шапан сыйлапсыз. 
Соны қандай ақшаға алдыңыздар? 

-- Қандай ақшаға болушы еді? Бюджетте арнайы ақша болады, 
қонақтарды қабылдауға, шаруашылық шығындарына жұмсалады. 

-- Басқа облысқа неге арнайы делегация жібересіздер? 

-- Делегация емес, кезінде өзімен бірге істеген Сәбденовті ғана 

жібердік. Мен өзім бармақ болғам, өйткені мен со кісінің 
кадрымын, бірақ маған Орталық Комитет рұқсат етпеді, - дедім. 

Асекеңнін 60 жылдығына кезінде, шынында, өзім барайын деп 
Димекеңнен рұқсат сұрағам. 

-- Көрші отырып 60 жылдығына бармағаным қалай болады? - 
дегем. 

-- Ақылдасайық, - деген де қойған о кісі бірден жауап бермей. 
Тойы жақындап қалғанда Орталық Комитеттің бюросында: 

-- Асқаровтың 60 жылдығына кім барады? - деген сөз болды. 

-- Мен барып қайтайын, - дедім Димекеңе айтқан бұрынғы 
өтінішімді қайталап. -- Тікелей со кісінің тәрбиесін көрген кадрмын 
ғой. 

-- Сен барсаң, облыс атынан емес, бюро мүшесі болғандықтан, 
Орталық Комитеттің атынан барған боп шығасың. Қызылорда, 
Жамбыл облыстарының бірінші хатшылары барсын, көршілер ғой, - 
деп, маған рұқсат етпеген болатын. 

Осының бәрі кейін басқа қырынан сөз болатынын Димекең 
күні бұрын білгендей екен. Сол сұрақтан кейін көп ұзамай 
облыстық прокуратура тағы шақырды. Бөлім бастығы Ким деген 
орта жастағы кәріс екен. Кеңседен сыртқа шығып сөйлесті. Шақыру 
себебін дұрыстап түсіндірді. 

Қызылордалық бір әйел пәтер алып берем деп елден ақша 
жинап алыпты да, қашып кетіпті. Бірақ кейін ұсталып, сегіз жылға 
түрмеге кесіледі. Оның Алматы түбіндегі Заречный поселкесінде 
жатқанына төрт жыл болыпты. Енді сол әйел төрт жылдан кейін 
арыз жазыпты. Арызында он бес адамның аты-жөнін атапты да, 
солардың ішінде мені басшысы етіп көрсетіпті. “Мен о кісіні 
бұрыннан білетінмін. Мен Қызылордадан келгенде, со кісінің 
мәшинесі мені қарсы алатын. Кейін табысымызды бөлісетінбіз. 
Осы он бес кісі бірігіп істедік. Бір рет бір мәшинені Брежневтің 
күйеу баласы Чурбанов дегенге апарып бердім. Аухадиев екі рет 
пакет берді, соны апарып бердім. Ішінде не барын білмеймін”, - 
деп жазыпты. 

Мен арыздың өтірік екеніне емес, қылмыскер әйелмен одақтас 
болған біздің үлкен шенеуніктердің ешқандай былғаныштан да 
жиіркенбейтіндігіне таң қалдым. “Сіз өйтіңіз, бүйтіңіз. Сол үшін 


біз сізге өйтеміз, бүйтеміз”, -- деп, сірә, уәде берген шығар-ау. 
Ана қылмыскер әйел ішінен: “Е, сендер менен де өткен алаяқ 
екенсіңдер ғой!” - деп, сөз жоқ, ойлаған шығар-ау. “Қылмыс 

жасағанның еш сөкеттігі жоқ, бәрі жасайды, тек ұсталып қалмасаң 
болды”, - дейтіндер осындай-осындайды көрген соң айтқан болар- 
ау. 

Ким өз жұмысына аса жауапкершілікпен қарайтын жігіт болып 
шықты. Әйелдің арызында аты-жөні айтылған он бес адамның 
барлығын да шақырып сөйлесіпті де, сонан соң ғана мені шақырған 
екен. 

Ақыры Ким арыздың жала екенін, әлдекімнің әдейі 
ұйымдастырғанын дәлелдеп шықты. Әйткенмен оған да, маған да 
біраз мазалануға тура келді. 

Мен ССРО Жоғарғы Советтіне депутат боп сайланар алдында 
Күртіге Алматыдан тұшы су жеткіздіртіп бердім де, 
Молдақасымовтың су тұшытатын техникасы өз-өзінен қажетсіз 
болып қалды. Енді Меңдібаев сол мәселені қайта қазбалап, су 
тұшытатын аппаратты Молдақасымовтың шаруашылыққа істеген 
қастандығы деп бағалап отыр екен. Облыстық прокуратураның 
бастығы Қапсұлтановқа телефон соқтым. Сеніп соққан себебім, 
Қапсұлтановты облыс бастығы боп тұрған кезде өзім қойған едім. 

-- Ол іс Меңдібаевтың бақылауында тұр, мен оған ештеңе істей 
алмаймын, - деді Қапсұлтанов. 

-- Е, бақылауында бола берсін. Бірақ заңсыз жазала деп отырған 
жоқ шығар. Түсіндіріп айт, - дедім. 

Қапсұлтанов заңды емес, бастықтың бұйрығын ғана 
орындайтын адам болып шықты. Совет өкіметінің беделін түсірген 
бір басқару әдісі сол еді ғой: бастықтың бұйрығын орындамаған 
адам занды да орындамаған боп саналатын. Заңның жазылғандағы 
әділдігі бір басқа да, орындалу әділдігі мүлде басқа боп кеткен еді 
ғой. Қапсұлтанов әлі сол ықпалда қалып қойған екен. 

Бұдан кейін прокуратураға үшінші рет тағы шақырылдым. Бұл 
жолы республикалық прокуратураға. Ол кезде Қонаевтың көмекшісі 
Дүйсетай Бекежанов қамауға алынған болатын. Соның мәселесімен 
шақырыпты. Шетелден келген мылтық, жиһаз жайында сұрақтар 
қойды. Мен бір мылтық сатып алғам, әңгіме сол жайында болды. 
Мылтықты бәріміз де өз ақшамызға сатып алғанымызды айттым. 

Бұл шақырыстар моральдық жағынан қиянат болғанмен, 
қылмыскер етіп дәлелдеудің ретін келтіре алмады. Бірақ өзіме де, 
үй ішіме де, достарыма да әр шақырыс қаншама үрей мен күдік 
әкелді десеңші! Мені прокуратура шақырғанда, үйден Кеңес Ұшбаев 
бірге шығатын.“Қамаса, мені бірге қамасын”, - дейтін. 

-- Менің кіммен бірге, қайдан келетінімді бақылап тұратын 
шығар, - деп, -- сыртта алысырақта күтіп тұр, - дейтінмін оған. 
Әр келген сайын осыдан қайта шығармай, қамап қоймас па екен 
деп келетінбіз. Өйткені оңдай-ондайлардың болатынын 37-жылдың 
дәстүрінен талай естігенбіз. Сол кез көп жағдайымен сол уақытқа 
ұқсайтын. 

Дос, жолдас дегеннің өмірде сан түрі болады. Сый түгіл, сөз 
көтермейтіндері де кездеседі. Ал шын дос басыңа қауіп төнген 
кезде қасыңнан табылады. Жоқ-барды сылтау етіп жоғалып 
кетпейді, өз жұмыстарын жинап қойып, сенің жаныңда жүріп, сенің 
қиыншылығыңды бірге көтеріседі. Кеңес Ұшбаев менің сондай 
қиындықта сыналған досым. Екеуміз жас кезімізден аға-іні боп 
араластық. Оның жасы менен кіші. Мен қызметте жүргенде де, 
қызметтен кеткенде де Кеңестің маған деген көзқарасы, ара 
қатынасы ешбір өзгеріп көрген емес. Ол -- республика алдында да 
абыройлы азамат. Кеңес -- Қазақстан бойынша бірінші рет 
докторлық қорғаған фармацевт ғалым. Алматы дәрігерлік 
институтының проректоры, Шымкент фармацевтік институтының 
ректоры болып істеді. Шымкент дәрігерлер институтын ашуға үлкен 
қызмет жасады. Ол институт бұрынғы Кенес басқарған Фармацевт 
институтының негізінде құрылды. Сол оңтүстік өңірден он бір 
адамның ішінен Жоғарғы Совет депутаты боп сайланды. Соның 
өзі-ақ ол өлкеде оның абыройлы, сыйлы болғандығын көрсетеді. 
Қазір Кеңес Қазақстандағы ең ірі фармацевтік қоғамды басқарады, 
“Қазфармацевт” акционерлік қоғамының президенті. Іскер, өз ісін 
жете білетін азамат. Ондай азаматпен аралас-құралас жүру адамды 
үнемі демеп, жігерлендіріп отырады. 

Мәскеу “өзбек ісі” дегенді өздерінше дәлелдеген соң, енді 
“қазақ ісі” дегенді де дәлелдеп шыққылары келді. Әйтеуір, ақ болған 
соң, бәріміз аман қалдық. 

Олар Қонаевты да ақша жеген етіп көрсетуге тырысты. Жетпіс 
жылдығын атап өтуге жұмсалған ақша, түсірілген кинофилім көп 
сөз болды. Кинофилім үшін Олжасты да біраз әуреледі. Ал 
Димекеңде жетпіс жылдығына жұмсалған ақшалардың барлық 
құжаты бар боп шықты. Өкіметтен дүние жемек тұрмақ, өз дүниесін 
өкіметке беріп келгені анықталды. Қалалық балабақшаға пионино, 
екі кілем, бірнеше ваза, сурет, тағы басқа да заттарды тегін берген 
екен. 

Арнайы білімі бар заңгерлер емес, жауабын жай қатардағы 

адамдар-ақ бере салатын қарапайым нәрселерді мемлекеттік 
қылмыс етіп көрсетуге тырысушылар бүкіл жағдайды тышқан 
аулаған тіршілікке айналдырып жіберді. Кісілік, адамдыққа лайық 
әрекет сияқты ірі мінездер болмай кетті. Билік пен мансапқа өзгеге 
ор қазуға өте шебер жағымпаздар, ұрдажықтар отырып қалған заман 
болды. 

1937-жылы ағаларымызды қандай әдіспен халық жауы етіп 
шығарғанын шамалап біліп қалған тұсымыз сол жылдары болды. 
Әдісі, айласы, жала құрастыруы сол жылдардағыдан айнымайтын 
секілденді маған. 

Үлкен бастық болған кезіңізде адамгершілікті ту қылсаңыз, 
адамгершілікті биік ұстайтындар атқа мінеді екен, ал адамгершіліктен 
гөрі айлакерлікті демеп басқарсаңыз, айлакерлер де қаулап шыға 
келеді екен. Басшының ықпалы, ұстаған бағыты дегеннің пайда- 
зиянын сол жылдары таразылағандай болдым. 

Әйткенмен, әдіс-айласы, сыртқы формасы 1937-жылға ұқсап-ақ, 
тұрғанмен, ол жылдардан гөрі мәдениет пен кісіліктің өскендігін де 
байқадым. Бір-екеуі болмаса, органның адамдары негізінен менімен 
сыпайы, мәдениетті сөйлесті. Ким сияқтылар жанашырлығын да 
жасырған жоқ. 

Кейбіреулер шындықты анықтайық деп тырыспай, қайта 
қайтсек қылмыскер қып шығарам деп те жанталасты. Өйткені біз 
қылмыскер боп шықсақ, жоғарыдан бұйрық бергендерге жақсы 
көріну мүмкіндігі туар еді. 

Мені Дүйсетаймен үш рет беттестірді. Үшінші рет беттестіргенде 
Егеубаев деген республикалық прокуратураның тергеушісі: 

-- Тек орысша сөйлесе беріңіздер, - деді өзінше бізге ерік 
беріп. 

Құдай сақтап мылтықты өз ақшамызға сатып алғанымыз 
анықталды. Егер ақшасыз, бір-бірімізге қазақы жолмен достықпен 
сыйладық десек, пара берді деп жабыса кеткелі тұр. Сөзден 
жаңылдырып, сол ыңғайға итермелегендерінен, әйтеуір, дәнеңе 
шықпады. Бәле-жаладан басымыз зорға аман қалды. 

Құрылыс жөндеу техника комбинатының бас деректірі 
Минибеаев деген кісі еді. Меңдібаев оған: 

-- Қапшағайға қалалық атқару комитетінің төрағасы болып 
бар, - дейді. 

Минибгев екі күн ойланады. Өзінің шешесі орыс және әйелі 
де орыс болатын. Екі күн ойланған соң Меңдібаевқа: 

-- Осы орнымда-ақ істей берейін де, -депті. 

Содан көп ұзамай аяқ асты үстінен арыз түседі. Арызды 
обкомның нұсқаушысы келіп тексереді. Қызметке жаңа келген жас 
жігіт екен. 

-- Арыздағы жағдайлар дәлелденбеді, - деп қорытынды жазып 
апарыпты. 

-- Ей, қалай тексергенсің сен? Не жолы осы уақытқа дейін 
үйін бір рет жөндетпепті? - депті Меңдібаев. 

Содан кейін үйін тексертіпті. Үйіңді қалай, кімге, қаншаға 
жөндеткеніңнің квитанциясын көрсет депті. Ол кез түгіл, қазір 
кім квитанция алып үйін жөндетеді. Сонымен, Минибаев сөгіс 
алып Шығыпты. 

Мейлі ғой. Минибаев сөгіс алғаннан, сөгіс алмағаннан халыққа, 
өкіметке, әділдікке қандай пайда түседі деймін-ау. Біреуді жазалау 
мен қудалау басшыға не береді? Басшының негізгі жұмысы басқару 
болу керек қой. Басшының қылығы басшыға лайық, өсекші әйелдің 
қылығы өсекшіге лайық емес пе? Биіктік пен төмендіктің өз деңгейі 
бар ғой. Алайда, төмендікті, яғни төмен қылықты биік етіп 
көрсеткісі келетіндер де болады екен. Солардың біразын сол 
жылдары көрдім. 

Қазір ойлап отырсам, заманның осы беталысына біз тәуба 
деуіміз керек сияқты. Аумалы-төкпелі, дау-дамайлы кезеңді бастан 
кешіп, тәуелсіз мемлекет құрып жатырмыз. Құдайға шүкір, 
кемшілігіміз де, жетістігіміз де баршылық. Ал егер билік басында 
3.Камалиденов бола ма, Меңдібаев бола ма, тағы басқалар ма, негізгі 
басқару әдісі ел-жұртты қорқытып, жасытып басқару болса, біз 
қазір мемлекетті құру емес, құрту жолында бір-бірімізді қырып- 
жойып жатпас па едік. Елдің ел болуынан гөрі өзінің белгілі болуын 
көздеп сөз еместі сөз қып, дау еместі дау қып, мәселе жоқ жерден 
мәселе туғызып жатқандар қазір де жетерлік. Кімнің де болса басты 
міндеті -- солардың қатарына қосылып қалмау. Өкпе, реніш қай 
заманда да, қай кезде де болады. Алайда ел болу, ел болмау сияқты 
сын кезең ылғи туа бермейді. Мұндай жеме-жемге тап келгенде ер 
жігіт ерлік жасайды, ез жігіт ездігін істейді. Ездіктен құдай сақтасын! 
Ез өзінің ездігін ерлік деп санаса, ең қауіптісі -- сол. 

Кез келген күрес -- ел мен елдің, адам мен адамның саяси 
күресі -- елдің игілігіне бағышталмай, жеке адамдардың мансабы 
үшін күресіне айналып кетпеуі керек. Әділдік дегенді ұран қып 
күресушілердің көбі елдігімізді әлсіретіп жатыр. Басты мәселе, 

қосалқы мәселе дегенге білімді, зиялы дегендердің өзінің ден қойып 
жатқаны шамалы. Білімділерде бірлік болмай жатқанда, білімсіз 
тобыр елді тура жолға бастай алған заман тарихта болған емес. 
Басшы бас бола білгенде ғана халық өзінің халықтығын таныта 
алады. 

Саяси күрес пен билік үшін күрес белең алып тұрған тұста 
мені саяси күреске шақырушылар көп болды. 

-- Кеше ғана республикалық басқарудың ең биік эшолонында 
болдыңыз, Сіз бізге қосылсаңыз болды, қара жұмысын өзіміз-ақ 
атқарамыз, - десті. 

Мен бірақ олардың бірде-біріне ыңғай бергем жоқ. Рас, мен 
әлдекіммен саяси бәсекеге түссем, айтатын шындықтарым, білетін 
фактілерім, елді иландыратын әңгімелерім бар-ақ. Бірақ одан елге 
пайда келер-келмесіне өз көзім анық-қанық жетпейді. Сондықтан 
ел тыныштығын бәрінен биік қойдым да, қалған нәрсенің бәрін 
көнбіс мінезіммен көміп тастадым. 

Қызметке өзі көтерген Қонаев қызметтен өзі алып тастағанда 
да өкпе айтып, ашу білдіргенді жөн көрмедім. “Жарайды, заманның 
саяси бөрілері жан-жағынан анталап жатқанда, көп жыл дәмдес- 
тұздас болған, ұстаздығы мен қолдауын, әкелік мейірімін көрген 
кісіге мен де өкпе білдіріп жатсам, ондай бәтуасыз араздық елге 
еш пайда бермес. Ел үшін, елдің бірлігі үшін өз басы қиянат көрсе 
де үндемейтін бір адам, ең болмағанда бір адам болуы керек қой 
деп ойладым. Сол адам мен-ақ болайын,” -- деп бел будым. Сол 
буған белімді, сол алған шешімімді әлі бұзбай келем. 

Қандай қиын жағдайға да шыдауды, қандай қиын жағдайда да 
төзімді болуды, өз қиындығыңды біреуден көрмеуді маған бала 
жасымнан шешем үйреткен. Өмірдің аты бәрібір өмір. Одан күдер 
үзуге бола ма? Әкем соғыстан қайтпаған соң, мені өзі тәрбиелеп, 
өзі өсірген. Осы күніме, осы дәрежеме ең алдымен шешем жеткізді. 
Бәрі со кісінің арқасы. Сол шешем 86 жасында 1995-жылы дүниеден 
қайтты. 

Құдайға шүкір деп айтсам, өз отбасым, балаларымның отбасы, 
құда-жекжат, дос-жарандарым жанымды жүдеткен емес. 
Академиктер Камал Ормантаев, Төрегелді Шарманов, Көбей 
Нәрібаев, Кенжеғали Сағадиев сынды қазақтың мақтаулы 
азаматтары пікірлес, ниеттес болып, үнемі аралас-құралас жүреді. 
Озық ойлы, мәдениетті адамдармен араласу кісіні рухани биіктетеді. 
Сондықтан мен олардың ортасында жүргенде, өзімді оқып, үйреніп 
жүрген адамдай сезінем. Адам өмір бойы өсуге, өзін өзі мәдени 

дамытып отыруға тиіс екенін мен солардың әңгіме-сұхбаттарына 
араласуда айқын түсінем. 

Бұл естелікті оқыған жұрт әкемнің де, шешемнін де жағдайын 
түсінер. Әкеме байланысты алып қашпа сөздің төркіні жоқтығын 
да шамалар. Шешенің ғана тәрбиесімен өскен мендей-мендей дара 
балалар соғысқа дейін де, кейін де қазақ отбасында жиі кездеседі. 
Солар мені жақсы түсінеді. 

Енді шешемнен үйренгенімді балаларымның бойына сіңдіруге 
тиіспін. Алғаныңды бере білуден артық адам үшін қандай биік 
қасиет бар? Қарыздар боп кеткеннен құдай сақтасын! 

Құдайға шүкір деп айтайын, бала-шағам мен немерелерімнің 
ортасында мен ең бақытты адамдардың бірімін. Тұңғышым Мұқан 
1961-жылы туған. Қазір кәсіпкер, Лаура атты қызы бар. Айгүлім 
1962-жылы туған. Әсел, Елдана деген қыздары бар. Физика- 
математика ғылымының кандидаты. Ағылшын тілін меңгерген. 
Күйеу балам Ержан да философия ғылымының кандидаты. 
Әселжаным бір жыл Америкада оқып келді. Мұхтар 1965-жылы туған, 
ол да экономика ғылымының кандидаты. Рахман деген ұлы, Динара 
деген қызы бар. 

Балаларымның анасы, немерелерімнің әжесі Кербез де 
экономика ғылымының кандидаты, доцент. 

Кербездің де, менің де ең үлкен міндетіміз, ел алдындағы да, ата- 
ана ретіндегі де ендігі борышымыз -- балаларымыз бен немерелерімізді 
халқы үшін қызмет жасауға баулу. “Өмір жолы -- тар соқпақ” екенін 
талмай-жалықпай үйрету. 

Мен бұрын-соңды естелік жазып, өткен-кеткенді өз пікіріммен 
баяндап көрген кісі емес едім. Қонаев үшін қолыма қалам алмауым 
күнә сияқты болып сезіндім. Жазу үстінде де ұзақ ойланып, 
толғандым. Өйткені мен ол кісімен жақсы араластым, қасында 
жүрдім, тәрбиесін алдым, жақсылығын көрдім. Білетіндер де, 
білмейтіндер де бас салып жазып жатқанда, менің үндемей қалуым -- 
адамгершілік парыздан аттап кеткен секілденіп сезіндім. Сондықтан 
да қолыма қалам алып отырмын. Жалпы қазақстандықтар секілді, 
көп жыл бойы Қонаевты мен де сырттай білдім. Республика 
басшысын естімей, білмей өмір сүру мүмкін де емес қой. Комсомол 
ұйымының аудандық, облыстық дәрежедегі бірінші хатшысы, 
Орталық Комитеттегі басшыларының бірі бола жүріп әр түрлі 
жиындарда, салтанатты мәжілістерде ол кісіні басқалардан жиірек 
көруге мүмкіндігім болды. Көп басшының қатарында анда-санда 
амандасып та қалып жүрдім. Бірақ оның бәрі ресми сыпайылықтың 
қалыптасқан дәстүрі ғана болатын. 

1971-жылы 27-желтоқсанында, дәл туған күнімде, мен Алматы 
қаласының Совет аудандық партия комитетінің бірінші хатшысы 
болып сайландым. Бұрын мұнда істеген Ғибат Мырзағалиев 
қалалық партия комитетіне хатшы болып ауысты да, орнына мен 
келдім. Бұл -- бұрынғы Сталин ауданы. Атының өзі-ақ ірі, іргелі 
аудан екендігін аңғартып тұр емес пе? Алматыда бұрын екі-ақ аудан 
болған: бірі -- осы Сталин де, екіншісі -- Фрунзе ауданы. Қазіргі 
көп ауданның бәрі -- осы екі ауданнан енші алған. 

Ол кезде Совет ауданында (қазіргі Алмалы ауданы) 19 мың 
коммунист есепте тұратын. Ондай партия мүшесі көп сол кездердегі 
көп облыстық партия комитеттерінде де кездесе бермейтін. 
Астанадағы бірнеше жоғарғы оқу орындары, министрліктер мен 
республикалық дәрежедегі түрлі мекемелер, ірі кәсіпорындар, 
мәдени орындар шоғырланған болатын. Бір сөзбен айтқанда, 
салмақты, салиқалы аудан болатын. Қазақстан Орталық партия 

комитетінің, Министрлер Кеңесінің лауазымды қызметкерлері де 
осы ауданның есебінде тұратын. Беделі де бар, жауапкершілігі де 
мол қызметке отырғандығымды осы деректердің өзі де аңғартса 
керек. 

1972-жылы СОКП Орталық Комитетінің көкек айындағы 
қаулысы коммунистерге жаңа үлгідегі партия билетін ауыстырып 
беруді міндеттеді. Қазақстан КП Орталық Комитетінің бірінші 
хатшысы, Кеңес Одағы Коммунистік партиясы Орталық Комитеті 
Саяси Бюросының мүшесі Д.А.Қонаевтың партбилетін ауыстыру 
біздің партия ұйымы үшін үлкен жауапкершілік еді. Қатардағы 
партия мүшесінің билетін ауыстыру кезінде қате толтырылып қалса 
акт жасап, басқа билет жазып беруге болар еді, ал Қонаевқа 
берілетін билет бір-ақ дана, нөмірі -- 00000011, яғни арнайы 
жіберілген 11-і нөмірлі билет. Әрі қатесіз, әрі әдемі жазумен 
толтырылуы тиіс. Ол билеттің жауапкершілігін қазіргі жастар түсіне 
қоймас, бірақ сол кезеңде өмір сүрген, қызметке араласқан әрбір 
адам ол кездегі партбилеттің мәні мен маңызын әлі ұмыта қоймаған 
болар! 

Сәл ақау жіберу -- саяси қате есебіңде бағаланатыны сөзсіз. 
Сондықтан кімнің беделді қызметте отырып абыройдан жұрдай 
болғысы келеді дейсің, республика басшысының партбилетін 
ауыстыруға айрықша мән беріп, айрықша мұқият дайындалдық. 
Қайта-қайта телефон соғып, нұсқаулар беріп, Мәскеу де үлкен 
мән берді. 

Қонаевтың партбилетін ауыстыру салтанатына Алматы 
облыстық партия комитетінің бірінші хатшысы Асанбай Асқаров, 
Алматы қалалық партия комитетінің бірінші хатшысы Федор 
Мочалин, Республика Орталық партия комитетінің хатшысы 
Василий Севрюков, бөлім меңгерушісі Оразай Батырбеков, Алматы 
қалалық партия комитетінің екінші хатшысы Ізбасар Балтағұлов 
жөне Совет аудандық партия комитетінің бюро мүшелері қатысты. 

Дегенмен, қатты толқыдым. Сабырлы болайын деген сайын 
дегбірім қашты. Бірақ бәрін де сыртқа шығармауға, сыр бермеуге 
тырыстым. Димекеңе партбилет талсырар алдында қысқаша сөз 
сөйлеп, партиялық рәсіммен шын жүректен құттықтадым. Кеңес 
Одағы бойынша он бірінші нөмірлі партбилетті Димекеңе қол 
соғып, қошамет көрсету үстінде табыс еттім. 

Димекеңді жақыннан көріп, тұңғыш рет қасына келіп қолын 
алып, құттықтағаным осы күн. Сөйлесіп, алғашқы ағалық ақылын 
тыңдағаным да дәл осы күні болды. 

Келгеннен-ақ сынай көз тастап, бар қимыл-қозғалысымды 
бақылай қарап отырды. 

-- Жас екенсің, айналайын, жастар өсуі керек. Болашағың әлі 
алда. Үлкен қалалық ауданды басқарып отырсың. Мұндай маңызды 
жерлерде өзің сияқты жастар істеуі керек, - деді Димекең. 

Сол сөзі есімнен еш кеткен емес. Үлкен кісінің маған берген 
батасы тәрізді. Сонан соң менен ептеп қала жағдайын сұрады, 
сөйте тұрып артынша мені қаланың жағдайымен өзі таныстырып 
кетті. Жұмысты қалай істесе тиімді болатынын айтты. Сол арада 
отырып ол кісі темекі тартты. Бұрын ол кісінің темекі шегетінін 
естімеппін де, көрмеппін де. 

Кейінгі істеген жерлерімде Димаш аға өзі тікелей басшылық 
жасап, тікелей бақылап жүретін қызметтерде болдым. Сол кездерде 
ол кісіні әр қырынан танып, жан-жақты біле түстім. 

1975-жылы қаңтарда Алматы қалалық атқару комитетінің 
төрағасы қызметіне сайландым. Көп жылдар бойы осы қызметте 
істеген Есен Дүйсенов деген кісі зейнетке шықты да, орнына жас 
адам керек болып, менің кандидатурам өтті. Сол кездің заңдылығы 
бойынша мені алдымен облыс басшысы А.Асқаров шақырды. 

-- Бірнеше кандидатураны қарадық. Ақыры саған тоқталдық, - 
деді ол кісі. -- Бірнеше жыл қаланың орталық ауданын басқардың, 
тәжірибең бар. Астананың құрылысын басқару үшін сен сияқты 
барлық министрлікті білетін, олармен байланыс, таныстығы бар 
адам керек. 

Содан кейін Министрлер Кеңесінің төрағасы Бәйкен 
Әшімовпен әңгімелесуден өттім. 

-- Жассың ғой. Жолың болсын! - деп, ол кісі де қолдау көрсетті. 
Бірнеше лауазымды адамның әңгімелесуінен өтіп, Д.А.Қонаевтың 
тікелей қабылдауына келдім. Ол кісі ерекше ілтипатпен, бұрыннан 
таныс-біліс адамдай жылы шыраймен қарсы алды. 

Мен бұл қызметте үш жыл төрт айдай істедім. Осы аралықта 
Димекең мені өзіне жиі-жиі шақырып, телефонмен де күн сайын 
дерлік сөйлесіп тұратын. Мені көргісі кеп, сөйлескісі кеп 
түрғандықтан емес, әрине, Алматы үшін, Алматының болашағы 
үшін, сәулетті қаланың көркеюі үшін құрылыс жұмыстарын тікелей 
қадағалап, барлық жұмыс қорытындысын тікелей біліп тұру үшін 
шақыратын. 

Димекең әсем Алматыны айырықша жақсы көретін, сүйетін. 
Күнделікті өз жұмысын тікелей астананың шаруашылығынан 

бастайтын. Мен жұмысқа кіріскенімде көбінесе бірінші телефонды 
Димекең соғатын. 

-- Қаланың жағдайы қалай? Нан жеткілікте ме? Ет, сүт 
баршылық па? - деп, барлығын да егжей-тегжейіне дейін біліп 
отыратын. 

Астананың атқару комитетіне сайланғаннан кейін өз 
жұмысымды неден бастасам екен деп іштей жоспарлап жүргенімде 
Димекең өзіне шақыртты. Облыс бастығы Асанбай Асқаров, 
Орталык Комитеттің құрылыс жөніндегі хатшысы М.Ықсанов 
катысты. 

-- Алматының сейсмикалық жағдайын білесіңдер, -- деді 
Қонаев.- Бірақ мұндай сейсмикалық аудандарда да көп қабатты 
үйлер салуға болады екен. Тек оның технологиясын сақтау керек. 
Жиырма бес қабатты ғимаратты тұңғыш рет біз салсақ па деп 
отырмыз. Қалай қарайсыңдар, тәуекел етеміз бе, жоқ па? Соның 
бәрін ойластырып, он бес күн ішінде нақты ұсыныс жасаңдар, - 
деді. 

Осы тапсырма менің қалалық атқару комитетіндегі тұңғыш 
атқарған ісім боп шықты. Әрине, мұндай жауапты іске асқан 
жауапкершілікпен қарамасаң беделің де болмайды. Сондықтан да 
Димекеңнің бұл тапсырмасын жүз ойланып, мың толғанып барып, 
Димекеңнің өзі айтқандай “тәуекел” деп қолдадым. 

Кейін Алматы облыстық партия комитетінің бірінші хатшысы 
болып жүргенімде де көзім жетті. Алматы қаласының бірде-бір ірі 
құрылысы Димекеннің араласуынсыз шешілген емес. Барлық жаңа 
құрылысты ол кісі жеке-жеке қарайтын. Өзі салмақпен түсіндіретін, 
өзгені де ыждаһатпен тыңдайтын. 

Димекеңнің ерекше қасиеті -- адамдардың аты-жөнін толық 
білетін, ұмытпайтын. Зауыттағы цех бастықтарын да, ұжымшар, 
кеңшар басшыларының да аты-жөндерін толық білетін. Оларға 
ерекше ілтипатпен, жылылықпен қарайтын. Үй-жаймен қамтамасыз 
етіп, жағдайларын біліп, үнемі қамқорлық жасап отыратын. 

Астанада салынуға тиіс айрықша ірі обьектілердің жобасын 
жасау үшін кейде жабық, кейде ашық конкурстар өткізілетін. 
Сондайда жобасы қабылданбай қалған архитекторлардың да көңілін 
қалдырмайтын: “Сенің жобаң жарамай қалды” деп қатты кетіп, 
батыра айтпайтын. Өзіне ұнаған жобаны сыпайылап қана сездіретін 
де: 

-- Мынаған мыналардың жақсы жерін қосып, жетілдіріп 

жасаңдар, қалған жұмыстарды да тастамаңдар, пайдаланыңдар, - 
дейтін. 

Менің бағдарлауымша, Қонаев қазаққа құдай берген адам 
болды. Ол кісінің экономиканы білуі де, басқару тәсілі де, 
адамгершілік қасиеті де -- бәрі бірін-бірі толықтырып, ол кісіні 
ерекше қасиетті етіп көрсететін. Өмірді білген, өмірден түйген, 
сәтті жағдайда да, сәтсіз жағдайда да сабыр сақтай білетін адам 
еді. Соншалық биік дәрежелі қызметті атқара отырып қызмет үшін 
адамдарды кудалап, қуғындамайтын. Қызметтен босатып, қаңғытып 
жіберу деген ол кісіде болмайтын. Сондайда адамдардың тағдырына 
аса мұқият қарайтын. “Бәленшені қызметтен босату керек” деген 
ұсыныстарға ылғи: “Сендер мұның ар жағында адам тағдыры бар 
екенін ұмытпаңдар. Қандай себеп барын анықтаңдар”, - деп 
отыратын. Кінәлі кім екеніне әбден көз жеткізуді талап ететін. 

Егер ішіп-жеп қойған ештеңесі жоқ болса, ол адамды өз 
қабілетіне қарай басқа қызметке орналастыруды жөн санайтын. 
“Оның да бала-шағасы бар, адамдық ар-намысы бар, далада 
қалмасын” дейтін. 

Қанша сабырлы, жинақы болғанымен де, қажет жағдайда 
Димекең принципті, талапшыл еді. Жауапкершілікті өзіне ала 
білетін. Күйіп-пісіп, күйгелектеп, өзгені де күйдіріп-пісіріп 
берекесін алмайтын. 

Кейде жіберген кемшіліктер үшін Мәскеу Қонаевты да қатты 
жазалайтын. Ондайда кей басшыларша келе сап елді дүрліктіріп, 
өз ашуын езгеден алмайтын. Өзі жаза алып келген кемшіліктері 
болса байыппен түсіндіріп, оны қалай жою керектігін басқаларға 
сабақ ретінде ескерте кететін. Күтпеген шешім, ойда жоқ тосын 
әрекет, себепсіз біреуді алып тастау, түсініксіз жағдайда әлдекімді 
жоғарылатып жіберу сияқты шұғыл істерді Димекең ұнатпайтын. 
Үнемі ойланып, ой елегінен өткізіп, ылғи сабыр мен сыпайылығын 
сақтай отырып барып шешетін. 

Әлденеге риза болмай ренжігенін ол кісі көбінесе ала көзімен 
қарап сездіретін. Қатты сөз айтып, қорлап, жекіп-ұрыспайтын. 
Қатты жеку дегенді білмейтін. Маған телефон соққанда үнемі: 
“Кенеке қалай” деп бастайтын да, жайдары, жаймашуақ сөйлесетін. 
Ал егер: “Аухадиев, анау неге олай?” деп бастаса-ақ мен жайында 
бір жайсыз мәлімет жеткенін, не болмаса бір кемшілігімді біліп 
қалғанын сезе қоятынмын. 

Қаншалық үлкен қызметте жүрсе де әлденеге ренжігенде, 

немесе әлдекімге кейігенде ырқынан тыс боқтап жіберетін 
адамдарды көп кездестірдім. Боқтап жібергенді қарапайымдылық 
санайтындардың да талайын білем. Қаһарлы, қатал басшы болам 
деп боқтайтындар да бар. Бірақ қандай жағдайда да Қонаевтың 
балағаттап сөйлегенін естіген емеспін. Жас кезінде жұмысшылардың 
нағыз ортасында болды, солармен бірге қиналды. Боқтампаз боп 
саналатын солардың ортасында да “бұзылмай” шыққаны қайран 
қалдырады. 

Бір жылы қыркүйек айында-ақ қар жауып, Ақмола астығының 
40 пайызға жуығы жиналмай, қар астында қалып қойды. Ал, 
республика астығының көбін беретін де осы облыс. Жоспардың 
орындалмайтыны үшін Мәскеуден оңды сөз естімейтіні -- бәрі 
белгілі. Бірақ Қонаев облыстың басшысы Н.Е.Морозовқа бірде- 
бір жазғыру сөз айтқан жоқ. Табиғаттың тосын мінезі үшін түк 
жазығы жоқ басшыны жөнсіз кінәлап, талқылап жатпады. Бәрін 
түсініп, қайта оған көмек көрсету қажет деп білді. Басшының 
білгірлігі, сезімталдығы сондай-сондай жағдайларда-ақ сезіледі-ау, 
сірә. 

Д.Қонаев жайлы шағын естелік жазып, сонымен бар білген- 
көргенімді бітіре қоямын деген ойым жоқ. Мен ол кісімен өле- 
өлгенше араласып тұрдым. Арада небір жағдайлар өтсе де, 
отбасыммен барып-келіп, ағалық-інілік қатынасымызды үзгеміз 
жоқ. 

1986-жылдың 16-желтоқсанынан кейін Қонаевтың жай-күйін, 
күнделікті жағдайын мен бір кісідей білем, бәрін өз көзіммен 
көрдім, көбін өз құлағыммен естідім. Бірақ оның бәрі бөлек әңгіме, 
арнайы талдап жазуды қажет етеді. 

Қайтыс боларынан екі күн бұрын Талдықорғанға кетерінде 
біздің үйге ең соңғы рет қонақ болып кетіп еді. 

-- Жұма күні жол жүремін, сенікіне бейсенбі күні сағат бірде 
барайын, - деген. 

Ол кісі қонаққа түс кезінде баратын. Шақырылған жерге біздер 
он-он бес минут бұрын баратынбыз. Ал ол кісі дәл бір кезінде 
кешікпей келетін. Он-он бес минут отырғаннан кейін бәріміз ол 
кісінің қызметін ұмытып, әңгіме үстінде емін-еркін күліп-ойнап 
қалатынбыз. Осы жолы да сөйтті. Дәл түскі сағат бірде келді. 
Көңілді отырды. 

Димекеңнің жымия қарап, мейірлене сөйлегенін мен 
ешқашанда ұмыта алмаймын. Ондай мейірбан адам, мейірімді 

басшы туа да бермейтін шығар. Жиырмасыншы ғасырда бейбіт 
елді басқарып үлкен абыройға жетті. Еңбегімен, адамдық қасиетімен 
жетті. 

Қазақ кезінде Қонаевымен мақтанды, ал Қонаев өле-өлгенше 
қазағымен мақтанып өтті. Қазақтың кейбір әпербақандары қаншама 
ғайбатты сөйлеп, қиянат жасап, қиялап жала жапқанымен 
кешірімді, кең Қонаев жалпы қазақты жанындай сүйіп, жақсы көріп 
өтті. Ол қазаққа өкпелеген жоқ. Өзі жақсы көретін қазақтың бірі - 
Мұхаметжан Тынышбаевтың 115 жылдығын атап өтуге барған 
сапарында ойда жоқта оралмас сапарға аттанды. 

Сергек жүретін, ширақ қимылдайтын, бірақ сабырмен, 
ақылмен, кішіпейілділікпен ел басқарған Қонаев бәрімізге қандай 
жағдайда да адал адам болудың, елге адал қызмет жасаудың үлгісін 
көрсетіп кеткендей. Қонаевтың үлгісі -- қазақтың қасиеттілігі. 

“Елу жыл ел ағасы” 


Естеліктер..., Алматы, 
“Санат”, 2002ж. (29-327-0) 


ХАЛЫҚҚА ҚАЛТҚЫСЫЗ ҚЫЗМЕТ ЕТУДІҢ ӨНЕГЕСІ 


Құрметті халайық! Бүгін еліміздің бір туар адал перзенті 
Д.А.Қонаевтың есімін ардақтап, әруағын сыйлап едәуір шаралар 
өтіп жатыр. 

Қазақтың қалың қаймағы шоғырланған Шымкент қаласының 
қақ төрінен, өздеріңіз білетіндей бірнеше жыл бұрын Димекеңе 
ескерткіш орнатылған. Ол ескерткіш қаланың түстігімен теріскейін 
жалғастырып жатқан кең, әрі ұзын Димекеңнің атымен аталған 
даңғылда орналасқан. Өтіп жатқан бүгінгі шаралар осы ескерткішке 
гүл шоқтарын қоюдан басталды. 

“Өлі риза болмай, тірі байымайды” -- деген ғой атам қазақ. 
Жарықтық Димекеңді көзі тірісінде пір тұтқан Оңтүстік Қазақстан 
облысының жұртшылығы, оны басқарып отырған облыс әкімі Болат 
Жылқышиев, қала, аудан басшылары қолдап есімін ерекше 
әспеттеп Шымкентте мәдени-мемореалдық мұражай ашылып 
жатыр. 

Осы ғылыми-теориялық конференция да сол шаралардың 
жалғасы. Өздеріңізге белгілі осыдан үш жыл бұрын Димекеңнің 90 
жылдығын атап өттік. Көп жерлерде қалаларда, ауылдарда Қонаевқа 
ескерткіштер қойылды, көшелер мен мектептер, өндіріс орындары 
ол кісінің есімімен аталды. Осы шаралардың барлығына жол ашып 
берген 1994-жылы арнайы шыққан еліміздің президенті 
Н.Ә.Назарбаевтың указы болды. Осыған байланысты Алматыда 
Қонаев даңғылы, музей ашылды, Тау-кен институтына есімі берілді. 

Бүгін халықаралық Д.А.Қонаев қорының облыстың бөлімшесін 
Димекеңнің көзі тірісінде алғашқы басқарған Төкең, Төлепбек 
Назарбеков ағамызды еске алып, атын ерекше атап өткеніміз дұрыс 
деп ойлаймын. 

Әрине, үлкен істің басында әрқашан да сол істің тетігіне 
жететін, оны бастап аяғына дейін алып баратын, сол іске 
жауапкершілікпен қарайтын үлкен жүректі азамат, азаматтар болды. 
Сондай азаматтың бірі Д.А.Қонаев қорының Шымкент облыстық 
бөлімшесінің президенті Бақтияр Әжібеков ағамызға алғыс сөзіміміз 
ерекше. 

Сөз жоқ, атқарылып жатқан қыруар істердің бәрін болаттай 
бірлігі бар, ырыс қонғандай ынтымағы жарасқан Оңтүстік 
Қазақстанның халқы көтерді. Елдің ертеңі болатын және бүгін 
бүкіл ел боп жұмылған сауап-тірліктің қадіріне жетіп, қасиетін 
таныған іскер азаматтар осындай ізгіліктің басы-қасында болды. 

Мен осы мінберді пайдалана отырып Әжібеков Бақтияр 
ағамызға және атын атап, түсін түстемей-ақ қоятын Димекеңнің 
әруағын тірілтіп жүрген барша азаматтарға “Халықаралық 
Д.А.Қонаев” қорының атынан шынайы ризашылығымды жеткізуге 
рұқсат етіңіздер. 

Біз “Жақсының жақсылығын айт -- нұры тасысын” деумен 
бірге сіздердің тәуелсіз еліміздің нағыз патриоттарын, Димекеңдей 
адал ұлдары мен қыздарын тәрбиелеуде орасан зор іс тыңдырып 
отырғандарыңызды орынды мақтан етеміз. 

Димаш Ахметұлын исі қазақтың ерекше жақсы көріп, айрықша 
құрмет тұтуын ол кісінің тек қызметімен өлшесек -- ол біздің 
білместігіміз болар еді. Рас, Димаш Ахметұлының өсу жолы да 
айрықша ден қоюды қалайды. Қоңыратта қарапайым мастер, цех 
бастығы, бас инженер, Риддерде ірі өндіріс ошағын дөңгелеткен 
директор, 10 жыл Министрлер Кеңесі төрағасының орынбасары, 
Республика Ғылым Академиясының президенті -- (Қаныш 
Сәтбаевтан кейін) міне, мұның бәрі Димекең үшін өміртану, 
қоғамдық жүйені зерделеудің ара-қатынасын таразылаудың, кімнің 
кім екенін білудің, яки адамтанудың мектебі болды. Қазақстанның 
Министрлер Кеңесінің төрағалығы, Республика партия ұйымының 
бір емес, екі қайтара ширек ғасыр басқару; дүние жүзіндегі ұлы екі 
держава болса, соның бірі -- Кеңес Одағының Коммунистік 
партиясының ең биік тұғыры -- Саяси бюросында ұзақ жыл үздіксіз 
мүше болу -- бұл Димекеңнің басқа бірде-бір қазақтың маңдайына 
жазбаған бақ, бақ қана емес, ол қазақ халқының қайта өркендеу 
дәуірі болды. 

Өткен ғасырда Қонаевқа дейін Республика басшылығында 
Мирзоян, Шаяхметов, Оңдасынов сынды, тағыда басқа азаматтар 
аянбай еңбек етіп өтті. Дегенмен республиканың экономикасының 
ерекше өркендеп, мәдениетінің көркейген кезі Қонаевтың 
басқарған уақытына тура келді. 

Оған мынадай деректерді келтіре кеткеніміз жөн деп ойлаймын. 
Димекең Республикаға басшылық жасаған 1955-жылдан 1986-жылға 
дейінгі аралықта, ресми құжаттарға сүйенер болсақ, Республика 
экономикасы қарыштап өскеніне көз жеткізер едік. Осы кезең 
ішінде республикада өнеркәсіп өндірісінің көлемі 8,9 есе, 
ауылшаруашылығында -- 6,2 есе, құрылыста -- 8 есеге жуық өсті. 
Яғни, өзінің экономикалық потенциалы жеті бірдей Қазақстан, ал 
өнеркәсіп өндірісінің көлемімен есептегенде, 8 Қазақстан салды. 
1959-жылы Қазақстанда 2 миллион 787 мың қазақ болса, 1987- 

жылы 7 миллионға жетті. 1976-жыл мен 1987-жыл аралығындағы 
10 жыл ішінде жүздеген елді мекен, 68 жұмысшы поселкасы, 43 
қала бой көтерді. Оның ішінде осы облыстағы Кентау, Жетісай, 
Ленгір сияқты қалалар бар. 

Сіздердің назарларыңызды және мынаған аудара кеткім келеді. 
1916-жылы қазақ жерінде 18 миллион 364 мың қой болған екен. 
Тек 1955-жылы ғана 17 миллионнан сәл-пәл ғана асты. Ал, 1986- 
жыл Қазақстанда қой 36 миллионнан, мүйізді ірі қара 9 миллионнан 
асты. 

Тың туралы сөз болған жерде ел ішінде кейбіреулер әр түрлі 
алып-қашты әңгімелерді айтады. Несін айтасың, республика 
қалайда миллиард астық пұт беру үшін шаруашылықтағы тұқым 
мен жем қалдырмастан, өндірген өнімін түгел сыпырып алады- 
мыс. Бұл барып тұрған қателік. Қарапайым есепке жүгінсек 
мемлекетке миллиард пұт астық тапсырылған жылдары ең кемі 
27-28 миллион тонна, кей жылдары 34,5 миллион тоннаға дейін 
астық өндірілетін. Жиналған осы астықтан 1 миллиард пұт немесе 
16,4 миллион тонна ғана астық қажет болатын. Міне, осы жерден- 
ақ республика шаруашылықтарының мұқтажы үшін қанша астық 
қалатынын оп-оңай шығарып алуға болады. 

Әрине, бұның бәрін мен не үшін айтып отырмын? Шындық - 
уақыттың қоқысы емес. Заман өткенді қаралаумен, жақсымызды 
даттаумен, барымызды жоққа шығарумен бағасы артпайды. 

Барымызды базарлап, игілімізді ізгілікпен жалғастыру арқылы 
әділдік салтанат құрады. Бүгін ел еңсесін көтерсе, тәуелсіздігіміз 
нығайа түссе, экономика өрлеп, мәдениетіміз гүлдене бастаса, оның 
алтын діңгегінің беріктігінде, күре тамырының мықтылығында. 
Димаш Ахметұлының көрегенді, биік лауазымды малданбай, оны 
елдің игілігіне, қазақ деген қасиетті халқының болашағына барынша 
пайдалана алғанында. 

Егер оқыған болсаңыздар Димаш Ахметұлының “Өтті дәурен 
осылай”, кейін толықтырылып басылған “Ақиқаттан аттауға 
болмайды” деп аталатын тарихи мәні зор кітаптарында мынадай 
жолдар бар: “1931 жылы Қазақстан өлкелік Комсомол Комитетінің 
жолдамасымен Түсті металдар институтына түсуге Мәскеуге келдім. 
Ол кезде поезд Алматы мен Мәскеу арасында 6-7 тәулік жүреді. 
Алыс жолға шыққан кісінің ермегі терезеден телмеріп, дүниені 
қызықтау. Оған қуанбасам өкінбеймін. Жерімнің шексіз, шетсіз 
екенін көрдім. Оның құлазып жатқан сар даласын көрдім. Көзім 
көкжиектерге дейін сүрінбей жетіп, жоқ іздегендей тіміскелеген 

сайын көңілім алып ұшатын. Сондай-ақ біз тусырап жатқан жер 
төсін түлететінімізге шүбәсіз сенгенмін”. 

Міне, көріп отырсыздар, асау арман жетегіндегі албырт жас өз 
ойын осылай жүзеге асыруды өзінің басты мақсаты, түпкі мұраты 
деп білген. Бұл жәй қиял емес, арман күйінде қалдырмай, елін, 
жұртын бақытқа бастаған халық көсемінің көшелі, көргенді ісі. 

Біздің республикамыздың Кеңес Одағы бойынша Ресей 
Федерациясы мен Украинадан кейінгі, кейбір жағдайда 
экономикалық, әлеуметтік тұрғыдан олармен иық тірестіретін 
дәрежеде болуы Димаш Ахметұлының аса ірі ұйымдастырушылық 
талантына тікелей байланысты болды. 

Димекең адамды тани да білетін. Кадрлардың бар қасиетін көре 
де білетін. “Әттеген-айы болса зілсіз, ұрыс-талассыз орнына қоя 
білетін. Ішкі мәдениеті жоғары болатын. Бұйрық райда сөйлеу жоқ, 
мәселені ылғи қабырғасымен кеңескендей терезесін тең ұстап 
отырып, пікірлесіп отырып шешетін. Кадрды бас-аяғы жоқ 
сапырылыстыра бермейтін. Ісіне қарап бағалайтын. Оның еркін 
қимылдап, дербес шешім қабылдауына жол ашатын. Бүгін елдің 
абыройына айналған азаматтарымыздың көбісі Димекең ашқан 
бұлақ деп айтуға болады. 

Димаш Ахметұлы шынай интернационалист болатын. 120-дан 
астам ұлт пен ұлыстан бір жеңнен қол, бір жағадан бас шығарып 
еңбек етуіне, елдің бірлігі мен ынтымағына зор күш салды. 
Қазақстан, шын мәніндегі, достық лабароториясына айналды. 
Соған қарамастан жер иесі, ел иесі -- қазақ халқының өз ұлттық 
дәстүрімен, әдет-ғұрпымен, салт-санасымен өркендеуіне айрықша 
көңіл бөліп отырды. ХХ-ғасырдың алпысыншы, жетпісінші, 
сексенінші жылдарындағы халық аспаптар оркестрлерінің, ән-би 
ансамблдерінің, халық театрларының көптеп құрылуы, облыстық 
театрлар ашылуы, “Қазахфильм” туындыларының көбейуі, 
баспалардың бірінен соң бірі шаңырақ көтеруі, спорт әлеміне қазақ 
жастарының көптеп тартылуы, бір емес, 30-ға жуық өнер 
шеберлерінің СССР атағын алуы -- осының барлығы Димаш 
Ахметұлының ақырын жүріп, анық басқандығының арқасы. 

Қазақстанда жетпістен астам жоғарғы оқу орындарының жұмыс 
істеуі, жүздеген қазақ жастарының Ресейде, Украинада және басқа 
елдерде оқып, білім алуы -- еліміздің ертеңіне деген, оның болашақ 
кадрларына деген зор сенім 

Қазір мемлекеттік тіл мәселесіне байланысты көтеріліп жатқан 
әңгіменің бір ұшын Димекеңнің заманына әкеп тірейді. Оның да 

жөні бар бір жағынан. Екінші жағынан, Хрушев сияқтылар билік 
құрған тұсында “неғұрлым орыс тілін жаппай меңгерсек, соғұрлым 
коммунизмге тезірек жетеміз” деп жар салған тар заманда біз ұлт 
ретінде ассимиляцияға түсіп кетпей аман қалғанымызға, тілімізді, 
ділімізді сақтап қалғанымызға шүкір. 

Бұл орайда да Димекеңе ризашылығымызды айту парыз. Қала 
түгілі әр ауылда бала-бақша жұмыс істеді. Ұсақ ескі бастауыш 
мектептер шоғырландырылып, осы заманға лайық орта мектептер, 
библиотекалар, ауруханалар салынды. Саны да, сапасы да артты. 
Сол кезде “Лениншіл жастың” таралымы 300 мыңнан асты. 
“Жұлдыз” журналы 200 мыңға жетті. “Егемен Қазақстан” сол 
жылдары 145 мың данамен шыққан. Әр отбасы ең кемі 3-5 газет, 
журнал жаздырып алса, шығатын қазақ кітаптарының таралымы 
30 мыңнан 100 мыңға дейін жететін. Мектеп окушылары тугел 
оқулықпен қамтамасыз етілетін. Сірә, осы фактылар ойлантпай 
қоймаса керек. 

Димекең жарықтық не істесе де жеті өлшеп барып бір-ақ 
кесетін, не айтсада алды-артын әбден ойлап, яки он ойланып, жүз 
толғанып байламға келетін. Сондықтанда ісі орнықты, сөзі өтімді 
болатын. 

Ел ішінде де, халықаралық аренада да ол кісімен санаспайтын, 
ол кісінің келелі ойымен кеңеспейтін қайраткерлер кемде-кем еді. 

Димекеңнің өзі айтқандай биікке көтерілді, бірақ халықтан 
аласа екенін ұмытпады. Қайтып ашар есігін қатты жаппаған адам. 
Түптің түбінде оралар ортасы -- ел іші. Басар жері де, барар тауы 
да, қара жер, панасы да, данасы да туған елі-қазағы болды. Соған 
арқа сүйеді, содан үйренді. “Ат жалын қартып мінген азамат шақтан 
алдыма қойған бар арман, бар мақсат -- өзіңмен еншілес болу еді, 
халқым, ол ниет орындалды” - деген еді Димекең дүниеден өтерде. 
Расында Димаш Ахметұлы халқына қалтқысыз қызмет етті, 
аманатына адал болды, адам баласына қиянат жасамады, ала жібін 
аттаған жоқ. Өте қарапайым өмір сүрді. 

Бұл баршамызға өнеге, ұрпаққа үлгі. Үлкен адамгершіліктің 
иесі -- киелі жан көзден кетсе де, көңілден кетпейді. Халық бар 
жерде, қазақ бар жерде Димекеңнің рухы бірге болады, бірге ғұмыр 
кешеді. 

Шымкент, 2005ж. 
/Д.А.Қонаевтың туғанына 


90 жыл толуына арналған 
ғылыми-теориялық, конференция 


ҮЛГІЛІ ӨМІР 


Құрметті халайық! 

Димаш Ахметұлы Қонаев -- өз заманының заңғар ұлы. Алып 
тұлғасы. Біртуар перзенті. 

Өмір деп аталатын ұшы-қыйыры жоқ, шетсіз-шексіз үлкен 
айдынға сан алуан мінез-құлықты адамдар келіп-кетіп жатады. 
Солардың ішінде ел басқарған, ұлтқа ұйтқы болған, халқына көсем 
бола білген адам санаулы ғана болады. Солардың бәрінің бағасын 
уақыт береді, ұрпақ береді. Бүгін біз туғанына 95 жыл толғанын 
атап өтіп отырған Дінмұхамед Ахметұлы Қонаев та сондай санаулы 
қазақтың бірі. Оның да адамдық және көсемдік бағасын уақыт та, 
ұрпақ та сіздердің көз алдарыңызда беріп келе жатыр. 

Димекең -- 42 жыл 8 ай қазақ халқын басқаруға қатысқан адам. 
Соның 25 жылында Қазақстан Компартиясы Орталық Кәмитетінің 
Бірінші хатшысы және 20 жыл бойы Советтер Одағы Компартисы 
Саяси Бюросының мүшелігіне кандидат және мүшесі болды. Ел 
басқару еш заманда ешкімге де оңай болған емес. Жасыратыны 
жоқ, жаман басшыға да оңай болмайды. Димекең елді сабырмен, 
ақылмен, қыйанатсыз кеңпейілдікпен, бодан елдің басшысы екенін 
естен шығармай, аса көреген сақтықпен басқара білді. 
Кеудемсоқтыққа, даңғаза атақ-абыройға алданбай, халқын білім 
мен мәдениеттің арқасында ғана ілгерілейтін. Сол заманның ең 
сенімді жолымен басқарды. Соның нәтижесінде халықтың өзі 
Қонаев заманы деп атаған дәуірді орнатты. Ол өмір бойы емес, 
бірақ біраз уақыт Совет Одағындағы ең беделді, ең атақты адамның 
бірі болып үш мәрте Социалистік Еңбек Ері атағын алды. Сол 
беделі мен атағын ол өзінің қара басына бақыт орнату үшін емес, 
өзге елге өтіп кеткен қазақ жерін ебін тауып қайтарып алу үшін, 
Қазақстаннан бөліп әкетуге дайындап қойған ерекше өлкені өйтіп- 
бүйтіп қайтадан қатардағы обылыстың бірі етіп алуға, әр салалы 
жоғары оқу орындарын молайтуға, отызыншы жылдары ойсырап 
қалған халқымыздың демографиясын қалпына келтіруге, 
Қазақстанның қалалары мен ауылдарын өзге елдің қаласы мен 
селосынан кем қылмауға жұмсады. Оның бәрін өздеріңіз білесіздер, 
куәсіздер. 

“Ұлық болсаң, кішік бол!” деген ата-бабамыздың ұлағатына 
Димекеңнің бүкіл тіршілігі толық жауап береді. Ол ұзақ жыл 
халқымыздың бірінші басшысы бола тұрып, үлкенді сыйлау үлгісін 


166 


қатты сақтады, еліміздің сыйлы ақсақалдары Ыбырай Жақаевты, 
Жазылбек Куанышбаевты, Нұрмолда Алдабергеновті, Николай 
Головацкийді жасы кіші іні ретінде сыйлай білді. Олар еш уақытта 
Қонаевтың қабылдауына күні бұрын сұранып жазылмайтын, кіргісі 
келген кез келген уақытта кіре беретін. Және олармен қарапайым, 
жасы кіші адамға ылайық мінезбен еркелеп сөйлесетін. Бұл - 
бабалардан жалғасқан ұлы дәстүр. 

Димекең қаншалықты биіктікке көтерілсе де жермен жүрді, 
елімен бірге болды. Асқан жоқ, тасыған жоқ кісілігін де, кішілігін 
де сақтады. 

Қарапайымдылықтың ең озық үлгісі осындай-ақ болар. 
Ортамызда еліміздің Абыз ақсақалы, Димекеңнің уақытында 14 
жыл Үкімет басқарған Байкен Әшімұлы бастаған ақсақалдарымыз, 
кейінгі толқын ұлдарымыз бен қыздарымыз отыр. Дінмұхамет 
Ахметұлының еңбек жолы -- бүкіл Қазақстан жастарына үлгілі 
өмір. 

Қонаев заманынан көрнекі ескерткіш ең көп қалған қаланың 
бірі -- сол кездегі астанамыз Алматы. Онда салынған әр ғимарат, 
әрбір көше Димекеңнің еліне, жеріне деген перзенттік 
сүйіспеншілігінің көрінісіндей. Ол кездегі әр миллион сомды 
Мәскеуден сұрап алудың мүмкін емес қыйындығына қарамастан, 
Димекең Алматыны шын мәніндегі астана етуге бар күшін, барлық 
беделін, тіпті бар ақыл-айласын жұмсады. Өйткені астананың 
сәулеті мен көркі қазақ халқының да бет-бейнесіндей еді. Бәрін 
тізіп жатпай-ақ қойайын, тұңғыш 25 қабатты “Қазақстан” қонақ 
үйі, Әуезов және Лермонтов атындағы театрлар, Республика, 
Пионерлер және Алматы мақта-мата комбинатының Мәдениет 
сарайы, “Отырар” қонақ үйі мен шығыс үлгісінде салынған 
“Арасан” моншасы, кәзіргі Республика алаңындағы Алматы қаласы 
әкімшілігінің үйі, тағы-тағылар Алматының ажарын кіргізіп тұрған 
ғимараттар екеніне ешкім күмән келтіре қоймас. Соның бәрін 
салуда Димекен Бас архитектордан бір де кем қызымет 
атқармағанын білеміз. Осы жылдары мен Алматы облысын, Алматы 
қаласын басқарғаныма өзімді бақыттымын деп санаймын. Бүгін 
бізді қуантатыны -- сол Димекең салған дәстүрдің солғын тартпай, 
Алматының мына заманда да күн сайын құлпырып, әлемдік 
деңгейдегі әдемі, сәулетті ғимараттармен ылайықты гүлденіп келе 
жатқаны. 

Димекең 82-те қараған шағында дүниеден озды. Оның өмірі 

үнемі шуақ шашқан шаттықта өте қойған жоқ. Оған 1985-жылдан 
бастап, әсіресе 1986-жылдың желтоқсанынан кейін жала да 
жабылды, күйе де жағылды. Найзасы ұзын билік Димекеңе 
шүйлікті. Қазақтың игі жақсыларымен қосақтап қойып жерден 
алып, жерге салды. Бірақ елдің бірлігін, ынтымағын өз мүддесінен 
үнемі биік қойып үйренген Димекең ешкімге өкпе айтып ашуланған 
да жоқ, жала жаптың деп ұрысқан да жоқ. Өзінің сабырға, ақылға 
жеңгізген маңғаз мінезімен абыройына абырой қоса білді. Ол 
қызыметтен кеткеннен кейін де, қарап жатқан жоқ, ел-жұртты 
аралап, халқымен үнемі кездесіп, жүздесіп отырды. Сондай 
кездесулер мен жүздесулерде ылғый да елдің іргесін бекіте түсуді 
көздеп, тәуелсіз мемлекет болуымыздың зор бақыт екенін, 
халықтың басшылығына да, болашағына да зор сеніммен 
қарайтынын ашық айтып жүрді. Осы тұста 1986-жылы 17-19- 
желтоқсан аралығында Димекеңе Желтоқсан көтерілісінің 
қаншалықгы қатысы болды деген мәселені айта кетсек, артық 
болмас. Ол көтеріліс Алматыда ғана емес, республикамыздың 
Жезқазған, Қарағанды, Талдықорған, Арқалық, Көкшетау, 
Павлодар, Шымкент, Талғар қалалары мен басқа да бірқатар елді 
мекендерін қамтыды және әлемді дүр сілкінткен оқиға болды. 
Сайып келгенде, алып империяның -- дүниежүзіндегі ірі одақтық 
мемлекеттің іргесін шайқалтты. Бес жылдан кейін тәуелсіз елге 
айналуымыздың алғы шарты болды. 

Колбин қазақ зиялылары бас қосқан үлкен жиында беті бүлк 
етпестен Қонаев жастар алдында сөз сөйлеуден бас тартты деп 
жүрді. Оның өтірік екенін Димекеңнің қасында болған біздер жақсы 
білетінбіз. Және Колбин жапқан жала туралы 1989-жылы “Қазақ 
әдебиеті” газетінде екі нөмірге жарияланған ”Ақиқат айтылмай 
қалмайды” деп аталатын сұхбатында Димаш Ахметұлының өзі де 
ашып айтқан еді. 

Осы жөнінде “Егемен Қазақстан” гәзетінің өткен жылғы 12- 
желтоқсанында жарияланған Қазақстан Республикасы Президенті 
Кеңсесінің бастығы М.Қасымбеков “Жадымыздасың, желтоқсан” 
деген мақаласында былай депті: “Қазақстанның бұрынғы 
басшысына жасалған бұл қиянат пен төзгісіз жағдайды тек 
Г.Колбин қызметінен алынып, Мәскеуге кетіп, Республика 
басшылығына Нұрсұлтан Әбішұлы келген соң ғана сейілту мүмкін 
болды. Қадірменді қариямыз Дінмұхамед Ахметұлы халқымен қайта 
қауышып, жемісті шығармашылықпен айналысып барып өмірден 

озды” --деп жазды. Осылай Колбиннің өтірігін шығарып, бұл 
мәселеге нүкте қойды. Димекең қуанышта қалай қалт етпесе, қайғы 
мен қасіретті де солай сабырға жеңдірді. Тіпті “Табандылық 
танытты” дегеннен гөрі қаһармандық көрсетті деп айту орынды 
шығар. 

Ақыры шындық кімнің кім екенін тайға таңба басқандай 
анықтап берді. Мыңның қамын жеген қайран Димекең еді, енді 
міне, бүгін сол кісінің қамын мыңдар ойлаған таңғажайып күндерді 
бастан кешіп отырмыз. Алланың хақтығына, заманның 
әділеттілігіне, ұлттық санамыздың шоқтығы өсіп, уақыт өз үкімін 
айтқанына тәубе дейміз! 

Бүгін өзінің туған күнін атап өтуге мұрындық болып отырған 
Қонаев қоры Димекеңнің көзі тірісінде өзінің құптауымен құрылған 
болатын. Атаққа, дақпыртқа құмар емес Димекең әуелде бұл қорды 
құруға үзілді-кесілді қарсы болды. Біз бірақ бұл қорды Қонаевтың 
қара басының қамы үшін емес, елдің игілігі мен тәуелсіздігімізді 
нығайтуға үлес қосу үшін құратынымызды дәлелдегеннен кейін 
ғана зорға деп ризашылығын берген-ді. Бұл күнде сол Қонаев қоры 
Жетім балалар үйіне, мүгедектер мен кәріп-кәсірлер қоғамына, 
Қарттар үйіне, Еңбек және соғыс ардагерлеріне, Саңырау балалар 
мектебіне, көп балалы және әлеуметтік жағдайы нашар 
отбасыларына өз мүмкіндігіне қарай үзбей көмек көрсетіп, сондай- 
ақ волейболдан, футболдан халықаралық турнирлер мен жарыстар 
өткізіп келеді. 

Қор Димекеңнің атын, ісін насихаттау арқылы халыққа адал 
қызымет жасаудың бағасы мен құрметін де үлгі етуді мақсат етеді. 
Қордың тікелей басшылығымен Жамбыл обылысының Ақ көл 
ауылында, Таразда, Шымкентте, Қапшағай қаласында, Алакөлде, 
Талғар ауданының Гүлдала ауылында, Бақанаста Димекеңе 
ескерткіш орнатылып, республиканың көптеген обылыс және аудан 
орталығында даңғылдар мен көшелерге Димекеңнің есімі берілді. 
Мұның бәрі халықтың Димекеңе деген ілтипаты деп білеміз. 

Өзінің “Ақиқаттан аттауға болмайды”, “От Сталина до 
Горбачева” кітаптары, “Елу жыл ел ағасы”, “Кемеңгер Қонаев”, 
“Естен кетпес есім”, “Рядом с первым”, “Қонаевпен елу кездесу”, 
естеліктер жинақтары, “Қыдыр ғұмыр” өлең кітабы, сондай-ақ 
Димекең прототипі саналатын “Медный колос” екі томдық роман 
жарық көрді. Биыл “Санат” баспасынан орыс тілінде “Бәрі де 
Қонаев туралы” атты естелік жинағы шыққалы отыр. Он сериялы 
деректі филім түсіріліп жатыр. 

1994-жылы Қазақстан Республикасы Президентінің арнайы 
жарлығымен Алматыда Қонаев мұражайы ашылды. Содан бері оған 
50 мыңдай көрермен келіпті, ал мұражай жүзден астам көрме 
ұйымдастырып, сегіз жүз екіскурсиа жасапты. Таяуда Қарағанды 
қаласында өткен “Ашық қала, ашық мұражай” атты республикалық 
фестивәлде Қонаев мұражайы бірінші дәрежелі дипломға ие болды. 
Еліміздің, соның ішінде Алматы қаласының саяси және 
экономикалық жетістіктерін насихаттауда белсенді қызымет 
атқарып келе жатқан Қонаев мұражайының қоры да, мүмкіндігі 
де күн санап кеңейіп келе жатыр. Соны ескеріп, Димекеңнің 100 
жылдығына дейін арнайы кең, сәулетті мұражай салуды қала 
басшылығымен бірлесе қарастырсақ деген ойдамыз. 

Арын ойлап, пенделіктен биік болған ұлы ұстазымыз Димаш 
Ахметұлы Қонаевтың аруағы баршаңызды желеп-жебей жүрсін! 

Табиғаты таза, жаны жайсаң Димекеңнің 100 жылдық тойында 
жүздесуге Алла тағалам нәсіп етсін! Той құтты болсын, ағайын! 


Д.А.Қонаевтың 

95 жылдығына арналған 
салтанйятты жыйналыста 
жасалған баяндама. 
11-қаңтар 2007ж. 


АСЕКЕҢ АСҚАН АСУЛАР 


Дінмұхамед Ахметұлы Қонаев ұмытылмай ел жүрегінде мәңгі 
сақталып, заман өткен сайын тұлғаланып, заңғар биікке көтеріле 
беретін тұлға. Оның көзі тірісінде халық үшін де, біз секілді жас 
кадрлар үшін де жөні бөлек аса ардақты кісі болғаны жұртшылыққа 
аян. Димекеңнің билік басына келген күннен бастап, халықтың 
әл-ауқатын көтеріп, сынық арбаға өгіз жеккен Қазақстанды 
ғарышқа сапар шегіп, жеті қат көк аспанның құпиясын зерттеген 
зерделі елдің қатарына қосқанын бүгінде бүкіл әлем біледі. 

Димекеңнің бір қасиеті -- қайда барса да жас кадрларға сынай 
көз тастап, алыстан бақылап, кейде тіпті, ыңғайын тауып жүзбе- 
жүз сейлесіп, болашағынан үміт күттірген жігерлі жігіт болса 
алдынан даңғыл жол ашып, оларды үнемі өсіріп отыратындығы 
еді. “Болашақ -- жастардікі, ел тізгінін солар ұстамағанда, кім 
ұстайды?” деп өсиет айтудан бір танған емес. 

Елу жыл ел ағасы бола білген Димекеңнің тәлім-тәрбиесін 
көріп, көңіл шуағына бөленіп, ұзақ жылдар бойы билік тізгінін 
ұстап, қызмет атқарғаныма өзімді бақытты санаймын. Себебі, Үлкен 
Кісінің көзіне түскен қай азаматтың да жұлдызы биіктен жанып, 
халық құрметіне бөленбей қалған кезі жоқ-ты. Димекең елге қонған 
бақ болса, сол бақтың қызығын туған елімен бірге көріп, ғұмыр 
кешкенімді мақтан етіп, тәубе деуден танған емеспін. 

Димекеңнен кейін туымды желбіретіп, ағалық ақылын айтып, 
көп қамқорлық жасаған игі жақсының бірі -- Асекең: шыңға 
шыққанда таспаған, шыңырауға құлағанда саспаған құлан сүйек 
Асанбай Асқаров болатын. 

Бұл кісінің есімін алғаш естігенде түбіт мұрты жаңадан 
тебіндеген боз жігіт шағым еді. Панфилов аудандық комсомол 
комитетінің бірінші хатшысы боп қызмет атқарып жүргем. Жұмыс 
бастан асады. Соңдай қарбалас күндердің бірінде Асекеңнің Алматы 
облыстық партия комитетінің бірінші хатшысы боп сайланғанын 
сол кездегі басылымдардан оқып білдім. Газетке жарияланған 
өмірбаянына үңілгенімде ол кісінің күрделі кезеңдерден өтіп, 
халықтың ұлына айналып, көз алдында биіктеп өсіп, тұлғалана 
бастаған азамат екеніне көзім жетті. Сонда мені Асекеңнің екі 
кезеңі қатты толғандырған еді. Бірі -- оның соғыстан оралған 
жауынгер екендігі болса, екіншісі -- жеңістен соң еңбекке құлшына 
араласып, Жамбыл облысы Меркі аудандық комсомол комитетінің 
бірінші хатшысы боп жүріп Ленин орденімен наградталғаны болды. 

Бұл -- Қазақстан бойынша комсомол қайраткерінің дәрежесі 
өте жоғары орденмен тұңғыш наградталғаны еді. Сол кезде бұған 
таңдана, қызыға ойланып қалғаным -- әлі күнге дейін есімде. 

Асекең бұндай абырой-атаққа тегін жеткен жоқ, әрине. Елін 
жаудан қалай қорғай білсе, еңбекке де солай құлшына араласып, 
комсомол-жастарды жұмысқа қызу жұмылдырып, халықтың 
тұрмысын көтеру арқылы жеткен еді. 

Рас, соғыстан кейінгі жылдардың ауыртпалығы орасан болды. 
Жау жеңіліп, соғыс қасіреті жылжып артта қалса да оның елге 
әкелген зардаптары ұмытылып, ол салған жара әлі жазыла қойған 
жоқ-ты. Елге басшылық жасайтын кісілердің көбісі майданға 
аттанып, шаруашылықтың бәрі күйреген еді. Оларды қалпына 
келтіріп, аяғынан тұрғызу, шынын айтқанда, соғыстан оралған 
Асекең сияқты жауынгерлерге қайдан оңай болсын. 

Әдетте, жақсы адамдардың еңбек жолы кім-кімге де үлгі-өнеге. 
Асекеңнің жастармен жұмыс істесе білетін қабілетін жетік меңгеріп, 
туған елдің бақыты жолында аянбай қызмет атқарсам деген шынайы 
сезім тұла бойымды шымырлатып, жүрегімді бір бұлқып қалып еді 
сонда. 

Енді ойласам, жүрегім босқа бұлқынбаған секілді сезіледі. 
Асекең де, мен де комсомол қызметінен өскен кадрлар екенбіз. 

Асекең Меркі аудандық комсомол комитетінің бірінші 
хатшылығынан облыс орталығы Жамбылға қызмет ауыстырып 
барса, менің еңбек жолым да тура соңдай сатымен жоғары 
көтерілген еді. 

Мына қызықты қараңыз: соғыстан кейін Меркі өңірі 
республикада тұңғыш рет қант қызылшасын өсіретін аймаққа 
айналған. Барлық жұмыс қолмен атқарылатын. Соған қарамай аудан 
қант қызылшасының арқасында гүлденіп өсті. Асекеңнің 
омырауында Ленин ордені жарқырады. 

Хрушевтің тұсында жаппай жүгері егу науқаны басталды да, 
жұрт түгел соған жұмылды. Ол тұста мен Панфилов аудандық 
комсомол комитетінің бірінші хатшысы едім. Жаркент нағыз жүгері 
өсіретін құнарлы өңір еді. Аудан жастарының күшімен жүгері бітік 
өсіп, Жаркент жұрты молшылыққа кенелді. Төгілген тер, еткен 
еңбек елеусіз қалмады. Кеудеме “Құрмет белгісі” ордені тағылды. 

Бұл не сонда? Асекеңмен тағдырлас болғаным ба, жоқ жәй 
әшейін еңбек жолымның ұқсастығы ма? Қайсысы? 

Бірақ, қалай десек те, Асекеңе мені табыстырып, 
жақындастырған да сондай ұқсастық, рухтастық шығар, кім біледі? 

Комсомол қызметінің бір ерекшелігі -- кісіні тулаған асау 
толқындарға бұлтартпай тоғытып салып жіберетіндігінде: теңіздің 
саналуан асау толқындары болса, өмірде де сан қилы жастар бар 
екендігі даусыз. Кісілігі қалыптасқан азаматтармен жұмыс істеу 
оңай болғанмен, сайып келгенде, қалыптаспаған қилы мінезді 
өскіннің тілін табу қиынның қиыны еді. Бірақ қайткен күнде де 
оларды жұмысқа жұмылдырып, ұйтқысы бола білуің қажет. Ауданда 
қанша жас болса сонша өмір мектебінен өтуіңе тура келеді. Әйтпесе 
ойда жоқта тайып жығылып, жамбасыңды сипап қала бересің. 

Комсомол қызметі, шынын айтқанда, мені адам жанын терең 
үңіліп тануға, ел-жұртпен шынайы қарым-қатынаста болып, қоян- 
қолтық араласуға, қалай жұмыс істеп, қалай басқаруға... бәр-бәріне 
үйретті. 

Лұқпан хакім айтқан екен: жақсылармен сұхбат құрған бір 
сағатым ғұмырымды екі-үш жылға ұзартумен болды. Сөйтіп мен 
мың жасадым, - деп. 

Ендеше комсомолда жемісті қызмет атқармағанда, жұмыс 
барысында Димекең, Асекең сияқты жайсаңдардың шуағына 
бөленбегенде тағдырым басқаша қалыптасар ма еді, кім білсін? 

Кейін Алматы қаласына қызметке ауыстым. Асекең сол 
жылдары мені сырттай бақылап, қадағалап жүрді ме, қайдам? 
Әйтеуір қайда барсам да қарсы болмады. “Аухадиевті дұрыс 
таңдапсыңдар!” деп ақбатасын беруден танбады. 

1971-жылдың желтоқсан айының соңына таман Алматы 
қалалық партия комитетінің бірінші хатшысы Федор Иванович 
Мочалин шақыртқан соң қабылдауына барғам. Бірақ неге 
шақыртқанын білген жоқпын. Ол кісі мені өте жылы қарсы алып, 
орындыққа жайғасуымды өтінді. 

-- Мен сені обком комсомолдан жақсы білем, - деді бірден 
әңгімеге көшіп. -- Көз алдымызда өскен кадрсың. Талай сыннан 
сүрінбей өттің. Совет аудандық партия комитетіне бірінші хатшы 
қызметіне ұсынсам, қалай қарайсың? 

Бұл мен күтпеген тосын жағдай еді, әрине. Ол кезде партиялық 
этика бойынша, ұсынған қызметтен бас тарту әдепсіздік, білімсіздік 
саналатын еді. 

-- Сенімдеріңізді ақтауға тырысамын, -- дедім жігерленіп. 

Бұдан кейін Алматы облыстық партия комитетінің бірінші 
хатшысы Асанбай Асқаровтың қабылдауында болдым. Одан соң 
Қазақстан Орталық партия Комитетінің жауапты қызметкерлері 
мен хатшыларының алдынан өттім. 

Сөйтіп, желтоқсанның жиырма жетісі жұлдызында өткен 
Алматының Совет аудандық партия комитетінің пленумында сол 
ауданның бірінші хатшысы болып сайландым. 

Желтоқсанның жиырма жетісі -- туған күнім еді. Бұның өзін 
жақсы ырымға жорыдым. Астананың ең үлкен орталық ауданына 
бірінші хатшы болу, шынын айтқанда, маңдайыма жазылған зор 
бақыт еді. Орталық комитет және үкімет басшыларымен, жоғарғы 
советтің қызметкерлерімен жақын араласуыма жол ашты. Өйткені 
сол мекемелердің бәрі Совет ауданының территориясына 
орналасқан болатын. 

Ақын-жазушылармен, өнер қайраткерлерімен жақсы танысып, 
бірге жұмыс жасауыма тура келді. Олардың ішінде күрделі мінезді 
адамдар да жоқ емес-ті. Әрбірімен жеке сөйлесіп, жағдай жасап, 
тілін тауып, көңілінен шығу маған оңай болған жоқ, әрине. Бірақ 
кім-кімнің бойынан да жылт еткен жақсы қасиет іздеп, оларды 
ізгілікке тәрбиелей жүріп, өзімнің де үлкен мектептен өткенімді 
кейін білдім. Тал бойымда қанша ізгі қасиет болса, соның бәрі 
туған халқымнан, ғұмыр кешкен ортамнан дарыған жетістік деп 
бағалаймын. 

Сонымен Совет ауданына хатшы боп келгеннен кейін, арада 
үш-төрт ай өткенде СОКП Орталық Комитетінің “Партиялық 
құжаттарды айырбастау туралы” қаулысы шықты. Ол -- маңызы 
өте зор ірі мәселе болатын жоне қателесуге, жаза басуға жол 
берілмейтін мәселе болатын. 

Қазақстан Компартиясы Орталық Комитетінің бірінші 
хатшысы, Совет Одағы Коммунистік партиясы Орталық 
Комитетінің Саяси Бюро мүшесі ДА.Қонаевтың партбилетін 
ауыстыру біздің партия ұйымы үшін, бір жағы, зор мәртебе болса, 
бір жағы, жауапкершілгі аса күшті жағдай еді. Қатардағы 
коммунистің партбилеті кездейсоқ қате толтырылса, акті жасап, 
оған басқа құжат жазып беруге болады. Ал Қонаевқа берілген билет 
жалғыз дана болатын. Нөмірі -- 00000011, яғни арнайы жіберілген 
11 -- номерлі жалғыз билет. Әрі қатесіз, әрі әдемі толтырылуы аса 
қажет. 

Сөйлесе тереңнен толғап кең көсілетін, жұмысты жан-тәнімен 
беріліп істеп жапырып тастайтын Асекең үшін шаруаның ұсақ- 
түйегі болмайтын. Ол қандай мәселеге де үлкен мән беріп қарайтын. 
Қашан ол жүйелі шешімін тауып, жүзеге асқанша жарғақ құлағы 
жастыққа тимей өзіне де, өзгеге де тыным бермейтін. 

Ол тұста астаналық қала Алматы облысына қарайтын. Асекең 

бұл күндері қайта-қайта телефон соғып, Қонаевтың партбилеті 
толтырылды ма, жоқ па -- қадағалап сұрап, пысықтаумен болды. 

Қонаевтың партбилетін ауыстыру салтанатына Алматы 
облыстық партия комитетінің бірінші хатшысы Асанбай Асқаров, 
Алматы қалалық партия комитетінің бірінші хатшысы Федор 
Иванович Мочалин, республика Орталық партия комитетінің 
хатшысы Василий Севрюков, бөлім меңгерушісі Оразай 
Батырбеков, Алматы қалалық партия комитетінің екінші хатшысы 
Ізбасар Балтағұлов және Совет аудандық партия комитетінің бюро 
мүшелері қатысты. 

Бұндай маңызы аса зор салтанатты жиында сөз сөйлеп, 
Димекендей ұлы адамға партбилет тапсырам деп кім ойлаған. Бұл 
күн мен үшін ұлыстың ұлы күні болды. Димекеңді салтанат 
жағдайымен шын жүректен құттықтап, Советтер Одағы бойынша 
он бірінші нөмірлі партбилетті үлкен қошамет көрсетіп, қолына 
табыс еткенімде жиынға қатысқандар ду қол соғып жіберісті. 

Димекенді жақыннан көріп, тұңғыш қасына келіп қолын 
ұстағаным осы күн. Сөйлесіп, ағалық ақылын, ұлағатты сөзін алғаш 
тындағаным да осы күн еді. 

Димекең салтанатты жиында маған ауық-ауық көз тастап, 
қимыл-қозғалысымды, қас-қабағымды бақылап, сынап қарап 
отырғандай көрінді. 

-- Жас екенсің, айналайын. Жастары өсіп, биіктен көрінбеген 
елдің болашағы көктеп өспейді. Қаланың үлкен ауданын басқарып 
отырсың. Мұндай маңызды жерлерде өзің сияқты жалындаған 
жастардың қызмет жасағаны жарасымды, - деді Димекең. 

Үлкен кісінің сол сөзін неге ұмытайын. Маған берген батасы 
еді ол. 

Димекең мен Асекең сол жиында иық тіресіп қатар отырған. 
Сол сәтте бұл екі тұлға бір таудың қос шыңы секілді көзіме елестеп 
еді. Ғұмыр бойы жұп жазбай қатар жүрді. Димекең -- Димекең 
еді, Асекең -- Асекең еді ғой, шіркін! 


жжж 


1975-жылы қантар айында денсаулығыма байланысты 
ауруханаға жатып емделіп жүргем. Асанбай Асқаров ауруханаға 
хабарласып: 

-- Телефон соқсын, - депті. 

Облыстың бірінші хатшысы бекерден-бекер іздемейтіні белгілі. 
Хабар жеткен бойда дереу телефон соқтым. 

-- Денсаулығың қалай? Тәуір болсаң келіп, жолығып қайтсаң 
қайтеді? - деді Асекең сөзін қысқа қайырып. 

Қабылдауына барғанымда әңгімені өзі бастады. Алматы қалалық 
атқару комитетінің төрағасы Есен Дүйсеновтің зейнетке кеткенін, 
оның орнына тегеурінді, білікті жас жігіт керек екенін бірсыдырғы 
баяндай келіп: 

-- Соған сенің кандидатураңды дұрыс деп отырмыз. Бұған не 
айтасың? -- деп жүзіме барлай қарады. Көңілімнің толқынын сезіп: - 
Бірнеше кандидатураны қарап, екшеп кеп ақырында саған 
тоқталдық. Орталық ауданды басқарып, тәжірибе жинақтаған белді 
хатшысың. Барлық министрлікпен танысып, етене жақындасып, 
жүмыс атқардың. Қай саланың басшыларына да сөзің өтеді. 
Астананың құрылысын жандаңдырып, қаланы көркейту үшін сол 
орынға сені лайықты көріп отырмыз. Қарсы болма, - деді сөзін 
өзі тұжырып. 

Асекең әлемге байтақ Ұлы Даланың көзімен қарай білген ойы 
озық азамат болатын. Ол кісінің қарауында қызмет істеу әрі 
жауапты, әрі мәртебелі еді. Оның жиналыс басқаруы, бюро өткізуі, 
кісі қабылдауы... бәр-бәрі біз үшін үлгілі мектеп еді. Нұрлы көзінен 
мейірім төгіліп, жақсыны жатырқамай жақын тартып тұратын. 
Осындай қадір-қасиетінен үйрену де, үлгі алу да тағылымды қасиет. 

Билік биігінде жүргендердің бәрі бірдей Асекең секілді рухы 
биік жандар емес-ті. Ол қай кадрды қайда орналастыруды жақсы 
білетін ерекшелігімен де дара көрінетін. 

Асекеңнің ұсынысына Қазақ ССР Министрлер Советінің 
төрағасы Бәйкен Әшімов те, Қазақстан компартиясы Орталық 
Комитетінің бірінші хатшысы Дінмұхамед Ахметұлы Қонаев та 
қарсы болмады. Сөйтіп 1975-жылдың қаңтар сессиясында 
сайланып, Алматы қалалық атқару комитетінің төрағасы қызметіне 
кірістім. 

Арада апта өтпей Қонаев шақыртты. Кабинетіне кірген бойда 
Алматы обкомының бірінші хатшысы Асқаровтың, Орталық 
Комитет хатшысы Ықсановтың отырғанын көрдім. Сол басқосуда 
Алматы құрылысы жөнінде әңгіме қозғалды. 

-- Алматының сейсмикалық ауданда тұрғанын бәрің де 
білесіңдер, - деді Димекең. -- Биік үйлер сондықтан салмай келдік. 
Енді жиырма бес қабат биік үйді сейсмикалық ауданда тұңғыш біз 
салайық деп отырмыз. Оған рұқсат алдық. Ондай биік үйді саламыз 
ба, жоқ па, салсақ, орны қай жер болады -- соның бәрін ақылдасып, 

он бес күн ішінде өз ұсыныстарыңмен келіңдер, - деп бәрімізге 
көз тастап өтті. 

“Қазақстан” қонақ үйінің мәселесі тұңғыш рет осылай 
көтерілген еді. 

Үш күннен кейін Асқаровтың кабинетіне жиналып, әркім өз 
ұсыныстарын айтып жатты. Ақырында “Қазақстан” қонақ үйінің 
қазіргі тұрған орны белгіленген еді. 

Қаланың алдағы жиырма жылдық бас жоспарын жасау ісі де 
сол кезде шешіліп жатқан-ды. Оған жабық конкурс жарияланып, 
бірінші орынды Ратушный мен Ухоботов жеңіп алды. Бұл екеуі 
ұсынған жоба бойынша салынған үй тоғыз балдық жер сілкінісіне 
төтеп беретін еді. Ол кейін дәлелденіп, өз артықшылығын байқатқан 
болатын. Жиырма бес қабатты “Қазақстан” қонақ үйінің құрылысы 
жедел жүргізіліп, бір жыл сегіз ай ішінде салынып бітті. Бірақ бәрі 
оңай, жеңіл, талас-тартыссыз шешіле қойған жоқ-ты. Ірі 
құрылыстың дау-дамайы да күрделі болатынына сонда көзім жетті. 

Алматы қаласының бас жоспары бекіген бойда құрылыс 
жұмыстары қарқынды жүргізілді. Республика Сарайы, “Арасан” 
моншасы, “Отырар” қонақ үйі сияқты сәулетті ғимараттар 
Алматының айдынын асырып, тез бой көтерді. Зәулім биік үйлер 
де шапшаң салына бастады. Қала уақыт өткен сайын қанатын 
жайып, өсіп-өркендеп, көркейіп келе жатты. Димекең сұлулыққа 
өте ғашық жан болатын. Сондықтан бой көтерген қай ғимараттың 
да әсем салынғанын қадағалап, архитектордың да, инженердің де, 
сәулетшінің де көзімен қарап, үнемі құрылыстың басы-қасында 
өзі жүретін. Асекең қасында бірге болатын, әрине. 


жжж 


1978-жылдың көктемі. Димекеңнің қабылдау бөлмесінде қызмет 
атқаратын жауапты хатшы Қылышбек Жоланбаев: 

-- Димекең сізді шақырып жатыр, - деді телефон соғып. 
Қараңғы түсіп қалған мезгіл еді. Шұғыл жиналып, асығыс жөнелгем. 

Көңілімде: “Нендей мәселемен іздеді екен” деген күдік те жоқ 
емес-ті. Димекең әдеттегідей жайдарлы қарсы алды. Іле ресми 
әңгімеге көшті. 

-- Асанбай он үш жылдай Алматы облысында қызмет істеді. 
Ол енді Шымкентке ауысып бара жатыр. Орталық партия 
комитетінің бюро мүшелерімен ақылдасып, сол орынға сені лайық 
көріп, кандидатураңды ұсынып отырмыз. Ауылда туып, сонда 
ержетіп, қалада көп жыл қызмет атқардың. Дала өмірін де, қала 

тіршілігін де жақсы білесің. Бұл тұрғыдан қарағанда сенен мойны 
озық тұрған кандидатураны көре алмай отырмын, - деді. 

-- Сенім білдіргендеріңізге рахмет, -- дедім толқып. Сөз қысқа 
болды. 

Мәскеуде СОКП Орталық Комитетінің хатшысы, әрі 
ұйымдастыру бөлімінің меңгерушісі И.В.Капитоновтың, 
идеологиялық жұмыстар жөніндегі хатшысы М.М.Сусловтың 
қабылдауында болдым. Суслов Бас хатшы Л.И.Брежневке бастады. 
Брежнев шұғыл жадырап, тіпті құшақ жайып, көңілді қарсы алды. 

-- Барлығын білеміз. Димаш айтқан. Келіскенбіз. Озің сияқты 
жастардың өскеніне қарсы емеспіз. Димашқа сәлем айт! - деді 
Брежнев. 

Бас хатшыдан шыққан соң Капитоновтың кабинетінен 
Димекеңе телефон соғып, мән-жайды айта бастағанымда: 

-- Жо, оны қоя тұр. Ұл ма, қыз ба, соны айт! - деді Димекең. 

-- Ұл. Ұл, - дедім көңілді дауыстап. 

Сол жылдың көкек айында Алматы облыстық партия 
комитетінің пленумында облыстың бірінші хатшысы боп сайландым. 
Пленумға Дінмұхамед Ахметұлы Қонаевтың өзі қатысты. 


жжж 


Жамбыл, Алматы облыстарында бірінші хатшы боп қызмет 
атқарған Асекеңнің Шымкентке ауыстырғанда маған көңілі 
кәдімгідей қоңылтақсып қалғандай көрінді. Қандай күрделі 
мәселені де тайсақтамай шеше білетін, шешендігіне шеберлігі сай 
білікті басшының астанадан ығыстырылуы, сайып келгенде, халық 
үшін де, қоғам үшін де оншалықты онды нәрсе емес еді. Асқар 
Қонаевтың ұлы Елдар мен Асекеңнің кенже қызы Жанна бір-бірін 
ұнатып, 1975-жылдың қараша айында той жасап қосылып, шаңырақ 
көтерген еді. Сөйтіп, Димекең мен Асекең бұрынғыдан да 
жақындасып, құда боп қалды. Бұл күншіл топтарға қайдан ұнасын. 
Димекеңді -- Димекең, Асекеңді -- Асекең демеді. Оразасын арыз 
жазып барып ашатын жалақорлардың домалақ арыздары Мәскеуге 
де жетті. 

Кейін Димекеңе де, Асекеңе де тыныштық қажет болып, 
Асекеңді Шымкентке ауыстыру ұйғарылды ма деп ойлаймын. Оның 
үстіне соңғы жылдары құрылыс жұмыстары ақсап, экономикасы 
төмендеп, нашарлап қалған облыс шаруашылығын көтеру қажет 
болған сияқты. Оған, әрине, Асекең сияқты тегеурінді, жігерлі, 
қуатты іскер басшы керек еді. 

Асекеңнің орнына бірінші хатшы болып сайлансам да өзімді 
інісі санап, алдында әрдайым кішілік танытудан айныған емеспін. 
Алдыма екі мақсат қойдым: бірі -- Асекеңнің ісін ілгері жалғастыру 
болса, бірі -- асыл ағаның соңынан сөз ерттірмеу еді. Рас, әдепкі 
кезде ол кісіні жамандап кабинетіме кіргендер де болды. Бірақ 
ондайлардың бәріне бірден қатты тыйым салынды. Алып-қашпа 
қыздырма сөзге де жол берілмеді. 


жжж 


Асекең Шымкентке басшы болып барғаннан кейін аз жылдың 
беделінде ірі-ірі ғимараттар, зәулім үйлер, сәулетті мекен-жәй, 
демалыс орындары, спорт сарайлары салынып, қанатын кең жайған 
үлкен қалаға айналды. Асекең Шымкентте де өзінің Асекең екенін 
танытты. Жұрт дән риза болып: “Қоқыстан курорт жасаған қайран 
Асекем-ай!” десті. 

Асекеңнің елге сіңірген ерен еңбегі, төгілген маңдай тері текке 
кетпеді. Өз жемісін берді. Асекең маңдайы жарқырап, Еңбек Ері 
атанды. Бұл -- Асекеңе көрсетілген зор құрмет еді. 

Жарқылдаған алмас қылыштай жарқ-жүрқ етіп, күншіл күшті 
топтардың күйігіне айналған Асекең қадалған сұқ көздердің сұғынан 
берібір құтылмады. Аңдыған алмай қоймайды деген осы. 1987- 
жылы зейнетке шыққанына бір жарым жыл өткенде жазықсыз жапа 
шегіп, тұтқындалып кете барды. 

Бұндай кісі жаны түршігетін қатыгездік, қарақшылық отыз 
жетінші жылы кең өріс алған еді. Алашым деген атылып, халқым 
деген табытқа шегеленген. Содан бері арада табаны күректей елу 
жыл өтіпті. Елу жылда ел жаңарған. Бірақ қаруына сүйенген қызыл 
империяның жаңарғаны қайсы? Баяғы таз қалпы. Қатыбас 
тағдырдай суық қалпынан өзгермей әлі келеді. Ақылының жеткен 
жері азамат ерді нақақ күйдіріп, абақтыға жапқаны болды. 

Ендеше адамның ары мен намысын, кісілігін қорлаған қоғам 
кімге дәрі? Сол уақытта мені осы секілді қайшыласқан ойлар 
мазалаумен болды. 

Асекеңнің басына қара бұлт үйірілгенде бірге қызмет істеген 
қатар құрбылары, замандастары, дәмдес-тұздас болған сыйлас 
достарынан да сырт айналғаны болды. Адал азаматқа ара түспей, 
бұғынып қалғандар да баршылық еді. 

Асекеңе төнген қатер маған да соқпай өте алмады. Жазықсыз 
жапа шегіп, қуғын-сүргінді бастан өткерген қасіретті күндерім көп 
болды. Асекеңе деген ыстық ықыласым сонда да суымады. Өкше 

ізімді андыған сұқ көздерден жасқанбай отбасына барып, жағдайын 
біліп, қолдан келген көмегімді жасап, бұрынғыдай араласып- 
құраласып жүріп жаттым. Жайшылықта жанынан табылып, 
қайшылықта қашқақтап, базбіреулер секілді сырт айналып, 
сатқындық жасағым келмеді. Ондай құбылма, сатқындық мінез 
сүйегіме бітпеген-ді. Жаныма жат еді. 

1987-жылдың бас кезінде тиісті органның адамдары Асанбай 
Асқаровқа байланысты мені де назарына ала бастады. Дәл сол тұста 
жеке басымды партия ұйымы қарап, зықымды шығарып, әурелеп 
жатқан еді. Мені республикалық бас прокуратураға шақыртқан 
Мәскеудің адамы өзін “Калиниченконың орынбасарымын” деп 
таныстырды. 

Орта жасқа кеп қалған орыс еді. Биліктің буына мас боп, ісініп- 
қабынып отырды. 

-- Сіз Алматы облысын басқарғанда Асқаровтың алпыс жылдық 
тойына арнайы делегация жіберіп құттықтапсыз. Жақсы шапан 
сыйлапсыз. Соны қандай ақшаға алдыңыздар? 

-- Қандай ақшаға болушы еді? Қонақтарды қабылдауға, 
шаруашылық шығындарын өтеуге бюджеттен арнайы қаржы 
бөлінеді. Соған алдық. 

-- Басқа облыстарға неге арнайы делегация жібересіздер? 

-- Делегация емес, кезінде өзімен бірге істеген Сәбденов барған. 
Оның несі сәлекет? Өзі тәрбиелеген кадры болғандықтан мен де 
бармақ едім, оған Орталық комитет рұқсат етпеді, - дедім. 

Шынымды айтсам, мені жібермеген Орталық Комитет емес, 
Димекеңнің өзі еді. “Сен барсаң, облыс атынан емес, бюро мүшесі 
болғандықтан, Орталық Комитеттің атынан барған боп шығасың. 
Қызылорда, Жамбыл облыстарының бірінші хатшылары барсын, 
көршілері ғой” деп ақыл салған еді. 

Асекең туған халқы үшін де, кешегі айдарынан жел ескен, 
келмеске кеткен қызыл империя кезінде елі, мемлекеті үшін де 
игілікті жұмыс атқарған дара тұлға. Бірақ қызыл империя зейнетке 
шыққанда қолдан жала ұйымдастырып, қасақана қысастық жасап, 
оны түрмеге жапты. Бұл -- жақсылыққа жамандық еді, әрине. 

Қызыл империя, алайда, Асекеңнің аттан аударылса да ерден 
түспеген азамат екенін білмеді. Саяси тұтқынға айналдырып, 
шырғалаңға қанша салса да сағын бәрібір сындыра алмады. Себебі, 
Асекеңнің артыңда қайыспай қара орман халқы тұрған. Көз алдында 
өскен азаматтың адалдығына, ақтығына кәміл сенген туған халқы 
оған ара түсіп, ызалы үн қатып, қоғамдық дауыс көтеріп, Мәскеуге, 

Алматыға, Бішкекке талап хаттарын қардай боратты. Бұл -- қарудан 
да күшті қаһарлы хаттар болатын. 

Жеңгеміз Фатима Ғалиқызының да ержүректілігіне, өр мінез 
өжеттігіне, қайтпас қайсарлығына көзіміз сонда жетті. Әйелдің 
жолы жіңішке деп отбасында омалып отырып қалмады. Аруақтанып 
атқа қонды. Талмай ізденді. Асекеңнің артынан іздеп барып, 
намысын бірге жыртысты. Жамбыл облысының адамдарымен 
бірігіп, жендет жауыз қолдардан Асекеңці құтқармақ боп, қуатты 
әрекет жасады. 

Бұл -- ел мен ердің қатар сынға түскен қилы уақыт еді. Намысқа 
шапқан елбасылары да Асекеңнің тағдырына араласа бастады. 
Ақырында Қырғызстан президенті Асқар Ақаевтың жарлығымен 
ақталып шықты. Асекең бостандыққа босап шыққан күн, шынында, 
әділдік жеңіп, салтанат құрған күн болды. 

Кейін көңілді әңгіме үстінде: “Фатима жеңгеме басқа тұрмақ 
ана декабристердің әйелдері де жетпейді. Олар Сібірге күйеулерін 
іздеп барып, бірақ қолдарынан түк келмей сонда қалып қойды. Ал 
Фатима жеңгей Асекеңді аждаһаның аузынан құтқарып, елге аман- 
есен алып келді” деп желпінгенім бар-ды. Мүмкін құдай аузыма 
салған шығар. Сол сөзім кейін жұрт арасына аңыз боп тарап кетіпті. 
Мәселе онда емес. Мәселе әлгі сөздің арғы астарында бір 
шындықтың жатқанында. 


жжж 


Басына қатер төнгенде сырт айналмаған кісілігіме тәнті боп, 
Асекең мені бұрынғыдан да қатты жақсы көріп кетті. Бұрын “Кеңес! 
Кеңесжан!” дейтін еді. Ендігі мезетте “Батырым! Ерім!” дейтін 
болды. 

Бірде үйге телефон соқты. 

-- Оу, батыр! - деді қоңыр дауысын қоңыраулатып. Сосын 
сәл үнсіз қалды да, сөзін қайта жалғап: -- Жамбыл облысының 
әкімі Амалбек Тшанов мырза жетпіс бес жасқа толған торқалы 
тойымды Тараз каласында атап өтсек деп тілек білдіріп отыр. Тойға 
ертіп баратын кісілер табылар-ау, бірақ Кеңес батыр, сенің жөнің 
бөлек емес пе мен үшін. Кербез келінді ертіп, бірге жүрсең қайтеді, - 
деді. 

-- Асеке, біз дайынбыз, - дедім көңілді дауыстап. 

Таразда өтетін торқалы тойға екі күн қалғанда Фатима жеңгейді 
ортаға алып, жолға шықтық. Асекеңнің балалары, немерелері бірге 

Қордай ауданының жұртшылығы жолымызды тосып: “Асекеңнің 
құрметіне арнап жайған той дастарқанынан дәм татып кетіңіздер!” 
деп бізді жібермеді. Дәмнен үлкен ешкім жоқ. Амалсыз көлік 
қаңтарып, аялдауға тура келді. 

Ертеңінде ақбоз үй тігіп, Меркі ауданы құшақ жая қарсы алды. 
Асекеңнің кіндік қаны тамған киелі өңір ғой. Тойға арналып 
жайылған дастарқан көл-көсір болды. Есесіне жұрт та солай көп 
жиналған. Бұлар ас ішіп, табақ босатуға емес, Асекеңді көруге, бір 
ауыз өсиет сөзін естуге асығып жеткендер еді. Асекең той үстінде 
туған елімен қауышып, туған елі Асекеңмен қауышып, аспаннан 
Алланың нұры жауып тұрғандай мәре-сәре болды. 

Бұдан кейін Тараз қаласына жақын балалар лагерінде өткен 
тойдың абырой-атағы бәрінен де асып түсті. Торқалы тойға Алматы, 
Жамбыл, Шымкент облыстарынан шақырылған қонақтар онсыз 
да көп еді. “Абылайдың асында шаппағанда қайда шабамыз?” 
демекші, “Асекеңнің тойына бармағанда енді қайда барамыз!” десіп, 
өз тарапынан жеткен жұрттың қарасы одан да көп көрінді. Лагердің 
айдын-аумағы ат шаптырым жазық алаңына тігілген алып ақ 
шатырдың ішіне халық симай кетті. 

Бірақ көңіл сиған жерде кім шет қалсын. Данадан балаға дейін 
орын табылып, дастарқан басына бәрі жайдарлы жайғасқан-ды. 

Бұл -- Асекеңнің жалпақ жұрт алдындағы беделінің әлі де күшті 
екендігінің жарқын көрінісі еді. 

Бұл -- қалың қазақтың Асекеңе деген махаббаты, ізгі 
сүйіспеншілігінің игі көрінісі еді. 

Тойда әншілер Асекеңе арнап ән шырқады, күйшілер 
күмбірлетіп күй тартты, ақындар күркіреп өлең оқыды. 

Шешен Республикасының ең жоғарғы Мемлекеттік “Ұлт 
намысы” орденінің иегері, Шешенстан Мемлекеттік сыйлығының 
лауреаты, ақын Рафаэл Ниязбекке шығармашылық еңбегіне табыс 
тілеп, Асанбай ағасы оның иығына бағалы шапан жапты. 

Осы тұсқа ақынның тойда оқыған өлеңінен үш-төрт шумақ 
үзінді келтіре кетсем деймін. 


Әділеттің ауылы алыс, аға! 

Әлі талай асылдың бағы ұша ма? 
Өзінді, аға! 

Алпамыс көрмесе егер, 

Алып Мәскеу өзіңмен алыса ма? 


Құтыласың зұлматтан қайда қашып, 
Күн кешесің тіресіп, тайталасып. 

Қобыланды көрмесе, өзіңменен 
Шайқаса ма мылтықсыз майдан ашып. 


Жалаң қылыш жалаңдап желкесінде, 
Тұтанбады не сойқан жер төсінде. 
Ер Төстік те өзіңсің - 

шыбын жанын 
Сақтап келген халықтың кеудесінде. 


Кісілігін ар көрген, жеңіс көрген 

Ел үстінен сұм Мәскеу жеміс терген. 
Төрт жарым жыл өзіңмен жеке алысты, 
Төрт жыл ғана соғысса немістермен. 


Тараз өңірін дүбірге бөлеген аламан тойдан Асекең асқақтап, 
жастық шағын қайта тауып, жанын жалау етіп жасарып қайтты. 


жж ж 


Аты аңызға айналған батыр Бауыржан Момышұлы отставкаға 
алғаш шыққанда не істерін білмей сарсылып отырып қапты. Сонда 
бір досы: “Соғыста көзбен көріп, бастан кешкеңдерінді қағазға 
түсіріп, ермек етсең уақыттың қалай өткенін білмейсің” деп кеңес 
беріпті. Оның қаншалықты рас, өтірігін кім білсін. Бірақ мен білетін 
жалғыз ақиқат: Баукеңнің суреткер ретінде де Бауыржан боп тарихта 
алтын әріппен жазылып қалғандығы. 

Осы ерлікті кейде Асекең де қайталаған сияқты көрінеді. 
Абақтыға азамат боп түсіп, туған еліне ақын боп оралған ол үйде 
қарап отыра алмады. Өнерде де бағын сынап көрмек болды. Іле ақ 
қағазға төніп, боратып жаза бастады. Аз уақыттың беделінде “Жұмақ 
пен тозақ жырлары”, “Тағдыр”, “Көзқарас”, “Ұлы Тұранның 
ұлдары” сияқты кітаптар сериясын ұсынып үлгерді. Қалың қауымға 
ұсынған қадау-қадау кітаптарының арқасында қабырғалы қаламгер 
атанып, Қазақстан Жазушылар одағының мүшесі болды. Сөйтіп, 
ол бұл салада да өзінің Асекең екенін айқын танытқан ірі тұлғаға 
айналды. 

Асекең сюрприз жасауға да жаны құштар адам еді. Кісіні тосын 
оқиғаның үстінен дөп түсіріп, таңқалдырып, ойландырып 
тастайтын. 

Бірде Еңбекшіқазақ ауданының жетпіс жылдық тойынан 
қайтып келе жаттық. Асекеңді үйіне жеткізіп салмақ болып, көлік 
солай бұрылған. Аулаға кеп мәшине тоқтағанда: 

-- Ізбасар, сен де, Кеңесжан, сен де үйге жүріңдер, - деді 
Асекең. 

Есік ашып, ішке кірген бойда ас бөлмеден буы бұрқырап, 
балбырап піскен еттің хош Исі сезілді. Төргі бөлмеге өткенде және 
көрдік -- Асекеңмен отандасып, елу жылдан аса бірге тұрып, ыстық- 
суығына бірге күйген Фатима жеңгей көл-көсір етіп жайнатып 
дастарқан жасап қойыпты. 

Асекең бізді дастарқан басына жайғастырды да, кәнігі 
шешендігіне басып, сөзді арыдан қозғап, өткен-кеткеннен 
мысалдар айтып, кеңінен толғай келіп: 

-- Кеңесжан, сен де жалғызсың, мен де жалғызбын. Тірлікте 
жұп жазбай қатар жұмыс жасадық. Коллега болдық. Жақсылықта 
жарқылдап төрімде отырдың. Жамандықта іздетпей қасымнан 
табыла білдің. Бөтен мінез көрсеткен жоқсың. Қазақша айтқанда, 
төс қағыстырып, бауыр болайық! -- деді толқып. 

Асекең онсыз да маған аға боп келген кісі ғой, бірақ дастарқан 
басындағы мына сөзі соны заңдастырып, нықтап, бекіте түскендей 
сондай әсерлі естілді. Қатты тебірендім. Бауырмалдықтың ізгі куәсі 
деп тобылғы торы коньякты толқыта ішіп, төс қағыстырып, бір- 
бірімізді құшақтаған күйі едәуір тұрып қаппыз. 

Аға құшағы ыстық болар деп кім ойлаған. Жүрегімді жылытқан 
жалқындаған қызуы өшпей көкірегімде қалып қойды. 

Ғұмырың тозбасын деп Фатима жеңгей үстіме шапан жапты. 

Бұның соңы үлкен тойға ұласты. Асекең жағынан да, өзім 
жағымнан да ағайын-туыстарды, көңілі жақын достарды, екі үйдің 
балаларын түгел шақырып, сол той үстінде “Асекең бұдан былай 
маған туған аға, мен ол кісіге туған іні боламын” деп жариялап, 
және заңдастырып, аға-жеңгеге деген сый-сияпатымды жасап, 
Кербез екеуміз үлкендердің, жиналған жұрттың батасын алдық. 

Біріміз аға, біріміз іні тапқанға қуанып, мәре-сәре боп жүргенде 
ойда жоқта бір кеселге тап болып, төрт-бес айдай аурухана төсегіне 
таңылып жатып қалдым. Бірінші -- Құдай, екінші -- ақ халатты 
періште дәрігерлердің арқасында бетім бері қарады. Бірақ 
Германияға барып емделмей сырқатым құлан-таза айықпайтын 
болды. 

Сол екі ортада Асекең де сырқаттанып, ауруханаға түсіп қалды. 
Өзім тұра алмай төсек тартып жатқанымда ол кісінің күрт 
жығылғаны қабырғама қатты батты. Не Германияға жедел ұшып 
кете алмай, не Алматыда қалып емделерімді білмей әрі-сәрі 
сарсылып, екіұдай хал кештім. Ақырында жағдайды айтып, телефон 
соққанымда: 

-- Маған алаңдама. Германияға барып емдел. Әлі жассың, 
қызығың алда. Саған берер батам сол -- жортқанда жолдасың 
қыдыр болсын. Құдай өзіңе қуат беріп, емделіп жазылып қайт, 
батырым! - деді үні дірілдеп. 

Асекеңнің қайтыс болғанын Германияда естідім. Ұшып жетуге 
қанатым, дәрменім болмады. Оның үстіне сырқат төсегінде тұра 
алмай шегеленіп жатқам. Ағамды жоқтап жылап Кербезге көңіл 
айттым. Сол күндері екеуіміз бір-бірімізді жұбатумен болдық. 

Асекеңнің қырқына бірер күн қалғанда Алматыға ұшып жеттік, 
әйтеуір. Құдайдың бұл да болса маған қарасқаны еді. 

Сол күні марқұм ағамның үйіне барып, Фатима жеңгейге, бала- 
шағасына көңіл айтып, басына барып құран оқытып қайттық. 

Ертеңінде үйге үлкен кісілер келіп: 

-- Асекең сенің ағаң. Қырқын өзің басқар! - деп қолқа салды. 
Бұл -- өте орынды ұсыныс, талап еді. 

Асекеңнің қырқына Алматының “Жұлдыз” рестораны түгел 
жалға алынған еді. Халық көп жиналып, ине шаншар орын 
болмады. 

Асекең заманында туған халқына қызмет жасап еді. Туған халқы 
енді оған қызмет жасауға жиналған тәрізді көрінді. 

Енді ойласам, кеңестік дәуірде қазақ халқы қаңдай қиын бел- 
белестен өтсе, Асекең де сондай бел-белес сыннан сүрінбей өтіпті. 
Ол аспаған асу, ол алмаған қамал жоқтай көрінеді. Сөйтіп, Асекең 
жақсылықта да, жамандықта да туған халқымен бірге болды. 

Аштық жылы, сүргін жылы, соғыс уақыты, одан кейінгі тар 
кезеңдер, сосын жұртты құрым киіздей тоздырған Хрушевтан 
бастап, қызыл империяны басқара алмай ыдыратып, ақырында 
“торшокқа” отырғызып тынған Горбачевке дейінгі аралықтың бәрі 
Асекең өткерген қилы уақыт, қылкөпір, бел-белес, асулар еді. Ол 
соның бәрінен де Асекең қалпында сүрінбей өте білген Алаштың 
нағыз арлы Азаматы болатын. 

Бұл күнде Асекеңнің екінші -- жаңа өмірі басталған. Оның 
бұл ғұмыры үзілмей ұрпақтан-ұрпаққа ауысып, мәңгі жалғаса береді. 
Оған кәміл сенемін. 

Елін ұмытпаған ерді елі де ұмытпақ емес. 


“Халық перзенті” А.Асқаров 
туралы естеліктер кітабы (44-57-0) 
“Өнер”, 2002ж 


АЛАШТЫҢ РУХТЫ АЗАМАТЫ 


Димекең Адалдықтың алтын қоры болатын. Оның нұрлы 
сәулесі бүкіл елге түсті. Тірі пендені алалап көрген жоқ-ты. Алаш 
баласын ардақ тұтып, қазағымен мақтанып өтті. 

Ел ішінде өсіп келе жатқан жастарды алыстан бақылап, оларға 
сын көзбен қарап, жұмысын қадағалап, жүрегіне терең бойлап, 
ыңғайы келгенде ақ боз атқа мінгізіп жүретін ұлы ағаның шапағатын 
тіршілікте көп көрсем, барып келгенде, бұның өзі маңдайыма 
жазылған бақыт еді. Соның арқасында көңілімнің көк туы биікте 
желбіреді. Билікке қолым жетіп, еліме, жеріме еңбегімді сіңірдім. 
Қолымнан келген қызметімді әлі де жасай беремін деп ойлаймын. 

Димекеңнен кейін ағалық ақылын айтып, көп қамқорлық 
жасаған игі жақсының бірі -- Асекең: шыңға шыққанда таспаған, 
шыңырауға құлағанда саспаған құлан сүйек Асанбай Асқаров 
болатын. 

Соғысқа қатысып, одан аман оралып, еңбекке құлшына 
араласып, жұрт назарына ерте іліккен Асекең көп ұзамай Жамбыл 
облысы Меркі аудандық комсомол комитетінің бірінші хатшысы 
боп сайланады. Елін жаудан қорғай білген жауынгер жігіт қандай 
қиындықтан да қашпады. Комсомол -- жастарды жұмысқа қызу 
жұмылдырып, халықтың тұрмысын көтеріп, жаңа белестен маңдайы 
жарқырап көріне білді. Оның бұл ерен еңбегі ескерілмей қалмады, 
әрине. Ол Ленин орденімен марапатталды. 

Кезінде облыстық газеттің бетінен түспеген атақты “Мойынты - 
“Шу” темір жолын салғызып, жұртты ұйымдастырып, қажырлы 
еңбек еткені Асекеңнің бағын ашқандай көрінеді. Содан кейін 
кілең өсу үстінде болды. Қазақстанның үлкен үш облысы: 
Жамбылда, Алматыда, Шымкентте бірінші хатшы болып қызмет 
атқарды. Алматы облысын басқарғанда Қазақстан Компартиясы 
Орталық Комитетінің бюро мүшесі болды. 

Ол тұста Асқаровтың бір демі қай хатшыдан да жоғары тұратын. 
Мүмкін іскер басшы болғандықтан шығар. Әйтеуір ол араласқан 
жұмыстың тыянақты аяқталмағаны жоқ-ты. Сонан ба Асекең 
жақтан ылғи көктем лебі есіп тұрғандай сезілетін. 

Совет ауданына хатшы боп келгеніме үш-төрт айдың жүзі 
болған. СОКП Орталық Комитетінің “Партиялық құжаттарды 
айырбастау туралы” қаулысы шықты. Ол -- маңызы өте зор ірі 
мәселе болатын және қателесуге, жаза басуа жол берілмейтін мәселе 

болатын. Өйткені Қазақстан Компартиясы Орталық Комитетінің 
бірінші хатшысы, Совет Одағы Коммунистік партиясы Орталық 
Комиетінің Саяси Бюро мүшесі Дінмұхамед Ахметұлы Қонаевқа 
берілген билет жалғыз дана еді. Нөмірі 11-ші жалғыз билет. Әрі 
қатесіз, әрі әдемі толтырылуы аса қажет. 

Сөйлесе тереңнен толғап кең көсілетін, жұмысты жан-тәнімен 
беріліп істеп жапырып тастайтын Асекең үшін шаруаның ұсақ- 
түйегі болмайтын. Ол қандай мәселеге де үлкен мән беріп қарайтын. 
Қанға сіңген сол дағдысы бойынша қайта-қайта телефон соғып, 
Қонаевтың партбилеті толтырылды ма, жоқ па -- қадағалап сұрап, 
пысықтаумен болды. 

Қонаевтың партбилетін ауыстыру салтанатына Алматы 
облыстық партия комитетінің бірінші хатшысы Асанбай Асқаров, 
Алматы қалалық партия комитетінің бірінші хатшысы Федор 
Иванович Мочалин, республика Орталық партия комитетінің 
хатшысы Василий Севрюков, бөлім меңгерушісі Оразбай 
Батырбеков, Алматы қалалық партия комитетінің екінші хатшысы 
Ізбасар Балтағұлов және совет аудандық партия комитетінің бюро 
мүшелері қатысты. 

Димекең мен Асекең сол жиында иық тіресіп қатар отырған. 
Сол сәтте бұл екі тұлға бір таудың қос шыңы секілді көзіме елестеп 
еді. Ғұмыр бойы жұп жазбай қатар жүрді. Димекең -- Димекең 
еді, Асекең -- Асекең еді ғой, шіркін. 

Асекеңнің қарауында қызмет істеу әрі жауапты, әрі мәртебелі 
еді. Оның жиналыс басқаруы, бюро өткізуі, кісі қабылдауы... бәрі- 
бәрі біз үшін үлгілі мектеп болатын. Бірде мені шұғыл шақыртып 
алып: 

-- Алматы қалалық атқару комитетінің төрағасы Есен Дүйсенов 
зейнетке шықты. Сол орынға сенің кандидатураңды ұсынып 
отырмыз. Бұған не айтасың? -- деп жүзіме қарады. 

Билік биігінде жүргендердің бәрі бірдей Асекең секілді рухы 
биік жандар емес-ті. Ол қай кадрды қайда орналастыруды жақсы 
білетін ерекшелігімен де дара көрінетін. 

Асекеңнің бұл ұсынысына Қазақ ССР Минисрлер Советінің 
төрағасы Бәйкен Әшімов те, Қазақстан Компартиясы Орталық 
комитетінің бірінші хатшысы Дінмұхамед Қонаев та қарсы болмады. 
Сөйтіп 1975-жылдың қаңтар сессиясында сайланып, Алматы 
қалалық атқару комитетінің төрағасы қызметіне кірістім. 

Жамбыл, Алматы облыстарында бірінші хатшы боп қызмет 

атқарған Асекең ойда жоқта Шымкентке ауысатын болды. Қандай 
күрделі мәселені де тайсақтамай шеше білетін, шешендігіне 
шеберлігі сай басшының астанадан ығыстырылуы, сайып келгенде, 
халық үшін де, қоғам үшін де онша жақсы нәрсе емес-ті. Бірақ 
амал қанша, жағдай солай болды. Асқар Қонаевтың ұлы Елдар 
мен Асекеңнің кенже қызы Жанна бір-бірін ұнатып, 1977-жылдың 
қараша айында той жасап қосылып, шаңырақ көтерген еді. Сөйтіп, 
Димекең мен Асекең бұрынғыдан да жақындасып, құда боп қалды. 
Бұл күншіл топтарға қалай ұнасын. Димекеңді -- Димекең, Асекеңді - 
Асекең демеді. Жала жауып жазған домалақ арыздары Мәскеуге 
дабыл қағып жетті. Мәскеудің күткені де осы еді. Асекеңнің соңына 
шырақ алып түсе бастады. 

Кейін Димекеңе де, Асекеңе де тыныштық қажет болып, 
Асекеңді Шымкентке ауыстыру ұйғарылды ма деп ойлаймын. 

Асекең Шымкентке басшы болып барғаннан кейін аз жылдың 
беделінде ірі-ірі ғимараттар, зәулім үйлер, сәулетті мекен-жай, 
демалыс орындары, спорт сарайлары салынып, қанатын кең жайған 
үлкен қалаға айналды. Асекең Шымкентте де өзінің Асекең екенін 
танытты. Жұрт дән риза болып: “Қоқыстан курорт жасаған қайран 
Асекем-ай!” десті. 

Асекеңнің елге сіңірген ерен еңбегі, төгілген маңдай тері текке 
кетпеді. Өз жемісін берді. Асекең маңдайы жарқырап, Еңбек Ері 
атанды. Бұл -- Асекеңе көрсетілген зор құрмет еді. 

Жарқылдаған алмас қылыштай жарқ-жұрқ етіп, күншіл күшті 
топтардың күйігіне айналған Асекең қадалған сұқ көздердің сұғынан 
бәрібір құтылмады. Аңдыған алмай қоймайды деген осы. 1987- 
жылы зейнетке шыққанына бір жарым жыл өткенде жазықсыз жапа 
шегіп, тұтқындалып кете барды. 

Қызыл империя, алайда, Асекеңнің аттан аударылса да ерден 
түспеген азамат екенін білмеді. Саяси тұтқынға айналдырып, 
шырғалаңға қанша салса да сағын бәрібір сындыра алмады. Себебі, 
Асекеңнің артында қайыспай қара орман халқы тұрған. Көз алдында 
өскен азаматтың адалдығына, ақтығына кәміл сенген туған халқы 
оған ара түсіп, ызалы үн қатып, қоғамдық дауыс көтеріп, Мәскеуге, 
Алматыға, Бішкекке талап хаттарын қардай боратты. Бұл -- қарудан 
да күшті хаттар болатын. 

Жеңгеміз Фатима Ғалиқызының да ержүректілігіне, өр мінез 
өжеттігіне, қайтпас қайсарлығына көзіміз сонда жетті. Әйелдің 
жолы жіңішке деп отбасына омалып отырып қалмады. Аруақтанып 


188 


атқа қонды. Талмай ізденді. Асекеңнің артынан іздеп барып, 
намысын бірге жыртысты. Жамбыл облысының адамдарымен 
бірігіп, жендет жауыз қолдардан Асекеңді құтқармақ боп, қуатты 
әрекет жасады. 

Бұл -- ел мен елдің қатар сынға түскен қилы уақыт еді. Намысқа 
шапқан елбасылары да Асекеңнің тағдырына араласа бастады. 
Ақырында Қырғыстан президенті Асқар Ақаевтың жарлығымен 
ақталып шықты. Асекең бостандыққа босап шыққан күн, шынында, 
әділдік жеңіп, салтанат құрған күн болды. 

Абақтыға азамат боп түсіп, туған еліне ақын боп оралған ол 
үйде қарап отыра алмады. Өнерде де бағын сынап көрмек болды. 
Іле ақын қағазға төніп, боратып жаза бастады. Аз уақыттың 
беделінде “Жұмақ пен тозақ жырлары”, “Тағдыр”, “Көзқарас”, 
“Ұлы Тұранның ұлдары” сияқты кітаптар сериясын ұсынып үлгерді. 
Қалың қауымға ұсынған қадау-қадау кітаптарының арқасында 
қабырғалы қаламгер атанып, Қазақстан Жазушылар одағының 
мүшесі болды. Сөйтіп, ол бұл салада да өзінің Асекең екенін айқын 
танытқан ірі тұлғаға айналды. 

Кеңестік дәуірде қазақ халқы қандай қиын бел-белестен өтсе, 
Асекең де сондай бел-белес сыннан сүрінбей өтіпті. Ол аспаған 
асу, ол алмаған қамал жоқтай көрінеді. Сөйтіп Асекең жақсылықта 
да, жамандықта да туған халқымен бірге болды. 

Бұл күнде Асекеңнің екінші -- жаңа өмірі басталған. Өйткені 
оның артында өлмейтін үлгілі ісі, өсиет сөзі, өлең-жыры қалды. 
Оның бұл ғұмыры үзілмей ұрпақтан-ұрпаққа ауысып, мәңгі 
жасайды. Туған елі сомдап көтерген тұғыры биік тұлғалы ескерткіші 
Асекеңді еске түсіріп қасқайып тұрады. Оның есімімен аталған 
көшелерде тіршілік ағыстары тасқындай береді. Оған кәміл сенемін. 

Елін ұмытпаған ерді елі де ұмытпақ емес. 


А.Асқаровтың 8% жылдығына 
арналған ғылыми-практикалық 
конференцияда жасалған баяндама 
Алматы қаласы. 

15,1Х.2007ж. 


БӨЛТІРІК ӘЛМЕНҰЛЫ ТУРАЛЫ СӨЗ 


Бөлтірік Әлменұлы -- заманында қазақ халқының ынтымағы 
мен бірлігінің нығаюына өте үлкен еңбек сіңірген аса ірі би әрі 
шешен бабамыздың дүниеге келгеніне (1771-1853) төртінші 
ғасырдың жүзі болыпты. Соған қарамастан Бөлтекеңнің билік 
шешімдері мен шешендік сөздері халық жадында жатталып, бүгінгі 
күнге дейін жетіп отыр. Бұл тектен-тек емес. Өйткені ол өнегелі 
өмір сүрді. Даналық деңгейге көтеріліп, халық мүддесін қорғады. 
Елдің ынтымағы мен бірлігі, игілігі үшін аянбай қызмет етті. 

Әрбір билік шешімі мен шешендік сөзі тарих бетінде, ұрпақ 
санасында әділеттіліктің, адамгершіліктің үлгісі болып гүлдеген 
асыл адамның аты ғана ғасырлар көгінде осылай жаңғырып тұратын 
болса керек. Бөлтірік Әлменұлының әділетті би, шын шешен болып 
қалыптасуы мен кемелденуінде оның тұсындағы жақсылар мен 
жайсаңдардың ықпал-әсері болғаны даусыз. Осындай жақсылар 
мен жайсаңдар арасында ел басқарған хандар мен қол бастаған 
батырлар, сындарлы бітім айтқан би-шешендер де болды. Атап 
айтқанда, Балпық би, оның баласы Тіленші би, сондай-ақ Құтым, 
Жайнақ, Сары, Байсерке, Малай, Қожбамбет, Кебекбай, Ноғайбай, 
Құнанбай секілді белгілі билер, Сұраншы, Байзақ, Ағыбай, Сыпатай 
секілді батырлар, Сөк, Тезек, Барақ, Рүстем, Әлі, Қамбар, Жанғазы 
секілді сұлтандар ел үшін еткен еңбектерімен, іргелі істерімен халық 
жадында сақталып қалды. 

Бөлітірік шешен аттары аталған би-шешендермен, 
батырлармен, сұлтандармен көп жылдар қатар жүрген, бірге іс 
қылған. Осы жақсылар мен жайсаңдарды бәрі де Бөлтіріктің қара 
қылды қақ жарғандай әділ билігін, қиыннан қисын тауып айтатын 
тапқырлығын, шешендік шеберлігін ерекше құрметтеген, жоғары 
бағалаған. Мысалы, Тезек төре Бөлтірікпен сөз жарыстырып жүріп, 
сөзден тосыла берген, бірақ шешен туралы өзінің жақсы пікірін 
өзгертпеген. “Шіркін-ай, қазақтан сендей сөз тапқыш туа берер 
ме екен!” -- деп таң болып, таңдай қаққан. 

ХХ-ғасырдың кемел ақыны Кенен Әзірбаевтың Бөлтірік туралы 
мына бір сөзін сіздердің алдарыңызда арнайы айтып өткенді жөн 
көріп тұрмын: “Бөлтірік -- Ысты елінен шыққан ақын, шешен, 
әрі батыр. Өз қатарында ешкімнен жеңілмеген , “Жеті жарғы” 
атанған кісі. Жеті тосқауылдан сүрінбей өтетін тұлпарды осылай 
бағалаған. Бөлтірік орта бойлы, ашаң жүзді, селдір сақалды, жедел 

жүрісті, өткір көзді, сөзді табан астында тауып айтатын тапқыр 
болған. Оның батырлығы, ақындығы, шешендігі жөнінде ел 
арасында аңыз аз емес”. 

Кенен Әзірбаев өз сөзінде ел арасында сақталған тарихи аңыз- 
әңгімелер шындығына сүйеніп, Бөлтірік бидің ақындығы, 
шешендігі, батырлығы туралы аса жоғары баға береді. “Жеті жарғы” 
атанған Бөлтірік шешеннің атақ-даңқы мен абыройы ХХІ-ғасырда 
да аса берерінде сөз жоқ. 

Бөлтірік Әлменұлының шешендік сөздері жинақталып, бірнеше 
рет жеке кітап болып баспадан басылып шықты. Бүгінгі салтанатқа 
орай Бөлтірік Әлменұлының таңдамалы шешендік сөздерінің 
үшінші басылымы жарық көрді. Бұл басылымға шешеннің бір қатар 
сөздері жаңадан қосылды. Кітаптың соңында Бөлтірік шешеннің 
өмірі мен шешендік өнері, билік қызметі туралы зерттеулер, ойлар 
мен толғаныстар топтастырылған. 

Бөлтірік Әлменұлының әдеби мұрасы негізінде жоғары оқу 
орындарының студенттеріне арналған оқу құралы жарық көрді, 
кандидаттық диссертациялар қорғалды, зерттеулер жазылды. 
Бөлтірік шешен сөздерінің тәрбиелік және эстетикалық маңызы, 
әлеуметтік мәні жайында алдағы уақытта да зерттеу жұмыстары 
жүргізілетіні анық. Бүгінгі ғылыми конференция Бөлтірік 
Әлменұлының ақындық және шешендік өнері мен батырлығын, 
билік ісін танудағы елеулі бір белес болады деген ойдамыз. Құрметті 
халайық, енді Қазақтың көрнекті шешені және биі Бөлтірік 
Әлменұлына қойылған ескерткіштің ашылу салтанаты аясында 
өтетін “Бөлтірік шешеннің өнері мен өнегесі” атты ғылыми 
практикалық конференцияны ашық деп жариялауға рұқсат 
етіңіздер. 


Алматы облысы 
Балқаш аудЯны 
Бақанас 
26.07.07. 


ӨМІР ӨКІНІШСІЗ БОЛМАЙДЫ 


(Белгілі қоғам және мемлекет қайраткері 
Кеңес Мұстаханұлы АУХАДИЕВПЕН әңгіме) 


Сұрақ: Игі жақсыларымызға -- көзі ашық, көкірегі ояу, елі, жері 
үшін түн қатып, түс қашырып еңбек етіп жүрген, оқығаны мен 
тоқығаны мол азаматтарымызға қырғидай тиіп, жазықсыздан жапа 
шектіріп, атқанын атып, атпағанын аяғына шынжыр тұсау, қолына 
болат кісен салып итжеккенге айдаған сол бір зобалаң отызыншы 
жылдары; сосын, жер-жаһанды отқа орап, қанға бөктірген, жиырма 
миллионнан астам адамды, соның ішінде сан мың қазақты 
қыршынынан қиған, ананы жесір, баланы жетім еткен кешегі “Ұлы 
Отан” соғысы деп аталған сұрапыл қырқыншы жылдары туған ұрпақ 
маған өртеңге өскен көк қурақтай көрінеді. Жөргегінен тағдыр 
тауқыметін бастан кешірген сол ұрпақтың өкілі ретінде бұл пікір, 
құрметті Кеңес Мұстаханұлы, Сізді қандай ойларға жетелейді? 

Жауап: Ақын Жұбан Молдағалиев айтқандай, “мың өліп, мың 
тірілген халықпыз”. Қазақ қанша қасірет шексе де қадір-қасиетін, 
елдік мінезін жоғалтпаған текті халық. Өзіңіз айтып отырған өртеңге 
өскен құрақтың түпкі тамырын, нәрін осыдан іздеген мақұл. Біз 
білетін тарихқа үңілсек, ондай нәубет жиырмасыншы ғасырдың 
басынан басталған. Патшалық Ресейдің отарлау саясатын, төрт түлік 
малмен күнелткен қазақтың қоян жылдарындағы қалай ақсүйек боп, 
сопайып ақ таяқтарын ұстап қалғанын былай қойғанда, 1916-жылғы 
қазақты қара жұмысқа алу, Қазан төңкерісі тұсындағы ақ пен 
қызылдың кескілескен ұрыстарында қазақтардың қосақта кетуі, 
зорлап ұжымдастыру, 1929--1931-жылдардағы қазақ даласын 
жайлаған аштық, Голошекиннің “кіші октябрі”, 1937-жылы 
басталып, елуінші жылдардың басында жалғасқан кҡуғын-сүргін, одан 
кейінгі бес жылғы соғыс елді әбден титықтатып бітірген еді. 

Ол ауыртпалық біздің әулетімізді, үй-ішімізді айналып өткен 
жоқ. Мен туғанда әкем әскерде екен. Әкелік мейіріммен еміреніп, 
елжірей иіскемек түгілі бір көруге зар болған. Әуелі Отан алдындағы 
азаматтық борышын өтеуге шақырылып, әскери міндетін атқарып 
жүргенде фин соғысына қатысқан. Мәскеу түбінен енді елге 
қайтқалы құйысқаны көтеріліп тұрғанда неміс басқыншылары лап 
беріп, күтпеген жерден соғыс бұрқ ете қалды. Тұз-дәм тартпаған 
екен. Әкемнің 1941-жылы 14-маусымда жазған ең соңғы хатын 

алдық. Ол хат әлі күнге дейін отбасымыздың киелі бойтұмарындай 
сақтаулы. 

Мен осылай әке ықыласын, алақанының ыстық табын сезінбей, 
рахатын көрмей, мейіріміне сусындай алмадым. Баланың әкеге 
деген ерекше сезім-шуағы болады дейді, жетім қозы тасбауыр келе 
ме, соны біле алмай өстім. Бірақ намыс отына оранып, өжеттік пен 
қайсарлықты қос қанат етіп жетілдім. Жалтақтамадым, жасқаншақ 
болмадым. Қатыгездіктен де, қытымыр-қырсықтықтан да аман 
қалдым. 

Жатқан жерің жәннат болғай, аяулы анамның арқасыңда табаным 
жерге, мандайым тасқа тиген емен. Арқа еті -- арша, борбай еті - 
борша боп жүріп, қанаттыға қақтырған жоқ, тұмсықтыға шоқыттырған 
жоқ. Менің тал бойымда жұмсақтық, қайырымдылық, қағылездік 
қасиеттердің ұшқыны болса әке қанымен, ана сүтімен дарып, 
шешемнің кісілікті тәрбиесімен нұрланған деп білемін. 

Адамның адам болмағы өскен ортасына да көп байланысты. 
Өмір -- көппен қызық, жақсылармен жақсы. Біздің бала кезімізде 
бауырмалдық басым еді, үлкендерде рахым мол еді, адамдар 
қайырымды еді. Мен біздің ұрпақтың артықшылығы неде дегенде, 
олар жақсы адамдардың адамгершілік қасиеттеріне, мейіріміне қанып 
өсті, аштық пен жоқтықтың, жетімдік пен өнер-білімдегі 
жетіспеушіліктің орнын, көріп-біле алмаған олқылықтарымызды 
осындай кісілік толтырып еді. Бізді игілікке, ізгілікке бастаған сол 
кісілердің азаматтық шапағаты болатын. 

Сұрақ: Мансап жолымен биікке көтерілген кісінің қаншалықты 
етекке көз салатынын білмеймін. Бірақ адамның жасы ұлғайған сайын 
артына қарайлап, өсіп келе жатқан ұрпаққа, айналасындағы болып 
жатқан өмір ауанына көбірек зер салады. Сіз ел ағасы жасына келіп 
отырған тұста өткен өмір жолыңыздың осы айтылмаса болмайды дейтін 
тұстарына, әсіресе жастық шаққа қатысты есте қалғандарына 
оқырмандарды ортақтастырмас па екенсіз? 

Жауап: Соғыс жылдарында тылдағы бар ауыртпалықты кім көтерді 
дегенде қайран қайсар да қажырлы аналарымыз еске оралады. 
Алпысыншы-жетпісінші жылдары Мұхтар Әуезов атындағы қазақ 
мемлекеттік академиялық драма театрының басты қойылымына 
айналған Шыңғыс Айтматовтың “Ана -- Жер ана” спектакліндегі 
Толғанайды көрген сайын мен оз анамды көргендей айрықша әсерге 
бөленетінмін. 

Шешем әуелі қой, кейін сиыр фермасын басқарды. Таңның 

атысы, күннің батысы демейді, ертелі-кеш аттан түспейді. Соның 
арасыңда үйдің шаруасын жайғастырып, бір мезгіл ыстық 
тамағымызды әзірлеп беріп кетеді. Түннің бір уағында сығырайған 
май шамның түбіңде шұқшиып отырып шотын қағып, ферманың 
есеп-қисабын жазар еді. Көз шырымын алар-алмастан өлең-алаңнан 
тұрып, атқа қонатын. Сөйтіп жүріп қатын-қалашқа, ес жиып, етек 
жапқан балаларға тілін тауып жұмыс істететін, естіген адамның жүрегін 
қанжылатқан қаралы қағаз алған отбасын жұбатып, жоғын жоқтап, 
барын күйт ететін. 

Ол кісі ұйғырша таза сөйлейтін. Орыс тілінен таяқ жеген жері 
бар ма, о жағын білмеймін, қазақша судай менің орысша оқуымды 
сонша қалады. Тіпті сол үшін туып-өскен Алматы облысының Шелек 
ауданына қарасты Бартоғайдың төменгі етегіндегі Малыбайды тастап, 
істеп жүрген қызметін тастап Майтөбедегі темір жол бойына көшіп 
барды. Сол жерде жол шолушы болып жұмыс істеді. 

Бала құлағына сеніп өседі, көргеніне таңданумен өтеді. Сенімінен 
үміті басым болады. Құлағына сеніп өседі дейтінім былай. Шешем 
көп сөйлемейтін, мектепке барарда: “Құлыным, көзімнің ағы да, 
қарасы да өзің. Жесір әйелдің баласы дегізбе. Әкеңнің атына кір 
келтірме. Өлімнен ұят күшті. Ердей боп ит арқасы қияннан көшіп 
келгенде қара жердей болмайық” дегені бар. Анамның осы сөзі өмір 
бойы құлағымның түбінде жаңғырады да тұрады. Мен намысқа 
тырысып бақтым. Жақсы оқыдым. Қоғамдық жұмысқа белсене 
араластым. Көргенімнен көңілге түйгенім басымдау келетін, әдебиет, 
өнер жаныма жақын, қазынаны кітаптан іздеп, түсіңе кірмес әлеммен 
сырластым. Газет, журнал көзден таса қалмады. Өзім мандолина 
тартамын. Өнерлі жастардан ансамбль құрып, халық әндері мен 
күйлерін, халық композиторлары мен осы заманғы композитор- 
ларымыздың шығармаларынан концерт беріп жүрдік. 

Мұның өзі мектеп мәртебесін ғана емес, ауыл абыройын 
асырды. Өскелең жастардың өнер қуып, білімге талпынуына, 
көпшілікпен етене араласып, жақсының не екенін, жаманның не 
екенін айыруға, сайып келгенде, есею баспалдағы седі. 

Баланың сенімінен үміті басым болатыны: алып ұшқан албырт 
шақта адам арманшыл келеді. Тәтті қиялды тамырлы ойлармен өскен 
қазақ үшін соның тыныс-тіршілігі жаныңа жақындау, әбден 
үйреншікті дүниеге айналады. Сол үміт дүниесі Шұбар 
ауылшаруашылық техникумына жетелеп апарды. Оны үздік бітірдім. 
Жолдама Панфилов ауданындағы “Үшарал” ұжымшарына берілді. 
Бұл 1960-жылы болатын. 

Сұрақ; Әңгіме барысында жақсылардың мейірім-шапағатымен ержеттік 
деп емеурін байқаттыңыз. “Жақсының жақсылығын айт -- нұры тасысын” 
деген. Олар кімдер? Біле отырсақ, Жетімді желеп-жебегеннің мың жылдық 
сауабы бар екен... 

Жауап: Бұл елдің әл жиып, ауыр жылдарды артқа салған; енді- 
енді ауызы аққа тиіп, тойынып тамақ іше бастаған; киімі бүтінделіп, 
көңілі көтеріле бастаған тұс. Ел жаппай білімге ұмтылған, төрде 
радиоң саңқылдап, теледидарың шартараптан хабар тарата бастаған, 
қазақ газеттері мен журналдары көптеп шығып, кітапқа деген 
жұрттың құштарлығы артқан кез. Қысқасы, ел экономикасы 
дүркіреп көтеріліп, әлеуметтік-мәдени өмірі құлпыра түскен-ді. 

Білмеген жердің ой-шұқыры көп қой. “Үшарал” маған да солай. 
Келген бетте Мұсахан деген шаруагер кісінің үйіне тоқтадым. Зәуре 
деген сарамжал әйелі бар екен. Қабақтары ашық, асты-үстіме түсіп, 
екеуі екі жақтан бәйек боп жүр. Барған күні келістіріп лағман жасап, 
сыйлы қонағынан бетер күтсін. Дастарқанды майыстырып тастаған. 
Көңілді отырысқа көк шыны араласа бастаған шақ. Қырлы стақанға 
толтырып тұрып қызыл шарап құйды. 

-- ішпеймін, - деп бас тарттым. 

-- Неге? - деді екеуі аң-таң қалып. 

-- Аузыма алған асым емес, - дедім ақталып. 

-- Іш! Бүгін болмаса ертең, ертең болмаса бәрібір ішесің, - 
деді Зәуре алаңсыз сенген қалып танытып. -- Осында Сәрсен деген 
агроном болған. ішпеймін деп безек қағатын. “Неге?” дейміз ғой 
баяғы. “Ішсем қояншығым ұстайды” деуші еді. Кейін матасекілге 
салып жүріп ішетін болды. 

Зілсіз қалжыңдары мені де жатырқатпай, жақындастыра түсті. 

Сол күннен бастап маған Мұсахан мен Зәуре бірге туғаннан 
бетер. Әлі күнге дейін тонның ішкі бауындай жиі араласып тұрамыз. 
Осындай қарапайым, кісімсімейтін бетегеден биік, жусаннан аласа 
жандарды қалай жақсыға баламассың! Одан тәлімің де, тәрбиең де 
аз болмайды. Кісілікті, кішілікті ел ішінен көп кездестірдім. 

.. Арада екі жыл өткен. Ауыл тірлігінің ыстық суығына бірдей 
көнгенбіз. Оның үстіне жүгері егуден Жаркенттің аты дүрілдеп, 
алысқа кеткен. Никита Хрушевтің жүгері нанына телміртіп, елге 
дүмбіл жегізе бастаған уақыты. Көктемнің қауырт шағы еді. Жүгеріні 
шаршылап егіп, әбігерге түсіп жатқанбыз. Күтпеген жерден аудандық 
партия комитетінің сол кездегі бірінші хатшысы Сейдәлім Тәнекеев 
егіс басына іздеп келіпті. Сыртынан қанықпыз. Ел айрықша 

құрметпен қарайтын аға жылұшырай амандасып, шаруа жайын 
сұрастыра келіп: 

-- Аудан орталығында бюро мүшелері мені күтіп отыр, - 
деді тосын бір хабар айтуға ыңғайланып. -- Сені аудандық комсомол 
комитетінің бірінші хатшылығына ұсынбақ. Оған қалай қарайсың? 

Мұндайда не айтасың, жүрек лүпілдеп, кеудеге сыймай атша 
тулайды. Ауызға сөз түспейді. 

Сейдәлім аға менің қысылып тұрғанымды байқады білем: 

-- Онда шешеңмен ақылдасып, со кісінің ықыласын алып 
кел, - деді күлімсіреп. 

Мен үлкен өмірге осылай жолдама алдым. Содан бері қаншама 
жыл! Сейдәлім Тәнекеев ағамызбен жұбымызды жазбай мына беймаза 
өмірдің қызығын бірге қуаныштап, “әттеген-айын” бірге көтерісіп 
келеміз. 

Сұрақ: Кеңес Мұстаханұлы, Сіз Алматы облыстық комсомол 
комитетінің бірінші хатшысы, Қазақстан комсомолы Орталық 
Комитетінің идеологиялық жұмыстар жөніндегі хатшысы, Алматы 
қаласындағы Совет (қазіргі Алмалы) аудандық партия комитетінің 
бірінші хатшысы, Алматы қаласы атқару комитетінің төрагасы, 
Алматы облыстық партия комитетінің бірінші хатшысы қызметтерін 
абыроймен атқарып, ұзақ жылдар Қазақстан Компартиясы Орталық 
Комитетінің бюро мүшесі болдыңыз. Мұның бәрін Сіз орда бұзар 
отыз бен қылшылдаған қырық жетіге дейін істедіңіз. Осы жылдар 
Сізге не берді, Сіз қандай із қалдырдыңыз? 

Жауап: Күлтектейтін ешнәрсе жоқ: шүкір, білгенге кісілікті 
ізім, ізгілікті ісім қалды. “Халқым!” деген салмағы ауыр қасиетті 
сөзді иісі қазақтың, Қазақстаңда тұратын көп ұлтты халықтың 
қадіріне жетіп барып айтатын халге жеттім. Білмегенге өкпе жоқ, 
бәрібір бұлбұлдың зарын қарға ұқпайды. Бұл - бір. 

Екіншіден, жақсыларға жанастым. Дінмұхамед Ахметұлы Қонаев 
сынды ұлы тұлғаның тәрбиесін көрдім, ақ батасын алдым. Қызмет 
бабында өнегесін үйрендім. Кісіліктің мәртебелі мектебінен өттім. 
Ең үлкен олжам -- осы. Сонымен бірге қатарынан отыз жыл Жамбыл, 
Алматы, Шымкент облыстарының партия ұйымдарын басқарған, 
Социалистік Еңбек Ері Асанбай Асқаров, республикамыздың 
Министрлер Кеңесінің төрағасы, Социалистік Еңбек Ері Бәйкен 
Әшімов, Қазақстан комсомолының жалынды жетекшісі, Орталық 
партия бөлімінің идеология жөніндегі хатшысы, ең бастысы, қазақ 
мәдениетінің үлкен жанашыры Өзбекәлі Жәнібеков секілді ағалар 

таптым. Бір ғажабы, бұл кісілер ағандай ақылшы, анаңдай ақпейіл, 
кіршіксіз таза көңілдің адамдары. 

Ел ардақтылары жақсылығыңа сүйініп, жамандығыңа жаны 
ауырып жүреді. Адам үшін бұл аз ба?! Асекеңмен туған ағалы- 
інідей ғұмыр кештік, бұдан артық бақыт, байлық бар ма, сірә! 

Қандай із қалдырдыңыз деген сауалға жауапты былай түйіндер 
едім: Димаш Ахметұлының тікелей басшылығымен республика 
орасан жетістіктерге қол жеткізді. Экономика, мәдениет, әлеуметтік 
жағдай өркен жайды. Біздің әрқайсымыздың бір мысқал болса да 
үлесіміз бар, сонымен бірге біз де өстік. 

Сұрақ: “Ел жатса да, елекем жатпайтын” әдет әр кезде-ақ қылаң 
береді. Кезінде ел ішінде: “несін айтасың, Димекеңнің әкесі 
Меңліахмет пен Кеңестің әкесі Мұстахан екеуінің арасынан қыл 
өтпеген дос екен, Мұстахан әскерге аттанарда Меңліахметке Кеңесті 
аманат етіп, қатты тапсырып кетіпті-мыс” деген алып-қашты сөз 
жүретін. Сіздің қызмет бабымен биікке көтертуіңізге ел сұраған Димаш 
Ахметұлымен осындай туыстығы бірден-бір себеп болыпты-мыс. Бұл 
қаншалықты рас? Әлде “жел тұрмаса шөптің басы қимылдамайды” 
дегенге сая ма? 

Жауап: Күйе күйдірмесе де күйелейді ғой. Бос сөз. Мен Димаш 
Ахметұлымен 1972-жылы сәуір айында тұңғыш рет жүздестім. Сол 
жылы партиялық құжаттарды айырбастау туралы қаулы шықты да 
мен Совет аудандық партия комитетінің бірінші хатшысы ретінде 
осы ауданда есепте тұратын Димекеңе ресми түрде 00000011 номерлі 
билетті тапсырдым. 

Шыны керек, бұл кездесу менің былайғы өмірімде айрықша 
орын алды. Жарықтық Димекең жастарға әкелік мейіріммен қарап, 
үнемі қамқор болып жүретін. Ісіне, білім-парасатына, білігіне, 
кісілігіне қарайтын. Есте сақтау қабілетінің кереметтігі соншалық, 
бір көрген кісінің аты-жөнін, әкесінің атын пәленбай жылдан соң 
айна-қатесіз айтып отыратын еді. 

Сұрақ: Құпия болмаса, өзіңізге жасаған бір шарапатын еске ала 
кетпес пе екенсіз? 

Жауап: Оның еш құпиясы жоқ. Алматы қалалық атқару 
комитетінің төрағасы болу -- айтуға ғана жеңіл. Беймаза жұмыс 
еді. Осы қызметте болған бір ағамыз айтқандай, қаланың бас 
“дворнигі”. Көше сыпырылмай жатса да, пәтер мен гараж дұрыс 
бөлінбесе де, базар бағасы қымбаттап кетсе де сен кінәлісің. 
Құлақтан қиқу кетпейді. Ерте демейсің, кеш демейсің, қаланың 
бар проблемасына араласпай шаруа бітпейді. 

Осылай тіршіліктің тай қазанында қайнап-пісіп жатқанымызда 
Димаш Ахметұлы шұғыл іздестіріп жатыр деген хабар жетті. Қызмет 
уақыты әлде қашан аяқталған. Не істеу керек? Көмекшісі арқылы 
үйіне телефон шалып едім: “Мүмкіндігіңіз болса, үйге келіп кетсеңіз 
қайтеді?” деді. Димаш Ахметұлының табалдырығын тұңғыш аттауым 
еді. Оның үстіне көңіл күшті. Ішке жүрексіне ендім. Есесіне үлкен 
шаңырақтан үлкен үміт арқалап шықтым. Димекең еркін отырып: 
“Болашақ -- жастардікі. Сіздердің тас жарып, тау бұзатын 
кездеріңіз. Өзіңізді Алматы облыстық партия ұйымын басқаруға 
ұсыныс түсіп отыр...” “Апыр-ай, қалай болар екен?” деп ине үстінде 
отырғандай қипақтап едім. Димаш Ахметұлы елең қылмай сөзін 
жалғастыра берді. “Соған бүгіннен қалмай Мәскеуге ұшқаныңыз 
мақұл. Ертең СОКП Орталық Комитеті хатшыларының 
қабылдауында боласыз. Сол жерден маған телефон соғып, не ұл, 
не қыз болғанын хабарлаңыз. Келістік пе? Олай болғаңда, іске 
сәт!” -- деді. Мен ертеңіне кремлевкасына телефон шалдым. 

-- Димаш Ахметович, ұл болды! - дедім қуанышымды жасыра 
алмай. 

-- Құтты болсын! Олай болғанда, ертең облыстық партия 
комитетінің пленумын шақырған жөн шығар... Соған үлгеріңіз, 
мақұл ма, қалай? - деді. 

Мені ертеңіне Пленум бір ауыздан Алматы облыстық партия 
комитетінің бірінші хатшылығына сайлады. 

Бір мен емес, мен сияқты талай қазақ жастарын қанаттан- 
дырып, елдік іске салған Димекең Қазақстанның экономикалық 
жағынан жан-жақты өрлеуіне, ел ішінің ынтымақтығына, бірлік- 
берекесіне, әлеуметтік жағдайының жақсаруына, жастардың оқып, 
білім алуына, мәдениетінің заманға лайық ұлттық нақышты 
гүлденуіне бар күш-қайратын жұмсады. Өйткені ол елін, отанын, 
қазағын сүйетін. Кезінде қазақ дүние жүзіне аты кеткен 
Қонаевымен мақтанса, ал Қонаев өле-өлгенше қазағымен мақтанып 
өтті. 

Сұрақ: Сіз жоғарыда: “Білгенге кісілікті ізім, ізгілікті ісім қалды” 
дегенді айттыңыз. Бұл сөздің астарында не сыр бар? 

Жауап: Мен Алматы каласының мэрі қызметінде үш жыл үш ай 
істедім. Қаланың ірі құрылыстары: жер таңдау, жоба жасау, сметалық, 
құнын белгілеу, материалдық бағасын әзірлеу, ең ақыры, үш миллион 
сомнан жоғары қаржы Мәскеудің құзырында болса, соған дейінті 
мәселенің тиянақты шешілуі тікелей Димекеңнің араласуымен бітетін. 

Алматы тарихынан хабардар көзі қарықты кісілер жақсы біледі. Қазіргі 
Сәтбаев -- Фурманов -- Желтоқсан көшелерімен шектесетін аудан 
бұрын “Шанхай” деп аталатын. Бір-бірімен иін тіресіп, бір-бірімен 
жапсарлас салынған қотыр тамдар, жертөлелер, ашы ішектей созылып 
жатқан жатаған барақтар -- барған адам адасқандай еді. Сол жерден 
1400 отбасы жаңа пәтерге көшті. Орнына осы күнгі Алматы қаласының 
әкімшілігі қоныстанған (бұрынғы Қазақстан Компартиясы Орталық 
Комитетінің үйі) ғимарат, президент резиденциясы, қазақ 
теледидарының жаңа жайы шаңырақ көтерді. 

Алматы жиырма-жиырма бес жыл ішінде танымастай өзгерді. 
Оның белгілі бір архитектуралық жүйемен, ішкі ғажайып гармониялық, 
үндестігімен, мазмұны мен формалық жағынан ұлттық сипатымен 
салынуына ең ғажабы, қаланың әрі сәні, әрі ажар-келбеті - 
көгалдандыру ісін қатар өркендетуге Димаш Ахметұлының сіңірген 
еңбегі өлшеусіз. Қала мэрі келеді, кетеді. Ал, солардың әрқайсысы 
бастаған игіліктің табиғи сабақтасуына сол кісі бас-көз болып 
отыратын еді. Жақсы дирижері бар оркестрдің ширек нотасы да шашау 
кетпейді, ол елдің рухани қазынасына айналса, Алматы сырт 
келбетімен ғана емес, ішкі болмыс-бітімі бөлек ансамбль, бұл да 
халықтық материалдық және рухани игілігіне айналды. Оның әр бір 
алаңы мен көшесі, әр бір ғимараты мен гүлзарларын, тіпті әрбір үйі 
мен сән-салтанаты алматылықтардың мақтанышы. 

Мәселен, Көкбазар кешені -- бұл бірде-бір қалада жоқ. Онымен 
іргелес салынған “Әсем” тұрмыстық қызмет көрсету үйі -- іздегеніңді 
түгел сол жерден табатынсың. “Даңқ” мемориалы -- ол Отан 
соғысында опат болғандарды есте қалдырудың символы ғана емес, 
ол соғыс ардагерлеріне, тылда бел жазбай еңбек еткен үлкен-кішіге 
құрмет, ол ұрпаққа өнеге, тірілер тәу етіп, иманға келетін киелі орын. 
Офицерлер үйі, әл-Фараби атындағы Қазақ Мемлекеттік Ұлттық 
университетінің керемет қалашығы, бір өзі бір қала боп жатқан Алматы 
мақта-мата комбинаты және оның Мәдениет сарайы -- қала мэрі 
үшін түн қатып, түс қашыған, бірақ ел игілігін көріп жатқан 
қолтаңбалар. 

Алматы облысының басшылығындағы жеті жылда Күрті мен 
Балқаш аудандары, Жаркент пен Ұйғыр аудандары аралығындағы 
өткел бермес Ілеге салынған нән көпірлер, Үлкен Алматы каналы 
(оған Димаш Ахметұлының есімін беру туралы жұртшылықтың 
ұсынысы қабылданды. -- С.Ә.) және басқа да ауыл шаруашылығының 
күре тамыры болған нысандардың салынуына тікелей араласып, талай 

мәрте өзекті деген ең зәру мәселелерін шешуге тура келді. Халықтың 
маңдай тері төгілген жерден өзінен кейінгі ұрпақтың бақытты ғұмыры 
жалғасатынын білген басшы сол іске елді жұмылдырып, жолға қоюда 
өзінің қосар үлесін де, орнын да білгені -- ол да рахат емес пе! 

Сұрақ: Үлкен Алматы каналын салудағы мақсат не еді 

Жауап: Іле Алатауының қойнауындағы Бартоғай әуіті мынау 
деген су қоймаларын артқа салады. Таудың талай көлдері тоғысқан 
жер. Суы мөлдір әрі тұшы. Табиғат иіп беріп тұрған жер анасы -- 
суды неге пайдаланбасқа? Шелек, Талғар аудандарын былай 
қойғанда Жамбыл, Күрті, Балқаш жері, олардың тау жағы емес, 
төменгі етектері кенезесі кеуіп жатқан тұста мыңдаған гектарды 
игеріп, нуға айналдыру, жүзге тарта жаңа шаруашылықтар құрып, 
елді көкөніспен, техникалық басқа да дақылдармен қамтамасыз 
ету мақсаты қойылған. Соның бәрі осы канал бойынан қанаттарын 
жаюға тиіс еді. Оған ойдағыны жүзеге асыруға уақыт тезі кейде 
көтере бермейді. Жағдай түзелген кезде болашағы кемел ой іске 
асырылар деп үміт артамыз. 

Сұрақ: Кеңес Мұстаханұлы, тағы бір сөзіңіздің астарын аша 
кетсеңіз. “Білмегенге өкпе жоқ, бәрібір бұлбұлдың зарын қарға 
ұқпайды” дегенде не айтпақ едіңіз? Егер ескі жараны тырнағандай 
болса, бұл сауалды жылы жауып қоя салыңыз. 

Жауап: Жоқ дауды қоздырып, жау тауып ала қоймаспыз. Ежелгі 
грек ойшылы Сократтан: 

-- Елдің қоры кім? - деп сұрапты. Сонда ол кісі: 

-- Өткеніне өкінген адам, - деп жауап берген екен. Сол 
айтқандай, Құдайдан жасырмағанды адамнан жасыруға болмайды. 
Қазақ тілден шыққанның тістен де таза болғанын қалайды. 
Сондықтан турасын айтайын. 

КОКП Орталық Комитетінің Бас хатшылығына Михаил 
Сергеевич Горбачев сайланысымен ол айналасына “өз” командасын 
топтай бастады. “Бас уәзірі” Егор Лигачев аттанға ұран сала келді. 
Салған жерден Қазақстанға көз алартты. Оған Димаш Ахметұлының 
“Ақиқаттан аттауға болмайды” деп аталатын кітабын оқыған кісі әбден 
көз жеткізеді. “Табан астынан жік шықты, екі құлағы тік шықты” 
деген сол, Алматы облысы партияға мүше қабылдауда орыстарды аз 
алады, халық санын көзге ілмейді, славян жұрты пайыз жағынан 
басымдылығына қарамайды, аздығына қарамастан қазақтар көп 
қабылданады деген айып тағыла бастады. Бұл сыныққа сылтау таба 
алмай отырған кейбіреулердің қолтығына су бүріккендей еді. Домалақ 

арыз үсті-үстіне жазылды. Жоқты бардай, ақсақты дындай ғып 
көрсетті. Лигачев мырзаның көктен іздегені жерден табылды. Бәрін 
бақылауға алды. Алпыс айла, алты амалын пайдаланды. КОКП 
Орталық Комитетінің ұйымдастыру бөлімінің орынбасары 
Могилниченко Орта Азия және Қазақстан бойынша сектор бастығы 
Лишенко арқылы жауапты қызметтегі кісілерді біріне-бірін қарсы 
қою әрекетіне көшті. Тіпті Димекеңе ауыз сала бастады. Жастарды 
жаға жыртқызуға дейін жеткізді. Мен ондай опасыздыққа бара 
алмадым. Құдайдан үміті бар адам өзі су ішкен құдыққа түкірмес 
болар. 

Мәскеу қырына іліккенді, әсіресе одақтас республикалардағы 
беделі зор кісілерді қалайда сүріндіруге жанталасып бақты. Қырық 
сылтау, қыңыр желеумен ақыры мені алып тынды. Және мұны 
Димекеңнің қолымен жасатты. 

Сұрақ: “Дуаланғаннан қудаланған жаман” дейді екен бұрынғылар. 
Қуғын-сүргін осымен бітті ме? 

Жауап: Қайдан бітсін. “Өзі орға құламаған жорға мінгендей 
жортаңдайды” деп, Мәскеу менің КСРО Мелиорация және су 
шаруашылығы министрінің Суландыру және күріш егетін совхоздар 
құрылысының бас басқармасы бастығының орынбасары етіп 
төмендетіп жібергенін місе тұтпады. Не боса да қайтып бас 
көтермейтіндей “тұншықтырып” тастауға тырысты. 1986-жылы 
Алматы облыстық партия комитетінің бірінші хатшылығына сайланған 
М.С.Меңдібаев амандық-саулық жоқ “Сіз КСРО Жоғарғы Кеңесінің 
депутаттығынан өз еркіңізбен бас тартуыңызға тура келіп тұр. Өтініш 
жазыңыз” деді. Екі сөзге келмей жазып бердім. Тағы бірде телефон 
соғып, дүрсе қоя берді: “Сіздің кезіңізде Тұманбай Молдағалиевтің 
елу жылдығы тойланып, арақ ішіліпті. Рұхсатты Сіз беріпсіз, сол рас 
па?”, Мұндайда не айтқандайсың. Ол ол ма? 1986-жылғы Желтоксан 
оқиғасы кезінде мен іссапармен Шымкентте жүр едім. Келе сала 
Қауіпсіздік Комитеті бір емес, қатарынан үш рет шақыртты. Сонда 
не сұрады дейсіз ғой. Кісі күлерлік. “Сол күні Сіз қайда болдыңыз? 
Шымкентке неге бардыңыз? Онда кіммен жолықтыңыз? Алматы 
қаласы атқару комитеті төрағасы кезінде “Егер қызмет бабымен 
ауысып келмесе, бірде-бір орысты Алматыға тіркемеңдер” деп ауызша 
нұсқау беріпсіз. Бұл өзіңіздің тарапыңыздан айтылған әмір ме, әлде 
Қонаев солай істе деп тапсырма берді ме?” деп өкшелеп сұрай береді. 
Мұндайда жүрекжұтқан біреу болмаса, жүйке жұқармауы мүмкін 
емес екен. “Жығылғанға -- жұдырық” дегендей, осы оқиға іле-шала 

Қазақстан Компартиясы Орталық Комитетінің хатшысы 
З.Камалиденов “мықтап” бұрыштама соққан жеті беттік хаттың қалай 
әуре-сарсаңға түсіргенін білсеңіз. Мені жерден алып, жерге салыпты. 
Ойына не келсе, соны жазған, аузына ақ ит кіріп, қара ит шыққан. 
Меңдібаевқа керегі де сол. Моральдық жағынан біржола “өлтіріп” 
тыну. 

Сұрақ: Оқырмандарға түсінікті болсын, осынша азапқа 
салатындай таққан айыптары не, соны ашып айта кетсеңіз? 

Жауап: Аққа күйе жаққаннан асқан қорлық болмайды. Бірінші 
таққан кінәсі, жоғарыда айтқанымдай, “облыста тұратын халықтың 
26,8 пайызы ғана қазақтар, ал КОКП қатарына қабылданғандардың 
49,7 пайызы қазақ. Студенттер, оқушылар, дәрігерлер арасынан 
жергілікті ұлт өкілдері орыстардан екі есе, ал басшылар мен жоғары 
оқу орындарының оқытушылары, өнер, әдебиет, баспасөз қызмет- 
керлері үш есе көп қабылданған. Екіншісі: Алматы қаласындағы 
жоғары және орта арнаулы оқу орындарына жастарды қабылдауда 
жергілікті ұлт өкілдеріне, әсіресе Қазақстанның Алматы, Талдықорған, 
Шымкент, Қызылорда, яки оңтүстік облыстарынан шыққан жігіттер 
мен қыздарға артықшылық көрсетілген. 

Міне, осының бәрі адамдарға интернационалдық тәрбие беруге 
айтарлықтай зиянын тигізді. Және ұлтшылдықтың нақты көрінісі 
болған 1986-жылғы 17--18-желтокқсандағы Алматы оқиғасына әкеп 
соқты” дейді. Бұлайша тырнақ астынан кір іздеудегі бар мақсаты -- 
қалайда қылмысты етіп, партиядан шығарып, істі сотқа беру. 

Қазақстан -- ынтымағы жарасқан ел. Ата-бабамыздан жалғасқан 
жақсы дәстүріміз, ең қымбат қазынамыз -- халықтар достығы. Осы 
бірлік менің басыма түскен сол бір ауыр күндерде айқын көрінді. 
Орысы бар, немісі бар, украин, белорусы бар, болса-болмаса да 
қазағы бар -- көп ұлтты ел бір кісідей, жұмылған жұдырықтай тұрып 
алды. Қиянатқа жібермеді. Бастауыш ұйымда өткен жалпы 
жиналыста табандылық танытты. Есеп карточкама жазылатын қатаң 
сөгіспен шектелді. 

Сұрақ: Сіз осы ашық партия жиналысында өзіңізді қалай сезініп 
отырдыңыз? 

Жауап: Коммунист ретінде қып-қызыл жала екеніне қарамастан 
көпшілік талқысына түскеніңе іштей күйініп, сенің адалдығың, 
ақтығың, әділдігің, өмір бойғы төккен терің, сіңірген еңбегің сол 
қиянат деп аталатын сұмдықтың қауызына сиып кете бара жатқанына 
жүрегім ауырды. Азаматтық позициясы қалыптасқан, өмір тәжірибесі 

мол, адамгершілігі зор кісілердің ақ пен қара айқасында арының 
тазалығын ардақтай алатынына көзім жетті. Олардың бірде-бірі 
туғаным емес, не туысым емес. Бар-жоғы бір мекеменің нанын жеп, 
күнделікті бейнетін бірге кешеміз. Солар қасқайып тұрып: “Аухадиев 
жазықсыздан жазықсыз партиядан шығарылса, онда біз де мұндай 
партияға мүше бола алмаймыз. Билетімізді қазір тастап кетуге әзірміз” 
дегенде мен қатты толқыдым. Әңгіме мен туралы болғанымен, ақиқаты 
айтылуға тиісті еді. Әділдіктің атасы өлмеген екен, соған көзім жетті. 
Сайып келгенде, қара басым үшін орталықтың айтқанын екі етпеуге, 
солардың ығында жүріп, жан сақтауға, қажет десе, мансаптың биік 
сатыларына көтерілу колдан келетін-ді. Маған ұлт мүддесінен биік, 
халқымның болашағынан асқан мұрат жоқ еді. Қысқа күнде қырық 
құбылатын қитұрқы саясатта мен ұстанған позиция осы болатын. Ол 
қалай жүзеге асты, оған халқым куә. 

Сұрақ: Шындыққа тура қараған ел кімнің ақ, кімнің қара екеніне 
көз жеткізді. Кімдердің арасындағы тартыс? Ескі мен жаңаның 
арпалысы ма, әлде кейінгі билік басындағылардың бұрынғылардан 
кек қайтаруы ма? 

Жауап: Ескі мен жаңаның арпалысы деуге келмес. Горбачев та, 
Лигачев те партиялық жұмысты қатар істеген, “Гогольдің шинелінен 
шыққанбыз” дегендей, бәріміз де.Л.И.Брежневтің, Ю.В.Андроповтың, 
К.У.Черненконың “патшалығында” барымызды салып, қызмет 
жасадық. Меніңше, мәселе мынада: Горбачев тізгінді қолға алысымен 
“бетбұрыс”, “жеделдету”, “көлденең табысқа қарсы жорық”, “қайта 
құру” деген айғайлап басталып, сиырқұйымшақтанып аяқталатын 
“жаңалықтарды” балапандата бастады, сол идеяларын қалай да жүзеге 
асыру үшін көзсіз қолдаушылар қажет болды. Кесе-көлденең тұрады 
дегендерді “көзге шыққан сүйелдей” көрді. Соларды ығыстырып, 
айналасына “ләппай” деп құлдық ұратындарды топтауға ұмтылды. 
Оның үстіне “ұлыорыстық шовинизм” үстемдік құра бастаған. Орта 
Азия мен Қазақстанда қалай дегенмен де ұлттық сана ілгері өрлеп 
келе жатты. Білімді де білікті азаматтар саны артты. Республикалар 
экономикалық жағынан, әлеуметтік жағынан сол Ресейіңіздің өзінен 
әлдеқайда тәуір еді. Соның бәрі олардың ішін мысықша тырналаған. 
Димекеңнің халықаралық дәрежедегі беделі оларды мықтап 
ойландырмай қоймады. Барынша жан-жақтан қақпан құруға кірісті, 
ол кісіні әлсірету үшін оның ең сенімді ізбасарларынан арылу керек 
болды. Ақыры солай етті де. 

Сұрақ: Одан кейінгі тағдырыңыз қалай? 

Жауап: Суландыру және күріш егетін совхоздар құрылысының 
бас басқармасы бастығының орынбасарлығынан төмендетіп, бір 
бөлімнің аға инженерлігіне ауыстырылдым. Алты ай қатардағы 
инженер, сосын бөлім бастығының орынбасарлығына жоғарлатылдым. 
Бір жыл өткен соң партиялық жазам алынып тасталды да, Бас 
басқарма бастығының орынбасарлығына қайта тағайындалдым. Бұл 
арада менің қайта өсуім пәлендей роль атқармаса керек, ең бастысы, 
ождан тазалығы, намысыңды қолжаулық қылмау. 

Сұрақ: Сіз саясаттан ерте қол үзіп кеткен жоқсыз ба? 

Жауап: Жоқ. Адал еңбек етіп, адамша өмір сүру -- саясаттың 
ең үлкені. Шүкір, елің қадірлеп, төрін ұсынса; жиын-тойларында 
аға тұтып, ақ бата сұрап жатса, біздің жасымыздағы кісілерге 
жарасты өмір сол емес пе! Елге бергенің елде кетпейді екен. Алғыс 
боп алдымнан шығып жатқанына тәубе деймін. 

Сұрақ: Басыңызға іс түскенде жалғыздықтан жапа шеккен 
күндеріңіз болды ма? 

Жауап: Шын дос басынды бұлт шалғанда қасыңнан табылады. 
Ондай азаматтар аз емес. Бәрін түгендеп шығу міңдетті емес шығар. 
Солардың ішінен Алматы басқару академиясының бұрынғы ректоры, 
Қазақстан Республикасы Ғылым академиясының экс-президенті, 
Алматы аграрлық университетінің бұрынғы ректоры, академик 
Кенжеғали Сағадиев, Қазақтың фармакология ғылымының тұңғыш 
докторы, профессор, менің бар жақсылығымның куәсі, бар қасірет- 
қайғымды шырылдап жүріп бөлісетін жебеушісі Кеңес Ұшбаев, 
академиктер, үлкен парасат иелері, білік пен білімнің биік шыңы, 
қоғам қайраткерлері Камал Ормантаев, Төрегелді Шарманов, 
Көбжасар Нәрібаевтың есімдерін ерекше атағым келеді. 

Сұрақ: Сіз өзіңізді бақыттылар қатарына қосар ма едіңіз? 

Жауап: Әбден! Екі адам мұратыма жеттім десе, соның бірі менмін. 
Тұңғышымыз Мұқан -- кәсіпкер, уақыт үнін ұға білу де өнер. 
Айгүліміз физика-математика ғылымының кандидаты, ең ауыр жол - 
ғылым жолы, таудай талабына іштей сүйініш білдіріп отырамыз, 
оның үстіне ағылшынша еркін сөйлейді. Әселжанымыз -- Америкада 
оқып қайтты, қатарынан қалыспай, ел қатарлы еңбек етіп жүр. 
Мұхтарымыз -- экономика ғылымының кандидаты, ұстаз. Лаура, 
Әсел, Елдана, Рахман, Динарадай қылығы қымбат, қызығы қуаныш 
немерелеріміз бар. Қуансам сабырға шақырып, ренжісем 
қайраттандырып отыратын, жиғанымның берекесі, мейманымның 
құты және менің мөлдір сезімімнің иесі де, киесі де болған Кербезім 

екеуміз сол мұратқа бірге жеттік. Ол экономика ғылымының 
кандидаты, доцент, ең бастысы, үлкен жүректі ана. 

Сұрақ: Тәуелсіз еліңізге, сүрінгенде сүйеу, қуанғанда сүйіне білген 
тілеулес ел-жұртыңызға айтар ақ тілегіңіз? 

Жауап: Жарықтық Димекең: “Тату үйге тақсырет жоламайды” 
деп отырушы еді. Елге бірлік, ерге тірлік берсін! Алдымыздан 
ақжарылқап күн тезірек тусын. Соның қуанышын басымыз аман, 
бауырымыз бүтін қалпында бірге қызықтайық! 

-- Айтқаныңыз келсін! Бақ дарыған отбасыңызға, қыдыр шалған 
өзіңізге зор денсаулық тілейміз! Ғұмырлы болыңыз! 

1998 ж 
Сұхбаттасқан -- Серік Әбдірайымұлы 
“Бес мүшел белесінде”, 2004ж, (221-235 0.) 


ТӘУЕЛСІЗДІКТІ НЫҒАЙТУҒА БӘРІМІЗ ҮЛЕС 
ҚОСҚАНЫМЫЗ ҚАЖЕТ 


Көрнекті мемлекет және қоғам қайраткері Кеңес Аухадиевтің 
есімі республика жұртшылығына жақсы белгілі. Кеңестік Социалистік 
Республикалар Одағының дәуірлеп тұрған кезінде Қазақстан 
Компартиясы Орталық Комитетінің Бюро мүшесі, Алматы облыстық 
партия комитетінің бірінші хатшысы болған тұлғалы азаматтың халқы 
үшін, ел мүддесі үшін атқарған еңбегі аз болған жоқ, Ол қазақ халқы 
қадір тұтатын Қонаев, Әшімов, Асқаров, сынды тұлғалармен 
қызметтес, дәмдес болды. Кенекең өз емірінде талай-талай биік 
белестерден асып, жақсылық пен жамандықты, әділдік пен қиянатты 
да көрді. Қандай-қандай қилы заман болса да адамгершіліктің биік 
тұғырынан тайған жоқ. Жақында бізге осы қарымды қайраткер, 
алымды азаматпен кездесіп, сұхбаттасудың сәті түсті. 

-- Кеңеке, зеректігіңіз болар, орта мектепті медальмен бітірдіңіз. 
Сіздің сол кезде Алматыдағы өзіңіз қалаған жоғары оқу орнына 
емтихансыз түсуге толық мүмкіндігіңіз бар еді. Сөйте тұра, 
Талдықорған қаласындағы ауылшаруашылық техникумына түстіңіз. 
Бұның себебі неде? 

-- Иә, мен Алматыға бара алмадым. Кешегі күркіреп өткен Ұлы 
Отан соғысы кімдерге бақытсыздық әкелмеді десеңізші! Менің әкем 
Мұстахан да соғыстың құрбаны болып, майдан даласынан оралмады. 
Анам Зинатай әкемнің шаңырағын құлатқан жоқ, соңдарынан қалған 
жалғыз тұяқ менің амандығым үшін отқа түсті, суға да түсті. Ертеден 
қара кешке дейін қара жұмыс істеп, қанша шаршап-шалдығып жүрсе 
де менің қамымды ойлайды. Бала болсам да бәрін білемін, бәрін 
түсінемін, анашымды ойлап жүрегім ауырады. Тезірек ержетіп, 
анамды қиын жұмыстан құтқарсам екен деп армандаймын. Сол 
себепті, мектепті бітірген соң Шұбар ауылшаруашылық 
техникумының механика факультетіне түстім. Бір жақсысы, ауылға 
жақын, жиі-жиі барып тұрамын, отын-су дайындап дегендей, өзімше 
қолқабыс жасаймын. 1959-жылдың шілдесінде оқуымды үздік аяқтап, 
Панфилов ауданына қарасты Үшарал колхозына жолдама алдым. 
Екі жылдай өз мамандығым бойынша еңбек еттім. Үшарал колхозы 
мен үшін нағыз шыңдалу, өсу мектебі болды. Осында өмірдің 
тақтайдай тегіс жол еместігін ұқтым, түсіндім. Ең бастысы, қамқор 
ағалар, адал дос-жарандар таптым. Ана алдындағы үлкен парызымды 
да орындадым деп ойлаймын. Мен одан жаман болған жоқпын. 

-- Аудандық комсомол комитетінің бірінші хатшылығынан бастап, 
Қазақстан ЛКСМ Орталық Комитетінде небір жауапты қызмет 
атқардыңыз. Сол кезде комсомолдың рөлі қандай болды? Ол 
коммунистік партияның көлеңкесінде қалып қойған жоқ па? 

-- 1962-жылдың наурыз айы болатын. Ол кезде мен комсомол 
жастар бригадасының жетекшісі едім. Бірде егіс даласына сол 
кездегі Панфилов аудандық партия комитетінің бірінші хатшысы 
Сейдәлім Тәнекеев келді. “Сенімен жеке сөйлесуім керек. Кеңсеге 
барсақ қалай қарайсың?” -- деді Тәнекеев. Колхоздың кеңсесіне 
келген соң бірінші хатшы тікелей шаруасына кірісті. 

“Аудандық партия комитетінің бюро мүшелері ақылдасып, сені 
аудандық комсомол комитетінің бірінші хатшылығына ұсынып 
отыр. Оған қалай қарайсың?” 

Шынымды айтсам, мұндай ұсынысты күтпеген едім. Мен көп 
ұзамай аудандық комсомол комитетінің бірінші хатшысы болып 
сайландым. Кейіннен Қазақстан комсомолы Орталық Комитетіне 
жауапты ұйымдастырушы, Алматы облыстық комсомол комитетінің 
бірінші хатшысы, Қазақстан комсомолы орталық комитетінің 
хатшысы сияқты беделді қызметтер атқардым. 

Меніңше комсомол үлкен өмір мектебі еді. Ол бір жалындаған 
жылдар ғой. Тау мен тасты қопарған жігерлі жылдар. Комсомол 
небір жергілікті істердің ұйтқысы болды. Біз жастарды оқуға, еңбекке 
баулыдық. Парасатты азамат болулары үшін күш-жігерімізді аяған 
жоқпыз. Небір күрделі істерді талдап-талқылауды, адам тағдырын 
шешуді үйрендік. Әрине, біз партияның айтқанын істедік, дегеніне 
көндік. Дегенмен, сол кездегі партиялық идеологияның жақсы 
тұстары көп еді. Оған қара бояу жаға берудің қажеті жоқ. Сондықтан 
да комсомолдың өзіндік бет-бейнесі, алға қойған мақсаты болды. 
Жалпы халық игілігі үшін көптеген шаруаларды жүзеге асырды. 

-- Ұмытпасам, 70-жылдардың басы мен ортасында Алматы 
қаласындағы Совет аудандық партия комитетінің бірінші хатшысы 
болдыңыз. Кейін қалалық атқару комитетін басқардыңыз. Әркім 
шыққан тауын биік болсын деп армандайды. Сол жылдары Алматының 
экономикалық және әлеуметтік өркендеуі қандай дәрежеде болды? 

-- Сол кезде Совет ауданы астанадағы ең үлкен аудан болып 
есептелетін. Сол кезде аудандық партия комитетінде 19 мыңға жуық 
коммунист есепте тұратын. Ал ондай коммунистердің саны облыстың 
өзінде де бола бермейтін. Ауданда 12 ірі өнеркәсіп орны болды. 
Осындай үлкен партия ұйымын басқару абыройлы да жауапты іс еді. 

Алматы қалалық атқару комитетінің төрағасы болған жылдарымды 
әрқашанда ыстық ықыласпен еске аламын. Мен бұл қызметке 
сайланғанда, Алматының құрылысына ерекше мән беріліп тұрған 
кез еді. Жаңа қызметке келісімен-ақ мені Дінмұхамед Қонаев 
шақыртты. Алматы облыстық Комитетінің бірінші хатшысы Асанбай 
Асқаров, Орталық комитет хатшысы Мұстахым Ихсанов отыр екен. 

-- Алматының сейсмикалық ауданда тұрғанын бәрің де білесіңдер, - 
деді Димекең. -- Биік үйлерді сондықтан салмай келдік. Енді 25 қабат 
биік үйді сейсмикалық ауданда тұңғыш біз салайық деп отырмыз. 
Оған рұқсат алдық. Ондай биік үйді саламыз ба, жоқ па, салсақ орны 
қай жер болады -- соның бәрін ақылдасып, он бес күн ішінде өз 
ұсыныстарыңды жасаңдар. 

Осылайша Алматыда тұңғыш рет көп қабатты “Қазақстан” 
қонақ үйі, жаңа үлгідегі автоматты телефон станциясы салынды. 

Алматы құрылысына Димекең айрықша көңіл бөлетін. Сол 
кездегі астанамыздың сыртқы келбетіне, ішкі ыңғайлылығына қатаң 
бақылау жасап отыратын. Алматының болашақ дамуын белгілейтін 
бас жоспарға жабық бәйге жариялап, оны Қарағанды құрылыс 
жобалау институтының бас сәулетшісі Қойшыбеков Нұрбақыт деген 
жігіттің жобасы жеңіп алды. Талантты жігіт екен, оны Алматыға 
ауыстырдық. Осы жылдар ішінде “Қазақфильм”, “Орбита” 
шағынаудандары салына бастады. Көп ізденістің нәтижесінде, сол 
жылдары Алматы қала ретінде, астана ретінде ерекше әсем кейіпке 
келе бастады. Сол тұста Алматы қалалық атқару комитетінің төрағасы 
болып істегенімді мақтаныш тұтамын. 

Алматы үйлерін әдемі бір әуенге бағынған ансамбль десек, сол 
ансамбльдің құрылымын жетілдірген, әуезді әуенге бағындыр-ған 
басты тұлға Қонаев болғаны даусыз. Алматыны көркі жағынан 
әлемдік қала деңгейіне көтеруде ол кісінің еткен еңбегін дәлелдеп 
жату артық, тек елдің есіне салып өтсең жеткілікті. 

Қонаев қала құрылысына қатты мән беретін. Үлкен ғимараттар 
салынғанда, әр кез құрылыс барысын өзі келіп көріп тұратын. Ол 
үйлерді комиссия қабылдап алғаннан кейін де өзі жеке келіп көріп 
қайтатын. Құрылысқа деген сол айрықша ілтипатын мен өзіме үлгі 
еттім. 

-- Сіз көп жылдары Алматы облыстық партия комитетін 
басқардыңыз. Сізді бұл лауазымды қызметке Дінмұхамед Қонаев 
ұсынды, Қонаевтың өзі сол қызметтен алды, сөйте тұра сіз Димекеңді 
қатты құрмет тұтасыз. Қызметтен кетсеңіз де ол кісімен жақсы 

қарым-қатынаста болыпсыз. Мүмкін болса, осы туралы айта 
кетсеңіз... 

-- Айрықша іскер, ерекше талантты, шебер ұйымдастырушы 
адамдар жақсы атаққа, биік мансапқа ие болып жатты. Еңбегі мен 
талантының, қабілетінің арқасында. Бірақ олардың бірде-бірі 
ұстаздан үйренусіз, жақсылардың қамқорлығынсыз өз мақсатына 
өздігінен жете алмайды. Талантқа да, қабілет пен іскерлікке де 
аялы қамқор алақан керек. Маған осындай ұстаздық еткен, 
қамқорлық жасаған айрықша адам -- Димекең -- Дінмұхамед 
Ахметұлы Қонаев. 

Мен Алматы облыстық Партия комитетінің бірінші хатшысы 
қызметінде жүргенде осыған көзім анық жетті. Горбачев билікке 
келгеннен бастап, Мәскеудің Қазақстанға деген мінезі өзгере 
бастады. Әлі есімде Горбачев КОКП (Кеңестер Одағының 
Коммунистік партиясы) Орталық Комитетінің Бас секретары болып 
сайланғанда, қазақстандық басшы буындардың өкілдері болып оны 
құттықтай бардық. Сол кезде Горбачев Димекеңнің атына жылы- 
жылы сөздер айтты. 

-- Дінмұхамед Қонаев -- біздің партиямыздың алтын қоры. Оны 
сақтаңыздар, құрметтеңіздер, - деп біздің көзімізше Димекеңді 
құшақтап, жалпақтады. 

Бірақ оның екіжүзді адам екенін көп ұзамай-ақ аңғара бастадық. 
Әсіресе, Целиноградта болған бүкілодақтық басқосуда айқын 
аңғарылды. 

Қазақстанда қазақтан орыстардың көп тұратындығы белгілі болған 
соң-ақ әртүрлі мәселелерді шешуде ұлттың процентіне жүгіну негізгі 
әдіске айналып келе жатты. Үдей келе ол үлкен қауіпке айналды. Ұлт 
тағдырына айтарлықтай жара түсірген әдіс болды бұл. Лигачев өз 
бағытын Могильниченко, Мишенко деген қызметкерлері арқылы 
жүргізіп отырды. Бұл екеуі Қазақстанға айрықша шұқшиды. Олар 
жасаған біраз туталақайды көп жүрт өз көзімен көріп, өз құлақтарымен 
естіді де, олардың ойраны әлі ұмытыла қойған жоқ, 

1985-жылдан бастап Мәскеуге үстімнен арыз түсе бастады. 
Өңкей домалақ арыздар. Қолын қойып, аты-жөнін атамағанымен, 
стиліне, айтылған фактілерінің төркініне қарап, кімдер 
ұйымдастырып жүргенін болжап жүрдім. 

Арыздардың түпкі мақсаты өте тереңде жатқаны түсінікті болды. 
Мені орыстарға қырын қарайтын адам етіп көрсетіп, Мәскеудің 
маған күдікті көзқарасын қалыптастырмақ пиғылдың барлығы 

айқын байқалды. Сыныққа сылтау табыла кетті. Алматы облысында 
тұратын қазақтардың пайызы көп болғандықтан орыс ұлтының 
өкілдері партия қатарына қазақтарға қарағанда аз қабылданатын. 
Бұл жөнінде КОКП-ның сектор меңгерушісі Мишенко деген 
ескерту жасағаны бар. 

Бірде мені Димекең шақырып, көңілсіз әңгіме бастады. 

-- Лигачевтің алдында үстіңнен жазылған біраз арыз жатыр екен. 
“Өзіңіз қараңыз, -деді маған. -- Әйтпесе, сіздің де жауапкершілігіңізді 
қосып Саяси Бюрода қараймыз, - деді Лигачев. -- Қызметінен ал 
деп жатыр”, - деді. 

-- Сіз не дедіңіз? 

-- Өзіміз қараймыз, - дедім. 

-- Мен өзім Горбачевке барсам қайтеді? - дедім Қонаевқа. 
Осының бәрі сізге қарсы линия сияқты. 

-- Қайтесің әуре болып, - деді Димекең. -- Кіре алмайсың. 
Жақында Ақмолада ауыл-шаруашылық қызметкерлерінің аймақтық 
кеңесі өтеді. Соған барасың. Жөні келсе, сол арада жолығарсың. 

Ақмоладағы кеңеске бардым. Бірінші байқағаным: Горбачевтың 
Қонаевқа деген көзқарасы мүлдем қарсы бағытқа өзгерген екен. Оны 
ол бүркемелеген де жоқ, ашық көрсетті. Сөзіне құлақ аспай, жүре 
тыңдап, қатар жүргісі келмей, озыңқырап, Қонаевқа көңіл аудармай, 
байқамағансып жүрді. Оның Димекеңе риза еместігін бәріміз де өз 
көзімізбен көріп-біліп қайттық. Соның бәрін теледидардан бүкіл 
Қазақстан халқы да көріп отырыпты. Горбачевтың ол қылығы саяси 
мәдениет, халықаралық этика тұрғысынан қалай баға алатынын 
білмеймін, бірақ, әйтеуір, қазақстандықтар қорланғандай күй кешті. 
Горбачевтың Қонаевты менсінбеуі, ұрсысып қалған әйелдерше оған 
жиында да, теледидар алдында да теріс айнала беруі өте ыңғайсыз 
көрініс болды. 

Маған Мәскеуге барудың қажеті жоқ екенін Ақмоладан соң 
түсіндім. Горбачевпен Ақмолада мен тұрмақ Қонаевтың өзі сөйлесе 
алған жоқ. Соның бәрін көре тұра буынсыз жерге пышақ ұрмайын 
дедім. “Түйені жел шайқаса, ешкіні аспаннан ізде” дейді ғой қазақ. 
Қонаевтың өзі анандай күйге түскенде, мені Мәскеу неге аяй 
қойсын. Қонаевтың ең сенімді кадры ретінде Қонаевқа дайындаған 
сыйдан менің де тататынымды түсіндім. 

Ұзын сөздің қысқасы 1985-жылдың күзі де келді. 23-қыркүйек 
Қазақстан Компартиясы Орталық Комитетінің бюро мәжілісі 
болып, менің мәселем қаралды. Соңынан Алматы облыстық партия 
комитетінің пленумында да мені қызметтен босатты. 

Маған тағып отырған кемшіліктер, шынына келсек, кез келген 
облысқа қатысты айта беруге болатын кемшіліктер. Мәселенің 
кемшіліктерде емес, менде болып тұрғаны анық беп-белгілі еді. 
Мені қорғап қалуға Қонаевтың да мүмкіндігі қалмағанын жағдайға 
қарап шамаладым. Мен үшін өзіңді құрбан қыл демесем, о кісіге 
не өкпе айтайын? 

Тастүйін бекіндім де, кетерімде үлгісін көріп, ұзақ жыл 
тәжірибесін алғаныма рахметімді айттым. 

Қызметте ғана емес, жеті-сегіз жыл отбасымызбен араластық. 
Ол кісі адамдық қатынаста да мен сияқты жастарға қамқор болатын, 
жастарға деген жылы мейірі ерекше еді. Қанша өзіме қиын боп 
тұрса да, ол кісіге өкпе білдірмедім. Әрине, ауыр болды. Бірақ 
қанша ауыр болса да, шыдауым қажет екенін түсіндім. Қатты 
сыйлағандықтан және о кісінің де қысылып тұрған жағдайын 
ұққандықтан, оғаш қылық көрсетіп алмауға тырыстым. 

Қонаевты өз басым Қазақстан үшін ХХ-ғасырдың ерекше бір 
құбылысы санайтынмын. Сол кісі басқарған жылдары Еуропалық 
ел қатарына қосылдық. Қалалы, білімді ел болдық. Соның бәрінде 
Қонаевтың үлесі өте үлкен. Одақтық қалыптасқан жүйе қаншалық 
қыспағынан шығармай тұрса да, елі үшін қажетті, пайдалы 
қызметтерді жасай алды. Елдің еңсесін көтерді. Саяси-экономикалық 
жағдайларды халыққа пайдалы арнаға қарай бұра білді. Қазақстан 
үшін ірі тарихи тұлғаға айналды. Тұрар Рысқұлов, Бейімбет Майлин, 
Ілияс Жансүгіровтердің еңбегін социалистік жүйеге бола жоққа 
шығармаймыз ғой, қазақ үшін Қонаев та социалистік жүйе кезінде 
өмір сүріп, сол кезде қызмет жасаса да, халық үшін қыруар 
жақсылық жасаған дана, даңқты адам. Ондай адамға ауыр сөз 
айтуды халықты ренжітумен пара-пар санадым. 

Міне, сондықтан да Димекеңмен өмірінің соңына дейін сыйлас 
болып өттім, ерекше құрметтедім. 

-- Қазақта “қайта шапқан жау жаман” деседі, Алматы облыстық 
партия комитетінің бірінші хатшылығынан 1985-жылы кеттіңіз. 
Желтоқсан оқиғасына қатысыңыз болмаса да 1987-жылы қатты 
қуғынға ұшырадыңыз. Жұмысыңыздан алып тастады, партиядан 
шығармақшы болды. Бірақ, “аққа құдай жақ” демекші, бәле-жаладан 
аман құтылдыңыз. Сол кезде көп адамдар өз көлең-келерінен қорқып 
жүрді. Димекең, сізді қорғаған адал жандар, адал коммунистер де 
болды ғой. Осы жайында әңгіме қозғай кетсеңіз... 

-- Дүние бір қисық жол бұраңдаған, 
Бақ тайса, ерге дәулет құралмаған. 
Күніне мың бір пәле жолықса да 
Сонда да күдер үзбе бір Алладан... - 


деп Абай айтпақшы, басымнан талай-талай қиындық өтті. Бірақ, мен 
өмірден түңілген жоқпын. Басқа түскен қиын күндерде жан жарым 
Кербез, балаларым жаныма демеуші болды. Белді бекем буып, 
“Главриссовхозстройда” орынбасар болып жұмысқа кірісіп те кеттім. 
1986-жылдың желтоқсанында ел есінде қалатын талай-талай оқиғалар 
болды. Мәскеу өз дегеніне жетіп, Димекең тақтан тайдырылды. Оның 
орнына бұрын онша көріне қоймаған Колбин деген біреу келді. Көп 
ұзамай атақты Желтоқсан көтерілісі бұрқ ете қалды. Жастар тұңғыш 
рет тоталитарлық заманға қарсы шықты. Әділдік іздеген жастар 
жаншылып-тапталды, ұрылып-соғылды. Үлкен үрей билеген 
мәскеулік шенеуніктер мен қазақстандық атшабар белсенділері жанып 
жатқан отқа май құйып, оны өршіте түсті. Қаншама жастар мен зиялы 
қауым сотталып, түрмеге қамалды. Ел деп еңіреген қазақтың ұлдарына 
жала-бәле жабылып, ұлтымызды қорламақ болды. Қонаевтың 
бұрынғы сенімді адамы деп маған да жабылмаған бәле жоқ. Бұл 
жөнінде, әсіресе, З.Камалиденов өте “белсенділік” көрсетті. 
Меңдібаев та одан қалысқан жоқ. Жабылып жүріп ақыры 
“Главриссовхозстройдың” орынбасар-лығынан алып, қатардағы 
инженерге дейін төмендетті. Менің партиялық мәселем қаралып, 
қалайда мүшеліктен шығару жайы қаралды. Бірақ, бастауыш партия 
ұйымы шешімге қарсы шықты. Жоғарыдан қанша қысым болса да, 
сол кездегі Калинин аудандық партия комитетінің бірінші хатшысы 
Рожков деген азамат “Мен бастауыш партия ұйымының шешімін 
бұза алмаймын” деп тағы коммунистік мінез көрсетті. Осындайда 
мен шаш ал десе бас алуға дайын, өз ұлтына қарсы шыққан жандарға 
таң қаламын. Қазақта “Ит үреді, керуен көшеді” деген сөз бар. Олар 
соның кебін киді, жерге қарады. Халық та олардан кері айналып 
кетті. Меніңше жазаның ең ауыры осы. 

-- Бүгінде елінің елеулісі, халқының қалаулысы атанған бір асыл 
азаматтың бірісіз. “Елу жылда ел жаңа, жүз жылда қазан” - демекші 
уақыт өзгерді, заман өзгерді. Амандық болса, биыл тәуелсіздік 
алғанымыздың 12 жылдығын тойлағалы отырмыз, “Жақсы сөз -- жарым 
ырыс” демекші, осы сәтті пайдаланып, қандай ізгі тілек тілеген болар 
едіңіз? 

-- Ата-бабаларымыз өмір бойы аңсап-армандап өткен 
тәуелсіздігімізді алып, егеменді ел болдық. Бұл бақытты, бұл 
тәуелсіздікті ұстап қалу -- бәріміз үшін үлкен сын. Оған бүкіл ел 
болып аянбай еңбек етіп, өз үлестерімізді қосуымыз қажет. Сонда 
ғана іргесі мықты, шаңырағы биік мемлекет боламыз. 


Сұхбаттасқан -- Доқтырхан ТҰРЛЫБЕК 
“Өмір” /|Ү1. 2003ж. (32-34 6.) 


АҒАЙЫН АДАМДАРДАЙ ЕДІК 


Қызметке бару, одан келу, жұмыс бабында ресми сөйлесу 
сияқты қалыпты өмірде адамдар бір-бірін жан-жақты біле бермейді. 
Білісу, түсінісу жағдайлары көбінесе ұзақ сырлас, аралас-құралас 
жүргендер арасында болады. Бірақ жүріс-тұрысы қарапайым, 
әркіммен емін-еркін сөйлесе кететін, есеппен араласуды, сақтанып 
сөйлеуді білмейтін бір адамдар болады, олар бір кездесіп 
сөйлескеннен-ақ кісіні өзіне тартып, ежелгі танысыңдай болып 
кетеді. Мен білетін Айып Қисаұлы Құсайынов осындай кісі еді. 

Айекең 15 жылдан астам уақыт Ауыл шаруашылығы 
министрінің орынбасары болып істеді. Ол кезде біз бір-бірімізді 
ресми жағдайларға байланысты ғана біліп жүрдік. Айекең шын 
мәнінде ауылдың жағдайын, шаруашылығын өте жақсы білетін 
адам еді. Жастайынан ауылда өсіп, оның бүкіл болмыс-бітімін 
көзімен көрген, кейін совхоз директоры болып қызмет істеген, 
ауылдың адамы мен шаруашылығына ненің қажет, ненің қажет 
еместігін өз өмір тәжірибесі арқылы білетін маман болатын. Сол 
білімі мен тәжірибесінің арқасында ол кісі министрлікте өте 
абыройлы қызмет атқарды. 

Қазақстанда малды асылтұқымдандыру ісіне ол кісі үлкен үлес 
қосқан адам. Әсіресе қойды асылдандыру ісін дұрыс ғылыми жолға 
қоюда Айекең үлкен ұйымдастыру жұмыстарын атқарды: 
ғалымдардың бұл жұмыспен үзбей айналысуына жағдай жасады, 
көмектесті, соған қажетті күнделікті жұмыстарды ерінбей-жалықпай 
жүйелі жүргізіп отырды. Соның арқасында оны қызметтестері, 
облыс пен аудандағы әріптестері қатты сыйлап, әрі маман, әрі 
адам ретінде жоғары бағалап жүрді. Республикамыздың түкпір- 
түкпірінде оның тілеулес адамдарының көп болу себебі осыдан. 

Өткен ғасырдың аяғында ауыл шаруашылығы жұмыстарының, 
жалпы ауыл жағдайының құлдырап кетуі Айекеңнің қызмет бабына 
да белгілі дәрежеде ықпал етті. Министрдің орынбасары қызметінен 
кетіп, ол кісі “Асыл” деген компания құрды. Ол компанияның 
мақсаты Қазақстандағы мал тұқымын асылдандыру жұмыстарын 
жүйелі түрде жалғастыра беру еді. Бірақ ол кездегі жағдай ондай 
қажетті істі қолдай алмады, сол жағы өкінішті болды. 

1988-жылы Айекең екеуміз іс сапарда жүріп Шымкентте 
жолығып қалдық. Ол кісі мал шаруашылығына байланысты 
конференция ұйымдастыруға барыпты. Сонда бір кеш бірге болдық, 

сырласа әңгімелестік. Сол сапар екеуміз жақсы түсіністік. Содан 
былай үнемі бір-бірімізбен хабарласып жүрдік те, кейін ол кісінің 
зайыбы Дарико мен біздің Кербез бір-бірімен сыйласқан соң, 
отбасымызбен араласып, Айекең екеуміздің ағайын адамдардан еш 
айырмамыз болмай қалды десем де болады. 

Айекең әр жақтың, әр мамандықтың адамдарымен араласып, 
ел бірлігін ойлап, соған ықпал етіп жүретін адам еді. Ниеті де, сөзі 
мен түсінігі де кісіні өзіне үйір қылып тұратын. 

Айекеңнің бір аталық қуанышын да көрдім. Немерелі болып, 
оған ат қоюды үлкен ырым етті. Маған: “Үлкен немерем 
Мұқаметқали еді, енді мына туған ұлды Дінмұхамед қойсам, оған 
қалай қарайсыз?” - деді. Ақыры солай қойды да, оған Кербез кіндік 
шеше болды. Сөйтіп, жақындығымыз беки түсті. 

Мен ауырып жатқанда, зайыбы Дариконың 60 жылдық тойын 
өткізді. Шақыру билетіне әйелінің әр кездегі суретін берген екен, 
аса өзгере қоймағаны бірден көрініп тұр. 

-- Дәкеңді қартайтпай қалай жақсы сақтағансыз! - дедім 
телефонмен. Кейін Айекең әдейі келіп көңілімді сұрады. 

-- Сіз ауырмауыңыз керек, спортшысыз ғой! - деп құшақтап, 
бейсенбі күні кетіп еді, жексенбіде қайтыс болыпты. 

Сыйлас азаматты ажалға қимасаң да, ажалдан арашалап қалар 
амалың жоқ. Өкінесің, сағынасың, сондай жақсылар көп болса 
екен деп тілейсің. 

“Нар тұлға” 
Айып Қисанұлы туралы естеліктер 
“Тамызық” 2002 ж. (177-129 6), 


НАР ТҰЛҒАЛЫ АЗАМАТ 


Еліміз егемендігін алғанға дейін талай қилы заманды 
басымыздан өткіздік. Қазақ үшін әр ғасыр өз даму үрдісімен, яғни 
зорлық-зомбылығы қатар, шапқыншылыққа толы тарихи 
жылдарымен есте қалса, өткен ғасыр халықты жаппай сауаттылыққа 
жетелеген, білім мен ғылымға сусындатқан нәрлі ғасыр болып мәңгі 
есінде қалды. Алдындағы малын ғана білетін, сол мал басын аман 
сақтау үшін жер-жерге, ру-руға бөлінетін көшпенді қазақ халқы 
отырықшы елге айналды. Әлем мәдениетінен, әсіресе көрші орыс 
халқынан көп нәрселер үйренді. Кейде әттеген-ай дейтін бір-ақ 
нәрсе, өз мәдениетімізді қоса дамытуда қалыс қалдырып 
қойғанымыз болмаса, жалпы тұтастай алғанда мынау ғылым мен 
техникасы шарықтап дамыған, айналаның бәрі компьютерлік 
жүйеге көшіп кеткен жаңа ғасыр табалдырығын қазекеңдер де елмен 
бірге иықтаса аттады. Егемендік алған аз уақыттың ішінде нарықтық 
жағдайға тез бейімделіп, қатардан қалмай келе жатқаны халықтың 
сол әу баста алған біліміне, сауатына байланысты. Бүгін бәрі бір 
күнде бола қалған жоқ, ол сонау жылдардың жемісі. 

Міне, елді білімге, ғылымға, еңбекке тәрбиелеу сияқты үлкен 
міндеттердің қадау-қадау діңгектері, былайша айтқанда 
көшбасшылары Аймұхамет Көпежанұлы Мансұров секілді аға буын 
өкілдері. Олар ашаршылықты да көрді, Ұлы Отан соғысының отты 
жылдарында жалын құшағынан шықты, қираған елді қалпына 
келтірудің бел ортасында жүріп, отаршыл саясаттың сойылдарынан 
“сыбаға” алды, бірақ бәріне көнді де, төзді де. Оның бәрі ол 
адамдардың еліне, халқына деген шексіз сүйіспеншілігінен туындап 
жатса керек. 

Мен ол кісімен бір істесіп, біте қайнасқан, аралас-құралас 
болған емеспін. Бірақ, мен істеген ол кездегі лауазымды қызметтер 
мінберінен Айекеңді анық көріп-біліп отыратынмын. Еліне Айекең 
жасаған қызметтерге сырттай қанық болатынмын, біразы қол 
астымыздан өтіп жататын. Айекең байсалды, бірбеткей, тілге 
жүйрік, мінезді адам болатын. Мен өз өмір баспалдақтарымда, 
республиканың жоғарғы партия органдарында, еліміздің қадірлі 
ұлы Димаш Ахметұлы Қонаев қарамағында қызмет істеп, сол кез 
өлшемімен қарағанда біраз белестерге көтерілсем, оның бәрі бір 
кездері Айекең, Асанбай Асқаров секілді аға буын өкілдерінің дұрыс 
бағыт-бағдар беріп, жөн сілтеуінің арқасы деп білемін. 

Техникумды бітірген соң жолдамамен Талдықорған облысы, 
Панфилов ауданына жіберілген 1960-жыл әлі есімде. Кейін ойлап 
қарасам, бұл менің 22-лердегі бозбала, баусан кезім екен. Ол кезде 
жолдамамен жіберілген соң қалайда бару керек. Азын-шоғын 
киімдерімді алып, үйленген соң бір аптадан кейін Панфилов 
ауданына тарттым. 

Ертемен сағат 8-дерде аудандық партия комитетінің кеңсесіне 
келдім. Әлі ешкім келе қоймаған. Кеңсе қалың қарағай тақтайдан 
салынған ағаш үй. Едендері де желініп қалыпты, қарағайдың бездері 
әр жерде шодырайып-шодырайып шығып тұр. Кейін білдім 
конфискеленіп өкіметке өткен бір кездегі бір байдың үйі екен. 

Есік алдында біраз әрі-бері тұрған соң, жәй тұрғанша ішке 
кіріп кеңсені көріп шығайын деп ішке еніп едім, қараңғы ұзын 
коридордың сонау шетінен қараңдаған біреудің сұлбасы көрінді. 
Екі қолын жоғары көтеріп жаттығу жасап жүрген секілді, бойы 
еңгезердей. Алға басқан аяғым кері кетіп, жүрексініп, тұрып 
қалдым. Бұрылып кері шығып кетпекші болып едім, менің 
кіргенімді байқап қалса керек, “ей, тоқта қарағым”, - деп әлгі кісі 
маған қарай жүрді. Мен де жүрексінгенімді білдірмей қарсы жүрдім. 
Дәліздің жарықтау тұсына келгенде бір-біріміздің жүзімізді анық 
көре бастадық. Аққұба өңді, қырықтардан асқан жігіт ағасы кісі 
екен. Жүзі шырайлы, жұмсақ. Қол беріп амандастым. 

-- Таңмен неғып жүрген жігітсің, - деді. 

Осылай да осылай... Оқуды үздік бітіргенімді, жолдамамен 
келіп, жұмыс іздеп жүргенімді айтып, төкпектете жөнелдім. 

-- Қай жерден келдің? Ата-анаң бар ма? Мамандығың қандай? - 
деді, мені мейірімділікпен өзіне тарта сөйлеп. 

-- Әкем соғыста қайтыс болған. Жалғыз шешем бар. 
“Сарыөзек” станциясында қара жұмысшы болып еңбек етеді. 
Еңбектің ашы дәмін ерте көрдім, аға. Жақында үйленіп те үлгергем. 
Мамандығым техник-механик. 

-- Онда бері жүр, - деді. Менің қарымнан ұстап, жетектей 
сыртқа алып шықты. -- Көрдің бе, анау тұрған еңселі үй -- аудандық 
атқару комитеті. Сен алдымен соған кір. Сонда ауатком 
төрағасының бірінші орынбасары, аудандық ауылшаруашылығы 
инспекциясының бастығы Ерсалиев Әзтай деген жігіт бар, соған 
жолық. Шаруаң бітпесе хабарласарсың. 

Мен сол жолы Панфилов аудандық партия комитетінің бірінші 
хатшысы Аймұхамет Көпежанұлы Мансұровпен сөйлесіп 

тұрғанымды қайдан білейін. Әйтеуір сол кісі сілтеген бағытқа, сол 
кісі көрсеткен ізге түсіп кете бардым. Кейін қызметтерім өсіп, 
артыма көз салған кезде, үнемі сол кісінің жол сілтеп, бағыт 
көрсетіп тұрған кейпі үнемі көз алдыма келе береді. Ұзақ жолға 
аттанған жолаушыға сәт сапар тілеген ақ тілеуі сияқтанады кейде. 

Сол жолы жолым болып ауатком төрағасының орынбасары 
Ә.Ерсалиевтің жылы қабылдауының арқасында, “Үшарал” 
колхозына механик болып бекітілдім. Жас келіншегімді, жалғыз 
шешемді көшіріп әкеліп, сол колхозда алғаш көгеріп-көктей 
бастадым. Менің еңбекке құлшына кірісіп, үлкен өмір теңізіне 
алғаш құлаш ұрған жерім осы “Үшарал” колхозы болатын. 

Бұл жерде де ел қатарына қосылып кетуіме Айекең ағамыздың 
септігі болғанын айта кетейін. 

“Үшарал” колхоз болғандықтан, мұнда жаңа келген 
мамандарды бірден өздеріне мүшелікке қабылдай қоймайды. Бір 
күні колхозшылар жиналысы болып, соған Айекең келіпті. Мені 
көріп, колхоз басшыларынан мына жігітке үй-жай берілді ме деп 
сұрады. Олар әлі менің мүшелікке алынбағанымды, жұмысымның 
жаман еместігін, алға қарай мәселені шешетіндерін айтты. Айекең 
бірден: 

-- Міне, сіздердің жұмыстарыңыздың сапасыздығы. Сіздерге 
жастар, оның ішінде оқу орнын бітірген осындай жас жігіттер 
қайдан тұрақтасын. Қайта жағдай жасап, бірден өз орталарыңызға 
тартпайсыздар ма? 

Айекең сыпайы сөзімен-ақ басшыларды жерден алып жерге 
салды. Бұдан кейін менің ісім оңға басып, мен мүшелікке 
қабылдандым. Екі жастар бригадасы біріктіріліп бригада комсомол 
ұйымының жетекшісі, аудандық комсомол комитетінің мүшесі етіп 
сайлады. Жас маман ретінде гараж, техника мәселесін қолға алып 
көзге көріне бастадым. 

Айекең Панфилов ауданында бір жылдай қызмет жасағаннан 
кейін басқа ауданға ауысып кетті. 

1975-жылы Алматы қаласы атқару комитетінің төрағасы 
болғанымды естіп, құттықтап келіпті. Ол кісі ол кезде Жамбыл 
аудандық партия комитетінің бірінші хатшысы болатын. Біз ұзақ 
әңгімелестік. Мен сол кездерді айтып, есіне салып едім, “ей сондағы 
жігіт сен бе едің” - деп рахаттана күлгені. 

Айекең мамандығы мұғалім болғандықтан ба, қайдам, әйтеуір 
жұмысқа алғыр, білімпаз болатын. Мен жоғарғы эшалонда қызмет 

істегендіктен, сол кезде өзім түйген мына жайды айта кетейін. 
Қазақ елінің көсемі болған Д.А.Қонаев ағамыз кадр даярлауды 
бірінші кезектегі мәселе санайтын. Партия саясаты да солай болды. 
Мәселен, соғыс жылдары, соғыстан кейінгі жылдары елді жаппай 
сауаттандыру, білім деңгейлерін көтеру мақсатында негізгі аудан 
басшылары оқытушы-педагогтардан іріктеліп, таңдап алынды. Ал, 
1960--70-жылдары елдің ауылшаруашылығын дамыту міндеті 
алдыңғы қатарға шықты. Тыңды игеру, мал санын көбейту керек 
болды. Міне сол кездері ауылшаруашылық мамандары партия 
органдарының жоғары лауазымдарына сайланды. Іске көбірек солар 
тартылды. 1980-жылдары ғылым мен техника жаңа қарқын алды. 
Техникалық құрал-жабдықтардың жаңа түрлері пайда болды. 
Әлемдік технология жаңа үрдіспен дамыды. Міне, осы кезде біздің 
қатарларымыз, инженер-механик мамандығындағылар аренаға 
шықты. Партияның шешуші органдарына да солар тартылды. 
Осындай, былай жұртқа байқалмайтын, конвейр сияқты өкімет 
машинасы жұмыс істеп тұрған кезде талай басшылар орындарынан 
алынып, талай адамдар басқа жұмысқа ауыстырылды. Ал, Айекең 
болса сол заманға сай өзгеріп жатқан жаңалықтарды алдын-ала 
болжап, тез икемделіп, партия талабынан шыға білді. Жаңалық 
көрсе құптап, қолдап отырды. Сондықтан да болар Алматы 
облысының бірнеше аудандарында табаны күректей 30 жыл 
аудандық партия комитетінің хатшысы болып қызмет істеді. 

Мен Айекеңнің қайтпас қайсар мінезді, ер көңілді, бір сөзді 
азамат екеніне кейінірек те көзім жетті. 

Ұмытпасам 80-жылдардың басы. Алматы облыстық партия 
комитетінің бірінші хатшысы болатынмын. Менің қарамағымда 
баласы Тайыр қызмет істейтін. Айекең қалаға көшіп келіпті. Алматы 
облыстық мемлекеттік мекемелердің кәсіподақ ұйымының төрағасы 
болып қызмет атқарады екен. Менімен біраз әңгімелескеннен кейін: 

-- Кеңесжан, мен қартайғанымды байқап жүрмін. Жақында 
еңбек демалысына кетуді ұйғардым. Біздің заманымыз өтті, ендігі 
жастардікі, - деді. 

-- Ой, аға о не дегеніңіз, сіздің әлі күш-қуатыңыз бойыңызда 
ғой, - дедім мен. 

-- Жоқ, олай ағаңды көтермелеме, біз орын бермесек, жастар 
жұмысты қайдан табады, маған жай қарапайым қызмет те жетіп 
жатыр. 

Айекең біраз бөгеліп отырды да: 

Жесвес жаоуссеб- ӨО, лер әжеме - яла; ж 


-- А, анау інің Тайырдың қызметі қалай? Сені ұятқа қалдырып 
жүрген жоқ па, - деді. 

Мен ол кісіге Тайырдың алғырлығын, жұмысқа тындырымды 
екенін, алда талай үміт күтуге болатынын айттым. Ол кезде Тайыр 
облыстық партия комитетінің құрылыс бөлімі меңгерушісінің 
орынбасары болатын. Айекең марқайып қалса керек, орнынан 
көтерілді де, мақтаныш сезімін білдірместен: 

-- Әлі ысылып қызмет етсін, қиындыққа өмірдің көрігіне 
салыңқыра, тәрбиеле, інім! Ал, жарайды кеттім, - деп қоштасып 
шығып кетті. 

Біреу оңай жолды іздесе, бұл кісі баласын өмірдің қиындығына 
салуды сұрайды... 

Айекең кеткеннен кейін терең ойландым... 

Бүгіндері Тайырының жеткен жетістіктерін көрген, естіген 
кезде, сырттай алыстан байқап, балапанын баулып жүрген қыран 
бүркіттей Айекең оралады ойыма. 

Сол кеткеннен Айекең біржола зейнеткерлікке шыққанын 
естідім. Қарап отыру қиын болса керек, қосымша Орталық 
Комитеттің баспасында кадр бөлімінің меңгерушісі қызметін 
атқарыпты. Өмір өтіп жатты. Бірақ, біз шүйіркелесіп кейін кездесе 
алмадық. 

...Нар тұлғалы азаматтың өмірден өткенін естіп, мен де біраз 
қайғырдым. Тек, әркез ол кісіні есіме алғанда, өзінің мінезімен, 
тұлғасымен, асқақ тұратын келбеті қайта оралады көз алдыма. 


“ЛМансүров Аймұхамет” 
“Дәуір” 2002, (35-40 6.) 


ҚЫР ЕЛІНІҢ ҚАРШЫҒАСЫ 


Қазақстанның еңбек сіңірген қызметкері, денсаулық сақтау 
ісінің талантты ұйымдастырушысы, Алматы жедел жәрдем 
ауруханасының бас дәрігері Біртанов Амантай самайын ақ қырау 
шалған алпыс жасқа толып отыр. Қадыр ақын айтпақшы, самайды 
ақ қырау шалғаны -- жемісті бастың гүлдей бастағаны. Ендеше, 
бұны Амантайдың тамырын терең жіберіп, гүл төгіп тұрған жемісті 
шағы деп ұғынған жөн. 

Талантын жылдар жаныған Амантай сындарлы кезеңнен өткен, 
үстіне киген ақ халаты өзіне жарасқан, өзі ақ халатқа жарасқан 
білікті дәрігер. Бірақ ол жай ғана дәрігер емес. Сырқатты жүрегінің 
жырымен де, көңілінің нұрымен де емдей білетін ақ халатты абзал 
жанның бірі. 

Амантайдың институт бітіргеннен кейін алғашқы дәрігерлік 
қызметі Жамбыл облыстық балалар ауруханасында қарапайым 
хирург болудан басталған еді. Содан табан аудармай бес жыл бойы 
қызмет атқарды. Өз мамандығын жанындай сүйді. Сырқат 
балалардың өміріне арашасы болып, көзінің қарашығындай сақтауға 
тырысты. Уақыт өте келе оның бұл қасиеті қырағы көздерге ілінбей 
калмады, әрине. Көп ұзамай Тараз қаласындағы екінші балалар 
емханасының бас дәрігері болып тағайындалды. Ол мұнда да күн 
сайын өзін жанып, талабын ұштап, білімін толықтырып, іскерлігін 
арттырып, биіктен көріне беруге ұмтылды. 

Сол кезде оның ұқыптылығы, ұйымдастырғыш қабілеттілігі 
астанаға да жетіп жатқан. Содан арада көп уақыт өтпей 
республикалық “Көктем” санаторийіне бас дәрігер боп шыға келді. 
Бұл 1980-жыл еді. 

Алматы облыстық партия комитетінің бірінші хатшысы болып 
қызмет атқарып жүрген кезім болатын. Ол кезде Алатау бөктеріне 
орналасқан “Алматы”, “Турксиб”, “Көктем” сияқты санаторий- 
лардың жай-күйі онша емес-ті. Оларды дер кезінде жөндеуге, тіпті 
кейбір үйлерін қайта салып тұрғызуға қаржы бөлінбеген еді. Сол 
жағдайда бірде Димекеңе (Д.Қонаев) түгел баяндап айтуға тура 
келді. Ол кісі сөзімді ықыласпен тындап: 

-- Ойланайық, - деді. 

Кейінірек бір демалыс күні ертеңгі сағат сегізде Димекеңнің 
өзі телефон соқты. 

-- Кеңес, өткенде, өзің айтқан санаторийларды аралап қайтсақ 
қайтеді, - деді үлкен басымен қолқа салып. 

Біз мінген көлік “Турксиб” санаторийіне тартты. Димекеңді 
алғаш көргенде жұрттың бәрі абыр-сабыр боп қалысты. Біреулері 
жүгіріп барып бас дәрігерді шақырып келді. 

Димекең сол күні санаторийлардың барлығын аралап көріп, 
тұрмыс жағдайларымен жіті танысып, келген бойда совет 
министрлігінің қаулысын шығартып, тиісті орындарға тапсырмалар 
берді. Соның нәтижесінде санаторийлардың ескі барактары 
қиратылып, оның орнына талапқа сай сәулетті үйлер салынды. 

Амантай Біртанов сол кезде “Көктем” санаторийінде бас дәрігер 
екен. Бұрын таныстығым жоқ еді. Сол сапарда байқағаным: 
Амантай сөзі, ісі орнықты жігіт көрінген. 

Бірақ, жастың аты -- жас. Ол “Көктем” санаторийіне бас 
дәрігер боп келген бойда тізгінді өз қолына алып, анау-мынау 
кісілермен санаса қоймайды. Сөйтіп, шаруашылықты өзі басқарып, 
өзі билегісі келеді. Бұл кейбір тікелей басшыларына ұнамайды. 
Міне, содан дау-дамай туындап, ақырында ушығып, облыстық 
партия комитетінің бюросында қаралады. 

Мен Амантайды осы тұста жақын тани бастадым. Сөзі нық, ісі 
мығым кісіге пәле қайдан жұқсын. 

Бұдан кейін бас дәрігердің қуаты тасып, басқару, ұйымдастыру 
қабілеті арта түсті. 

Амантайдың іскерлігінен болар, ол басқарған қай емхана болса 
да аз уақыттың ішінде жұмысы өрге басқан мекен-жайға айналып 
жүрді. 

Алматы қалалық жедел жәрдем ауруханасының бас дәрігері 
болып тағайындалуы оған бұрынғыдан да зор жауапкершілік 
жүктеді. Ендігі мезетте қарауындағы дәрігерлерді басқарып, оларға 
тапсырма беріп, сырқаттарға ем жасатып, көңіл аулаумен іс 
бітпейтінін сезді. Уақыт талабына сай әрекет жасауға көшті. Бұның 
бәрі Амантай басқарған дәрігерлік ұжымының арқасында жүзеге 
асып жатқан игі шаралар екені бүгінде дау тудырмайды. 

Алматы жедел жәрдем ауруханасының жанынан токсикологиялық 
және қалалық лапораскопиялық орталықтарының ашылуы да көңіл 
қуантарлық жайт. Ауруханада мыңға жуық адам қызмет етіп, 
жылына 22-24 мың сырқат емделеді. Ол медицина саласы бойынша 
жүзден астам мақала және үш кітап жазған автор. 

Амантай сонымен бірге еліміздің қоғамдық өміріне де белсене 
араласып, азаматтық көзқарасын айқын білдіріп келеді. 
Алматылықтар оның осы қасиетін жоғары бағалап, оны үш мәрте 
Алматы қалалық маслихатына депутат етіп сайлады. 

Амантайдың тағы бір озық қасиеті: кісіге, жұртқа, елге 
жақсылық жасағысы кеп тұратындығы. Бұл ізгілік осы күнгі көп 
жігіттердің бойынан табыла бермейді. Тоқсан ауыз сөздің тобықтай 
түйінін бір-ақ айтсақ: ат үстінде жүргендердің бәрі бірдей азамат 
емес. Ал Амантайға бұл сөз жүрмейді. Оның жүрегінде тек 
жақсылық көктеп түр. 

Замана тудырған Дінмұхамед Қонаевтың тоқсан жылдық 
торқалы тойын Жамбыл облысы, Талас ауданының жұртшылығы 
кеңінен атап өтіп жатқан. Біртанов осы тойға құр барған жоқ. 
Аурухананың отыз дәрігерін қасына ертіп, сегіз жүзден астам теңге 
тұратын дәрі-дәрмекті тегін үлестірді. 

Тараз қаласының 2000 жылдық тойына да Амантайдың бұл игі 
бастамасы өз жалғасын тапқан болатын. Бұл нені көрсетеді? Бұл, 
сөз жоқ, Біртановтың азаматтық болмысын ажарлы ашып көрсетеді. 

Амантай өзі туған аудан жұртшылығының денсаулығына ғана 
алаңдайтын азамат емес. Ол ұлан-ғайыр Қазақстанның қай 
қырынан келген сырқатқа да қатты көңіл бөледі. 

Ер еңбегі қай кезде де еленбей қалмаған. Елбасының 
жарлығымен оған “Қазақстанның еңбек сіңірген қызметкері” атағы 
берілуі еткен еңбегінің жемісті жиынтығы іспетті көрінеді. 

Ол “Ойық” ауылының, Талас ауданының, Жамбыл облысының 
“Құрметті азаматы”. 

А.Біртанов -- үлкен қара шаңырақтың иесі. Жұбайы -- Бейсекүл 
екеуі үш ұл өсіріп, оқытып, үйлендіріп, солардан немере сүйіп, 
бақытты ғұмыр кешіп отырған отбасы. Ержаны --техника 
ғылымдарының кандидаты, Республикамыздың Сыртқы істер 
министрлігінде қызмет істейді. Ал, Елжаны да ғылым кандидаты. 
Республикалық токсикологиялық орталығын басқарады. Кенже 
ұлы -- Есжан да әке үмітін ақтай білген азамат боп өсті. 
Республикалық банкіде қызмет атқарады. 

Амантайдың өзі кейде қыр елінің қаршығасы секілді көзге 
елестейді. Өйткені, ол қайда ұшырсаң да еркін самғай біледі. Оның 
аспаны кең. 


“Алты асқар” Қазақ университеті 2005 ж 
(205-208 6.) 


НҰРЛЫ ЖОЛ 


Сынаптай сырғып, дөңгеленген уақыттың жалына жармасқан 
кісінің артыңда өнегелі іс қалып жатса, онда оның өмірі мәнді де 
сәнді болғаны. 1920-жылы қазан айында Алматы облысының 
Шелек ауданына қарасты Асысаға ауылында дүниеге келген 
Құсайын Бижановтың есімі бұл күнде ел-жұртқа түгел мәлім. 
Қабырғасы қатып, бұғанасы бекімей жатып еңбекке ерте араласқан 
Құсекең сонау сұрапыл соғыс жылдарында қан майданға аттанды. 
Сталинград түбіндегі шайқастарға қатысып, жеңіс жолында аянбай 
соғысқан ол бейбіт өмірде ұстаздықты өмірінің өзегі етіп алды. 

1943-жылы ауыр жараланып, әскери госпитальға түсті. Ол онда 
ұзақ жатып емделіп, жазылып шыққан соң елге оралды. Келген 
бойда туған ауылындағы мектепке мұғалім болып орналасты. Ел 
мен ер қатар сынға түскен қилы шақта өзі де талай сыннан сүрінбей 
өте білді. Таудай талап, қажырлы қайрат оны биіктерге жетеледі. 
Қарапайым мұғалімнен мектеп директоры, оқу бөлімінің 
меңгерушілігіне дейін көтерілді. Құсекеңнің бойындағы асыл қасиет 
партия совет қызметтерінде жүрген кездерінде айқын көрінді. 
Ендеше Құсекеңнің ерекшелігі білімділігі мен ақылдылығыңда, 
қарапайымдылығы мен еңбек сүйгіштігінде болды. Сондықтан, 
оның қайда жүрсе де, қандай ортада болса да сол ерекше қасиетгері 
басым еді. Құсекеңнің жүрген жерлері мен істеген істері үлкен бір 
тарих. Олай дейтін себебім, Құсекең жайында кіммен пікірлессеңде 
бәрінің айтары бір-ақ сөз: “Көпшіліктің, халықтың адамы еді” - 
десіп, бір ауыздан мақтай жөнеледі. 

Құсекең Жетісу өңірінің Нарынқол, Балқаш, Шелек 
аудандарында партиялық, басшылық қызметтерде көп жылдар бойы 
жұмыс істеді. Мысалы: Құсекең Балқаш аудандық партия 
комитетінің бірінші хатшысы болған кезінде Ақдала мекені игеріліп, 
Тасмұрын каналы салынды. Жалыны бойынан тарқамаған жас 
басшының ауданда күріш кеңшарларын құрып, тұңғыш рет 
мемлекетке күріш өткізіп қана қоймай, Іле-Бақанас аралығына 
тас жол салып, құм басқан Акдаланы бақ далаға айналдыра білуі 
ерен еңбектің үлгісі емес пе?! 

Жалпы абзал ағаның көсегесін көгертіп, жұлдызын 
жарқыратқан өзі айтқандай әуелі жаратқан иенің жарылқаушылық 
рахымы болса, одан кейін елі мен жері, Шелек өңірінің құнарлы 
топырағының киесі. Қай салада еңбек етпесін, өзін жақсы қырынан 

көрсете білген Құсайын Бижановты Алматы облыстық партия 
комитеті 1969-жылы Шелек аудандық партия комитетінің бірінші 
хатшылығына жіберді. 

Ол басқарған жылдары Шелек ауданы алдыңғы қатарлы 
аудандардың біріне айналды. Өндіріс саласына заман талабына сай 
ғылым мен техника жетістіктерін кеңінен енгізді. Соның 
нәтижесіңде егіс көлемі ұлғайып, жердің беретін өнімі артты, 
әсіресе дала аруы -- жүгері өсіруге ерекше көңіл бөлінді. 
Шаруашылықтар техникалық дақыл-темекі өсіруде жоғарғы 
көрсеткіштерге қол жеткізді. Сол жылдарда аудан көлемінде Төлен 
Қабылов атындағы қой, Ашысай темекі, Сарыбұлақ мал бордақылау 
мен Қызылжиде асыл тұқымды іріқара өсіретін шаруашылықтар 
құрылды. Шелек темекі совхозының тауарлы сүт фермасы асыл 
тұқымды ірі қара өсіретін зауытқа айналды. Құүсекеңнің іскерлігі 
мұнымен бітпейді. Ол атқарған игі жұмыстарды көзінен тізіп айта 
берсек, үлкен бір кітап болар еді... 

Алматы облыстық партия комитетінің бірінші хатшысы боп 
қызмет атқарып жүрген кезім еді. Халқымыздың біртуар ұлы 
перзенті, аса көрнекті мемлекет және қоғам қайраткері Дінмұхамед 
Ахметұлы Қонаевтың пәрменімен Үлкен Алматы Каналы 
салынатын болды. Бұл игі жұмыстың шұғыл басталып, тез бітуіне 
Димекеңнің өзі көп көмек жасады. Ол кезде Шелек аудандық 
партия комитетінің бірінші хатшысы Бижанов Құсайын болатын. 
Аудан штабын басқару сол кісіге жүктелді. Көргені мен көңілге 
тоқығаны көп азамат еді. Қандай жағдайда да жұмыстың басынан 
табыла білді. Бар күш-қайратын жұмсап, Бартоғай су қоймасы мен 
Үлкен Алматы каналының тез салынып бітуіне қызу ат салысты. 
Сөйтіп, өзі басқарған Шелек ауданын алдыңғы қатарлы ауданға 
жеткізіп, зейнетке шыққан еді. Бартоғай су қоймасында оның 
маңдай тері бірге толқып жатқандай көрінетіні содан. 

Міне, осындай жауапты міндеттерді атқару кезінде бұралаңы 
мен кедергісі көп еңбек жолының талай қалтарыстарынан сыр 
бермей өтіп, Дінмұхамед Қонаев, Нұрсұлтан Назарбаев, Асанбай 
Асқаров сынды белді де беделді, жоғары лауазымды азаматтармен 
жүздесіп, дәмдес-тұздас болды. Ауданды басқара жүріп, күнделікті 
өмір күйбеңінен туындаған міндеттерді шешуде тайсақтамады, 
қиынға жол салып, тығырықтан шыға білді. Соның арқасыңда ол 
ешқашан абыройсыз болған емес. 

КҚүсекең жайдарлы Шайхан жеңгеміз екеуі 7 бала тәрбиелеп 

Жесвес жаоуссеб- ӨО, лер әжоуоес - яла; Те 


өсірген өнегелі отағасы. Мен ол кісімен қызметтес болдым, әрқашан 
ілтипат көрсетіп жүрдім. 

Кешегі Құсекеңнің ұл-қыздары өсіп, қоғамдағы өз орындарын 
тауып, құрбы-құрдастарының алды болып, еліне қажырлы еңбек 
етуде, олардан өрбіген немере-шөберелері бар. 


“Нұрлы жол” , Өнер 2005, (7-9 6.) 


 Жосасс >Жоухаоввсе0- С,лер жесе - ола, Жеты 
ҚАЗАҚТЫҢ ҚОНАЕВЫ 


Мен бұрын-соңды естелік жазып, өткен-кеткеңді өз пікіріммен 
баяндап көрген кісі емес едім. Қонаев үшін қолыма қалам алмауым -- 
күнә сияқты болып сезілді. Жазу үстінде де ұзақ ойланып, 
толғандым. Өйткені мен ол кісімен жақсы араластым, қасында 
жүрдім, тәрбиесін алдым, жақсылығын көрдім. Білетіндер де, 
білмейтіндер де бас салып жазып жатқанда, менің үндемей қалуым -- 
адамгершілік парыздан аттап кету секілді сезіндім. Сондықтан да 
қолыма қалам алып отырмын. 

Жалпы қазақстандықтар секілді, көп жыл бойы Қонаевты мен 
де сырттай білдім. Республика басшысын естімей, білмей өмір сүру 
мүмкін емес қой. Комсомол ұйымының аудандық, облыстық 
дәрежедегі бірінші хатшысы, Орталық Комитеттегі басшылардың 
бірі бола жүріп әр түрлі жиындарда, салтанатты мәжілістерде ол 
кісіні басқалардан жиірек көру мүмкіндігім болды. Көп басшының 
қатарында анда-санда амандасып та қалып жүрдім. Бірақ оның 
бәрі ресми сыпайылықтың қалыптасқан дәстүрі ғана болатын. 

1971-жылы 27-желтоқсанында, дәл туған күнімде, мен Алматы 
қаласының Совет ауданының партия комитетінің бірінші хатшысы 
болып сайландым. Бұрын мұнда істеген Ғибат Мырзағалиев 
қалалық партия комитетіне хатшы болып ауысты да орнына мен 
келдім. Бұл -- бұрынғы Сталин ауданы. Атының өзі-ақ ірі, іргелі 
аудан екендігін аңғартып тұр емес пе? Алматыда бұрын екі-ақ аудан 
болған: бірі -- осы Сталин де, екіншісі -- Фрунзе ауданы. Қазіргі 
көп ауданның бәрі -- осы екі ауданнан енші алған. 

Ол кезде Совет ауданында (қазіргі Алмалы ауданы) 19 мың 
коммунист есепте тұратын. Ондай көп партия мүшесі сол кездердегі 
көп облыстық партия комитеттерінде де кездесе бермейтін. 
Астанадағы бірнеше жоғарғы оқу орындары, министрліктер мен 
республикалық дәрежедегі түрлі мекемелер, ірі кәсіпорындар, 
мәдени орындар шоғырланған болатын. Бір сөзбен айтқанда, 
салмақты, салиқалы аудан еді. Республикалық партия комитетінің, 
Министрлер Кеңесінің лауазымды қызметкерлері де осы ауданның 
есебінде тұратын. Беделі де бар, жауапкершілігі де мол қызметке 
отырғандығымды осы деректердің өзі де аңғартса керек. 

1972-жылы СОКП Орталық Комитетінің көкек айындағы 
қаулысы коммунистерге жаңа үлгідегі партия билетін ауыстырып 
беруді міндеттеді. Қазақстан КП Орталық Комитетінің бірінші 
хатшысы, Кеңес Одағы Коммунистік партиясы Орталық Комитеті 

Саяси бюросының мүшесі Д.А.Қонаевтың партбилетін ауыстыру 
кезінде қате толтырылып қалса акт жасап, басқа билет жазып беруге 
болар еді, ал Қонаевқа берілетін билет бір-ақ дана, нөмірі - 
00000011, яғни арнайы жіберілген 11-нөмірлі билет. Әрі қатесіз, 
әрі әдемі жазумен толтырылуы тиіс. Ол билеттің жауапкершілігін 
қазіргі жастар түсіне қоймас, бірақ сол кезеңде өмір сүрген, 
қызметке араласқан әрбір адам ол кездегі партбилеттің мәні мен 
маңызын әлі ұмыта қоймаған болар! 

Сәл ақау жіберу -- саяси қате есебінде бағаланатыны сөзсіз. 
Сондықтан кімнің беделді қызметте отырып беделден жұрдай 
болғысы келеді дейсің, республика басшысының партбилетін 
ауыстыруға айырықша мән беріп, айырықша мұқият дайындалдық. 
Қайта-қайта телефон соғып, нұсқаулар беріп, Мәскеу де үлкен 
мән берді. 

Қонаевтың партбилетін ауыстыру салтанатына Алматы 
облыстық партия комитетінің бірінші хатшысы Асанбай Асқаров, 
Алматы қалалық партия комитетінің бірінші хатшысы Федор 
Мочалин, Республика Компартиясы Орталық Комитетінің хатшысы 
Василий Севрюков, бөлім меңгерушісі Оразай Батырбеков, қалалық 
партия комитетінің екінші хатшысы Ізбасар Балтағұлов және Совет 
аудандық партия комитетінің бюро мүшелері қатысты. 

Дегенмен, қатты толқыдым. Сабырлы болайын деген сайын 
сабырым қашты. Бірақ бәрін де сыртқа шығармауға, сыр бермеуге 
тырыстым. Димекеңе партбилет тапсырар алдында қысқаша сөз 
сөйлеп, партиялық рәсіммен шын жүректен құттықтадым. Кеңес 
Одағы бойынша он бірінші нөмірлі партбилетті Димекеңнің қолына 
қошемет көрсету үстінде табыс еттім. 

Димекенді жақыннан көріп, тұңғыш рет қасына келіп қолын 
алып, құттықтағаным осы күн. Сөйлесіп, алғашқы ағалық ақылын 
тыңдағаным да дәл осы күні болды. 

Келгеннен-ақ сынай көз тастап, бар қимыл-қозғалысымды 
бақылай қарап отырды. 

-- Жас екенсің, айналайын, жастар өсуі керек. Болашағың әлі 
алда. Үлкен қалалық ауданды басқарып отырсың. Мұндай маңызды 
жерлерде өзің сияқты жастар істеуі керек, - деді Димекең. 

Сол сөзі есімнен еш кеткен емес. Үлкен кісінің маған берген 
батасы тәрізді. Сонан соң менен ептеп қала жағдайын сұрады, 
сөйте тұрып артынша мені қаланың жағдайымен таныстырып кетті. 
Жұмысты қалай істесе тиімді болатынын айтты. Сол арада отырып 

ол кісі темекі тартты. Бұрын ол кісінің темекі шегетінін естімеппін 
де, көрмеппін де. 

Кейінгі істеген жерлерімде Димаш аға өзі тікелей басшылық 
жасап, тікелей бақылап жүретін қызметтерде болдым. Сол кездерде 
ол кісіні әр қырынан танып, жан-жақты біле түстім. 

1975-жылдың қаңтарында Алматы қалалық атқару қомитетінің 
төрағасы қызметіне сайландым. Көп жылдар бойы осы қызметте 
істеген Есен Дүйсенов деген кісі зейнетке шықты да, орнына жас 
адам керек болып, менің кандидатурам өтті. Сол кездің заңдылығы 
бойынша мені алдымен облыс басшысы А.Асқаров шақырды. 

-- Бірнеше кандидатураны қарадық. Ақыры саған тоқтадық, - 
деді ол кісі. Бірнеше жыл қаланың орталық ауданын басқардың, 
тәжірибең бар. Астананың құрылысын басқару үшін сен сияқты 
барлық министрлікті білетін, олармен байланыс, таныстығы бар 
адам керек. 

Содан кейін Министрлер Кеңесінің төрағасы Бәйкен 
Әшімовпен әңгімелесуден өттім. 

-- Жассың ғой. Жолың болсын! -- деп, ол кісі де қолдау 
көрсетті. 

Әңгімелесуден өтіп, бірнеше адамның қабылдауында болған 
соң, ол кісі ерекше ілтипатпен, бұрыннан таныс-біліс адамдай 
жылы шыраймен мені тағы қабылдады. 

Мен бұл қызметте үш жыл төрт айдай істедім. Осы аралықта 
Димекең мені өзіне жиі-жиі шақырып, телефонмен де, күн сайын 
дерлік сөйлесіп тұратын. Мені көргісі кеп, сөйлескісі кеп 
тұрғандықтан емес, әрине. Алматы үшін, Алматының болашағы 
үшін, сәулетті қаланың көркеюі үшін құрылыс жұмыстарын тікелей 
қадағалап, барлық жұмыс қорытындысын тікелей біліп тұру үшін 
шақыратын. 

Димекең әсем Алматыны айырықша жақсы көретін, сүйетін. 
Күнделікті өз жұмысын тікелей астананың шаруашылығынан 
бастайтын. Мен жұмысқа кіріскенімде көбінесе бірінші телефонды 
Димекең соғатын. 

-- Қаланың жағдайы қалай? Нан жеткілікті ме? Ет, сүг баршылық 
па? - деп, барлығын да егжей-тегжейіне дейін біліп отыратын. 

Астананың атқару комитетіне сайланғаннан кейін өз 
жұмысымды неден бастасам екен деп іштей жоспарлап жүргенімде 
Димекең өзіне шақыртты. Облыс бастығы Асанбай Асқаров, 
Орталық Комитеттің құрылыс жөніндегі хатшысы М.Ықсанов 
болды. 

-- Алматының сейсмикалық жағдайын білесіндер, - деді 
Қонаев. -- Бірақ мұндай сейсмикалық аудандарда да көп қабатты 
үйлер салуға болады екен. Тек оның технологиясын сақтау керек. 
Жиырма бес қабатты ғимаратты тұңғыш рет біз салсақ па деп 
отырмыз. Қалай қарайсыңдар, саламыз ба, жоқ па? Соның бәрін 
ойластырып, он бес күн ішінде нақты ұсыныс жасаңдар, - деді. 

Осы тапсырма менің қалалық атқару комитетіндегі тұңғыш 
атқарған ісім боп шықты. Әрине, мұндай жауапты іске асқан 
жауапкершілікпен қарамасаң беделің де болмайды. Сондықтан да 
Димекеңнің бұл тапсырмасын жүз ойланып, мың толғанып барып, 
“тәуекел” деп қолдадым. 

Кейін Алматы облыстық партия комитетінің бірінші хатшысы 
болып жүргенімде де көзім жетті. Алматы қаласының бірде-бір ірі 
құрылысы Димекеңнің араласуынсыз шешілген емес. Барлық жаңа 
құрылысты ол кісі жеке-жеке қарайтын. Өзі салмақпен түсіндіретін, 
өзгені де ыждаһатпен тыңдайтын. 

Димекеңнің ерекше қасиеті адамдардың аты-жөнін толық 
білетін, ұмытпайтын. Зауыттағы цех бастықтарын да, колхоз-совхоз 
басшыларын да аты-жөндерін толық білетін. Оларға ерекше 
ілтипатпен, жылылықпен қарайтын. Үй-жаймен қамтамасыз етіп, 
жағдайларын біліп, үнемі қамқорлық жасап отыратын. 

Астанада салынуға тиіс айырықша ірі обьектілердің жобасын 
жасау үшін кейде жабық, кейде ашық конкурстар өткізілетін. 

Сондайда жобасы қабылданбай қалған архитекторлардың да 
көңілін қалдырмайтын. “Сенің жобаң жарамай қалды” деп қатты 
кетіп, батыра айтпайтын. Өзіне ұнаған жобаны сыпайылап қана 
сездіретін де. 

-- Мынаған мыналардың жақсы жерін қосып, жетілдіріп 
жасаңдар, қалған жұмыстарды да тастамаңдар, пайдаланыңдар, - 
дейтін. 

Менің бағдарлауымша, Қонаев қазаққа құдай берген адам 
болды. Ол кісінің экономиканы білуі де, басқару тәсілі де, 
адамгершілік қасиеті де -- бәрі бірін-бірі толықтырып, ол кісіні 
ерекше қасиетті етіп көрсететін. Өмірді білген, өмірден түйген, 
сәтті жағдайда да, сәтсіз жағдайда сабыр сақтай білетін адам седі. 
Соншалық биік дәрежелі қызметті атқара отырып қызмет үшін 
адамдарды кудалап, қуғындамайтын. Қызметтен босатып, қаңғытып 
жіберу деген ол кісіде болмайтын. Сондайда адамдардың тағдырына 
аса мұқият қарайтын. “Бәленшені қызметтен босату керек” деген 
ұсыныстарға ылғи: “Сендер мұның ар жағында адам тағдыры бар 

екенін ұмытпаңдар. Қандай себеп барын анықтаңдар” деп 
отыратын. Кінәлі кім екенін дәл анықтауды талап ететін. 

Егер ішіп-жеп қойған ештеңесі жоқ болса, ол адамды өз 
қабілетіне қарай басқа қызметке орналастыруды жөн санайтын. 
“Оның да бала-шағасы бар, адамдық ар-намысы бар, далада 
қалмасын” деп отыратын. 

Қанша сабырлы болғанымен де, қажет жағдайда Димекең 
принципті, жинақы еді. Жауапкершілікті өзіне ала білетін. Күйіп- 
пісіп, күйгелектеп, өзгені де күйдіріп-пісіріп берекесін алмайтын. 
Кейде жіберген кемшіліктер үшін Мәскеу Қонаевты да қатты 
жазалайтын. Ондайда кей басшыларша келе сап елді дүрліктіріп, 
өз ашуын өзгеден алмайтын. Өзі жаза алып келген кемшіліктер 
болса байыппен түсіндіріп, оны қалай жою керектігін басқаларға 
сабақ ретінде ескерте кететін. Күтпеген шешім, ойда жоқ тосын 
әрекет, себепсіз біреуді алып тастау, түсініксіз жағдайда әлдекімді 
жоғарылатып жіберу сияқты шұғыл істерді Димекең ұнатпайтын. 
Үнемі ойланып, ой елегінен өткізіп, ылғи сабыр мен сыпайлығын 
сақтай отырып барып шешетін. 

Әлденеге риза болмай ренжігенін ол кісі көбінесе ала көзімен 
қарап сездіретін. Қатты сөз айтып, қорлап, ұрыспайтын. Қатты 
жеку дегенді білмейтін. Маған телефон соққанда үнемі: “Кенеке, 
қал қалай?” деп бастайтын да, жайдары, жаймашуақ сөйлесетін. 
Ал егер: “Аухадиев, анау неге олай?” деп бастаса-ақ мен жайында 
бір жайсыз мәлімет жеткенін, не болмаса бір кемшілігімді біліп 
қалғанын сезе қоятынмын. 

Қаншалық үлкен қызметте жүрсе де әлденеге ренжігенде, 
немесе әлдекімге кейігенде ырқынан тыс боқтап жіберетін 
адамдарды көп кездестірдім. Боқтап жібергенді қарапайымдылық 
санайтындардың да талайын білем. Қаһарлы, қатал басшы болам 
деп боқтайтындар да бар. Бірақ қандай жағдайда да Қонаевтың 
балағаттап сөйлегенін естіген емеспін. Жас кезінде жұмысшылардың 
нағыз ортасында болды, солармен бірге қиналды. Боқтампаз боп 
саналатын солардың ортасыңда да “бұзылмай” шыққаны қайран 
қалдырады. 

Бір жылы қыркүйек айында-ақ қар жауып, Ақмола астығының 
40%-ға жуығы жиналмай, қар астында қалып қойды. Ал, республика 
астығының көбін беретін де осы облыс. Жоспардың 
орындалмайтыны үшін Мәскеуден оңды сөз естімейтіні -- бәрі 
белгілі. Бірақ Қонаев облыстың басшысы Н.Е.Морозовқа бірде- 
бір жазғыру сөз айтқан жоқ. Табиғаттың тосын мінезі үшін түк 

жазығы жоқ басшыны жөнсіз кінәлап, талқылап жатпады. Бәрін 
түсініп, қайта оған көмек көрсету қажет деп білді. Басшының 
білгірлігі, сезімталдығы сондай-сондай жағдайларда-ақ сезіледі-ау, 
сірә. 

Д.Қонаев жайлы шағын естелік жазып, сонымен бар білген- 
көргенімді бітіре қоямын деген ойым жоқ. Мен ол кісімен өле- 
өлгенше араласып тұрдым. Арада небір жағдайлар өтсе де, 
отбасыммен барып-келіп, ағалық-інілік қатынасымызды үзгеміз жоқ. 

1986-жылдың 16-желтоқсанынан кейін Қонаевтың жай-күйін, 
күнделікті жағдайын мен бір кісідей білем, бәрін өз көзіммен 
көрдім, көбін өз құлағыммен естідім. Бірақ оның бәрі бөлек әңгіме, 
арнайы талдап жазуды қажет етеді. 

Қайтыс боларынан екі күн бұрын Талдықорғанға кетерінде 
біздің үйге ең соңғы рет қонақ болып кетіп еді. 

-- Жұма күні жол жүремін, сенікіне бейсенбі күні сағат бірде 
барайын, - деген. 

Ол кісі қонаққа түс кезінде баратын. Шақырылған жерге біздер 
он-он бес минут бұрын баратынбыз. Ал ол кісі дәл бір кезінде 
кешікпей келетін. Он-он бес минут отырғаннан кейін бәріміз ол 
кісінің қызметін ұмытып, әңгіме үстінде емін-еркін күліп-ойнап 
қалатынбыз. Осы жолы да сөйтті. Дәл түскі сағат бірде келді. 
Көңілді отырды. 

Димекеңнің жымия қарап, мейірлене сөйлегенін мен 
ешқашанда ұмыта алмаймын. Ондай мейірбан адам, мейірімді 
басшы туа да бермейтін шығар. Жиырмасыншы ғасырдың бейбіт 
заманында бейбіт елді басқарып үлкен абыройға жетті. Еңбегімен, 
адалдық қасиетімен жетті. 

Қазақ кезінде Қонаевымен мақтанды, ал Қонаев өле-өлгенше 
қазағымен мақтанып өтті. Қазақтың кейбір әпербақандары қаншама 
қиянат сөйлеп, қиялап жала жапқанымен кешірімді, кең Қонаев 
жалпы өкпелеген жоқ. Өзі жақсы көретін қазақтың бірі Мұхамеджан 
Тынышбаевтың 115 жылдығын атап өтуге барған сапарында ойда 
жоқта оралмас сапарға аттанды. 

Сергек жүретін, ширақ қимылдайтын, бірақ сабырмен, 
ақылмен, кішіпейілділікпен ел басқарған Қонаев бәрімізге адал 
қызмет жасаудың үлгісін көрсетіп кеткендей. Қонаевтың үлгісі - 
қазақтың қасиеттілігі. 


“Естен кетпес ұлы есім” 


“Өркениет” 1999, (22-30 6.) 


АЛМА-АТА: 
ГОРОД - ТРУЖЕНИК, ГОРОД -- САД 


ГОРОДА, как люди, имеют свое лицо. У столицы Казахстана 
свой, присуший только ей лик. Расположенная у предгорий 
Заилийского Алатау, в обрамлении фруктовых садов и крупных 
зеленых насаждений, она особенно красива, когда на нее смотришь 
с высоты птичьего полета. Прямые, как стрелы, просторные, 
уходяшцие вверх к предгорьям проспекты и протянувшиеся вдоль 
них магистрали, застроенные современными зданиями, составляют 
единый природный и архитектурный ансамбль. 

А ведь не лишне напомнить, что всето лишь 100 лет назад на 
месте нынешней столицы был построен всего лишь пограничный 
форпост с неболыпим поселком, получившим название Верный. 
В 1929 году Алма-Ата становится столицей республики. С тех пор 
для нее был начат новый отсчет времени -- становление 
крупнейшего социалистического города. 

Подлинный расцвет столицы наступил вскоре после оконча- 
ния Великой Отечественной войны. В городе было развернуто 
массовое строительство жилья, сети медицинских, детских и 
культурно-просветительных учреждений. Комплексно решалась 
сложнейшая задача инженерного и коммунального обустройства. 

Жилой фонд ее только за последние два десятилетия возрос 
более чем на пять миллионов квадратных метров, что позволИлЛоО 
каждому второму алмаатинцу вселиться в новую благоустроенную 
квартиру. 

Если бы тот, кто побывал в городе лет пятнадцать или даже 
десяток назад, приехал в столицу сейчас, он наверняка бы не узнал 
се. Преобразился проспект Ленина. Он украсился жилыми домами 
оригинальной конструкции, построенными по индивидуальным 
проектам. 

Среди них -- широко известные телезрителям страны красавцы 
“Три богатыря”. Там, где протекал головной арык и ютились 
мазанки огородников, на много километров протянулся проспект 
Абая -- одна их главных магистралей города, застройка которой 
еше продолжается. 

На бывших когда-то окраинах выросли микрорайоны обшей 
жилой плошадью более трех миллионов квадратных метров. 
Отрадно при этом отметить, что зодчие и строители все смелее 

вторгаются в оформление ансамблей, заметно улучшая внешний 
вид застройки, придают ей своеобразный колорит. По проектам 
алма-атинских зодчих в городе воздвигнут ряд крупных 
обшественных зданий многоцелевого культурно-просветительного 
назначения, интересных по архитектуре и играюших главную роль 
в формировании важнейших городских ансамблей. В них наметился 
отход от традиционных приемов создания архитектурного облика 
того или иного сооружения в сторону поисков нового стиля, 
вызванного стремлением к монументальности, скульптурной 
выразительности внешнего облика зданий. Среди них Дворец 
имени В.И.Ленина, Дом дружбы и ҡультурных связей с зару- 
бежными странами, республиканская библиотека имени Пушкина, 
здание драматического театра имени Лермонтова, аэрожелезно- 
дорожный вокзалы, цирк, Дворец бракосочетаний, одиннадцати- 
этажный корпус Института горного дела Академии наук Казахской 
ССР, здания Восточного отделения ВАСХНИЛ, Министерства 
монтажных и специальных строительных работ, Министерства 
энергетики и электрификации республики, гостиниц “Алма-Ата” 
и “Алатау” и ряд других. Но самым интересным сооружением, 
занимаюшим весьма значительное место среди достижений 
последних лет и получившим заслуженное признание, является 
Дворец имени В.И.Ленина. 

Расположение дворца на границе города и парковой зоны, 
включение в градостроительный ансамбль зелени и водоемов 
создают незабываемый типично алма-атинский уголок города. 
Природное окружение дворца смело можно отнести к числу 
красивейших в стране; оно обязывало авторов решить обһем и 
силуэт зданий в гармоничной увязке с природной средой и 
окружаюшей застройкой, Эти соображения привели к созданию, 
стеляшегося силуэта здания, созвучного с мягкими 
горизонтальными линиями “фоновых” холмов. За совершенство 
архитектуры и новизну конструктивных решений, умелое 
применение в строительстве и отделке местных и новейших 
строительных материалов группе авторов и строителей этого дворца 
была присуждена Государственная премия СССР в области строи- 
тельства и архитектуры. 

Интересно решается застройка восточной стороны проспекта 
имени Ленина. Он застраивается 9-этажными многосекционными 
жилыми домами и 12-этажными домами башенного типа. В нижних 

этажах этих домов размешены крупнейшие в городе фирменные 
магазины “Россия”, “Казахстан”, “Арман”, кафе, кинозалы, почта, 
телеграф, сберкассы, различные помешения культурно-бытового 
назначения. Здесь созданы три плошади, из которых последняя, 
плошадь Абая, завершает ансамбль. 

Для застройки и реконструкции города, особенно в послед- 
ние годы, стали характерными масштабность и комплексность, а 
для жилишного строительства -- возведение домов повышенной 
этажности. 

Жилые массивы застраиваются в основном 5-12-этажными 
благоустроенными домами, располагают предприятиями 
коммунально-бытового обслуживания, учреждениями здра- 
воохранения, школами, детскими дошкольными и другими 
учреждениями. 

В текушей пятилетке планируется построить жилых домов 
обіцей плошадью 2700 тысяч квадратных метров, из них около 
2400 тысяч квадратных метров жилья будет размешено в новых 
районах, тде подлежит сносу малоэтажное ветхое жилье, и лишь 
17 процентов -- на свободных территориях с полным освоением 
районов “Орбита” и “Казахфильм”. 

Наряду с застройкой свободных плошадей, которых, к со- 
жалению, становится все меньше и меньше, стремительно 
перестраивается центр. Старое навсегда исчезает. И хотя снести 
тысячи отживших свой век зданий и переселить из них людей в 
новые -- дело очень сложное, процесс обновления идет полным 
ходом. За короткий срок почти исчезла эта одноэтажная и 
сейсмоопасная часть города. Центр преобразился. Ему придан 
современный облик. Причем удалось сохранить и даже обогатить 
его зеленую палитру. 

На строительстве для отделки широко применяются гранит, 
мрамор, мозаичные керамические и силикатные плиты, розовый, 
теплых тонов ракушечник. 

В планах массового сооружения жилья на 1976-1980 тоды 
редусматривается расширение обһьемов строительства по 
прогрессивным типовым и индивидуальным проектам и уже в 
нынешнем году Алма-Атинский домостроительный комбинат 
должен перейти на строительство пятиэтажных жилых домов новой 
69 серий. 

В новых жилых районах разместятся учреждения здравоох- 
ранения, просвешения, коммунально-бытовых и других служб. 

Будет построено и введено в эксплуатацию больниц на 1095 коек, 
поликлиник на 2200 посешений, обшеобразовательных школ на 
24,1 тысячу ученических мест и детских дошкольных учреждений 
на 14 тысяч мест, шесть АТС на 60 тысяч номеров. 

АЛМА-АТА -- город развитой службы торгово-транспортного, 
коммунально-бытового обслуживания населения. Сегодня имеется 
819 магазинов торговой плошадью 123,6 тысячи квадратных метров 
и 987 предприятий обіцественного питания на 60 тысяч посадочных 
мест. Действует крупнейший торговый центр в районе Цент- 
рального колхозного рынка, обьединяюший девять промышленных 
и продовольственных магазинов. Введен Дом быта на 346 рабочих 
мест, который оказывает населению около 300 видов услуг на сумму 
1,5 миллиона рублей в год. 

Серьезное внимание уделяется развитию в городе обшест- 
венного транспорта. Если с пуском первого трамвая в 1937 году 
протяженность трамвайной линии составляла всего 11,8 километра, 
по которой курсировало 10 вагонов, то сегодня ее протяженность 
составляет 65 километров, а троллейбусных линий -- 197 
километров, по которым курсируют 81 трамвай, 286 троллейбусов 
и 1641 автобус. Этот транспорт перевозит ежегодно свыше 40 
миллионов человек. Подвижной состав пассажирского транспорта 
к 1980 году увеличится еше на 3000 единиц, а на его развитие 
будет направлено 60 миллионов рублей капитальных вложений. 

Для улучшения пассажирских перевозок и упорядочения ра- 
боты транспортных средств создана централизованная дис- 
петчерская система управления. Действует автоматическая сис- 
тема регулирования уличным движением под названием “Система 
город” с применением электронно-вычислительных машин и 
промышленного телевидения. 

Огромные средства вкладываются в создание современных 
сантехнических инженерных систем. Вплоть до 1934 года в городе 
отсутствовал водопровод. В настояшее время он полностью 
обеспечен централизованным водоснабжением. К концу текушей 
пятилетки на эти цели намечено вложить еше около 25 миллионов 
рублей и построить 260 километров водоводов, 18 резервуаров 
чистой воды, пробурить 32 скважины и довести недопотребление 
на каждого жителя до 560 литров в сутки. 

Решена, в основном сложнейшая задача канализирования 
города и очистки сточных вод. В ближайшие годы намечается 

ввести в эксплуатацию более 200 километров коллекторов, а уже 
через год завершится строительство первой очереди обьектов 
биологической очистки сточных вод, что позволит коренным об- 
разом улучшить санитарное состояние пригородной зоны. 

Наш тород в достатке обеспечен электроэнергией и горячей 
водой. На каждого жителя сегодня приходится 532 киловатт-часа 
электроэнергии в год и 145 литров горячей воды в сутки. 

Подключение потребителей к централизованным теплоисточ- 
никам позволило погасить 554 мелких котельных, что положи- 
тельно сказалось на оздоровлении воздушного бассейна города. 

В текушей пятилетке будут построены и сданы в эксплуата- 
цию вторая теплоэлектроцентраль, Юго-Восточная районная 
котельная МІ1-й электрокотельная “Медео”, которые с избытком 
обеспечат город теплом и позволят ликвидировать остальные 60 
котельных. 

Неплохо обстоит дело с газификацией. Первая газовая плита 
в городе была установлена 29 ноября 1958 года. На сегодняшний 
день газифицировано свыше 203 тысяч квартир: девяносто 
процентов населения столицы пользуются голубым топливом; 37 
коммунально-бытовых и промышленных предприятий работает на 
газе. 

В ближайшие три года предусматривается перевод на при- 
родный газ котлов ТЭЦ, всего жилого фонда местных Советов, 
имеюших пока печное отопление, и 4000 домов, находяшихся в 
личной собственности граждан. 

Город наш хорошеет на глазах. Краше и благоустроенней 
становятся его улицы, места обіцего отдыха, высаживаются тысячи 
деревьев и кустарников. Только в прошлом году на эти цели 
правительство республики выделило 25 миллионов рублей, причем 
еше 13 миллионов рублей дополнительно. На эти средства была 
проведена полная реконструкция Красногвардейского тракта с 
выходом в аэропорт, проспектов Абая, 50-летия Октября, 
Сейфуллина, вдоль южной границы города построена новая 
магистраль. 

В ближайшие годы будут проведены работы по расширению и 
реконструкции магистральных улиц Мира, Комсомольской, 
Строительной, Тимирязева и многих других. 

Гордостью Алма-Аты, как известно, является ее зеленый на- 
ряд. Сейчас в городе имеется семь тысяч гектаров зеленых 

насаждений, или 80 квадратных метров зелени на каждого жи- 
теля. 

В соответствии с проектом генерального плана развития тго- 
рода намечено дальнейшее увеличение плошади зеленых 
насаждений. В частности, предусматривается значительное 
расширение парка культуры и отдыха имени Горького, зоопарка, 
создание в восточной части города новой лесопарковой зоны 
отдыха, озеленение и благоустройство пойм рек Малой 
Алмаатинки, Весновки, Большой Алмаатинки, территорий, 
прилегаюшцих к зданию цирка, вокруг строяшегося здания 
Казахского драматического театра, в районе новой городской 
плошади. Будет разбит сквер с северной стороны здания Аэрофлота. 
Выполнены проектные работы по благоустройству зоны отдыха 
“Сайран”. 

В зоне новой городской плошади на улице Сатпаева организо- 
вывается широкая эспланада, простираюшаяся до предгорий. Это 
будет отличная благоустроенная зона для отдыха. 

В соответствии с планом единого монументально-декоратив- 
ного оформления в городе сооружен ряд памятников и монументов. 
В их числе: памятники М.И.Калинину, Алиби Джангильдину и 
ряд других. 

Ведутся работы над новыми мемориальными комплексами и 
памятниками. 

НАША СТОЛИЦА является подлинным культурным и 
научным центром республики. Академия наук Казахской ССР 
имеет в своем составе 27 научных учреждений. В столице 
размешены десятки научно-исследовательских институтов, высших 
и средних специальных учебных заведений, в которых обучается 
100 тысяч студентов. 

Функционируют десятки театров и кинотеатров, дворцов 
культуры, клубов, обшественных библиотек и много других 
культурно-просветительных учреждений. 

Алма-Ата -- город, где свято хранят революционные, трудо- 
вые и боевые традиции советского народа. Пожалуй, нет ал- 
маатинца, да и среди приезжаюших в столицу гостей, кто бы не 
посетил преображенный парк 28 гвардейцев-панфиловцев с его 
строгим и впечатляюшим архитектурно-скульптурным мемориалом 
Славы борцам, погибшим за свободу и независимость нашей 
Родины. 

Алма-Ата живет в размеренном и напряженном трудовом ритме. 
Десятки современных, оснашценных новейшим оборудованием 
предприятий, на которых занято сегодня более 100 тысяч человек, 
производят самую разнообразную продукцию. Это волочильные 
станы, сложнейшие станки и механизмы, прокатное, 
гидротехническое и коксохимическое оборудование, различные 
сельскохозяйственные машины и орудия, аппаратура средств связи. 

В широком ассортименте производятся товары народного 
потребления. Многие виды продукции с маркой алма-атинских 
заводов пользуются большим спросом за рубежом. А в добротные 
меховые куртки, шапки и валенки одеты и обуты тысячи строителей 
БАМа, Усть-Илимской ГЭС и других сибирских строек. 

В дальнейшем наибольшее развитие получит производство 
товаров культурно-бытового назначения и хозяйственного обихода, 
высококачественных и разнообразных продуктов питания. Выпуск 
промышленной продукции в целом по городу в 1980 году возрастет 
на 28 процентов и достигнет двух миллиардов рублей. 

К концу пятилетки обьем производства продовольственных 
товаров увеличится на 33 процента и составит порядка 713 
миллионов рублей. В 1977 году будет введен в действие новый 
молочный завод производительностью 200 тонн продукции, а в 
1980 году -- автоматизированный мясоперерабатываюший завод 
мошностью 90 тонн мясных продуктов в смену, после чего обьем 
выработки мясных полуфабрикатов возрастет на 28 процентов, а 
колбасных изделий -- на 12,6. 

В планах машиностроительных, металлообрабатываюших 
заводов и других предприятий предусмотрен комплекс мер, на- 
правленных на увеличение обьемов, расширение ассорти мента и 
улучшение качества товаров культурно-бытового назначения и 
хозяйственного обихода. Этих товаров в целом по городу будет 
выработано за пятилетку на 381,4 миллиона рублей. 

Благодаря постоянной практической помоши со стороны ЦК 
Компартии Казахстана, правительства республики и лично члена 
Политбюро ЦК КПСС, первого секретаря ЦК Компартии 
Казахстана товариша Д.А.Кунаева столица республики обрела 
принципиально новый архитектурный облик. Теперь с полным 
основанием можно сказать, что примечательной особенностью 
Алма-Аты является не только ее зеленый наряд, но и новые 
архитектурно -- планировочные узлы, широкие проспекты, ори- 
гинальные по архитектуре жилые и обшественные здания. 

Сейчас ведутся большие работы по составлению схемы 
развития города на перспективу. Недавно, например, завершены 
работы по составлению генерального плана развития Алма-Аты 
до 1990 года, которым предусматривгется рост населения до одного 
миллиона человек. На одного жителя к тому времени будет прихо- 
диться 17 квадратных метров обіцей плошади жилья. В городе не 
останется неблагоустроенного жилого фонда. 

Алмаатинцы, как и весь наш многонациональный народ, с 
огромным воодушевлением встретили проект новой Конституции 
СССР. В своей речи на майском (1977 года) Пленуме ЦК КПСС 
Генеральный секретарь ЦПК КПСС. Председатель Конституционной 
комиссии товариш Л.И.Брежнев сказал замечательные слова: 
“Нужно, чтобы каждый советский человек ясно сознавал, что 
главная гарантия его прав в конечном счете это мошь и процветание 
Родины”. 

Алмаатинцы своей честной и беззаветной работой вносят свою 
достойную лепту в дело по претворению в жизнь решений ХХУ 
сьезда КПСС, служат примером коммунистического отношения 
к труду и тем, самым приумножают завоевания Великого Октября. 

На примере нашего города можно с удовлетворением отме- 
тить, что дела и планы партии, направленные на достижение новых 
рубежей в коммунистическом строительстве, успешно 
претворяются в жизнь. 

В авангарде социалистического соревнования и движения за 
выполнение и перевыполнение заданий десятой пятилетки, за 
достойную встречу 60-летия Великого Октября находятся и 
трудяшциеся столицы республики -- Алма-Аты. 


Народное хозяйство Казахстаня 
А9, 1977 г. стр. 24-27 

АЛМА-АТА -- СТОЛИЦА КАЗАХСТАНА 


Алма-Ата расположена на северном склоне обширной горной 
гряды -- Тянь- Шаня на высоте 750-880 метров над уровнем моря. 
Среди других столиц союзных республик Алма-Ата -- одна из са- 
мых юных: ей недавно исполнилось 120 лет. 

В огне революционных боев родилась и окрепла дружба 
русского, казахского и других народов, населявших этот город. В 
ночь со 2 на 3 марта 1918 года над ним взвилось алое знамя Советов. 
5 февраля 1921 года город Верный (прежнее название) был 
переименован в город Алма-Ата. В 1928 году, после завершения 
строительства Туркестано-Сибирской железной дороги, она была 
обьявлена столицей Советского Казахстана. 

“Алма” в переводе с казахского -- яблоко, “ата” - отец, 
дедушка. “Отцом яблок” назвали город за то, что он славится 
обилием фруктов. Особенно знаменит сорт ароматных, сочных 
яблок “алма-атинский апорт”. Столица и се окрестности утопают 
в зелени садов. 

Алма-Ата сегодня болыпой современный город, один из 
крупных промышленных центров Советского Союза. Заводы и 
фабрики, производственные обьединения и комбинаты, изделия 
которых покупают многие зарубежные страны, достойно пред- 
ставляют на мировом рынке индустрию Советского Союза. В городе 
более ста проектных и научно-исследовательских институтов, 
десятки предприятий легкой, пишцевой и мясо-молочной 
промышленности, сотни магазинов, ресторанов, кафе, столовых. 

Одна из особых примет нашей столицы -- частые новоселья. 
В Алма-Ате ежедневно от семидесяти до ста семей меняют свои 
адреса -- переезжают в новые квартиры. Одновременно в 
отстроенных жилых массивах вводятся в действие новые школы, 
детские сады, больницы, магазины, кинотеатры. 

В городе 14 высших учебных заведений, десятки техникумов и 
профессионально-технических училиш. Вечерами гостеприимно 
распахивают свои двери театры и концертные залы. Большой выбор 
у любителей искусства. Можно побывать на спектакле 
Национальной оперы или на концерте симфонического оркестра 
Казахской ССР, послушать орган в зале консерватории или 
познакомиться с новой программой Казахского государственного 
оркестра народных инструментов им. Курмангазы. На сценах 

казахского, русского, уйгурского и корейского драматических 
театров идут пьесы отечественных и зарубежных авторов. 

Дворцы культуры и музеи, библиотеки и выставочные залы, 
клубы и стадионы, зеленые парки и скверы -- все создано для 
активного отдыха, гармонического развития человека. В 
живописных окрестностях города расположены санатории, дома 
отдыха, дачные поселки, туристские базы, пионерские лагеря. Здесь 
же всемирно известный рекордами конькобежцев высокогорный 
спортивный комплекс Медео -- любимое место отдыха горожан 
во все времена года. 

Хочется сказать и о деятельности городского Совета депутатов 
трудяшихся. Интересы трудяшихся Алма-Аты в Совете 
представляют рабочие -- передовики производства, учителя, врачи, 
ученые. По инициативе депутатов, постоянных комиссий го- 
родского и районных Советов депутатов трудяшихся (Алма-Ата 
разделена на шесть административных районов) поднимается и 
решается много важных вопросов, связанных с развитием 
промышленности, транспорта, благосостоянием и бытом жителей. 

Растут и крепнут международные связи столицы Казахстана. 
В числе семнадцати городов страны она является членом 
Всемирной федерации породненных городов. Алма-атинский 
горисполком и муниципалитет г. Могадишо (Сомалийская 
Демократическая Республика) осушествляют дружественные связи 
с мая 1962 тода. Уже 10 лет поддерживаются контакты Алма-Аты с 
городом-побратимом Моденой (Италия). Идет обмен делегациями, 
письмами и приветственными телеграммами, справочно- 
информационными материалами. По каналам прессы мы рас- 
сказываем о городах-побратимах и о наших крепнуших связях, 
торжественно отмечаем Всемирный день породненных городов. 
Значительную помошь в развитии наших контактов с 
породненными тородами оказывает Казахское обшество дружбы 
и культурной связи с зарубежными странами. 

Гостеприимная столица Казахстана стала местом проведения 
международных форумов ученых, писателей, деятелей искусства. 
Так, здесь прошли Международный симпозиум по теме “Ленинское 
учение о национально-освободительных революциях на 
современном этапе социального прогресса развиваюшихся стран”, 
в котором участвовали представители 50 государств, конференция 
писателей стран Азии и Африки, Международный семинар 

представителей женских организаций стран Азии и другие 
значительные международные мероприятия. 

Видные государственные и обшественные деятели зарубежных 
государств, иностранные специалисты, звезды мирового искусства 
и спорта, студенты, тысячи туристов из десятков стран ежегодно 
посешают наш город, знакомятся с его достопримечательностями, 
успехами в коммунистическом строительстве. 

У столицы Казахстана болыпие перспективы. День ото дня 
хорошеет ее облик. Трудовая Алма-Ата встречает шестидесятилетие 
Великой Октябрьской революции в расцвете своих сил, на взлете 
творческого вдохновения. Выдаюшийся праздник нашей 
многонациональной страны, всего прогрессивного человечества 
будет отмечен алмаатинцами еше более высокими достижениями 
в развитии экономики, науки, культуры, всей многосторонней 
жизни города. 


“Культура и жизнь” 
А?, 1977 г. стр 9-11 


ГОРОД-САД РАД ГОСТЯМ 


Корреспондент журнала обратился к председателю 
исполкома Алма-Атинского городского Совета 
народных депутатов Кенесу АУХАДИЕВУ с 
просьбой ответить ная несколько вопросов. 


-- Расскажите, пожалуйста, о туризме в столицу Казахстана 
Алма-Ату. 

-- Если Алма-Ату окинуть взглядом с высоты птичьего полета, 
то она покажется огромным зеленым парком, раскинувшимся у 
подножия величественных гор Заилийского Алатау. Столица 
Советского Казахстана сегодня -- крупный промышленный, 
научный и культурный центр. А вся наша республика -- край 
несметных природных богатств, уникальных памятников культуры 
и самобытного народного искусства. Все это привлекает в 
Казахскую ССР зарубежных гостей со всех уголков земли. 

Приемом, а также и обслуживанием туристов в Алма-Ате 
занимается Интурист. Свою работу он проводит в тесном контакте 
с обшцественными организациями, творческими союзами 
республики: Казахским обшеством дружбы и культурной связи с 
зарубежными странами, республиканским обшеством “Знание”. 
В прошлом, юбилейном году, например, для туристов проводились 
вечера дружбы на предприятиях, в учреждениях, институтах, 
встречи и беседы с учеными, передовиками производства, 
обіцественными деятелями. Такие встречи проходили на Алма- 
Атинской фабрике книги, хлопчатобумажном комбинате имени 
50-летия Октября, в Алма-Атинском педагогическом институте 
иностранных языков, медицинском институте. Большой интерес 
у иностранных туристов вызывают проводимые на иностранных 
языках лекции о различных сторонах жизни советского народа. 

Во время путешествий по Казахстану туристы могут видеть 
огромный прогресс казахского народа в развитии экономики, 
науки, культуры, улучшении благосостояния трудяшихся. Они 
посешают промышленные предприятия, колхозы Ии совхозы, 
институты, школы, больницы и т.д., знакомятся с жизнью людей. 

-- Читателей журнала интересует, что нового предлагает Алма- 
Ата своим гостям в этом туристском сезоне? 

-- Это новое приходит в город с каждым годом. Ветхие 
одноэтажные постройки становятся прошлым, на их месте 
вырастают современные здания новой архитектуры, красиво 

отделанные, удобные для жизни. Улицы и плошади города 
украшаются фонтанами и бассейнами, обновляется их зеленый 
наряд. 

Плошадь Абая -- один из красивейших уголков города. И вот, 
следуя законам гостеприимства, мы решили это место отдать 
туристам -- здесь сооружена 25-этажная гостиница. Здание 
гармонично вписалось в архитектурный облик плошади. С одной 
стороны оно логически завершает проспект имени В. И. Ленина, 
с другой -- дает начало проспекту имени Абая и трассе на высоко- 
горный каток Медео. 

В парке имени 28 гвардейцев-панфиловцев открыт 
мемориальный комплекс “Слава”. Мемориал воскрешает события 
второй мировой войны, бессмертный подвиг у стен Москвы в 
грозном 1941 году. После того как будет закончено остальное 
строительство, образуется новая мемориальная плошадь. 

После реконструкции вновь открыл двери Историко- 
краеведческий музей Казахской ССР. Экспозиция музея, как и 
само здание, -- памятник архитектуры начала века, представляет 
большой интерес для гостей столицы В одном из живописных 
ушелий Заилийского Алатау, неподалеку от высокогорного катка 
Медео, вырос новый туристский комплекс “Кимасар”. Он 
оригинален прежде всего тем, что состоит из пятнадцати настояших 
казахских юрт из белого войлока. Двух и четырехместные “номера” 
нарядных шатров украшены национальными коврами. Для них 
изготовлена специальная мебель, посуда. На территории комплекса 
открыт музей казахского прикладного искусства. 

-- А по каким каналам еше поддерживаются международные связи 
Алма-Аты? 

-- Заметным явлением в международной жизни, вносяшим 
эффективный вклад в дело мира, стали дружественные связи, 
контакты и сотрудничество городов-побратимов. У Алма-Аты 
несколько побратимов, в том числе Модена (Италия). Дружба 
городов-побратимов -- это обмен делегациями, спортивными и 
художественными коллективами, выставками, кинофильмами, но 
не только. Наши предприятия изучают опыт работы друг друга, 
соревнуются, выполняют взаимные заказы. Мы регулярно направ- 
ляем в эти города фотовыставки, образцы сувенирных изделий, 
библиотечки казахской национальной литературы. Делегации 
муниципалитетов городов-побратимов неоднократно бывали в 
Алма-Ате, а наши представители выезжали в гости к ним. 

Вот что сказал в интервью корреспонденту газеты “Вечерняя 
Алма-Ата” гость из Модены Паоло Сорциа: “Меня поразил размах 
строительства в городе. Спортивный комплекс Медео, Дворец 
спорта, Дворец бракосочетания, казахский цирк и особенно Дворец 
имени В.И.Ленина -- это грандиозно! Очень интересен в 
архитектурном отношении жилой комплекс проспекта имени 
Ленина”. 

В последние годы Алма-Ата все чаше избирается местом 
проведения крупных международных семинаров, симпозиумов, 
совешаний. Достаточно назвать лишь некоторые из них, например, 
У конференцию писателей стран Азии и Африки, ІХ 
Международный сьезд химиков, Международный симпозиум по 
облегченным и пространственным конструкциям, чтобы убедиться, 
насколько разнообразны деловые и дружеские контакты Алма- 
Аты с зарубежными странами. 

-- Последние годы отмечены бурным развитием международных 
туристских связей. Исключительное значение для дальнейшего их 
расширения имело Обшеевропейское совешание в Хельсинки. Оно 
наметило целый ряд конкретных мер по расширению международного 
сотрудничества в области туризма. Как, на ваш взгляд, будет в 
дальнейшем развиваться иностранный туризм в Алма-Ате? 

-- Мы прекрасно понимаем, что иностранный туризм 
способствует дальнейшему развитию и укреплению дружбы между 
народами, тому, чтобы иностранные граждане узнали как можно 
больше правды о нашей жизни. Чтобы принимать болыше туристов, 
нужно больше гостиниц, ресторанов. Сейчас в Алма-Ате строится 
гостиница “Интурист”. Новый комфортабельный отель с одно и 
двухместными номерами и номерами “люкс” позволит принять 
значительно больше иностранных туристов, которые хотят 
познакомиться с нашей столицей. К услугам гостей здесь будут 
болышой ресторан, бары, кегельбан, кинозал, финские бани... 

Богатейшая природа Алма-Аты и се окрестностей представляет 
большие возможности для развития в этом районе горного туризма 
и отдыха. Снежные склоны Чимбулака и лед прославленного Медео 
можно использовать практически круглый год. В ближайшее время, 
после завершения строительства горнолыжного комплекса в 
урочише Медео Интурист сможет принимать любителей катания 
на лыжах. 

Сейчас ведутся работы по благоустройству селезашитной 

плотины в урочише Медео. Это уникальное 140-метровое 
сооружение, спасшее уже раз город от гигантского селевого потока, 
с интересом осматривают наши гости. На склонах плотины будут 
разбиты смотровые плошадки, откуда откроется красивый вид на 
высокогорный спортивный комплекс и окружаюший ландшафт. 
А на самом гребне плотины встанет величественный монумент, 
посвяшенный историй се создания. 

В заключение хочется сказать, что не только работники 
Интуриста, но и все алмаатинцы стараются как можно лучше при- 
нять гостей, делают все, чтобы люди увозили от нас самые хорошие 
воспоминания. 


Путешествие в СССР 
Л2(6%), 1978 г. стр. 26-27 


С5% 2О 


С УЧАСТИЕМ ОТРАСЛЕВЫХ ОТДЕЛОВ 


КЖ, АУХАДИЕВ, 
первый секретарь Алма-Атинского 
обкома Компартии Казахстана 


Осушествляемая в свете решений ХХУІ сьһезда партии 
перестройка многих участков и сфер идеологической работы 
призвана на деле обеспечить единство идейно-теоретической, 
политико-воспитатель-ной, организаторской и хозяйственной 
деятельности, совершенствование внутрипартийных отношений, 
повышение авангардной роли коммунистов, укрепление дис- 
циплины и организованности в трудовых коллективах, развитие 
творческой инициативы трудяшцихся по претворению в жизнь 
планов экономического и социального развития страны. Чтобы 
успешно решать эти крупномасштабные задачи, необходимы 
усилия не только идеологических работников, но и учреждений. 
В известном постановлении ЦК КПСС “Одальнейшем улучшении 
идеологической, политико-воспитательной работы” была особо 
отмечена необходимость повышения ответственности отраслевых 
отделов партийных комитетов за уровень и действенность воспи- 
тательной работы. 

Надо сказать, что эти отделы и раньше участвовали у нас в 
коммунистическом воспитании трудяшихся. Каждую третью 
пятницу, например, проводятся единые политдни, в которых 
участвуют работники всех отделов обкома, горкомов и райкомов 
партии, руководяшие работники министерств и ведомств 
республики, областных, тородских и районных управлений. В 
райкомах партии многие годы плодотворно работают более 220 
информационно-пропагандистских групп, в состав которых входят 
члены бюро партийных комитетов, руководяшие работники 
районного звена, специалисты различных отраслей народного 
хозяйства. Вместе с тем рекомендации ЦК КПСС о координации 
усилий отраслевых отделов партийных комитетов, советских и 
хозяйственных органов в идейно-политическом воспитании 
советских людей заставили нас еше раз пересмотреть сложившиеся 
формы и методы работы в массах, придать ей более планомерный, 
всеохватываюший характер. 

С чего мы начали? Прежде всего решили заострить внимание 
на вопросах идейно-воспитательной работы всех отделов, всех 

работников обкома партии. В этих целях было проведено 
специальное партийное собрание аппарата с повесткой дня: “О 
задачах первичной партийной организации по обеспечению взаи- 
модействия отделов обкома Компартии Казахстана в идейно- 
воспитательной работе среди трудяшихся области в свете 
постановления ЦК КПСС “О дальнейшем улучшении 
идеологической, политико-воспитательной работы”. Состоялся 
принципиальный, критический анализ состояния всей нашей 
политико-воспитательной работы. “Это положило начало разверты- 
ванию активной деятельности отраслевых отделов в решении 
вопросов коммунистического воспитания трудяцихся. 

По инициативе отдела пропаганды и агитации был разработан 
конкретный годовой план мероприятий отраслевых отделов обкома 
партии по идейно-политическому, трудовому и нравственному 
воспитанию. Четче были определены их функции в этом деле. 
Раньше, например, вопросы подбора и подготовки 
пропагандистских кадров для системы экономического образования 
решались только отделом пропаганды и агитации и Домом 
политического просвешения. Теперь они вошли в компетенцию 
отраслевых отделов. Бюро обкома партии до начала учебного года 
принимгет предложения отделов о проведении семинаров и курсов 
пропагандистов. Затем все отраслевые отделы вместе с отделом 
пропаганды и агитации осушествляют эти мероприятия, привлекая 
широкий актив ученых, преподавателей высших учебных заведений. 

Так, отдел промышленности обкома совместно с партийными 
организациями политехнического института, техникума легкой и 
пишевой промышленности ежегодно проводит курсовую 
переподготовку пропагандистов экономического всеобуча и школ 
коммунистического труда отрасли. Отдел сельского хозяйства ве- 
дет эту работу на базе Казахского сельскохозяйственного института 
и Научно-исследовательского института земледелия. Пропагандисты 
строительных организаций проходят переподготовку в энергострои- 
тельном институте и строительном техникуме Ии 1. д. 

Это позволило значительно поднять идейно-теоретический 
уровень курсов и семинаров с учетом специфики различных отраслей 
народного хозяйства, привлечь к проведению их высококвалифи- 
цированных лекторов из числа ученых и преподавателей вузов. Но 
на этом роль отраслевых отделов по руководству экономическим 
образованием не кончается. Их работники систематически посешают 

занятия школ и семинаров, анализируют состояние экономической 
учебы кадров в подведомственных предприятиях, выступают перед 
пропагандистами и слушателями с лекциями по проблемам 
экономической политики КПСС, а также о перспективах народного 
хозяйства области. 

Такая постановка дела дает возможность работникам 
отраслевых отделов регулярно обішдаться с рабочими коллективами, 
знать положение дел на местах, глубже изучать обшественное 
мнение, заставляет их постоянно быть готовыми ответить на 
волнуюшие людей вопросы. 

При обкоме партии плодотворно действует областной совет 
по экономическому образованию, который возглавляет секретарь, 
ведаюший строительством. В его состав входят заведуюшие 
отраслевыми отделами, ответственные работники областных 
управлений, ученые, руководители крупных предприятий. Ха- 
рактерно и то, что вопросы на бюро обкома партии и заседания 
экономического совета о состоянии экономической учебы в той 
или иной отрасли, на предприятиях, стройках, в сельском хозяйстве 
готовят теперь отраслевые отделы обкома партии. 

Так осушествляется руководство экономическим всеобучем во 
всех горкомах и райкомах партии области. И это дает 
положительные результаты. Различными формами экономической 
учебы охвачены все руководяшие, инженерно-технические 
работники, специалисты народного хозяйства, свыше 80% работни- 
ков, занятых в сфере материального производства. Занятия в 
школах и семинарах, как правило, ведут руководители, главные 
специалисты предприятий и организаций, колхозов И совхозов. 
Два года назад отдел пропаганды и агитации совместно с отделом 
легкой и пишевой промышленности обобішили и внесли на 
рассмотрение секретариата опыт работы пропагандиста - 
генерального директора Алма-Атинского швейного 
производственного обьединения им. Первого мая Л.Н.Давлетовой. 
Хорошими пропагандистами являются генеральный директор 
трикотажного производственного обьединения им. Ф.Э.Дзержин- 
ского Б.А.Иванов, директор совхоза “Ленинский” А.Сарин, 
директор совхоза “Чиликский, им. 50-летия Октября” К.Ибраимов, 
председатель колхоза “40 лет Казахстана” М.Г.Коптелов и многие 
другие. Это говорит о том, что наши руководяшие кадры на деле 
осушествляют требования партии о сочетании хозяйственных и 
воспитательных функций. 

В практику работы отраслевых отделов прочно вошли 
совместная подготовка вопросов на пленумы и заседания бюро 
обкома Компартии Казахстана, изучение и внедрение опыта работы 
лучших партийных организаций, производственных коллективов. 
Мы сейчас не мыслим, как можно подготовить квалифицированно 
вопрос на бюро обкома партии одному отделу. Ведь какую бы 
проблему ни взять, она обязательно сопряжена с постановкой 
воспитательной и организаторской работы партийного комитета. 

За пять лет совместными усилиями отделов пропаганды и 
агитации и отраслевых отделов было подготовлено и внесено на 
рассмотрение бюро и секрет тариата обкома партии более 90 
различных вопросов. Например, вопрос о работе Джамбулского 
райкома партии по обеспечению успешного проведения зимовки 
окота 1977--1978 тг. готовился отделами организационно- 
партийной работы, сельского хозяйства, пропаганды и агитации. 
Ими были глубоко проанализированы и расстановка коммунистов 
на решаюцших участках животноводства, и организация труда на 
фермах, и постановка массово-политической работы, особенно 
на участках отгонного животноводства. После обсуждения на 
заседании бюро в район направили специалистов областного 
управления сельского хозяйства для устранения недостатков в 
механизации производственных процессов на фермах, пропаганди- 
стские группы, агитхудожественные бригады для проведения 
политико-воспитательной и кҡультурно-массовой работы среди 
животноводов. Еше пример. Совместно с отделом пропаганды и 
агитации отдел административных органов тглубоко 
проанализировал состояние работы Илимского райкома партии 
по выполнению постановления ПК КПСС и Совета Министров 
СССР “О мерах по усилению борьбы против пьянства и 
алкоголизма” и внес этот вопрос на рассмотрение бюро обкома 
партии. Принятые меры позволили значительно улучшить 
противоалкогольную пропаганду, усилить борьбу с пьянством не 
только в этом, но и в других районах. При обкоме партии был 
создан обшественный координационный совет по профилактике 
правонарушений и усилению правоохранительной работы, борьбы 
с пьянством и другими антиобшцественными проявлениями. В совет 
вошли заведуюшие отраслевыми отделами обкома партии, 
руководяшие работники правоохранительных органов. В области 
ведется планомерная работа по предупреждению негативных 

явлений, обеспечиваюшая снижение преступности и право- 
нарушений. 

Совместными усилиями отделов обкома партии, советских, 
профсоюзных органов готовятся также вопросы, касаюшиеся 
выполнения планов экономического и социального развития 
области, организации социалистического соревнования, 
деятельности научных учреждений и учебник заведений, культурно- 
бытового обслуживания населения. 

Важной формой привлечения работников отраслевых отделов 
партийных комитетов, советских, хозяйственных руководителей 
к политико-воспитательной деятельности являются единые 
политдни. В них участвуют все ответственные работники, члены 
бюро областного, городских и районных комитетов партии, 
облисполкома, областных, городских и районных управлений и 
ведомств. На этих встречах трудяшциеся поднимают много 
злободневных вопросов, касаюшихся практического осушествления 
планов пятилетки, улучшения культурно-бытового, торгового 
обслуживания и другие. Отдел пропаганды и агитации анализирует 
и систематизирует характер вопросов, задаваемых лекторам и 
политдокладчикам, и один раз в квартал вносит их на рассмотрение 
секретариата обкома партии. Если вопросы затрагивают интересы 
многих трудяшихся, актуальны -- по ним принимается специальное 
постановление, обязываюшсее отраслевые отделы, областные 
ведомства принять неотложные меры по устранению недостатков. 

В 1981 г. на единых политднях задавалось много вопросов о 
неблагополучном состоянии торговли в области. Речь шла о фактах 
обвеса, обсчета покупателей, неудовлетворительной торговле 
овошами, фруктами, картофелем даже в период массового их по- 
ступления. Бюро обкома партии решило вынести вопрос на 
обсуждение пленума областного комитета. Состоялся крупный 
разговор по этой важной проблеме, а затем была проведена 
соответствуюшая организаторская и политическая работа. Конечно, 
нельзя сказать, что в итоге все вопросы решены, но многие из 
них, поднимавшиеся трудяшимися на единых политднях, с 
повестки дня, как говорится, сняты. 

Или такой факт. На встречах с рабочими машиностроительного 
завода им. С.М.Кирова и “Поршень” трудяшциеся высказывали 
много претензий на плохую работу пассажирского транспорта, 
особенно в вечернее время. Отделам транспорта и связи обкома и 

горкома партии, транспортным управлениям поручили детально 
изучить положение дел. Затем этот вопрос обсудили на пленуме 
обкома партии. Были вскрыты серьезные недостатки в работе не 
только пассажирского, но и других видов транспорта, особенно 
железнодорожного. Пленум потребовал от бюро обкома, городских 
и районных комитетов партии, транспортных организаций 
коренным образом улучшить руководство этим жизненно важным 
участком работы. Вопросы деятельности отделения железной 
дороги затем детально рассматривались на бюро обкома. После 
этого были приняты серьезные меры по совершенствованию 
структуры партийных организаций, укреплению партийных и 
хозяйственных кадров на транспорте. При отделении дороги создан 
партийный комитет железнодорожного узла, обьединяюший 16 
первичных парторганизаций. На учете в них свыше 1200 коммуни- 
стов, действует 23 комиссии по контролю деятельности 
администрации. Усилилось внимание к расстановке коммунистов 
на решаюших участках, к отбору и приему в партию. Улучшилась 
работа по распространению и внедрению передового опыта. В 
коллективы железной дороги систематически направляются 
пропагандистские группы, работники обкома и горкома партии 
для оказания практической помоши парткому в проведении 
политико-воспитательной работы. Все это значительно укрепило 
отделение дороги. Оно стало работать более ритмично, сократились 
простои вагонов в ремонте, 75% вагонов сдается коллективом 
вагоноремонтного цеха с первого предьявления. Успешно 
выполняются планы грузоперевозок. 

Конкретные меры были приняты и по улучшению работы 
пассажирского транспорта. Вместо одного автоуправления созданы 
два -- областное и Алма-Атинское городское, что дало возможность 
значительно улучшить обслуживание населения. Дальнейшее раз- 
витие получил трамвайно-троллейбусный парк. Только за 1981 г. 
обһем перевозок пассажиров увеличен на 5,2%. В одиннадцатой 
пятилетке начнется строительство Алма-Атинского метрополитена. 

Немало сложностей у нас в организации политико- 
воспитательной работы среди тружеников сельского хозяйства, 
особенно работников овцеводства. Всем известно, что в условиях 
Казахстана, прежде всего его южных областей, овцеводство ведется 
круглый год на пастбиіцном содержании. Летом отары вывозятся 
на горные луга -- джайлау, зимой уходят в полупустынные степи. 

По сути дела, чабаны круглый год находятся вдали от дома. Это, 
естественно, усложняет постановку политической и культурно- 
массовой работы с ними. Для их обслуживания у нас имеется 120 
автобусов, но они не располагают возможностями регулярно 
посешать бригады чабанов: ведь расстояние до иных исчисляется 
сотнями километров. 

Еше труднее организовать выезд к ним концертных 
коллективов, профессиональных артистов. 

Отделы пропаганды и агитации, культуры и сельского хозяйства 
обкома партии изучили эти вопросы и внесли предложение в местах 
наибольшего скопления чабанских бригад оборудовать специальные 
культурно-политические центры. Усилиями облсельхозуправления, 
предприятий промышленности, колхозов и совхозов такие центры 
несколько лет назад были созданы почти во всех районах. Там 
построены клубы, красные юрты, медицинские пункты, магазины 
для продажи товаров первой необходимости. Теперь чабанские 
семьи имеют возможность регулярно смотреть телепередачи, 
кинофильмы, послушать квалифицированного лектора, да и просто 
собраться в свободное время, чтобы обменяться мнениями, узнать 
о делах соревнуюшихся колхозов и совхозов. Словом, живут 
полнокровной жизнью, не чувствуют себя оторванными от дома, 
от повседневных дел, решаемых тружениками области. 

Генеральный секретарь ЦК КПСС Л.И.Брежнев неоднократно 
подчеркивал огромное значение писем и предложений трудяшихся 
как живого канала связи с массами. В областной комитет партии 
ежетодно поступает свыше двух тысяч писем, заявлений, в которых 
обрашается внимание на недостатки в организации труда и быта, 
на бездушное отношение некоторых должностных лиц к нуждам 
и запросам людей. Один раз в неделю секретари обкома партии 
принимают коммунистов и беспартийных по их просьбам, где 
ставятся те же вопросы. Мы стремимся чутко относиться к сигналам 
трудяшихся. В их рассмотрении участвуют работники буквально 
всех отделов партийного комитета, руководяшие работники совет- 
ских, хозяйственных органов. На наиболее актуальные вопросы 
даем конкретные ответы трудяшцимся во время единых политдней, 
выступлений в производственных коллективах. Хорошую 
инициативу проявили наши областные газеты “Жетысу”, “Огни 
Алатау” и городская -- “Вечерняя Алма-Ата”, которые стали 
проводить Дни открытого письма в районах и производственных 

коллективах. Вот как, например, провела такой день письма газета 
“Огни Алатау” в городе Капчагае. В ее почтовый яшик поступило 
свыше ста писем из этого города. Капчагай воздвигнут десять лет 
назад на берегу реки Или при строительстве Капчагайской ГЭС. 
Естественно в организации работы транспорта, службы быта, 
городского хозяйства имеется немало недостатков. Поэтому у 
горожан возникло много вопросов. Для ответа на них были 
приглашены первый секретарь горкома партии Ф.Абдрасилов, 
председатель исполкома горсовета Ф.Макеев. На ряд вопросов 
ответил заместитель министра сельского строительства республики 
Т.Бухарбаев, в чьем ведении находится одно из крупнейших 
предприятий этого города -- сельский строительный комбинат. 
Конкретные ответы на поставленные вопросы дали руководяшцие 
работники службы быта, торговли, транспорта и другие. День 
открытого письма вылился в болышой деловой разговор о проблемах 
развития молодого города. 

В практику отделов обкома партии входит совместноес 
обсуждение состояния идейно-политического трудового и 
нравственного воспитания на предприятиях, работы партийных, 
профсоюзных комитетов и хозяйственных руководителей по 
созданию хорошего морально-психологического климата в 
коллективах. 

В 1981 г. бюро обкома партии обсудило отчет Алма-Атинского 
горкома партии по повышению роли отраслевых отделов, 
управлений, обшественных организаций города в идейно- 
воспитательной работе. Вопрос готовили многие отделы обкома. На 
совместном совешании отделов пропаганды и агитации, легкой и 
пишевой промышленности была рассмотрена работа партийных, 
профсоюзных, комсомольских комитетов и администраций 
трикотажного производственного обьединения им. Ф.Э,Дзержинского 
и Капчагайской ГЭС по созданию в коллективах здорового морально- 
психологического климата. Затем их опыт был распространен на 
страницах печати. Одновременно обсуждались доклады генерального 
директора фирмы пластмассовых изделий “ҠКзыл-Ту” Т.Рамаданова 
о практике проведения идеологических планерок, директора 
обьединения “Поршень” Ж.Каштаева -- о работе администрации по 
укреплению трудовой дисциплины и борьбе с текучестью кадров и 
другие вопросы. 

Комплексный подход к делу воспитания, согласованные усилия 

в этом направлении всех отделов партийных комитетов 
способствуют успешному решению задач, стояших перед 
партийной организацией, трудяшцимися области. По итогам десятой 
пятилетки область была удостоена переходяшего Красного знаме- 
ни ЦК КПСС, Совета Министров СССР, ВЦСПСи ЦК ВЛКСМ. 
Свыше четырех тысяч передовиков производства награждены 
орденами и медалями Советского Союза. Хороший старт взяли 
трудяшиеся области в одиннадцатой пятилетке. Промышленность 
завершила задания 1981 г. досрочно, без отстаюших предприятий 
и реализовала сверх плана изделий на 44 млн. руб. 

Противопоставив сложным погодным условиям мастерство и 
организованность, труженики сельского хозяйства успешно 
справились с заданиями по продаже государству зерна, овошей, 
картофеля и других культур, по заготовкам мяса, молока, яиц и 
шерсти. Высокие рубежи взяты строителями, работниками 
транспорта и связи, сферы обслуживания. Улучшилась деятельность 
учреждений науки и культуры, народного образования и 
здравоохранения. 

Трудяшиеся дважды ордена Ленина Алма-Атинской области 
прилагают усилия для успешного претворения в жизнь 
исторических решений ХХУІ сьезда КПСС, выполнения заданий 
одиннадцатой пятилетки. Этому подчинена деятельность всех 
отраслевых отделов партийных комитетов, восьмидесятитысячного 
отряда идеологических бойцов, всей областной партийной 
организаций. 


Перестройка идеологической работы: 
опыт, проблемы (Москва, 1982 г, стр.24-33) 


АТЕКЕҢНІҢ ШЫРАҒЫ СӨНБЕЙДІ 


Атекең -- Атымтай Қисановпен 1975-жылы Алматы қалалық 
атқару комитетінің төрағасы болып жүргенде танысқаным әлі күнге 
дейін есімде. Фурманов көшесі мен Шевченко көшелерін күрделі 
жөндеуден өткізу туралы Алматы қаласының қалалық атқару 
комитетінің шешімі қабылданған еді. Жұмыс барысымен танысып, 
қаланы аралап жүргенімде Шевченко көшесінің төңірегіне бір топ 
адамды жинап алып, кейде екпіндей сөйлеп, кейде айқайлап сөйлеп 
жиналыс өткізіп тұр екен. Сырттай естігенім болмаса, бұрын 
көрмеген кісім болатын. Амандықтан соң жұмыс барысымен 
таныстырды. 

Жастайынан еңбекке араласып, әр салада жемісті еңбек етіп, 
тәжірибе жинақтаған көзі өткір кісі екені бірден байқалды. 
Қазақтың мақал-мәтеліне де шебер көрінді. Таяз судай сарқырап 
ақпай, тереңнен торлғап, тебіреніп сөйлегенде айтар ойын анық 
жеткізеді. Сөйтіп, мәселе әп-сәтте шешілген. Алдымен жолдың 
астына тартылған электр, телефон, жылу жүйелерін ауыстырып 
барып, содан кейін көшені асфальттау қолға алынатын болды. 

Бұл Атекеңнің тұрғын үй және коммуналдық шаруашылығы 
министрінің бірінші орынбасары болып қызмет атқарып жүрген 
кезі еді. Топ ішнен де, тобыр ішінен де көзге бірден түсетін ұзын 
бойлы, қабағы түксиген, денелі, көңілі кең, ашық мінезді, жайдары 
кісі болатын. Жұрт та Атекеңді сол мінезі үшін қатты сыйлайтын. 
Қанша қатты айтса да көңіліне ауыр алып, жүрегіне кек 
сақтамайтын. Атекеңді артында зілі жоқ жаратылыстай көретін. 

Атекең 14-15 жасынан еңбекке араласып, ауылдың қара 
жұмысынан бастап, селолық советтің төрағасы, аудандық 
прокуратурада, аудандық партия комитетінде қызмет атқарды. Ол 
үнемі өсу үстінде болды. 7-8 жылдай Алматы қаласы Ленин 
аудандық депутаттар советінің атқару комитетінің төрағасы болып 
жұмыс істеді. Одан кейін он жылдай әлеуметтік қамсыздандыру 
министрі болды. Осы салада жемісті қызмет атқара жүріп, 
“отызмыңшылардың” (“тридцатитысячники”) қатарында өз 
еркімен Іле аудандық “Комсомол” колхозының төрағасы болып 
ауысты. 

Іскер кісі қайда барса да өзін жақсы жағынан көрсете біледі 
ҒОЙ. 

Атекең колхоздың төрағасы болып қызмет атқарғанда да 

пенделіктен бір мойын озық тұрған азамат екенін таныта білді. 
Колхоз дәулетін арттыруда жарғақ құлағы жастыққа тимей, орасан 
еңбек сіңірді. Сөйтіп, оның қызметтегі қайта өрлеу дәуірі басталған 
еді. Елге сіңірген елеулі еңбегі босқа кетпей, тұрғын үй және 
коммуналды шаруашылық министрінің бірінші орынбасары болып 
тағайындалды. 

Алматы облыстық партия комитетінің бірінші хатшысы болып 
жүргенімде Атекеңнің Димекеңмен (Қонаевпен) араласып, тонның 
ішкі бауындай жақын жүретіні аңғардым. Димекең қонақсыз 
болмайтын. Өзі араласатын бес-алты отбасының басын қосып, 
шақырып тұратын. Сонда Атекеңмен бірге дастарқандас болып, 
жақсы танысып, араласып-құраласып кеттік. 

Дастарқан басында Димекең екеуі қалжыңдасып отыратын. 
Қалжыңдары сондай терең, мағыналы болып келетін. Үлкен 
кісілерге тән өреде қалжыңдасатын. Димекеңнің, әсіресе, Атекеңнің 
жары Күләш Камалқызына деген құрметі ерекше болатын. 

-- Бұл кісі Қисан секілді етікшінің баласы емес пе? - деп, 
Атекеңе қалжыңдайтын. -- Күләш Камалқызы текті жерден 
шыққан. Атасы қазақ мешітінің имамы болған. Ал әкесі қары 
атанған, -- деп Күләш Камалқызын дәріптеп, көтере сөйлейтін. 

Бірақ Димекең Атекеңді қанша жақын тартып, қалжыңдасып 
жүрсе де атқарған жұмысынан бір кемшілік байқаса қатты айтып 
жіберетін. 

1992-жылы Димекеңнің 80 жылдық торқалы тойы етті. Бірақ 
ол кісі үлкен той жасамады. Үйіне 60-70 адам ғана шақырып, атап 
өткен болды. Елбасының құттықтауын сол кездегі көмекшісі Серік 
Әбдірахманов оқып болғаннан кейін Димекең Атекеңе бұрылып 
қарап: 

-- Әй, Атымтай, сен ылғи той бастап жүрсің ғой. Мына тойды 
Кеңес басқарсын, - деді. 

Атекең орысшаға шорқақтау еді. Бірақ оған қарап жатқан ол 
болмады. 

-- Пажалыста, пажалыста. Это аудутория для меня малавота,- 
деп көкірегіне лықсып кеп қалған сөзді ойланбай айтып жіберді. 
Дастарқан басындағылар ду күлді. Бірақ сөздің астарында тұңғиық 
сыр жатқанын бәрі түсінді. 

Атекеңнен зейнетке шыққаннан кейін де талай кездесіп, 
әңгіме-дүкен құрып жүрдік. Ол кісі сондай әңгімешіл болатын. 
Өткен кеткен тарихтан сөз қозғағанда жүрегіңді баурап алатын. 

Жосиес жасес6- С,лер эссеве - олай, кеу 


Ара-арасында қалжыңдап та қоятын. Тұла бойы әзіл-қалжыңнан 
сомдалып соғылғандай сезілетін, қалжыңсыз күні өткен емес. Үйде 
отырса да қалжыңы қалмайтын. Өзінің жары Күләш Камалқызымен 
үнемі қалжыңдасып отыратын. 

Атекең көп жыл жасап, салауатты өмір сүрген адам болатын. 
Ұлдарын ұяға, қыздарын қияға қондырып, баянды бақытқа 
кенелген азамат еді. Оның жағып кеткен шамшырағы кіндігінен 
өрген ұрпағы барда ешқашан да сөнбек емес. 


“Өмірге өкпем жоқ” 


Алматы, 2006ж, (6-8 бет) 


ЕҢБЕГІ ЖАНҒАН АЗАМАТ 


Асқар Құлыбаевты Алматы қалалык атқару комитетінің 
төрағасы қызметін атқарып жүрген кезімнен жақсы білетінмін. Ол 
уақытта Асқар Қазақстан Компартиясы Орталық комитетінің 
құрылыс және қалалық шаруашылық бөлімінде нұсқаушы боп 
істейтін. Іскер, алғыр, екпінді жігіт екені оның отты көзінен көрініп 
тұратын. Асекеңнің бұл қасиеті қырағы көздердің назарына ілінбей 
қалмады, әрине. Арада көп уақыт өтпей, Қазақстан 
республикасының құрастыру және арнайы құрылыс министрінің 
орынбасары болып тағайындалды. Бұл кезде астанамыз Алматы 
қаласында құрылыс жұмысы қарқынды жүріп жатқан. 
Министрлікте істеп жүріп Асқар Алматының құрылыстарына 
тікелей араласып жүрді. Осы кездер жақынырақ танысып қалдық. 
Енбекқор, өз жұмысын жақсы білетін, алдына қойған мақсатын 
тастай етіп орындайтын азамат екен. Оның пікірі, өзін өзі ұстауы - 
бәрі маған жылы әсер қалдырды. 

Кейін, мен Алматы облыстық партия комитетінің бірінші хатшы 
болып қызмет істеп жүрген кезде, Димекеңнің (Дінмұхамед Қонаев 
тапсырмасымен “Арасан” монша кешені салынып жатқан-ды, ал 
Асқар құрылыстың монтаждау ісіне араласып, басшылық 
жұмыстарын жүзеге асырып жүрді. Оның өз ойын тура айтатын, 
кісімен ашық сөйлесетін, пікірін жеткізе білетін, ісі мен сөзінде 
алшақтық болмайтын, өз міндетін құлшына беріле атқаратын адам 
екенін тереңірек байқадым. Соның нәтижесінде екеуіміз жақсы 
араласа бастадық. 

Бір күні Димекең “Арасан” моншасының құрылыс барысымен 
танысқысы келетінін маған айтты. Біз дереу дайындыққа кірістік. 
Жасыратын несі бар, Асқар Құлыбаевты Димекеңе жөндеп 
таныстырудың жолын қарастырдым. Сондықтан монтаждау 
жұмыстарының барысын Асқарға өзің баяндағаның дұрыс дедім. 

“Арасан” кешенінің салынуына Дінмұхамед Ахметұлы өзі 
тікелей мұрындық болды және оның шығыстық үлгіде айрықша 
жасалуына қатты көңіл бөліп, жобасын жасаудан салынып біткенге 
дейін жұмысына үнемі араласып отырды. Ол кісі: “Моншаның 
құрылысын көремін”, - деген соң, бәріміз жұмыла дайындалдық. 
Келді, көрді. Асқар жұмыс барысын егжей-тегжейлі баяндап берді. 
Димекең ықылас қойып тыңдады. Риза болды. Қысқасы, сол жолы 
Құлыбаев Димекеңнің назарына жақсылап ілікті. 

Көп ұзамай, Алматы қалалық атқару комитетінің төрағасы 
қалалық партия комитетінің басшылығына жоғарылатылды да, 
оның орнына Асқар Құлыбаев сайланды. Сөйтіп, Асқар Құлыбаев 
үлкен дәрежедегі бірінші басшы қызметіне құлшына кірісіп кетті. 

Содан екі жылдан кейін ол Гурьев облыстық партия комитетіне 
бірінші хатшысы қызметіне жоғарылатылды. Бес жыл бойы ол 
қызметті абыройлы атқарған. Асекең тағы біраз жауапты 
қызметтерде болып, кейін Қазақстан тұрғын үй және аймақтық 
құрылыс министрі болып тағайындалды. 

Оның білім алу жөніндегі жүйелілік еріксіз көңіл аудартады: 
1961-жылы Қазақ ауыл шаруашылық институтын бітірсе, он жылдан 
кейін 1971-жылы Қазақ политехникалық институтын, ал одан он 
жылдан соң 1981-жылы Алматы Жоғарғы партиялық мектебін 
бітіреді. 

Жүйелі жұмыс, жүйелі оқу оны еңбектің де, атақ-абырой мен 
беделдін де биігіне көтерді. Ол қазір “Жібек жолы -- Қазақстан” 
Ұлттық компаниясы жауапкершілігі шектеулі серіктестігінің 
президенті, “Мұнайшы” қоғамдық қорының әрі құрылтайшысы, 
әрі төрағасы, Қазақстан Республикасы мемлекеттік сыйлығының 
лауреаты, ҚР халықаралық инженерлік академиясының академигі, 
техникалық ғылымдардың докторы, профессор, Алматы қаласының 
құрметті азаматы. 

Асекең үлкенді үлкендей, кішіні кішідей сыйлаған азамат. Ол, 
мен білетін, елге еңбегі сіңген Атымтай Қисанов, Оразай 
Батырбеков сынды ағаларын қадір тұтып сыйлаудан айнымаған. 
Көзі тірісінде “Аға” деп ардақтаған. Атекеңнің 100-жылдығын 
жоғары дәрежеде атап өтуге азаматтықпен басшылық етті. 

Асекеңнің ұстаздық еңбегі де үлгілі. Мысалы ол тәрбиелеген 
Ермегияев Амангелді қазір “Алматықұрылыс” холдингісінің 
президенті болып, үлкен табысқа жетіп, белгілі қоғам қайраткеріне 
дейін өсті. Ал Құсайынов Әмірлан болса, Қазақ сәулет құрылыс 
академиясының ректорына дейін жоғарылап, өзі де үлкен ұстаз 
болды. Асекең осы академияға қазір де ерекше көмек көрсетіп 
жүр. Ол осы академияның Қамқоршылар кеңесінің құрметті 
төрағасы. 

Асекеңнің осындай азаматтық жолында қасында тіреу болып 
жүрген аяулы Раиса Алдабергенқызының да орны ерекше. Бұл кісі 
де құрылыс инженері. Сондықтан да болар, әр уақытта тіл табысып, 
Асекеңе ерекше қолдау көрсетіп жүрді. Раиса Алдабергенқызы 

ақжарқын, ашық мінезді, адам мен адамды бір-біріне 
бауырластырып жүретін иман жүзді кісі. Балалары үлгілі тәрбие 
көріп, үлкен азамат болды. 

Құлыбаевтар әулеті бақытты отбасы, ал Асекеңнің өзі болса, 
еңбегі жанған тұлғалы азамат. 


(А.Кулибаев, “Сотвори себе имя” 2007. стр. 310-312) 


Жешес жа-усес6- С,лер эсе - ұяға, КЕШІ 
ТАҒЫ ДА ДИМЕКЕҢ ХАҚЫНДА 


“Димекең қазағымен мақтанатын. Жалпы қазақстандықтар 
секілді мен де Димекенді сырттай білдім. 1971-жылы Алматы 
қаласындағы Совет аудандық партия комитетінің бірінші 
хатшылығына сайландым. 1972-жылы коммунистердің партбилетін 
ауыстыру жүргізілді. Кеңес Одағы бойынша он бірінші нөмерлі 
партбилетті Димекеңе қол соғып, қошемет көрсету үстінде табыс 
еттім. Димекеңді жақыннан көріп, қолын алған күнім осы күн 
болды. “Жас екенсің, айналайын, жастар өсуі керек, болашағың 
әлі алда, үлкен қалалық ауданды басқарып отырсың. Мұндай 
маңызды жерлерде өзің сияқты жастар отыруы керек” - деп, 
батасын беріп еді. 

1975-жылы Алматы қалалық атқару комитетінің төрағасы 
қызметіне сайландым. Димекең әсем Алматыны өте жақсы көретін, 
сүйетін, күнделікті өз жұмысын Астананың шаруашылығынан 
бастайтын. Нан, ет, сүт баршылық па деп сұрайтын. Алматыдағы 
барлық құрылыстарды өзі қарап, бақылап отыратын. 

Кадрларға өте қамқор болатын. Кінәсіз жазалауға жол 
бермейтін. Димекең өте мейірбан басшы еді. 

Жиырмасыншы ғасырда бейбіт елді басқарып үлкен абыройға 
жетті. Қазақ кезінде Қонаевымен мақтанады. Ал, Қонаев өле- 
өлгенше қазағымен мақтанды. Қонаевтың үлгісі - қазақтың 
қасиеттілігі. 

“Армандар тербелген ақдала” 
Бақанас, 2006ж, (60-бет) 

КІТАП КІЛТІ 


Өткен ғасырда алдымен ашаршылық жылдарың одан кейін Ұлы 
Отан соғысын бастан кешірген ел еңбекке құлшына кірісіп, еңсесін 
көтерген уақыт еді. “Елу жыл ел ағасы” атанып, 25 жыл 
Қазақстанның бірінші басшысы ретінде ел басқарған ұлы 
Димекеңнің (Дінмұхамед Ахметұлы Қонаев) уақытында экономика 
мен мәдениетіміздің, білім-ғылым жүйелерінің дүркіреп өсе 
бастаған кезінде Қазақстанда көптеген азаматтар басшылық 
қызметке араласып, өздерінің еңбегімен өлшеусіз үлес қосып жатты. 

Осындай азаматтардың қатарында өз орнын ойып алған, көзі 
тірі болғанда енді ғана 85 жасын тойлап төрімізде отыратын 
Сейілбек Әбдіұлының өмір жолы да, еңбек жолы да - шын 
мәнісінде өнеге, ғибрат аларлық тағылымы мол үлкен мектеп. 

Сөз жоқ, 1994-жылғы желтоқсан айының 31-і күні 74 жасқа 
қараған шағында дүниеден озған Сейілбек ағаның өмірбаяны өте 
мазмұнды, тарихи сырға бай. Олай болатын себебі -- бала кезінен 
зейінді әрі алғыр бозбала ел басына түскен зор ауыртпалықты өз 
басынан өткеріп, қайғысына қайғырып, қуанышына ортақтасып 
өсті. 

Алғашқы еңбек жолын 1940-жылы 19 жасында мұғалімдіктен 
бастаған ол өзінің білімді де білікті ісімен көзге түсіп, 1942-жылғы 
мамыр айында армия қатарына шақырылғанға дейін Алғабас 
орталау мектебінде оқу ісінің меңгерушісі, мектеп директоры 
қызметтерін атқарды. Ұстаздықтың қыр-сырын енді ғана бойына 
сіңіріп, еңбек ете бастаған балғын педагог Отанын қорғау үшін 
майданға аттанды. 

Сейілбек ағамыздың Отан сүйгіштігін, патриоттық рухын өзі 
жазған соғыс күнделігіндегі мына үзінді дәлелдейді: “1942ж. 24- 
октябрь. Таң ата жарық бола алдыңғы линияға кірдік. Немістер 
оқты бората бастады. Бір қазулы окопқа келіп жатсам, қасымда 
бір өлген адам жатыр. Төңірегіме қарасам бірнеше өлгендер жатыр. 
Ол окоптан шығып, по-пластунски алға қарай өз адамдарымды 
ертіп бара жатсам бір окопта Еремин жатыр екен. Екеуміз жаттық. 
Менің отделениемнен Шыныбаев жаралы болды. Қожағалиев өлді. 
Немістер минометтен, пулеметтен оқ жаудырып жатыр. Көп адам 
өліп, көп адам жараланды. Біз де оқ атып жатырмыз. Ешқандай 
бұта жоқ, жазық дала...” 

Осыдан ұлы ақын Жамбылдың “Не тағдырға көну бар, не 
ерлікпен өлу бар” деген даналық тұжырымын айқын көреміз. Бірақ 
Секең тағдырға да көнбей, ерлікпен жауын жығып, ауылына қатты 

жарақаттанып оралды. Кеудесінде жарқыраған “Қызыл Жұлдыз”, 
І-дәрежелі Отан соғысы ордендері мен 1941-1945-жылдардағы Ұлы 
Отан соғысында Германияны жеңгені үшін, 1941-1945-жылдардағы 
Ұлы Отан соғысындағы ерен еңбегі үшін, Сталинградты қорғағаны 
үшін медальдары 22 жастағы жас жауынгердің биік тұлғасын жыр 
етеді. Ерлігі елеусіз қалған жоқ. Баукеңе (Бауыржан Момышұлы) 
сүйенсек, “ер боп туған адал ұл екенің ел тірегі бола білгенін” 
кейінгі ұрпақ мақтаныш тұтып келеді. 

Соғыстағы ерлігі бейбіт өмірдегі қажырлы еңбегіне ұласқан 
Сейілбек Әбдіұлы қай жерде қызмет атқарса да зор абырой биігінен 
табылды. “Өзінің күші мен еңбегіне сенген” ол Талас аудандық 
халық ағарту бөлімінің меңгерушісі, аудандық комсомол 
комитетінің хатшысы, Талас және Красногор аудандары партия 
комитетінің ауыл шаруашылығы бөлімінің меңгерушісі, “Меркі” 
қой совхозының партия комитетінің хатшысы, Меркі аудандық 
партия комитетінің хатшысы, Талас аудандық Кеңес атқару 
комитетінің төрағасы, содан кейін жиырма жылдан астам уақыт 
бойы Талас ауданындағы “Бостандық” қой совхозының директоры 
қызметтерінде өндірістің білгір ұйымдастырушысы, сергек те 
сезімтал басшы, парасатты педагог, әділетті кісі екенін көпшілікке 
мойындата білді. Оны ешкім де жоққа шығара алмайды. Өйткені 
бұлай етуге төсіндегі Ленин “Октябрь революциясы”, “Еңбек 
Қызыл Ту”, “Құрмет белгісі” ордендері мен әлденеше рет аудандық 
және облыстық Кеңестерінің депутаты болып сайлануы жол 
бермейді. Бейнеттің зейнетін растайтын мерейлі бағалар. 

Әсіресе, оның екі қырын бөле айтқан орынды. Соның біріншісі - 
ол өзінің еңбек жолында қандай жұмыс істесе де өзінің пайымын, 
ой-пікірлерін қағаз бетіне түсіріп, ел-жұртымен бөліседі, үнемі алға 
жетелеп отырады. 

Екінші қыры -- алдыңғы толқын ағаларымен және 
замандастарымен хат жазысып, өзара сырласатын қасиеті. Мұны 
екінің бірі ескере бермейді. Тек, әттеген-айы, Секеңнің өзі жазған 
хаттардың жиналмағаны. Қуаныштысы, Секеңе хат жазған 
ағалардың сөздерінен оған деген қимастық, сыйластық сезімі 
жүректі жылытады. Мысалы, мына төмендегі деректерге назар 
аударайық. Бірінші дерек -- өз кезінде білікті басшы болған 
Әнуарбек Тәжімбетовтың хатынан: “Сейілбек! Саламат, сау барған 
боларсыз. Біз де солай. Жағдай жаман емес. Шөп дайындау жөнінде 
ұят болып, айқайға түсіп жатырмыз. Басқа жағдайлар жаман емес. 
2 килодан 7 айға астық бердік. Үкіметтен артығымен құтылдық. 

Дәрігерлер биыл тағы Кисловодскіге барасыз деп заключение 
берді. Бірақ мына колхозда жүріп бара алатын емеспін...” 

Екінші дерек -- көрнекті сатирик жазушы, қоғам қайраткері 
Шона Смаханұлының хатынан; “Бақыт үшін күресу -- әр адамға 
тән қасиет қой. Өзіңіз білесіз, мен төрт-бес атадан бері жалғыздап 
келе жатқан атаның жалғыз ұрпағымын. Менен ештеме болмаса, 
Жанжігіт ұрпағы бүтіндей үзіледі. Осы ой маған соңғы төрт-бес 
жылда маза бермеді...” 

Иә, өмірде адам ең сенімді досына ғана ашылып сыр айтады. 
Біріншісінде, досы Әнекең өз басын күйттемей, колхоз жағдайын 
жоғары қойып, азаматтық биік өреден көрінген. Екіншісінде, Шона 
ағамыз қазақ ұлтына тән қасиет -- ұрпақ өсіру, қарашаңырақтың 
болашақ иесі жөнінде өз мұңын бөліскен. Екі жағдай да кейінгілерге 
тәлім-тәрбиелік мәні зор сабақ. “Өмір -- теңіз, жүзем онда демеңіз, 
Ізгіліктен жасалмаса кемеңіз” деп Рудаки түйіндеген салмақты да 
сұлу нақыл дәл Секеңнің өзіне арналғандай. Замандастарының 
бәрі оның жаны тұтас ізгіліктен жаралғанын жақсы білгендіктен 
оған ішкі сырын толық ақтарып жатады. 

Сейілбек Әбдіұлы өзінің сүйген жары Мәдира Имашқызымен 
бақытты өмір сүріп, ұлын ұяға, қызын қияға қондырған жандар. 
Балалары Камшат (1946), Раушан (1950), Райхан (1954), Қали (1956), 
Заря (1959), Нұрлан (1962), Гүлжан (1965), Ерлан (1968) өз алдарына 
отау тігіп, өсіп-өнген шаңырақ иелері болды. Ешқайсысы да әке- 
шешесін жерге қаратқан жоқ. Тұрмыстары жақсы. Өз мамандық- 
тарының туын жықпай, желбірете ұстауымен көпшілік 
сүйіспеншілігіне бөленген. 

Сейілбек ағамызбен алғаш рет 1976-жылы Талас өңіріне 
барғанда таныстым, өзі басқарып отырған шаруашылығымен 
таныстық, үйіне қондық, көп сөйлестік, сырластық. Кейін Алматыға 
келгенінде Секенді үйге шақырып, “қонып кетіңіз” дедім. Сөйтсем, 
“әркім қала басшысының үйіне бара берсе, ол қонақ үйі болып 
кетпей ме?” деп ұяңдық жасайды, мен онысына қарамай үйге 
қондырдым. “Біз өзіміз ауылда өсіп, сондай тәрбие алған адамбыз” 
дедім, оның үстіне үйде анам да бар еді. Әрине, көп әңгіме айттық. 
Осы жолы, жоғарыда айтылғандай, Сейілбек ағамыздың еліне 
сіңірген ерекше еңбегіне, адамгершілік биік қасиетіне, ағайын- 
жұртына деген шексіз мейіріміне көзім жетті. 

Мен білетін ардақты азамат, ұлағатты ұстаз, байсалды басшы, 
сүйікті жар, асқар тау әке, ел ағасы Сейілбек Әбдіұлының жүріп 
өткен өмір мен еңбек жолы -- жеткіншектерге сабақ, халқына сыр, 
ақынға жыр, кейінгілерге үлгі-өнеге, таусылмас тарих. 

“Сейілбектің сүрлеуі 
Алматы 2006. (3-6-бет) 


АҚ КӨҢІЛ, АДАЛ ЖАН ЕДІ 


Басшылық қызметте жүргендердің ішінде өзі үшін де, елі үшін 
де жұмыс атқарған кісілер болмай қалған жоқ, әрине. Аз табысының 
өзін жылтыратып көрсетіп, жарқырап көзге түскендер де болды. 
Бірақ бұлар биліктің тізгінін ұстап, ұзақ отыра алмады. Қамшының 
қысқа өріміндей шолтаң етіп, ат үстінен сыпырылып түсіп қалып 
жатты. Себебі ол кезде кадр мәселесіне, оның білімі мен іскерлігіне 
қатты көңіл бөлінетін еді. 

Ал Әбубәкір Әлиұлы Тыныбаев болса мемлекет пен қоғам 
алдындағы өзінің азаматтығын жіті сезініп, жастарды мәдениетке, 
еңбекке баулып, еңбек адамдарын жұмысқа жұмылдырып, туған 
елі үшін аянбай тер төккен абзал жандардың бірі болатын. Ол 
білгірлігі мен іскерлігінің арқасында қарапайым инженерден 
облыстық партия комитетінің бірінші хатшылығына дейін 
көтерілген еді. “Отыз бес күз, отыз бес қыс, отыз бес көктем, отыз 
бес жаз, осал емес-ау отыз бес жас!” деп Мұқағали ақын 
жырлағандай, Тыныбаев өткен бұл аралық та осал өмір емес-ті. 
Сапырылысқан үлкен өзгерістерге толы саналы ғұмыр болатын. 

Ол қай салада қызмет атқармасын ылғи жақсы қырынан көріне 
білген еді. Соның нәтижесінде өзі де, қызмет дәрежесі де үнемі 
өсу үстінде болды. 

Дән де топырағына қарай өсіп жетілген. Ендеше Сыр маржаны 
мен жыр маржанының еліне айналған Қызылорда облысында 
дүниеге келіп, сонда оқып білім алып, үлкендерді тыңдап тәрбие 
көрген Тыныбаевтың бұлай биіктен көрінбеске шарасы жоқ-ты. 
Ол еліне қандай қызмет жасаса, елі де оны солай құрметтеп, 
қадірлей білді. 

Біздің таныстығымыз ол кісі 1974-жылы Мелиорация және су 
шаруашылығы министрі болып тұрғанда басталған еді. Мен Алматы 
қалалық Совет ауданының бірінші хатшысы, одан кейін Алматы 
қалалық атқару комитетінің төрағасы лауазымдық қызметтерін 
атқарып жүргенде де арамыз алшақтап көрген емес. 

Алматы облыстық партия комитетінің бірінші хатшысы болып 
сайланғаннан кейін жоғарыдағы таныстығымыз шынайы 
сыйластыққа ұласып, қарым-қатынасымыз тереңдей түсті. 

Қай басшы өзі басқарған шаруашышықты көркейткісі келмейді. 
Шынын айтсам, осы қызметке келген күннен бастап мені 
астаналық облыстың судан тапшылық көріп, зардап шегіп отырғаны 

қатты алаңдата бастады. Құнарлы, суармалы жердің бәрі таудың 
бөктеріне орналасқан. Ылдидағы тулап аққан Іле өзенінен пайда 
жоқ. Судың тапшылығы әсіресе көктемгі егіс науқанында қатты 
сезілетін. Мұндайда темекі өсірумен айналысатын Шелек ауданы 
айрықша көңіл бөлуді қажет ететін. Өйткені темекінің пайдасы 
шаш-етектен дегенімізбен, бейнеті де шаш-етектен болатын. Оның 
көшетін отырғызбай тұрып-ақ көл-көсір суды қажет ететін. Өйткені 
темекі плантациясын жақсылап суғарып алмай көшет отырғызу 
пайдасыз әрекет болатын. Темекі дақылы суды ерте көктемнен 
қажет ете бастайды. Қардың ерігенін күтіп отыруға уақыт 
көтермейді. Не істеу керек? 

Аграрлық саланың ғалымдары мен су шаруашылығының 
мамандарын жиып, мәжіліс өткізуге тура келді. Сонда Тыныбаев 
кәнігі су маманы ретінде, әрі су шаруашылығының басшысы ретіңде 
әлгіндей жиындарға қатысып, өзінің ой-пікірін, ұсынысын айтып 
жанашырлық танытып отырды. Оның іске деген мұндай адалдығы 
бізді бұрынғыдан да жақындастыра түсті. 

Осындай жиындардың нәтижесінде мамандар алдымызға екі 
түрлі мәселені қойды. Бірі, Қапшағайдан суды насос арқылы 
көтеріп, Қара-ой өңірін суландыру көзделсе, екіншісі, Бартоғай 
су қоймасын жасап, Үлкен Алматы каналын тарту қажеттілігі еді. 
Ең болмағанда мұның біреуін жүзеге асырмай облыс 
шаруашылығын көтеру мүмкін емес еді. Екі жобаны да бірдей 
игерудің мүмкіндігі болмағандықтан Үлкен Алматы каналының 
жобасына тоқтадық. Оңтайлысы осы болды. 

Канал шын мәнінде халықтық құрылысқа айналды. Оның тез 
бітуіне Димекеңнің: “Каналдың жайы қалай? Құрылыс қай тұсқа 
келді? Ыңғайы қалай болып жатыр?” деп күнделікті қадағалауы 
біздердің құрылысшыларды қамшылап, асықтыруымызға себеп 
болды. 

Мұндай халықтық құрылысты халық салады. Бұл халықтық 
істің бел ортасында халыққа бір табан жақын адам Тыныбаев та 
жүрді. Ол жұмыстың игілігін күні бүгінге дейін қалың жұртшылық 
көріп келеді. 

Әбекең Талдықорған облыстық партия комитетінің бірінші 
хатшысы болып сайланғаннан кейін де біздің бұрынғы қалыптасқан 
байланысымыз нығаймаса, әлсіремеді. Қайта бұл байланыс жаңа 
сипатқа ие болып, бір-бірімізге ойымызды бүкпесіз ашық айтатын 
болдық, іш тартып сырласқан сәттеріміз де аз болмады. Біздің 

әңгімеміз негізінен пендешілік емес, шаруашылық төңірегінде 
өрбитін. Айтып-айтпай не керек, көкірегі шежіре мен сырға толы 
ақ сандық кісі еді. Ойын ірікпей ақтарып, ағынан жарылып 
отыратын. Сөзі мен ісінде алшақтық жоқ, әр іс-қимылынан 
азаматтық тұлғасы көрініп тұратын. Біздің әр кездескен, әр 
сырласқан сәттеріміздегі оның қас-қабағы, түр-тұлғасы, қимыл- 
қозғалысы, жүріс-тұрысы жадымда ұмытылмастай жатталып 
қалыпты. 

Бірде маған Әбекең Талдықорғаннан телефон соқты. Сол кезде 
КОКП Орталық Комитетінің кезектен тыс пленумы өткелі жатқан. 

-- Кеңес Мұстаханұлы, көмегің керек болып тұр, - деді Әбекең 
ашық дауыспен сыңғырлап. Даусының ашықтығы, қуаттылығы 
соншалық телефонның трубкасы қақ айрылатыңдай көрінді маған. 
Бірақ дауыстап қатты сөйлейтіндігі ол кісіге барынша жарасушы 
еді. 

-- Айтыңыз, қолдан келген көмегімді сізден аямаймын, - дедім. 
Даусыма барынша жылы шырай беріп, мен де ол кісіге деген өз 
пейілімді танытып жатырмын. 

-- Қолыңнан келетін болған соң өзіңе қолқа салып отырған 
жоқпын ба, - деп Әбекең мені қайрай түсті. 

-- Онда айтыңыз, - дедім. 

-- Онда былай, Кеңесжан. Мен мінетін самолет кешігіп жатыр, 
жайырақ ұшатын көрінеді. Димекеңнің самолетімен Мәскеуге бірге 
ұшып барып жүргеніңді білемін. Үлкен Кісіге бір ауыз өтініш айтсаң 
қайтеді. Мені де өзімен бірге ала кетсін, - деді қиылып Әбекең. 

-- Өзіңіз неге айтпайсыз, - дей беріп едім, сөзіме құлақ аспай 
бастырмалатып жіберді. 

-- Бюро мүшесісің. Оның үстіне астаналық үлкен облыстың 
тізгінін қолға берік ұстап, орнында нығыз отырсың. Құдайға шүкір, 
абыройың аспандап тұр. Димекеңе сөзің жүріп тұр ғой, мына 
өтінішің де өтетін шығар, неғыпты, - деді турасына көшіп. 

Жасы үлкен әрі өзім сыйлайтын кісінің өтінішін жерге тастай 
алмадым. Тәуекелге бел байлап, Димекеңе телефон соқтым. Ол 
кісі: 

-- Шақыр. Мәскеуге бірге ұшайық, - деді еш қарсылықсыз, 
жадыраңқы көңілмен. 

Сөйтіп Мәскеуге бірге ұштық. Димекең өз бөлмесіне орналасты 
да, Дүйсетай, Әбекең және мен -- үшеуміз басқа бөлмеге 
орналастық. Түскі асты бірге іштік. Дастархан басында елдің 

тұрмысы, әл-ауқаты, мәдени өмірі, ауыл шаруашылығы туралы 
сөз болды. Отырысы-мыздың соңы салиқалы сұхбатқа ұласып, 
әсерлі сыр болып шертілгені әлі есімде. 

Кейін Ленин орденді одақтық “Главриссовхозстрой” мекемесі 
бастығының орынбасары лауазымдық қызметіне 
тағайындалғанымда менің тікелей су шаруашылығымен 
айналысуыма тура келді. Іссапармен Талдықорғанға барып 
Әбекеңмен кездесіп, сөйлестім, шаруашылықты бірге араладық. 
Әбекең суармалы жерді тиімді пайдалануға баса мән береді екен 
және бұл мәселемен терең шұғылданып жүргенін де байқадым. 

Мен осы қызметті әлі атқарып келемін. Жұмысым су шаруашы- 
лығымен тікелей байланысты болғандықтан ба, осы саланың 
адамдары туралы сөз болғаңда есіме алдымен Әбекең түседі. 

Қазақы мінезді жайдары, қарапайым, салдыраған ақ көңіл, таза, 
жақсы кісі еді, жарықтық. 


“Қалдырған ізі мәңгілік” Тыныбаев Н. (52-540) 
“Алматы, 2002-жылдың 24-тТЯмызы 


БАЛАЛАР ХИРУРГИЯСЫНЫҢ АТАСЫ 


Қабырғалы қазақ елі ұлы тұлғаларға кенде емес. Сондай 
айдынды азаматтың бірі -- балалар хирургиясының атасы, 
академик-дәрігер, Мемлекеттік сыйлықтың лауреаты Камал 
Ормантаев. Қазақ ауылында туып, қабырғасын бекіткен он жылдық 
мектепті бітірген соң ғылым мен білімнің ақордасы Алматыға арман 
қуып келген еді. Өмірден өз орнын іздеп, шарқ ұрған жасқа қай 
кезде де жол ашық емес пе. Сол сапарда Камалдың бағы жанып, 
медицина институтына оқуға түсті. 

Ол мектеп қабырғасында жүрген оқушы кезінде-ақ білікті 
педиатр болуды армандаған. Өйткені, ауылдық жерлерде қазақ 
балаларының көп дертке шалдығатынын, оларды емдеп жазатын 
маман дәрігерлердің жетіспейтінін көріп, соның зардабын көңілге 
тоқып өскен-ді. Станиславский: “Театр киім ілгіштен басталады” 
десе, Ормантаев өз саласы бойынша сыр шерткенде: “Сырқат 
қоғамды сауықтыру алдымен оның дертке шалдыққан ұрпақтарын 
емдеп жазудан басталады” дейді ағынан жарылып. 

Ұлы ғалымның ұлағатты бұл сөзі айна-қатесіз екенін өмір 
көрсетіп келеді. Еңбек сауған адамдарды, оның ұрпақтарын 
сауықтырмай, сырқат қоғам дертінен қалай айықсын? 

Жалғыз ағаш орман болмайтынын ерте түсінген Ормантаев 
педиатрия мен балалар хирургиясы саласында жалғыз өзі жүріп 
мардымды іс атқара алмайтынын біліп, көңіл шуағын бөліп, жолын 
қуған шәкірттер дайындап, қыруар жұмыстар атқарды. Олардың 
алды бұл күндері алтын қандауырлы балалар хирургы, медицина 
ғылымының докторы, профессоры атанып, жемісті еңбек етіп жүр. 
Құнарлы жерге себілген дән қандай бітік шықса, Ормантаевтың 
шәкірттері де өзіне тартып, білімді, іскер болып жетіле білген-ді. 
Ормантаевтың орманында өскен ағаштың кисық болуы мүмкін 
емес деген қанатты сөздің дәрігерлер арасында кең тарауы, міне, 
содан. Бұның өзі, сөз жоқ, оның қандай ұлағатты ұстаз бола білгенін 
танытады. 

Ақ халат кигеннің бәрі бірдей ақ қанатты періште емес. Бірақ, 
Ормантаев бұл тұрғыдан қарағанда да ақ көйлек адал жан. Оның 
үстіне, алдына алып келген сәбиді көзіне қарап, тамырын басып, 
жүрек лүпілінен қандай сырқатпен ауырғанын жазбай танитын 
сұңғыла. Сонан ба, қолына ұстаған алтын қандауыры сырқат тәнін 
жөн-жосықсыз тілгілей бермейді. Саусағының ұшындағы сәуленің 

бойымен жеңіл сырғып, адам организміндегі кеселді сылып, алап 
тастайды. Сөйтіп, оның тез арада айығып шығуына мүмкіндік 
тудырады. Қарапайым түсінікті тілмен айтқанда, Ормантаевтың 
жүрек сәулесі саусағы арқылы алтын қандауырға, алтын қандауыр 
арқылы сырқаттың жан дүниесіне шипа боп дарып, қанына сіңеді. 

Әдетте, шындыққа ара тұра білмеген кісі шыбықты да қорғай 
білмейді. Ал, бұл ретте Ормантаевтың жөні бөлек. Оның қолының 
шипасы тиген сәбилер сырқатынан айығып, ата-анасына сауығып 
оралып жатты. Ол он мыңнан астам сәбиге операция жасаған әйгілі 
хирург. Солардың қазір қарағайдай-қарағайдай азамат болып өсіп, 
тіршіліктің әр саласыңда жемісті еңбек етіп жүргенін ескерсек, 
сайып келгенде, бұның өзінен Ормантаевтың қоғамның дамып, 
өркендеуіне қандай үлес қосқанын аңғару қиын емес. 

Ол күні бүгінге дейін үш жүз оннан астам ғылыми еңбек, табаны 
күректей тоғыз монография жазған қаламгер. Бұл туындылардың 
қай-қайсысы да жазылу ерекшелігімен, көтерген мәселелерінің 
ауқымдылығымен, айтар ойының құндылығымен жоғары 
бағаланады. Ормантаев кезінде Чехословакияда, Швецияда, 
Индияда, Жапонияда, Турцияда... тағы сол сияқты көптеген елдерде 
болып, осы ғылыми еңбектердің негізінде баяндама жасап, биік 
өреден көріне білген-ді. 

Ормантаев медицина ғылымының базасын жасап, оны 
нығайтуға көп үлес қосқан салауатты азамат. Ол халыққа пайдалы, 
қоғамға шипалы күрделі бір мәселеге көзі жетсе, соны қашан жүзеге 
асырып, игілікке жаратқанша тыным таппайды. 

Бірде мынадай оқиға болды. Әл-Фараби даңғылының жоғарғы 
жағында, Бағанашылдың маңында, Алатаудың бөктерінде Алматы 
облыстық балалар ауруханасы салынып жатқан. Ормантаев сол жаңа 
ғимаратты сырттай бақылап жүреді де, бітуге жақындағанда 
Димекеңе (Д.Қонаев) барады. Келген шаруасын жүйелі түсіндіріп, 
айтып келіп, осы ғимаратты Педиатрия мен балалар хирургиясының 
орталығына беруін өтініп сұрайды. 

Бұрын бұл орталық “Малая станица” жақта болатын. 
Отызыншы жылдары салынған бірнеше барактан тұратын үйге 
орналасқан еді. Ол кезде оған талапқа сай үлкен мекен-жай салып 
беруге қаржы жоқ-ты. 

Әр нені кеңінен ойлап, кемеңгерлікпен толғай білетін Димекең 
Ормантаевтың өтінішін сол бойда шешіп, маған және басқа да 
тиісті орындарға тапсырма берді. Ол кезде мен Алматы облыстық 


212 


Жосиес жасес6- СӨ,лер эссеве - леу, ж 


партия комитетінің бірінші хатшысы едім. Одан кейін Камал маған 
келді. Жора-жолдас боп, қанша сыйласып жүрсек те, “Димекеңе 
барып, мәселені шешіп қайтқан екенсіз, бізге несіне келдіңіз” деп 
ренжімей қалмадым, әрине. Бірақ, Ормантаевтың бұл талабын 
бұрыс та көрмедім. Алматы облысынан келген сырқат балаларды 
да емдеп жазатын болыңыз деп алдына міндет қойдым. Солай болды 
да. Ормантаевтың ашқан бұл орталығы көп ұзамай жалғыз Алматы 
облысы ғана емес, бүкіл республикадағы сырқат балаларды 
қарайтын шипалы мекенге айналып жүре берді. 

Педиатрия мен балалар хирургиясы орталығын ұзақ жылдар 
басқарған, Қазақ Ұлттық Медицина университетінің кафедра 
меңгерушісі, ғылым докторы, Мемлекеттік сыйлықтың лауреаты 
Камал Ормантаев бір сөзді, бір бетті кісі: достыққа берік, халқына 
адал азамат. Қандай жағдайда да тайғақтап, тайсақтауды білмейді. 
Қара қылды қақ жарып әділ сөйлейді. Алматының іргесіндегі 
Қапшағай қаласына қабырғалы қазақтың біртуар ұлы перзенті 
Дінмұхамед Ахметұлы Қонаевтың есімін беру туралы ұсыныс 
көпшіліктің талқысына түскенде оны алғашқылардың бірі боп 
қолдап: “Қонаевқа қаланың емес, облыстың атын беру керек” деп 
жанын жалау етіп көтерген де осы Ормантаев болатын. 

Ол 2003, 2004-жылдары екі дүркін “Алтын адам” деген құрметті 
атқа ие болған еді. Шынында солай. Оның тұла бойы асылдан 
сомдалып жаратылған. 


“Ұрпақ -- ұлт тағдыры” 
Алматы 2006, (44-46 0) 


ЕҢБЕК СҮЙГІШ АЗАМАТ 


Қазақ азамат деген сөзді кез келген адамға айта бермейді, кез 
келген адамды азамат деп таный да бермейді. Азамат деген сөз - 
әркімге халық, қоғамдық орта беретін атақ. Сондай үлкен атаққа 
бар абыройымен, шынайы кісілігімен ие болған адамның бірі - 
қоғам қайраткері, Социалистік Еңбек Ері, марқұм ағамыз 
Шаймұханбет Сәпиев. 

Шәкеңнің өмірі мен қызмет жолы кеңес дәуіріндегі көптеген 
қоғам қайраткерінің еңбек жолына өте ұқсас: совет және партия 
органдарындағы қызметі бір баспалдақтан бір баспалдаққа бірте- 
бірте биіктеп көтеріліп отырады. Ол кездің ең негізгі еңбекті бағалау 
тәртібі солай еді, әркім өз қызыметін төменнен бастайтын, төменгі 
сатыда өзін ылайықты көрсете алмаған адам жоғары қызметке 
ұсынылмайтын. Шәкеңнің де бір қызметтен екінші қызметке 
үздіксіз жоғарылап отыруының өзі сол кездің сырын білетін 
адамдарға көп нәрсені аңғартады. Демек Шәкең өз жұмысын 
әрдайым тыянақты істеуінің арқасында, үнемі сенімге ие болып, 
бір қызметтен бір қызметке ылғый жоғарылап отырған. Соның 
нәтижесінде, ол өмірінде, адамдардың да, қоғамның да қыры мен 
сырын жақсы түсініп, өмірлік мол тәжірибе жинайды. Соның 
арқасында іскер, тәжірибелі, ел басқару қабілеті қарымды, іске 
тындырымды, білгір, қай істің де тетігі мен оңтайын таба білетін 
талантты басшы болып қалыптасады. Сондықтан елге сыйлы, 
қадірлі болады. 

Шәкең Қазақстан халқы Нұрмолда Алдабергенов арқылы атын 
жақсы білетін әйгілі Шұбар ауылында 1926-жылы туыпты. Сол 
ауылда орта мектепті бітірген соң 1945-жылы Шұбар ауылдық 
кеңесінің хатшысы болып қызымет атқарады. Ал 1949-жылы қыста 
Талдықорған ауаткомына хатшы болып ауысады да, көп ұзамай 
сол жылдың күзінде Төлеңгіт ауылдық кеңесінің төрағасы 
қызыметіне жоғарылатылады. Содан 1952-жылы Талдықорған 
ауаткомы төрағасының орынбасары болады. Онда үш жылдан астам 
істегеннен кейін 1955-жылы күзде Талдықорған обылаткомында 
бөлім меңгерушісі болады да, ол қызыметінен 1959-жылы Бөрлітөбе 
ауатқкомының төрағасы қызметіне жоғарылайды. Содан әбден 
еңбекте ысылған соң, сол жылы Андреев аудандық партия 
кәмитетінің екінші хатшысы болады. Бұл қызмет ол кезде аса 
жоғары бағаланатын. Бұл отыз үш жастағы жігітке көрсетілген үлкен 

сенім әрі іскерлігіне берілген жоғары баға да болатын. Ал 1962- 
жылы көкекте сол ауданның партия кәмитетінің бірінші хатшысы 
болып сайлануы партия мен үкімет тарапынан Шәкеңе көрсетілген 
аса жоғары сенім еді. 

Шәкең ол кезде әбден ысылған, аудан мен обылыс көлеміндегі 
талай-талай келелі іске өз үлесін қосып, терін төккен беделді 
басшылардың біріне айнала бастаған еді. Соның бәрін саралап, 
таразылай келіп, республика және облыс басшылары Шәкеңді 
республикамыздағы ірі аудандардың бірі саналатын Панфилов 
ауданына басшы жасауды ұйғарады да, ол 1962-жылдың 
желтоқсанында сол ауданға партия кәмитетінің бірінші хатшысы 
болып сайланады. 

Панфилов ауданы аталатын Жәркент өңірі -- табиғаты мен 
шаруашылық ыңғайы жөнінен республикадағы айрықша аймақ. 
Ол ара мал өсіруге де, егін салуға да аса қолайлы, малдың 
жайылымына ыңғайлы өрісі, жайлауы мен қыстауы, күзеуі мен 
көктеуі -- бәрі бар, сондай-ақ егінге қажетті суы мен топырғының 
құнары да, жылылығы да бар. Сонымен қабат шөлі мен шөлейті де 
бар жер. Тағы бір ерекшелігі -- облыс орталығынан әрі шалғай 
жатқан, әрі шекаралы аудан. Қысқасы, басқару оңай бола қоймайтын 
өте күрделі аймақ. Соның бәрін Шәкең жанымен түсінген секілді. 
Бұған дейін Апматының Абай атындағы пединститутын сырттай 
оқып бітірген Шәкеңнің енді Талдықорғандағы зәтехникалық 
техникумға сырттай оқуға түсуі осы жауапкершіліктен туған болар 
деп шамалаймын. 

Шәкең Панфилов аудандық партия кәмитетінің бірінші 
хатшысы болып 1962-жылдың желтоқсанынан 1973-жылдың 
мамырына дейін ұзын-ырғасы он жылдан астам уақыт істеді. Ол 
кісі бұл ауданға келгенде мен сонда аукомолдың бірінші хатшысы 
болып істеп жүрген едім және аудандық партия кәмитетінің бюро 
мүшесі болатынмын. Сондықтан көп жағдай көз алдымда өтті десем 
де болады 

Шәкең келе сала-ақ өзінің еңбекқор, ауыл шаруашылығын өте 
жақсы білетін адам екенін таныта білді. Ол кез аудан еңбеккерлері 
жүгері өсіруді жаппай қолға алып, ауданның негізгі экономикасын 
сол арқылы көтеруді қолға алып жатқан тұс болатын. Бұл ауданның 
жүгері өсіруге табиғатының ыңғайы да, топырағының құнарлылығы 
мен суының молдығы да өте қолайлы екенін түсіне білген Шәкең 
бірден іске құлшына кірісіп кетті. Ең әуелі қатаң тәртіп орнатты. 

Шаруашылық басшыларына қатаң талап қойды және соны 
бұлжытпай орындатты. Соған орай өзі де адал, әділ болуға тырысты. 
Таныстыққа, тағы басқаға бұру емес, ең алдымен нақты істеген 
еңбек бағалана бастады. Соның жемісі мен игілігін Шәкеңнің өзі 
де көрді, Жәркенттің ел-жұрты да көрді. “Октябрдің 40 жылдығы” 
қалхозының басқарма төрағасы Николай Никитич Головацкий, 
жүгеріші Мәриям Ниязова, аудан басшысы Шәкеңнің өзі 1966- 
жылы Социалистік Еңбек Ері деген зор атаққа ие болды. 

Шәкең басшылық жасаған тұста аудандағы жүгері өсіру жұмысы 
қатаң ғылыми жолға қойылды. Жаңадан жүгері өңдеу және 
сұрыптау зауыты, Жәркент және Көктал арасандары салынып, 
еңбекшілердің денсаулығы мен тұрмыс жағдайына баса көңіл 
аударылды. Дәнеш Рақышев бастаған халық театры ашылды. Аудан 
еңбекшілерінің арасынан жаңа Социалистік Еңбек Ерлері мен 
орденді озаттар топ-тобымен шығып жатты. Ел-жұртқа жақсы 
береке орнады. Соның бәрі ауданның экономикалың әрі мәдени 
деңгейін дүр көтерді. Аудандағы жүгері егісінің көлемі ұлғайды, 
жаңа сорттар пайда болды, ғылыми тәжірибелер жасалып, оның 
нәтижесі дереу өндіріске енгізілді. Енді Жәркент еңбеккерлері 
жүгерінің жоғары сортты тұқымымен аудан мен республикадан 
асып Совет Одағының облыстарын қамтамасыз ететін дәрежеге 
жетті. Аудан ондай абыройға, сөз жоқ, Шәкеңнің шебер, көреген, 
білгір басшылығының арқасында көтерілді. 

Шәкең жаңашыл, үнемі ізденісте жүретін, жігерлі кісі еді. Ол 
кісінің тікелей тапсырмасымен жүгері собығын пайдаланатын жем- 
шөп дайындаудың жаңа әдісі игерілді, құс шаруашылығын кеңейту 
арқылы ауданды етпен қамтамасыз ету мәселесін жедел шешу қолға 
алынып, ол жөнінен аудан бүкіл республикаға үлгі болды. Ал екі 
дүркін Социалистік Еңбек Ері Н.Головацкий бақарып отырған 
“Октябрдің 40 жылдығы” қалхозының құс өсіру тәжірибесі бүкіл 
Одаққа таратылды. 

Жәркент өңірінде жеміс-жидектің мол өсуіне мүмкіндік бар 
екені ескеріліп, арнайы жеміс-жидек совхозы ұйымдастырылып, 
шарап зауыты салынды. Соның бәрі ел тұрмысына тамшы болып 
қосылып жатты. Соған орай ел де Шәкеңді сыйлай білді, құрметтей 
білді, 1973-жылы Жәркент халқы Шәкеңді сый-құрметпен 
Талдықорған облпарткомының хатшысы қызметіне шығарып 
салды. Содан Шәкең 1978-жылы Қазақ ССР Жоғарғы Советінде 
бөлім меңгерушісі қызметіне ауысып, сол арадан зейнетке шықты. 

Жосеес жамсес6- С,лер эссеве - лау, рғ 


Мен Шәкеңмен төрт жыл бірге қызметтес болдым. Отбасымен 
араласып, тікелей қарым-қатынаста болдым. Дәл Социалистік 
Еңбек Ері атағын алған күні туған ұлы Бақытжан кәзір әке жолын 
қуып басшы қызыметте абыройлы болып жүр. Шәкең қатаң 
тәртіппен басқаратын қатал, бірақ жүрегі жұмсақ әділ, адал басшы 
болатын. Соның арқасында қандай қызымет істеп, қандай ортада 
жүрсе де Шәкең ел алғысына бөленіп, абыройына дақ түсірмеді. 
Еңбегі жанған, еліне қызметі сіңген нағыз азамат ағамыз еді. 


Сәпиев Ш.С. туралы (3-4 6) 


Жешес 


Ө,л ссусс - яла соусы... 


КӘЗІР РРЛ ЛЛЕУДЕДІ 
ӘЛІГЕ. ЕУ? 


Балқаш ауданы 1928-ші жылдың қыркүйегінде құ- 
рылған. Содан бері 70 жыл өтіпті. Бұл кезеңде аудан 
халқы небір қиындықтарды бастан өткізді, қайғы-қа- 
сіретті де көрді. Елдің үміт-сенімі мен қайсар төзімі 
олардың бәрін де жеңді. Аудандағы бүгінгі бар жақ- 
сылық пен игілік осы өлке азаматтарының сан жылғы 
еңбектерінің жемісі. “Бақ дарыған Балқаш елі” атты 
бұл кітапша ауданның өсу-өркендеу жолы мен тари- 
хына, оның азаматтарына арналды. 


АУДАННЫҢ ДАМУЫНА АТСАЛЫСҚАН ЕЛ 
АРДАҚТЫЛАРЫ 


Д.А. Қонаев: 


Ата-бабам тегіне тартып мал бағып, қауға ұстаған 
кісілер екен. Күрті мен Іле өзендерінің жағасын жайлап, Қүйған 
бойын қыстау етіпті. «әлереки те ы жерлер Жетісу ниясы 
Верный оязы Томенгі алысы аталыпты. Қаз!) лматы 
нын ан Балқаш... ауданының жері. 


/ГӨтгі дәурен осылай” кітабынан/. 


9 у 
Асанбай АСҚАРОВ-- 1965-1978 Кеңес АУХАДИЕВ - 1978-1985 
жылдардағы Алматы облысы партия жылдардағы Алматы облысы партия 
комитетінің бірінші хатшысы хомитетінің бірінші хатшысы. 

Өле ссусс -- яла кеу 


БАҚ ДАРЫҒАН БАЛҚАШ ЕЛІ 


Осынау байтақ елімнен, 
Көрікті Балқаш жерімнен. 
Мерейін елдің тасытып 
Ерлері шыққан сенімнен. 
Ардақтап өтер ұл-қызым, 
Димекең жарық жұлдызым! 
Рухы демеп ел-жұртын 
Әруағы биік тұр бүгіні 
Қазақтың болған иесі, 
Туған жерімнің киесі! 
Дінмұхамед Қонаев - 


Көрінген талай асқардан, 
Алматы облысын басқарған. 
Аухадиев Кеңес бар 
Міндетін таза атқарған. 


Игеру Ақдаланы оңай емес, 

Бұл күндер бір кездері болған елес, 
Облысты басқарып, Балқаш үшін, 

Жасаған көп жақсылық Аға Кеңес 

ДАРАБОЗ 


Совет аудандық партия комитетінің бірінші хатшысы боп 
қызмет істеп жүрген кезім болатын. Өмекеңді сырттай білетіндігім 
болмаса бәлендей таныстығым жоқ еді. Бізді Асекең (Асқар Қонаев) 
таныстырды. Өмекеңнің жүзіне барлай қарағанымда екі көзі жарқ- 
жұрқ етіп от шашып тұр екен. Соның өзінен-ақ оның кім екенін 
жазбай танығандай болдым. Өмекеннің бүкіл асыл қасиеті көзінен 
көрініп тұрғандай сезілген. “Сірә, тегін адам болмассың” дедім 
ішімнен. 

Айтса айтқандай көсем көңіл жаза баспағанға ұқсайды. Көп 
ұзамай туған халқының бағына жаратылған жан екеніне көзім жетті. 
Оның Қазақ университетіне ректор боп келуі қоғамға, өмірге үлкен 
серпіліс әкелді. Қазақ рухы оянып, ар-намыс боп бұрқақ атты. 

Алматы қалалық Атқару комитетінің төрағасы боп қызметке 
ауысқанымда жолымыз тағы түйісіп, бірігіп жұмыс атқаруға тура 
келді. Ол тұста Димекеңнің (Қонаев) басшылығымен Қазақ 
университетінің қалашығы салынғалы жатқан. Бірақ ыңғайлы жер 
қарастырылып ала-шапқын боп жүрген кез болатын. Көп ырғақтан 
кейін университеттің қазіргі тұрған жері таңдалды. 

Қажырлы еңбектің арқасында, жұмысқа ұйымдастырып, 
жұмылдыра білудің нәтижесінде көп ұзамай КазМУградтың 
ректоратының бас ғимараты, он бірге жуық корпусы бой түзеді. 
Бұның сыртында қаншама оқытушылар, профессорлар, докторлар 
жаңа үйге көшіп, қоныс тойын тойлады. Бұның өзі қызғылықты 
таусылмайтын бір дастан. 

Осы орайда ашығын айту қажет. КазМУградтың дәл қазіргідей 
сәулетті заңғар биігіне көтерілуіне Өмекеңнің тікелей және ерекше 
қатысы бар екені сөзсіз. 

Жолдасбековтың ұйымдастырғыш қабылеті күшті болатын. 
Ойға алған ісін қашан жүзеге асырғанша тыным таппайтын. Ол 
келе жатқанда тұла бойына симай тасқындаған бір алып күш ақжал 
толқынын аспанға атып бұрқанып келе жатқандай сезілетін. Бірде 
Димекеңнің көзінше жүзін маған бұрып: 

-- Кенеке, университеттің тау жағын қоршатып беруге көмек- 
тесуіңізді сұраймын. Мал жайылып, маңайын таптауға айналды, - 
деп өтінді. 

Орынды ұсынысқа кім қарсы болсын. Сол бойда Алматы ауыр 
машина жасау зауытына телефон соқтым. 

Ол кезде қазіргі Әл-Фараби даңғылы жоқ еді. Арада көп уақыт 
өтпей университет қалашығының тау жағы тұтас қоршалды. 

Мәскеу университетін үздік бітіріп, саналы ғұмырын ғылымға 
арнап, әлемде теңдесі жоқ жоғары класты машиналар мен 
механизмдер теориясын тұңғыш ашып, тілалғыш роборттарды 
ойлап тапқан Өмекеңнің табиғатына ерлік тән қасиет еді. Ендеше 
университет қалашығын салғызуы көзсіз ерлігі еді оның. 

Ол Қазақ университетінде он алты жыл ректор болып қызмет 
атқарған жылдары ұлттық кадрларға қатты көңіл бөлінген еді. 
Олардың өсіп, өркендеуіне толық жағдай жасалды. Соның 
арқасында жас ғалымдардың алдынан көк даңғыл жол ашылып, 
кандитаттық, докторлық диссертациялар қорғалып, көптеген 
ғылыми еңбектер жарық көрді. Студенттер оқулықпен қамтамасыз 
етіліп, олардың сапалы білім алып, салауатты кадр боп шығуына 
жол ашылды. 

Гогольдің шекпенінен шыққан қай қаламгер де кейін ірі 
суреткер атанып, тарихта аты қалса, сол сияқты Өмекеңнің 
шекпенінен шыққандар да осал болмады. Қай-қайсы да бір-бір 
бәйтерекке айналып, асқақ көріне білді. Себебі Өмекеңнің өзі 
әлемдік тұлға болатын. 

Өзен жағалағанның өзегі талмайды. Ал Өмекеңмен сөйлесіп, 
сырласқан қай кісінің де жан сарайы ашылып, көкірегі қазынаға 
толы алтын сандыққа айналып жүре береді. Өйткені ол ғұлама: 
қай биіктен де, қай тараптан да сыр шерте біледі. 

Машиналар механизмдері теориясының бүкіләлемдік 
мектебінің көшбасшысы академик Иван Кванович Артоболевский 
шалқар дария болса, сол шалқар дарияға жасқанбай қайық салып, 
сүйікті шәкірті бола білуінің өзі Жолдасбековтың терең 
білімдарлығын, зерделі сергектігін танытса керек-ті. Бала шәкірттің 
көкірегінде алтын сәуле болмаса Артоболевский де оны маңына 
жуыта қоймас еді. 

Өмекең ұстазының да, туған халқының да сенімін ақтай білді. 
Ауылдың шаңында аунап өскен қазақтың қара домалақ баласы 
болса да, Құдай берген зеректігінің арқасында мектеп қабырғасында 
саналы білім алып, өмірден өз орнын тауып, бүкіл өмірін ғылымға 
арнап, биік мұраттарға қол жеткеріп, теңдесі жоқ жаңалық ашып, 
өзінің әйгілі ғылыми мектебін қалыптастырды. Соның нәтижесінде 
оның ашқан жаңалықтары Алмания, Италия, Полыпа, Финляндия 
сияқты көптеген мемлекеттерде кеңінен қолданысқа ие болды. 


281 


Сөйтіп бүкіл әлем Жолдасбековты тану арқылы оның туған халқын 
да танығаны жалған емес. 

Рас, Өмекең бұл биік мұраттарға оңай жеткен жоқ. Заманның 
тас құрсағын жарып шыққан тұлғалар сияқты тар жол, тайғақ кешіп 
жеткені және өтірік емес. Оның ашқан жаңалықтарының қай- 
қайсысы да заманалық туындылар болатын. Ол соның арқасында 
ғылым докторы, профессор, Ұлттық Ғылым Академиясының 
академигі атанды, Республикамыздың Мемлекеттік сыйлығына, 
В.Г.Шухов, Әл-Хорезми атындағы алтын медальдарға, Қазақстан 
ғылымына еңбек сіңірген қайраткер деген атаққа ие болды. 
Көптеген ордендермен, медальдармен, құрмет грамоталармен 
марапатталды. 

Осы орайда айта кеткен жөн. Өмекең тек ғылыми жаңалық 
ашумен ғана шектелген ғалым емес. Ол өнегелі өмір сүріп, өрісті 
мектептер ашумен болды. Оның “Механизм, машина және 
автоматика теориясының маманы” деп аталатын аспирантураны 
ұйымдастыруы, Білім академиясының өрістеп, өркендеуіне, 
“Дарын” және компьютерлік білімді басқарып отыратын 
орталығының ашылуына ықпал жасау, міне, бұл біздің әлгі сөзімізді 
толық дәлелдейді. 

Алматы облысы партия комитетінің бірінші хатшысы боп 
қызмет атқарып жүрген кезім еді. Қашаннан биік белестерге 
ұмтылып, жаңалық ашпаса көңілі көншімейтін Өмекеңнің бірде 
кабинетіме келіп жұмыс жайында сырласқаны бар-ды. Сонда 
инженерлік академия ашпақ ойы барын айтып еді. Бірақ ол кезде 
оның әлгі талабын Мәскеу хош көрмей кейінге ысыра берген еді. 

Қыран дауылға қарсы ұшқан сайын түлеп сала береді. Өмекең 
де сол сияқты -- кедергі көрген сайын тұла бойы тасқындаған 
күшке толып, жігерін жани түседі. Көздеген мақсатына жетпей 
тынбан деп іштей шиыршық атып бұрқанады. Ақырында ол 
арманына жетті. Еліміз тәуелсіздік алғаннан кейін инженерлік 
академия ашып, өзі соның тұңғыш президенті болды. 

Өмекеңде қызғаныш деген атымен жоқ-ты. Өйткені білім 
десең -- білім, парасат десең -- парасат, кісілік десең -- кісілік, талант 
десең -- талант... қойшы, әйтеуір, адам баласына қажетті ізгі 
қасиеттердің бәрі оның бойынан табылатын. Тұла бойы 
жақсылықтан сомдалып, құйылғандай седі. 

Әдетте орманның биік ағаштарын жел көбірек шайқайды. Сол 
сияқты Желтоқсан ызғары Өмекеңнің жүрегін қарымай өтпеді 

Жосиес жамсес6- Ө,лер эссесе - лез, аж 


әрине. Сол кезде Мәскеу жақтан суық жел соғып, ол қазақ даласына 
жеткенде қара боранға айналып, Алаштың бетке ұстар азаматтарын 
үйіре жөнелген-ді. Өмекеңді де аямады. Ғылымға сіңірген бүкіл 
еңбегін, ашқан жаңалығын белінен бір-ақ тартып, соңына шам 
алып түсіп, қуғын-сүргінге салып қойды. Ол аз дегендей қызметінен 
босатып, партиядан шығарды. Бірақ Өмекең бұған бола жасымады. 
Іштей шиыршық атып, ағынға қарсы жүзе білді. 

Ол табиғатында күрескер болатын. Ақырында қараулықтың 
қабырғасын күйретіп жеңіске жетті. Көңілінің көк туы қайта 
желбіреді. 

Өмекең бірнеше дүркін депутат болды. Соның бәрінде ол адал 
принциптен айнымады, әділ жолдан таймады. Мінбеге көтеріліп, 
ел жайында, халық жайында, ғылым жайында, болашақ жағында 
не айтса да азаматтық биік өреде сөйледі. Оның әр сөзінен 
тәуелсіздікті сақтап қалу үшін неден де тайынбайтын көзсіз 
батырлығы сезіліп тұратын. 

Өмекең Семей-Невада қозғалысын жан-тәнімен қолдады. Арал 
тағдырына қатты алаңдады. Ол сонымен бірге бүкіл адамзат 
баласының тағдырын алаңдап өткен Алаштың біртуар азаматы 
болатын. 

Ол -- қазақ халқының биік жаратылған Дарабозы еді. Оның 
өлмес екінші өмірі әлдеқашан басталған. 


2006ж 


СӘНДІ ҒИМАРАТ САЛУШЫЛАР 


Алматы облыстық партия комитетінің бірінші хатшысы болып 
сегіз жылға жуық қызмет істедім. Сол кезде әрине, қала құрылысына 
өте қатты көңіл бөліп отырдық. Алматыдағы алғашқы биік ғимарат - 
жиырма бес қабатты “Қазақстан” қонақ үйін салатын уақытта әр 
алуан пікірталастардың болғаны есімде. Осы мәселе Қазақстан 
Орталық партия комитетінің бірінші хатшысы болған аяулы азамат, 
биік тұлға Дінмұхамед Ахметұлы Қонаевтың өзінің басқаруымен 
қаралып, жан-жақты талқыға салынды. Қонақ үйдің қай жерге 
салынатынынан бастап, сейсмикалық қауіпсіздігі, қаладағы басқа 
ғимараттармен қалай үйлесім табатыны -- бәрі-бәрі ескерілді. Қазіргі 
Республика сарайы -- ол кезде В.И.Ленин атындағы сарай еді ғой. 
Республикалық ауқымдағы жиналыс жиындар мен мәжілістер, үлкен 
іс-шаралар өткізіліп тұратын осы сарай биік қонақ үйдің көлеңкесінде 
қалып қоймай ма деп, қауіп білдірушілер болды. Жоқ, қайта бұл биік 
үй оның сән-салтанатын арттырып, айбынын асыра түседі дегендер 
де болды. Ол кезде әрине, біздің республикамыз талантты 
жобалаушыларға да, дарынды сәулетшілерге де кенде емес еді. Сол 
мамандармен ақылдаса келіп, ақыры Көктөбенің бөктеріне, әлгі сұлу 
сарайдың жанынан салатын болып дұрыс шешім болған секілді. Оның 
дұрыстығын біз ғана емес, уақыттың өзі де дәлелдеп түр. 

Сол бір жылдары бой көтерген М.Әуезов атындағы қазақ драма 
театрының, М.Лермонтов атындағы орыс драма театрының 
ғимараттарын, Алматы мақта-мата комбинатының Мәдениет сарайын 
тұтастай алғанда, қаламыздағы үлкен мәдениет кешені деп айтуға 
болады. Алматы әрине, бірден осындай қалаға айнала қойған жоқ. 
Біз әңгіме етіп отырған жылдары бір қабатты, әр түрлі пошымды 
үйлер сап түзеп, мөлтек аудандардың қатары көбейді. Жылына Імлн. 
шаршы метрге жуық үй-жайлар салынып, қала тұрғындары жаңа 
пәтерлер алып, қуанышқа кенелді. Міне, осы ғимараттардың, үйлердің 
барлығында да “Алматықұрылыстың” өзіндік қолтаңбасы бар. 

Бүгінде ұлттық холдингтік компанияға айналған алып мекеменің 
басшысы Амангелді Ермегияев та талантты құрылысшы, іскер 
ұйымдастырушы ретінде сол кездері қалыптасқан тамаша азамат. 

Қазір құдайға шүкір, егеменді ел болдық. Құрылыс жылдан жылға 
құрыштап өсіп келеді. “Алматықұрылыс” салған сәнді де сұлу 
ғимараттар еліміздің ең үлкен қалаларының мақтанышына айналды. 

Тойларыңыз құтты болсын, қадірменді құрылысшылар 
демекпін. 

“Қазақстан құрылысшысы” 
1/15(78) 11-тамыз 2006ж. 

КАК-ТО ДИМАШ АХМЕДОВИЧ СКАЗАЛ: ЕСЛИ БЫ 
КАЗАХСТАН БЫЛ НЕЗАВИСИМЫМ, ТО МНОГИЕ 
ПРОБЛЕМЫ РЕШИЛИСЬ БЫ 


В этом году Казахстан отмечает две печальныс даты: 20-летнюю 
годовшину декабрьских событий и 13-летие со дня смерти 
выдаюцегося государственного деятеля Динмухамеда Кунаева. Как 
раз сегодня именно этот печальный день, когда ушел из жизни 
бывший первый секретарь ЦК Компартии Казахстана. Многие 
верные ему люди помнят этот день. Среди них бывший соратник 
Динмухамеда Ахмедовича -- Кенес Аухадиев. 

-- Вы в свое время были близки с Кунаевым. И наверняка помните 
многое... 

-- Воспоминаний много, но я расскажу вам, как началось 
смешение этого великого человека с власти. К этому же в этом 
году 20-летняя годовшина известных декабрьских событий. 

Все началось с того памятного пленума ЦК КПСС, где 
Генеральным секретарем был избран Михаил Горбачев. Сразу после 
заседания, когда я уже собирался в обратную дорогу, ко мне зашел 
помошник Димаша Ахмедовича и передал его просьбу, чтобы я 
остался в Москве еше на несколько дней. Через день во главе с 
Кунаевым мы целой группой пришли к Горбачеву поздравить его 
с новой должностью. Вместе со мной тогда были и Ашимов, 
Назарбаев, Ауелбеков, Демиденко. Тогда первый секретарь обронил 
фразу: “Димаш Ахмедович - наш золотой фонд, цените и уважайте 
его”. После недолгих разговоров и теплых слов он с нами 
попрошался. По поведению Горбачева мы поняли, что намечаются 
большие перестановки во власти республики. 

И они настали спустя полгода. С каждым днем было видно, 
что растет недовольство Москвы Кунаевым. Центр приступил к 
доселе никогда не имевшим места полномасштабным проверкам 
и разбирательствам. По нашей республике была конкретная 
установка - убирать с должностей казахов. Поскольку Москва 
считала, в Казахстане нарастало сильное влияние местной 
интеллигенции. И нужно было просто убрать сначала верное 
окружение Кунаева, затем его самого. В числе приближенных 
Димаша Ахмедовича был и я. 

-- И все же, неужели никто не заступился за вас как 3а молодого и 
перспективного управления? 

- В это же время Москва потихонечку настраивала молодую 
поросль против старожилов в руководстве республики. Об этом 
частенько стали говорить в кулуарах, на кухнях за столом, в 
ресторанах. Со мной такую беседу вели заместитель начальника 
организационного отдела ЦК КПСС Могиличенко и куратор по 
Центральной Азии и Казахстану Мишенко. 

Они говорили: “Вы молоды, сейчас ваша пора, старики должны 
освободить вам место”. Но я, естественно, не стал предавать своего 
наставника Кунаева. 

Чуть позже меня вызвал Димаш Ахмедович и сообшил: 
“Лигачеву на тебя пришел донос. Он мне сказал, что в случае чего 
его и вашу участь будем решать в Центре. Ясно одно, они требуют 
освободить тебя от должности”. В этот момент мне хотелось 
рассказать ему всю правду о том, что нас пытаются толкнуть на 
сговор против него, но я еле сдержал себя. Не стал расстраивать 
Кунаева и оказаться в его глазах обычным сплетником. 

Позже во всем лично сам убедился первый секретарь 
Казахстана, когда приехал Горбачев в Акмолу. Тогда не то чтобы 
разговаривать с ним, но даже вместе идти Михаил Сергеевич 
отказался. 

Словом, моя участь была решена 23 сентября 1985 года на 
заседании Политбюро ЦК Компартии КазССР. Соответствуюший 
приказ подписал Кунаев. Но на него я зла никогда не держал, как 
бы мне не было тяжело. Я видел, как ему было трудно принимать 
такие решения. 

-- Теперь понятно, почему вы ушли из власти в столь молодом 
для политика возрасте, вам же тогда только за сорок перевалило. Вы 
отошли даже и от обшественной деятельности, и мы потеряли вас из 
вИДУу... 

-- А что тут рассказывать? Меня разжаловали и отправили на 
хозяйство. Работал в обьединении “Главриссовхозстрой”. Позже, 
когда произошли те самые декабрьские события, Центр вспомнил 
обо мне. Меня частенько вызывали на “беседы” в КГБ, областную 
и республиканскую прокуратуру. А потом вообше пришло письмо 
в парторганизацию нашето обьединения, в котором говорилось, 
что я замечен в организации и подстрекательстве студенческих 
волнений. В связи с этим требовали исключить меня из партии. 
Только мой товариши-коммунисты отстояли меня. За что им очень 
благодарен. 

-- Но при этом вы разве не радовались, когда Казахстан приобрел 
независимость? 

- Ешце как радовался. Мы же стали не просто политически 
независимыми, но и экономически. Еше в свое время Димаш 
Ахмедович в очень тесном и близком кругу говорил: “Если бы мы 
были независимыми от Москвы, то многие проблемы решались 
бы на месте. 

-- Нам известны некоторые ваши заслуги в строительстве квартир 
в Алматы. Немало вопросов решили и по прописке в городе приезжих. 
Как это все происходило? 

- Я в это время работал в городском исполкоме. И как-то ко 
мне пришел старик и высказал свою боль. Он не мог прописать 
сына в своей квартире, поскольку тот приехал из аула. Тогда 
почему-тот были дурацкие правила, давать прописку только тем, 
кто приехал из других республик. А местным - запретить. Вот и 
пришлось ломать эту систему. Затем в Алматы строилось жилье 
таим образом, что в квартирах было мало балконов и жить В них 
было душно и жарко. А тут еше маленькие окна делались в кухнях. 
Тогда пришлось потребовать пересмотреть проекты и увеличить 
квадратуру кухонь и спроектировать к ним балконы. 

- Вы сидели на многих руководяших должностях в республике. 
Наверняка и ошибок было много. Есть ли воспоминания о них, за 
которые вам приходится краснеть? 

-- Вы знаете, каждый человек, когда переступает 50-летний 
порог, оглядывается и думает, что же он успел сделать для себя и 
окружаюцих. Я, видимо, из тех людей, которые даже среди близких 
друзей не признают своих ошибок, да, в принципе, я ине совершал 
то, за что бы пришлось сегодня краснеть. Может, поэтому моя 
совесть чиста. 

-- Мы недавно ознакомились с вашими мемуарами. В своей книге 
“Дорога жизни, кажется, коротка...” вы не просто вспоминаете о 
прошлых годах, но и даете своеобразную оценку. И многие критики 
говорят, что такие мемуары нельзя принимать за истину в последней 
инстанции, что это чаше субьективное мнение. Так ли это у вас? 

-- В ваших словах есть доля истины. Но естьи мое возражение. 
Сейчас же никто не ведет должным образом архивы. Многие труды 
моих современников остаются в забвении, никто не задумывнается, 
что это очень нужно нашим потомкам. Это они могут по 
прошествии времени судить. Но как они это будут делать, если не 

найдут ни одного документа, подтверждаюшего исторические 
моменты? Ведь года нашей молодости уже называют ушедшей 
эпохой. Поэтому при написании своей книги мне хотелось внести 
свою лепту в историю современного Казахстана. Как бы громко 
это ни звучало. 

-- Анализируя прошлое, настояшее и будушее, можно ли говорить, 
что сохранилась преемственность поколений? Ведь нередко мы 
слышим, что нынешнее молодое поколение очень жестокое... 

- Обшество не стоит на одном месте. У каждого поколения - 
своя эпоха, свои нравы и принципы. И нынешнее поколение не 
воспримет новых людей и будет утверждать, что молодежь очень 
груба и жестока. И такие вопросы не только вы будете задавать. 
Нужно принимать все как есть и не вешать ярлыки. Я раньше 
своих сверстников познал вкус власти и раныше всех потерял ее, 
познав всю горечь падения. И поэтому в том, что было со мной, я 
никого не виню, так сложилась моя судьба. Ия ни очем не жалею. 


Беседовала Г.Айтжанбайкызы. “Культура”, 1154. 22.08.06. 


“В БУДУШЕЕ КАЗАХСТАНА СМОТРЮ С ОПТИМИЗМОМ” 


Встретиться с Кенесом Мустахановичем Аухадиевым оказалось 
нелегко. Человек, который всю свою жизнь трудился на благо 
республики, и сегодня продолжает активно работать. Но желание 
поговорить и узнать, чем сейчас занимается в прошлом член ЦК 
Компартии Казахстана, председатель исполкома Алматинского 
городского Совета народных депутатов, первый секретарь 
Алматинского обкома партии, депутат Верховного Совета Каз ССР 
и СССР, сломало временные преграды. И вот мы в гостях у Кенеса 
Аухадиева. 

-- Кенес Мустаханович, люди старшего поколения прекрасно 
помнят вас, а вот молодежи ваше имя не так хорошо знакомо. 
Расскажите, пожалуйста, о себе. 

-- Жизнь моя, как и у моего поколения, начиналась в трудное 
время. Мне не было года, когда мой отец ушел на фронт в финскую 
войну. Затем грянула Великая Отечественная, с которой отец не 
вернулся... 

В семье я был единственным ребенком. Моя мама в годы войны 
заведовала фермой, потом, чтобы я учился в школе на русском 
языке, мы переехали на железнодорожную станцию Майтобе, что 
в Сары-Озеке. Мать стала работать путевой рабочей. Я же окончил 
школу с медалью, техникум с отличием, сельскохозяйственный 
институт. Трудился в колхозе, много лет отдал комсомолу, работал 
первым секретарем Советского райкома партии, в 1975-78 годах 
возглавлял Алматинский горисполкомом. В обіцем, до конца 1985 
года занимал ответственные руководяшие должности. Ну а потом 
перешел на работу в Главриссовхозстрой. В этой организации, 
которая сейчас называется АО “Тоган”, я работаю по сей день. 

- Сегодня мы оцениваем советское прошлое несколько по- 
другому... 

-- В тот период сделано было много хорошего. Но при всех 
успехах Советский Союз отставал по уровню жизни от развитых 
европейских стран. Ну сейчас народ имеет сам возможность 
сравнить социализм и капитализм. 

- Как вы думаете, идея коммунизма дискредитировала себя? И 
сможет ли казахстанская компартия стать правяшей в стране? 

- Насчет нашей компартии ответ однозначный - нет, а вот у 
российских коммунистов шансы встать у руля власти реальные. 

Что касается идеи в целом, то в таком виде, в каком она 
сушествовала - без частной собственности, коммунизм исчерпал 
себя. 

-- Кенес Мустаханович, роль семьи в вашей жизни?.. 

-- Без поддержки семьи добиться чего-то в жизни невозможно... 
ия не являюсь исключением. 

Жена Кербез Абилгазизовна, два сына - Мукан и Мухтар, 
дочь Айгуль - моя опора. 

-- А чем они занимаются, ваши дети? 

- Дочка еше в советские времена окончила физико- 
математический факультет КазГУ, кстати, я тогда был против идеи 
получить такую специальность. Работала в КазГУ преподавателем, 
зашитила кандидатскую диссертацию. Затем получила диплом 
КИМЭП, ну а в настояшее время трудится в “Эксимбанке?”. 
Старший сын тоже преподавал, сейчас занимается бизнесом. 
Младший -- кандидат экономических наук. 

-- Кенес Мустаханович, что ожидает нашу республику? 

- Сейчас нам трудно, но в будушее я смотрю с оптимизмом. 
Наша молодежь имеет хорошее образование, стремится жить лучше, 
чем мы - это ли не задел для движения вперед? 

--  Ваши пожелания алмаатинцам в преддверии Нового года. 

-- Желаю всем большого человеческого счастья! Ну а Алматы, 
который я очень люблю, желаю спокойствия, мирного неба, чтобы 
наш город расцветал, расширялся, строился. 

- Спасибо. 

...Напоследок мы узнали, что у Кенеса Мустахановича скоро 
день рождения - ему исполняется 60 лет. От души поздравляем 
его с юбилеем и желаем счастья! 


“Вечерний Алматы” 
259-260 от 25.12.1998, 
Вопросы З4Давал 

Саин Ермагамбетов 


ТАҒДЫРЫМЫЗ ТЕМІРЖОЛДА ТОҒЫСТЫ 


Біз бұл күні шаңырақ шаттығын әуелеткен сүттей ұйыған отбасын 
көрсек, шын мәнінде, қуанатын болдық. Отбасы -- шағын мемлекет. 
Сол шағын мемлекеттің іргесін қалауда небір қиындықтар орын алуы 
мүмкін. Ал адам баласына қиындық атаулыға мойымай оны жеңіп 
шығу үлкен сын. Ошақтың отын өшірмеуді мұрат еткен бабаларымыз 
шаңырақ киесінің қыр-сырын ұғына білген. Міне, осындай қазақтың 
жөн-жоралғысының жөнін білетін Аухадиевтер отбасының басты 
ұстанымы - босағаның берік болуы. Қарапайымдылық пен 
кішіпейілдікті жанына серік еткен отбасы мүшелерімен дидарласудың 
өзі бір ғанибет. Бір-бірінің қас-қабағын бағып, ойларын емеуріннен- 
ақ танитын ерлі-зайыптылардың шаңырақ көтергеніне биыл 47 жыл 
болыпты. Отағасы Кеңес Аухадиев: “Осынша жылдан бері бірге 
келеміз. Қаншама қызметтің тұтқасын ұстадым. Бір түсінгенім, жып- 
жылы береке орнаған отбасына ештеңе жетпейді екен” дейді. 

Кезінде талай лауазымды қызметтің тұтқасын ұстап, бұл күні 
қоғам қайраткері атанып отырған Кеңес аға отбасы жайлы сөз 
еткенде ерекше шабыттанып кетеді. Сөзін: “Біздің тағдырымыз 
теміржол бойында тоғысты” деп бастаған отағасы жары Кербезбен 
танысқан шағын былай есіне алды: 

-- Кербез екеуміз бала кезімізден бір-бірімізі біліп өстік. Құдды 
жаратқан бір болуды маңдайымызға жазғандай. Кішкене күнімізде 
ол тұлымы желбіреген қыз еді, мен тентектеу ұл едім. Біз Майтөбе 
стансасында тұрдық. Көршілес 54-разьезде Кербез тұрды. Достарым 
алғаш Кербезді көргенде, “мына сұлуды қайдан таптың?” деп 
әзілдейтін. Ондайда мен: “Теміржолдың бойында шөп шауып жүр 
едім, алыстан сағымданып бір қыздың сұлбасы көрінді. Өзі сондай 
әдемі екен. Жақындап барсам, өзіміздің Кербез. Содан бері осы 
қыздан айырылмай келемін” деуші едім. Расында да, менің Кербезге 
деген сезімім сол мезеттен басталды. Оның алыстан сағымданып 
көрінген сұлбасы, әппақ жүзі менің жүрегімде сақталды да қалды. 
Кейіннен қыздың алдында қымсынып сөйлеп, өзімді тым жинақы 
ұстай бастадым. 

Жігіттің бойындағы өзгерісті бірден сезінген қыз алғашында 
не болғанын түсінбей дал болады. Өзін көрсе жанарын ала қашатын 
жігіттің беймаза күйі оны алаңдатпай қоймайды. Уақыт өте келе 
бұл құпияның сыры ашылып, жігіт араға жеңгесін салып, сезімін 
жеткізеді. 

-- Кеңестің жеңгесінің айтқан сөзіне басында таңғалдым. 
Анамның оның анасымен етене араласып, үнемі Кеңесті мақтап 
отыратынын сонда түсінгендей болдым. Ол кезде небәрі 17 жаста 
едім. Ақыры жоғары оқу орнын бітірген соң, шаңырақ көтеретін 
болып уәде еттік, - дейді Кербез апай. 

Сөйтіп, үш жыл бір-біріне деген сезімдерін, сарғайған 
сағыныштарын хат арқылы жеткізген екеу 1960-жылы отау тігеді. 

-- Мен анамның жалғызы едім. Әкем соғыста қайтыс болған. 
Анам Зинатай барлық өмірін маған арнады. Кербезге үйленетінімді 
айтқанымда, ол кісі етегіне сүрініп-қабынып, есі шығып “адам 
болды деген осы” деп қуанған болатын. Содан қасымызға үш- 
төрт адамды алып, қызға құда түсіп бардық. Ат шаптырып, үлкен 
той жасамадық, теміржолмен жүретін төрт дөңгелекті дризина деген 
мотоцикл тәрізді машинамен қызды алып қайттық. Қазір 
балаларыма “аналарыңды үйіме мотоциклмен әкелгенмін” десем, 
таң-тамаша болады. Бүгінгі ұрпаққа бұл таңсық дүние, - дейді 
Кеңес аға. 

Сол нәрсенің өзіне қуанып, кішкентай дүниеден жақсылық 
іздеуді құптайтын ерлі-зайыптылар кіндігінен тараған ұрпақтарына 
барынша кішіпейіл болуды үнемі айтып отырады. Кербез апайды 
өз тұрғылыстары ене мен келін сыйластығының үлгісіндей көреді. 
Бұл жайлы ол кісі: 

-- Мен енемнің қолында 35 жыл тұрдым. Қазақтың салт- 
дәстүрін, ене мен келін сыйластығының не екенін сол кісіден 
үйрендім. Ең алғаш келін болып түскенде Кеңестің: “Мен анамның 
жалғызымын. Ол кісіні ренжіткен адамды еш уақытта кешірмеймін” 
деген сөзін жүрегіме түйдім де, енемді сыйлап өтуге бекіндім. Апам 
бірдеңе айтқысы келсе, маған тура айтпайтын, қымыз ішкісі келсе: 
“Піркін, Ботажанның қымызының дәмі аузымнан кетпейді” деп 
менің анамды есіне алатын. Мен ондайда қымызын алдына тоса 
қоямын. “Бауырсақ пісір” дегенді айтқысы келсе, “Кербез-ау, 
бағана нан илеп қойып едім, әбден ашып кетті-ау, ә” дейтін. Ол 
сәтте: “Ой, апа, ол бауырсақты әлдеқашан пісіріп қойғанмын” 
деймін. Сонда апам: “Бәсе, Кербез оны неғып көрмейді” деп маған 
марапат айтып қоятын. Жалпы, үлкеннің алдында кішірейгеннен 
жаман болған жоқпын. Балаларымыз бен немерелеріміздің бойына 
да сол тәрбиені сіңіре білдік деп ойлаймын, - дейді. 

Жарының кез келген шаруаны дөңгелетіп әкететін 
ұқыптылығына, ашулана қалса қайтымы тез мінезіне ырзашылық 

Жесеес жасес6- С,лер эссеве - елу, ж 


білдіріп отыратын қоғам қайраткері: “Бүгінгі ұрпақ аға буыннан 

үлгі алса, нұр үстіне нұр болар еді” дейді. Жабықса бір-бірінің 

қасынан табылып, тарықса бір-бірін көрегенділікпен қолтығынан 

демей білген ерлі-зайыптылардың сыйластығы расында да үлгі етуге 
тұрарлықтай... 

“Айқын” /У193(889) 

16 қазан. 2007 

К.Аухадиев К.Аухадиева 

Сұхбаттасқан -- Қарлығаш Сайлаубаева 


АСҚАРОВТЫ АЛМАСТЫРҒАН АУХАДИЕВ 
ҚАЛАНЫҢ БАС ЖОСПАРЫН БЕКІТКЕН БАСШЫ НЕМЕСЕ 
70-ЖЫЛДАРДАҒЫ АЛМАТЫ 


Кеңес Аухадиев Алматы қаласына 1975-жылы орда бұзар 37 
жасында 15 жыл шаһар басқарған білікті басшы Есен Дүйсеновтен 
соң басшылыққа келді. Бұл уақытта Алматыда құрылыс қарқынды 
жүре бастаған кез еді. Жас басшы шаһардағы құрылыс қарқынына 
қарқын, жүргізіліп жатқан жұмыс барысына жаңа леп әкелді. Үлкен 
қаланы үш жыл басқарды. Аухадиев қала билігін қолына алған 
алғашқы уақыттарды өзінің “Өмір жолы - тар соқпақ” атты 
кітабында былайша еске алады: “Ол кезде астанамызда ресми есеп 
бойынша 823 мыңнан аса адам тұратын. Алматының сейсмикалық 
ауданға жататынын бастықтар ғана емес, бүкіл ел білетін. Бірақ 
соған қарамастан, қалаға сол жылдары үлкен құрылыстар жаппай 
салына бастаған болатын. Алматының құрылысына қатты көңіл 
бөлініп, жалпы құрылыс жұмысына үлкен мән беріліп тұрған кез 
еді. Қалада 1975-жылы 184 мектеп, 13 жоғары оқу орны, 110 
кітапхана, 92 клуб, 49 аурухана болды. Сол жылы 457 мың шаршы 
метр тұрғын үй құрылысы салынды. Жұмсалған қаржының жалпы 
көлемі 515 миллион сомға жетті. Құрылыс салу және монтаждау 
жұмыстарына 239 миллион сом жұмсалды. Бұл шамамен алғанда, 
он мың пәтер салынды деген сөз”. Ақиқаты осы. Алматы құрылыс 
алаңына айналды. Бүгінде қаланың паспортына айналған 25 
қабатты “Қазақстан” қонакүйі, республикалық Оқушылар сарайы, 
қалалық әкімдіктің ғимараты, Республика алаңы, Автоматты 
телефон станциясы (АТС), Алматы мақта-мата комбинатының 
мәдениет сарайы, М.Әуезов атындағы Мемлекеттік драма театр, 
“Арасан”моншасы мен ҚазҰУ қалашығы --Аухадиев шаһар тізгінін 
ұстаған үш жылда бой көтерген ғимараттар. Бұл әрине бір адамның 
еңбегі емес, біршама адам қала көркін кіргізу үшін бар ақыл-ойын, 
күш-қуатын сарп етті. Әсіресе Алматының әсем картинасын 
жасауда Қазақстан Компартиясы Орталық комитетінің бірінші 
хатшысы болған Дінмұхамед Қонаевтың еңбегі зор. 

Үш жылда шаһардың сыртқы көрінісі де, ішкі құрылымы да 
айтарлықтай өзгерді. Қаланың жаңа бас жоспары бекітілді. Жаңа 
көшелер, жаңа ғимараттар пайда болды. Тұрғындар жаңа үйлерге 
көшірілді. Осы уақытта әл-Фараби даңғылы мен “Самал”, 
“Орбита”, “Қазақфильм” ықшамаудандары салынды. Бір сөзбен 
айтқанда, Алматы өзіндік жаңа бейнесін жасады. Шебер суретшінің 

қолынан шыққан шымыр туындай шаһардың шырайын келтіріп 
тұрған әсем ғимараттар соның куәсі... 

Кеңес Аухадиев Алматыны басқарғанға дейін әртүрлі партия- 
комсомол ұйымдарында, аудандық партия комитеттерінде 
хатшылық қызметтер атқарып келді. Алғаш рет биліктің, жалпы 
басшы болудың жауапкершілігін 24 жасында сезінді. Осы уақытта 
ол Панфилов аудандық комсомол комитетінің бірінші хатшысы 
болып сайланды. Жемісті еңбегі үшін “Құрмет белгісі” орденімен 
марапатталды. 1968-жылы қаңтар айында Алматы облыстық 
комсомол комитетінің бірінші хатшысы қызметіне тағайындалды. 
Бір жыл өткен соң Қазақстан Комсомолы Орталық идеологиялық 
жұмыстар жөніндегі хатшысы қызметіне жоғарылатылды. Бұл 
қызметте жүріп әдебиет-мәдениет қызметкерлерімен қоян-қолтық 
араласты. Бұдан кейін (1971 - 1975 ж.) Совет аудандық партия 
комитетінің бірінші хатшысы қызметін атқарды. 

1970-жылы Кеңес Аухадиев 13 жыл Алматы облыстық партия 
комитетінің бірінші хатшысы болған Асанбай Асқаровтың орнына 
қызметке келді. Қызметке тағайындалмас бұрын Мәскеуге барып, 
СОКП ОК-нің басшыларымен тілдесіп қайтты. Со уақытты білікті 
басшы өз еңбегінде: “Бас хатшыдан соң Капитоновтың кабинетінен 
Димекеңе телефон соқтым. 

-- Әңгімелесуден өттім. Капитонов та, Суслов та, Брежневтің 
өзінде болдым, - дедім. 

-- Жә, оны қоя тұр. Ұл болды ма, қыз ба, соны айт! - деді 
Димекең. 

-- Ұл. Ұл, - дедім. 

-- Ендеше, ауылға қайт! - деді Димекең. Дереу Алматыға 
қайттым”, - деп ерекше тебіреніспен еске алады. Кеңес 
Мұстаханұлының облыс басшылығындағы тындырған үлкен 
істерінің бірі - 1976-жылы КСРО Су шаруашылығы министірлігі 
Мемлекеттік жоспарлау комитетімен келісе отырып жасаған Үлкен 
Алматы каналы. Бұл қызметтен соң ол “Баскүрішсовхозқұрылыс” 
(Главриссовхозстрой) бас басқармасының бастығының орынбасары 
қызметін атқарды. Кеңес Аухадиев бүгінде 68 жаста. “Кең арна К” 
ЖШИІС-нің директоры, Д.А.Қонаев атындағы Халықаралық қордың 
вице-президенті. 

Біз Алматыны 1975 -- 1978-жылдар аралығында басқарған 
басшымен тілдесіп қайттық. 


“Алматы ақшамы”, 31.10.06. 


“Қазақстан” биік, Ленин аласа... 


-- Кеңес Мұстаханұлы, сіз 1975 - 1978-жылдар аралығында 
Алматының басшысы болдыңыз. Сіз басқарған жылдары шаһарда 
не өзгеріс болды? Әңгіменің әлқиссасын осыдан бастасақ, 

-- Мен 1975-жылы қаңтар айында Алматы қалалық атқару 
комитетінің төрағасы болып сайландым. Бұл қызметке дейін Совет 
(қазіргі Алмалы ауданы) аудандық партия комитетінің бірінші 
хатшысы қызметін атқарған болатынмын. 

Жаңа қызметке келе салысымен-ақ мені Дінмұхамед Қонаев 
өзіне шақыртты. Барсам Алматы обкомының 1-хатшысы А.Асқаров, 
Орталық комитет хатшысы М.Ықсанов отыр екен. Әңгіме Алматы 
құрылысы жөнінде болды. 

-- Алматының сейсмикалық ауданда тұрғанын бәрің де 
білесіңдер, - деді Димекең. - Сондықтан осыны ескеріп, Алматыда 
биіктігі бес-тоғыз қабат үйлер ғана салынады. Қазір бізде талантты 
сәулетшілеріміз, конструкторларымыз бар. Енді 25 қабат еңселі 
ғимаратты сейсмикалық ауданда тұңғыш рет біз тұрғызсақ деген 
ой бар. Мұндай биік үйді саламыз ба, жоқ па, салсақ, оның орны 
қай жерде болады - соның бәрін ақылдасып, он бес күн ішінде өз 
ұсыныстарыңды айтыңдар, - деген тапсырма берілді. 

“Қазақстан” атты жаңа қонақүйдің мәселесі тұңғыш осылай 
көтерілді. Бұрынғы “Есік” қонақүйінің орнына жаңа үлгідегі 
Автоматты телефон станциясын (АТС) салу жайы да осы басқосуда 
сөз болды. Кейін “Қазақстан” қонақүйіне лайық орын табу мәселесі 
әңгіме өзегіне айналды. Бірнеше ұсыныстар айтылды. Ақыры Ленин 
көшесі (қазіргі Достық даңғылы) мен Абай даңғылының қиылысқан 
тұсындағы Абай ескерткішінің төменгі жағы дұрыс деген шешімге 
келдік. Ол ұсынымызды Димекең де қолдады. 

Қаланың алдағы жиырма жылдық бас жоспарын жасау ісі де 
сол уақытта шешіліп жатқан-ды. Бас жоспарды жасауға жабық 
байқау жарияланды, оған республикадағы құрылыс-жобалау 
институттары мен құрылыс мекемелері қатысты. Сол дәстүрмен 
жаңа қонақүйдің жобасын жасауға да жабық байқау жарияладық. 
Байқауда бірінші орынды Ю.Ратушный мен Л.Ухоботов жеңіп алды. 
Жоба өте сәтті шықты. Мамандардың айтуынша, жер сілкінген 
уақытта ғимараттың жоғарғы жағы үш метрге дейін шайқалып 
тұрады, бірақ ғимарат құламайды, тоғыз балдық жер сілкінісіне 
дейін төзімділік көрсетеді. 

Жиырма бес қабатты “Қазақстан” қонакүйінің құрылысы бір 
жыл сегіз ай уақыт ішінде аяқталды. Бірақ, бәрі оңай, жеңіл-желпі, 
талас-тартыссыз шешіле қойған жоқ. Әркімдер тарапынан: “Жаңа 
қонақүй Ленин сарайының жанына салынып жатыр. Қонақүй - 
биік, Сарай - аласа, басылып қалады, көрінбейді”, - деген секілді 
қарсылықтар да кездесті. 

Оған сәулетшілердің өздері кәсіби маман ретінде жауап берді. 

-- Аласа мен биік қатар тұрса, екеуі де бірдей көзге түседі. 
Бірін-бірі көтеріп, айқындап тұрады, - деп түсіндірді олар. 

Сәулетшілердің сол пікірін дұрыс екендігін кейін уақыттың 
өзі дәлелдеп берді. Сонымен қатар, ғимарат негізгі құрылысы 
аяқталған соң қонақүйдің ең жоғарғы қабатына тәж салу, салмау 
мәселесі де біраз күңкіл туғызды. 

-- Қонақүй тәжімен әдемі, сәнді көрінеді. Алматының 
айырықша белгісі болады, - деді сәулетшілер. 

Солардың пікірі шешуші пікір болды. Жиырма бес қабатты 
қонақүй мен АТС құрылысы қатар жүріп, бір уақытта бой көтерді. 

-- Жоғарыда бір сөзіңізде қаланың алдағы жиырма жылдық бас 
жоспары сол уақытта қаралып жатты деп айтып қалдыңыз... 

-- Алматы қаласының бас жоспары 1976-жылдың қазан айында 
бекіді. Жоспар жиырма жылға арналып жасалынды. Өмір, әрине, 
өз өзгерісін жасай береді, бірақ жоспар қаланың жалпы даму 
бағытын белгілейтін негіз болып қала беретіні ақиқат. Сол жоспар 
бойынша қала батысқа қарай өсетін болып белгіленді. Ол кезде 
қазіргі Тастақ базарынан ары қарайғы жақта үлкен, көрнекті 
құрылыс жүргізілмеген болатын, тек тұрғын үйлер ғана салынған 
еді. Қаланың шеті суармалы жер болатын, жүгері егілетін. Жоспар 
бойынша қаланың оңтүстік батыс, батыс жақтарында 
“Қазақфильм”, “Орбита” ықшамаудандары салынып жатқан кез 
еді. Ал Ақсай ықшамауданын болашақта салу көзделінді. Өйткені 
қаланың батыс жақ бөлігінің жер қыртысы орнықты, мықты еді. 
Ал қаланың тауға жақын кейбір жерлерінде жер қыртысының 
байланысы нашар, бос болатын. Алматының болашақ дамуын 
белгілейтін бас жоспарына жарияланған жабық бәйге де өз мәресіне 
жетті. Бәйгені Қарағанды құрылыс-жобалау институтының бас 
сәулетшісі Нұрбақыт Қойшыбеков деген жігіттің жобасы жеңіп 
алды. Талантты жігіт екен, кейін Алматыға ауыстырылып, қалада 
жемісті еңбек етті. 

Ұлттық кітапхана өз орнына салынбаған 


-- Қазіргі қалалық әкімдіктің ғимараты (бұрынғы Орталық 
комитеттің үйі - А.Қ) сіз шаһарды басқарған шақта салынды ғой? 

-- Оның рас. Мен қалалық атқару комитетінде жүргенде жүзеге 
асқан үлкен бір шаруа осы Орталық Комитеттің үйін салу болды. 
Алдымен ол үйді қайда, қай жерге саламыз деген мәселе көтерілді. 

Әрине бостау жерлерді табуға болатын еді. Бірақ мақсат бос 
жерді табу ғана емес еді, соны салу барысында қала тұрғындарының 
жай-күйін мүмкіндігінше жөндеп алуға бағытталды. 

Қазіргі Сәтбаев - Фурманов - Желтоқсан көшелерінің 
қиылысқан тұсындағы бір-біріне қыстырыла жапырлай салынған 
үйлерді жұрт “Шанхай” деп атайтын. Орталық Комитеттің жаңа 
үйі сол “Шанхайда” салынатын болды. Ол жерде көбінесе ежелгі 
алматылықтар тұратын. Балшықтан салынған үйлер көп-тін. Көбі 
зейнеткерлер мен жұмысшылар еді. Солардың барлығын сәулетті 
жаңа үйлерге орналастырудың реті осылай табылды. Үй салатын 
орынды тазарту үшін ол жерден барлығы 1400 ден аса отбасы жаңа 
үйлерге көшірілді. Шынын айту керек, соншама отбасына үй беру 
басқа жағдайда мүлде мүмкін емес еді. 

Тұрғылықты алматылықтардың қолы жаңа баспанаға осылайша 
жеткен. 

Орталық партия комитеті үйінің салынатын орны белгіленіп, 
оның құрылысы басталған соң, енді сол жердің айналасын да соған 
сай жасау керек екендігі сөз болды. Сол мақсатпен “Самал” 
ықшамауданын салу жоспарланды. Алаңды жасау, алаңның шетіне 
министірліктер үйін салу белгіленді. Фурманов көшесі жағынан 
Мемлекеттік мұражай салынып жатқан-ды. Оның қарсы бетіне 
Фурманов көшесінің бергі жағына Ленин музейі салынатын болды. 
Осы уақытта “Самал” ықшамауданын салу үшін ондағы антенна 
алаңын Есентай өзенінің батыс жақ шетіндегі төбеге көшірдік. 
Сонымен қатар әскери қоймаларды да басқа жаққа орналастырдық. 
Менің уақытымда М.Әуезов атындағы Мемлекеттік драма театры, 
республикалық Оқушылар сарайы, Алматы мақта-мата комбинаты 
жұмысшыларының Мәдениет сарайы салынды. Осы уақытта Ленин 
(қазіргі Достық) даңғылы бойындағы ескі үйлерді бұзып, жаңа 
ғимараттар тұрғыздық. 

Алматы құрылысына азды-көпті үлес қосқаныма өзім іштей 
өте қуаныштымын. Бұрын да жақсы көретін қалам содан кейін де 
маған тіпті ыстық көрінеді. 

Базар деген сөз жетпісінші жылдарда қазіргідей мағынада емес, 
бір түрлі менсінкіремей, кемсітіңкіреп қолданылатын. Алайда әлем 
жұртының оған асыраушы ретінде қарайтыны ежелден белгілі еді. 
Сондықтан Алматының өзіне тән бір белгісіне айналған Көк 
базарды жаңаша салуды қолға алдық. Базардың айналасын қоршап 
тұратын “Әсем” тұрмыстық қызмет көрсету үйін де қоса сала 
бастадық. Көк базардың айналасын да адам сүйсіне қарайтын 
көркем үйлермен көмкердік. Жібек жолы көшесін ежелгі Жібек 
жолын еске түсіретіндей орынға айналдырдық. 

Көк базардың желке тұсындағы жақын араға Офицерлер үйі 
мен қазақтың көне музыкалық аспаптар мұражайын орналастыру 
да ойдағыдай шешілген мәселе болды. 

Абай мен Ленин (қазіргі Достық даңғылы) даңғылдарының 
қиылысына Саяси ағарту үйін салу үшін, сол жердегі 
Политехникалық институттың әскери кафедрасы орналасқан ескі 
үйді бұзу қажет болды. Сапа деген нәрсенің сұмдық көрсеткіш 
екенін сонда көрдім. Құрылысшылар әлгі ескі үйді бұза алмады. 
Ежелден қолданып келе жатқан ескі үйлерді бұзу әдістерінің бірде- 
бірі нәтиже бермеді. Сонан соң түнде қопарып қана бұздық. 

-- Ол уақытта Алматының табиғаты қандай еді? 

-- Алматының ауа-райы өзінің табиғи ерекшелігіне тікелей 
байланысты. Алатаудың басынан Қапшағайға дейінгі аралықты, 
шамамен, жүз шақырым деп есептесек, осы жүз шақырым аралықта 
табиғаттың барлық түрі дерлік кездеседі. Мәселен, тау басында 
мәңгі мұз жатса, оның етегінде қалың қарағай, одан төменде бау- 
бақша, бітік шалғын, одан төменде - шөлейт, құмдауыт. Сонда 
сонау мәңгі мұздан шыққан суық ауа қалаға қарай төмендейді де, 
ыстық ауа өрге көтеріледі. Сөйтіп, қаланың ауасы тұрақты алмасып 
тұрады. Тау самалы дегеніміз осы. 

Алайда қала құрылысын салғанда қаланың осы ерекшелігін 
ескермей, қате құрылыстар да салынған екен. Мысалы, қазіргі 
Ұлттық кітапхана Абылай хан көшесіне келетін тау самалын тосып 
қалады. Бұлайша қала көшесін тұйықтамау керек еді. Негізінен, 
Алматы көшелері бір-бірін тік қиып өтеді, ол жағынан әу баста 
дұрыс жоспарланған. 

Алматының сол уақыттағы табиғатының қандай екенін аша 
түсу үшін сізге мына бір жайды айтайын. Мен Алматы қаласының 
атқару комитетінің төрағасы болған жылдары біз Италияның 
Модена қаласымен жақсы қарым-қатынаста болдық. Қос қала 

арасында барыс-келіс жиі болып тұрды. Бірде Алматыға таңғы сағат 
алтылар шамасында Италияның ұшағы келіп қонды. Біз әуежайда 
күтіп тұрғанбыз. Дала тым-тырыс. Анадайдан бұлтты сүйген, 
ақбасты Алатау айқын көрінеді. Әсіресе шың басындағы ақ мамық - 
ақ қар көзге бірден шалынады. Оның үстіне таңғы мезгіл, таза ауа. 
Италиялық қонақтар осы бір көріністі көріп, қатты таңырқады. 
Арасындағы біреуі көкті қолымен көрсетіп: “Мынау не? Аспандағы 
әппақ болып тұрған немене”, - деп ішкі сезімін бүге алмай. 
Алатаудың қарлы шыңдарын нұсқады. Рас қой. Үш метрде 
мызғымай жатқан ақ мамыққа кім таңғалмасын?! Алатаудың әрбір 
шатқалында жел есіп тұрады. Бұл Алланың бізге берген сыйы ғой. 
Соны тек бағалай алсақ болғаны... 

-- Алматыдағы көкпен таласқан зәулім ғимараттардың бірі - 
ҚазҰУ. Орналасқан жері де жақсы. Осы бір киелі қара шаңырақтың 
құрылысы 70-жылдардың еншісіне тиеді. ҚазҰУ қалай салынып еді? 

-- Қазақ халқының мыңдаған зиялыларын өз ұясынан ұшырған, 
еліміздің мақтанышына айналған Қазақ мемлекеттік университетіне 
арнайы қалашық бөлу де абыройлы болды деп ойлаймын. Құрылыс 
жұмысы тым ұзаққа созылып кеткенімен, принциптік жағынан 
өте дұрыс шешілді. Өйткені оны салатын жер экологиялық жағынан 
таза, жан-жағы кең, ашық, жастардың жүріп-тұруына, демалуына, 
спортпен айналысуына өте қолайлы. Оңаша, оқшау жер. 
Университеттің құрылысы жақсы жүрді. Оған университет ректоры 
Өмірбек Жолдасбеков те көп септігін тигізді. Бір күні Өмекең 
кеңсеге келіп: 

-- Университет қалашығы деген атқа лайық сол қалашықты 
айнала қоршап қойсақ, дұрыс болар еді, - деген ұсыныс айтты. 

Маған сол ұсыныс орынды көрінді. Алматы қаласындағы ауыр 
машина жасау зауытының М.А.Битный деген директорын 
шақырып, Жолдасбековтің өтінішін айтып, соған көмек 
көрсетулерін өтіндім. Оған қаланың басқа да өндіріс басшылары 
көмек көрсетті. Соның нәтижесінде ҚазҰУ қалашығы әдемі 
қоршалды. Сөйтіп ҚазҰУ-нің үлкенді-кішілі құрылыстары 
қатарынан шешіліп жатты. 

Қаланы үш жыл, үш ай басқардым 


-- Сол уақыттарды Алматыда тұрғын үй мәселесі қалай шешіліп 
еді? 

-- Ол уақыттарда шаһарда жылына 700-900 мың шаршы метрге 
дейін тұрғын үйлер салынатын. Әрине, тұрғын үй әр уақытта жете 
бермейді. Бір айта кетерлігі, сол кездерде қала тұрғындары қазіргідей 
үй сатып алмайтын. Өздері тұратын жергілікті аудан әкімшілігі 
мен қызмет істейтін орнына тіркеліп, кезекке тұрып, баспанаға 
тегін қол жеткізетін. Бұл жерде аудандық атқару комитетінің еңбегін 
айта кеткен орынды. Өйткені, қала тұрғындарына үй алуға бірінші 
кезекте жәрдемдесетін аудандық әкімшілік қызметкерлері. Ол 
уақытта шаһар жұртының барлығы үймен қамтамасыз етілді деп 
айта алмаймын. Дегенмен де Үкіметтің халықты баспана берумен 
қамтамасыз етуге баса назар аударғаны ақиқат. Реті келгенде айту 
керек, Алматының “Қазақфильм”, “Орбита”, “Ақсай” 
ықшамаудандары мен сол аудандағы “Байқоңыр” кинотеатры мен 
қала басқарған жылдарда бой көтерді. 

-- 70-жылдары қала құрылысы қарқынды дамыды. Небір елдің 
есіне кірмейтін еңселі ғимараттар бой көтерді. Осы ретте Алматы 
құрылысына қуат берген сәулетшілерден кімді атаған болар едіңіз? 

-- Алматыны жаңалап салуда үй құрылысы комбинатының рөлі 
ерекше. Ол кезде астанада жылына 450-530 шаршы метрге дейін 
үй салынса, соның 300-350 шаршы метрін осы комбинат салатын. 
Алматының өсуін, көркеюін, негізінен, қамтамасыз еткен де осы 
комбинат. Кірпіш үйлерді Алматы тұрғын үй құрылыс тресі салса, 
блокпен, панельмен салынатын үйлердің бәрін осы комбинат 
тұрғызатын. Бүкіл мектеп, бала-бақша, аурухана -- бәрі осы 
комбинаттың еңбегі. Ол комбинаттың әр кезде директоры болып 
Л.Л.Новак, В.П.Грицай, Б.Жақыпбеков, М.Аблязин секілді кілең 
іскер адамдар істеді. 

Біз жоғарыда көп сөз қылған 25 қабатты “Қазақстан” 
қонақүйінің сәулетшілерінің қала тұрғындары біле бермейді. Оның 
жобасын Ю.Ратушный мен Л.Ухобатов жасады. Конструкторлары - 
М.Еркенов, Н.Матвиец. Құрылыс басшылары -В.Краснянский, 
Ш.Шижаев. Алматы қаласының бас сәулетшісі болып көп жыл 
А.Қапанов деген азамат істеді. Қала өміріндегі жақсылықтар мен 
жетістіктерге оның да мол үлес қосқаны кімге де болса аян болу 
керек. Әсіресе Алматы қаласы құрылысының дамуына 

“АлматыБасҚұрылыс”қосқан үлесі ерекше. Бүгінде сол басқарманы 
таратпай, “Алматы құрылыс холдингі” компаниясы қылып қайта 
құрып, жақсы істерін жалғастырып келе жатқан Амангелді 
Ермегияевтың еңбегі зор. Бұл құрылыс компаниясы еліміз егемендік 
алғалы тек Алматыда ғана емес, республика аумағында, елордамыз 
Астанада бірнеше әсем ғимараттар тұрғызды. 

-- Қазақтың біртуар ұлдарының бірі Қонаевтың Алматыға сіңірген 
еңбегі өлшеусіз ғой... 

-- Мен Алматы қаласы қатқару комитеті төрағасы қызметінде 
үш жыл, үш ай істедім. Осы аралықта Димекең мені өзіне жиі-жиі 
шақырып, телефонмен де күн сайын дерлік сөйлесіп тұрды. Алматы 
қаласының жағдайын тікелей қадағалап, барлық жаңалығын дер 
кезінде біліп тұрушы еді. 

Димекең Алматыны айрықша жақсы көретін, сүйетін. 
Күнделікті өз жұмысын астананың шаруашылығынан бастайтын. 
Мен күнде жұмысқа кіріскенімде, көбіне бірінші телефонды 
Димекең соғатын. 

-- Қала не боп жатыр? Нан қалай? Ет, сүт баршылық па? 
Қымбаттап кеткен жоқ па? - деп бәрін егжей-тегжейіне дейін біліп 
отыратын. 

Кейін Алматы облыстық партия комитетінің бірінші хатшысы 
болып жүргенімде де көзім жетті. Алматы қаласының бірде-бір ірі 
құрылысы Димекеңнің араласуынсыз шешілген емес. Барлық жаңа 
құрылысты ол кісі жеке-жеке қарайтын. 

Жетпісінші жылдары Алматы құрылысы айрықша өркендеді, 
мемлекеттің ерекше қамқорлығында болды. Сол жылдары Алматы 
қала ретінде де, астана ретінде де ерекше әсем кейіпке енген еді. 
Алматы үйлерін әдемі бір әуенге бағынған ансамбль десек, сол 
ансамбльдің құрылымын жетілдірген, әуезді әнге бағындырған 
басты тұлға Қонаев болғаны даусыз. 

-- Әл-Фараби даңғылы да сіз басшылықта болған уақытта 
салынған екен. 

-- Алматыны айналдыра шеңбер жол жасайық?, - деген 
ұсынысты мен қала бастығы болып тұрған кезде Қонаевтың өзі 
жасады. Ондағы негізгі мақсат - қаланың ауасын таза сақтау. 
Әсіресе жүк мәшиналарын қала орталығына жібермей, шетпен 
жіберу арқылы астананың ішкі жағын газданудан, ластанудан сақтау 
қажет болды. Оның үстіне, сырттан келе жатқан немесе сыртқа 
шығып бара жатқан көліктерге де қаланы қыдыртпай, жол жүруді 

ыңғайлы ету, жылдамдату тұрғысынан бұл шара өте қолайлы еді. 
Өйткені ол кездегі қаланы қақ жарып өтетін негізгі өткел Ташкент 
(қазіргі Райымбек даңғылы) көшесі болатын. Алдымен Ташкент 
көшесінің жүгін жеңілдету үшін, оған бағыттас Рысқұлов көшесін 
салдық. Көше құрылысын жүргізу үшін жетпіс алты отбасын 
көшіріп, оларға жаңа үй бердік. Ол уақытта негізінен даяр үйді 
бұзбау принципімен жұмыс істейтінбіз. 

Алматының батыс жағы мен солтүстік жағынан түсетін айналма 
жолдың орнын анықтау соншалық қиындыққа түсе қоймайды десе 
де болады. Қиындауы оңтүстік пен оңтүстік шығыс жақ тұсынан 
шеңбер жолды өткізу болды. 

Фараби көшесінің, яғни Алматының оңтүстік жағының шеңбер 
жол өтетін автомобиль жолдарының министірі Леонид Борисович 
Гончаров, Орталық комитеттің іс басқару бастығы Андрей 
Георгиевич Статенин үшеуміз болашақ көше салынатын жерді жаяу 
жүріп араладық. Фараби көшесін салғанда, бірде-бір үй бұзылған 
жоқ. Қаланың бас жоспары бойынша шеңбер жолдың шығыс жағы 
Фарабимен жалғаса келіп Көктөбенің бөктері арқылы облыстық 
ауруханаға барып тоғысуға тиіс-тін. 

-- Алматыға еңбек сіңірдім деп ойлайсыз ғой? 

-- Өзімнің сол уақыттағы орныма қарай еңбек еттім деп 
ойлаймын. 

-- Өзіңіз шаһар басқарғанда бой көтерген құрылыс нысандарынан 
жаныңызға жақыны қайсы? 

-- Ол уақытта қаладағы әрбір жаңа туындыға, әрбір жаңа 
құрылысқа қуанатынбыз. Сол құрылыстардың ішінде ерекше 
көңілімде қалғаны, бас-аяғында өзім жүрген ол, бірінші - 
Оқушылар сарайы, екінші - “Арасан” моншасы және үшінші - 
жұмысшыларға арнап салынған Алматы мақта-мата комбинатының 
мәдениет сарайы. 

-- Алматы сізге несімен ыстық? Қазіргі Алматы жайлы не 
айтасыз? 

-- Сөз жоқ, Алматы қазір күннен-күнге өзгеріп келе жатыр. 
Өйткені, біздің уақытымызда құрылыстардың негізі мықты болса 
да, қазіргідей құрылыстардың сапалы материалдары болған жоқ. 
Мысалы, “Арасан” моншасын салғанда Финляндиядан плита 
әкелдік. Қазір ондай мәселелер жоқ. Бүгіндері Алматыда биік үйлер 
көптеп салынуда. Алматының үйлерінің биіктей беруі де, тығыз 
салынуы да менің көңіліме қонбайды. Сондықтан құрылыс 

Жесвес жаоеуссеб- ӨО, лер әкеме - яла; аж 


жұмыстары да өте шапшаң жүргізілуде. Шаһарға Тасмағамбетов 
басшылыққа келгелі қалада әл-Фараби даңғылынан жоғары 6 
қабаттан биік үй салмау туралы шешім шықты ғой. Мен мұны 
қолдаймын. Біздің қалаға биік үйдің пайдасы аз. Биік үй қалаға 
келер таза ауаны ұстап қалады. Өзіңіз байқап қараңыз, Алматыдағы 
ірі көшелер таудан келер салқын ауаны тіке қабылдайтындай етіп, 
бейімделіп салынған. Осыны сақтауымыз керек. 

-- Алматыдағы қазіргі салынып жатқан құрылыс қарқынына 
қарап, жетпісінші жылдардағы шаһар құрылысы есіңізге түспей ме? 

-- Әрине, ол уақыттағы құрылыс қарқыны мен бүгінгі құрылыс 
қарқынын салыстыра алмайсың. Дегенмен де бұл құрылыстардың 
ең бірінші кезекте қала көркін кіргізуге қызмет ететінін естен 
шығармауымыз керек. Салынған құрылыс сапалы болып жатса, 
нұр үстіне нұр. Бір нәрсе анық, ол сонау жылдары, біздің уақытта 
салынған құрылыстар әлі күнге дейін мықтылығын да, қасиетін 
де, әдемілігін де, әсемдігін де жоғалтқан жоқ. Мен осыған 
қуанамын. Қазір Алматыны бүгін араласаң, ертең танымай қаласың. 
Бүгінгі Алматы құрылысына менің берер бағам осы. 

-- Алматының бұрынғы әкімі Алматының бүгінгі тұрғындарына 
не тілек айтады екен? 

-- Алматы қаласын мүмкін тікелей басқарғандықтан да болар, 
мен осы қаланы өте жақсы көремін. Қиын жылдар да болды. 
Құдайға шүкір, қазір халықтың жағдайы жақсарып келеді, қалада 
ақша бар. Құрылыстар салынып жатыр. Бүгіндері көпшілік қауым 
өзіне де, қаланың өсіп-өркендеуіне де көңілі толады. Меніңше, 
қазір қалада әрбір үшінші адамға бір машинадан келеді. Қаламыз 
көркейе берсін. Алматылықтар табысқа жете берсін. 


“Алмяты ақшямы” 
31.10.06 
Сұхбаттасқан -- А.Қасым 


БӘЙТЕРЕК 


-- Игі жақсыларымызға қырғидай тиіп, шетінен қылбұрау салған, 
атқанын атып, атпағанын шынжыр кісенмен итжеккен айдаған сол 
бір зобалаң отызыншы жылдары; сосын, жер-жаһанды қанға бөктіріп, 
соның ішінде сан мың қазақты қыршынынан қиған, ананы жесір, 
баланы жетім еткен “Ұлы Отан” соғысы деп аталған сұрапыл 
қырқыншы жылдары туған ұрпақ маған өртеңге өскен құрақтай 
көрінеді. Жөргегінен тағдыр тауқыметін бастан кешірген сол ұрпақтың 
өкілі ретінде бұл пікір Сізді қандай ойларға жетелейді? 

-- Қазақ қанша қасірет шексе де қасиетін жоғалтпаған текті 
халық. Сіз айтқандай өртеңге өскен құрақтың түпкі тамырын, нәрін 
осыдан іздеген жөн. Нәубет қай халыққа да оңайға түскен жоқ. Ол 
ауыртпалық біздің үйді де айналып өтпеді. Мен туғанда әкем 
әскерде екен. Еміреніп, елжіреп иіскей де алмаған. Содан фин 
соғысына қатысып, енді Мәскеу түбінен елге қайтқалы құйысқаны 
көтеріліп тұрғанда неміс басқыншылары лап қояды. Ол кісінің 
1941-жылы 14-маусымда жазған ең соңғы хаты отбасымыздың 
бойтұмарындай сақтаулы. 

Мен осындай әке алақанының жылуын сезбей, мейірім- 
қайырымын көрмей, бірақ намыс отына оранып, өжеттік пен 
қайсарлықты қос қанат етіп өстім. Есесіне анам марқұм мен үшін 
арқа еті арша, борбай еті борша боп жүріп ел қатарына қосты. Сол 
кісінің арқасында жетім қозы тасбауырлықтан, қатыгездіктен аман 
қалдық. Сосын, өмір жақсыларымен жақсы. Бізді игілікке, ізгілікке 
бастаған сол кісілердің рахым-шапағаты еді. 

-- Бүгін ел ағасы жасына келіп отырған тұста өмір жолыңыздың 
кейбір беттерін, әсіресе жастық шаққа қатысты жерлерін қайта 
парақтай кетсеңіз. 

-- Шешем әуелі қой, кейін сиыр фермасын басқарды. Таңның 
атысы, күннің батысы демейді. Ертелі-кеш аттан түспейді. Неге 
дерің бар ма, ұйғырша майын тамызып сөйлейтін, болса-болмаса 
да қазақша таза білетін менің орысша білім алғанымды қалады. 
Туып-өскен Алматы облысының Шелек ауданына қарасты 
Бартоғайдың төменгі етегіндегі Малыбайды, қызметті тастап, 
Майтөбедегі теміржол бойына көшіп барды. Сонда жол шолушы 
болып істеді. 

Мен де намысқа тырысып бақтым. Жақсы оқыдым. Қоғамдық 
жұмысқа белсене араластым. Өзім мондолина, мондол 

тартатынмын. Оркестр құрып, мектептің мәртебесін бір көтеріп 
тастағанымыз бар. Мұның өзі көпшілікпен етене араласып, жақсы- 
жаманды айырудың бір баспалдағы седі. 

Шұбар ауылшаруашылық техникумын үздік бітірдім де, 
Панфилов ауданындағы “Үш-арал” колхозынан бір-ақ шықтым. 
Бұл 1960-жылы болатын. 

-- Жоғарыда жақсылардың рақым-шапағатымен ержеттік дегенді 
емеурін жасадыңыз. “Жақсының жақсылығын айт, нұры тасысын” 
деген. Жетімді желеп-жебегеннің мың жылдық сауабы бар екен... 

-- Соғыстан кейінгі енді-енді көтеріле бастаған Мұсахан деген 
шаруанікіне тоқтадым. Зәуре деген сарамжал әйелі бар екен. Барған 
күні лағман жасап, сыйлы қонағынан бетер күтті. Қырлы стақанға 
толтырып қызыл шарап құйды. 

-- ішпеймін, - деп бас тартып едім. 

-- Іш! Бәрібір кейін ішесің, - деді Зәуре. -- Осында Сәрсен 
деген агроном болған. Ішпеймін, ішсем қояншығым ұстайды деуші 
еді. Кейін матасекілге салып жүріп ішетін болды, - деп 
қалжыңдады. 

Содан кейін Мұсахан мен Зәуре бірге туғаннан бетер, әлі 
күнге дейін араласып тұрамыз. 

Арада екі жыл өткен. Жүгері егуден Жәркенттің аты дүрілдеп 
шыға бастаған. Көктем кезі еді. Жүгеріні шаршылап егіп, әбігерге 
түсіп жатқанда аудандық партия комитетінің бірінші хатшысы 
Сейдәлім Тәнекеев егіс басына іздеп келіпті. “Ауданда бюро 
мүшелері мені күтіп отыр. Сені аудандық комсомол комитетінің 
бірінші хатшылығына ұсынбақ. Оған қалай қарайсыз?” деп сұрады. 
Мұндайда не айтасың. “Онда шешеңмен ақылдасып, со кісінің 
батасын алып кел!” деді күлімсіреп. 

Мен үлкен өмірге осылай жолдама алдым. 

-- Сіз Алматы облыстық комсомол комитетінің бірінші хатшысы, 
Қазақстан комсомолы Орталық Комитетінің идеологиялық жұмыстар 
жөніндегі хатшысы, Алматының Совет (қазіргі Алмалы) аудандық 
партия комитетінің бірінші хатшысы, Алматы қаласы атқару 
комитетінің төрағасы, Алматы облыстық партия комитетінің бірінші 
хатшысы және Қазақстан Компартиясы Орталық Комитетінің бюро 
мүшесі сияқты аса жауапты қызметтерде болдыңыз. Мұның бәрін 
Сіз орда бұзар отыз бен қылшылдаған қырық жетіге дейін атқарған 
ісіңіз. Бүгін алпыс деген аға жасына көтерілген тұста ол жылдар 
Сізге не берді деп ойлайсыз? 

-- Білгенге кісілікті ізім, ізгілікті ісім қалды. Халқым деген 
сөзді сол халықтың қадіріне жетіп барып айтатын халге жеттім. 
Білмегенге өкпе жоқ, бәрібір бұлбұлдың зарын қарға ұқпайды. Бұл -- 
бір. Екіншіден, жақсыларға жанастым. Дінмұхамед Ахметұлы 
Қонаев сынды ұлы адамның тәрбиесін көрдім, ақ батасын алдым. 
Ең үлкен олжам осы және Асанбай Асқаров, Бәйкен Әшімов, 
Өзбекәлі Жәнібеков сияқты ағалар таптым. Ел ардақтаған азаматтар 
жақсылғыңа сүйініп, жамандығыңа күйініп жүрер, бұл аз ба? 

-- Кезінде ел ішінде; “несін айтасың, Димекеңнің әкесі мен менің 
әкем арасынан қыл өтпейтін дос екен, әкем әскерге аттанарында 
Димекеңнің әкесіне аманат етіп кетіпті-міс” деген алып-қашты сөз 
жүретін. Сіздің биікке көтерілуіңізге ел сұраған Димаш Ахметұлымен 
туыстығы бірден-бір себеп болыпты-мыс. Жел тұрмаса шөптің басы 
қимылдамайды дегенге сая ма бұл? 

-- Күйе күйдірмесе де күйелейді ғой. Бос сөз. Мен Димаш 
Ахметұлымен 1972-жылы сәуір айында тұңғыш рет бетпе-бет 
жүздестім. Сол жылы партиялық құжаттарды айырбастау туралы 
қаулы шықты да Совет ауданының бірінші хатшысы ретінде бізде 
есепте тұратын Димекеңе нөмірі 00000011-билетті тапсырдым. 
Шыны керек, бұл кездесу менің былайғы өмірімде айрықша орын 
алды. Сайып келгенде, Димекең жастарға әкелік мейіріммен қарап, 
үнемі қамқор болатын. Кезінде қазақ Қонаевымен мақтанса, ал 
Қонаев өле-өлгенше қазағымен мақтанып өтті. 

-- Сіз жоғарыда: “Білгенге кісілікті ізім, ізгілікті ісім қалды” 
дегенді айттыңыз. Бұл сөздің астарында не сыр бар? 

-- Мен Алматы қаласының мэрі қызметінде 3 жыл 3 ай істедім. 
Алматы қаласының ірі-ірі құрылысы тікелей Димекеңнің 
араласуымен шешілетін. Қазіргі Сәтбаев - Фурманов - Желтоқсан 
көшелері қиылысқан аудан бұрын Шанхай деп аталатын. 1400 
отбасы жаңа пәтер алып, орнына осы күнгі Білім, мәдениет және 
денсаулық сақтау министірлігі орналасқан (бұрынғы Орталық 
Комитеттің үйі) ғимарат салынды. Көкбазар, “Әсем” тұрмыс 
қызметін көрсету үйі, “Даңқ” мемориалы, Офицерлер үйі, ҚазМҰУ- 
дың қалашығы, Алматы мақта-мата комбинаты және оның 
Мәдениет сарайы - қала мэрі үшін түн қатып, түс қашырған 
игіліктер еді. Ал, облыс басшылығындағы 7 жылда Күрті мен 
Балхаш аудандары, Жәркент пен Ұйғыр аудандары аралығындағы 
Ілеге салынған көпірлер, Үлкен Алматы каналы және басқа да 
ауыл шаруашылығының күре тамыры болған нысандардың 

салынуына тікелей араласуға тура келді. Халықтың маңдай тері 
төгілген жерден ертеңгі ұрпақтың бақытты ғұмыры жалғасатынын 
білген басшы сол істі жұмылдыруда орнын білгені - ол да рахат 
емес пе! 

-- Кеңес Мұстаханұлы, тағы бір сөзіңіздің астарын аша кетсеңіз. 
“Білмегенге өкпе жоқ, бәрібір бұлбұлдың зарын қарға ұқпайды” 
дегенде не айтпақ едіңіз? Егер ескі жараны қайта тырнағандай болсам, 
әңгімеңізді осымен шиыруға да қарсылық жоқ. 

-- Сократтан: “Елдің қоры кім?” деп сұрапты. Сонда ол кісі: 
“Өткеніне өкінген адам” деп жауап берген екен. Сол айтқандай, 
Құдайдан жасырмағанды адамнан жасыруға болмайды. Тілден 
шыққанның тістен де таза болғанын қалайтын қазақ. Сондықтан 
турасын айтайын. Горбачев бас хатшылыққа сайланып, Лигачевті 
“бас уәзірлікке”алған бойда Қазақстанға тықыр таяна бастады. 
Алматы облысы партияға мүше қабылдауда орыстарды аз алады, 
халық процентіне қарамайды, аздығына қарамастан қазақтар көп 
алынады деген айып тағыла бастады. Домалақ арыз көбейді. Оны 
Лигачев тікелей бақылауға алып, СОКП ОК ұйымдастыру бөлімінің 
орынбасары Могилниченко, Орта Азия және Қазақстан бойынша 
сектор бастығы Мишенко арқылы жауапты қызметтегі кісілерді 
бір-біріне қарсы қою әрекетіне көшті. Димекеңе ауыз сала бастады. 
Жастарды қарсы қоюға күш салды. Мен ондай опасыздыққа бара 
алмадым. Ақыры олар қырық сылтау, бір желеумен алып тынды. 
Және мұны Димекеңнің қолымен жасатты. 

-- Сіздің соңыңыздан шам алып түсу мұнымен біте қоймаса керек? 

-- Әңгіме сонда. ССРО мелиорация және су шаруашылығы 
министрінің Суландыру және күріш егетін совхоздар құрылысының 
бас басқармасы бастығының орынбасары етіп төмендетіп жіберді. 
Онымен қоймай 1986-жылдың сәуірінде менің орныма бірінші 
хатшылыққа сайланған Меңдібаев: “Сіз ССРО Жоғарғы Советінің 
депутаттығынан өз еркіңізбен бас тартуыңыз керек. Өтініш 
жазыңыз” -- деді. Жазып бердім. Тағы бір күні телефон соғып: 
“Сіздің кезіңізде Тұманбай Молдағалиевтің 50 жылдығы тойланып, 
арақ ішіліпті. Рұқсатты Сіз беріпсіз, сол рас па?” деді беті бүлк 
етпестен. Ол ол ма? Желтоқсан оқиғасы кезінде мен Шымкентте 
іссапарда жүр едім. Келе сала қауіпсіздік комитеті 3 рет шақырды. 
Сонда не сұрайды дейсіз ғой. “Сол күні қайда болдыңыз? 
Шымкентке неге бардыңыз, кіммен жолықтыңыз? Алматы атқару 
комитетінде істеп жүргенде. “Егер қызмет бабымен ауысып келмесе 

орыстарды Алматыға тіркемеңдер” деп бұйрық беріпсіз. Соны 
Қонаев солай істе деп айтты ма?” - деп сұрайды. Артынша 
З.Камалиденов бұрыштама соққан, мені жерден алып, жерге салған 
жеті жарым беттік құжат талай әуре-сарсаңға түсірді. 

-- Егер құпия болмаса, таққан айыптарын ашып айта кетсеңіз? 

-- “Облыста тұратын қазақтардың үлесі 26.8 процент, СОКП- 
ға қабылданушылар саны 49,7 процент, студенттер, оқушылар, 
дәрігерлер арасынан жергілікті ұлт өкілдері орыстардан екі есе, 
басшылар мен жоғары оқу орындарының оқытушылары, өнер, 
әдебиет пен баспасөз қызметкерлері үш есе көп қабылданды. 
Алматы қаласындағы жоғары және орта оқу орындарына жастарды 
қабылдауда жергілікті ұлт өкілдеріне, әсіресе, Қазақстанның 
Оңтүстік облыстарынан шыққандарға артықшылық көрсетілді. 
Осының бәрі адамдарға интернационалдық тәрбие беруге 
айтарлықтай зиянын тигізді және ұлтшылдықтың көрінісі болған 
1986-жылғы 17-18-желтоқсандағы Алматы оқиғасына қатысуға әкеп 
соқты” дейді. Бар мақсаты - партиядан шығарып, істі сотқа беру. 
Халыққа ризамын. Қиянатқа жібермеді. Бастауыш ұйым көнбеді. 
Есеп карточкама жазылған қатаң сөгіс жариялады. 
Орынбасарлықтан бөлімнің аға инженерлігіне ауыстырылдым. Алты 
ай қатардағы инженер, кейін бөлім бастығының орынбасары, бір 
жыл өткен соң партиялық жазам алынып тасталды да, Бас басқарма 
бастығының орынбасарлығына қайта тағайындалдым. 

-- Сіз саясаттан ерте шеттеп кеткен жоқсыз ба? 

-- Жоқ. Адал еңбек етіп, адамша өмір сүру -- саясаттың ең 
үлкені. 

-- Басыңызға іс түскенде жалғыз қалған жоқсыз ба? 

-- Шын дос басыңды бұлт шалғанда қасыңнан табылады. Олар -- 
профессор Кеңес Ұшбаев, академиктер Камал Ормантаев, Төрегелді 
Шарманов, Көбей Нәрібаев, Кенжеғали Сағадиев. 

-- Сіз өзіңізді бақыттымын деп есептейсіз бе? 

-- Екі адам мұраттыма жеттім десе, соның бірі менмін. 
Тұңғышым Мұқан -- кәсіпкер. Айгүлім -- физика-математика 
ғылымының кандидаты, ағылшын тілін еркін меңгерген. 
Әселжаным -- Америкада оқып қайтты. Мұхтарым -- экономика 
ғылымының кандидаты. Лаура, Әсел, Елдана, Рахман, Динара деген 
немерелерім бар. Қуансам сабырға шақырып, ренжісем 
қайраттандырып отыратын, менің мөлдір сезімімнің тұңғыш куәсі 
Кербезім экономика ғылымының кандидаты, доцент. 

-- Тәуелсіз еліңізге, тілеулес ел-жұртыңызға айтар тілегіңіз? 

-- Димекең: Тату үйге тақсырет жоламайды деп отырушы еді. 
Елге бірлік, ерге тірлік берсін! Алдымыздан ақ жарылқап күн тусын. 
Соның қуанышын бірге қызықтайық! 

-- Айтқаныңыз келсін! Бақ дарыған отбасыңызға, қыдыр шалған 
өзіңізге зор денсаулық тілейміз! Ғұмырлы болыңыз! 

Белгілі қайраткер, 
Алматы облысының қүрметті а3аМЯТы 


Аухадиев Кеңес ПМұстаханұлымен сұхбат. 
“Жетісу”, 26.12.1998 


Сұхбаттасқан -- С.ММырҙзеке 


БОЛАТТАЙ ТАСҚА ШАПСА КЕТІЛМЕЙТІН 


Еліміз егемендік алып, нарық экономикасы басталған 
дағдарыстың тұсы болатын. Асекеңмен емін-еркін әңгімелесіп 
отырған жайдары, жаймашуақ сәтте бір журналист асығыс сұхбат 
алуға келгені бар. Ол мынадай сауалды көлденең тартты. 

-- Сіз Алматы облысын 1965-жылдың сәуір айынан қолға 
алыпсыз. Осы он үш жыл ішінде ірі-ірі сегіз құс шаруашылығы, он 
төрт мал бордақылау кешені салынып, қырық екі жаңа кеңшар 
ұйымдастырылыпты. Шеңгелді және Ақдала алаптары игерілді. Екі 
бірдей селолық аудан ашылды. Қапшағай қаласы бой көтерді. Қазір 
сол шаруашылықтардан үйінді ғана қалды. Жұмсалған қаржы- 
қаражат, күш-қуат босқа рәсуә болды деп күйінбейсіз бе? 

Асанбай аға сабырмен тыңдап, салмақпен сөз бастады. 

-- Мұнда миллиондардың маңдай тері төгілген. Обалы осы. 
Әрине, экономикалық жағынан қуатты ұжымшарлар мен 
кеңшарлар жойылды, көптеген зауыттар, құс фабрикалары мелшиіп 
тұр, мал бордақылайтын кешендерден тек қаңқайып қабырғалар 
қалды. Сізге шынымды айтайын, мен мұндай жарымжан 
демократияға қарсымын. Алайда, мен өзімді оппозиционер 
қатарына қоспаймын, - деді. Сосын, аз-кем үнсіздіктен кейін 
Асанбай қария: 

-- Уақыт бәріне емші. Жоқтық өз заңын өзі жазады,- деді. 
Әлгі қаламгер де өкшелеуін қоймады. 

-- Оңтүстік Қазақстан облысын басқарған жылдары сіздің 
ұсынысыңызбен деуден гөрі, тікелей инициативаңызбен жоспарда жоқ 
балалар темір жолы, зоопарк, қуыршақ театры, дендробақ, атшабар, 
машина жасаушылар мен химиктердің мәдениет сарайы, қалалық 
демалыс аймағы, бірнеше ықшам аудан салынды. Сол үшін де сізді 
аяусыз жазғырды. Неге? 

Асекең бұл сауалға іштей дайын отыр екен. 

-- Егер, дәл қазір маған бір облысты басқаруды сеніп тапсырса, 
кез келген аймақты жұмаққа айналдырар едім. Жоспарлы ма, 
жоспарсыз ба - оның не айырмашылығы бар, ең бастысы, 
Шымкентте жаңа ықшам аудандар салынды. Маңыздысы -- істің 
әлеуметтік жағы. Басапанасыз жүрген жандар зарыға күткен үйлерін 
алды. Қала халқы еркін демалатын жайға, кинотеатрға ие болды. 
Бала біткен мәз мәйрам. Сіз Кеңес одағында Сочиден басқа қай 
жерден 140 гектар жерді алып жатқан дендробақты көріп едіңіз? 

Бұрын құл-қоқыс төгілген аймаққа 1400 ден астам әртүрлі ағаш 
әкеліп отырғызылғанды естіп пе едіңіз? 

Көрші облыстардың басшылары маған таңғалатын. Олар көбіне 
Асқаров мұндай обьектілерді салуға қаражатты қайдан алып жатыр 
деген күмәнді сауалға жауап іздеп, әуре-сарсаңға түсетін. Себебін, 
менің Димаш Ахметұлымен жақсы қарым-қатынасымнан іздейтін. 
Оны айтасыз, кейбір жолбикелер менің қолтығыма су бүркетіні 
сонша, Асқаровтың іскерлігі Қонаевтан да асып түседі дейтінді 
шығарды. Өте-мөте қате пікір. Біріншіден, Димекең кім, Асқаров 
кім? Дарияның қасынан құдық қазуға болмайды. Димаш Ахметұлы - 
кемеңгер, ақыл сепкен ұлы адам. Ұлы адамның ісі де ұлы. Ал, 
менің үстімнен арыз қарша борады, қаржы саласын әлденеше үкімет 
комиссиясы тексерді, бір тиын да тәртіп бұзушылық таппады. 

Онысы рас, елге істеген игілікті ісінен ши іздегендер түк 
таппаған соң 1986-жылғы 17-18-желтоқсан көтерілісінде жастарға 
мұрындық болдың деп айыптады. Мұның да еш ақылға сыймайтын 
әрекет екеніне көздері жеткеннен кейін ірі көлемде пара алдың 
деп жала жапты. Күйе күйдірмесе де күйелейді. Арысымыз төрт 
жылдан астам уақыт төрт-бес мың адамдық “Матросская тишина” 
түрмесінде, жиырма айға созылған сот тәлкегімен Бішкекте 
абақтыда жатты. 

Оны бұл қиянат, адам төзгісіз қорлау сындырмақ түгілі еш 
мойыта да алмады. Өмірлік жан жары Фатима Ғалиқызына 1987- 
жылы 18-желтоқсанда: “Мен саған да, балаларым үшін де өте- 
мөте қиындықтар туып тұрғанын жақсы білемін. Шыда, төзімді 
бол, сен деген қайратты жан емессің бе?! Қуатты адамдар өмірінің 
соңына дейін осындай туа біткен қасиеттерімен қалатын болады. 
Мен өзгерген жоқпын, бастапқы қалпымдамын, әрине, жүрекке 
ауыр салмақ түсіп тұр, ұят пен масқара дүмі мені қажытып барады. 
Бірақ та менің арым таза екенін сен жақсы білесің, мен Отанымның 
алдында кіршіксіз тазамын, ал ең бастысы - менің Отаным. Ешкім 
де, керек десеңіз, ешбір пенде мені өз Отанымнан айыра алмайды, 
одан жатбауыр етуге де күштері жетпейді” - деп жазса, келесі 
жылы 22-мамырда: “Мен жақсы жолмен ғұмыр кештім. Партияның 
және халықтың алдында да сондай тазамын... Менің арым таза, 
сондықтан да мен өмір үшін ақыр-соңына дейін күресіп бағатын 
боламын” деп ар алдында өз адалдығын паш етті. 

Ол қапаста жатып жанын тербетіп, жүрегін толқытқан жыр 
жолдарын қағазға түсірумен болды. Төрт жылда төрт қалың дәптер 

өлең өрілді. Басына қара күн туып, қара су ішкен жылдарда 
кісілігіне кір шалдырмады. Бекзаттық қасиетін сақтады. Үлкенге 
жолын берді, жастарға ағалық сөзін айтты. Абай өлеңдерін, қара 
сөздерін жатқа оқитын. Есенин, Пастернак, Маяковский, Аалы 
Тоқомбаев жырларын әңгімесіне арқау етті. Азаттық алған бойда 
“Жұмақ пен тозақ жырлары” деп аталатын кітабы қалың қазақты 
аралап кетті. Абыз ақын Әбділдә Тәжібаев: “Ақын қылмыс 
жасамайды, ақын жалған сөйлемейді. Сенің өлеңдеріңнен биік 
қасиеттер көрдім” деп сүйсінді. 

Ізгілік - ұлылықтың белгісі. Қол қусырып қарап отыра 
алмайтын Асанбай аға бар уақытын екі бірдей іргелі іске бағыштады. 
Оның бірі - “Ұлы Тұран ұлдары” кітабы. Бес бөлімнен тұратын, 
оқулыққа бергісіз бұл еңбек түрік қағанатының қалыптасу дәуірінен 
ортағасырлық тарихты көктей шолып өтеді. ХУ - ХУПІ- 
ғасырлардағы адамзат тарихының өркендеу дәуірі, сосын Тұраннан 
тараған ұрпақтар әңгімеге арқау болады. Ең ғажабы, Ақсақ Темір 
тағдыры кеңінен қамтылады. Оның жасаған ізгілікті істерін ашып, 
анық көрсетіледі. Ертедегі Аттила, Аспарух, Бейбарыс, Әл-Фараби, 
Махмұт, Газнаби, Кет Бұғы, Текеш, Атыз сияқты біртуарлар өмірін 
кеңінен толғайды. Ұлы Тұранның үлкен көшіне аса көрнекті 
мемлекет және қоғам қайраткері Дінмұхамед Қонаев өмірімен нүкте 
қояды. Ол осы тарихи еңбекті жазу барысында “Тамаша адамдар 
өмірі”, “Әлем тарихы”, “Тарихи энциклопедия” серияларын, 
В.Бартольд, Д.Оссон, Р.Груссе, М.Аджи, А.Соловьев және басқа 
да авторлардың еңбектерін ұзақ зерделеген. 

Екіншісі - қоғамдық өмірден қол үзбеу. Ұлы тарихшымыз 
Мұхаммед Хайдар Дулатидың 500 жылдығы қарсаңында қоғамдық 
қор құрылды. Асанбай қария соның тұңғыш президенті болып 
сайланды. Бабамыздың жатқан жерін анықтауда, оның қасиетті 
топырағын киелі жерімізге алып келуде, сәулет өнерінің ең соңғы 
үлгісімен ескерткішін орнатуда, сондай-ақ “Тарихи Рашиди” 
еңбегін ана тілімізге аударуда Асекең осынау іргелі істі бастап 
қана қоймай, оның жүзеге асырылуына зор үлес қосты. Сонымен 
бірге халықаралық Д.Қонаев қорының басқарма мүшесі ретінде 
өзінің тың ойларымен, нақты ұсыныстарымен көп тіршілігімізге 
қозғау жасады, қолдау көрсетті. Асанбай Асқарұлының айрықша 
бір қасиеті - өскелең ұрпаққа деген кәміл сенімі. Қашан болмасын: 

“Ақылды болсаң, күндеме, 
Өзіңнен асса бір кемел” 


деп үкілі үмітін үзбейтін. Ол кісіден бүгінгі тәуелсіз Қазақстанның 
жас буыны несімен ерекшеленеді деп сұрағанымыз бар. Сонда 
ағаның “жастар менің жас кезімдегі тұстастарыма қарағанда, 
әлдеқайда білімді, білікті маман, жеті жұрттың болмаса да үш тілге 
жүйрік, әлем өмірінен хабардар, өзіндегі барды бағалай біледі, әдемі, 
әсем киінеді. Енді олардың Қазақстанға, туған жерге, елге деген 
шексіз сүйіспеншілігін оята білсек, ел ертеңіне алаңсыз көңілмен 
қарауға болады” - деген еді. 

Асанбай ағаның орындай алмай кеткен бір асыл арманы болды. 
Ол осы ұрпақ тәрбиесімен сабақтас. Ұлттық сананы өсірудің кілті 
халықтың салт-дәстүрімен, әдет-ғұрпымен өзектес өрілгенін 
қалайтын. Жоғарыда айтқанымыздай, Асекең Гетені, Байронды, 
Дюманы, Дреперді, Спинозаны, Дарвинді, Льюис сынды ақын, 
ойшыл, философтарды, “Дін тарихы” секілді Еуропаға мәшһүр 
кітапты, бір емес, елу бес рет қажылыққа барған Имам ағзам Әбу 
Ханифаны, Мұхаммед пайғамбарымыздың он мыңнан астам 
хадистерін жинақтаған Мұхамед әл-Бухариді түгел тауысқан 
оқымысты. Соны електен өткізіп, екшей білген дана. 

-- Менің білігімде, - бүгінгі жастарымызға осы дүниетаным 
жетіспейді. Әлемнің бар асылын іріктеп оқуға өрелері кемшін, оған 
қолдары қысқа, уақыттары да тапшы. Мен қарынның қамы үшін 
екі етегі далақтап жүрген базбіреулер үшін емес, елдік мінезге бейім, 
парасаты биіктеу жандарға сол қазынадан нәр жинақтап берсем, 
шіркін! 

Опасыз дүние не бір жақсының дегеніне жеткізе берген бе, 79 
жасқа бір ай қалғанда бақилық сапарға аттанып кете барды. 

Абай атамыз: 

“Үш-ақ нәрсе - адамның қасиеті: Ыстық қайрат, нұрлы ақыл, 
жылы жүрек” десе, осы үш қасиет бірдей Асекеңнің, Асанбай 
Асқарұлының тал бойына туа біткендей. Оған біз түгел қамти 
алмаған, бірақ шама-шарқымызша баян еткен қайталанбас ғұмыры 
дәлел. Иншалла, халқы қадіріне жетті. Алматы, Жамбыл, Оңтүстік 
Қазақстан және басқа да облыс орталықтарынан Асекең атына 
көше берілді, ескерткіштер орнатылды. Кітаптары қайта басылып 
жатыр. Жақсысын жадында ұстау деген осындай-ақ болар. Ақын 
жүрегі аманат еткендей: 

Жосеес жамсес6- С,лер эссеве - лан, 22 ж 


Түзу ұстап, 

Еңсеңді көтер, балам! 

Адал болсам, 

Дұшпандар нетер маған, 

Білек сыбан, 

Еңбектен, 

Сен жет енді, 

Арманына әкеңнің жете алмаған! - 


депті. Бұл саған да, бәрімізге де айтылған әке өсиеті деп білейік! 


Асанбай Асқаров ұлт ағасына, асыл жағасына айналған ардақтымыз 
екені енді ешкімді күмәндандырмас деп ойлаймыз. 


“Егемен Қазақстан”, 2007, 15-қыркүйек 
К.Аухадиев, С.Әбдірайымұлы 
халықаралық Д.А.Қонаев қорының” вице-президенті 


ДИМЕКЕҢ ОҢАШАДА: “ЕГЕМЕНДІ ЕЛ БОЛСАҚ, 
КӨП НӘРСЕ ӨЗІМІЗДЕ ШЕШІЛЕР ЕДІ”, - ДЕЙТІН 


-- Аға, кезінде Орталықтың (Мәскеудің) Қонаев кадрлары 
арасында алғаш, тікелей сізге шүйлігуіне не себеп болды? 

-- М.С.Горбачевты СОКП Орталық комитетінің бірінші 
хатшысы етіп сайлаған пленумға мен де қатысқанмын. Ертесіне, 
елге қайтуға жиналып жатқанымда, Димекеңнің (Д.А.Қонаевтың) 
көмекшісі “Сізді бірер күнге Мәскеуде қалсын” деп, Қазақстанның 
бірінші басшысының бұйрығын жеткізді. Содан, ертесіне Димекең 
бастаған топ, Әшімов, Назарбаев, Әуелбеков, Демиденко, мен, 
жиынтығы оншақты адам болып, Горбачевты құттықтап, кабинетіне 
кіргенбіз. Көңілі орнына түсіп, арқа-жарқа болып отырған Бас 
хатшы Димаш Ахметұлының қолынан қысып, бәрімізбен 
сәлемдесіп болған соң: -- “Димаш Ахметұлы - біздің алтын 
қорымыз, оны бағалай біліңіздер” деп, жылы-жылы сөйлеп, арқадан 
қағып шығарып салды. Горбачевтың жаңағы сөзіне қарағанда 
Қазақстан басшылығында таяу арада өзгеріс бола қоймайды деген 
ойға келдік. 

Алайда арада алты ай өтпей жатып Орталықтың Димекеңе 
қырын қарап сөйлей бастағаны байқалып қалды. Партия 
басшылығына келген Горбачев пен Лигачев партияның басқару 
бағытын өзгертіп, Орталық Комитеттен бұрын болмаған нұсқаулар 
мен тексерулер түсіп, “Партия қатарына қазақтардан адам көп 
алынады немесе билік басында жүргендердің ішінде қазақтардың 
үлес салмағы басым” деп, Димекеңе қырын қабақ танытатындарын 
анық байқатты. Қысқасы, Қонаевқа жақын жүргендердің ішінде 
мен де болдым. Мәскеу соны түсінді, маған тікелей шүйлігуінің 
басты себебі -- сол. 

-- Жас, болашағынан үміт күттіретін маман ретінде сізді сақтап 
қалуға Қазақстан басшылары тарапынан әрекеттер болған жоқ па? 

-- Осы кезде Мәскеуде “Республика басшылығында көп 
отырып қалғандар бар” деген сөздер жиі айтылып жүрді. Соңында 
біз сияқты үлкен қызметте жүрген жас кадрлармен жеке-дара әңгіме 
жүргізу процесі басталды. Менімен жеке сөйлескен СОКП ОК 
ұйымдастыру бөлімінің орынбасары, Орта Азия және Қазақстан 
бойынша сектор бастығы Могиличенко, Мишенколар: “Сендер 
жассыңдар. Шалдар жол ашып, орын босату тиіс”, деп ішке бүккен 
ниетін жұқалап жеткізе бастады. Маған олардың сөздері арандату 
секілді көрінді. 

Арада бір ай өтер-өтпес уақытта Димекең: “Лигачевтің алдында 
үстіңнен жазылған арыз бар екен. Олар “өзіңіз қараңыз, әйтпесе 
сіздің де жауапкершілігіңізді қосып, Орталықта қараймыз. Қысқасы, 
сені қызметінен босат деп отыр”, - деді. 

Мен ол екеуінің менімен қалай сөйлескенін айтайын деп 
оқталым да “сөз тасыған болмаймын” деп, өзімді-өзім тежедім. 

Содан көп ұзамай Ақмолаға келген Горбачевтің Қонаевқа 
қырын қарағанына, тіпті сөйлеспек тұрмақ, қатарласып жүргісі 
келмейтінін байқатқан оғаш мінезіне қарап, Бас хатшының Димаш 
Ахметұлына деген көзқарасының мүлдем өзгергенін түсіндім. 

Сонымен, 1985-жылдың 23-қыркүйек күні Қазақстан 
Компартиясы ОК бюро мәжілісінде менің мәселем қаралып, 
Димекеңнің қол қоюымен қызметтен босатылдым. Қанша қиын 
болса да, ол кісіге өкпе білдірмедім. Димекеңді сыйлағандықтан 
және өзінің де қысылып тұрғанын ұққандықтан оғаш қылық 
көрсетіп алмауға тырыстым. 

-- Өзіңіз айтпақшы, елуге толар-толмас шағыңызда биліктен қол 
үзіпсіз. Оның себебі түсінікті. Бірақ тәуелсіздікке қол жеткен алғашқы 
жылдары да, қоғам аренасынан сіздің есіміңізді жоғалтып алдық. 
Неге, әлде өзіңіз қоғамдық өмірге бел шешіп араласқыңыз келмеді 
ме? 

-- Мені облыстық партия комитеті хатшысы қызметінен босату 
туралы қаулыға Димекеңнің өзі қол қойғанмен, оның Мәскеудің 
бұйрығы екендігі белгілі болып қалды. Кейін, қатардағы маман 
ретінде төмендетіліп, шаруашылық жұмыстарына жіберілдім. 
Содан, өзіңізге белгілі Желтоқсан оқиғасы бастала салысымен 
Орталық тағы да маған шүйліге бастады. 

Сол жылдары Ұлттық қауіпсіздік комитетіне, республикалық 
және облыстық прокуратураларға бірталай рет “жауап беруге” 
шақырылыппын. Содан кейінгі жағдайды өзің білесің, сол кезде 
қызметте емес, зейнетте, үйде отырған Асекеңді (Асанбай 
Асқаровты) отырғызып қойды, ол өзінің өмір жолын “Тағдыр” 
деген кітабында бастан-ақ баяндаған. Алайда төрт жарым жыл 
өмірін бәлеқорлардың кесірінен тас қараста өткізген Асекеңнің 
қажыр-қайратына әлі күнге дейін тәнтімін. Асекеңнің басына 
түскен қиындық мені көп жайттарды қайта зерделеуге түрткі болды. 

Көп ұзамай мен жұмыс істеп жүрген “Главриссовхозстрой” 
мекемесінің партия ұйымына мен Алматы облыстық партия 
комитетінің бірінші хатшысы болып жүрген кездегі кемшіліктерім 


217 


туралы, оның ішінде “жоғарғы оқу орындары студенттерінің 
қатарына қазақтар көп алынғанын, олардың басшылығында 
қазақтардың пайыздық үлесі көбейген деген астыртын мәліметтер” 
түсіп, менің партиялығымды қайта қарауды өтініп, облыстың сол 
кездегі бірінші хатшысының ауызша түрдегі “Партия қатарынан 
шығарылсын” деген нұсқауын қоса жіберіпті. Мен жұмыс істейтін, 
құрамында 200-ден астам коммунисі бар бастауыш партия 
ұйымының хатшысы Сюриков: “Бізге келгелі 1.5 жылдай уақыт 
болып қалды. Партия қатарынан Аухадиев жолдасты шығаруға 
ешқандай себеп көре алмай отырмын” деп үзілді-кесілді қарсылық 
білдіріп, оны барлық коммунистер бір ауыздан қолдады. 

Тәуелсіздікке қол жеткен соң мені ешкім мемлекеттік -саяси 
қызметке шақырған жоқ, мен де ешкімнің алдына “мені ескеріңдер” 
деп барған емеспін. Мен қызметтен кеткенде “Құдай ешкімнің 
есігінің алдына апарып отырғызбасын” деп мақсат қойдым. Саяси 
күрес пен билік үшін күрес белең алып тұрған тұста, “Сіз 
республиканың ең биік басқару эшелонында болдыңыз, сіз бізге 
қосылсаңыз болды, қара жұмысын өзіміз-ақ атқарамыз”, - деп 
мені өз тобына шақырушылар да болды. Бірақ олардың бірде-біріне 
ыңғай бермедім, одан елге, ел бірлігіне пайда келер-кемесіне анық 
көзім жетпеді. 

-- Сіз қызметтен ерте кету арқылы экономикалық бостандыққа 
да жас кезіңізден, ерте қол жеткізген шығарсыз... 

-- Оған сөз жоқ. Егемендігімізбен бірге маған ғана емес, 
қазақстандықтардың бәріне экономикалық бостандық берілген жоқ 
па? Мен жүрген жерлерімнің бәрінде осы сөздерге басымдық бере 
айтамын. Тіпті Димекеңнің өзі оңашада, тек сыр сақтай алатын 
жолдастарының ортасында “егеменді ел болсақ, көп нәрсе өзімізде 
шешілер еді” дейтін еді. 

-- Естуімізше, жергілікті ұлттардың (қазақтардың) Алматыға 
тіркелу мәселесі сіз Алматы қалалық атқару комитетінде басшылықта 
жүрген кезде біршама жеңілдетілген көрінеді... 

-- Мен қалалық атқару комитетінде қызметте жүргенімде, менің 
қабылдауыма бір қазақ ақсақалы келіп, өз баласын өз үйіне тіркете 
алмай жүргендігін, ал “Сібірден келгендер оп-оңай тіркеліп алатын 
көрінеді” деп арыз-шағымын жеткізді. Осы әңгімеге дейін паспорт 
тіркеу орындарында, үй бөлу мекемелерінде жергілікті алматылық- 
тардың мүддесін қорғайтын табанды адамдар табыла қоймайтын. 
Төл-құжатты тіркеу мекемелеріне жайғасып алған өзге ұлт өкілдері: 

“Әкесін тіркетіп алған соң, қазақтар артынан үй сұрайды” деген 
әңгімелер де шығара бастағанмен, жоғарыдан келіп жатқан 
пәрменге қарсы тұра алмады. Сөйтіп, ұзақ жылдар бойы Алматыны 
қазақтандыруға қарсы бағытталған кедергілер бірте-бірте жойыла 
бастады. 

Алматының 1980-1985-жылдардағы келбетіне мен жұмыс 
істеген Алматы құрылыс комбинатының еңбегі қыруар екендігін 
естен шығаруға болмайды. Бұрынғы үй салу әдістерінен кейінгісі, 
бұрынғы жобаларынан соңғысы жетілдіріліп отырды. Сол 
кезеңдерде тікелей менің нұсқауыммен пәтерлердегі ас үйдің көлемі 
ұлғайтылып, оның ауасы тазартылып тұруы үшін ас үйден балкон 
шығару ұсынысы жобаға енген болатын. 

-- Сіз ұзақ жыл билік эшелонында болдыңыз. Сол кезде өзіңізді 
өмір бойы өкінішке қалдырған ағат қылықтарға бой алдырғаныңыз 
немесе соныңыздан сөз ерген кездер, өзіңіз сол үшін қазір ұялатын 
сәттер орын алды ма? 

-- Меніңше, әрбір пенде елуге келген соң ғана соңына қарап, 
“өмірімді қалай қалыптастырдым” деп ойланатын тәрізді. Мен өз 
басым, тіпті жолдастарыммен қалжынңдассам да, әрбір сөзіме есеп 
беретіндердің қатарындамын. Сондықтан мені қатты ұялтатын, тіпті 
өзің айтпақшы, “ар алдында мазалайтын жайттарды” еске түсіре 
алмай отырмын. 

-- Кезінде салынған үлкен Алматы каналы (ҮАК) “сол қоғамның 
ғана қажетін өтеді. Ал оның құрылысы қаланы ылғалдандыру, 
суармалы алқапқа айналдыру мақсатында ғана жүргізілді, қазір кенері 
кеуіп бос жатыр” деген әңгімелер бар. Сонда құны 30 миллион сомға 
(рубльге) бағаланған нысанның Алматы облысы аудандарын суармалы 
алқапқа айналдыру мәселесінде шынымен оның қажеті болмағаны 
ма, әлде ол да “Қонаев дәуіріне” деген көзқарастық құрбанына 
айналды ма? 

-- Үлкен Алматы каналы туралы сұрағыңның өзі ойқаштау екен. 
Сендерде де кінә жоқ. Димекеңнің басына қара бұлт үйірілген 
кезде Орталық тарапынан “Алматы тау етегіндегі сұлу қала, оның 
көркіне тек қана өзен жетпейді, канал сол үшін ғана салынды” 
деген оғаш пікірлер айтылып жүрді. Сол заманның, канал 
құрылысын басталу тарихының ақ-қарасын айырып бере алатын 
адам да қалмай бара жатыр. 

Бұл канал Алматы облысының Шелек ауданынан Еңбекшіқазақ 
ауданы, Талғар ауданы сияқты бірқатар аудандардың жерін 

суландыруға бағытталған. Өйткені сол аудандарда кепілдендірілген 
су көзі жоқ. Мысалы, Шелекте темекі көшетін отырғызу үшін 
таудағы қардың еруін күтіп отыратын. Қазір сол аудан тұрғындары 
үлкен Алматы каналы арқасында су тапшылығын ұмытты десе де 
болады. Қазір сол аудандарға жолым түсе қалса, көз көрген 
тұрғыластарым, ауыл тұрғындары “Үлкен Алматы каналының 
құрылысы өткен ғасырдағы қазақ ауылдары игілігіне жасалған 
жақсылық, біз мұны “Димекеңнің көзі” деп, көзіміздің 
қарашығындай сақтаймыз. Өйткені канал келген соң 
агротехникалық режимді бұзбай, егістікті дәл суаратын мезгілден 
кешіктірмейтін болдық. Соның нәтижесінде өнім сапасы да 
жоғарылады” дейді. 

-- Аға, сіз Қонаев атамыздың қай қасиетін сағынып, еске аласыз 
және Қонаевтың азаматтық болмысын іздейтін және іздегеніңізді таба 
алмай, жаныңыз жабырқайтын сәттеріңіз бола ма? 

-- Менен қандай жауап күтесіз? Сіздер, журналистер қауымы 
сондай қитұрқы сұрақтарға құмар екенсіздер. Дегенмен жауап беріп 
көрейін. 

Шығыс философтарының бірі “Егер адам баласы өзінде бар 
дүниені қанағат тұтып, өз дүниесі өзіне жететіндігін сезінгенде 
ғана дүниенің жалғандығын жеңе алады” деген екен. Мен осы 
тіркестер Димекеңе арналған ба деймін. Ол кісі зейнетке шыққан 
кезде саяжай тұрмақ, жеке көлігінің болмағанын бүгінде біреу білсе, 
біреу білмейді. 

1985-жылғы Қазақстан Компартиясының ХҮІ-сьезі мен 1986- 
жылдың желтоқсанына дейінгі аралықтағы “байбаламдар” 
Димекеңнің жүрегінен қан тамшылатып, өртеп-күйдіріп, санасын 
тілгілеп жатты ғой. Бірақ Димекең шыдады бәріне. “Мен адалмын, 
оттай бермеңдер” деп жайбарақат отыра берген сияқты. Сонда да 
еңбегін бұлдап, ешкімге өкпе артқан жоқ. Көзі жұмылғанша “Қалың 
орманда тек биік қарағайдың ғана басын жел шайқайды, халқыма 
өкпем жоқ” деуден танбай кетті. Димекең туралы бір сауалдан бір 
сауал туындатып, бір құпиядан бір құпияға тереңдей берсең, “Әулие 
екен ғой” деген сөз аузына түседі... 

-- Аға, мен сіздің “Өмір жолы тар соқпақ...” атты ғұмырнамалық 
мемуарыңызбен танысып шықтым. “Мемуар әдебиеттердің 
авторларының басым көпшілігі өзінің тұлғасына басымдық береді, 
сондықтан оны тарихтың бір үзігі деп қабылдауға болмайды” деген 
пікірлер айтылып қалады. Сіз ода әдебиеттерді тарихтың бір үзігі 


320 


деп қабылдай аласыз ба? Және келер ұрпақ та солай қабылдайды 
деп үміттенесіз бе? 

-- Сөзіңнің түйірі бар. Бірақ қарсылығым да бар. Қазір архив 
жүйесі дегеніңіз жұмысын әлсіретіп алды ғой.. Қоғам 
қайраткерлерінің бірі “жазған-сызғанын тарихта қалсын” деп 
архивке өткізіпті дегенді естіген емеспін. 

Біздің бастан өткерген, сүріп жатқан кезеңіміз “өтпелі кезең” 
деп аталып кетті. Өтпелі дүние де өте шығар, бірақ сол дәуірде 
өмір сүрген біздердің іс-әрекетімізбен ой-өрісімізді келер ұрпақтың 
білгені жөн. Өйткені өтпелі кезеңде адамдардың іс-әрекеті, қабілеті 
мен білімі, ұлтжандылығы мен тайсақтығы тарихи сынға түседі. 
Саясат аренасында азаматтық болмысты сақтап қалу жолындағы 
күрес - өте күрделі, қайшылықты күрес. Оған бәлкім, біздер кесімді 
сөз айта алмаспыз. Ең дұрыс бағаны болашақ ұрпақ береді. Біздің 
күресіміз бен еңбегіміздің жемісін жейтін не қасіретін тартатын да 
солар... 

-- Қаланың байырғы тұрғындары “1970 - 1990-жылдарға дейін 
Алматы қаласының сәулеті бір композицияға бағынған, таудан ескен 
самал қаланы бір мезгілде есіп өтетін архитектуралық ансамбль еді” 
деп еске алады. Соңғы жылдардағы өзгеріске көңіліңіз тола ма? 
“Алматы шығыстық келбетінен айырылып бара жатыр” дегенді 
Алматының байырғы тұрғындары көп айтады. 

-- Алматының ауа райы өзінің табиғи ерекшелігіне тікелей 
байланысты. Алатаудың басынан Қапшағайға дейінгі аралықта 
шөлейт аймағында, таулы қыратың дейсің бе, табиғаттың барлық 
түрі кездеседі. Мысалы, тау басында мұз жатса, оның етегі қалың 
қарағай, одан төменде бау-бақша, одан төменде шөлейт пен 
құмдауыт. Мәңгі мұздан шыққан суық ауа төмен қарай төмендесе, 
ыстық ауа өрге көтеріледі. Қала құрылысын салған кезде осы 
ерекшеліктер ескерілмей, біраз қателіктерге жол берілгені рас. 
Мысалы, қазіргі Ұлттық кітапхана Абылайхан көшесіне келетін 
тау самалын бөгеп қалады. Алматы құрылысының ұлттық нақышта 
өсіп-өркендеген кезі -- жетпісінші жылдардың басы мен сексенінші 
жылдардың орта шеніне тура келеді. Дәл сол тұста Алматы қалалық 
атқару комитетінің төрағасы болып жұмыс істегенімді мақтан 
етемін. 

Алматы үйлерін әдемі бір әуенге бағынған ансамбль десек, сол 
ансамбльдің құрылымын жетілдірген, әуезді, ұлттық әуенге 
бағындырған басты тұлға Қонаев болғаны даусыз. Алматының 

көркін әлемдік деңгейге көтеруде Қонаевтың еңбегін дәлелдеп жату 
артық, тек елдің есіне сала өтсең ғана жеткілікті. 

Димекең “Арасан”моншасын мен Алматы обкомының бірінші 
хатшысы болып жүргенде салдыртты. Өзінің тіке сөйлеп, көңілге 
дақ қалдырмайтын жұмсақ мінезімен сәулетшілерден: 

-- “Сендер Түркістандағы Қожа Ахмет Иассауидің моншасын 
көрдіңдер ме?” -- деп сұрағаны есімде. “Көрдік, соның құрылысын 
ескердік” деген жауапқа көңілі толмай: “Тағы көрсеңдерші!” дейтін. 
“Соған ұқсатып салыңдар, өзіміздің шығыстық мәнерде салынсын”, - 
деп тікелей бұйрық берген жоқ. Өйтсе, мамандардың тірлігіне жөн- 
жосықсыз араласқандық болса, екіншіден, сырт көзге ескілікке, ұлттық 
нақышқа іштартқан болып көрінер еді. Соның бәрін іштей таразылап, 
ойын ыммен, емеурінмен ғана білдіретін. Өзінің де бағынышты басшы 
екенін, бодан елдің көсемі екенін о кісі де іштей ұғып, бәрін өлшеп- 
пішіп отырады екен ғой. 

Ал құрылыстың қазіргі қарқыны жайлы қандай жауап күтіп 
отырсыз? Бәрі көз алдыңызда өтіп жатыр емес пе? Қала әкімі 
Иманғали Тасмағамбетовтің әл-Фараби даңғылының жоғары 
жағына және тау етегіндегі жерлерге үй құрылысын жүргізуге тыйым 
салғаны, алма ағаштарын сақтап қалуға бағытталған әрекеті мені 
қуантады. 

-- Сонау 1980-жылдары Қонаевтың тікелей араласуымен 
“Алматыда метро салу туралы СОКП Орталық комитетінің қаулысы 
шыққан” деген хабар ара-тұра болса да айтылып қалады... 

-- Рас, ондай қаулының шыққаны рас. Бірақ Димекең: 
“Метроны бастасақ, ешбір бөгелмей, уақытысында аяқтау қажет. 
Өйткені Алматы жер асты топырағы тау етегі болғандықтан, 
байланысы нашар, бос”, - дейтін. 

Жер сілкінісі жиі болып тұратын Алматы үшін метроны 
жеделдетіп қана салу қажет екенін ол кісі білген екен де. Сөйтіп, 
Димекең Алматыда метро салу туралы Орталықтың қаулысын 
шығаруға қол жеткізді. Метроға байланысты Орталықтың қаулысы 
шыққан соң құрылысты бастауға дайындық жұмыстарын жүргізе 
бастадық. Стансалардың орны, атына дейін белгіленді. Бірақ 
құрылысты бастайтын кезде басына күн туып, қызметтен шеттетілді. 

-- Қазір кеше мен бүгінді жалғастырып тұрған “дәстүр 
сабақтастығы” деген бар ма өзі? Аға ұрпақ өкілдері өткенді аңсайды, 
кейінгі толқын артқа қарайлауды қажетсінбейді... Соңғы кездері 
“қатыгез ұрпақ қалыптасып келе жатыр” деген пікірлер айтылып 
қалып жүр. 

-- Қоғам бір орында тұрмайды. Әрбір толқынның өзі өмір 
сүрген дәуірін өзгелерден айшықтағысы келетіні, өткенмен емес, 
ертеңмен өмір сүретін өзінен кейінгі толқынның оқыс әрекетін 
қабылдай алмай, “қатыгез ұрпақ қалыптасып келе жатыр” деп өмір 
заңдылығын түсіне алмайтыны да заңдылық па дейсің? 

Бұл сұраққа жауап іздегендердің алғашқысы да, соңғысы да 
сен емессің. Мәселе - өткенге қарайлай бермей, заман көшіне, 
заман ағымына өзіңді бейімдей алғаныңда болса керек. Өйткені 
мен өз тұрғылыстарыма қарағанда, биліктің дәмін ерте таттым, 
оның зардабын да ерте сезіндім. Бәлкім, өзің айтпақшы, 
“экономикалық бостандықты ерте сезініп”, “қызмет бермеді” деп 
ешкімге өкпе артпай, қоғам ағымына ілесіп кеткеніме себеп болған 
жастығым шығар... 

- Қазіргі қазақ қауымына, қазақ зиялыларының беталысына 
қандай баға берген болар едіңіз, әсіресе, зиялылар арасындағы айтыс- 
тартысқа ше? Менің ойымша, сіз осы жайттардың бәрінен бой тасалап 
жүретін сияқтысыз. 

-- Мен ешқашан қоғамдық пікірлерден бой тасалап, айтылуы 
тиіс пікірлерімді айтылатын жерде іркіп қалған емеспін. Кешегі 
Камал мен Шерханның арасындағы пікір айтысы ел мүддесінен 
туған өркениетті айтыстың үлгісі деп қабылдадым. Камал досын 
соңғы сапарға шығаруға арналған қаралы жиында Шерханның 
“Камал дос, енді сенен кейін кіммен хат алысамын, енді хат 
жазылмайды” деуі көп сырды аңғартады. 

Ал ұлт зиялылары арасындағы жеке бас мүддесінен туындап 
жатқан айтыстарды әу бастан жаным қаламайды. Мысалы, мен, 
Нұрпейісовтің де, Жұмаділовтің де шығармашылығын жоғары 
бағалаймын, бірақ араларындағы жеке бас мүддесінен туындаған 
айтыс-тартысты неге қолдауға тиіспін? 


Сұхбаттасқан Гүлбаршын Айтжанбайқызы 
“Айқын”, /Ү153(605) 2006, 19-тамыз. 


НАР КӨТЕРМЕС ЖҮК АРҚАЛАДЫ 


Акдала алқабын игерерде халықтың мақсат-мүддесін алаштың 
ардақты ұлдарының бірі -- Дінмұхамед Ахметұлы Қонаев өзіне 
үлкен жауапкершілікпен алды. Өйткені, республиканың қандай 
басшысы болмасын істеген іс әрекеттері үшін орталықтың алдында 
жауап беретін. Ал, Акдаланы игеру үшін орасан қаржымен қоса 
техника да қажет еді. Ғалымдардың пікірі екіге бөлініп тұрды. 
Өйткені, ғылым тілімен айтқанда бұл өңір күріш өсіретін белдеудің 
шегі, ең солтүстігі болатын. Соған қарамастан Балқаш елінің, жалпы 
қазақ жұртының болашағын ойлап, батыл қадам жасады. 

Мен облыс тізгінін күріш өсіру қолға алынып, барынша қарқын 
ала бастаған уақытында алдым. Соның өзінде Дінмұхамет Ахметұлы 
менімен сөйлескен сайын Ақдала алқабы туралы жиі сұрайтын. 
Бізге байланысты мәселелері болса, “жедел шешіп беруге тырыс” 
деп те айтып қойған. Өйткені, Мәскеуде ғана емес, өзіміздің 
ішімізде, Қазақстанда да алғашқы ұйымдастырылған совхоздар 
нәтижелі өнім алып жүргеннің өзінде “ол жерге күріш өсіруге 
болмайды” деген қарсы пікірлер толастамаған еді. Енді міне, уақыт 
бәрін орнына қойып берді. Міне, содан бері қырық жыл өтіпті. 
Қазақстан басшылығының өткен ғасырдың алпысыншы жылдары 
қабылдаған шешімі дұрыс әрі жасампаз болды. 

Мен оны бақ дарыған Балқаш топырағына табаным тигенде 
тағы бір мәрте ұғынамын және де біртуар перзент Димекеңді жиі 
есіме аламын. 


“Балқаш өңірі” 
1/45-46, 2006ж. 10-қараша 


МАЙДАНГЕР ОТБАСЫ 


Ұлы жеңіске 60 жыл. Биылғы жылдың ең үлкен оқиғасы - 
осы. Екінші дүниежүзілік соғыстың басталуы да, бітуі де, сөз жоқ, 
үлкен оқиға. Ал сол соғыстың қалай аяқталуына айтарлықтай үлес 
қосқан Совет Одағы халықтарының Ұлы Отан соғысы біздер үшін - 
соғыстан бұрын, соғыс кезіңде, соғыстан кейін іле-шала туған 
ұрпақтар үшін -- тек оқиға ғана емес, көзбен көрген, бастан кешкен 
тарихи ғұмыр. Ол ғұмырдың орны толмас қайғы-қасіретін, күйініші 
мен өкінішін толық айтып бере алатындай, көзге дәл елестете 
алатындай құдірет, сірә, бұл өмірде бола қоймас. Өйткені ол соғыста 
опат болғандардың әке-шешесі мен туған-туыстарының сағынышы 
мен қайғысын не санап, не өлшеп бере алатын құрал да жер бетінде 
жоқ. Оның бәрі -- ешқашан орны толмайтын, ешқашан қалпына 
келмейтін олқылық. Қираған үйдің орнына жаңадан үй салуға 
болар, ал опат болған адамның орнын дәл басатын, қыршын кеткен 
азаматтың өзін де, ісін де жоқтатпайтын, соның өзімен барабар 
тұлға ешқашан болған емес, болмайды да, себебі әр адам 
қайталанбайтын айрықша тұлға. Сондықтанда соғыс жер бетіндегі 
ең қатыгез, ең үлкен қасірет саналады: ол қайталанбайтын 
тұлғаларды жою арқылы табиғатқа жасанды апат жасайды. Ал 
сондай апатты тоқтатқан, тоқтатуға мәжбүр еткен күш қалай 
болғанда да құрметтеуге ылайық. Ол күштің құрметті нәтижесі - 
жеңіс. Жеңіс, сөз жоқ, мереке, бірақ жеңілген ел де, жеңген ел де 
қайғы-қасіретсіз болмайды. Демек соғыс ешкімге де игілік 
әкелмейді, қайта қол жеткен игілігінді қиратады. 

Фашистік Германияның жақтастары бұрынғы Совет Одағына 
қарсы ашқан Шығыс майданында он миллион адамынан айрылса, 
оны жеңіп отырған Совет Одағы жиырма жеті миллион, 
кейбіреулердің айтуынша, 40 миллион адамынан айрылды деген 
дерек бар. Әрине, адам жанын түршіктіретін сыйпыр. Жеңістің 
қаншалықты қымбатқа түскені содан да аңғарылады. Алайда, 
қаншалықты қайғы-қасірет шексең де, жеңістің аты -- жеңіс. 
Соншама адамды құрбан етіп отырып, ақырында жеңіліп қалсақ, 
не болар еді? Оңда адамдар ғана емес, бүкіл ел өлер еді. Ел өлген 
соң, жеңіс кімге қажет, жеңіліс кімге керек? Қырылдық, қиналдық, 
қайғырдық, бірақ жеңдік. Бұл жеңістің қадір-қасиетін сан саққа 
жүгіртіп сөйлейтіндерге, бағасын кемітіп ақылғойситіндерге мен 
қарсымын, себебі сол арқылы олар менің де тағдырымды тәлкек 
қып тұрғандай көрінеді. 

Мен 1938-жылдың 27-желтоқсанында, яғни соғыстың 
қарсаңында туған адаммын. 70-ке жақындап қалсам да, соғыс салған 
жарадан жаным әлі сыздайды: атадан да, анадан да жалғызбын. 
Әрине, әйтеуір, ата ұрпағын жалғастырып қалғаныма да тәубә, 
бірақ әке алақанын сезіп, әке соңында кекілім желпілдеп жүре 
алмағанымды, жүре алғанымда, бұдан да бақытты боларымды 
өмірбақи ойлап, армандап өмір кешкенімді кімнен жасырамын? 
Тіпті, мені қойшы, қасымда әкем болғанда, шешем жарықтық 
еркектің еркегі шыдамайтын қара жұмысты еркектен бетер атқарып 
қиналар ма еді? “Еркек тоқты -- құрбандық” екенін, “анасыз жетім - 
анық жетім” екенін бізден артық біліп өскен ұрпақ о ғасырда да, 
бұ ғасырда да жоқ. Оның бетін ары қылсын! 

Бұл -- біздің артықшылығымыз емес, ешқашан орны 
толмайтын өкінішіміз. 

Әкем Аухадиев Мұстахан Алматы облысының Балқаш 
ауданындағы Желтораңғы деген ауылда 1912-жылы туыпты. 
Қазақтың кез келген отбасы құсап өмір сүріп жатқанында кеңес 
өкіметі орнапты. Әкесі Аухади жаңа өкімет кезінде жаман болмаған 
сияқты, көнекөз қарттардың айтуларына қарағанда, әжептәуір 
қызметке де ие болған көрінеді. Алайда әйелі Маржан бай қызы 
болғандықтан, отызыншы жылдары қамауға алынып, Алматыға 
айдалып кеткеннен қайта оралмайды. Әйелі Маржан Мұстахан, 
Айтжан деген екі ұлмен қалады. Жасы он сегізге іліккен Мұстахан 
Алматыға келіп әртүрлі жұмыс істеп жан бағады. 1935-жылдың 
қысында биокомбинаттың құрылысында жұмыс істеп жүреді де, 
жазға салым шешесі мен бауырын алып Шелек ауданының “Қызыл 
жұлдыз” колхозына көшіп барады. Ол -- қазіргі Малыбай ауылы. 
Сол ауылда шешем Зинатайды жолықтырып, екеуі үйленеді. 

Әкемнің қызмет жолы, сол жылдардың талабымен қарағанда, 
әжептәуір: темекіні тайлаушы, біргәдір, ферма бастығы, колхоз 
басқармасының орынбасары. Аман болса, ары қарай жоғарылай 
беретіндей ыңғайы бар. 1938-жылы Жаркент қаласындағы облыстық 
колхоз мектебін бітіріп, біргәдір-малшы деген мамандық алыпты. 
Ол мамандықтың мән-мағынасын мен түсіндіріп айта алмаймын, 
бірақ қызметі өрлеп келе жатқан адамды өрлете түсетін қауқары бар 
екеніне еш күмәнім жоқ. Алайда әкем ол мамандықтың қауқарын 
да, қызығын да көре алмапты. 1939-жылы әскери міндетін атқаруға 
шақырылып, Свердловск қаласына жіберіледі. Мен ол кезде 5-6 
айлық қана бала екем. Сол арадан фин соғысына аттанып, одан 

аман-есен шығады. Әскери міндетін атқаруды одан ары жалғастырған 
әкемді одан кейін Белоруссияға алып кетеді. Әкемнің соңғы хаты 
белорус тіліндегі мектеп оқушысы күнделігінің бір парағына 1941- 
жылдың 19-маусымында жазылыпты. “Бізді бір жаққа әкетейін деп 
жатыр. Қайда екенін командирлер де білмейді”, - депті сол хатында. 
Үш күннен кейін Ұлы Отан соғысы басталғаны белгілі. Сірә, 
шекараға таяу жаққа қарай апарған болу керек. Содан кейін хат 
жазбағанына қарағанда, әкем соғыстың алғашқы күндерінде-ақ опат 
болған болу керек. Сонда бар ғұмыры 29 жыл-ақ. Бір ойдан, 18- 
19-ында қыршын кеткендерге қарағанда, оған да тәуба. 

Бар-жоғы 29 жыл ғана жасаған әкемді бақытты болды, бала- 
шағасының қызығын көрді, әке-шешесінің алдындағы борышын 
атқарды деп қалай айтуға болады? Көңілге жалғыз демеу бола- 
тыны -- Отан, ел алдындағы борышын өтеу жолында құрбан 
болғандығы. 

Соғыс болмаса, әкем өлмесе, мен әкенің ыстық алақанын көріп, 
еркелеткенін сезіп, қамқорлығына бөленіп өспес пе едім? Соның 
бәрінен мені қаққан, құр қалдырған не? Тек соғыс. 

Ал шешем тартқан соғыстың зардабын мен де, анамның өзі 
де, ешкім де айтып жеткізе алмаймыз. Өйткені ол зардап жоқ- 
жітікпен, бар-жоқпен ғана өлшенбейді, сезіммен, ар-ұятпен; 
сезімнің азабымен, ар-ұяттың қорлануымен; төзімділікпен, 
намыспен, тағы да толып жатқан адами сезімдердің арпалысымен 
өлшенеді. Бірақ оның бәрін өлшей алатын адам да, құрал да жоқ. 

Анам тартқан азапты, қасында болсам да, бәрін көзіммен 
көрсем де, мен де айта алмаймын. Біріншіден, бала болдым. Мен 
ес білген кез соғыстың бел ортасы еді. Екіншіден, тартқан азабы 
мен көрген қиыншылығын анам да айта бермейтін, ішінде 
сақтайтын. Себебі бұл қиыншылық бір менің басыма емес, бүкіл 
елге түскен қиыншылық деп түсінетін. Үшіншіден, басқаның жан 
азабын ұғу үшін, сол адамның жағдай-күйін толық бастан кешу 
керек. “Адамды адам түсіну -- бір ақырет” деп Мұқағали бекер 
айтпаған. 

Анам Зинатай жалайыр ішінде Бәйтеш деген кісінің қызы екен, 
туған жылы -- 1909. Бәйтештің Қыдырбай деген ағасы, Рамазан 
атты інісі болыпты. Бәйтештен менің анам Зинатай мен Бақбай 
есімді ұлы болған екен. Анамның шешесі туыттан қайтыс болғанда, 
шешем үш жаста екен. Бойжетіп, жасы он беске толған кезде 
шешем Бақанас өңіріндегі нағашыларының қолына кеп тұрады, 


227 


әкесі басқа әйелге үйленеді. Нағашылары балғалы деген рудың 
белді адамдарының бірі болыпты. Белді, беделді болудың өзі өткен 
ғасырдың 30-жылдарында аса қауіпті болғанын біз қазір тарихтан 
ғана білеміз. Сол қауіп шешемнің нағашыларына да төніп, олар 
қудалауға ұшырайды. Жаппай коллективтендіру науқаны елді 
ашаршылыққа ұшыратып, тоз-тоз қып жібереді. Анам Зинатай да 
көппен бірге көшіп-қонып, ақырында Шелек ауданындағы 
Малыбай елді мекеніне келіп тұрақтайды. Сол жерде әкем екеуінің 
дәм-тұзы жарасып үйленеді. 

Әкемнің інісі Айтжан, әжем Маржан және шешем Зинатай, 
әкем әскерге кеткен соң, сол Малыбайда тіршілік жасайды. Жақсы- 
жаманды біраз көріп, ерте ысылған анам өз ісіне өте жауап- 
кершілікпен қарайтын, қатарларына қарағанда ширақ, пысық, 
еңбекқор кісі еді. Сол мінезінен бе екен, өз ортасында өте сыйлы 
болып, кәдігімгідей қызметі де көтеріле бастайды. 

Шелекте темекі өсіру ісі ертеден қалыптасқан. Сол жұмыста 
жүріп звено бастығы болады. Одан қой фермасын, кейін сиыр 
фермасын басқарады. Жесір әйел, жетім баланың өмірі қым-қуыт 
мәселеге толы, ол мәселе қызметке де, ағайын-туыс арасына да 
байланысты туа береді. Бірін шешсең, басқасы шиелініседі. 
Шешемнің басында ондай жағдай аз болмаған. 

Баланың аты -- бала, шешемнің қаншалықты қиналып, 
қиыншылық көріп жүргенін дер кезінде түсініп едім деп айта 
алмаймын. Бәрін кейін -- ақыл кірген соң, өмір көрген соң - 
ойлап жүрмін ғой. 

Темекі өсіріп көрмеген адам оның машақаты мен қиындығын 
көзге елестете алмайды. Және қазіргі мүмкіндік пен соғыс 
жылдарындағы мүмкіндіктің арасы жер мен көктей. Әуелі жылы 
үйде көшет өсіреді. Көктем шыққан соң ол көшетті апарып далаға 
егеді. Оны баптап өсіреді, суғарады, арам шөбін отайды. Суғару 
мен арам шөбін отау бірнеше рет қайталанады. Темекі кісі бойынан 
биік боп өседі. Оның жапырағы төменгі жағынан піседі, сондықтан 
жұлғанда да төменгі жағынан бастап жұлады. Жұлған жапырақты 
инемен жіпке тігеді де, шарбаққа немесе арнайы орынға салбырата 
іліп кептіреді. Соның бәрін әйелдер үйіне әкеліп түнде істейді. 
Оның сыртында бала-шағасына, мал-жанына қарау керек, тамақ 
пісіріп, кір жуулары қажет, оның бәрін істеп біткенше түн жарым 
болады, кейде таңға созылады. Ал таңертең елмен бірге тағы 
жұмысқа араласуы қажет. 

Мұның бәрі тек айтуға ғана жеңіл нәрселер. Және бұл бір 
күнде, бір аптада немесе бір айда, бір жылда біте қоймаған, бірнеше 
жылға созылған жағдай. Адамның шаршау тұрмақ ауруға да қақысы 
жоқтай кезең бір. Бір ғажабы, сондай ауыр жұмыста жүрген адамдар, 
шынында да, ауырмайтын. Адам іштей жұмылғанда, сірә, бойына 
айрықша қуат бітетін болу керек. 

Кейінгі, соғыстан соңғы жағдай анық көз алдымда. Ол кезде 
де көп нәрсені әлі ұға қоймаған шығармын, бірақ сол кезде 
көргенімді қазір ой елегінен өткізіп, санамда қайта жаңғыртуға 
толық жағдайым бар. 

Соғыстан кейінгі жылдар да соғыстағымен барабар. Ол кезде 
шешем, әкесі Бәйтеш пен бауыры Бақбайды төңіректеп әрі мені 
дұрыстап оқытсам деп, темір жол бойына көшіп барған-ды. 1951- 
жылдан 1960-жылға дейін Түркісіб бойындағы Майтөбе деген 
стансада темір жол жұмысшысы болып істеді. Бұл -- Сарөзек пен 
Айнабұлақтың арасы, әкесі мен бауыры тұратын 54-разиезге, қазіргі 
күні Тауарасы аталатын ауылға көрші жер. Анам Зинатай сол 
Майтөбе стансасында жол бақылаушы болып істейді. Ол жұмысты 
жергілікті қазақтар “ботабай” дейтін, онысы -- орысша “путевой 
обходчик”, яғни “путевой” дегеннің қазақ тіліне бейімделіп 
өзгергені. 

Соғыс кезінде және соғыстан кейінгі жылдарда басқа жерлерге 
қарағанда темір жол бойы жұмысшыларының жағдайы тәуірлеу 
болғанын біздің замандастарымыз біледі. 

Шешемнің әкесі мен өзінде 5-6 сиыр болыпты. Ол кез үшін бұл -- 
үлкен береке. Күні-түн тынымсыз жұмыста жүріп үй 
шаруашылығын да дұрыстап алғанының өзі шешемнің пысық 
болғандығын көрсетеді. Ең бастысы мінезі байқалады. Ойға алған 
ісін орындамай тынбайтын, ол жолда қаталдық та көрсете білетін, 
бекемдігі мен тәуекелшілдігі бар кісі еді. 

Менің “күні-түн тынымсыз жұмыс” дегенімді біреу ұқса, біреу 
ұқпауы мүмкін. “Ботабай” адам күн демей, түн демей, жауын- 
шашын, боран демей, ыстық-суыққа қарамастан, ауырып та қалмай, 
кешігіп те қалмай, тәулік бойы өзіне тиесі жол бойын тынымсыз 
тексеріп отыруға тиіс. Және ол құры аралап, бақылап қана 
қайтпайды, жеңіл-желпі ақауларды көрсе, дереу жөндеп те үлгеруге 
тиіс, пойызды бір секөнт те тоқтатпауы керек. Сондықтан ол 
арқасына 8 кілі жүк артып жүреді, оның ішінде төрт жағы төрт 
түрлі түсте жанатын шам (қызылын тоқтату үшін, сарысын кідірту 

үшін, жасылы мен жай түсі жол ашық екенін білдіру үшін жағады), 
релісті бұрайтын үлкен кілт, шпалға қағатын ірі шегелер, тағы басқа 
қажетті құрал-саймандар болады. 

Жесір әйел, жетім баланың қиыншылығы сан алуан: оның 
материалдық, психологиялық жағы адамдармен араласу, 
ағайындармен сыйласу барысында да сан қилы жағдайлармен 
астасып жатады. 

Әрине, соғыс болмаса да адам баласы проблемасыз болмайды. 
Бірақ соғыс салған жара шарасыздықтан, амал жоқтықтан туады, 
сондықтан оған қарсылық білдіре алмайсың, оған бола әлденеге 
іренжуің де орынсыз секілді. Ол -- адамды жасытып жіберетін, 
амалың жоқтықтан туатын қиыншылық. Соғыс атаулыға қарсы 
болатын жұрт, меніңше, сол жағдайларды біліп қарсы болады. 

Біз жиырмасыншы ғасырдың алапат соғысын бастан 
кешкенімізге, ақырында жеңіске жеткенмізге мақтанбаймыз, 
өкінеміз. Өйткені біздер, майдангер отбасылары, ол соғыста ең 
жақындарымызды жоғалттық. Бұл жеңіс -- біз үшін мерекеден 
бұрын еске алу, бүгінгілерге -- ескертпе. 


Бәйкен ӘШІМОВ 
Көрнекті қоғам қайраткері 
Социалистік Еңбек Ері 


ҚАДІРЛІ ІНІМІЗ 


Кеңес үкіметі кезінде қызмет жасаған адамдар да халыққа 
қызмет жасады. Қызмет жасаудың әр кезде өзіндік ерекшеліктері 
мен заңдылықтары бар. Қызмет жасаған адам сол ерекшеліктер 
мен заңдылықтарды сақтай отырып жасайды. Ал жақсы, тиімді 
қызмет жасау үшін адамға ең алдымен соған ылайықты мінез және 
соған сәйкес мәдениет керек. Кеңес үкіметі кезінде мемлекеттік 
ірі қызметте болған ініміздің бірі Кеңес Мұстаханұлы Аухадиев те 
осындай ылайықты мінез бен соған сәйкес мәдениет те болды. Ол 
мемлекеттік ірі қызметке жастай араласты, мемлекеттік қызметтегі 
аса үлкен адамдардың қасында жүрді. Соған қарамастан ол өте 
ұстамды болды. Қызметтің буы мен желігінің жетегінде кетпеді. 
Өйткені ол жауапкершілікті сезіне білді. Ал жауапкершілікті 
сезінген адам жөнсіз асып-тасуға, менмен қылық көрсетуге еш 
бармайды. Міне, осы жағынан Кеңес ініміз үкімет алдында да, ел 
алдында да абыройлы болды. 

Кеңестің негізгі қызметі Алматы қаласында болды. 
Республикалық комсомолдың Орталық Кәмитетінде істегеннен 
кейін ол Алматы қаласындағы ең үлкен аудан Совет ауданының 
партия кәмитетін басқарды. Ол кезде астанадағы күллі орталық 
басқару мекемесі - міністірліктер, кәмитеттер, тағы-тағылар сол 
ауданға қарайтын. Қазақстан Компартиясы Орталық Кәмитеті 
қызметкерлерінің өзі сол ауданның есебінде тұрушы еді. Ол дегенің 
аса жауапкершілікті талап ететін жағдай еді. Кеңес жас та болса 
сондай ауданды басқарды. 

Одан кейін ол Алматы қалалық советінің төрағасы болды. 
Астананы басқару, әрине, әрі қиын, әрі жауапты жұмыс. Кез келген 
қаланың өзіндік өткір мәселелері болады. Ал әсіресе Алматы сияқты 
астаналық қалада ондай мәселе тіптен мол. Кеңес Алматы қаласын 
көркейтуге көп еңбек сіңірді. Ол жеті жылдай Алматы обылыстық 
партия кәмитетін басқарды. Ол кезде Алматы қаласы обкомға 
қарайтын. Бұл жұмыста жүріп те Кеңес қалаға тікелей қамқор 
болды. Қала құрылысына, көшелердің көркі мен келбетіне, су 
бұрқақтарының уақтылы дұрыс жұмыс істеуіне, бау-бақшалардың 

Жосиес жамсес6- С,лер эссеве - лез, Ж 


таза, күтімді болуына көп күш жұмсады. Қаланың жылу жүйесін 
үздіксіз өз дәрежесінде жұмыс істету, қысы-жазы ыстық сумен, 
ауыз сумен үзбей қамтамасыз ету, тұрғындарға басқа да қажетті 
қызмет көрсету оңай шаруа болмайтын. Соның бәрін жүйелі түрде 
жолға қоя білу, сөз жоқ, басшыға байланысты еді. Кеңес ол міндетті 
абыройлы атқарды. 

Жұмыс бабында Кеңес үнемі келіп, ақылдасып тұратын. Небір 
күрделі мәселелерді бірге шешетінбіз. Ол өзі жас болғанмен, 
қызметте жастық жасамады. Үнемі тәжірибелі, елге еңбегі сіңген 
адамдардың ортасында, қасында жүріп, солардан тәжірибе жинап, 
тәлім үйреніп, ақыл ала білді. Соның арқасында Қазақстан 
Компартиясы Орталық Кәмитетінің бюро мүшесі, Жоғарғы 
Советтің депутаты болды. 

Кеңес, жалпы, мінезге бай. Үлкенді тыңдай да біледі, үлкенді 
сыйлай да біледі. Соның өзі үлкен қасиет қой. Сондай қасиетінің 
арқасында өзі де сыйлы, абыройлы болды. Ол кезде қаржыландыру 
мәселесі тікелей Мәскеуге байланысты болатын. Сондықтан 
қаржымен шешілетін мәселенің бәрін күні бұрын болжап, күні 
бұрын өкімет басшыларының алдына қоя білу керек еді. Мұның 
өзі үлкен іскерлікті қажет ететін. Соның бәрін кезінде Кеңес 
абыроймен атқара білді. 

Қызмет бабындағы адамның халық алдында беделді болуы, 
өнімді алаңсыз еңбек етуі оның отбасына да байланысты. Кеңестің 
сүйікті жары Кербез білімді, тәрбиелі, жақсы адам еді. Кеңеске 
Кербез сол өзінің кішпейіл мінезімен, салиқалы білімімен өте үлкен 
сүйеу болды десем, қателеспейтін шығармын. Балалары Мұқан мен 
Мұхтардың, қызы Айгүлдің әр салада абыройлы еңбек етіп 
жүрулерінің басты сыры да осындай отбасындағы орнықты 
тәрбиеден екені сөзсіз. 

Кеңестей ініміз бен марқұм Кербездей келініміздің өмірі өзгеге 
үлгі боларлықтай. 


ж. 


Тұманбай МОЛДАҒАЛИЕВ 
КЕҢЕС МҰСТАХАНҰЛЫНА 


Тұнық, мөлдір қалпыңмен жүрегімдесің сен менің, 
Абырой алып әр күннен Асқарға қарай өрледің. 

Елің де саған сенеді, “Кеңесім, - дейді, - шықты өсіп” 
Тұлпарың шауып келеді 

Таулардан өтіп, бұлт кешіп, 

Оңыңнан туып, 

Тұрар ма ай, 

Қиналып жолда шөлдерсің 

Шаршаған кезде, Тұманбай 

Жырымен саған дем берсін. 


“Жүректегі жазулар” 
16.09.1982ж. 

Тұманбай МОЛДАҒАЛИЕВ 
АРДАҚТЫ КЕҢЕС МҰСТАХАНҰЛЫ 


Келелі ойдың, ұлы абыройдың иесі, 
Жарқылдап шықтың жаныңның бар-ау киесі. 
Көмекке келген қолдаушым болдың білемін. 
Көмірден өтпей тұрғанда ақын түйесі. 


Қамқорым бар деп жүремін іштей гүлдеп мен, 
Күндерім тіпті болмаса дағы бірге өткен. 
Қолың да онша тие бермейді, білемін, 
Тапсырған елің міндеттен. 


Ел үшін жуып, еңселім болдың әуелден, 
Сұңқарым сенсің, соңына талай тау ерген. 
Ұшқан құстардың қанатыменен бірге кеп, 
Бақыт пен мерей құйылып тұрсын әуеңнен. 


Келесің өсіп азаматтықтың өкілі, 
Алдыңнан өтті адамдардың да не түрі. 
Тұманбайға да көзіңнің қырын сала жүр, 
Ақын дегенің оңаша ойдың жетімі. 


7-февраль 1985-жыЛ 

Кеңес Мустаханович! 


Вам, комсомольским работникам 
Что навечно стоите в строю. 
Мы, поколение юности 
БВыражаем любовь свою! 


Вам, ветеренам нынешних лет 

С Сердцем горячим и юным всегда. 
Шлем комсомольский привет 

От юности республики труда! 


Здоровья, счастья, бодрости желаем 
Вам от имени отдела цекамола. 

И сердечно поздравляем 

С днем рождения КОМСОМОЛА! 


Отдел комсомольских организаций 
ЦК .ЛКСМ Казахстана 
Октябрь, 1977 

Рэл ҚУНАҚОВА 


Құрметті Кеңес Мұстаханұлы! 


Сізді жаңа жылыңызбен құттықтаймыз! Өміріңіздің ұзақ, 
денсаулығыңыздың мықты, қызметіңіздің абыройлы болуына шын 
жүрегімнен тілектес екенімді осы бір-екі сөзім арқылы білдіргім 
келеді. Сізге өзімнің соңғы шыққан екі еңбегімді құрметпен, 
туыстық-қарындастық көңілден сыйлаймын. 


АҒАҒА ТІЛЕК 


Бұлақтар бар басын шыңнан алатын, 
Қырандар бар биікке самғар қанатын. 
Шамдар болар жарығы түспес түбіне, 
Өзі үшін жылтырап қана жататын. 


Сізде бар жарық, күн нұрындай арайлы, 
Азаматым деп тілектес жандар қарайды. 
Елін сүйген Ер атанар халқына, 

Бар өнеге Азаматтардан тарайды. 


Алатаудың бар өзіне тартқан баласы, 
Тұлғаңыз биік, Алатауымдай қарашы! 
Арманы болмас біз -- Жетісулықтардың 
Аман жүрсе Димаш, Кеңестай ағасы! 

ж. 


Сәрсенбі ДӘУІТҰЛЫ 


СЫР 
Кеңес ағайыма 


Ұзақ түн жата алмаймын жүрек сыздап, 
Бір қызып тула бойым, бірде мұздап, 
Ашиды буындарым қақсайды, 

Жараны қойғандайын бейне тұздап. 


Сүйегім ине өткендей сырқырайды, 
Жан шіркін қиналғаннан шырқырайды, 
Көз алдым бұлдырайды бас айналып, 
Жан-жақтан қоршағандай бұлт айды. 


Қызарып, бір сұрланып жата алмайсың, 
Дәмнен де алдындағы тата алмайсың, 
Тасталған босағада тулақтайсың, 
Немесе лақтырылған шапандайсың. 


Қайнаған қазандағы сақардайсың. 
Кешкі бір күндей боздап батардайсың. 
Басынды тауға ұрасың, тасқа ұрасың, 
Айырылған Құлагерден Ақандайсың. 


Ауырумын, бүйрек, жүрек -- бәрі біткен. 
Күдерім үзілген жоқ сері үміттен. 
Күншуақ бақшасы бар, саясы бар, 
Ағатай, бір көктемді сізден күтем! 


ЕЛ АЗАМАТЫ 


Кеңес Аухадиев көптің адамы, халыққа қызмет еткен кісі. Ол 


тынымсыз еңбек еткен жай азамат емес, ел азаматы. Кеңес 
Мұстаханұлы еңбектің қадірін білген, сонымен тыныстаған, 
сонымен биіктеген тұлға. Комсомолдың хатшылығынан бастап 
облысты басқарған, өмірдің ашысын да, тұшысын да татқан, 
қолынан келгенше жұрттан көмегін аямаған жаны жомарт адам. 

Бастық болдым деп көкірегін кермеген, үлкенмен де, кішімен де 
тіл табыса білген қарапайымдылығы тағы бар. 

1982-жылы қараша айы еді, сол кездегі “Лениншіл жас” 
газетінің үш нөмірінде Мұқағали Мақатаевтың “Райымбек! 
Райымбек!” атты поэмасы жарық көрді. Бұл ғажайып туындыны 
жұрт жапатармағай бәрі де бір ауыздан бағалады. 

Осы дастанның шығуына сәл септігін тигізген маған Кеңес 
Аухадиев ағамыз ризашылығын білдірді, үлкен алғыс айтты 
жағдайымды сүрап, баспана берді. Ол кісінің туған күнінде мен де 
өлеңмен өз ниетімді білдіруді жөн көрдім. 


АЛТЫН АҒА 


Кеңес аға! Көңілің неткен нұрлы еді, 
Дәл өзіңдей ескерді екен кім мені?! 
Менің нәзік жанымды ешкім сезбеді, 
Жомарт адам өзің болдың елдегі. 


Жомарт адам өзің болдың елдегі, 
Нағыз ұшқыр тұлға едің жердегі. 
Аспан асты, жер үстінде, бауырым 
Бұзғандайсың топтан озып кермені. 


Найзағайдай дауысың тұрса гүрілдеп, 
Ару жандар қарсы алады күлімдеп. 
Кеше өзіңді түсінбеген кейбіреу, 
Қарсы алдыңда иіледі бүгін кеп. 


Ғылым қусаң салауатты тұлғалым, 
Болар едің жұрт сүйсінер бір ғалым. 
Нақ өзіңе ұқсар деген үмітпен, 
Талай қазақ Кеңес қойды ұлдарын. 


Әділдіктің байқаласың тезіндей, 
Жақсылығың қалған емес сезілмей. 
Арамыздан өтіп кеткен жарқ етіп, 
Елестейсің Қонаевтың көзіндей. 


Көлбай АЛЫРБЕКҰЛЫ 
КЕҢЕС АУХАДИЕВ 


1972-жылдың сәуірінде КПСС Орталық Комитетінің “Партиялық 
құжаттарды айырбастау туралы” қаулысы шықты. Республика 
басшылары Алматы қаласының Совет ауданында партиялық есепте 
тұратын. Қазақстан Компартиясы Орталық Комитетінің бірінші 
хатшысы Дінмұхамед Қонаевтың атына Мәскеуден арнайы жіберілген 
М00000011 партбилетті тапсыру құрметіне осы аудандық комитеттің 
бірінші хатшысы Кеңес Аухадиев ие болды. “Қонаевты бұрын 
жиналыстарда алыстан көруші едім. Сол жолы бір қадам алдында 
тұрып, ашаң өңіне көз тоқтаттым. Толқи сөйлеп, жаңа партбилетін 
тапсырдым. Алғаш рет қолын алып құттықтадым”, - дейді ол. 
Салтанатты тапсырудан кейін Димекең үстөл басына жайғасып: 
“Қаладағы ең үлкен ауданды басқарып отырсың, айналайын. Мұндай 
жауапты қызметті өзің секілді жігерлі жастар атқармағанда, кім 
атқарады? Халыққа адал қызмет ет!”, - деген батадай сөзі әлі күнгі 
құлағында. 

Аухадиев қиын да қызықты партиялық қызметін осылай бастады. 
Бақ жанса бәрі де тез емес пе. Еңбектегі жемісті жылдары оның 
тасын өрге домалатты. Алматы қалалық Атқару комитетінің төрағасы, 
астаналық облыс партия комитетінің бірінші хатшысы дәрежесіне 
дейін көтерілді. Алайда алда тағдыр соқпағының қилы-қилы бұралаң 
кезеңдері тұр еді. 

1985-жылы КПСС Орталық Комитетінің сәуір пленумы болды. 
Пленумда Орталық Комитеттің Бас хатшысы болып Михаил 
Сергеевич Горбачев сайланды. Ертеңіне оны құттықтауға Д.Қонаев, 
Б.Әшімов, Н.Назарбаев, В.Демиденко, К.Аухадиев, Е.Әуелбеков, 
О.Қуанышев Кремльге барды. Горбачев жарқын жүзбен қарсы 
алып, бәрімен құшақтасып амандасқан. Димекең пленумға 
қатысқан республика басшылары атынан құттықтады. Горбачев 
оларға: 


-- Қонаевты сақтаңыздар! Димаш Ахметович -- біздің 
партияның алтын қоры, - дейді. Жақсы сөз жан семіртпей ме. 


Олардың көңілдері көтеріліп, елге оралды. 

Сол жылдары басшылық аппараттарда мынандай бір жай 
қалыптасқан еді. Егер бірінші басшы қазақ болса, екіншісі міндетті 
түрде орыстан тағайындалады. Немесе керісінше. Алматы 
обкомының екінші хатшысы Вениамин Иванович Машкунов 

тумысынан осы жерлік. Сондықтан болар жергілікті ұлт өкілдеріне 
іш тартып тұрады. 

-- Кенес Мустаханович, бүгін Москвадан телефон соқты, - 
деді ол бір жолы. 

-- Не мәселемен? 

-- “Партия мүшелігіне қабылдағанда ұлттардың проценттік 
үлесіне қарамай белден басқандарың қалай?” деп жатыр. 

Бұрын Мәскеуден мұндай сұрақтар түспейтін. Орталық 
Комитетке Егор Кузьмич Лигачев келгелі процент қуу деген пәле 
шықты. Мұның артында не жатыр? Шовинистік саясат. Аз ұлттың 
өкілдерін билікке жібермеу. Бір ғана ұлттың мүддесін қорғау. 
Сондай қитұрқысы болмаса Мәскеудегілер Машкуновқа астыртын 
телефон шалар ма еді. Және бұл бір емес бірнеше рет қайталанған. 
Демек оны өзімсініп сыр тартқаны кәміл. 

Аухадиев оған қадала қарап: 

-- Вениамин Иванович, облыс аудандарында жергілікті ұлт 
өкілдерінің көп тұратынын жақсы білесіз. Сол тұрғыдан 
түсіндірмедіңіз бе? - деді қоңырқай үнмен. 

-- Өзім де солай жауап бердім. -- Ол ағынан жарылды. 

Қонаев сол жылы шілденің ортасында Аухадиевті қабылдауына 
шақыртады. Әдетте жымия қарсы алып, жайдары сөйлесетін. Бұл 
жолы ондай жылылық танытпады. Ауыр ойдың үстінде отырғаны 
салыңқы қабағынан байқалған. Сәлемін салқын алды. 

-- Кеңес, Лигачевтың алдында үстіңнен жазылған біраз домалақ 
арыздар жатыр, - деп жүзіне барлай көз тастап, кідіріңкіреп тұрды 
да. -- Әкесі өлгенді де естіртеді, шырағым. Маған ол: “Мәселесін 
өздеріңіз қарап, қызметінен босатыңыз”, - деп қатты талап қойды. 
Байқаймын, қадалған жерінен қан алатын түрі бар. 

-- Сіз не дедіңіз? - деді ол. 

-- Оның үстінен осыған дейін арыз -- шағым түспеп еді. 
Жарайды, Егор Кузьмич, қарап көрейін дедім. 

Аухадиев содан бірер ай бұрын Мәскеудегі жиынға қатысқан 
еді. Сонда КПСС Орталық Комитетіндегі Ұйымдастыру бөлімінің 
орынбасары Могильниченко мен Орта Азия және Қазақстан 
бойынша бөлім бастығы Мишенко өзін оңашалап майдан қыл 
суырғандай сыр тарта сөйлескені бар. “Сендер жассыңдар. Дәл 
қазір өсетін кездерің. Бірақ, бір орнында ұзақ отырып қалған шалдар 
оңайлықпен жолын бере қоймайды. Ол үшін қаракет жасағандарың 
жөн. Біздің осы сөзімізді мақұл көрсең Лигачевпен кездестірейік”, - 
деген. Осылай жылы-жылы сөйлеп, үлкен мансаппен жыланша 

арбап, емексітіп жатқанда Аухадиевтің есіне Горбачевтің: 
“Қонаевты сақтаңыздар! Ол -- біздің партияның алтын қоры” - 
дегені оралды. Екеуіне алма-кезек көз жүгіртті. “Сендердің 
арандатқандарыңа алданып, ардан таяр жайым жоқ”. 

-- Мен партияның саясатын қолдаймын. Бірақ, республикамыз- 
дың бірінші басшысына ешқашанда қарсы тұрмаймын. -- Ойын 
кесіп айтты. Аналардың күлімсіреген өңдері лезде өзгеріп, 
шамданғандай шырай танытты. Есікке қарай беттей берген оған 
Миценко кіжініп: 

-- Кенес Мустаханович, ойланыңыз. Әйтпесе... -- дей бергенде 
ол кеңседен шығып кетті. Көп кешікпей үстінен домалақ арыздар 
түсе бастады. Мәскеуліктердің “Айтқанға көнбедің бе, ендігі көретін 
күнің осы болады” дегені ғой бұл. 

-- Димеке, өзім Мәскеуге барып, Горбачевпен сөйлесіп көрсем 
қайтеді? -- Қонаевтың жауабын күтпестен іле: -- Байқауымша, 
осының бәрі сізге қарсы жасалынып жатқан шаралар секілді, - 
деп ішкі күдігін жасырмады. 

Қонаев басын изеп, аз-кем үнсіз отырды. 

-- Бәрі де мүмкін, Кеңес - деп ақырын күрсінді. -- Мәскеуге 
әуре болмай-ақ қой. Лигачев тұрғанда оның сені оң қабағымен 
қабылдайтынына күмәнім бар. Дегенмен, жақында Ақмолада 
ауылшарушылығы қызметкерлерінің аймақтық кеңесі өтеді. Соған 
Горбачев қатысады. Ыңғайы келсе онымен сол жерде кездесерсің. 

Ақмолада Горбачевті республика басшылары қарсы алды. Оның 
Қонаевқа көзқарасы мүлдем өзгерген екен. Сөзін жүре тыңдап, 
пікірлеріне аса мән бермей қырын қарап, қыр көрсетті. “Конаев 
кім, мен кім? Қой мұндай екіжүздімен оңаша кездесіп, абырой 
таппаспын” -- Аухадиев райынан қайтты. 

1985-жылдың 23-қыркүйегінде Қазақстан Компартиясы Орталық 
Комитетінің бюро мәжілісі болып, Кеңес Аухадиевтің жеке мәселесі 
қаралды. Оған бюро мүшелері Д.Қонаев, Б.Әшімов, Е.Башмаков, 
В.Гребенюк, К.Қозыбаев, З3.Камалиденов, О.Мирошхин, 
Н.Назарбаев, А.Рыбников, Қ.Тұрысов және бөлім меңгерушілері 
қатысқан. Мәжілісті Д.Қонаев жүргізіп, КПСС Орталық Комитеті 
тексеру комиссиясының Аухадиевтің үстінен түскен арыздар 
негізінде жазылған анықтамасымен таныстырды. Онда облыстағы 
әлеуметтік-экономикалық жағдайдың төмендеп кеткенін, кадрлар 
жиі ауыстырылатынын, оларды таңдауда және орналастыруда көп 
кемшіліктерге жол берілгенін, партия мүшелігіне қабылдауда ұлттық 
құрамның проценттік талаптары сақталмағаны айтылған. 

Жоғарының пәрменіне қарсы тұрғаннан еш нәтиже 
шықпайтынын сезген бюро мүшелерінің бірі де бас көтеріп, 
сөйлеген жоқ. Орталық Комитет қаулы алды. М120 хаттама. М9. 

“К.М.Аухадиев жолдас туралы. Қазақстан Компартиясы 
Орталық Комитеті Алматы облыстық партия ұйымында халық 
шаруашылы-ғына басшылық жасаудың нашарлап кеткенін атап 
өтеді. Бесжылдық басталғалы бері артта қалушы кәсіпорындардың 
саны азайған жоқ. Ауыл шаруашылығында, іргелі құрылыста 
айтарлықтай кемшіліктерге жол берілуде. Мұның бәрі әсіресе 
кадрлар іріктеуде, орналастыруда және тәрбиелеуде обком партия 
бюросының, бірінші хатшысы К.М.Аухадиевтің жеке өзінің төмен 
деңгейде жұмыс істеуінің салдарынан болып отыр. Кадрларды жиі 
және негізсіз ауыстыру, өзінің абыройын төгіп алған адамдарды 
басқару жұмыстарына қою дәстүрі қалыптасты. Еңбекшілердің 
хаты, арызы мен шағымы көбейді. Осының бәрін ескере келе 
Қазақстан Компартиясы Орталық Комитеті К.М.Аухадиев 
жолдасты шаруашылық жұмысына ауыстыруды жөн деп есептейді. 

Қазақстан Компартиясы Орталық Комитеті қаулы алады: 

К.М.Аухадиев жолдас, шаруашылық жұмысына ауысуына 
байланысты, Алматы облыстық партия комитетінің бірінші 
хатшысы жэне бюро мүшесі міндеттерінен босатылсын. КПСС 
Орталық Комитетіне бекітуге ұсынылсын. 

Қазақстан Компартиясы Орталық Комитетінің бірінші 
хатшысы. Д.Қонаев”. 

Аухадиев орнынан тұрып: 

-- Димаш Ахметович, Алматы облысының экономикалық 
көрсеткіштері басқа Оңтүстік облыстардан артық болмаса кем емес. 
Мені соншалық орынсыз кінәлайтындай не жаздым? 

Димекең салқын үнмен: 

-- Мәскеудің шешімі осыған әкеп тұр ғой, - деді. 

Ертеңіне, облыстық партия комитетінің пленумы өтер алдында 
таңертең Орталық Комитеттің екінші хатшысы О.Мирошхин 
Аухадиевтің үйіне телефон соғып: 

-- Кенес Мустаханович, пленумға қатыспай-ақ қойғаныңыз 
жөн шығар, - деді. 

-- Неге қатыспауым керек? 

-- Сізге ауыр соға ма дегенім ғой. -- Үнінен жанашырлық 
сезіледі. 

-- Халықтың алдында да, партияның алдында да менің арым 

таза. Онда оғаш мінез көрсетеді деп қаймықпай-ақ қойыңыздар, - 
деді ол. 

Алматы облыстық партия комитетінің УІП пленумына Орталық 
Комитеттен Д.Қонаев пен О.Мирошхин қатысты. Күн тәртібіне 
тек ұйымдастыру мәселесі қойылды. Қонаев сөз сөйледі. Сөз 
арасында ол “...1981-1985-жылдар аралығында қалалық және 
аудандық партия комитеттерінің 70 пайыз хатшылары, совхоз 
директорлары мен колхоз төрағаларының 59 пайызы 
ауыстырылған” деп өзге де кемшіліктеріне тоқталып, соған 
байланысты Орталық Комитет Аухадиевті обкомның бірінші 
хатшысы және бюро мүшелігінен босатып, шаруашылық жұмысқа 
ауыстыруды жөн көргенін жеткізді. Осы мәселе бойынша ұсыныс 
жасады. Пленумның қабылдаған қаулысымен К.М.Аухадиев 
облыстық партия комитетінің бірінші хатшысы және бюро 
мүшелігінен босатылып, орнына М.С.Меңдібаев сайланды. 

Аухадиев мінберге көтеріліп, өзінің басшылығы кезінде облыста 
орын алған бірқатар кемшіліктерді мойындап, Дінмұхамед Қонаевқа 
облыс экономикасы мен әлеуметтік жағдайын көтеруде әрдайым 
қолдау көрсетіп отырғаны үшін алғыс айтып, обком аппаратында 
өзімен бірге қызметтес болған жаңдарға шын көңілден 
ризашылығын білдіріп, табыстар тіледі. 

Сол кезде мұндай кемшіліктерді республикадағы кез келген 
облыс басшыларына таңуға болатын еді. Негізгі мәселе онда емес. 
Мәскеудің айтқандарына көніп, айдауына жүрмеген Аухадиевтің 
тап өзінде болғаны айдан да анық. 

Қалада өсек өрттей лаулап жатты. “Не дейсің, Қонаев 
Аухадиевті қызметінен босатыпты”, “Қонаев өз ағасы емес пе? 
Неге қорғап қалмаған?” деген оспақ-шаншу сөздерден құлақ 
сарсыды. Ол: 

-- “Мені қорғап қалмады деп Димекеңе қалай ренжиін. Әкесі 
соғыста өлген, шешесі теміржолда қара жұмысшы болған, 
жетімдіктен жетілген бала емес пе едім. Бағым жанып билікке 
қолым жетті. Сол жолда бір адамнан жақсылық көрсем, оны 
Қонаевтан дер едім. Кейде інісіндей, кейде баласындай сетті. 
Ұстаздық жасап, елді қалай басқаруды, адамдармен қызмет бабында 
қалай араласудың жөн-жобасын көрсетті. Күнәра өзі телефон 
шалып: “Облыс пен Алматы қаласында нан жеткілікті ме? Сүт 
пен құс өнімдері ше?” - деп сұрап, қадағалап отыратын. 
Малшыларға баса көңіл бөлетін. Ең бастысы өз ұлтымды жан- 

тәніммен сүюіме үлгі болды. Соның бәрін ұмытып, өкпе артсам 
менің кім болғаным? -- дейді Кеңес Аухадиев. 

Көп ұзамай олар Мәскеуде кездесті. Әйелі Кербез екеуі Барвиха 
санаториінде дем алып жатқан. Қонаевтың Орталық Комитеттегі 
мәжіліске келгенін есітіп, Қазақстан өкілеттілігінің қонақжайына 
барды. Қонаев: 

-- Кеңес, демалыс қалай өтіп жатыр? 

-- Демалған жақсы ғой, Димеке. Тек көңілдің орта болып 
жүргені, - деді ол. 

-- Оны айтпасаң да түсінемін, - деп ілкім сәт үнсіз қалды 
да.-- Саған қабілетіңе сай үлкен қызметті қимай отырған жайым 
жоқ. Мына Лигачев: “Мамандығы бойынша инженер етіп жібер”, - 
деп тақақтап қоймауда. 

-- Сонда мені қайда жібермекшісіз? 

-- Әзірге “Главриссовхозстрой” бастығының орынбасары 
қызметіне барасың. 

Аухадиев оның бастығы Виктор Александрович Гончаровты 
жақсы білетін. “Ақдала” күріш алқабын ретке келтіргенде, Үлкен 
Алматы каналын салғанда талай рет қайнаған шаруа басында бірге 
болғаны бар. Сонда іштей “Сөзіне ісі сай жан екен” - деп ой 
түйген. 

-- Мақұл, Димеке, - деді ол. 

Ол жаңа қызметке қараша айының басында шықты. 

Бұрын мықты сүйеушісінің қолдауымен жүргендер қапелімде 
үлкен қызметтен алынғанда бәрінен де баз кешіп, морт сынған 
ағаштай болатын-ды. Сондай кінәмшіл жандардың орынсыз 
өкпелеп, ішкілікке салынып кеткендерін де жұрт көрген. Ал 
Аухадиев ар-абыройын ойлады. Досқа күлкі, дұшпанға таба 
болмауға тырысты. Құздан құладым демей, қарапайым өмірге тез 
бейімделді. Әу баста мансапқорлықты мансұқ етпеген жандар ғана 
осылай істейді. 

“Главриссовхозстрой” партия ұйымының хатшысы Серафим 
Зиновьевич Сюндюковпен ол жайында сөйлескенімде: 

-- Әуелгіде Аухадиевке аса сақтықпен қарадық. Үлкен 
қызметтен келген адам біздің шағын ұжымды менсіне ме деген 
ойда жүргеніміз рас. Сөйтсек қателесіппіз. Сабырлы, салмақты, 
мәдениетті жан екен. Білімді, біліктілігінің арқасында өз міндетін 
тез игеріп алды. Көптен шешілмей жатқан түйінді мәселелерімізді 
аз уақыттың ішінде жолға қойып, ұйымдастырушылық қабілетімен 

тәнті етті. Көкейімізден “Ау, мұндай жанды облыс басшылығынан 
неге алған?” деген сауал кетпей-ақ қойды, - деп еді. 

Сол жылдың 10-желтоқсанында Қазақстан Компартиясының 
ХІХ-пленумы оны бюро мүшелігінен де босатты. 

КПСС Орталық Комитеттің жариялылық саясаты ел ішіндегі 
ахуалды шиеленістіріп жіберді. Жұрт не ойына келсе, соны жөн- 
жосықсыз, парықсыз айтып, бей-берекет айқай-шуға ұластырып 
жатты. Ондай жағдай 1986-жылдың наурызында өткен Қазақстан 
Компартиясының ХУІ-сьезінде де көрініс берді. Аухадиев Орталық 
Комитетке әлі де мүше еді. Сьезге арнайы шақырылды. Қонаев 
баяндама жасады. “Қуырдақтың көкесін түйе сойғанда көресің” 
демекші жарыссөзге шыққан Әуелбеков, Камалиденов, Қуанышев 
республикадағы орын алған кемшіліктердің бәрін Қонаевтың өзіне 
жауып, шибөрілердей талады. Аухадиев: “Мәскеудегі Горбачев пен 
Лигачевтің айлалары іске асты. Патша ағзамның заманынан келе 
жатқан ескі тәсіл, биік мансапты орталарына сүйек етіп тастап 
Қонаевты қайсысың қатты сынасаң соныкі болады деп итше үргізді. 
Әй, бодан елдің аңғал “батырлары-ай” - деп күйінген. 

Үшеуі де Қонаевтың өзі көтерген кадрлары. Тіпті Әуелбековке 
тың облысын басқартып, Социалистік Еңбек Ері атағын алып 
беруге жанын салған да еді. Енді міне, “Өзі болып толған қыз 
төркінін танымастың” көрімен жағасына жармасып жатқаны. 
Кейіндеу бір одақтық газеттің тілшісі Қонаевқа: “Сіз қызметтен 
босағалы немен айналысып жүрсіз?” -- деп сұрапты. Сонда 
Димекең: “Абайды қайта оқып жатырмын. Артында өлмейтін сөз 
қалдырған жан неткен дана еді! Қанша оқысаң да ойдың шым 
тереңіне тартып отырады”, - деген екен. Бәлкім сонда дана 
ақынның: “Күшік асырап ит еттім, Ол балтырымды қанатты, Біреуге 
мылтық үйреттім, Ол мерген болды, мені атты” - деп көңіл күйін 
тап басқан өлең жолдарына көз жүгірткенде ішінен шерін шығара 
күрсінді ме, кім білсін. 

Қонаев қолдамаса Камалиденов соншалық биікке көтерілер 
ме еді? Қуанышевті үлкен бір облыстың тағына отырғызған жоқ 
па? Мұндай мансапқорлар кімге опа береді? Қонаевқа бұл сьезд 
өте ауыр тиді. 

Мәскеудің қолдауына сүйенген Меңдібаевтың еті мен терісінің 
арасына желік біткені соншалық, айналдырған төрт-бес айда 
облыстың 750 жауапты қызметкерін орнынан босатты. “Меңдібаев 
Голошекиннен асып түсті. Облыста “Кіші октябрь” жасап жатыр” 

деген суық сөз құлаққа түрпідей тиді. Ол үшін Аухадиев 
кадрларының сұрауы жоқтай. Бар билік қолында тұрғанда 
қонышынан басты. 

Сәуірдің бір күні Аухадиевке телефон шалып, орыс тілінде: 

-- Кенес Мустаханович, сіздің басшы кезіңізде Тұманбай 
Молдағалиев деген ақынның 50 жылдығы тойланыпты. Онда 
ішкілік ішілген екен. Тойға сіз рұхсат беріп пе едіңіз? - деді 
екпіндей сөйлеп. (1985-жылы КПСС Орталық Комитетінің мамыр 
Пленумында алкогольді ішімдіктерге тиым салынған). Оның бұл 
сұрағы Аухадиевтің жиренішін тудырды. 

-- Марат Самиевич, біріншіден Тұманбай Молдағалиев атақты 
ақын. Туған жерінің халқы құрмет көрсетіп, тойын жасаймыз деп 
жатса, оған тиым салу ақылға сия ма? Екіншіден, неге өнер адамын 
бағалап, тойын өткізбеске? 

-- Ол қонақтарына арақ ішкізуге рұхсатты сізден сұрады ма? - 
деді өзеуреп. Аухадиев еріксіз мырс етті. 

-- Сіз де ішкілік ішесіз. Сонда жоғарыдағы идеология 
хатшысынан әрдайым рұхсат сұрайсыз ба? 

-- Сол тойға обкомның хатшысы Шәмшә Беркімбаева да 
қатысыпты ғой, - деп жауаптан тайқып шыға келді. 

-- Неге қатыспауы керек? Оның ақынды облыс басшылары 
атынан құттықтауына болмай ма? 

-- Қоғамдық тәртіпті бұзғандар қатаң жазаланады. 

-- Жазалап жатқандарыңыз аз еді, - деп трубканы қоя салды. 
Көп кешікпей Шәмшә Беркімбаева да Меңдібаевпен қызметтес 
бола алмайтынын мәлімдеді. Кадрларды қудалау салдарынан облыс 
экономикасы күрт төмен түсіп кеткен кезде, Меңдібаевтың 
ішкілікті тыю мәселесімен айналысқаны қалай? Обкомның басқа 
хатшыларына сенбегені ме? 

Билікке масаттанған Меңдібаев бірде республика басшылы- 
ғындағы қызметкерлерге: “Аухадиевтің кадрларының бәрін 
сыпырдым. Жалғыз ұйғыр Арзиев қалды”, - деп қарқ-қарқ күлгені 
бар. “Ау, Мәскеу Аухадиевке бес жылда кадрлардың 70 пайызын 
ауыстырдың” деп кінә таққан жоқ па. Ал Меңдібаев бес айда 750 
кадрды ауыстырмақ түгілі қуғындап, қоғадай жапырғанын Орталық 
Комитет естіп, көрмей отыр ма? Мына сұмдық тажалды неге 
тоқтатпайды?” -- Қаладағы көзі қарақтылардың сөзі осы. 

Меңдібаев асып-тасымай қайтсін. Арқа сүйеген Мәскеу бар 
билікті өздерінің құзырына алып, Қонаевтың пәрменін жүргізбей 


347 


тастаса. Мұндағы әрбір жөнсіз ісімен қолдаушысы Камалиденовтың 
шөлін басып, айызын қандырып жатса. “Аузы қисық болса да, 
байдың баласы” енді сол. Амал қанша. 

Жаһанды жалпағынан басқан Меңдібаев кейбір кадрлардың 
соңынан ашық күнде шам алып түскенін қайтерсің. Амангелді 
Бегімбетов Іле ауданының бірінші хатшы қызметінен босатылған 
соң не көрмеді. Жеті ай жұмыссыз сенделді. Табанынан тозып 
жүріп, Талғар ауданындағы бір ауылға ферма меңгеруші болып 
орналасқан бойда-ақ Меңдібаев аудан басшысының жанын қысып, 
одан да қуғындаған. Жығылғанға жұдырық жұмсамайды деуші еді. 
Мұндайға оның түкіргені бар ма. Бұл жүзден бір ғана мысал. 
Аухадиевке бұл оңай тимеді. Тоз-тозы шыққан жақсы кадрлардың 
тағдыр-талайы жанына батты. Сәті түскен бір кездесуде ол 
Меңдібаевка: 

-- Марат Самиевич, егер сіз мені ата жауға балап, кадрларды 
жазықсыз босату принципімен жұмыс істеп жүрсеңіз қатты 
қателесесіз. Соншалық іскерді сырттан әкеле де алмайсыз. Сіз 
басшылыққа қойғандарыңыздың бәрі де бәрібір менің кадрларым. 
Тек бұлардың қабілет-қарымдары алдыңғылардан төмендеу. 
Ақылды басшы әуелі темірден алтынды, жағымпаздан жақсыны 
ажыратып алар еді, - деді. 

Меңдібаевтың шегір көздері шатынап: 

-- Облысты қалай басқару керек, оны өзім білемін, - деп 
тұлданып сөзін жалғай бергенде, жетесіне жетпегенін сезіп, 
Аухадиев бұрылып жүре берді. 

1986-жылы 16-желтоқсанда Қазақстан Компартиясы Орталық 
Қомитетінің кезектен тыс пленумы болды. Онда бірінші хатшы 
Дінмұхамед Қонаев қызметінен босатылып, орнына Ресейдің бір 
қиырынан алдырылған Геннадий Колбин сайланды. 17- 
желтоқсанда Мәскеудің бұл шешіміне наразылықтарын білдіруге 
студенттер мен жұмысшы жастар Республика алаңына қарай ағыла 
бастады. 

Аухадиев “Главриссовхозстройдың” үш ай бұрын жоспарланған 
Шымкенттегі екі күндік семинарын өткізіп, 20-желтоқсан күні 
Алматыға оралды. Қала халқы сергелдең күйге түскен. Колбинге 
жағынып қалуға тырысқан тергеу орындарының басшылары 
көтеріліске қатысқан жастарды оқу орындарынан, зауыттардан 
шығартып, түрмелерге қаматып жатты. Жастарды арандатқан 
ұйымдастырушылар бар деп, соларды итше тіміскілеп іздеуге 

кірісіпті. Мемлекеттік қауіпсіздік комитетінде күдікті деген жеті 
адамға құпия тізім жасалынып, тергеуді қолға алған. Кеңес Аухадиев 
сол күдіктілердің бірі екен. 

Облыстық, республикалық, одақтық тергеу орыңдарының 
қызметкерлері 1987-жылы Аухадиевті 22 рет шақыртқан. Ең 
алғашқы шақырту республикалық прокуратурадан келді. Әйелі 
Кербезде өң-түс жоқ. Үрейден үріккен балаларын бауырына алып: 
“Кеңес-ау, бұл заман не болып барады? Кешегі ел қадірлеген 
Асанбай ағамыздың жайы анау. Бұлар енді сені де түрмеге жабайын 
деді ме? 37-нің репрессиясы қайталанбаса игі еді, - деп қолын 
көкірегіне қойды. Қорқамын”. Кеңес: “Сабыр ет Кербез. Менің 
ішіп-жеп қойғаным жоқ. Кімнің алдында да арым таза”, - деп 
олардың қорқыныш билеген көңілін орнықтырғандай болды. 
Прокуратура тергеушісі Александр Ерубаев: 

-- Сіз, 17-18-желтоқсан күндері қайда болдыңыз? - деді. 

-- 17-желтоқсанда поезбен Шымкентке жүріп кеттім. 18-19- 
желтоқсан күндері сонда семинар өткіздім. 

-- Онда кімдермен кездестіңіз? 

-- Су құрылысы жүйесінде істейтін қызметкерлермен. - 
Ерубаев оның іс-сапарға барғанын дәлелдейтін құжаттарын көріп, 
хаттамасына тіркеді. 

Содан кейін Дзержинский көшесінің бойындағы Мемлекеттік 
қауіпсіздік комитетіне шақырылды. Тергеуші: 

-- Кеңес Мұстаханович, Алматы қалалық атқару комитетінің 
төрағасы болып қай жылдары істедіңіз? 

-- 1975-жылдың қаңтарынан 1978-жылдың сәуірінің соңына 
дейін. 

-- Сіз қаладағы тіркеу мекемелеріне: “Қызмет бабымен 
шақырылғандар болмаса, Сібірден келген орыстарды қалаға 
тіркемеңдер”, -- деп бұйрық беріпсіз. Тіптен бұл Қонаевтың сізге 
берген тапсырмасы көрінеді. Сол рас па? - деп шүйіліге түсті. 

Сол жылдары Алматыдағы кейбір өндіріс орындарында 
мамандар жетіспегендіктен Новосібірден біраз инженерлер 
шақырылған. Мұндағы тіркеу орнындағылар учаскелік 
инспекторлардың өз міндеттеріне атүсті қарағандарын пайдаланып, 
көптеген сібірліктерді де қала есебіне жазып жібереді. Соны естіген 
Қонаев: “Кеңес, ауылдан келген қариялар осындағы ұлдарының 
пәтерлеріне тіркеле алмай әлекке түсіп жатқанда, сібірліктер 
тоқтаусыз өтетіні қалай. Арнайы шақырылған кадрлар болмаса, 

ондай жұмысшылар өзімізден де табылады ғой. Осы мәселені неге 
ретке келтірмейсің”, - дейді кейісті үнмен. Аухадиевтің де күткені 
осы еді. “Реттейміз, Димеке”, - деп, сол күні-ақ қаланың паспорт 
жүйесіндегі барлық басшыларын шұғыл жинап, сібірліктерді 
тіркеуге қатаң тиым салады да, қарияларды өз ұлдарының 
пәтерлеріне бірден тіркеуді бұйырады. Олар: “Бұл қазақтар әке- 
шешесін пәтерлеріне тіркетіп алған соң, оны кеңейтуді сұрайды. 
Онсыз да пәтер жетпей жатқанда, Аухадиев оларға көп бөлмелі 
жайды қайдан тауып береді?” -- деп күңкілдеген. Кейіндеу бұл 
наразылықтарын қалалық Атқару комитетінің мәжілісінде 
көтергенде Аухадиев: “Ата-анасын баласының пәтеріне тіркемеу 
қандай адамдық нормаға жатады? Сіздерше оларды қартайған 
шағында қараусыз қалдыру керек пе? Оның үстіне өз жерінде тұрған 
қазақ пәтер сұраса қай заңға қайшы келеді? Отырғандарға жағалай 
көз тастап. 

-- Біз оларға пәтер беруге міндеттіміз. Енді бұдан былай бұл 
мәселе менің қадағалауымда болады”, - дейді қатқыл үнмен. 
Қазақтар үшін жабық қаланың сірескен сеңі алғаш рет осылай 
бұзылған еді. 

Аухадиев жауабын күтіп отырған тергеушіге тесіле қарап: 

-- Кім болса да сізге Қонаевтың маған берген тапсырмасының 
мәнін керісінше жеткізген. Сібірден арнайы шақырылған кадрлар 
кедергісіз тіркелді, - деді. 

-- Сіз Совет аудандық партия комитетінің бірінші хатшысы 
кезіңізде басқаларға қарағанда жергілікті ұлт өкілдерін өндіріс 
орындарына көптеп тартқансыз. Және соларды партия мүшелігіне 
өткізіпсіз. Осы ісіңізді обкомның бірінші хатшысы кезіңізде де 
жалғастырғансыз. Ал процентке шақсақ партияға орыстар көп 
қабылдануы керек еді. 

Октябрь мерекесі қарсаңында Алматы ауыр машина жасау 
зауытынан марапаттауға ұсынылған жұмысшылар тізімі аудандық 
партия комитетіне түскен. Ішінен бір қазақтың да аты-жөнін көре 
алмаған Аухадиев зауыт директоры Битныйды шақырып: 

-- Михаил Антонович, зауытта мына тізімге косатын бірде-бір 
жергілікті ұлт өкілі табылмады ма? - деді ренішті кейіппен. 
Директор мүдіріңкіреп барып: 

-- Кеңес Мустаханович, бізде қазақ өте аз. Негізгі цехтарда 
мүлдем жоқ, - деді екі иығын қушитып. 

Зауыт өнімдерін шетелге шығарады. Битный Социалистік 

Еңбек Ері. Беделі бір басынан асып жатыр. Орынды айтылған әзіл- 
қалжыңды ұнататын жан. Аухадиев: “Ол кезде зауыттарда жергілікті 
ұлт өкілдері неге аз деп бюрода мәселе қоя алмайсыз. Ал қошаметті 
сүйетін Битныйдың қыбын тапсаң, ондай істі үн-түнсіз-ақ бітіруге 
болатынын сезіп жүрдім”, - дейді. Оны әуелі әзілмен күлдіріп 
алып: 

-- Михаил Антонович, қазір қай өндіріс орындарында да 
жұмысшылар жетіспейді. Мына Алматы елтірі комбинатының 
басшылары оқуға түсе алмаған ауыл жастарын қысқа мерзімді 
курстан өткізіп, проблемаларын шешіп алды. Еңбек өнімділігі 
жөнінен жоғары көрсеткішке қол жеткізгендерін жақсы білесіз. 
Сіз де зауытта осы тәсілді іске асырып көрсеңіз қайтеді. 

Ол жымиып: 

-- Жақсы бастаманы неге қолдамасқа, Кенес Мустаханович. 
Ендеше келер жылдың жазынан біз де солай істейміз, - деді. 
Битный сөзінде тұрды. Зауытқа біраз қазақ жігіттері жұмысқа 
қабылданды. Орта білімді жастар еңбекке тез төселіп, озаттар 
қатарынан орын алып, “қазақтардан темір жонушы шықпайды” 
деген сенімсіздікті жоққа шығарды. Жыл сайын сандары өсіп, алды 
партия мүшелігіне қабылданды. 

Аухадиев тергеушіге: 

-- Өндіріс орындарында жұмысшы күші жетпей жатқан соң 
талапкерлер есебінен толықтырғанымыз рас. Ал партия мүшелігіне 
арыз берген алдыңғы қатарлы жұмысшылардың бәрі де 
қабылданды, - деді. 

-- Желтоқсан оқиғасына сол зауыттардан да жұмысшылар көп 
қатысқан, - деді тергеуші зілді үнмен. 

-- Ол кезде проблема жұмыс күшінің жетіспеуінде еді, - деді 
ол. 

Наурыздың орта шенінде Республикалық прокуратура оны тағы 
шақыртты. Қырықтың бел ортасынан асқан тергеуші өзін 
Шевченко деп таныстырды. СССР Бас прокуратурасының Аса 
маңызды істер жөніндегі бөлімінен екен. 

-- Қызметтен жоғарылауыңызға Асқаровтың көмегі көп болып- 
ты. Онымен қандай жақындығыңыз бар? 

-- Менің қызметтен көтерілуіме себепші болғандар Қазақстан 
комсомолының бюро мүшелері Иван Зарубин, Николай 
Кашолапов, Өзбекәлі Жәнібеков. Содан соң Алматы қалалық 
партия комитетінің бірінші хатшысы Федор Мочалин. Ал 

Асқаровпен жерлестік, рулық жақындығым жоқ. Партия қызметінде 
біраз жыл бірге жұмыс істегеніміз рас. 

-- Сіз Асқаровтың 60 жылдық тойына Шымкентке арнайы 
делегация жіберіп, жақсы шапан сыйлағансыз. Соны қандай ақшаға 
сатып алдыңыздар? 

-- Шаруашылық шығындарына жұмсауға бюджеттен бөлінетін 
қаражат есебінен алдық. Асқаров кезінде осы облысты басқарды. 
Сол себептен тойына делегация емес, бұрын өзімен бірге қызметтес 
болған Қалдыбек Сәбденовті жібердік. 

-- Қонаевтың көмекшісі Дүйсетай Бекежанов сізге шет елдің 
қымбат бағалы аңшы мылтығын сыйға тартыпты. Сіз соның 
қарымына оның бір үлкен өтінішін орындапсыз. 

-- Ондай мылтықтың болғаны рас. Бірақ Дүйсетайдан сыйға 
емес, арнайы дүкеннен сатып алдым. Дүкеннің чегі қолымда бар. 

-- Әзірге осы жауаптарыңыз да жетер. Боссыз, - деп тергеуші 
шылымын тұтатты. 

Кешке үйіне барғанда әйелі Кербез бен балалары алдынан өре 
шығып, бар демдерін бірақ алды. Ол ертеңіне қаладағы тергеу 
орындарына телефон шалып: “Егер мен сіздерге қажет болып 
жатсам, бұдан былай шақыру қағазын жұмыс орныма 
жіберіңіздер”, - деп ескертті. 

Арада аз күндер өткен соң облыстық прокуратураның бөлім 
бастығы Кимнен шақыру келді. Оған мына жағдай себепші болған. 
Қызылордалық бір алаяқ әйел, пәтер алып беремін деп бірнеше 
адамдардан ақша жинап, маңқыт аузыңа саңғыттың керімен 
табанын жалтыратады. Артынша ұсталып, 8 жылға бас 
бостандығынан айырылып, Алматы маңындағы Заречный түрмесіне 
қамалған. Сол әйел жуырда жоғарыға арыз жазыпты. Арызда өзімен 
сыбайлас болған 15 адамның аты-жөндері бар. Солардың бірі - 
Аухадиев екен. Әйел: “Бәрімізге басшылық еткен Аухадиев. Мен 
ол кісіні бұрыннан білетінмін. Қызылордадан келген сайын 
вокзалдан сол кісінің мәшинесі қарсы алатын. Табысымызды 
бөлісетінбіз. Бәрін де осы 15 кісі бірігіп істедік. Бір рет су жаңа 
мәшинені Брежневтің күйеу баласы Чурбанов дегенге апарып 
бердім. Аухадиев екі рет пакет берді. Соларды да апардым. Ішінде 
не барын білмеймін”, - деп жазған. 

Ким арызда көрсетілген жандардың бәрінен жауап алады. Ең 
соңынан Аухадиевпен кездесіп, арыздың негізсіз, жалған 
жазылғанын, әлдекімдердің әдейі ұйымдастырғанына көзін 

жеткізеді. Жоғарыдағылар оған: “Сен бұларды қорғап отырсың. 
Тергеуді қайта жүргіз”, - деп күштейді. Ол: “Бар істің шындығы 
осы. Жалған арызды қылмысқа қарай бұра тартуға арым 
бармайды”, - деп айтқанынан қайтпапты. Сол үшін өзі де әуре- 
сарсанға түскен. 

Аухадиевтің бағына Ким кездеспей, бастығының нұсқауын 
бұлжытпай орындайтын үр да жық басқа біреу тап болғанда, бәлкім 
жағдайдың өзгеше сипат алары ғажап емес еді. Мансапқорларға 
ақты қара деп көрсету түкке тұрмайтын мазасыз кез еді ғой. 

Жайшылықта бәрі дос. Кімнің кім екенін басыңа іс түскенде 
білесің. Оңдайда күні үшін жүргендер ананы, мынаны сылтауратып, 
қарасын да көрсетпейді. Ал шын дос қай кезде де жаныңнан 
табылады. Ғылым докторы Кеңес Ұшбаев сондай жан екен. 
Аухадиевті тергеу орындары шақырған сайын ол: “Қамаса мені 
сенімен бірге қамасын”, - деп үйден бірге шығып жүрді. Көнелеу 
“Москвич” көлігімен тергеу орындарына оны тасу тұрақты 
жұмысына айналған. Прокуратураға жақындай бергенде Аухадиев: 
“Сен көшенің көзден тасалау жеріне тоқта. Әйтпесе аналар сені 
де мазалап жүрер, - деп прокуратура үйін иегімен меңзеді.- Ана 
сұр есіктен кешке дейін шықпасам, үйге хабар жеткізерсің”. Ұшбаев 
шын жаны ашымаса, бар ғылыми жұмыстарын жиыстырып қойып, 
осылай жанына жалау болар ма еді. Аухадиев әлгі есіктен қайта 
шыққанда балаша қуанады екен. 


Жж 


1987-жылы 7-қаңтарда “Правда” газетіне Г.Дильдяев пен 
А.Петрушевтың “Тағы да ескі байланыстар туралы” деп аталған 
мақаласы жарық көрді. “...Хаттарда атап өтілгендей, партиялық 
принциптерді, совет заңдарын, азаматтардың правосын аяққа басуға 
тырысушыларға республикада көбінесе ымырашылдық пен 
кешірімпаздық жасалып келеді. Мысалы, Шымкент және Алматы 
облыстық партия комитеттерінің бұрынғы бірінші секретарьлары 
А.Асқаров пен К.Аухадиевке бұрынғы Жоғары және арнаулы орта 
білім министрі Т.Қатаев пен қазіргі министр К.Нәрібаевқа, Қазақ 
мемлекеттік университетінің бұрынғы ректоры Ө.Жолдасбековке, 
Орталық Комитеттің Ғылым және оқу орындары бөлімінің бұрынғы 
меңгерушісі С.Темірбековке және басқаларға осылай жасады”. 

Қазақстан Компартиясы Орталық Комитетінің УІПІІ- 
пленумында М.Меңдібаев “Правда” мен “Известия” газеттеріндегі 

осындай сын мақалаларды жоғары бағалады. Өйткені, оның оңынан 
келіп, сойылын соқты. Қаншама жандарды жазалауда негізге алды. 
“Іштен шыққан жау жаман”. Олар Дильдяев пен Петрушевқа 
жалған мәліметтерді жинап берді. Қонаевтың кадрлары 
саналғандарды қалайда Желтоқсан көтерілісін ұйымдастырушылар 
етуге жанталасты. Әйтпесе қызметтерінен босатылғандарына бір 
жарым, екі жыл болған Асқаров пен Аухадиевте несі бар. Қазақ 
мұндайда ашынып “Әкесінің құны кетіп пе?” дейді. 

“Правдадағы” сол мақаланы желеу етіп, 1987-жылдың 2- 
ақпанында Орталық Комитет жанындағы Партиялык бақылау 
комиссиясы К.Аухадиевтің үстінен 7,5 беттік анықтама 
дайындапты. Бас жағында “Құпия. Қазақстан Компартиясы 
Орталық Комитеті” деп айқайлатып қойған айдары бар. Оған 24- 
ақпанда идеология хатшысы Зақаш Камалиденов қол қойған. Енді 
оның облыс басшылығындағы кезеңін шиырлап шыр айналдырған 
сол құжатқа көз жүгіртейік. “...Ол соңғы қызметінен облыстық 
халық шаруашылығын төмен деңгейде басқарғаны, кадрларды 
таңдаудың, орналастырудың және тәрбиелеудегі елеулі қателіктері 
үшін босатылған”, - деп себебін жұрттың есіне салады да, әрі 
қарай бұрынғы гөй-гөйлеріне басады. Бір жерінде: “Кадрларды 
жерлестік, туыстық жағдайларына байланысты қызметтен көтеріп 
отырған” дейді. Сонда қалай, Аухадиев кадрларды басқа 
облыстардан жинауы керек пе еді? Камалиденов пен Меңдібаев 
“жерлестік”, “туыстық” деген сөздерге “жүздік”, “рулық” астар 
беріп, ахуалды ұшықтыра түскенін қайтерсің. 

“Жамбыл ауданының бірінші хатшысы Б.Тұрысжановты 
“Казсельхозтехника” бірлестігіне төраға етіп, ретсіз жоғырылатты. 
Ол партиялық өмір нормасы мен социалистік зандылықты бұзғаны 
үшін, жоғары партиялық органдардың араласуымен жұмыстан және 
партия мүшелігінен шығарылған адам”. 

Домбырам не дейді, мен не деймін. Ау, жамағат, Тұрысжановты 
осындай айыппен орнынан алып, соңынан ит қосып қуғындаған 
Меңдібаевтың өзі емес пе. Бірақ, Тұрысжанов сондай жанға 
ұқсамайды. Жазықты болса көлденең көзге түспей көлеңкеде тым- 
тырыс жамбастап жатар еді. Табанды түрде күресіп, өзінің ақтығын, 
әділдігін дәлелдеп, партбилетін қайта алды. Сонда ар-намысының 
құлы болған Аухадиевтің кадры жаман ба? Жоқ. Бар гәп 
Меңдібаевтың солақай саясатында. Ол Б.Егінбаев, Р.Әріпов, 
А.Терземен, А.Дырдин, Т.Ұзақов, О.Мүсіров, Т.Тоқсейітов, 

К.Жандыбаев, Б.Молдағасымовқа не істемеді? Шыбын жандарын 
шырқыратып, отқа да, суға да салған жоқ па. Партиядан шығарып, 
қызметтен алып, бірқатарын түрмеге жапқызып, “Аухадиевтің 
қатесін осылай түзеттім” деп көкірегін қаққан кім? 

Анықтаманы ары қарай оқиық. “...Партия қатарына 
қабылданушылардың ұлттық құрамында қайшылықты жағдайлар 
орын алды. Облыста тұратын қазақтардың үлесі 26,8 процент, ал 
КПСС-қа қабылданушылар санынын 49,7 проценті, студенттер мен 
оқытушылар, дәрігерлер арасынан жергілікті ұлт өкілдері 
орыстардан екі есе, басшылар мен жоғары оқу орындарының 
оқытушылары, өнер, әдебиет пен баспасөз қызметкерлері үш есе 
көп қабылданды”. 

Өз халқының жастары, өнер иелері, ғалымдары өссін демей, 
өшсін дейтін тексіз жағымпаздарға дауа бар ма, сірә. Бәлкім, олар 
бұл өмірге қазақ болып келгендеріне де өкінетін шығар. 

“Алматы қаласындағы жоғары және орта оқу орындарына 
жастарды қабылдауда жергілікті ұлт өкілдеріне, әсіресе, 
Қазақстанның Оңтүстік облысынан шыққандарға артықшылық 
көрсетілді. Осының бәрі адамдарға интернационалдық тәрбие 
беруге айтарлықтай зиянын тигізді және ұлтшылдықтың көрінісі 
болған 1986-жылғы 17-18-желтоқсандағы Алматы оқиғасына 
қатысуға әкеп соқты. Оның кінәлілеріне осы уақытқа дейін 
лайықты партиялық баға берілген жоқ”. 

Олардың бұл пәлсапасын қалай түсінуге болады? Біріншіден, 
қазақ жастары өз жерінде оқымағаңда, қайда оқиды? Екіншіден, 
өз елінде өгейдің күйін кешкен халықтың жастары шовинистік 
интернационализм саясатына кеңірдектен тойған. Үшіншіден, бұл 
ұлтшылдықты құбыжық етіп көрсетумен ұлтсыздыққа тәрбиелеу. 
Жазушы Ғабиден Мұстафин кезінде “Осы уақытқа дейін 
ұлтшылдықпен күрестік, енді ұлтсыздықпен күресейік” деген екен. 
Аталы сөз. Ал Меңдібаевтың: “Кеңсай деген не тәйірі, өмірде бірге 
жүрдік, қабірде де бірге жатқан дұрыс” деген оспадар сәуегейлігі 
әлі жұрттың есінде. Міне ұлтсыздық, міне дінсіздік. 

Анықтаманың тоқ етер түйіні мынау. “...Күріш егетін 
совхоздарды салу және суландыру жөніндегі Бас басқарма 
басшысының орынбасары қызметіне К.М.Аухадиев жолдасты бұдан 
әрі пайдалануды орынсыз деп есептейміз. Және Алматы қаласының 
Калинин аудандық партия комитетіне оның партиялық 
жауапкершілігін белгілі тәртіп бойынша бастауыш партия ұйымы 
арқылы қайта қарау тапсырылсын”. 

Мұның түп негізі арыда, Мәскеуде жатыр. Желтоқсан 
көтерілісінен кейін Аухадиевті тек орнынан алып қана қою емес, 
бәріне кінәлілердің бірі етіп, қалайда түрмеге жабу. Соны 
осындағылардың қолымен істеу. Содан кейін-ақ мұндағы Мәскеуге 
жағынушылар оған қырын қарай бастады. Басқаны қойшы, құдайы 
көршісі Камалиденов бұрын онымен кездескен сайын емен- 
жарқын, бір туған бауырындай сәлемдесетін. Оның жолын кесіп, 
аяғын басып кетпесе де кездейсоқ ұшыраса қалған кезде баяғыдай 
емес, қылмыскер көргендей бақшия қарап, күтіп тұрған мәшинесіне 
шалқая отырып, алдынан қайқайып өте шығатын болды. Иә, кімнің 
кім екенін осындай ауыр кезеңде білесің. 

Сол жылы 14-мартта Қазақстан Коммунистік партиясы 
Орталық Комитетінің УІП-пленумы болды. Пленумның қарауына 
“КПСС Орталық Комитетінің 1987-жылғы январь Пленумының 
“Қайта құру және партияның кадр саясаты туралы” шешімдерін 
орындау жөніндегі республика партия ұйымының міндеттері 
туралы” мәселе енгізілді. Осы мәселе бойынша Қазақстан 
Компартиясы Орталық Комитетінің бірінші секретары Г.В.Колбин 
баяндама жасады. Ол республикадағы кадр мәселесіне сындарлы 
сөз айта келіп, Алматыдағы 17-18-желтоқсан оқиғасының 
себептеріне тоқталды. “...Сөйтіп өткен жылғы декабрьде Алматыда 
болған келеңсіз құбылыстар қарсаңындағы барлық себептер мен 
жағдайларды зерттей келгенде, қазір жағылған сіріңкені жанар 
материалға тигізе салатын адамдардың болғаны білініп отыр. Әрине, 
мынандай сұрақ туады, осы адамдар және олармен бірге болғандар, 
тіпті орасан зор машинаның рулін беталды айналдыра бергеннің 
өзінде де (басшы мамандар жайында айтып отыр. К.А.) сол іс үшін 
жауапты болуға тиіс пе? Егер темір жол қызметкері, мейлі әдейі 
жасамай-ақ қойсын, стрелканы басқа жаққа бұрып, соның 
нәтижесінде поездар соқтығысып қалса, ол бұл үшін толық жауап 
беретіні жақсы мәлім. Ал егер адамдарды дәл солай өзара 
қақтығыстырса, онда қалай болмақ?.. Болған оқиға үшін 
жауапкершілік пен оны бағалау мәселесі -- жай айтыла салған сөз 
емес, біздің оған тағы да оралуымызға тура келеді. Тек бәрін де 
мұқият анықтау керек, бірақ қатаң болу, өте әділетті болу керек”, - 
деп келеді де “...Өткен жылы декабрьде жол берілген тәртіпсіздіктер 
үшін жауапкершілікке келетін болсақ, мұны тікелей атқарушылар: 
біреулері -- қылмысты түрде, басқалары -- әкімшілік жолымен 
жазаланды. Ал, ең бастысы кім? Бүгінде қисынмен ойласақ, 

мынандай қорытынды шығады: қоғам, партия және мемлекет 
алдындағы жауапкершіліктен өзін-өзі құтқарып қалу, өзінің қара 
басын алып қашу үшін осындай көріністерге мүдделі болған адамдар 
ең бастылар болып шығуы мүмкін. Бұл істің қисыны. Ал біздің 
алдымызда Орталық Комитеттің кезекті пленумында бәрін де нық 
және айқын мағынада орын-орнына қою, кімнің кім екенін бағалау 
міндеті тұр”. 

Иә, олар Желтоқсан оқиғасына одан кейін де бірнеше рет қайта 
оралды. Әр оралған сайын “Қайта шапқан жау жаманның” керін 
келтіріп, партия-тексеру комиссиялары, тергеу органдары құлшына 
кірісті. Олар мұқият анықтаймыз деп тырнақ астынан кір іздеді. 
Қатаң боламыз деп қатыгездікке ерік берді. Өте әділеттілігі 
керісінше өте әділетсіздік болып, қаншама жаңдарды жазықсыз 
жазалады. Ал сонда Колбиннің бейнелеп айтқан сіріңкені жанар 
материалға тигізе салған кім? Асқаров па, Аухадиев пе? Жоқ әлде, 
Жолдасбеков пе? Бәлкім, Қонаевтың өзі шығар? Тергеушілер 
нешеме рет мойындарына қиып салып, бұларды ұйымдастырушылар 
етіп көрсеткісі келді. Қитұрқы айла-тәсілдердің бәріне барды. 
Алайда көздеген мақсаттарына жете алмады.Өйткені, жапқан 
жалаларының арғы жағынан шындық жарық етіп шығып, қапыда 
қалдырып отырды. Оларға ақтықтарын дәлелдеу де оңайға түскен 
жоқ. Түрменің тозағынан, тергеудің азабынан өтті. 

Сонда Желтоқсан көтерілісін ұйымдастырушылар кімдер? 
Бүгінге дейін жауабы жоқ сұрақ. Ой жүйрік. Сан-саққа жүгіреді. 
Көңілде күмән көп. Санаулы адамның сыбыр-күбірімен бір-ақ 
түнде дүйім жастардың көтерілісін ұйымдастыру мүмкін бе? Еш 
қисынға келмейді. Меніңше, оларды алаңға алып шыққан 
Асқаровтың, Аухадиевтің, Жолдасбековтің үгіті емес, қоғамда 
шегіне жеткен әлеуметтік әділетсіздік, ұлттар теңсіздігі, жалған 
интернационализм. Бұл жастардың санасын, ұлттық намысын 
оятты. Елуінші, алпысыншы, жетпісінші жылдардың жастары 
бодандықтың зорлығына көнгенмен, сексенінші жылдың жастары 
көнбеді. Олардың алаңда “Менің елім, менің жерім...” деп 
шырқаған әндері, ұлттық рухы, тақ төбелерінен жарылған бомбадан 
да бетер әсер етіп, естерін шығарды. Мұны Горбачевтің, Колбиннің, 
Камалиденовтың, Меңдібаевтың көздері көріп, іштері сезді. Бірақ 
әлемге жария етуге қорықты. Сондықтан арандатушыны қолдан 
жасағылары келіп, жандалбаса әрекетке көшті. Ел аузына қараған 
қадырлі басшыларды тура айыптауға дәлелдері болмаған соң дәттері 

бармай, кадр, оқу, партия мәселесіндегі проценттік көрсеткіштерді 
бұра тартып, ұлтшылдық сипат берумен шектелді. Осының дәлелі 
ретінде сол пленумда жарыссөзге шыққан Алматы обкомының 
бірінші хатшысы Марат Меңдібаевтың сөзінен үзінді алайық. 

“Өздеріңізге мәлім, мен бірінші секретарь болып, 1985 
жылдың сентябрінен, яғни Орталық Комитеттің апрель 
Пленумынан ескен жаңа өзгерістер лебі бүкіл партияда, бүкіл 
елімізде сезіле бастаған кезде жұмыс істей бастадым. Алайда Алматы 
облысының аудандық, қалалық, тіпті облыстық буынының көптеген 
басшылары, оның ішінде облыстық партия комитетінің кейбір бюро 
мүшелері үшін бұл өзгерістер ол кезде әлі туа қоймаған болатын. 
Алғашқы күндерден-ақ маған кадр ісіндегі толып жатқан 
кемшіліктермен кездесуге тура келді, олар жылдар бойы жиналып 
қалған болатын. Бұрынғы бірінші секретарьлар Асқаровтың, ал 
содан соң Аухадиевтың басшылығымен, Қазақстан Компартиясы 
Орталық Комитеті басшылығының үнсіз келісім беруімен, ал кейде 
тікелей қолдау көрсетуімен де кадр саясатындағы лениндік 
принциптер өрескел бұзылып келген. Партия Ұлы Октябрьдің 
алғашқы күндерінен бастап-ақ қабылдаған интернационалдық, 
таптық көзқарастың орнына облыста кадрларды рулық және 
тайпалық белгісі бойынша іріктеу мен орналастыру етек алған, 
көбінесе патриархалдық-рулық сарқыншақтарға бой ұрған әзірлігі 
жоқ, толысып жетілмеген адамдар орынсыз жоғарылатылып 
отырған. Тамыр-таныстықтың жекелеген фактілері құбылысқа 
айналған. Институттарға түсу, ғылыми атақтар алу, материалдық 
игіліктерді бөлу кезінде де нақ осы принцип қолданылып, 
әлеуметтік әділеттік нормалары бұзылған”. 

Пах, шіркіннің онды-солды сілтесі-ай! Сонда Асқаров пен 
Аухадиев ол келгенше ай қарап, тек отырған ғой. Ойламаған жер- 
ден асығы алшысынан тұрып, астаналық облыстың дүрдей дөкейі 
болып, аспаннан салбырап түсе салған соң, кеудесіне нан пісіп, 
желікпей қайтсын. Олар атқарған қыруар тірлікке піскен асқа, тік 
қасықтай болғанын, үлкен лауазымның буына жарылардай жағдайда 
тұрғанда аузына алсын ба. Асқаровтың жөні бір басқа. Әңгіме 
арқауы Аухадиев жайында болған соң, облыстың сол кездегі 
әлеуметтік-экономикалық көрсеткіштеріне тоқталайық. 

1979-жылы шаруашылық өнімдері 887 мың гектарға егілсе, 
1985-жылы әдейі азайтылып 849,3 мың гектарға егілген. Дәнді 
дақыл 562,6 мың гектардан 488,8 мың гектарға кемітіліп, есесіне 

аса қажетті техникалық дақылдарға арналған жерлер 15,7 мыңнан 
20,3-ке, қант қызылшасы 5,7 мыңнан 20,3 мыңға, жемдік дақылдар 
280,6 мыңнан 311,9 мың гектарға дейін ұлғайтылды. 

1979-жылы мүйізді ірі қара 370 мың болса, 1985 жылы 444 
мыңнан асқан. Оның ішінде сиыр 149,8 мыңнан 170,8 мыңға 
көбейіпті. Қой 1979-жылғы 3 миллион 79 мыңға жуықтан 3 миллион 
296 мыңның үстіне шыққан. Облыста үш жыл қатарынан болған 
қуаңшылықты ескерсек, бұл толайым табыс қой. 

Әлеуметтік саладағы атқарылған істерден мысалдар келтірсек, 
осыншалық көз қуантарлық цифрларды тізбектеп шығуға болады. 
Мемлекеттік бюджеттен: балабақшаға, мектепке, ауруханаға, 
кітапханаға, тұрмыстық және тұрғын үйлерге, моншаға, жол салуға, 
бөлінген қаражат жылма-жыл игеріліп, сандары өсіп отырған. 
Аухадиевтың осынау істерін Меңдібаевқа айтқаннан гөрі, тілін 
шайнағаны әлдеқайда жеңілдірек шығар. 

-- Қаланың Совет ауданында бірінші хатшы болып тұрған 
кезінде бұрынғы басшылары Ғибат Мырзағалиев пен Борис 
Михайлович Ержановты әрдайым шақырып, пікір алысып тұрдым. 
Кейін бұл дәстүрге айналды. Шаруашылық кемшіліксіз бола ма. 
Көрсеткіштері төмен мекемелер мен өндіріс орындары бар еді. 
Солардың басшыларын сыпыра орындарынан алғаным жоқ. Қайта 
әлгі ағаларды кеңеске шақырып, енбек өнімділігін арттырудың 
жолын іздедік. Олар көп ұзамай-ақ еңселерін көтеріп алды, - дейді 
Аухадиев. 

Енді екеуінің кадрларға деген адамгершілік жағын 
салыстырыңыз. Аухадиев кім? Меңдібаев кім? Жә, жарайды. Мұны 
осымен хош делік те, Меңдібаевтың пленумда сөйлеген сөзінің 
парқына қайта оралайық. 

Шындығында кімді кім қолдады? Қалай қолдады? Қонаевтың 
Аухадиевті қолдап отырғаны рас. Бірақ жөнімен. Кадрларды тиімді 
пайдалану жолдарын көрсете жүріп, халық игілігіне арналған 
ауқымды жоспарларын іске асыруға қол ұшын берді. Ол мұндай 
қолдауын жалғыз оған ғана емес, барлық облыс басшыларына 
жасады. 

Колбин мен Камалиденов ше? Меңдібаевтың қолына биліктің 
шоқпарын ұстатып, біреудің “басын жарып”, біреудің “көзін 
шығарып” жатса да, “Елірмей сабаңа түс, Марат Самиевич” деп 
көкірегін басудың орнына, “сенікі жөн” дегендей арқасынан қағып, 
қот-қоттап, айдап салумен болды емес пе. Мынандай түйенің жүгі 

ауған аумалы-төкпелі дүлей заманда, Аухадиев қызметтен көтерген 
кадрлардың бәріне “рушылдықты”, “тамыр-таныстықты” таңа салу, 
ысқырығы жер жарып тұрған Меңдібаевқа түк емес еді. 

“Бірақ осының бәрі өте қиынға түсті. Өйткені оларды екінің 
бірінде Орталық Комитеттің еркіне, ал кейде тіпті Д.А.Қонаевтың 
және оның төңіретіндегілердің көрінеу қарсылық көрсетуіне 
қарамастан босатуға тура келді”. 

Бас-аяғы бес айда облыстағы 750 кадрды орнынан қудалаған 
Меңдібаевтің “қиынға түсті” деп соншалық қиналып айтқан сөзіне 
кім сенеді? 

“(халық қандай да болсын қиыншылықты түсініп, жеңе алады. 
Әділетсіздіктен басқаның бәріне төзе алады. Бұл кеселмен біз 
барынша аяусыз күрес жүргізуге міндеттіміз және жүргізетін 
боламыз”. 

Иә, біздің халық нелер заманды басынан өткізбеді. 
Голошекиннің аштығына да, Хрушцевтың озбырлығына да, 
Меңдібаевтың қуғын-сүргініне де төзді. Әлі де нарықтың 
қиыншылықтарына төзіп келеді. Неткен жаны сірі момын халық 
едік. Ал әділетсіздіктің кеселін Меңдібаевтың тап өзі асырып, 
асқынтып жібермесе, кемітпегенін көз көрді. 

Қазақстан Компартиясы Орталық Комитетінің пленумы қаулы 
етеді. Он тармақтан тұратын қаулының бесіншісінен үзінді алайық. 

“Партия комитеттері секретарьларын бірнеше кандидатура 
ұсыну және жасырын дауыс беру арқылы сайлау, сондай-ақ 
кәсіпорын мен өндіріс, цех, бөлімше, учаске, ферма 
басшыларының, бригадирлердің, звено жетекшілерінің және 
мастерлердің қызмет орнына конкурсқа түсу жүйесі бойынша 
тағайындау практикасы кеңейтілсін”. КПСС Орталық Комитеті 
январь Пленумы қаулысының көшірмесі десе де болғандай. 
Дегенмен бұл дұрыс болды. 

Меңдібаев қудалаған Амангелді Бегімбетовті Шелек 
ауданындағы “Нұрлы” совхозының еңбекшілері өздеріне директор 
етіп сайлады. Одан зәбір көріп, запа шеккен кадрлардың бірқатарын 
облыстағы шаруашылықтар басшы етіп сайлап алды. Халық оның 
қатесін осылай түзеп жатты. Меңдібаевтың оған көнбеске амалы 
қалмады. 

1987-жылдың 2-сәуірінде Қазақстан Компартиясы Орталық 
Комитеті жанындағы партиялық бақылау комиссиясының 
К.Аухадиевтің үстінен жазған анықтамасы “Главриссовхозстрой” 


360 


бастауыш партия ұйымының жиналысында қаралды. Калинин 
аудандық партия комитетінің екінші хатшысы Талғат Мамашев 
коммунистерге анықтаманы толық оқып берді. Бастауыш партия 
ұйымының хатшысы Серафим Зиновьевич Сюндюков залда 
отырған жүзден астам жандарға қарап, анықтама бойынша пікір 
айтуларын өтінді. 

Ишук В.К: 

-- Бұл мәселені бүгін біз неге қарауымыз керек? Аухадиев 
жолдас бұл қателіктерін Алматы облысының бірінші хатшысы 
қызметінде жүріп жіберді ғой. Ал біз бұл кісіні осындағы атқарып 
жүрген жақсы қызметінен білеміз. 

Сюндюков С.З: 

-- Аухадиев жолдас бас басқарманың партия ұйымында есепте 
тұрады. КПСС жарғысы бойынша бастауыш партия ұйымы бұл 
мәселені қарау керек. Сондықтан Аухадиевтің өзіне сөз береміз, - 
деді. 

Аухадиев өзіне сын тұрғысынан қарап сөзін сабақтады. Сол 
кездегі облыстың әлеуметтік-экономикалық жайынан жұртты 
хабардар етіп, анықтамадағы өз атына үйіп-төккен кемшіліктердің 
біразын мойындайтынын айтты. 

Сюндюков С.З: 

-- Аухадиев жолдасқа сұрақтарыңыз бар ма? Измайлов С.А. 

-- Қойшымановты қалалық партия комитетінің бірінші 
хатшылығына кім ұсынды? Сондай-ақ Тұрысжановты Жамбыл 
аудандық партия комитетінің бірінші хатшылығына ше? Сіз бе 
жоқ басқа біреулер ме? 

Аухадиев К.М: 

-- Мені обкомның бірінші хатшысы етіп сайлаған кезде, 
Қойшыманов жолдас Қапшағай қалалық партия комитетінің 
бірінші хатшысы еді. Ол өзімен сөйлескен жанға жан-жақты білімді, 
белсенді, жігерлі жетекші ретінде әсер қалдырады. Оның 
кандидатурасы обкомның бюросында қаралды. Биографиясы, 
мінездемесі барлық талаптарға сай. Дегенмен мен Орталық 
Комитетте ол туралы өзімнің күмәнді пікірімді жасырғаным жоқ. 
Алайда олар қаперлеріне ала қоймады. Ал Тұрысжановқа келер 
болсақ, мен обкомның бірінші хатшылығына сайланғанға дейін 
ұсынылған. Мен басшылық қызметке отырғанда ол Жамбыл 
аудандық партия комитетінің бірінші хатшысы болып істеп жатты. 

Сюндюков З.С: 

-- “Правда” газетіндегі мақала мен соған орай Қазақстан 
Компартиясы Орталық Комитеті бақылау комиссиясы жасаған 
анықтама бас басқарманың партия ұйымы бюросында алдын ала 
талқыланған. Аухадиевтің жіберген қателеріне өзі сын көзбен 
қарай отырып сөйлеген сөзі ескеріліп, партбюро оның Алматы 
обкомының бірінші хатшысы қызметінде жүріп идеологиялық және 
ұйымдастырушылық жұмыстарында орын алған кемшіліктері үшін, 
есеп кәртішкесіне жазылатын сөгіс берілсін деп қаулы қабылдады. 
Жолдастар, осы қабылданған қаулы бойынша өз пікірлеріңізді 
ортаға салуларыңызды өтінемін. 

Ирзахметов А.А: 

-- Анықтамадағы келтірілген фактілер сол кезде басқару 
жұмыстарында отырған көптеген партия мүшелері бақылау мен 
сыннан тысқары қалғандықтан орын алды деп білемін. Олар өз 
істеріне сын көзбен қарағанда ғана устав талаптарын бұзуға жол 
бермес еді. Мұны бүгін Аухадиев жолдас та терең сезінген секілді. 
Дегенмен Аухадиев жолдас бас басқарманың аппаратында істеген 
қысқа мерзім ішінде өзін білікті-білімді маман екенін көрсете білді. 
Мұны ескеруіміз керек. Сондықтан мен партбюроның Аухадиев 
жолдастың есеп кәртішкесіне жазылатын сөгіс берген шешімін 
қолдаймын. 

Грибанов И.П: 

-- Аухадиевке таңылған айыптау жәй емес. Бәрімізді 
ойландыруға тиіс. Бүгін біз адам тағдырын шешіп отырмыз. Бұған 
селқос, енжарлықпен емес, тереңірек мән беріп, түсіністікпен 
қарағанымыз жөн. Әлгінде ол коммунистер алдында өз жайын 
сындарлы түрде, ағынан жарылып айтып шықты. Өзінің 
қателіктерін сезінген. Алайда мен оның бірінші хатшы міндетіндегі 
қызметінен бейхабармын. Ал бас басқарма бастығының орынбасары 
ретінде жақсы білемін. Мұнда басқарма салаларын материалдық- 
техникалық жағынан қамтамасыз етуде, өте іскер маман екенін 
дәлелдеді. Мен Аухадиевтің есеп кәртішкесіне сөгіс жазылатын 
партбюро шешімін қолдаймын. 

Одан кейін сөйлегендер Әбенов пен Тютиков та осы мәндес 
пікірлерін айта келіп, партбюро шешімін қолдайтындарын білдірді. 

Есенов У.Е: 

-- Аухадиев жолдас тек білікті-білімді маман ғана емес, өте 
мәдениетті жан. Аз уақыттың ішінде біздің жұмыстың барлық қыр- 
сырын біліп, игеріп алды. Мәселелерді тез шешеді. Мен Орталық 

Комитеттің анықтамасындағы оны қызметтен босату жөніндегі 
нұсқауымен келісе алмаймын. Партбюро шешімін қолдай отырып, 
Аухадиевтің өз міндетіне шын көңілмен берілгендігін ескеріп, бас 
басқарма бастығының орынбасары қызметінде қалдыру керек деп 
білемін. 

Измаилов Т.С: 

-- Партбюро шешімін дұрыс деп санаймын. Дауысқа 
салуларыңызды өтінемін. 

Сюндюков 3З.С.: 

-- Жолдастар, талқылауды тоқтатып, дауысқа салу жөнінде 
ұсыныс түсті. Дауысқа саламын. Аухадиев жолдастың Алматы 
обкомы қызметінде жүріп, идеологиялық және ұйымдастыру 
жұмыстарында, ҡадр саясатында жіберген қателіктері, жоғары оқу 
орындарында басшылық кадрлардың ұлттық құрамында жіберген 
елеулі кемшіліктері үшін есеп кәртішкесіне жазылатын сөгіс беруді 
ұсынамын. 

Бәрі бір ауыздан қол көтерді. 

Бас басқарма бастауыш ұйымының шешімін бекітуге Калинин 
аудандық партия комитетіне жіберілсін”. 

Меңдібаев мұны күтпесе керек. Басқалар ләппайлап жатқанда 
бұлар нұсқауды орындамағанда қайда барады деген сенім жетегінде 
жүрген. Бастауыш партия ұйымының мына шешімі оның төбесінен 
мұздай су құйып жібергендей болды. Талағы тарс айырылып, 
шалқасынан түсе жаздады. Калинин аудандық партия комитетінің 
бірінші хатшысы Николай Иванович Рожковты өзіне жедел 
шақыртты. Ер тоқымын буырына ала тулап, үстөлін тоқпақтап, 
одан Аухадиевті қалайда партиядан шығарып, жұмыстан 
босаттыруды талап етті. Рожковтың маңдайынан суық тер бұрқ 
етіп: 

-- Марат Самиевич, мен бастауыш партия ұйымының шешімін 
бұзып, Аухадиевті партиядан шығара алмаймын. Партияның 
тәртібін бұзуға еш хақым жоқ, - деп азар да безер болды. 

Мендібаев оған оқты көзімен ата қарап кіжініп: 

-- Рожков, жоғарының нұсқауын орындауың керек, - деді 
дауысын көтере шегелей сөйлеп. -- Қалайда Аухадиевті өзі арыз 
беріп кететін жағдайға келтір. Барыңыз. -- Рожков шарасыздық 
танытып екі иіні түсіп, кеңсесінен шықты. 

Орталық Комитеттің анықтамасындағы нұсқауы осылай 
Меңдібаевтың қатаң бұйрығына ұласты. Орындамаса Рожковты 


363 


түтіп жейтін түрі бар. Былай тартса өгіз өледі, былай тартса арба 
сынады. Көзді жұмып, жөнсіз іске бару оңай ма. Оның үстіне 
Аухадиевті жақсы біледі. Қарамағында жүріп, қаладағы талай игі 
істерді бірге атқарған.Сол күні қан қысымы күрт көтеріліп, 
ауруханаға түсті. 

Арада екі тәулік өткен соң Орталық Комитет пен обкомнан 
“Главриссовхозстрой” бас басқармасының бастығы Виктор 
Александрович Гончаровқа арнайы хат келеді. Онда Кеңес 
Мұстаханұлы Аухадиевті қызметінен босатуды талап еткен. 
“Апырай, тергеу орындары қайта-қайта шақыртып, жүйкесін жеп 
жатқанда мына соққыны көтере алар ма екен. Күштінің арты 
диірмен тартады. Тізеге салып, белден басты-ау” -- Ол партия 
ұйымының хатшысына қынжылып осылай деді. Сюндюков: 

-- Виктор Александрович, өкінішті. Қандай тамаша кадр! - 
деп үн-түнсіз отырда да -- Бұйрық шығарғаннан бұрын өзіне 
ескерткеніңіз жөн шығар. 

Гончаров басын изеді. Ертеңіне ол: 

-- Кенес Мустаханович, мына бұйрықты жоғарыдан жіберіпті, - 
деп қағазды ұсынды. 

Аухадиев көзін салды. Қоңырқай өңі күреңітіп, қайтарып берді. 
Гончаров тамағын кенеп: 

-- Кенес Мустаханович, бұл мені тығырыққа тіреп отыр. 
Айтыңызшы, мұндайда не істеуге болады? - деп кең маңдайын 
жиырып, сұраулы пішінмен қарады. 

Аухадиев: 

-- Сіздің жағдайыңызды түсінемін. Сондықтан менің көңіліме 
қарамай-ақ қойыңыз. Мұны қалай шешсеңіз де өз еркіңізде. 
Ескерткеніңізге рахмет! - деп орнынан тұрып, есікке қарай беттеді. 

Сол күні Гончаровтың бұйрығы тақтаға ілінді. Аухадиевті 
қатардағы инженер қызметіне ауыстырыпты. “Солардан келген 
құқайды күтіп алдым ендеше” деп нар тәуекел еткен-ау шамасы. 

Тағдыр талайың қыл үстінде тұрғанда қалай жаның жай тауып, 
тыныш жатасың. Дегенмен сыпайы сыр алдырмайды. Аухадиев 
сырт көзге сабырлы көрінгенмен, іштей әлем-жәлем күй кешті. 
Батпандай ауыр ойлар түн ұйқысын қашырды. Аудандық бюрода 
ісі қаралатынынан бір күн бұрын Орталық Комитеттегі партия 
комиссиясы бастығының есігін ашты. Бұрын оның өзіне сәлемі 
түзу еді. Кездескен жерде елпілдеп амандасатын. Бұл жолы ол ондай 
шырай танытпады. Қалың қабағы түксиіп, қолын зордан берді. 

“Е, е бір жұмысының ыңғайы келмей соған ренжіп отырған болар” 
деп топшылады. Уақытын алмай шаруасын айта бастап еді, ананың 
көздері шатынап шарт кетті. Алдында отырған аты шулы 
қылмыскердей өктем-өктем сөйлей жөнелгені. Оның аяқ астынан 
өзгере салатынын кім білген. 

-- Сізді сөз тыңдайды деп ойлаған едім. Қателескен екенмін. 
Енді келгеніме өкініп тұрмын, - деп ол кеңседен шығып кетті. 

1987-жылы 5-наурызда Калинин аудандық партия комитетінің 
бюросында К.М.Аухадиевтің жеке мәселесі қаралды. Екінші хатшы 
Т.Мамашев коммунистерді орталық Комитетгің анықтамасымен 
және “Главриссовхозстрой” бастауыш партия ұйымының 
шешімімен таныстырып, Аухадиевке сөз берді. Ол кадрларды 
идеологиялық жағынан тәрбиелеуде бірқатар кемшіліктер болғанын 
жасырған жоқ. Ал экономикалық жағынан облыс көршілерге 
қарағанда алда екенін, қай кезде де партияның саясатын жүргізгенін 
ашып айтты. Жарыссөзге шыққан бюро мүшелері: “Т.Мамашев, 
Р.Махамбетова, Б.Рақышев, Ә.Әбілбаев, Г.Денисов, 
Жұмадоллаевтың сөздері жазылған хаттама архивте сақталмаған. 
Алайда Талғат Мамашевтің айтуынша, бюрода жағдай былай 
өрбіген. Әбілов пен Жұмадоллаев: “Аухадиевті бұрынғы қызметіне 
байланысты екі рет жазалаған деген не сұмдық. Бұл ешқандай да 
партиялық нормаға жатпайды” - дей келіп, оны партия мүшелігінен 
шығаруға мүлдем қарсылықтарын білдірген. 

Анықтамада Аухадиев жүргізген кадр саясатына, партия 
мүшелігіне қабылдауға талдау жасалынған. Облыс халқының 45 
пайызын қазақтар құрайды. Ал олардан партияға алынғандары 57 
пайыз. Кәрістер 2 алынғаны 05, немістер 1,5 алынғаны 0,2, орыстар 
51 алынғаны 28 пайыз. Партия қатарына қабылданушылардың 
ұлттық құрамындағы осындай қайшылықты жағдайларды баса 
айтқан. Рақышев, Махамбетова, Денисов өз сөздерінде Аухадиевтің 
осындай кемшілігі бола тұра, облыстың дамып өркендеуіне сіңірген 
еңбегі Орталық Комитет анықтамасындағы нұсқауды толық 
орындауға жатпайтынын дәлелдеп, Аухадиевке есеп кәртішкесіне 
жазылатын қатаң сөгіс жариялауды ұсынды. Мамашев осы 
ұсынысты дауысқа салды. 

Калинин аудандық партия комитетінің бюросы қаулы етеді. 
Һ31 қаттама, 4 тармақ. 5 наурыз 1987 жыл. 

“Постановление первичной партийной организации 
“Главриссов-хозстроя” от 2 марта 1987 года отменить как 

либеральный. За низкий уровень производства народным 
хозяйством, серьезные недостатки ведения политического 
интернационального воспитания трудяшихся, в вопросе подбора, 
расстановки и воспитания кадров, допушено в бытности первого 
секретаря Алматинского обкома Компартии Казахстана обьявить 
члену КПСС Аухадиеву К.М. строгий выговор с занесением в 
учетную карточку и принять во внимание, что тов. Аухадиев 
освобожден от занимаемой должности замначальника 
“Главриссовхозстроя” согласно поданного заявления, переведен 
на другую работу. Секретарь райкома Компартии Казахстана 
Т.Мамашев”. 

Қанша күшке салса да Меңдібаевтың діттегені болмады. 

-- Бастауыш партия ұйымының сол шешімі менің тағдырымда 
үлкен рөл атқарды. Партия мүшелігінде қалдым. Мені түрменің 
темір торы тағы да айналып өтті, - дейді Аухадиев. 

Адалдығына, іскерлігіне көздері жетпесе, бастауыш партия 
ұйымы Аухадиевті қорғап қалар ма еді. Жоқ. Олар Орталық Комитет 
анықтамасындағы нұсқауды орындамаса өздеріне оңай 
соқпайтынын білді. Біле тұра әділдікті ту етіп, аузынан от шашып, 
ысқырған айдаһарға қарсы тұрды. Ұжым бір сөзді, ынтымақты 
болса, жау ала алмайтын берік қамалға айналады екен. Билік 
басындағылардың алдында құрдай жорғалайтын басқаларға соның 
үлгісін көрсетті. Бір жыл өткен соң олар Аухадиевтің партиялық 
жазасын қайта карап, алып тастау туралы мәселе көтерді. Солардың 
қозғауымен аудандық партия комитетінің бюросы 1988-жылдың 
12-сәуірінде оның мәселесін қайта қарап, есеп кәртішкесіне 
жазылған қатаң сөгісті алып тастады. 

М.Меңдібаевтың іс әрекеті бұдан әрі жантөзгісіз еді. 
“Шыдамның да шегі бар”. Шелек ауданындағы “Сарыбұлақ” 
совхозы партия ұйымының коммунистері КПСС Орталық 
Комитетіне Меңдібаевтың үстінен арыз жазып, “шаш ал десе бас 
алатын” басшының белді кадрларға қырғидай тиіп, қудалауының 
салдарынан облыс экономикасын әбден қиратқанын ескеріп, 
орнынан босатуын өтінген. Сондай шағым хаттар республикалық 
газеттерге де түсіп жатты. Бірақ Колбиндей қолдаушысына арқа 
сүйеген Меңдібаев одан тартынып, айылын да жиғысы келмеді. 

1988-жылдың 1-қарашасында Қазақстан Компартиясы Орталық 
Комитетінің ХПІ-пленумы болды. Күн тәртібіне үш мәселе 
енгізілді. Соның бірі ұйымдық. Пленумда М.С.Меңдібаев Қазақстан 

Компартиясы Орталық Комитетінің екінші хатшылығына 
ұсынылды. Алматы қалалық партия комитетінің екінші хатшысы 
Марат Шорманов мінберге шығып: “Мен Меңдібаевтың 
кандидатурасына қарсымын. Оны бұл жоғары қызметке лайықсыз 
деп білемін. Өйткені, ол Алматы облысын басқарған жылдары 
барлық білікті кадрларды жөн-жосықсыз қудалап, “Кіші 37-жыл” 
жасады. Егер Меңдібаев Орталық Комитеттің екінші хатшылығына 
сайланатын болса, мен бұл партиядан бас тартамын”, - деп 
мәлімдеме жасады. Алайда дауысқа салу барысында бір дауыс 
қарсылықпен М.С.Меңдібаев Қазақстаң Компартиясы Орталық 
Комитетінің екінші хатшысы болып сайланды. Сондай-ақ, Орталық 
Комитеттің ұйымдық-партиялық және кадрлар мен жұмыс 
мәселелері жөніндегі комиссияның төрағасы етіп бекітілді. 

Пленум М.И.Шормановты берген арызына байланысты 
Қазақстан Компартиясы Орталық Комитетінің мүшелігіне 
кандидаттықтан шығарды. 

Бұл кезде Одақтағы саяси ахуал шиеленісе түскен еді. Әсіресе 
КПСС-тің ХІХ-конференциясында одақтас республикалардың 
өкілдері ұлтаралық қатынастар туралы ашына сөйлеп, орталық 
билікке өз наразылықтарын білдірді. Мызғымас Одақтың жігіне 
алғашқы сыналар осылай қағылып, Горбачев басқарған биліктің 
беделі кете бастады. Мұның әсері біздің республика басшылығына 
да тиді. Колбин мен оның төңірегіндегілердің арыны басылып, 
әлеуметтік әділеттілікті талап еткен қоғамдық пікірлерге жол 
ашылды. 1989-жылы 11-наурызда Қазақстан Компартиясы Орталық 
Комитетінің ХІУ-пленумы З.К.Камалиденовты жеке өтініші 
бойынша уақытынан бұрын зейнеткерлікке шығуына байланысты, 
Қазақстан Компартиясы Орталық Комитетінің бюро мүшесі 
міндетінен босатты. Сол жылдың 12-қыркүйегінде Қазақстан 
Компартиясы Орталық Комитетінің пленумы М.С.Меңдібаевты 
басқа жұмысқа ауысуына байланысты Орталық Комитеттің бюро 
мүшесі және екінші секретары қызметінен босатты. 1990-жылдың 
17-сәуірінде “Егемен Қазақстан” газеті “Кіші 37 емес пе?” деген 
мақала жариялап, Меңдібаевтың Алматы облысына бірінші басшы 
кезіндегі асыра сілтеген былықтарын өткір сынға алды. Көп ұзамай, 
Меңдібаев та зейнеткерлікке шығарылды. 

-- Заман өзгеріп, өмір жалғасып жатты. Үй маңындағы саябақта 
бой жазып жүр едім, жолдың арғы бетінде кетіп бара жатқан 
Камалиденов мені көріп, бері қарай беттеді. “Бұл адам танымай 

кетіп еді, неге бұрылды?”, деген ой келді. Ол жолды кесе өтіп, 
жымиып: “Кеңес, аманбысың?”, -- деп қолын созды. Екеуміздің 
арамызда бұрын-сонды ештеңе болмағандай. Айтпасаң сөздің атасы 
өледі. Қолын қысыңқырап ұстап тұрдым да: “Әй, Зақаш, сенің 
халқымызды “махровый национализм” дегеніңнің өмірі бір жылға 
да жетпеді ғой”, - дедім мен де жымиып. Не деп уәж айтсын. 
Жүзін тайдырып, жүре берді, - деді Аухадиев. Аз ғана ойға берілді 
де сөзін жалғады -- Үлкен бастық болған кезіңізде адамгершілік 
арыңызды ту қылсаңыз, адамгершілікті биік ұстайтындар атка мінеді 
екен. Ал одан гөрі айлакерлікті демеп басқарсаңыз, жан- 
жағыңыздан айлакерлер де қаулап шыға келеді екен. Сол ауыр 
жылдардың сабағын осылай таразыладым. 

Талғат Мамашевтің мына бір әңгімесі мені бей-жай 
қалдырмады. “1993-жылы мен облыс әкімінін орынбасары едім, - 
деп бастады ол. -- Күздің бір күні ауылшаруашылығының жайын 
білейін деп Алматының іргесіндегі “Ильич” колхозына бардым. 
Колхоз басқармасының бастығы Бақжан деген жігіт еді. Кеңсесінде 
жиын-теріннің барысы жөнінде пікір алысып отырғанбыз. 
Қабылдау бөлмесіндегі хатшы қыз еніп, оған бір жапырақ қағаз 
ұстатты. Бақжан көз жүгіртті де, менен аз уақытқа мұрсат сұрап, 
шығып кетті. Ілкім сәттен соң кайта кірді де: “Мендібаев қой, 
жаңағыны қабылдау бөлмесінде отырып жазыпты. Ішке кіріңіз 
десем тартына тайсақтап, аяғын баспай қойды”, - деді. Мен: -- 
“Марат Самиевич, не шаруамен келіпті?”, - дедім. Ол мырс етіп: 
“Бақжан, Алматыдан көлігіме жанармай құя алмадым. Сен соған 
көмектес”, - деген соң біздегі жанар май станса бастығына қағаз 
жазып бердім”, -- деді ол. Мұны айтқан оған да, естіген маған да 
ыңғайсыздау болды”. 

Бұған не деуге болады?.. 


ЖХХ-ғасыр: “Соңғы репрессия” 
1986-желтоқсан -- 1989-шілде 1-т (131-157-0) 


Кеңес ҰШБАЕВ 
ДОС ПЕЙІЛ 


Өмір дейтұғын - кең ұғым. Басы жұмыр пенде осы “өмір” 
аталатын кеңістікке Алла берген ғұмырын әрқалай, әркім 
әлқадарынша өткізіп жатады. Біреу ілгері, біреу кейін дегендей. 
Бұл - өмір заңы. Жарық дүниеге келген пенде екендігі түсінікті еді. 
Әсіресе елдің бірінші басшысы Д.А.Қонаевқа қарсы атқан алғашқы 
оғы-тын. Ақыры солай болды да ғой. Бұған сол тұстағы Мәскеудің 
зобалаңы, Кремльдің қоқан-лоқысы, 1986-жылғы Қонаевты орнынан 
алған Қазақстан КП Орталық Комитетінің ең қысқа пленумы, атақты 
Желтоқсан уақиғасы куә. Жұрттан әлгі “социализм, коммунизм 
дейтін жарқын болашақтары” алыстап бара жатты, Одаққа, Мәскеуге, 
елдің ар-ұяты дейтін Коммунистік партияға деген сенімі шайқала 
бастады, бір сөзбен айтқанда, үміт өшті. Ал тұтанған өрт Желтоксан 
оты қазақстандықтардың қанын да төкті, арын да, ұятын, мақсат- 
мұрат, ұлттық намысын да таптап тастамақ болды. Қаншама 
тағдырды тәлкекке салды, жүректі жаралады. 

Сөйте тұра Желтоқсан халықтың рухын оятты, тәуелсіздік 
күрестің басы болды. Тарихи Желтоқсан тарихи кезеңнің бастауы 
еді, солай болды да. Бұл кезеңді ешкім ұмытпас, ұмыта алмайды да. 
Осы тұста біздер көптеген қазақ Азаматтарының жанған от пен 
бықсыған жалынның арасында жүргенін көзіміз көрді, сездік те. 
Қонаев қудаланды, Горбачев екі сөйледі, өзі бас боп Қонаевтың 
ізіне түсті, Асқаровты соттап тынды, бірінші хатшының көмекшісі 
Дүйсетай Бекежановты қамауға алды, тағысын тағы ұлтымыздың 
ұйтқысы дерлік қазақ перзенттері ретсіз жапа шекті. Орыс шовинизмі 
алдыңғы орынға шығып, Республикада ұлттық кадрларды 
“ревизиялау” басталды. “Іштен шыққан жау жаман”, кей өз 
“белсенділеріміздің” құдайы берді, ақ қара боп жатты. Зобалаң туғаны 
жасырын емес еді. Сол тұста Кеңес Аухадиев та отқа оранды, үстінен 
“арыздарды” тоғытты. Қудаланды. Қонаевқа кінә арту үшін, кезінде 
ол көтерген кадрларды орынды-орынсыз “тексеру” қажет болды, 
яғни “күйе жағу” процесі басталған және жаппай. Бұл ескі әдіс 
болса да, жаңа бағыт алды. Бірақ Кеңес досымыз түрлі орынсыз 
шақырыстар мен негізсіз жабылған жала төңірегіндегі тергеулерде 
жігерін жанып, өзін сергек ұстады. Үрей мен күдік белдесті. 

Жеңіс ақыры досымыз жағында болғанын бүгіндері қуанышпен 
айтуға тиіспіз. Шындық жеңді. Өзі түзу кісінің көлеңкесі қисық 

түспейді екен. Өмірде әділеттілік бар. Аққа Құдай жақ. Ақыры 
қайыр. Қиын кезеңде Кеңекеңнің жанынан табыла алғанымыз да 
адалдық болса керек, тас түйін жүрдік. Кеңес Мұстаханұлын тергеп, 
одан қисынсыз жауап алып жүрген шағында мен ылғи қасында 
жүрдім, серіктік те демеу... Осы жайды Кеңес Мұстаханұлы өзінің 
“Өмір жолы - тар соқпақ” дейтін өмірбаяндық естелік кітабында: 
“Мені прокуратура шақырғанда, үйден Кеңес Ұшбаев бірге 
шығатын. “Қамаса мені бірге қамасын”, дейтін. 

-- Менің кіммен бірге, қайдан келетінімді бақылап тұратын 
шығар, - деп, - сыртта алысырақта күтіп тұр, - дейтінмін оған. 
Әр келген сайын осыдан қайта шығармай, қамап қоймас па екен 
деп келетінбіз. Өйткені ондай-ондайлардың болатынын 37-жылдың 
дәстүрінен талай естігенбіз. Сол кез көп жағдайымен сол уақытқа 
ұқсайтын. 

Дос, жолдас дегеннің өмірде сан түрі болады. Ал шын дос басыңа 
қауіп төнген кезде қасыңнан табылады. Жоқ-барды сылтау етіп 
жоғалып кетпейді, өз жұмыстарын жинап қойып, сенің жаныңда 
жүріп, сенің қиыншылығынды бірге көтеріседі. Кеңес Үшбаев - 
менің сондай қиындықта сыналған досым”, - деп жазды. Ағынан 
жарылған достың мұндай осыншама жүрек жарлы сөзіне мен ештеңе 
алып қоса алмаймын. Иә, шын дос бірін-бірі алдамайды, тастамайды, 
сатпайды, қиыншылықты бірге көтереді. Әйтпесе қалай. Әрине, 
достықтың түрі көп. Төрге отыра алатын дос бар, қатар жүре алатын 
дос бар, есікте қалса да сыйласа алатын дос бар. Әзілдесетін дос 
бар, әзілге қимайтын дос бар, сый түгілі сөз көтермейтін дос бар, 
өмірде дос-жаранның сорты мол. Сөйте тұра өмір бәрін екшейді, 
елейді. Мен өзім Кеңес Мұстаханұлымен тағдыр табыстырған дос 
болып келе жатқаныма мақтана аламын. Кеңес -- ұстамды адам, 
бірқалыпты кісі. Мінезі де жайдары, екеуіміз жас кезімізден 
араластық, ағалы-інілі адамдай боп өстік. Отбасымызбен араласамыз, 
Кенекеңнің зайыбы Кербез де бір жайсаң жан еді, достықта адал, 
елге қадірлі, жұртқа сыйлы ару. Кеңес досымызбен мектеп 
қабырғасынан табысқан, бірін-бірі таза ұғысқан жандар махаббаты 
көпке үлгі. Үйлі-баранды, балалы-шағалы екеуі ылғи да жарасып 
жүреді. Бұларға біз де еркінбіз, алаңсызбыз. Бәрі шүкіршілік. 

Бүгіндері 70-ке толып отырған Кеңес достың бұл мерей жасы 
біздің ұрпақтың тойы. Алда 80, 90, 100 бар - соған жетсін. 

Кеңес Мұстаханұлы - қазақтың бір Арысы. Қазақтың Арыс 
Азаматтары көп болсыншы. Бар тілек осы - ақ, дос пейіл таза! 


Өмірзақ СӘРСЕНОВ 
Қадірлі Кеңес Мұстаханұлы Аухадиевтің 70 жылдығына 


ҚҰТТЫҚТАУ СӨЗ 


Қазаққа қадірі өткен Кеңес едің, 
Қабағың тұнжырайды неге сенің? 
70-тің жайлауына жеткен кезде 
Орыны толмай тұр ма жеңешенің? 
Кеңеке! Боркемік жан емес едің. 
Біз білген азаматтың төресі едің. 
Димекеңнің сенімді серігі боп 
Еліңнің бірге ойладың келешегін! 
Алашағың болғанмен өткен күнде, 
Ешкімге жоқ-ау бірақ берешегің. 
Өзіңе жасымыздан қарап өстік 
Шығарып тіршіліктің мол есебін. 
Бойыңды көрген сайын қуанатын 
Жерұйық Жетісудің төбесі едің. 
Қиындық толқындарын жарып жүзген 
Айдынның жез бауырлы кемесі едің. 
Ағалық қалпыңыздан айнымайтын 
Ақтангер адырнаның жебесі едің. 
Әділет ауылынан адаспайды 
Тұлғаңды хан-Тәңірі теңесі кім! 

Сіз барда аламанға қоса алмайды 
Біреулер тепеңдеген көк есегін. 
70-тің туын көкке желбіретіп 

Бұдан да жарқын болсын келешегің! 


(Хатқа түсірген -- Жүрсін Ерман) 

ж. 


евсс /ЖАулав 


Ө,лм ссе -- яла кеу 


Күләш АХМЕТОВА 


ПАРАСАТҚА БАС ИЮ 
Кеңес ағаға 


Заман заман болған соң, 
Тегеурін бар, тепкін бар. 
Ескен жел бар, екпін бар. 
Ожданы емес пе қоғамның 
Қорғаны болған халқының 
Алғысын алған текті ұлдар?! 


Заман заман болған соң, 
Жаныма медет көп менің. 
Жарқырап тұрса көкте күн, 
Заңғар тұлғалы ағалар - 
Жабдығы бүтін ақ ордам, 
Жабылмайтын мектебім! 


Ағатай, сізге шашуға 
Інжу-маржан жыр керек, 
Күн нұры керек гүлге ерек. 
Бедерінде жылдардың 
Беделіңіз бір төбе, 
Бегзаттығыңыз бір бөлек! 


Тазалық деген талант бар, 
Танитын болсақ, жалпы біз - 
Тарихта жатыр жарқын 13. 
Адалдық сіздің даңқыңыз. 
Бақытты болыңыз, ағатай, 
Бақытты болсын халқыңыз! 


26.12.98 

«ес / СА. 


Өле ссусс -- яла кеу 


Қайырбек АСАНОВ 
ЕЛІ ҮШІН ТУҒАН АЗАМАТ 


Ел-жұрты қошаметтеп ардақтаған, 
Заманы саф алтындай салмақтаған. 
Өткен мен болашақты ойлап жүріп, 
Алпысқа келіп қапты, ардақты ағам. 


Дарыған үлгі-өнеге ағалардан, 
Қалдырған ұрпақтарға бағалы арман. 
Бұрқанған өтіп жатыр өмір-өзен 
Болжарсыз болашақты жағалаудан. 


Жарқылдар найзағайдай алмас өнер, 
Тұншығып тар кеудеде қалмаса егер. 
Бұл өмір қызық емес, өткен күннен 
Еске алатын бір сәттер болмаса егер. 


Тозады жақұттар да, алтындар да, 
Тозады сыйлықтар да, тартулар да. 
Тозбайды жақсылық пен қайрымдылық, 
Атыңыз ұмытылмас халқым барда! 


Тым ерекше, кісілік келбетіңіз, 
Тоқсан асып, тоқтамай төрге өтіңіз. 
Бес немере-бес тұлға болып елге 
Солардан туғандарды тербетіңіз. 


Сол кезде сұлуланып Кербезіңіз 
Тілеуқор да боларсыз елге өзіңіз. 
Қасиетті де қаһарман халқыңызға 
Ақылшы болатұғын дер кезіңіз. 


Қорғаған батырларым боз даланы, 
Артында жақсылардың із қалады. 
Алпыс асып, самғаңыз алыстарға 
Алатаудың ақиық Мұзбалағы! 


Күн шуағын көңілдің бұзбаса күз, 
Артыңыздан ілесіп, із басамыз. 
Алпыс деген Сіз үшін жігіт шақ қой 
Ақ тілегім, ағажан -- жүз жасаңыз! 
27.12.98 

ж. 


евсс /ЖАулав 


Ө,лм ссе -- яла кеу 


Марфуға АЙТҚОЖА 


АЛПЫСҚА АРНАУ 
Кеңес Мұстаханұлына 


Бауыр деген қашан да қызға жақын, 
Тайғанамай өткенсің, мұздан атың... 
Ер жігітке керектің бәрі де бар, 
Биіктерде қағылып жүр, 

Қанаттың!.. 


Бауыр дейтін қашан да қызға жақын, 
Деп жүретін, 

Жүрегі сыздамасын. 

Тағдыр саған ақыл да, 

Айбын берді. 

Дегендей-ақ, 

Қызығып. 

Қыз қарасын! 


Күш сынасып өткен сан күштіменен, 
Батырдың ұрпағысың, 

Ыссы деген. 

Құралайды көздеген бозбала едің, 
Қаршығадай - 

Кербезге ұшты жебеңі.. 


Қалайын деп тұрғам жоқ мақтап бүгін, 
Жастайыңнан бірге өскен жаттап сырын -- 
Перзент берді, жаныңа жылу берді, 
Жаныңдағы Кербездей, 

Аппақ гүлің!.. 


Қадалмасын деп, тағдыр, табаннан мұз, 
Бәріміз де бала үшін алаңдармыз. 

Анаң сенің тілеген, 

Адал келін, 

Бақытты болса екен деп, 

Балам жалғыз... 

Елемейтін ызғырық, дауыл-желді, 
Сол жалғызы, 

Ошарлы ауыл болды. 

Алдында аға, 

Артында інісі бар, 

Биіктеп тұратын тауыңды енді. 


Сырласатын келді кез өзіңменен, 
Алпысында -- 

Жүректен төгілді өлең! 

Алпыс деген Ер жасы, 
Жымиясың 

Кербезіңе кешегі көңілменен... 


Бірге күліп, күрсінген жұртыменен, 
Жігіт едің, 

Арманшыл, 

Сыршыл ерен! 

Жетісу шыңдарындай биік болып, 
Ешқашан аласармай жүрсін өрең! 


Алматы. 1998-ХП-27 


ж. 


евсс /ЖАулав 


Ө,лг ссе -- яла кеу 


Күләш АХМЕТОВА 


БИ 
Кеңес аға мен Кербез тәтеге 


Шаттық бар шамның нұрында, 
Пәктік бар жанның сырында. 
Вальстің сәні - 

Сезім мен 

Қимылдың сұлулығында! 


Жүректің бар ма жазығы? 
Көңілдің назы -- нәзігі. 
Әлемді тегіс жаулаған 
Штраустың сазы -- бұл! 


Алматы -- біздің Венамыз. 
Етеді оны ел аңыз. 
Үйріліп жүрген айналып 
Жұлдыз жұптарға қараңыз! 


Жүректерімен ұғысқан, 
Білектерімен жұғысқан. 

Би деген -- жанның мейрамы, 
Билеген ортаң -- гүлстан. 


Бар еді мұнда сыр нендей? 
Ертегі дәурен сүргендей. 
Екпініменен әуеннің 

Екі құс ұшып жүргендей. 


Бірінен бірі сымбатты, 
Біріне бірі қымбатты. 

Мұз айдынында жүргендей 
Музыкаменен ырғақты. 


Бір бірін тапқан үйлесім. 
Бір бірін қалай сүймесін? 
Вальске 

бірге билесе, 
Кеңес пен Кербез билесін!!! 

Заманбек БАТТАЛХАНОВ, 
председатель Алматинского 
областного Совета аксакалов. 


СЛЕД НА ЗЕМЛЕ 


Каждый человек оставляет свой след на земле. Он в его делах, 
поступках и самое главное -- в памяти у людей. Как ты живешь, как 
проживаешь каждый день, каждый час, каждое мгновение, таким и 
запомнишься. “Это непреложная, выверенная жизнью сотен поколений 
людей истина. 

Невольно об этом я подумал, когда взялся написать о Кенесе 
Мустахановиче Аухадиеве. Повод более чем серьезный -- ему 
присвоено звание Почетного гражданина Алматинской области, 
что совпало с шестидесятилетием этого замечательного человека 
и гражданина. Вспоминаю 1985 год, сентябрьский пленум 
Алматинского областного Комитета Компартии Казахстана, на 
котором был рассмотрен организационный вопрос. От должности 
освободили К.М.Аухадиева и его место занял М.С.Мендыбаев - 
жесткий, честолюбивый партийный функционер, деятельность 
которого в народе назвали “малым 37 годом”. И тогда еше, 
сравнивая обоих лидеров, все без исключения выражали сожаление 
по поводу ухода Кенеса Мустахановича -- скромного, 
демократичного, гуманного, готового помочь любому, кто В этой 
поддержке нуждался. 

Впервые же о Кенесе Мустахановиче начали говорить В его 
бытность первым секретарем Панфиловского райкома комсомола. 
И не зря. Он сразу же проявил себя истинным вожаком молодежи, 
был доступен ей, его всегда можно было увидеть среди школьников, 
кукурузоводов, животноводов. Он буквально фонтанировал идеями, 
он умел увлечь, убедить, доказать. Потверждением тому явились 
открытый плавательный бассейн, стадион с травяным покрытием, 
которые вскоре после его прихода на должность первого секретаря 
райкома комсомола построила молодежь г. Панфилова. Было 
немало и других дел. 

Одна из сильных черт Кенеса Мустахановича, благодаря 
которой он и снискал уважение, -- это умение выслушать каждого, 
войти в положение человека. Это проявилось уже на 
комсомольской работе. В те годы, если помните, -- а было это в 
шестидесятые-семидесятые -- был брошен клич, призываюший 

молодежь после окончания средней школы идти В овцеводство. 
Газеты запестрели сообшениями о том, что клич воспринят всеми 
без исключения положительно и молодежь горит желанием быть 
чабанами. Хотя на самом деле не всегда было так. Такой же случай 
произошел в Панфиловской средней школе имени Алтынсарина, 
которая, кстати, находилась рядом с райкомом комсомола. Как 
поступил в этой довольно сложной ситуации молодой Кенес? 
Конечно, он мог подготовить штатных ораторов, пристыдить 
молодежь из-за отсутствия в их действиях патриотизма, нажать на 
директора школы, а потом обо всем отрапортовать наверх -- и все 
это только ради того, чтобы было ему уютно в занимаемом кресле. 
Да и подобного рода ослушание считалось в то время за 
чрезвычайное происшествие и редко кто осмеливался “выносить 
сор из избы”. Но Кенес поступил по-другому, он не изменил своей 
человеческой природе и с присушими ему тактом и 
демократичностью поддержал молодых ребят и каждый из 
желаюших получил путевку на поступление в высшее учебное 
заведение. Не все они, конечно, смогли сдать экзамены и стать 
студентами, но каждый благодаря районному комсомольскому 
вожаку сумел отстоять свое я. К слову, кто не поступил в Ввуз, 
пошел-таки в чабаны. Возможно, из-за уважения к Кенесу, который 
понял и поддержал их в нужный момент. Случайно или нет, но 
именно в бытность К.Аухадиева комсомольским лидером в 
Панфиловском районе получили закалку и выдвинулись Куаныш 
Султанов, Бексултан Нуржекеев, Сарсенбы Даутов, Даулет 
Смагулов и многие другие, имена которых сейчас известны не 
только в области, но и в республике. 

По поводу и без повода некоторые сейчас поругивают тех, кто 
занимался комсомольской и партийной работой. Хотя была она весьма 
непростой и являлась незаменимой школой организаторского 
искусства, учила умению обшаться, познавать круг интересов своих 
сверстников. Наверняка не случайно, первый Президент Республики 
Казахстан Нурсултан Назарбаев, Узбекали Джанибеков, Кемел 
Смаилов и другие известные личности в свое время прошли хорошую 
комсомольскую школу. А наш Кенес Мустаханович? Он был и первым 
секретарем Апматинского обкома комсомола, секретарем ПК 
комсомола. И везде он оставлял свой добрый след. 

Но самое главное -- он умел ценить и уважать тех, кто работал с 
ним рядом и не будет преувеличением, если скажу, что Кенес 

Мустаханович по-настояшему любил людей, ценил их достоиИнство. 
Это качество, наверное, у него с детства, которое было нелегким. 
Его отец погиб на фронте и маленький Кенес, видя, как люди в 
трудные военные и послевоенные годы помогали друг другу, делились 
последним куском хлеба, впитывал в себя эти уроки человечности и 
доброты, отзывчивости и порядочности. В его приемной, какой бы 
высокий пост он ни занимал, всегда было многолюдно. Мне, 
представителю старшего поколения, всегда было приятно видеть, 
как он провожает на пенсию своих старших товаришей, находя для 
каждого теплое, ободряюшее слово, посильно помогая каждому. 
Любить людей он считал своим долгом. Как отмечал Гете: “...Долг- 
это любовь к тому, что сам приказываешь себе”. 

Проработав бок о бок с ним свыше 30 лет, я все время убеждался 
в этом. Никогда не приходилось видеть его раздражительным, 
повышаюшим голос на окружаюших и посетителей. Его кредо, 
жизненным ориентиром всегда было выполнение своего долга. 
Цицерон отмечал: “Поступай так, как велит тебе долг человека”. 
По-моему, этим он руководствовался, когда руководил городом. 
Именно под его руководством построили здания, которые являются 
архитектурной гордостью. Дальнейшее развитие получили 
строительство жилья, обьектов соцкультбыта. А ведь он был самым 
молодым мэром в стране. 

Несмотря на молодость, Кенес Мустаханович был избран 
первым секретарем столичной области. И здесь он оставил свой 
след -- руководителя, воспитателя, организатора. Именно в его 
бытность завершилось строительство Большого Алматинского 
канала, освоение Чингельдинского массива. Своим обаянием и 
мудрым, добрым сердцем он помог многим в их становлении как 
специалистов и руководителей. Многие его бывшие воспитанники 
сейчас успешно работают на государственной службе, 
дипломатической стезе, во многих организациях и учреждениях. 
Т.Джефферсон писал: “Стремитесь всегда исполнить свой долг, и 
человечество оправдает вас даже там, где вы потерпите неудачу”. 
Эти слова, на мой взгляд, как ни к кому подходят к Кенесу 
Мустахановичу Аухадиеву. 


“Огни Алатау”, 1998 г, 26-дек. 


Бек ТОҒЫСБАЙҰЛЫ 


АЛҒА ТАРТҚАН АДАЛДЫҚ, 


Ол сәби кезінен жетімшілік зардабын тартып, жалғыз анасының 
қамқорлығында өскен. Әкесі Мұстаханды тіпті көзіне де елестете 
алмайды, себебі Жаркент жақтағы басшы қызметкерлердің 
мамандығын жетілдіру курсында оқып жүргенде Фин соғысы киіп 
кетіп, әскерге алған, одан аман-есен оралғалы тұрғанда Ұлы Отан 
соғысы басталып, Мәскеу түбінен алғы шепке аттанған, содан есіп 
ер хабар-ошарсыз кетті. 

Бұрынғы Шелек ауданындағы Малыбай ауылында анасы 
Зинатай майданға кеткен еркектердің орнын жоқтатпай әуелі қой 
фермасын, одан кейін сиыр фермасын басқарған. Ауылға бір айда 
бір оралатын анасы жоқта әжесі Маржан жас жеткіншекті 
қамқорлығына алған-ды. Әуелі ұйыр, кейінірек Майтөбе 
станциясындағы орыс мектебінде оқыған Кеңес “Өндіріс” деген 
ауылдағы қазақша орталау мектепті үздік бітіріп шықты. Теміржолда 
жұмыс істейтін шешесінің тұрақты айлығы күнін көруге жетті. 

Сегізіншіден бастап Сары-өзек стансасындағы мектеп- 
интернатта оқып жүргенде естияр оқушылардың арасында 
белсенділік танытып, комсомол ұйымы хатшысының орынбасары 
болып сайланған. Мәдени шараларға белсене араласқан. Мектеп 
бойынша оркестр ұйымдастырып, өзі мандолинде ойнады. 
Айналадағы ауылдарға барып концерт қойғанда, ауыл адамдарының 
тайлы-таяғымен жиналатыны бір қуаныш еді. Кейін ауыл 
шаруашылығы техникумында да ол үздік оқып, қоғам жұмыстарына 
қызу араласқан. 

Одан әрі оқу жалғастыруға жетім-жесір отбасының қаражаты 
көтерген жоқ. Енді қызмет істеп, жағдай түзеу қажет болды, оның 
үстіне мал шаруашылығында, теміржолда ауыр жұмыстар істеп 
қажыған анасына келін түсіру де керек еді. Кеңестің бағына сол 
маңайдан Алматыға барып сауда техникумын бітіріп қайтқан Кербез 
деген мінезі көркіне сай, тәрбиелі отбасынан шыққан қыз кездесіп, 
бас қосудың орайы келді. 

Техник-механик деген мамандығы бар Кеңесті облыстық ауыл 
шаруашылығы басқармасы Панфилов ауданының “Үшарал” 
колхозына жіберді. Сары-өзек - Қорғас жолының оңтүстік 
жағында, Жаркент пен Көктал арасындағы тоғай астында отырған 

ауылда еңбек жолын бастаған Кеңес келе сала комсомол-жастар 
трактор бригадасының бригадирі болып іске кірісіп кетті. Жас 
маманның бірден байқағаны -- тракторлар да, автомашиналар да, 
тіркеме техника да жүргізушілердің үйлері алдында тұрады екен. 
Бұл - оларға өте қолайлы, себебі күн-түн демей жеке басының 
шаруасына пайдаланады. Біреуге отын, біреуге шөп түсіріп берсе 
ең кемі бірер жартылықты қойындарына қысады. Сөйтіп “көңіл 
көтеріп”, “бой сергітіп” жүрген жайлары бар екен. 

Жас бригадир басқарма алдына мынадай талап қойды: 

“Техниканы пайдалануда, сақтауда ешқандай тәртіп жоқ, 
орталықтан гараж салу керек”. “Оған ақша жоқ қой” дегендерге, 
“диірмен мен кеңсе арасын өз күшімізбен қоршайық, он адам 
бөлсеңізер - жетеді”, деді... Сөйтіп оншақты комсомол жас балшық 
илеп, дуал жасай бастады. Жастар жұмыла кіріскен іс ұзаққа созыла 
ма - бір жарым ай ішінде бригаданың барша техникасы сиятын 
гараж даяр болды. Біреуге ұнап, біреуге ұнамаса да - техниканы 
пайдалануда бірыңғай тәртіп орнады, оның дұрыс екендігін біраздан 
соң басшылар да, механизаторлар да сезе бастады. 

Екі-үш ай өткен соң Кеңес колхоз мүшелігіне қабылданды. 
Кербез колхоз бухгалтериясына жұмысқа орналасқан. Ылғи 
қазақтар тұратын ауылда бухгалтерлік есеп түгел бір тілде жүреді 
екен, орысша толтырылуға тиіс 24-форманы Кербез ғана жаза 
алатынын білген соң, кеңсе қызметкерлері оған сыйлы көзбен қарай 
бастады. 

Бұрын таңертең шаруа ретінде, техниканы да бас агрном 
анықтайтын тәртіп бар екен, жаңа ұсыныс бойынша еңбек жөнін 
агроном, соған қарай техникасы бригадир Кеңес бөлетін болды. 
Бұл - екеуінің де жауапкершілігін арттырған жағдай еді. 

Кеңес Үшаралға келгенде трактор не машине бұзылса күрделі 
жөндеу МТС арқылы өтеді екен. Сынған техниканы МТС-қа 
жеткізу, оны қайтадан әкелу - оңай шаруа емес. “Кісідегінің кілті 
аспанда” дегендей, ол мерзімімен, сапалы жөнделе қойса жақсы. 
Әсіресе егін егу, піскен егінді жинау кезінде өте-мөте қиын. 
Сондықтан бригадир басқарма алдына мәселе қойып, мотордан 
басқаның бәрін колхоз гаражында жөндеу ісін қызу қолға алды. 

Бұрын механизаторлар дем алмай жұмыс істейді екен. 
Шаршаған жерлерінде тоқтап, қалғып-мүлгіп ұйықтайды екен. Бұл 
бір жағынан қауіпті болса, екінші жағынан жұмыстың сапасына 
әсер етуі сөзсіз. Осының бәрін көрген соң Кеңес басқарма мүшелері 
алдына мынадай мәселе қойды: 


381 


-- Аптасына бір күн демалыс беру керек. Сонда механизаторлар 
шаршамай, құлшынып, сапалы жұмыс атқаратын болады. 
Екіншіден, үсті-бастарын, киімін жуып таза жүреді. Үшіншіден, 
өмір болған соң әркімнің әр түрлі жеке шаруалары бар. Кейде 
жұмыстың қызу кезінде сұранып кетуге тырысатындар табылады. 
Сондықтан бір күн ортақ демалыс берілсе, бәрі де жеке шаруаларын 
сол күнге ыңғайлауы сөзсіз. 

Көп ұзамай Кеңес Мұстаханұлы колхоз комсомол ұйымының 
хатшысы, кейінірек аудандық комсомол комитетінің мүшесі болып 
сайланды. Үшарал жастары ауызбірлікті, білімге, мәдениетке 
құштар еді. Бәрінің бойларында жігер, желпініс бар. Колхоздың 
егін-жиыны біткен соң Мәдениет үйінің ішін жөндеп, жастарды 
жаппай көркемөнерпаздар үйірмелеріне тарту тікелей комсоргтың 
жұмысына айналды. Концерт қана емес, спектакльдер қоятын 
сатыға жетті. Қуанышбай деген жігіттің әйелі Айша, Абдоланың 
әйелі Күләш, Изаттың әйелі Күлмәрия, домбырашы Нүрсәлім, 
Кеңестің өзі, Кербез - бәрі спектакльде ойнайтын. 

Алпысыншы жылдары Жаркент өңірінің жүгері егуден атағы 
шыға бастаған. Шаршы үямен егілетін жүгерінің жұмысы шаш 
етектен. Арамшөптен тазалау, түбін қопсыту жұмыстары трактормен 
ғана емес, қолмен де атқарылатын. Оған ересектер, мектеп 
оқушылары да қатыстырылатын. 1962-жылдың ерте көктемінде 
сондай қарбалас жұмыс үстінде дала қосының жанына ГАЗ-69 
машинасы келіп тоқтай қалды. Біреу жүгіріп келіп: “Сені Тәнекеев 
жолдас сұрап жатыр”, - деді Кеңеске. Аудандық партия комитетінің 
бірінші хатшысы Сейдәлім Тәнекеев жас коммунист Кеңес 
Аухадиевті машинаға отырғызып, колхоз кеңсесіне алып келі де: 

-- Ауданда бюро мүшелері мені күтіп отыр. Сенімен ақылдасуға 
келдім: аудандық комсомол комитетінің бірінші хатшылығына 
ұсынсақ, қалай қарайсың? - деді. Мұндай ұсыныс үш ұйықтаса 
түсіне кірмеген Кеңес әуелде сасып қалса да: “сеніп 
тапсырсаңыздар...” дей берген. “Үйде кімдерің бар?” деген сұраққа 
“Әйелім, шешем бар” деп жауап берді. “Ендеше шешеңмен 
ақылдас, батасын ал да киіміңді ауыстырып тез кел”. Бірінші хатшы 
өз машинасымен аудан орталығы Панфиловқа алып келіп 
мәселенің бәрін қолма-қол шешкен-тұғын. 

Сол кездегі ең жауапты жұмыс - жүгеріні егіп, баптап, жинау 
болса, даладағы жұмыстардың басым көпшілігін жастар атқаратын. 
Ауа райы мен топырақ ыңғайына қарай мол өсірілген бұл дақыл 

мал шаруашылығының жедел қарқынмен дамуына тікелей әсер 
еткені анық. Мал өнімінің молдығы, сапалы жүгеріні сыртқа сату 
арқылы аудан экономикасы да күрт жоғарылап, құрылыс, мәдениет 
саласы да алға баса берді. Жүгеріні жинау кезінде арнайы штаб 
құрылып, оған аудандық атқару комитеті төрағасының бірінші 
орынбасары Заманбек Батталханов басшылық жасады. Құрамында 
аудандық Халықтық бақылау комиссияның төрағасы Кеңесхан 
Ысқақов, комсомол жетекшісі Кеңес Аухадиев, редактор Елжас 
Бейсенбеков бар бұл штаб жүгеріні тасымалдау, бұзылған техниканы 
жөндеу, жүгері зауытының жұмысын тоқтатпау сияқты тығыз 
жұмыстарды тікелей бақылауға алып отырды. 

Мен Кеңеспен осыдан отыз жыл бұрын, Алматы облыстық 
комсомол комитетінің бірінші хатшысы болып сайланғанда 
танысқан едім. Жастығына қарамай елпеңі жоқ, орнықты сөйлейтін, 
сұрағыңа байыппен жауап қайыратын жігіт бірден ұнаған-ды. 
Көкірек кермейді, жылы жүзі мейірім шашып тұрғандай. 1969- 
жылдың басында мен жастардың жаңа ашылған “Жалын” 
жұрналына бас редактордың орынбасары болып тағайындалдым 
да, күзде ол Қазақстан комсомолы Орталық комитетінің идеология 
жөніндегі хатшысы болып сайланды. Біздің жұмыстарымыздың 
жаңасатын жастары көп еді. Кеңес Аухадиевтің тікелей қызметі 
жас ақын-жазушылармен, өнер қызметкерлерімен тығыз байланыс 
жасау болса, менің де ісім сол төңіректе. Сонда мен мамандығы 
инженер-механик болса да жастайынан өнерге, әдебиетке құштар 
жас хатшының жан-жақты біліміне, ыждағаттылығына тәнті болып 
жүрдім. 

Кейін Алматы қаласындағы Совет ауданының бірінші хатшысы 
болып қызмет істегенде де идеологиялық жұмыстың қыры мен 
сырын комсомолда жүріп біраз игергенінің талай пайдасын көрді. 
Себебі, бұл ауданда барлық творчестволық ұйымдар, жоғары оқу 
орындарының көпшілігі, ғылыми мекемелер шоғырланған седі. 

1975-жылдың басында Алматы қалалық Кеңесінің төрағасы 
болып сайланғаннан бастап сол жылдары Алматы қаласындағы 
құрылыс жұмысы бұрын көріп-білмеген қарқынмен құлаш ұра 
бастаған-ды. 

Алматы облысының бірінші хатшысы мен Орталық партия 
комитетінің бюро мүшесі болып сайланғаннан былай Кеңес 
Аухадиев республика басшысының тікелей тапсырмалары бойынша 
жұмыс істей бастады. Саналуан күрделі міндеттерді атқару үстінде 

облыс басшысының анық байқағаны - Димекеңнің 
тапсырмаларының уақытылы және сапалы орындалуын өзі 
бақылайтыны, табысына қуанса, кемшілігіңді ашып айтатыны, 
бірақ дауыс көтермей, ашу шақырмай байыппен түсіндіретіні. 

Ең бастысы - ауыл шаруашылығын көтеру мәселесі алға 
қойылды. Миллионнан астам тұрғыны бар Алматыны, облыстың 
миллионнан астам халқын ауылшаруашылық өнімдерімен толық 
қамтамасыз ету оңай шаруа емес. Әр жерді табиғи ерекшеліктеріне 
қарай мамандандыру, әсіресе суармалы жерлерді көбейту және 
тиімді пайдалану бірінші кезекте тұрды. Ол үшін көптен ойда 
жүрген Үлкен Алматы каналының құрылысын шұғыл қолға алу 
керек болды. Бартоғай су қоймасын жасау, Шелек, Еңбекшіқазақ, 
Талғар, Іле, Қаскелен сияқты ірі аудандардың жерін суландырып, 
жалпы ұзындығы 171 шақырымға созылатын канал салу оңайға 
түскен жоқ. Канал құрылысы жайында күн сайын дерлік Үкіметке 
хабарлап тұру керек. Димекеңнің бірнеше рет өзі барып бақылау 
жасап жүрді. Шелек, Түрген, Есік, Талғар, Үлкен және Кіші 
Алматы, Есентай, Қарасу, Ақсу, Қаскелен сияқты үлкен-кішілі 
өзендердің суы құйылатын бұл канал халық ырзығы және 
демалатын да орынға айналғаны мәлім. Соның арқасында астық, 
картоп, пияз, жеміс-жидек өнімдері әлденеше есе көбейгенін 
білеміз. 

Уақыт әрине, бір қалпында тұрмайды. Брежневтің, 
Черненконың, Андроповтың бірінен кейін бірі қайтыс болуы, 
мемлекет басына Горбачевтің келуі бұрынғы КСРО-дағы жағдайды 
күрт өзгерткені мәлім. 

Е.К.Лигачев: “Егер Аухадиевті босатпасаңдар біз оның 
мәселесін Мәскеуде қараймыз” деп, Димекеңе ашық айтқан. “Онда 
өзіміз қарайық”, -- деп, 1985-жылдың күзінде бюро мәжілісінде 
он бес жылдай басқару саласында істеген К.Аухадиевті шаруашылық 
жұмысына ауыстыру жөнінде қаулы шығартты... 

Бойынан күш-қайраты қайтпаған Кеңес “Главриссовхозстрой” 
бастығының орынбасары болып тағайындалғанда жігерін жасытқан 
жоқ. Бұл - қаражат жағынан Мәскеуге тікелей бағынатын, 
күнделікті жұмыстарын ғана Қазақстанмен келісіп істейтін мекеме 
болатын. Мақсаты - күріш егуге лайықты жерлерде құрылыс 
жүргізу. Суармалы аймақтарды игереді, канал-арықтарды қайта 
жабдықтайды, саз-батпақ жерлерді құрғатады, су қоймаларын 
салады, жаңа каналдар қазады. Науа, тұрба, құбырлар шығаратын, 


384 


канал жабдықтарын жасайтын зауыттары бар. Кейінгі кезде ауызсу 
шығаратын құрылыстарды да жүргізе бастады. Гукасов, Гончаров 
жетекшілік еткен жылдары бұл Бас басқарма атақ-даңққа бөленген. 
Бұл күнде АО “Тоған” деп аталатын осы мекемеде Кеңес вице- 
президент қызметінде жүр. 

Ауылдағы тракторшылар-бригадирінен, қатардағы комсомол 
жұмысынан республикадағы басшы қызметтердің біріне дейін 
көтерілген Кеңес Аухадиев алпыстың асуына аянбай еңбек етуі 
және адалдығының арқасында абыроймен жетіп отыр. Жан 
жолдасы Кербез - экономика ғылымдарының кандидаты, ширек 
ғасыр бойы Басқару академиясында доценттік қызмет атқарды. 
Балалары Мұқан мен Мұхтар да білікті экономистер. Ортаншысы 
Айгүл физика-математика ғылымдарының бірі. Осы балалардан 
бес немере сүйіп отырған, өздерін бақытты санайтын Аухадиевтер 
отбасы келешекке көтеріңкі көңілмен, зор сеніммен қарайды. 

“Алматы ақшамы” 
17153. 25-желтоқсан, 1998 ж. 


Рафаэл НИЯЗБЕК 


ДІНМҰХАМЕД АҒАНЫҢ КӨЗІ БОЛСАҢ... 
Кеңес аға Аухадиев хақындЯ 


Қоғамда қасқыр тісі сақылдаған, 
Мылтық бар ма өзіңе атылмаған. 
Қонаевтың басына бұлт төнгенде, 
Өзің ғана сатпаған, 

сатылмаған. 


Дүние түгел қағынып, ұшынғанда, 
Сатқындыққа барады мұсылман да. 
Қонаевтың қасынан сен табылдың, 
Шыбын жаны шырқырап қысылғанда. 


Әділет пен зұлымдық арбасқанда, 
Қазақ рухы алаулап жанды аспанда. 
Өзіңді емес, 

Димашты сен қорғадың, 

Жауыз қолдар жағаңа жармасқанда. 


Толқыған-ды Қонаев тебіреніп, 

Жалғыз қалған қасында сені көріп. 
Кілең жайсаң, ойпырмай, сырт айналған, 
Саясаттың жезөкше желіне еріп. 


Димаш барда жалғандық былай қалып, 
Димаш-Дүние тұратын шырайланып. 
Қазағымен Қонаев мақтанғанда, 
Ойлады ма кетер деп сырт айналып. 


Сардалада сабылып сағым көшкен, 
Бар ма өзіңдей азамат жалын кешкен. 
Жүрдің ылғи қасынан сен табылып, 
Бәйтеректей Еменнің жанында өскен. 

Замананың бұзылған бетін көріп, 
Іштей қайнап түледің екпінге еніп. 
Бәле-жала... 

бәрінен қорғаштадың, 
Періштесі Димаштың секілденіп. 


Жалғыз қалып суықта кіл тоңғасын, 
Димаш-жүрек қалайша жыр толғасын. 
Қонаевты қорғаудан сен танбадың, 
Ар-намысың, 

тамырың бір болғасын. 
Дінмұхамед ағаның көзі болсаң, 
Сіз қорғамай Димашты кім қорғасын?! 


ОЙЛЫ, ТЕРЕҢ ӨЗЕНДЕЙ САБЫРЛЫ АҒЫП... 
(Ел азаматы Кеңес аға Аухадиевке) 


Елге, 

жерге көктем боп жаны күлмей, 
Пысық қанша аптыққан әлін білмей. 
Өзің сынды барысқа айналмаған 
Барыс жылы туғанның бәрі бірдей. 


Бұрылғанда нұрлы Өмір бетін беріп, 
Айға атылдың арыстан секілденіп. 
Халқыңды өрге сүйредің атан боп та 
Жүк артса да қаншама жеңіл көріп. 
Қанша дауыл соқса да жығылмадың 
Туған жерге табаның желімделіп. 


Куат алып, 

нәр алып сүйікті елден 
Құласаң да сынбадың биіктерден. 
Көкірегің -- ақ сарай, 
алтын сарай 
Жұмыр жердің асылын жиып келген. 


Қасқыр пиғыл төнгенде сақылдаған, 
Бір оқ жатты ішіңде атылмаған. 
Жеңем дедің бәрін де кісілікпен 
Заманды да жақсыны тақымдаған. 
Ұлы Димаш кімдерді өсірмеді, 
Өзің ғана сатпаған, 

сатылмаған. 


Қардай таза болғасын жаңа жауған, 
Жұрттың түгел көңілі саған ауған. 
Суға батып қайығым тұншыққанда 
Өзің ғана қол созған жағалаудан. 


Көктем болып жүгірсе сардалаға, 
Қарынбайлар бүгінгі шамдана ма? 
Жілік майы үзілсе туған елдің 
Сен кінәлі емессің, сардар аға! 

«ес / СА. 


Өле ссе -- яла кеу 


Ұмтылса да болашақ күнге бәрі, 
Қалай, 

қалай шырқалсын бірден әні. 
Дән жинамай басына, 
Жамбасына 
Байлық басқан қарынбай кімге дәрі?! 


Көкірегін, 

кеудесін желге ашқандай 

Неге айтпайды Шындықты ер жасқанбай? 
Туған елдің туы да желбіремес, 

Өзің сынды азамат ел басқармай. 

Жерің анау -- айналған тулағыңа, 

Елің анау -- айналған құрбаныңа. 

Басшы көп те халықтың етін жеген, 
Өкінемін ақын боп туғаныма. 


Бұл сөзімді бағала, бағалама, 

Халқың риза бірақ та саған, аға! 

Аспан астын келесің сен жылытып, 
Шуақ-нұрың ұласып самалаға. 

Туған елге жаға боп жаса мәңгі, 

Саналы аға, құндызды жағалы аға! 

Алты Алаштың жүрсең де шамын жағып, 
Азаматсың көрмеген дабыл қағып. 
Болашаққа тарта бер, Кеңес аға, 

Ойлы, терең өзендей сабырлы ағып. 


Аса зор құрметпен -- 
Чешеннің батыры, 


ҚАЗАҚТЫҢ Яқыны 
ініңіз Рафаэл Ниязбек 


ж. 


Рафаэл НИЯЗБЕК 
ЖҮРЕГІҢНІҢ КҮРЕҢІН КІСІНЕТІП 


Сері сенім серпіліп ағынға үндеп, 
Ағаңды іздеп шарқ ұрып, сабылдың көп. 
Асекеңнің солсын-ау бағы қайдан, 
Көңіліңнің тұрғанда бағы гүлдеп. 


Тынысына айналып, қасына еріп, 
Тіршілікте жүруші ең жасын көріп. 
Алатауын жандайын ұмытпаған 
Асекеңнің жатырсың асын беріп. 


Жарық сәуле жоғалып, нұры тұнған, 
Кіл жаманның бұл кезде күні туған. 
Аруақты ұмытпай ас бердің сен - 
Сұм заманда Тірілер ұмытылған. 


Құлағанда гүрс етіп қарағайың, 
Табылған-ды қасыңнан бар ағайын. 
Кеткенде ағаң аттанып, 

құлазыдың 
Кемесі ұзап жөнелген жағадайын. 


Жүрегіңнің, білмеймін, күші қандай, 
Жүрген қанша сені аттан түсіре алмай. 
Кеңес аға, Сіз барда 

келеді әлі, 
Асекеңнің үмітін үсік шалмай. 


Жаратса да өмірді қызық етіп, 
Мұқалама ақ алмас жүзі кетіп. 
Ас бергенің ағаңа, 

іздегенің - 
Жүрегіңнің күреңін кісінетіп. 


13.08.2003ж. 

Сейілхан САЙЛАУБАЙҰЛЫ, 
Қазақстан Журналистер Одағының мүшесі. 


АР ТАЗАЛЫҒЫН САҚТАҒАН АДАМ 


Белгілі қайраткер, Алматы облысының құрметті азаматы 
Аухадиев Кеңес Мұстаханұлының 60 жасқа толуын облыстық 
газеттер жарысып жазса да жақсы жазды. Елім деген елеулі ұлымен 
халқы қайта жүздесіп, оның өмірінің соңғы беймәлім тұстарына 
қанықты. 

Кеңес Мұстаханұлы Алматы облыстық комсомол комитетінің 
бірінші хатшысы, Қазақстан комсомолы Орталық Комитетінің 
идеологиялық жұмыстар жөніндегі хатшысы және Қазақстан 
Компартиясы Орталық Комитетінің идеологиялық жұмыстар 
жөніндегі хатшысы және Қазақстан Компартиясы Орталық 
Комитетінің бюро мүшесі, Алматы облыстық партия комитетінің 
бірінші хатшысы сияқты аса жауапты қызметтерде жұмыс істеген 
жылдарында Балқаш ауданының тыныс-тіршілігіне де үнемі көңіл 
бөліп отырды. Қолдан келген көмегін аянып қалған жоқ. Ол 
Дінмұхамед Ахметұлы Қонаев сынды ұлы адамның тәрбиесін көріп, 
ақ батасын алған жан. Іле өзеніндегі көпір құрылысының салынып, 
пайдалануға берілуіне тікелей араласты. Күріш шаруашылық- 
тарының дамуына атсалысты. Аудан экономикасының өрге басуына 
қосқан үлесі де қомақты. Бірақ, Кеңес Мұстаханұлының еліне, 
жеріне сіңірген айырықша еңбегі М.Горбачевтің СОКП ОК бас 
хатшылығына сайлануынан кейін көмескілене түсті. “Алматы 
облысы партияға мүше қабылдауда орыстарды аз алады, халық 
процентіне қарамайды, аздығына қарамастан қазақтар көп 
алынады” деген айып тағыла бастайды. “Күйе күйдірмесе де 
күйелейді” дегеңдей жоғарғы жақтың пәрменімен облыстық партия 
комитетінің бірінші хатшылығынан босатылып, ССРО мелиорация 
және су шаруашылығы министрлігінің суландыру және күріш егетін 
совхоздар құрылысы бас басқармасы бастығының орынбасары етіп 
төмендетіп жіберді. 

1986-жылғы Желтоқсан оқиғасы да Кеңес Мұстаханұлынан 
айналып өтпеді. Жүйке жұқартатын тергеу тексеріс те сергелдеңге 
түсірді. Орынбасарлықтан бөлімнің аға инженерлігіне төмендетілді. 
Одан көп ұзамай қатардағы инженер болып қызмет атқаруға тура 
келді. Осының бәрін көрді, көнді. Көнбеске шара да жоқ еді. 

Өйткені Горбачев пен Лигачевтің жазалау машинасы іске қосылып, 
оған Меңдібаевтың “кіші 37-сі” де игі жақсыларымызға қырғидай 
тиді. 

Жастайынан әке алақанының жылуын сезбей, мейірім- 
қарымын көрмей, бірақ намыс отына оранып, өжеттік пен 
қайсарлықты қос қанаты еткен Кәкең мойымады. Қиын-қыстау 
күндерде ардақтаған азаматын елі де қиянатқа қимады. 

Мен Кеңес Мұстаханұлының есіміне 1960-жылдардың бас 
кезінде Панфилов қаласындағы педучилишеде оқып жүргенде 
студенттік кезімде қаныққан едім. Ол аудаңдық комсомол 
комитетінің бірінші хатшысы болып істейтін. Жақсының ісі жерде 
жатқан ба? Жігерлі жас жігіттің жан сүйсінтерлік істері туралы 
әңгіме де көп еді. Арада жылдар өтіп жатты. Кәкеңнің одан кейінгі 
өсу жолдарына куә болдым. Алматы облысын басқарған жылдарда 
біздің Балқаш ауданына жиі келіп, талай жақсы істерге ұйтқы 
болғанын көрдік. Халқына адал қызмет етті, елі де оны аялап 
аспанға көтерді. Бүгінгі күнге дейін оның “Білгенге - кісілікті 
ізім, ізгілікті ісім қалды” деп айтуы тегін емес. 

Алматы қаласындағы Көкбазар, “Әсем” тұрмыс қызметін 
көрсету үйі, “Даңқ” мемориалы, Офицерлер үйі, ҚазМҰҰ-дың 
қалашығы, Алматы мақта-мата комбинаты мен оның мәдениет 
сарайы -- бәрі де Кәкеңнің түн қатып, түс қашырған игілікті істері 
екеніне дау жоқ. Ол сондай-ақ Үлкен Алматы каналы және басқа 
да ауыл шаруашылығының күре тамыры болған нысандардың 
салынуына тікелей араласты. 

Алпыс жасқа жетіп, алты асудан асқан Кеңес Мұстаханұлы 
“Жетісу” газетіне берген сұхбатында өзі жайлы былай деп 
толғаныпты. 

“-- Екі адам мұратыма жеттім десе, соның бірі менмін, - дейді 
ол әңгімесінде -- Тұңғышым Мұқан -- кәсіпкер, Айгүлім -- физика- 
математика ғылымының кандидаты, ағылшын тілін еркін 
меңгерген. Әселжаным -- Америкада оқып қайтты. Мұхтарым - 
экономика ғылымының кандидаты. Лаура, Әсел, Елдана, Рахман, 
Динара деген немерелерім бар. Қуансам сабырға шақырып, 
ренжісем қайраттандырып отыратын, менің мөлдір сезімімнің 
тұңғыш куәсі Кербезім экономика ғылымының кандидаты, доцент. 

Өзім жақсылардың рахым-шапағатын көп көрдім. Дінмұхамед 
Ахметұлы Қонаев ағаның әкелік мейірімі мен қамқорлығына 
бөленсем, Асанбай Асқаров, Өзбекәлі Жәнібеков, Байкен Әшімов 

сынды ағалар шынайы жанашырым болды. Осындай асыл да, аяулы 
адамдармен үзеңгілес жүріп, қызмет атқару әркімнің маңдайына 
жазылмаған бақыт. Қол жеткен биігім болса солардың арқасы деп 
білемін”. 

Осындайда Ғабит Мүсіреповтың “Қазақ тілінде “таза” адам 
деген сөз үсті-басының тазалығымен бірге, ар-ұятының тазалығын 
да көрсетіп тұрады” дегені еске оралады. Кеңес Мұстаханұлы да 
біреудің жаңа ісін көрсе оны ардақтай білді, өзгеге де жақсылық 
тіледі. “Адамгершілік кімде болса, соны ер деп есепте” деген 
қағидадан ауытқыған жері жоқ. 

Адам артына із қалдыру үшін -- жер бетінде, басқа адамдардың 
ақыл-ой дүниесінде, жүрегінде із қалдыру үшін туады десек, 
Кәкеңнің жүріп өткен жолы жас ұрпаққа үлгі боларлық тағылымы 
мол. Оның өмірде қалдырған өзіндік ізі елі талайларды 
тамсандыратын болады. Әрдайым абырой мен бедел биігіне адал 
еңбегімен көтеріліп, қиын-қыстау кезеңдерде ар тазалығын сақтай 
білген Кеңес Мұстаханұлы тәрізді ардақты адамның алпыс жылдық 
мерейтойына орай айтар ойдың түйіні осы болса керек. 


“Балқаш өңірі” 
(09.01.1999 ж.) 


ж. 


Тұманбай МОЛДАҒАЛИЕВ 


АЛАТАУҒА ҚАРАП ӨСТІҢ 
Кеңес Аухадиев -- алпыста 


Даңққа ерте ілінген дара бесті ең, 
Әр кезгі жақсылығың қала ма естен. 
Сен де бір інім едің көкірегі ояу, 
Күн сайын Алатауға қарап өскен. 


Кеңесжан жастайыңнан жүрдің жайнап, 
Комсомол қыздарменен күліп ойнап. 
Гүл сүйді жұлығыңды, ерніңді қыз 
Көрмедің тұнығыңды бір лайлап. 


Өзіңді аялады гүлді өлке, 

Жас жігіт бір күн ойлы, бір күн ерке. 
Тағдырдың үкімімен, тілегімен 
Азамат атына да міндің ерте. 


Болатын шын жүйрік пен шын ердегі 
Бұл жолы тастап кетті жігер мені. 
Тойыңа сен шақырған бара алмадым, 
Төсегі аурухана жібермеді. 


Артық жеп көрген емен артық күліп, 
Маған да жаратушым артыпты үміт. 
Тойыңда оқымас па ем осы жырды 
Шалқайып жүз грамды тартып тұрып... 


Тойыңда оқымас па осы өленді, 
Өлеңнің қара сөзден әсері оңды. 
Шарықтап кетпес пе едім бір қияға, 
Түмеке сөз алыңыз десе болды. 


Сен, Кеңес, Димекеңнен дәріс алдың, 
Димекең бола алмайды бәрі шалдың. 
Байқаймын, түбің тегін болмау керек, 
Сен де бір жігіті едің намыс, ардың. 

Өле ссе -- яла кеу 


Байқаймын, бала жастан үмітке ердің, 
Арманды, бақытты да қуып көрдің. 
Елге еткен жақсылықпен өлшенеді, 
Өмірі ту ұстаған жігіттердің. 


Сыпайы, сырға берік бір баласың, 
Бақыттан қалайша сен құр қаласың. 
Кезінде сен де гүлге бөлегенсің, 

Біз өскен Жетісудың бұл даласын. 


Өткір ең, жүрген жерде өтімді едің, 
Әріне қарадың сен жетімдердің. 
Аялап Алматыны екі-үш жылдай, 
Құрылысқа жүрегіңнің отын бердің. 


Көңіліңді аяласын сүйікті ой бір, 
Жаныңды махаббатқа күйіп тойдыр. 
Біз келген алпыс жасқа сен де кепсің, 
Ағалар асыр салған биік қой бұл. 


Өзіңше өрге бастап төңіректі, 
Білемін мақсат қуып өмір өтті. 
Қарайсың бір биіктен жан-жағыңа, 
Кім қалды өз қасыңда, кімдер кетті. 


Не көрдің, нені білдің кәне, батыр, 
Алды-артын түгел шолып көреді ақыл. 
Жетпістің желді шыңы тұр алдыңда, 
Сексеннің сеңгір тауы және де тұр. 


Ұстай біл үлкендердей сен де өзіңді, 
Аяла, алпысыңды дер кезіңді. 

Аман жет биіктердің бәріне де, 
Қасыңнан қалдырмай жет Кербезіңді. 
22-желтоқсан, 1998-жыл. 


“Сағындырған көктемдер”, 
Алматы, “Санат”, 2001-ж, (80-82-06) 


Бексұлтан НҰРЖЕКЕ-ҰЛЫ 


РАЙЫМБЕК БАТЫР, 
МҰҚАҒАЛИ ЖӘНЕ АУХАДИЕВ 


1976-жылы 45-тен асқанда Мұқағали Мақатаев ауруханада көп 
жақсы ақынның бірі санатында қайтыс болды. Мен оны аға деп, 
алғашқы шығармамның жарық көруіне қамқорлық жасаған 
жанашырым деп, әлі маған бейтаныс Алматыда анам қайтыс болып 
сасқалақтап тұрғанымда, ақылды сөзімен сүйеу болған бауырым 
деп жақсы көретінмін. Бірнеше рет ресторанда сыйлап, әңгімелесе 
отырып дәмдес болдым. Ауылда жүргенімде бір рет үйіне де келіп 
қондым. Анасының, әйелінің қолынан дәм таттым. Жазған 
хаттарын қазына байлығымдай сақтап жүрмін. Айтқан сөздерінің 
бірі есімде қалды, бірі есімде қалмады. Маған қыдыр болып 
жолыққан қасиетті ағаларымның бірі санаймын. 

Сол кездің ресми дәстүрі бойынша Қазақстан жазушылар одағы 
Мұқаңның әдеби мұрасы жөнінде жеті адамдық комиссия құрып, 
төрағасы етіп Әбділда Тәжібаевты, жауапты хатшысы етіп мені 
бекітті. Бірақ ол комиссия нақты жұмыс жасамаған соң, Нұрлан 
Оразалин, Баққожа Мұқаев үшеуміз ақынның бұрын жарияланбаған 
өлеңдерін ақтара тізімдеп, “Өмір-өзен” жинағын баспаға әзірлеп 
бердік. 

Жасыратыны жоқ, Мұқағалидың үлкен ақын екенін ел-жұрт 
жүре келе өлгеннен соң барып таныды. Жалпақ елді былай 
қойғанда, Мұқағалидың өз ауылдастары мен жерлестері, ағайын 
туыстары да дүниеден озған соң ғана басқаша қарап, оны басқаша 
бағалай бастады. Соның өзі заңды да ғой деп ойлаймын. Өйткені 
таудың биіктігі алыстаған сайын білінбей ме? 

Жақсы ақын екенін, жақсы өлең жазатынын араласып жүрген 
бәріміз де білетін сияқты едік мәселен, мен өзім ауылдан қонаққа 
келген кезде “Казақ әдебиетінде” жарияланған “Қазынам бар” 
өлеңін қатты мақтап, сол үшін арнайы тост айтқанымды білемін. 
Өйтіп көзіне мақтаушылар аз емес едік, соның бәрі Мұқаңды 
кезінде қанаттандырған да болар-ау. 

1981-жылы Мұқағалидың туғанына 50 жыл толды. Ақынның 
мерейтойын атап өтуге Әбділда Тәжібаев ерекше ат салысты. Оның 
әдебиеттегі орнын, талантын айтып біраз ресми орындарға хат 
жазды. Әсіресе салмақты Мұқағали туған өлкені басқарып отырған 

Алматы облыстық партия комитетінің бірінші хатшысы, Қазақстан 
Компартиясы Орталық Комитетінің бюро мүшесі Кеңес 
Мұстаханұлы Аухадиевке салды. Оған арнайы хат жазып, екі рет 
қабылдауында болып, ақыры 50 жылдығын Алматыда, Нарынқол, 
Кеген аудандарында атап өтуге шешім қабылдатты. 

Ақынның 50 жылдығына арналған Алматыдағы салтанатты 
жиналыс Қазақстан жазушылар одағының үйінде 3-маусым күні 
өтті. Сол жылы мамыр айы түгелдей, маусым айының бас кезі 
күнара жауын болып тұрған-ды. Сағат бестен өте бере Алматыны 
тағы шомылдырып, суға біржола көміп тастағысы келгендей 
нөсерлетіп жауын жауды. Жауынның кесірінен жұрт жиналысқа 
аз жиналып қалар ма екен деген қауіп көңілімізде қылтың-жылтың 
етіп-ақ тұрды. Салтанатқа ақынның анасы Нағиман, зайыбы Лашын 
келді. Сағат алтыға жетпей-ақ Жазушылар үйінің конференцзалы 
адамға сыймай кетті. Сара Досниязова деген қыздың біреуге сақтап 
отырған орнын сұрап алып мен өзім зорға орналастым. Үлкен 
залдың ұзына екі жақ шеті түрегеп тұрғандармен лық толды. Ақынға 
деген оқырман махаббатын осының өзі-ақ жақсы аңғартты. 

Жиналысты Әбділда Тәжібаев ашты. Ақсақал ақынның ағынан 
жарыла мақтаған бауырмал сөзін жұрт айрықша ықыласпен 
қабылдады. Концерт те дәмді ұйымдастырылған екен, өнер сүйген 
қауым айран-асыр риза болысты. 

Ертесі таңертеңгі 9-да Алматы облыстық партия комитетінің 
хатшысы Ізбасар Балтағұлов және бірнеше облыс қызметкерлерімен 
бірге бір топ ақын-жазушы Мұқаңның 50 жылдығын тойлап қайту 
үшін Кеген, Нарынқол аудандарына аттанып кеттік. Үш күн ел- 
жұрт арасында болған делегация 6-маусым күні түнде ғана Алматыға 
оралды. Бұл той Мұқағалидың өзін, өлеңін насихаттауда үлкен 
рөл атқарды. Ең бастысы, мемлекеттің де Мұқағалиды 
мойындайтынын ел білді. Жазушылар одағы басқармасының сол 
кездегі 2-хатшысы Сайын Мұратбековтің, халық сүйген ардагер 
ақын Әбділда Тәжібаевтың, сол кездің ең беделді сыншысы 
Мұхаметжан Қаратаевтың, ақын қыз Фариза Оңғарсынованың, аз 
айтса да жеріне жеткізе айта білетін Асқар Сүлейменовтің 
мерейтойда айтқан пікірлері, Мұқағалиға деген қошемет- 
ілтипаттары ел-жұрттың ақынға деген ықылас-пейілін шексіз үдетті. 

Осы жағдайлардың бәрін көз алдынан өткеріп отырған халық: 
“Ойбай-ау, көзі тірісінде Мұқағалиды неге бағаламай келгеміз? 
Қасымызда жүргенде қадірін білмей, жоғалтып алған соң ғана 

жамырап мақтайтынымыз не?” -- тәрізді ой-пікірлер де айта 
бастады. Оған, меніңше, өкіметті де, басқаларды да кінәлаудың 
қажеті жоқ. Көптеген ақын-жазушының бастан кешкенін Мұқаң 
да басынан кешкен-ді. 

Рас, кейбір пысықтау қатарластары құсап үлкен көлеммен, 
қатырқалы мұқабамен шыға қоймағанмен, Мұқаңның да кітаптары 
әлдекімнің нұсқауынсыз-ақ кезінде әрқилы көлемде жарық көріп 
отырды. Кей өлеңі күзеліп, кей өлеңі жинақтан алынып қалып 
отыруы, әрине, болды. Мәселен, құрдасы Шәміл Мұхаметжановқа 
арналған цикл өлеңдерінің көзі тірісінде екі жинақтан ысырылып 
қалып, өзі өлгеннен кейін “Өмір-өзенге” де, екі томдығына да 
енгізілмей, ақырында 1984-жылы ғана жарық көрген “ТПолпан” 
кітабына енгенін өз басым анық-қанық білемін. Ал ондай-ондай 
баспа мен басқа тарапынан ұсақ-түйек шетқақпайлық жасауды 
ақын-жазушылардың қай-қайсының да бастан кешкені хақ. Ол 
қудалау да, қысым жасау да емес, сол кездің, бәлкім, әншейін 
сыпайыгершілігі немесе іштарлығы ғана. “Ойбай-ау, осыншама 
өлең арнайтындай Шәміл кім?” - деген сияқты ойдан туған нәтиже 
шығар деп шамалаймын. 

Қайтыс болғаннан кейін ғана Мұқағалидың үлкен ақын 
екендігін ел-жұрт боп айта бастауымыздың кейбір-кейбір себептері 
де бар. 

Өзі қайтыс болғаннан кейін Мұқағалидың өлеңдері қатырқалы 
мұқабамен, үлкен көлеммен кітап болып басыла бастады да, 
жұртшылықтың, сірә: “Бұрын неге өстіп шықпаған?” - деген 
салыстырмалы пікірін туғызды-ау деймін. 

1979-жылы бұрын жарияланбаған өлеңдерінен құрастырылған 
“Өмір-өзен” жинағын “Жазушы” баспасы 14,36 есепті баспа табақ 
көлемінде ПІ-қатырқалы мұқабамен шығарды. Осы бір ғана 
кітаптың көлемі Мұқаңның көзі тірісінде жарық көрген мына бес 
кітабының көлеміне барабар еді: “Армысыңдар, достар” (2,2 есепті 
баспа табақ, 1966), “Қарлығашым, келдің бе?” (3,6 е.б.т. 
1968),У.Уйтмен “Шөп жапырақтары” (аударма, 1,3 е.б.т. 1969), 
“Мавр” (3,01 е.б.т. 1970), “Дариға-жүрек” (4,24 е.б.т. 1972). 

Өзі тіріде жарияланған бес кітабындағы өлеңнің өзі өлген соң 
жарияланған бір кітабындағы өлең көлемімен тең түскенін көрген 
жұрттың қай аузына, қай қиялына қақпақ боларсың? Оның үстіне 
сүйінші данасын ғана өзі көріп үлгерген Мұқағалидың таңдамалысы 
“Өмір дастан” да жұртшылық қолына ақын өлген соң барып қана 

тиді ғой. Қарап отырсаң, Мұқағалидың мол шығармасын, 
жазғандарының көлемді жинақтарын оқырман ол өлген соң ғана 
оқи алыпты. Ақынның шын бағасын өлген соң ғана бермеске елдің, 
тіпті, амалы да болмапты. Және бір ғажабы, Мұқаң өлеңдерінің 
ен інжуін өмірінің соңғы жылдары, көпшілігін ауруханада жатқанда 
жазыпты. Осының бәрі оны кешеу тануымызға себеп болған секілді. 

Қалай есептесек те, оның көзі тірісінде жарияланған 
өлендерінен өлгеннен соң бірінші рет жарияланғандары, кітап 
болып шыққандары тым көлемді еді: 1979-жылы “Өмір-өзен” 14,36 
баспа табақ көлеммен шықса, 1984-жылы “Шолпан” 7,22 баспа 
табақпен, 1994-жылы “Жылап қайттым өмірдің базарынан” 9,71 
баспа табақпен шықты, сонда 31,29 баспа табақ өлең өзі өлген соң 
жарияланған болып шығады. 

1982-жылы “Жазушы” баспасынан шығармаларының екі 
томдығы, 1988-жылы “Қош, махаббат” деген атпен прозалық 
шығармалары, 1989-жылы “Жырлайды жүрек” атты таңдамалысы, 
1991-жылы үш томдық шығармалар жинағы жарық көрсе, басқа 
баспалар да оның еңбектерін жарыса шығарып жатты. Және ер 
кітабы қомақты, әдемі мұқабамен шығып отырды. Осының бәрі 
әркімді: “Осы жомарттықты неге оған тірісінде жасамадық?” - 
деген ойға итермелейтін сияқты. Содан барып алуан-алуан алып- 
қашты сөздер де аяқтанып кететін болса керек. Оның үстіне 1984- 
жылы жаңа өлеңдері Мемлекеттік сыйлыққа ұсынылып, оны ала 
алмай қалуы да қанқу сөздерге кең жол ашып кетті. Талантты 
бағалау үшін таланттан өзге де жағдайлардың есепке алынатыны, 
сөз жоқ, елді қынжылтқан болар деп ойлаймын. 

Өлендеріне, күнделігі мен жазбаларына қарап отырсақ, өз 
тіршілігіне Мұқағалидың өзі де риза болмай өткен. Өзі риза болмай 
өткен өміріне біз қайдан риза болайық? 1974-жылы 17-мамырда 
Д.А.Қонаевқа жазған арызында: “Бәріне де рахмет! Әйтеуір, еңбегім 
еш болып, ескерусіз қалған жоқ. СССР Жазушылар одағына 
мүшелікке өттім. 1973-жылы оқығым келіп тілек білдіргенімде, 
Қазақстан Жазушылар одағы мені Мәскеудегі әдеби курсқа жіберді, 
алайда кейбір өз басымдағы жеке кемшіліктеріме байланысты оқуды 
жалғастыра алмадым. 

...Құрметті Димаш аға! Қазір мен бәрінен де түңілдім. Жолдас- 
достардан да, әмпей ымыраластардан да, жаман әдеттен де, - дей 
келіп,- Ажал алдында тұрғандаймын, құтқара көріңіз!” -- деген 
екен. 

Ол кезде де, қазір де, қай кезде де: “Сен жақсы ақынсың, 
сондықтан жұмыс кезінде ішімдік ішуіңе де, жұмысқа кешігіп келіп, 
жұмыстан ертерек кетіп қалуыңа да рұқсат етемін”, - дейтін басшы 
болған емес, болуы мүмкін де емес. Сондықтан Мұқаң тіршілігінде 
әркімнен қудалау көрді деген -- әншейін өсек әңгіме. Жеке 
басында, жан дүниесінде, шығармашылық ізденісінде қиындықтар 
мен қайшылықтардың, өкініш пен сәтсіздіктердің, түсініспеушіліктер 
мен түсіндіре алмаушылықтың орын алуы ол -- заңды құбылыс. 
Оны өлендерінің өзі-ақ айтып тұр. Ондай-ондайды бастан 
кешпейтін өнер адамы да өмірде сирек шығар. 

Мұқаң -- советтік заманды, коммунистерді, Маркс пен Ленинді 
адамгершілік пен адалдықтың бейнесі ретінде алға тарта жырлаған 
ақын. Сүйсініп, сүйсінте жырлай білген ақын. 

Оған көз жұмып қарай алмайсың. Уақыт, заман тудырған ол 
шығармалардың қажет-қажетсізін уақыт пен заманның өзі айта 
жатар. Ал ондағы шеберлігі мен тапқырлығын әдебиет зерттеушілері 
текке тастамас. 


“Большевиктер -- қазақтар -- бауыр халық, 
Октябрьді қолдаған қауымданып. 
Бейімбеттер, Сәбиттер Ленин ойын 
Қоржынға сап барады ауылға алып”, - 


дегенді ақын өлеңінен алып тастасақ, талай тарихты қоса сызып 
жібермейміз бе? 

Қаншалық қынжылып өкінсек те, ішіміз күйсе де, Қасымның 
“Біздің дастан” атты ғажап толғау дастанын әдебиет тарихынан 
жасырып-тығып қала аламыз ба? Айтулы, ең үздік шығарма- 
ларының біразын советтік заманды жырлауға арнауы Қасым мен 
Мұқағалидың ғана трагедиясы емес, қазақ поэзиясының, қазақ 
совет заманының трагедиясы ғой. Ол, бәлкім, трагедия да емес, 
әншейін халқымыз бастан кешкен шындық. Қазіргі тұрғыдан 
қарағанда, бақыттылық пен қуанышқа жата қойыңқырамайтын 
шындық. 

“Өзге ақыннан Мұқағалидың несі артық, ол неге айрықша 
мадақталады?” -- деген сұрақ аракідік әркімнің мазасын алады. 
Оны ешкім әдейі артық көріп, айрықша мадақтаған емес. Оны 
бағалаған -- халық, әсіресе жастар. Оған ұқсағысы келіп өлең 
жазбаған, оған жыр арнамаған жас ақын кемде-кем. “Алуан-алуан 
жүйрік бар, әліне қарай жүгірер” дейді халқымыз. Қазақта ақын 

жалғыз Мұқағали емес, әрине. Ең әуелі адамдар әр түрлі, содан 
кейін ақындар әр түрлі. Ақындардың ақыңдығы да әрқилы. 
Мұқағали да солардың бір түрі. 

Орыстың ірі ақындарының бірі Владимир Маяковскийдің 
өлеңді қалай жасайтыны туралы жазғанын оқығаным бар-ды. Әуелі 
ұйқасын тауып алып, сонан соң соған ылайық ой іздейді немесе 
тақырыбын белгілеп алып, соны өлең қылатын ұйқас іздейді, 
әйтеуір, 50-60 нұсқадан сөздің бір нұсқасын таңдап алғанша тыным 
таппайды. Өзінің “Есенинге” деген әйгілі өлеңін солай жазғанын 
талдайды. Ол өлеңі, меніңше, өте күшті өлең. Ал Маяковскийді 
нашар ақын деп ұяты бар ешкім айта қоймас. 

Кей өлеңінің бір-екі нұсқасы бар бола тұра Мұқағали 
Маяковский тектес ақындардың қатарына жатпайды. Ол өлеңді 
жасамайды, даяр күйінде туады. Мұндағы “жасау” мен “тууды” 
бір-біріне қарсы қоюға мен қарсымын. Өйткені жасаудан да, туудан 
да өмірге жақсы өлең келе береді. Ал Мұқағалидың ақындығы 
мүшелеп құрастырмай, жұмыртқаны тұтас күйінде туа салатын 
тауық құдіретін елестетеді. Оның әрбір өлеңі жасалмаған, ойы мен 
ұйқасы қатар табылып, қатар жазылған, тұтас күйінде ақын 
жүрегінен ағытылып шыққан жұп-жұмыр жұмыртқадай бүтін нәрсе. 
Ақын аузынан құйылып шыққан тұтас өлеңнің құдіретіне еріксіз 
бас шайқайсың, сүйсінесің. Талай жинақтан ысырылып қалған 
ысырынды өлеңі “Шәмілге жазған хаттардан” бір мысал: 


-- Махаббат бүгін және қарамады, 
Қарамады... 

Жанымды жаралады. 

Шәміл-ау! 

Білесің бе? 

Шын махаббат 

Осылай карамаудан жаралады! 
...Көшелердің көзінен қан атылып, 
Қала жатыр 

Қазір түн. 

Дала тұнық. 

Махаббатты күзетіп, кірпік ілмей, 
Бүгін және отырмын таң атырып. 


Ұйқастың барына да, жоғына да көңіл аудармайсың, тұтас бір 
әуен-сезімді көкейіңе құя саласың. Мұқағалиды өзгешелейтін - 
осы құдірет. Оның ұзақ өлеңі де, қысқа өлеңі де, дастаны да осылай 

-- бәрі өз-өзінен ұйқасып, бір-біріне үйлесіп жатқан үлкен бір 
үзілмейтін сөйлем сияқты. Мұқағалиды өзгеден даралайтын да, 
ерекшелейтін де осы қасиет. Ең керегіңді, өзің де солай 
ойлайтыныңды ол өлеңмен және сенен жүз есе артық сезіммен 
айтады. Сезімінің нәзіктігі, нәзіктігінің биіктігі еріксіз бас игізеді 
де, құдіретімен құндақтап алады. Сөзінің, сезімінің сиқырына балқи 
берілесің де, өлеңін оқып отырғандай емес, өлеңін бастан кешіп 
отырғандай сезінесің. Оны көптің бірі етпей тұрған ғажап -- осы. 
Сенің сезіміңді соншалық билейтін күш -- өлеңнің құрылу 
техникасы емес, өлеңнің тұтас қалпында туу құдіреті. 

1991-жылы “Жалын” баспасы Мұқағалидың “Күнделік” 
кітабын шығарды. 1988-жылы “Жазушы” баспасы “Қош, махаббат” 
кітабында “Рух және сезім”, “Сезім найзағайы”, “1969-жылғы қазақ 
поэзиясы”, “Қазақ жырының бір жылы” атты сын мақалаларын 
да жариялады. Бұл шығармалар ақынның өнерпаздығымен қоса 
қаламдастарына іштарлық жасап, қызғаныштан қиғаш сөйлемейтін 
адамгершілігін, құрбылары мен замандастарына деген адалдығын, 
жанының тазалығы мен жомарттығын көрсетті. Сөзіне ісі сай үлкен 
азамат екенін әйгіледі. Сол мақалаларында Әбу, Қалижан, Хамит, 
Қуандық, Тоқаш, Төлеген, Ізтай,Еркеш, Әбділда, Жұбан, Мұзафар, 
Ғафуларға сүйіспеншілікпен, ілтипатпен баға берді. Соның кейбірі 
мынадай: “Алайда бір нәрсе талассыз, - дейді Мұқағали Олжас 
поэмасын талдай келіп, -- “Жер, Адамға табын!” -- дәуір тынысын 
арқалаған, мол арналы эпикалық дастан” (184-бет). 

“Поэзияны, жалпы әдебиетті Мұзафардай бағалап, оны 
құдіреттің құдіреті деп ұғынатын адамды, ақынды қаламдас 
ағайындардың арасынан мен әлі кездестіре қойғаным жоқ” (203- 
бет). 

“Туған өлкені, туған республиканы Ғафудай сүйіп, Ғафудай 
тебірене қазақы жырлайтын ақын бізде, жасыратыны жоқ, көп 
емес” (206-бет). 

“Бірде-бір артық сөзі жоқ, бірде-бір артық буыны жоқ, артық 
өлшеп, жетпей жығылу дегендерді іздесе таптырмайтын Сағи 
поэзиясы сол жез қоңырауды елестетеді” (208-бет). 

“Нағыз мәдениетті поэзия болса, осындай-ақ болар. Нағыз 
ақындық шабыт, ақындық ерекшелік осындай-ақ болар! Ой 
адамдарының ішіндегі ақынның басқалардан айырмашылығы -- 
қас қағымның арасыңда бүкіл өмірдің бүкіл бір тарихын экранда 
жарқ еткізіп елестетіп өтеді... Тұманбайдың осы жырын оқығанда, 

адамнын ойында “Нені көрмеген Рим” деген бір ғана күрсініс 
қалғандай” (239-бет). 

“Қадыр -- найзағайлы ақын. Дәуірдің, уақыттың өзі жаратқан 
өміршең ақын. Оның поэзиясы -- өзіміз өмір сүріп отырған дәуір 
мінездес” (254-бет). 

“Сәбит (Баймолдин -- Б. Н.) - ешкімге ұқсамайын деп, есі 
кете ізденгіштігімен ақын, іздену жолындағы артық я кем айтуымен 
де ақын” (252-бет). 

“Жұмекең -- жұмбақ ақын. Тамырын тереңге салған ойға бай, 
тілге сараң суреткер. Ақындарға тән шалқу, тебіреніс- 
толғаныстарының өзі де құпия, жасырын” (255-бет). 

“Өтежан -- ешқандай да қоспа-қоқысы жоқ, табиғи талант” 
(262-бет). 

Осындай-осындай кісілікті, көңіліне кір жасырмай пікір айтуы 
да Мұқағалиды ел ықыласына бөледі. Енді оған бедел келді. Кейбір 
мәселені келе-келе Мұқағалидың беделі-ақ шеше бастайтын болды. 
Соған бір мысал келтірейін. 

1981-жылы Мұқағалидың 50 жылдығымен қабат Нарынқолда 
Қазақстанның Ресейге қосылуының 250 жылдығы да атап өтіліп, 
5-маусым күнгі ақындар айтысы сол датаға арналды. 

Осы 250 жылдықтың шапанын жамыла отырып, 1971-жылы 
жазылса да, әлі жарық көрмей келе жатқан Мұқаңның “Райымбек! 
Райымбек!” дастанын елге жария етудің амалын ойластырдық. Әрі 
ғалым, әрі ақын ініміз Сәрсенбі Дәуітов тарих, археология және 
этнография институтының сол кездегі деректірі, тарих ғылымының 
докторы, қайраткер ғалым Ақай Нүсіпбековке барды, 
мақсатымызды түсіндірді. Ол кісі Халел Арғынбаевты шақырып 
алып: “Кеңес екеуің жақсылап жазып беріңдер!” -- деп мықтап 
тапсырыпты, содан Сәрсенбі тарих ғылымының докторлары 
Х.Арғынбаев пен К.Нұрпейісовке жақсылап алғысөз жаздырды да, 
“Лениншіл жас” газетінің сол кездегі редакторы Сейдахмет 
Бердіқұлов ағамызға дастанды апарып берді. Ол кісі қолына тие 
салып оқыды да, кідіріссіз газеттің үш нөміріне басты да жіберді. 

Қазіргі күнде сыйынып, әулиелігі мен батырлығына бас 
игенімізбен, сол 1981-жылдар шамасында бәріміз де Райымбек 
бабамыздың атын байқап-байқап айтатынбыз. Діннің өзін шала 
білгендіктен болар, әулие деген дінге қатысты атақ деп, одан ат- 
тонымызды ала қашатынбыз. Сөйтсек, мұсылманшылықта 
құдайдан өзге әулиеге де, әмбиеге де табынбауға тиіс екенбіз ғой. 

Ол кезде оны түсіндіріп айтар да ешкімнің болмағаны шығар, ұзақ 
жыл бойы жұртшылық Райымбек бабамыздың басына күмбез 
орнатуға құлшынғанмен, ол ниетгеріне қолдау таба алмай келген 
екен. 

Мұқаңның дастаны жарияланғаннан кейін бірте-бірте жұрт 
Райымбек бабамыздың атын бұрынғысындай бір-біріне сыбырламай, 
ашық-жарқын дауыспен батыл, мақтан ғып айта бастайтын болды. 
Бала күнімнен Ешмұхамбет атамның аузынан Хангелді батырдың 
үш ұлын қалай сынағаны жайлы аңыз әңгімені естіп өскен маған 
осы жай 1982-жылдың басында тосын бір ой салды. Батыр 
бабамыздың бейіті сол кездегі Ташкент көшесінің бойында, 
бұрынғы ауданаралық автостансаның түбінде жатқанын талай 
адамнан естіп, барып өз көзіммен көрген де едім. Комсомолдың 
Орталық Комитетінде қоластында істеген таныстығымды пайдаланып, 
тәуекел деп Аухадиевтің қабылдауына бардым. Дұрыс түсіне ме, жоқ 
па деген күдігім бір күшейіп, бір бәсеңдеп, Мұқағалидың дастанын, 
оған жазған екі тарих ғылымы докторының пікірін алдыма сала 
отырып, білгенімше Хангелді, Түке, Райымбек бабаларымыз жайлы 
біраз әңгіме айттым. Ұмытпасам, оқып көрсін деген оймен, 
Мұқаңның таңдамалысы “Өмірдастан” мен бұрын жарияланбаған 
өлеңдерінің басын қосқан “Өмір-өзен” кітаптарын да Кәкеңе ала 
барғам. 

-- Қазақстанның Ресейге қосылғанының 250 жылдығын атап 
өттік, енді Советтер Одағының 60 жылдығын мейрамдағалы 
отырмыз, дәл осы саяси жағдайды пайдаланып, Райымбек 
бабамыздың басына ескерткіш қою мәселесін қолға алсақ, мен сол 
үшін әр ауылдан Еңбек Ерлері мен лауреаттарға қол қойдырып өтініш 
әкеп берейін Сізге, - дедім бұл істің халыққа ұнайтынын, қажет 
екенін білдіргім келіп. Жалпы, Кәкең жылдам жауап бере қоймайтын 
адам ғой, алайда бұл жолы күтпеген жерден тез жауап қатты. 

-- Жо, - деді бетіме қабағын түйе қарап. “Жақтырмады-ау”, - 
дедім мен де тез жиырыла қалып. -- Ауыл-ауылдан қол жинаудың 
қажеті жоқ. Қайта солай жасаудың қажет екенін шын түсінетін 
осындағы 6-7 адам қол қойса да жетеді. 

-- Сіздің атыңызға жазғанымыз дұрыс па? 

Бұл жолы Кәкең жаңағыдай жылдамдық жасамады. Сәл үнсіз 
үстелінің үстіндегі әлдебір нәрселерге үңіле отырып қалды да, бір 
кезде жайымен басын көтеріп: 

-- Димекеңнің атына жазыңдар, - деді. -- Айналып бәрібір 
маған келеді. Сол кезде дұрыстап шешетін шығармыз. -- Бұл сөзі 

уәдемен бірдей еді. Куанғанымнан Мұқаңның поэмасын жариялау 
үшін үлкен қызмет жасағанын айтып, Сәрсенбі Дәуітовті сырттай 
таныстыра кеп, ыс тиіп өлім аузынан қалғанын, содан аурушаң 
екенін, үй-жайының қиындығын жұқалап айтып ем: 

-- Маған келсін, өзімен сөйлесейін, - деді. Жасыратыны жоқ, 
ол кезде Райымбек бабамыз бен Хангелді жайында жарытып ештеңе 
біле қоймаушы ем. Келе сап Қазақ совет энциклопедиясын ақтардым, 
сондағы мәліметтерге сүйене отырып, Қонаевтың атына өтініш 
дайындадым. Оның мәтіні мынадай болып шықты: 

“КПСС Орталық Комитеті саяси бюросының мүшесі, 
Қазақстан Компартиясы Орталық Комитетінің бірінші секретары, 
үш мәрте Социалистік Еңбек Ері Дінмұхамед Ахметұлы Қонаевқа 

Қүрметті Дінмұхамед Ахметұлы! Биылғы жыл қазақстандықтар 
үшін айрықша. Бүкіл елімізбен бірге Советтер Одағының 60 жылдық 
мерекесін тойламақпыз. Сонымен қатар, осы асқаралы мереке 
қарсаңында Қазақстанның Россияға өз еркімен қосылғанына 250 жыл 
толып отыр. Орыс халқы мен қазақ халқының ұлы достығын біз 
әрқашан өзгелерге үлгі боларлық достық деп бағалаймыз. СОндықтан 
сол достықтың негізін қалаған, желісін дамытқан әрбір тарихи тұлғаға 
біздің ұрпақ үлкен борышкер. Олардың өмірін білуге, ерліктерін 
қастерлеуге, есімдерін даңққа бөлеуге тиіспіз. 

Сондай асыл азаматтардың бірі -- Райымбек батыр. Ол -- әйгілі 
Хангелді батырдың туған немересі. Тарихтан белгілі, Хангелді батыр 
18-ғасырда әйгілі Төле би, Қодар би және Сатай, Бөлек 
батырлармен бірге өздерін Россия қоластына алу жөнінде 
император Анна Ивановнаға хат жолдаған. 1734-жылы 20-апрельде 
император Анна Ивановна оларды Россияның қоластына қабылдау 
жөніндегі грамотаға қол қойған. 

Алайда ол кезде Жетісудың көптеген бөлігінің жоңғарлар 
билігінде болуы Россияға іс жүзінде қосылуға үлкен кедергі жасады. 
Ал осы Жетісу өлкесін жоңғарлыктардан түбегейлі тазарту жолында 
теңдессіз ерлік жасаған адам -- Хангелдінің немересі Райымбек 
батыр. Жетісуды жоңғарлықтар мен Қоқан, Хиуя хандықтарының 
билігінен босату нәтижесінде, 1856-жылы қазақтың жалайыр, албан, 
дулат, шапырашты, ысты тайпаларының Россия азаматтығын 
қабылдағаны белгілі. 

Осы жолда үлкен прогрессивті қызмет атқарған Райымбек 
батырдың ісі жайында “Казахско-русские отношения в ХУ1-ХҮШІ 
вв” (Алма-Ата, 1961), “Казахстан в ХІ-ХҮШ веке” ( Алма-Ата, 

1969) деген жинақтарда, В.Я. Басиннің “Россия и казахские ханства 
в ХҮІ-ХҮІІ веках” (Алма-Ата, 1971) деген кітабында, сондай-ақ 
Қазақ совет энциклопедиясының 9 және 11-томдарында тарихи 
баға беріле отырып айтылған. 

Өткен жылы “Лениншіл жас” газеті Қазақ ССР Былым 
академиясы Ш.Ш.Уәлиханов атындағы Тарих, археология және 
этнография институтының бөлім меңгерушілері тарих ғылымының 
докторлары Х.Арғынбаев пен К.Нүрпейісовтің Райымбек батырдың 
тарихи тұлғасын анықтай түсетін алғысөзін бере отырып, қазақтың 
айтулы ақыны Мұқағали Мақатаевтың “Райымбек! Райымбек!” атты 
поэмасын жариялады. Поэма тазеттің 26, 27, 28 ноябрдегі 
сандарында жарық көрді. Біздің ойымызша, Казақстанның Россияға 
өз еркімен қосылуының 250 жылдық қарсаңында бүл поэманың 
баспасөзде берілуі екі халықтың ұлы достығына үлкен ескерткіш 
болды. 

Қымбатты Дінмұхамед Ахметұлы, біз Сізден енді осы ұлы 
достыққа басқалай дя үлкенді-кішілі ескерткіштер орнауына 
қамқорлық жасауыңызды көптен-көп өтінеміз. Сол қамқорлықтың 
бірі ретінде Райымбек батырдың бейіті басына да ескерткіш 
орнатылғанын қалар едік. Райымбек батырдың бейіті АлмЯяты 
қаласындағы “Октябрьдің 50 жылдығы” атты көшенің бойында. 
Күтімі, сақталуы көңілге қонымсыз күйде. 

“Бүл араға ұлы жүз қазақтарының Россия қоластына өтуіне 
Үлкен еңбек сіңірген Хангелді батырдың бел немересі, оның ісін 
жалғастырушы, қазақ халқының азаттығы үшін жоңғар 
басқыншыларымен 17 жасынан бастап күрескен Райымбек батыр 
(1205 жылы туған -- өлген жылы белгісіз) жерленген” деген жазу 
тұрса, батырға лайық белгі қойылса, екі халықтың ұлы достығына 
нақты ескерткіш болар еді деп ойлаймыз. Осы тілегіміздің жүзеге 
асуына камқорлық жасасаңыз скен! 

Халқымыздың игілігі үшін, коммунистік партияның ұлы 
программасын жүзеге асыру жолында әлі ұзақ жылдар бойы жемісті 
қызмет жасай беруіңізге тілектеспіз!” 

Ертесі баспаның аударма бөлімінің бастығы Ерлан Сатыбалдиевтен 
осыны жедел орысшаға аударып әкеліп беруін өтіндім. Оның 
аудармасын мәшіңкеге бастырған соң, “Жалын” баспасында 
істейтін 6-7 адамға қол қойдырдым да, хатты барар жеріне салып 
жібердім. 

Қазір айта салуға оңай болғанымен, ол кезде тарихи тұлға- 

лардың басына ескерткіш қою мәселесі аса қиын болушы еді: ол 
үшін арнайы үкімет қаулысы қажет болатын-ды. Аухадиев: “Арызды 
Димекеңнің атына жазындар”, - дегенде де сол жағдайды ескерген 
болу керек. 

Сонымен, арыз алдына барған соң Димекең оны, сол кездің 
тәртібі бойынша, тікелей орындаушы деп, Аухадиевке жібереді. 
Ол уақытта Алматы қаласы да облыс басшылығына бағынатын- 
ды. Орталық Комитеттің бюро мүшесі болғандықтан, Кеңес 
Мұстаханұлының құзыры өзге облыс басшыларынан әлдеқайда 
ауқымды әрі пәрменді болатын. Хат қолына тиген соң Аухадиев 
Қонаевпен телефон арқылы ақылдасады. 

-- Өздерің шешіңдер, -- дейді Димекең. -- Бұл мәселе бұрын 
да көтерілген. Басына қандай ескерткіш қоясыңдар, оны ақылдасып 
көрерсіңдер. 

Республиканың бірінші хатшысы қарсы болмайды, бірақ 
арнайы қаулы шығарылмайтынын да сездіреді. Демек, Аухадиев 
бар жауапкершілікті өз мойнына алуы керек. Әуелі бейіттің жай- 
күйін өзі барып көріп қайтуға бекінеді. Әлі қыс біте қоймаған, 
көктем шыға қоймаған кез. 

Бейіттің бар болмысы үлкен төмпешік қана. Жан-жағы ашық. 
Қасынан үш қабатты үй салынып бітіп қалыпты: Алматы қаласы 
инкассаторларының үйі екен. Бульдозер үйдің айналасын тегістеп, 
бейітке таман біраз жерді сол үйдің ауласына кесіп беріп жатыр 
екен. 

Аухадиев дереу Алматы қаласын көріктендіру жөніндегі басшы 
П.Боришпольді шақырып алып, бейітке жақын жерлерді тегістеуді 
тоқтаттыр және тез арада бейіт басына граниттен белгі қойып, 
төңірегін темір тормен қорша деген тапсырма береді. 

-- А кто он такой? - дейді Боришполь таңырқап. Аухадиев 
Райымбек батырдың кім екенін қысқаша түсіндірген соң, ол өз 
ісіне құлшына кіріседі. 

Сөйтіп, бұл іс арнайы каулысыз-ақ Аухадиевтің жекелей арнайы 
тапсырмасымен жедел қолға алынады. П.Боришполь өзінің бас 
инженері Анатолий Яковлевич Карповқа Аухадиевтің тапсырмасын 
жеткізген соң, айналасы бір айдың ар жақ-бер жағында Ырайымбек 
бабамыздың басына гранит тастан белгі қойылып, бейіті темір 
тормен қоршалады. 

Сөйтіп, батыр бабамыздың басына өкімет тарапынан тұңғыш 
ескерткіш орнату ісі Аухадиевтің тапсырмасымен жүзеге асқан- 

ды. Бірақ Аухадиев өзінің осы ісі арқылы Мұқағалидың да арманын 
жүзеге асырғанын ойлады ма, жоқ па -- ол жағын мен де білмеймін. 
Мұқағалидың арманы -- өлеңінде: 

-- Алматының төрінде атам жатыр, 

Жалғыз бейіт құлазып жапанда түр. 

Қайтсем сені қоршаймын қыш дуалмен, 

Аруағыңнан айналдым, атам батыр! 


Батыр атам, сен менің жүрегімде, 
Асыр салып аруағың жүр өмірде. 
Аруағыңды жырыммен бір нақыштау - 
Арманым да, ойым да, тілегім де. 


Ұрпағыңа медет бер, ұлы бабам! 
Ұлы бабам, ұлыңның құны қараң. 
Қара жерге өмірім көмілгенше, 
Қасиетті ананың құлы болам! “ 


Ал гранит тастағы жазу біз ұсынғаннан басқаша болды: сірә, 
Карповқа ақыл қосқан немесе Карпов ақыл сұраған басқа да 
адамдар болған сияқты. Біздің мәтін олардың қолына тимеген де 
болу керек. 

Оның қыр-сырын мен кейін білдім. Сол жылдары Алматы 
обкомында Берік Ақпаев деген азамат қызмет атқарды. Екеуміз 
ертеректе комсомолдың Орталық Комитетінде қатар істегенбіз. 
Райымбектің ескерткішіне қандай сөз жазуды ойластыру обкомның 
Берік Ақпаев істейтін бөліміне тапсырылады. Олар Жазушылар 
одағымен байланысады. Ал жазушылар одағындағылар қазақ 
энциклопедиясындағы (9 және 10-том) мәліметтерден құрап бір 
мәтінді бере салған. Онда Райымбектің әкесі жайында бірде-бір 
сөз жоқ, тек атасы Хангелді жайында ғана айтылады, онда 
Райымбектің туған жылы 1705-жыл деп көрсетілген-ді. 

Аухадиевтің бар жауапкершілікгі өз мойнына алып, ырду- 
дырдусыз, у-шусыз Райымбек бабамыздың басына ескерткіш 
орнаттыруы -- ол кез үшін үлкен ерлік. Қолындағы билігін, беделін 
халық азаттығы үшін қан төккен бабамыздың құрметі үшін жұмсап, 
тәуекел етіп батыл қимылдағаны -- ол да құрметке лайық. 

Қазір, құдайға шүкір, Райымбек бабамыз жерленген жер - 
қаланың ең қасиетті орнының бірі. Ал оның бұл жағдайға жетуіне 
алғаш ресми бетбұрыс жасаған -- Кеңес Аухадиев. 

Кәкеңнің Мұқағалиды, Мұқағалиға қызмет жасаған адамдарды 
қадірлеуі мұнымен бітпейді. Мұқаңның шығармаларын өзі оқып, 
өз көңілі оған біржола құлағаннан кейін Кәкең Сәрсенбі Дәуітовке 
“Орбита” жақтан үш бөлмелі үй бергізді. Ақынның отбасына 
қамқорлық жасап, зайыбы мен балаларын Құрманғазы көшесі мен 
Фурмановтың қиылысынан төрт бөлмелі кірпіш үйге кіргізді. 

Райымбек бабамыздың өмірін және ерлігін нақты біліп, нақты 
дәлелдедік деуге менің әлі аузым бармайды. Өзі жақтырған 
жағдайларды ғана шындық деп, басқа деректерді құлаққа ілгісі 
келмейтіндер оған алдымен кінәлі-ау деп ойлаймын. Менің 
айтқаңдарым ғана ақиқат, қалғаны жала, әдейі Райымбектің тарихи 
рөлін төмендету үшін айтылған пікір деп, біреуді біреуге 
жаулықтырғысы келетіндер, шынында да, қауіпті. Олар, меніңше, 
шыңдықты дәлелдеп, соны білгісі келетіндер емес, күріштің 
арқасында өзі су ішкісі келетін күрмектер. Райымбек үшін елді 
ырың-жырың қылу -- қылмыс, өйткені оның өзі сол ырың- 
жырыңды жеңіп, елдің бірлігі үшін күрескен адам. Ал ырың- 
жырыңға жол бермес үшін, тек дәлелді сөз бен тарихи қисынды 
пікірлерге ғана құлақ асу қажет. 

Біріншіден, Райымбек кейбіреулер айтып жүргендей 
Хангелдінің баласы емес, немересі. Оның әкесі -- Түке. Солай 
екендігі Мұқағалидың поэмасында да айтылады. Және Түке 
Хангелдінің ең үлкен баласы да емес, оның төрт әйелінен туған 
он шақты баланың бірі. 

Алжан аталып кеткен Мәмбет деген кісіден Сырымбет, Аламан, 
Шағыр, Қиғылық деген төрт ұл туса; Сырымбеттен Мақар, Барақ, 
Хангелді атты үш ұл туыпты. Хангелді батыр Қазыбек бек 
Тауаусарұлының куәлендіруінше, 1694-жылы туған. Демек, Қазыбек 
бектен екі жас, Қабанбайдан төрт жас кіші болған. Былайша 
айтқанда, Бөгенбай, Қабанбай батырлардың тұстас замандасы 
болған кісі. 

Атасы Хангелді Бөгенбай, Қабанбайлармен қатарлас жүрген 
батыр бола тұрып, кей жазушы жазып тастағандай, Райымбектің 
өзі де Бөгенбай, Қабанбайлармен қатар тұратын, қатар жүретін 
қолбасы бола кетуі, меніңше, басқасын былай қойғанда, жас 
жағынан да келіңкіремейді. Бұлай жазып жүргендердің бәрі әншейін 
мақтай бергенге қарсылық бола қоймас деген далбасаны 
басшылыққа алғандар болу керек. Бұл шындықты мойындау өз 
жазғандарыңа күмән тудыратынын біліп, олар Қазыбек бек 

Тауасарұлының кітабын қайтсе де қаралап бағумен келеді. Алайда 
ол кітаптың тарихи деректері күн сайын дәлелдену үстіңде. 

Райымбек -- батырлығынан әулиелігі, ақыл-айласы мен 
болжағыштығы басым болған адам. Ол ерекшеліктің атасы 
Хангелдіден берілгендігін Қазыбек бектің кітабынан аңғару қиын 
емес. “Біз жақтан Бөлек шабдар жорғасына мінді. ”Аңырақ 
құриды”, - деді Албан Хангелді батыр. “Қой, менмендік айтпа!” - 
дегендер болды. “Шабдардың қабағы күліп тұр, Бөлек жеңеді”, - 
деп қайталады Хангелдің (Қазыбек бек Тауасарұлы. “Түп-тұқианнан 
өзіме шейін”. Алматы, “Жалын”, 1993. 255-бет). Бұл -- әйгілі 
Аңырақай шайқасы кезіндегі Хангелдінің болжағыштығын 
дәлелдейтін бір жәйт. 

Хангелді -- әулиелігімен қатар батыл, батыр да адам болған. 
Қазыбек бек ол жағын да қағыс қалдырмаған. Қаскелең қалмақ 
пен Наурызбай батырдың жекпе-жетінен кейінгі бір оқиға былай 
суреттеледі: “Бар қалмақ ортаға лап қойып, Наурызбайды қамап 
алды. Наурызбай алдымен не істерін білмей сәл тұрды да, шоқпарын 
ер басынан жұлып алып сілтей бастады. “Бақтияр! Бақтияр! 
Бақтияр!” -- деген даусы шығуы мұң екен, қазақтардың бұған 
қосылған даусынан бүкіл Жетісу өңірі күңіреніп кеткендей болды. 
Ең алғаш ұран салып тұра шапқан Хангелді батыр екен” (280-бет). 
Демек, Хангелдінің қызу қанды, өжет болғаны ғой. 

Ары қарай оқып көрелік: “Оның басқалардан айырмашылығы: 
ертеңгі ұрыстың қалай аяқталатынын, Қазыбек батырдың, яғни 
менің көңіл күйім қалай болатынын болжар еді. Оның 
жауырыншылық балгерлігін сол кездегі ұлы жүз қолы жақсы білетін. 
Кішкентай ғана менің жанымнан шықса-ақ оған бар мен тәуірмін 
дегендер қоршап алып, жауырын ашқызатын. Тіпті ол жауырынсыз, 
адамның қарсы алдына отырып алып, бір қолын ұстап, көзін 
жұмып, адамның денесіндегі кінәратын, оның емі неден 
болатынын, қайда жол түсіп тұрғанын айта беретін. Сондықтан да 
оны жұрт көріпкел Хангелді дейтін” (280-бет). Осының бәрінен 
Райымбектің ел арасына әулие ретінде танылу табиғаты өз-өзінен 
түсінікті болып тұрады. Атасы Хангелдіде бар қасиет Райымбекте 
де болған. Қазыбек бек Хангелдіні бір кісідей-ақ жан-жақты білген 
сияқты. Оған мына пікірі дәлел: “Сырымбет екі әйелінен Мақар, 
Барақ, Хангелді деген үш ұл көрді. Хангелдінің шешесі Керімбүбі 
қолынан дәм таттым. Мен білетінде, Хангелді төрт әйел алып, 
одан он шақты балам бар деп жүретін. Балаларын мен көрген емен, 

тек Мөңке деген бір ұлы ұрыста өліп қалған жерінен табылған” 
(313-бет). 

Оның Мөңке деген ұлы болғанын бізге жеткен ауызекі шежіре 
де дәлелдейді. Ал Қазыбек бек өз кітабында Райымбек тұрмақ, 
оның әкесі Түкеден де ештеңе айтпайды. Бұған қарағанда, 18- 
ғасырдың қырқыншы жылдарында Райымбек әлі тым жас, әлі ел 
алдына шыға қоймаған болу керек деп жорамалдаудың жөні бар. 

Тағы Қазыбек бекке жүгінейік: “Құмтөкейге жетпей тұрып 
Жалағаш мойнағында, Орта Меркіде екі-үш рет шайқас болды, - 
дей келіп,... Рамат төлеп әбден ыңыршағы айналған албандар да 
атқа мінді. Оны енді Хангелді бастады”, - деп жазады (316-бет). 
Бұл пікірдің құндылығы сол -- ол кезде албан қолын, кейбір 
жазушылар айтып жүргендей, Райымбек емес, оның атасы 
Хангелдінің басқарғанын тайға таңба басқандай нақты айтуы. 
Райымбекті мадақтаймыз деп, оның атасын төмендеткеніміз, ол 
істегенді немересіне танғанымыз да тарихи әділет бола ма? Өз 
өтірігін бүркемелеу үшін Қазыбек бектің кітабын жерден алып жерге 
салғандардың жетегінде кете бергеніміз де тарихи шындыққа көз 
жеткізуге көп кедергі болып келеді. Алайда құлақ қоям деген кісіге 
қосымша деректер де жетіп жатқаны белгілі. Мәселен, Қазақ совет 
энциклопедиясының П-томында мынадай мәлімет бар: “Хангелді 
(т.-ө. ж. белгісіз) - Жоңғар басқыншылына қарсы күрескен қазақ 
батыры. Албан тайпасы, Алжан руының Сырымбет тармағынан... 
Хангелдінің жауынгерлік жорығын немересі Райымбек батыр 
жалғастырды” (610-бет). 

Әуезов атындағы әдебиет және өнер институтының 
қолжазбалар қорында Қабылбек Сауранбаев тапсырған (1952-ж. 
жазылған, 1975-ж. тапсырған) “Қанкелдіұлы Райымбек туралы”, 
Мөкен Болысов тапсырған (1974-ж.). “Райымбек батыр” деген 
жырлар сақтаулы. Райымбек Хангелдінің немересі емес, ұлы деген 
пікір, бәлкім, осындағы алғашқы жырдың әсерінен бе екен деп те 
ойлаймыз. Екінші жырда Хангелдіге немере екені ап-анық 
айтылған. “Ақтабан шұбырындының” соңында Төле би, Хангелді, 
Бөлек, Сатайлардың орыс патшасына хат жазып, ұлы жүз 
қазақтарын қоластына алуды сұрағанын еске алсақ, 1733-1740- 
жылдары Райымбек емес, ұлы жүзде Хангелдінің тарихи тұлға 
екендігі дәлелді көрінеді. Демек, албан ішінде сөзді де, әскерге 
басшылықты да сол кезде Хангелді батыр ұстаған. 

Ата мен бала және немере арасын анықтаңқырап алу үшін 

сәл-пәл есеп жасап көрейік. Хангелді 1694-жылы туса, “Ақтабан 
шұбырыңды” басталған 1723-жылы жасы 29-да болады. Он шакты 
баласының ішінде Мөңке мен Дөңкеден кейінгісі Түке болуға тиіс. 
Егер Хангелді 16-сында (1711-ж.) үйленсе, Мөңке 17-сінде (1711- 
ж.), Дөңке 18-інде (1712-ж.), Түке 19-ында (1713-ж.) туды-ақ дейік. 
Сонда “Ақтабан шұбырынды” басталған жылы Түке 10-ақ жаста 
болып шығады. Ол да 16-сында (1729-ж.) үйленіп, 17-сінде (1730- 
ж.) Райымбекті көрсе, онда Райымбек 17-ге 1747-жылы ғана толмай 
ма? Сонда оны Қабанбай, Бөгенбай, Наурызбайлармен қатар 
соғысты дегеніміз сын көтермек тұрмақ, ертегіге де ылайықсыз 
қиял болып шықпай ма? 

Ал енді Қазақ совет энциклопедиясының 9-томы Райымбек 
батырды 1705-жылы туды депті (426-бет). Бұл жорамал, сірә, 
Райымбек 17 жасында қалмақпен алғаш соғысса, ал “Ақтабан 
шұбырынды” 1723-жылы басталса, онда Райымбек сол жылдары 
17-18-де болуы керек қой деген есеппен өмір сүріп кеткен болу 
керек. Солай бола қалған күнде, онда оның атасы Хангелді Қарасай 
батырдың қатарласы болып, Орбұлақ шайқасына қатысқан 
батырлардың бірі болмас па еді? Ал олай болмаған жағдайда, атасы 
мен немересінің жас аралығы 11-ақ жас болып шығады. Хангелді 
бесікте жатып үйленсе де, Райымбек онда немере түгіл, баласы еді 
деуте де сыя қоймайды. Сонда қалай, Райымбек батыр қалмақтарға 
қарсы соғыспаған ба? Батыр деп жүргеніміз де бекершілік пе? 

“Ақтабан шұбырындыға” ұласқан қазақ-қалмақ соғысы қытай 
әскерлерінің араласуымен 1757-1758-жылдары аяқталғаны тарихтан 
мәлім. Негізгі соғыс Арқастың аңқайы жаққа, яғни Жоңғар қақпасы 
жаққа ойысқанда, Райымбек батыр Жетісудың оңтүстік шығысын, 
яғни Алатау баурайын жаудан азат еткені ақиқат болса керек. 1747- 
1758-жыл аралығында он жыл бойы аттан түспей соғысқан батыр 
ел арасында ерлігі мен әулиелігін сонда танытқан болар деп 
ойлаймын. Бұл арадағы соғыстың да анау-мынау, оңай-оспақ 
еместігін Қазыбек бектің мына сөзі де дәлелдесе керек 

“Біз Іленің оң қанатындағы ата қонысымыз Матай-- 
Шанханайда едік. Ал қалмақ ханының ордасы сол жылы (1746-ж. -- 
Б. Н.) жазда Текес өзенінің бойында болатын” (323-бет). Демек, 
Райымбек қалмақтардың ордасын бұзып соғысқан. Қалмақтардан 
Түрген, Кеген, Нарынқол, Шелек жерлерін тазартуы, әйгілі 
Ойрантөбе соғысы Райымбектің атақ-абыройын төмендетеді деп 
қораш санау -- ол да орынсыз қомағайлық. Мақтаудың жөні осы 

екен деп, қайсыбіреулерге еліктеп Райымбекті әлемдік дәрежедегі 
батыр деп мадақтағымыз келсе, оның түбі келемеж екенін де 
түсінуіміз керек. 

Мұндай пікірді албан-суаннан шыққан мен айтпасам, басқаның 
айтуы рулық бықсықты қоздырып кетуі кәдік деп ойлағандықтан, 
әулие бабамыз жайындағы әңгімені қисынға келтіру мәселесін 
менің көтеруім орынды деп білдім. 

Қазыбек бектің: “Менің жанымнан Еспенбет пен Хангелдінің 
қалмайтыны сияқты, Бөгенбайдың да көбіне желкесінде 
Қанжығалы Бозым мен Жанай жүреді”, - деуіне қарағанда (326- 
бет), Хангелдіні Қазыбек бек бізден гөрі көбірек білген болу керек. 
Дәл сол тұста оның аты шыққан Райымбек атты немересі болса, 
сөз жоқ, ол туралы бір сөз де болса айта кетуі міндет еді деп 
ойлаймыз. Олай болмағанына қарағанда, Райымбектің аты ел ішіне 
тек 1647-жылдан кейін ғана шыға бастаған деп жорамалдауға 
қақымыз бар. 

Шындыққа жанаспайтын көпірме мадақтауларға жол беріп, 
ақырында зерделі ұрпақтың көңіліне күмән ұялатқанша, Райымбек 
бабамыздың шындық өмірі мен шынайы ерлігін насихаттап, оның 
туған жылы 1705-жыл емесін түзетуге тиіспіз. 

“Қазақ әдебиеті”, 
17.08.01 


Жосасс >. 2% 


Ө,лг ссулсс - яла ссу... 

Марфуға АЙТҚОЖА 


2001 жылы Кеңес Мұстаханұлы 
ауруынан айығып Германиядан қайтқанда 


КЕРБЕЗГЕ 


Ауырған жоқ, бауырым, аунап тұрды, 
Жатты сенің арқаңда салмақ сырлы... 
Жүретінсің жарасып ортамызда, 
Қуаныш, 

Орнын мұңменен алмастырды... 


Ұялатып сезімге саңлақ жырды, 
Қыран еді, жүретін самғап қырды. 
Ақтығынан жанының, пәктігінен, 
Сәл суынған тірлікті жалғастыр... 


Кешіп жүріп қайғының қалың селін, 
Бірге ауырды Кеңеспен жаның сенің. 
Көп тілеуі көл болып көңілдегі, 
Бір-ақ күнде сергіді, ауыр сезім. 


Төнген қатер айықты ғұмырына, 
Жүректердің бөленіп жылуына. 
Қалды қарап мейірмен сүйген жұрты, 
Қыран құсқа, 

Оралған туғырына! 


Ажал бұлты төнгенде басына ердің, 
Сүйеу болып жанына, қасына ердің. 
Сендей болсын жар болса, 

Ару - Кербез, 

Ажарын жүрсің енді, ашып елдің! 


Жатқан кезде қиналып Кеңес кеше, 
Үрейлы күн көзіңе елестесе - 
Алматыға айығып оралды ғой, 

Көк аспанға төбеңді теңеп неше. 

Қалды үстінен құламай жарқабақтың, 
Қуаныштан саған жыр арнамақпын. 
Жалғыз ғана сен емес, 
Кербез -- келін, 
Сүйген Ұлы ол, 
Осынау бар қазақтың:!.. 
15-ІХ-2001. Алматы 


Түлсім СЕЙІЛЖАНҚЫЗЫ 


ЕЛІМНІҢ ҚОҒАМ ҚАЙРАТКЕРІ 
КЕҢЕС МҰСТАХАНҰЛЫ АУХАДИЕВКЕ! 


Мұстахан мен Зейнетайдың шырағы, 
Тауда туған биік өскен шынары... 
Қайраткері елімнің Кеңес інім, 
Туған елге әрқашан да ол қырағы. 


Мұстахан әкең Отан үшін, ел үшін, 

Пида етті-ау, асыл жанын көп үшін. 
Көре алмады-ау Кеңесінің бақытын, 
Өсіп тұрған балалардың өрісін. 


Еңбек жолын ауылдан сен бастадың, 
Жер қойнауын есіңде ғой ашқаның. 
Тракторды ойнатқанда даусынан, 
Қошеметтеп тұрды сені аспаның. 


Өттің талай асуынан жолдардың, 

Көп жастарды тәрбиелеп қолдадың. 
Басқарғанда комсомолды сол жылдар, 
Бақытыңды көгілдір көкке жалғадың. 


Көрініп тұрдың Алатау биігінен, 
Саған деген Алланың сыйы келген. 
Ақылды зор еңбектің арқасында, 
Алғысын алдың әр кез дүйім елден. 


Кеңесім, жақсылығың бар ойымда, 
Тарттым сыйға өлеңімді тойыңа. 

Бір машина мен саған берер едім, 

Жоқ болып тұр “кедей жомарт қолымда”. 


Азаматсың алғыс айтам атыңа, 
Ескерткішті орнаттың батырға. 

Өз көзімен көріп кетті Димекең -- 
Рухы сені қорғай берсін бағыңа! 

Өле ссусс -- яла кеу 


«ес /СА. 


Кербез сенің бақытың ғой, серігің, 
Ұстап тұрған жан ұяңды -- берігің. 
Шексіз ғұмыр жасай бергін, Кеңесім, 
Ақ ниетті киелі ғой -- келінім! 


27.12.2003 ж. Сыр 


<> 
С 


Әділ ҚҰРМАНЖАНҰЛЫ мен 
Дариға КНЯЗБЕКҚЫЗЫНЫҢ отбасылық 
өмірлерінің 40 жылдық мерейтойы 


КЕҢЕС МҰСТАХАНҰЛЫНА 


Кеңес аға, жас болдың, жалын болдың, 
Қызығын бірге көріп ұлы жолдың. 
Елге елеулі, халыққа қалаулы боп, 
Толқынданған теңіздей асып, толдың. 


Жақсылық жасапсыз Сіз есептеспей, 
Көмірші, мұнайшы, жоқ көсем деспей. 
Еліңіз аңыз етіп айтып та жүр, 
“Шапағат көріп ек” деп, Аға, сізден. 


Болыңыз еліңізбен бірге аман, 
Жетіңіз жас жағынан жүзге таман. 
Кербез жеңгем -- ізгілік диханшысы 
Көрмеңіздер өмірден ешбір жаман. 
21.12.2003ж 
Алматы қалясы 

ЖАҚСЫ ҚАДІРІН ЖАМАҒАТ БІЛЕДІ 


Қазақ халқының көрнекті азаматы, мемлекет және қоғам 
қайраткері, еліміздің экономикасы мен мәдениетінің өсіп- 
өркендеуіне айрықша үлес қосып, саясат пен экономиканы, еңбек 
пен ғылымды терең білгірлікпен алып келе жатқан Кеңес 
Мұстаханұлы Аухадиев 65 жасқа толып отыр. 

Кеңес Мұстаханұлы еңбек жолын колхозда бригадирліктен 
бастап, қиыншылығы мен қызығы, қуанышы мен реніші қатар 
жүретін, өмір соқпағының талай белестерінен өтті. Жастық жалын 
лаулап тұрған кезде аудандық комсомол комитетінің хатшылығынан 
Қазақстан Комсомол Орталық Комитетінің бірінші хатшылығы 
дәрежесіне көтерілді. Еліміздің жастарын ұлы істерге жұмылдыруда 
шын мәнінде көш бастаушысы бола білді. 

Кеңес Мұстаханұлының ел басқарудағы шеберлігі мен таланты 
Алматы қалалық Кеңесі атқару комитетінің төрағасы және Алматы 
облыстық партия комитетінің бірінші хатшысы қызметтерінде еңбек 
етіп жүрген кезінде кеңінен ашылып, жарқын көріне бастады. ХХ- 
ғасырдың ұлы адамдарының қатарына қосылған Дінмұхамед 
Ахметұлы Қонаевтың ақыл-кеңесімен және сара басшылығымен 
Кеңес Мұстаханұлы Алматы қаласының гүлденіп, өсуіне, еліміздің 
ең көркем, сәулетті қаласына айналуына ерекше еңбек сіңірді. Бұл 
еңбектерін тарих ешуақытта ұмытпайды. 

Қүрметті Кеңес Мұстаханұлы, Сіздің елге сіңірген 
еңбектеріңізді Отаныңыз бен халқыңыз жоғары бағалады. КСРО 
Жоғарғы Кеңесінің, Қазақ КСР Жоғарғы Кеңесінің бірнеше рет 
депутаты болып сайландыңыз. 

КОКП Орталық Комитітінің мүшесі болдыңыз. Бірнеше 
ордендермен, медалдермен, мақтау грамоталармен марапаттал- 
дыңыз. Бұл марапаттардың бәрі де сол кеңестік дәуірдегі ең жоғарғы 
наградалар болып есептелетін. Сіз бұл құрметке адал еңбегіңіздің 
арқасында жеттіңіз. 

Қымбатты Кеңес Мұстаханұлы, Сізді туған күніңізбен, 65 жасқа 
толған мерейтойыңызбен оңтүстікқазақстандық бауырларыңыз 
шын жүректен, ыстық ықыласпен құттықтайды. 

Сізге зор денсаулық, еңбекте табыс, бақыт пен қуанышқа толы 
ұзақ ғұмыр тілейміз! Жасыңызға жас, басыңызға бас қосыла берсін! 
Немере-шөберелеріңіздің қызығына тоймай қосағыңызбен қоса 
ағара беріңіз! 

Оңтүстік Қазақстандықтардың құттықтауын қабыл алыңыз! 


24 (41), желтоқсан, 2003-жыл 
“Аталар сөзі” 

Бексұлтан НҰРЖЕКЕ- ҰЛЫ 


ЖАЛҒЫЗ ҰЛҒА ЖАЗЫЛҒАН СОҢҒЫ ХАТ 


“Қанша батыр болса да, 
Жауға салма жалғызды”, - 


дейді қазақ. Бұл -- қасиетті пәлсапа. Ұрпақ үзілмесін, өмір 
жалғассын деген ұлы ниет. Ел тағдырына қатысты ең қиын 
жағдайдың өзінде жауды жеңеміз бе, әлде жаудан жеңілеміз бе деп 
тұрған сын сәтте де ұрпақты сақтаудың мызғымас мақсат 
болғандығына бұл сөз дәлел. Соғыс -- өткінші, ал ұрпақ -- мәңгі 
жалғасатын болашақ. Әке мен шешенің ғана емес, елдің, 
мемлекеттің болашағы. Осыны түсінген қазақ жалғыз ұлдан жанын 
аямаған, жалғыз ұлға бәрін арнаған. Жалғыз ұлдың жолында өлген, 
жалғыз ұл үшін жаудың қолында өлген. Жалғыз арқауға ілініп тұрған 
болашақты қайтсе де жалғастыру үшін жанталасқан. 

Сөйткен қазақ кешегі соғыста қаншама жалғызынан айырылды, 
“жалғызым аман болса екен” деп қаншама әке сол жолда кұрбан 
болды. Сол жалғызым деп жан қиғандардың бірі -- Мұстахан 
Аухадиев. 

Жаудың жеңілгеніне 60 жыл өтті, жауды жеңгенімізге 60 жыл 
болды, бірақ ұмытылмаған өкініш, жазылмаған жан жарасы ұрпақ 
бойында әлі жүр. Соғыс атты зұлматтың сұмдығы да осында. 

Менің қолымда маркұм Мұстаханның латын қарпімен жазған 
соңғы хаттары. Ел-жұртын, отбасын, ағайын-туысын сағынған, 
соларды көруге асыққан, әскери міндеті аяқталатын әр күн сайын 
аһ ұрған азаматтың ақ көңіл сыры. Санаулы күннен соң басталатын 
зұлматты әлі сезбеген, бірақ белгісіз бір құпиялардан сескенген, 
сезіктенген жас жігіттің күпті көңілі жан жүрегіңді тырнайды. 
Алапат алдындағы бейқамдығы, өмірге деген үміткерлігі, үш күннен 
кейін басталатын ойран-топалаңды сезе алмаған жай-күйі, өз 
тағдырын өзі билей алмаған дәрменсіздігі -- бәрі өзегіңді өртейді. 

Екі жарым жасар жалғыз ұлдың тағдырын, жетім қаларын ол 
күні Мұстахан, сірә, сезбеді-ау. 

“Амандық сәлем Мустаханнан. Өте аяулы, жаннан артық 
көруші, атыңнан айналайын, алтыным Айтжанға және жаным 
Кеңеске, - деп бауыры мен жалғыз баласына хат жолдапты. - 
Қалай, әке, дені-қарның сақ, күліп-ойнап жүрсіңдер ме? 
Кеңесжанның дені-қарны сақ, ойнап жүр ме? Жеңешемнің халі 
жақсы ма? 

Ал маған келетін болсаңыздар, аман-есен, денсаулықтың 
арқасында тіршілік етіп жүрмін, халім жаман емес, жақсы. Әйтеуір, 
ден сақ болып, аман болсақ, көрісіп қалармыз деген үміт зор”, - 
депті 1941-жылдың 14-маусымында. 

Ал 19-маусым күні, яғни соғыс басталардан үш күн бұрын 
жазған хатында былай депті: 

“Айтжан әке, осындай бір жаққа жүргенімізді командирдің өзі 
білмейді, төлке жоғарғы полкті басқарған командирлер білмесе, 
біздің қасымызда жүрген командирлер біз қандай болсақ, олар да 
сондай, бізге ұқсас. Айтарым осы, аман болсақ, көрісіп қалармыз 
деген үмітім зор. Қайыр хош боп тұрыңдар, амандықтарыңа мен 
тілектес. Барған жерде және хат жазармын саған. 


Мұстахан АУХАДИЕВ. 19/У1-417 


Бұдан кейін Мұстаханнан хат келмеген. Ал бұл хат 
Белоруссиадан жазылған. Қайда барғаны, қай майданда соғысқаны, 
қай күні, қай жерде демі біткені -- бәрі белгісіз. Соғыс зорлықпен 
үзген тағдырдың бірі ғана бұл. 

Осы хаттың, Мұстаханның тағдырын білген соң Қазақстан 
мемлекеттік сыйлығының лауреаты, қазақтың ақын қызы Марфуға 
Айтхожа былай толғаныпты: 


ЖАЛҒЫЗЫМ 
(Мұстахан -- Зинатайдың рухына) 
Баллада 
І 


“| .Жалғызым өксімесін, шалықтасын, 
Тағдырдың өссін құзар, жарып тасын! 
Өзімшіл болмай өзін ойлайтұғын, 

Еліне адал болсын, халыққа шың:!.. 


” 


Деді әке, қан майданнан хатын жолдап, 
Ұлының болашағын батыл қолдап. 
Жүрсе де Отан үшін отты кешіп, 
Балаға әкеден кім жақын болмақ?! 
Түбіне сақтап хатты сандығының, 
Анасы кешті ауыр да мәнді ғұмыр. 

ж. 


евсс /ЖАулав 


Ө,лг ссулсс - яла? собуленыы.. 


ж 


Жан Ана көз жұмғанда, 
Жалғызына 
Сол бір хат мұра болып қалды бүгін... 


Әкесін аңсап өсті ұл арманменен, 
Әкеге деген сағыныш жалғанды ерен! 
Майданнан оралар деп, 

Жүрт қатарлы, 

Ол атқан бірге оянды таңдарменен... 


Кеудеге ұялатып тұнық сезім, 
Бозбала, қыз қызығар, 

Жігіт кезі... 

Әкенің арманына лайық болып, 
Өссем деп, іштей қайрап жүріпті өзін. 


Тұндырып көкірекке мәңгілігін, 
Балаға арман болып, 

Қалды бір үн... 

Қақтырмай қанаттыға өсірді Ана, 
Көзінің қарасындай, 

Жалғыз ұлын!.. 


Жалғызын басып кейде кеудесіне, 
Хабарсыз кеткен жарын 

Алды есіне... 

Аязға қарылса да, 

Отқа күйіп, 

Арқасын тосты күннің сәулесіне! 


Оралып жатқан кезде тұстас әркім, 
Өзінде сан аунақшып қысқа таңның -- 
Зинатай? 

Тілек тілеп бір тәңірден, 

Хабарын күтіп өтті, 

Мұстаханның... 

74Ұ2 


«ес /СА. 


Өле ессусе - яла соусы. 


ж 


П 
..Ұлына сездірмеді зарыққанын, 
Өксік пен іштей тынып, тарыққанын. 
Құйды ол 
Көкейіне жалғызының -- 
Адалдық, осы өмірде бар ұққанын. 


Кеудесіне ол үнсіз басып мұңды, 
Тіледі жалғызына 

Ашық күнді... 

ҚКуантты ұл ержетіп, 

Жан анасын, 

Келін ғып алып келіп, 

Ғашық қызды... 


Жарасып кетті олар жарасудай, 
Енеге еркелейтін баласындай! 
Апалап, алдын кеспей өмір кешті, 
Көргенсіз келіндердей 
Аласұрмай!.. 


Төгіліп жылу нұры жүзіндегі, 
Келінін “келін” демей, 

“Қызым” деді. 

Сүйген жар келер деген жалғыз үміт, 
Дариға-ай! 

Көз жұмғанша үзілмеді... 


ПП 
Өсіріп ұл-қыздарын баласының, 
Алыпты мәңгілікке, 
Ана тыным... 
Қыран да қалқығанын көрді көзбен, 
Астына алған ұлын қанатының! 


Жанына жігер беріп қайрат-төзім, 
Толқиды Кеңес, 

Өткен ойлап кезін... 

Ұшырып қыз -- қияға, ұлды -- ұяға, 


Ортақ қып қуанышқа, тойлатты елін. 

ж. 


евес /ЖАулав 


Ө,лг ссулсе - яла? соусы... 


ж 


Жүретін таса болмай ел көзінен, 
Кеңестің көркі ашылды, 
Кербезімен! 

Атанды ел ағасы, сенім артқан, 
Кішілер ақыл сұрар енді өзінен! 


Жанының жардан тауып жарастығын, 
Отыр ғой шашын нұрмен тарап бүгін! 
Қыздың да құралайын сен өсіріп, 
Қазақтың баулыдыңдар, 

Санатты ұлын!.. 


Өмірдің тереңдігін түсініп кең, 
Келесің өмір кешіп 

Кісілікпен! 

Елесін бастан кешкен тағдырыңның, 
Отырмын ақ қағазға түсіріп мен... 


Туыстық болмаса да жерлестігім, 
Әкені аңсап өскен тербетті үнің! 
Жеңістің алпыс жылын тойлап жатыр, 
Тәуелсіз қазақ елі, Жер-көк бүгін! 


Ешкімге болмаса да жақындығым, 
Елімнің бәріне ортақ ақындығым! 
Арманда кеткен сол бір боздақтардың, 
Ерлігі жан толқытып жатыр бүгін!.. 


ІҮ 
Ассаң да сен алпыстың кезеңінен, 
Өшпейді үн 
“Әкелеген” өзегіңнен! 
Әйтпесе тебіреніп жыр жазам ба, 
Арманым болмаса ортақ өз еліммен?! 


Орынын жан Әкенің жоқтап тағы, 
Оянды көкірегін шоқтап таңы. 

Шер тарқап, 

Армандары ақтарылды, 

Бұл тағдыр заңдылығын тоқтатпады. 

74Ұ2 


«ес /СА. 


Өле ссусе -- яла кеу 


Құрмет қып ата-анаға асын беріп, 
Орнаттың ескерткіштің тасын берік! 
Құрғатып жатыр бүгін 

Күн көзіне, 

Келген жұрт, 

Көкірекке жасын көміп... 


Атқан таң, көре де алмай арай күнін, 
Өмірден кешкені анық талай ғұмыр... 
Бүгінгі Тәуелсіз ел бақытына, 
Қызғанып, 

Қызығып та қарайды мың:!.. 


Жеңістің жырмен толғап алпыс жылын, 
Замана ақындардың 

Шалқытты үнін! 

Кім білсін келер күннің не сыйларын, 
Төбеден барады ауып 

Талтүс бүгін... 


Құлақта “Құлыным” деп қалды бір үн, 
Жұлдызы ата-ананың жанды бүгін! 
Жүр әлі ұмыта алмай сол бір ұрпақ, 
Кешегі сұм соғыстың жаңғырығын... 


Көре алмай кетті арманда 
Қайран Әке, 
Қызығын артта қалған жалғыз ұлдың! 


Алматы, 

22.У. 2005. 

Оты, ошағы сөнбеген жалғыз ұлдың қызығын әке 
көрмесе де, шеше көрді, оған да шүкіршілік. 
Марфуға АЙТҚОЖА 


ж. 


евсс /ЖАулав 


Ө,лг ссе -- яла Ж 


Сәрсенбі ДӘУІТҰЛЫ 
КЕҢЕС АҒАМА 


Ағаның да ішінде ағасы бар 
Алатын інілерден бағасы бар 
Кеңес аға -- ағалардың пірі десем 
Кәнекей, кімнің оған таласы бар? 


Қиындығы мол болған балалықтан, 
Жеткен бүгін бақытты даналыққа. 
Ізетті ізіне ерген ұл-қыздары, 
Азамат болды құмар жаңалыққа. 


Кербездейін тәтеміз қасындағы, 
Бірін-бірі қалаған жасындағы. 
Тірегі, ұйтқысы боп от басының, 
Ағамның бағы болған басындағы. 


Өмірдің талай беті парақталды, 
Ержетті, ұрпақтары қанаттанды. 
Қыз берді, келін алды, құда болды, 
Ұрпақтан күткен үміт және ақталды. 


Күні бүгін ағамның шаттанатын, 
Ұлағатты ұрпақпен мақтанатын. 
Атаған елі-жұрты азамат деп 
Көңілде игі істері сақталатын. 


27-желтоқсан 2005-жыл 

Сәрсенбі ДӘУІТҰЛЫ 


ӨЗІҢ МЕНІ АЙТҚАННАН СОҢ ІНІМ ДЕП 
Кеңес ағайыма 


Кеңес аға! 

Жаның неткен нұрлы еді, 

Дәл өзіңдей жылытқан жоқ күн мені, 
Дәл өзіңдей қуантқан жоқ гүл мені, 
Күндіз-түні жиі еске алам бір сені. 


Найзағайлай даусың тұрса гүрілдеп, 
Арыстаннан қоян бұғар дірілдеп. 

Тау ұлы едім, тау қыраны боп кеттім, 
Өзің мені айтқаннан соң інім деп. 


Өзің мені айтқаннан соң інім деп, 
Әзірейілге де қарай алам күлімдеп, 
Жұрттың бәрін дос көретін боп алдым, 
Ашылмаушы ем адамдарға бұрын көп. 


Қазір енді жасқай алар кім мені, 
Тас басамын, тау асамын ілгері. 
Аға, өзіңнің арыстандай айбатың, 
Әділдік пен кісіліктің жүргені, 
Төрт жағым құбыла, 

Жер де, аспан да гүлдеді. 


26/ХП. 1982 

Кеңшілік МЫРЗАБЕКОВ 


САРӨЗЕК -- САҒЫНЫШ 
(поэма) 


Орнында бардың отын маздатып, азамат 
өсірген Зинатай анаға арнаймын. 


Автор 


...Ана мен Бала. 

Бала мен Ана екеуі, 

Соғыстан кейін Сарөзек еді -- мекені. 
“Сарөзек” дейді сарғайған шөлден жылғаны 
Сағынған жандар сарөзек болып өтеді. 


Сарғайса дала, сары өзек болар қаталап, 
Сағынса адам, сары өзек еткен Махаббат. 
Сағынған Ана, 

Басылмас бірақ сағыныш 

Сағынған Бала, 

Басады “апа, апалап”. 

Сағынған Ана, сарғайған Ана, 

Дегенмен, 

“Орнында барлар оңалар” деген демеумен. 
Ойнақтап келіп, ойланып қала бастаған 
Ұлына қарап, көңілі көктеп, көгерген. 


Кәдімгі Ана, 

Кәдімгі қазақ әйелі, 

Өзектегі өрті -- кешегі соғыс әлегі, 
Жарының есте: “Адалдан тіле!” -- дегені, 
Бір үміт -- елес, 

Бір үміт -- Кеңес жалғыз ұл, 

Екеуінен де, екеуінен де дәмелі. 
Екеуінен де дәмелі болар себебі, 
Адалдан ғана, Адалдан тілей береді... 


Құп-құйттай ұлы құлдыраң қағып, күнде өсіп, 
Келеді дүние дидарын танып, тілдесіп. 

Күн иісі сіңген тұлымын оның иіскеп, 

Аяулы жармен жүргендей ана күн кешіп. 

74Ұ2 


«ес /СА. 


Өле ссусе - яла? ссу. 


ж 


Құп-құйттай ұлы келеді өсіп, шынығып, 
Ананың жанын күніне пәлен суырып. 
...Составтар өткен темір жол жақта топ бала 
Әнеки, әне ойнап жүр екен жүгіріп, 
Өкпесін алып Ана да солай жүгірді, 

Жүрегі кенет алқымға бір-ақ тығылып. 


Топ бала бермен ылдиға қарай заулаған, 
Бәйгеге түскен бала тайлардан аумаған. 
Алдыңғы бала өзінің құйттай Кеңесі, 
Көкесіне ұқсап келеді өсіп денесі, 
Таныды да Ана, айқайлап қалды: 

“Ау, балам!” 


Оқ бойы озық... 

Айқайға ол неге қарасын, 

(Озатын құлын болмайды әсте қарашыл). 
Алдында топтың көргенде тұңғыш баласын 
Әлдебір сезім шымыр еткізді Анасын. 


Көзінен тамшы тама жаздап, тамбады, 
-- О, тәуба! - болды ішінен айтып қалғаны. 
Лүп ете қалып қайтадан соқты жүрегі, 
Сарғайған үміт, бәлкім, бұл қайта жанғаны. 


-- Мен оздым, - деген, 

-- Жүйрікпін, - деген жоқ бала, 

Ойлылау жанар, мұңдылау көзбен тек қана: 
Жарысқаны үшін темір жол бойы жүгіріп, 
Анасына алғаш қарайды ептеп ақтала. 


Сарғайған белде, жан-жағы жота, құм адыр, 


“Сарөзек” дейтін кішкентай бекет -- бұл ауыл. 


Ойынмен бала келеді өсіп... 
Ал Ана-- 
Темір жол бойы тиянақты істе тым ауыр. 


Составтар тіркеп қалтқысыз бағып жол шебін, 
Паравоздардың лебінен танып керуенін. 


429 


ж. 


евес /ЖАулав. 


Ө,л ссулсс - яла? собулены.. 


ж 


Батысқа қарай, Шығысқа қарай ағылған 
Демеуге Ана қолғабысшы еді демдерін. 


Тоқтамай состав майданның отты күндері 
Тылда да майдан көрігін олар үрледі. 
Доңғалақтардан жарының даусын естірдей 
Зинатай ана түндерде кірпік ілмеді. 


Құп-құйттай Кеңес бесікте сонда бөлеулі, 
Қалатын ұйқтап, ұйқымен тербеп әлемді, 
Фуфайкасының өңіріне оны орап ап, 

Ал кейде суыт вокзалға қарай жөнелді. 


Анасын бала сарыла күтіп күн ұзақ, 
Сағымға сонау қарайтын еді тым ұзақ. 
Сағым да сиқыр сәбиге ешбір тіл қатпай, 
Қашатын еді қайқайтып жалын жымып ап. 


Сол сағым жаққа -- Күн Батыс жаққа - 
барғысы-ақ, 

Келеді бала сағымды ұстап алғысы-ақ. 

Сол сағым жақта білмейді бірақ сағым боп, 

Махаббатымен қалғанын әке мәңгі ұзақ. 


Ана мен Бала, 

Бала мен Ана арасын, 

Белуге қандай құдіреттің келер шамасы. 
Әрине, қазір мыңдаған Ана, Балалар 
Көтеріп жатыр соғыстың салған жарасын. 


Әрине, қазір 

мыңдаған Ана, Балалар, 

Сағынып әке, сағынып жарын жарадар. 
Сондай бір Ана, 

Сондай бір Бала кешкілік 

Қоп-қоңыр құйттай көрпенің астын паналар. 


Қоп-қоңыр құйттай қой жүнін салған көк көрпе, 
Көкесі әттең, 
қызығын көрмей кетті ерте. 

74Ұ2 


«ес /СА. 


Өле ссе - яла? ссу... 


ж 


Махаббаттары мәңгілік шығар, 
Кім білсін, 
Махаббат-таңы болғаныменен кеп-келте. 


Құп-құйттай Кеңес казір-ақ ұйқтап қалады, 
Сол кезде Ана жер май шамды алып жағады. 
Білтегеш-темір қолында тырс-тырс қимылдап 
Биялайына көзінің жасы тамады. 

Келгелі жардың қайғылы қара қағазы 

Төрт ай ма әлде... бес айға бәлкім толады. 
Аяулы дауыс құлақтың түр ғой түбінде, 
Қағазға Зинатай сендіре алмайды сананы. 


Сондай да бір күн терезе түбі 
Солқ етті, 
-- Артынша дауыс: “Барсың ба, Зейнет? 
Ал кеттік!” 
Темір жол бойын қар басып қалған көрінеді 
Қар күреп біраз қайтамыз дейді “ермек” қып. 
Күледі олар, 

жылай да жаздап күледі, 
Зинатайдың жалғыз іліктігін біледі. 
Төрт әйел ме екен, бес әйел ме екен бе небәрі 
Бір әскер қолдай сезіледі оның біреуі. 


Жаутандап Бала... айрылғысы жоқ анадан, 
Жылаған Ана -- 

Бұрылып теріс қараған. 

Көрші үйде құйттай көрпесін оған жабар-ау, 
Сәбиге бірақ артық жоқ шыққан қанадан. 


Ал соғыс болса... 

Әлемнің үстіне шимайлап, 

Өртімен ойып салып та жатыр сұм ойнақ. 
Ұйқысы бір түн бұзылған бала түгілі 
Шырылдап сәби өліп те жатыр тумай-ақ. 


Шырылдап сәби өліп те жатыр шар етіп, 
Бәрі естіп отыр, бәрі де біліп, бәрі оқып. 

ж. 


евес /ЖАулав. 


Ө,лм ссулсе - яла? соусы... 


ж 


Жары да жоғын... 
жалғанның жайын білсе де, 
Тағдырға Зинатай қояды іштей тәу етіп. 


Жылайды кейде, 

жылап та жүріп бел буып. 
Адалдықпенен жүзіне қан мен әр жүріп. 
Адал ойменен жастыққа басы тиетін 
Адал ойменен тұратын тында жаңғырып. 
Өйткені әне, 

кекілін тарап Кеңесі, 

Өзіне енді бола бастады себесін. 
Шалабын алып келетін жолдың бойына 
Апаның көкке тигізгендей ғып төбесін. 


Әйелдер сонда: 

-- Абысын-ау, мынау аумаған, 

Аузынан түсіп қалғандай құдды қайнағам. 
-- Жүрісін қара, 

-- Тұрысын қара, - деп бәрі тіпәлайды кеп, 
-- Тіліміз тасқа...ой, жаман! 

Біледі Зинатай -- келеді кейін бір бақыт, 
Көз жасын уақыт қазір-ақ өтер құрғатып. 
Жесір де болмас, жетім де болмас сонда да, 
Жүрекке бір зіл тұрады ылғи шым батып. 


Не қылған зіл ол? 
Не қылған тас ол жібімес, 


Күрмеуге келмес тұрмыстың келте жібі емес. 


Селдіреп қалған азаматтар ма тілеулес, 
Түзеледі Өмір.. 
бәрі де, бәрі түк емес. 


Зинатай да міне, 

Көк сәтен көйлек киіпті. 

Көк көрпе тысын су жаңа етіп тігіпті. 
...Соғыстан кейін көтермес халық кеудесін 
Түзейді бірақ бірте де бірте иықты. 

«ес /СА. 


Өле ссе - яла? ссу. 


ж 


Соғыстан кейін 
Анаға нағыз қиыны, 
Соғыстан кейін 
Балаға нағыз қиыны. 
Не нәрсе кәне? 
Іздейді жауап бәрі де, 
Не нәрсе кәне? 

Ең қиын дүние түйіні. 


Махаббат, мейірім? 

Жо...жо.. жоқ оны атама, 

Соғыстан кейін көп дүние сол ғой, о, тоба! 
Жалт еткен көзден Махаббат тамып кетеді 
Қуаныш та ортақ, қайғы да ортақ, қапа да. 
Соғыстан кейін ешкім де ауа жайылмас, 
Ешкімді ешкім алаламас та айырмас. 

-- Сен кімнің ұлы? 

-- Сен кімнің қызы? - демей-ак, 

-- Балам-ау, - дейді, 

-- Інішек, - дейді, 

-- Қарындас. 


Соғыстан кейін сөзбе екен екі-үш нормақ, 
Күш аталары шығады не бір күс қолдан. 
Соғыстан соңғы кетпендер менен күректер 
Өмірге нағыз құштарлықпенен ұсталған. 
Жесірге әлде, 

жар керек пе екен жаңадан, 
(Тарихта егер есепші болса санаған). 
Соғыстан соңғы жесірлер ғана, желікпей 
Орнында бардың өшірмей отын қалаған. 


Балаға әлде, әке ме қымбат алтыннан, 


(Қымбат қой рас... жетер ме жоққа шарқ ұрған). 


Ес біле сала соғыстан соңғы балалар 
Әкенің орнын жоқтатпау үшін талпынған. 


Не нәрсе сонда, ең қиынының түйіні, 
Қаралы қағаз... кетті ғой өтіп күйігі. 

ж. 


евес /ЖАаулав 


Ө,лг ссулсс - яла соусы... 


ж 


Кеңесі қазір келіп те қалды он үшке, 
Бозбала -- бала, 
Байқатар кейпін Иіні. 


Ана мен Бала осының бәрін бірге іздеп, 
Біріне-бірі болады және білгізбек. 
Біріне-бірі жалт етіп қарап қалғанда, 
Жарқ ете қалар ойдағы ұшқын бір тізбек. 
Сонда да бірақ көрінбей қалмас ол ұшқын, 
Ойлантпай қоймас кемді бір сәтке -- кеміс күн. 
Ойлайды Ана 

рухымен оны жеңістің, 
Қиялмен Бала 

ойлайды кезіп жер үстін. 
...Сары жазық дала, 

сары өзек жылға, сары адыр, 
Әнеки состав тағы да жүйткіп барады. 
Бір құйттай нүкте -- қадалып соған Ана отыр, 
Терезе алды. 
Бадалып сыртқа Бала отыр. 


Екеуі де үнсіз. 
Үнсіз-ақ отыр сөйлесіп, 
Іздейді бірге, іңкәрі бірге ой кешіп. 
Ананың көзін көрсетпей көміп кейде шық, 
Бозбала-бала, 

суыйды кейде, кейде ысып. 
Көрінбес көзге, 

сезілмес тәнге не сиқыр, 
Сиқырын ашып айта алар ма екен есіл тіл. 
Жаратқан, 

туған, жар болған саған адамға, 
Сарөзек сәуле сағыныш шығар кешір бұл. 


Сағыныш шығар сейілмес, мәңгі айықпас, 
Сезіммен, сана, жүрекпен ұғар, 

жай ұқпас. 
Сағыныш-сәуле өзекте өртер қызуы 
Ана мен Бала махаббатына лайықтас. 

74Ұ2 


«ес /СА. 


Өле ссе - яла ссу. 


ж 


Сағыныш тілсіз -- сары өзек сәуле секілді. 
Сағыныш үнсіз. 
Самалдай сүйген бетінді. 
Сағыныш -- мәңгі махаббаттарға аманат 
Сағыныш -- Отан алдында алған кепілдік. 
Ана мен Бала 

үнсіз де түнсіз сағынса, 
Іздеген ойдың ұшығы содан табылса, 
Көздерінде бір махаббат оты жанады 
Қоңырқай үйде жарқ ете қалған жалынша. 


Екеуі содан үнсіз де түнсіз тұтанып. 
Кішкентай шаңырақ келеді күнде құтайып. 
Қойнына алып жататын қоңыр қозысы 
Бірте де бірте барады болып сыпайы. 


Бал асы бірде: 
-- Апа, сен кешір, мектепте, 
Кінәлі болып қалдым мен, -- 
дейді, тектен-тек, 
-- О несі? - дейді, 
Шошынып қалып Анасы, 
Ұлының бірақ жүзінде ешбір жоқ мөлтек. 


-- Бір бала мені коридор бойлай қуалап, 
Мен қашып бердім. 
Класқа қарай туралап. 
Деректір ағай сол сәтте бізге дауыстап, 
Ал анау оны қолтықтың астын сығалап, 
Көріп те қалып, 

сытылып сыртқа үлгірген, 
Класқа кірдім. Алқынып келіп мен мүлдем. 
Есікті іштен аяқпен тіреп жұлқысып, 
Біразға дейін жібермей және тұрдым мен. 


Жалғыз-ақ сәтте 
солқ ете қалды шекем де, 


Құламай қалдым. Жыламай қалдым бекерге. 


Ұяттан жанып өртеніп кете жаздадым, 
Құп-құйттай тесік болмады кіріп кетерге. 

ж. 


евес /ЖАулав 


Ө,лм ссулсс - яла? себу... 


ж 


Кешірші, апа, 
“сыбағамды” мен мол алдым, 
Қабағы маған керемет еді ағайдың. 
-- Кеңесжан, қалқам, осындай ме едің 
сен де? - деп, 
Ыір-ақ сөз айтты. 
Көзінше топтың, талайдың. 


Сол кезде Ана: 
-- Ботам-ай, - деді, -- кешті ме, 
Өмірінде енді осындай сөзді естіме. 
-- Адал бол, ботам, 

адал бол, ботам, - деп келіп, 
Кемсеңдеп келіп жылады даусы естіле. 


Адалдық деген дарыр да, дамыр әрқалай, 
Дариды бірақ кезінде сенің қарғадай. 

Ақ сүтін еміп жатқанда мүмкін дари ма, 
Көз жасын көріп дари ма мүмкін андамай. 


Бәрібір оның, 

дарыса болды, дамыса, 
Өседі Кеңес адалдықпенен жарыса. 
Адалдық деген -- адамның жалғыз жүрегі, 
Сарөзек сәуле сағынышына жаныса. 


...Кешеден бері Анада тағы жоқ тағат, 
Жүрегі қағып, 
Сезімін әрең ноқталап. 
Мектепке қарай әлсін де әлсін қарайды 
Жол бойындағы жүрген бір жандай жоқ қарап. 
Апырау қашан, 

көрінер қашан қарасы, 
Мектептен әлі шықпаған болды-ау, шамасы. 
Мектептен шықса, ана бір жылғы жарыстай 
Оқ бойы озық келеді мұның баласы. 


Самаурын қайнап, дастарқаны да жайыла, 
Зейнеттің бәрі жиналып қапты шайына. 

Жосеиес жасес6- С,лер эссеве - лан, Ж 


Келеді қазір пионер Кеңес осы үйге 
Алқызыл тудың үзігін байлап мойнына. 


Анаға қазір жоқ одан асқан ұшпақ та, 
Жүгіреді ұлын алдынан оны құшпаққа. 
Алқызыл тудың үзігін таққан ұлы оның 
Галстугінің көреді шетін ұстап та. 


Сүйеді шетін, 

Иеді сонда жүрегі, 

Талайдан бері сарыла күткен тілегі. 

Сарөзек -- сәуле сағыныш сынды бақыттың 
Қолына тиген бір үзігі бұл, бір елі... 


Еленіл ХОЛШИЦЕЕВНИКОВА 


ЖИЗНЕННЫЕ ВЕРСТЫ 


Почетный гражданин Алматинской области и города Алматы 
Кенес Мустаханович Аухадиев около восьми лет, начиная с 1978 
года, был первым секретарем Алма-Атинского областного комитета 
Коммунистической партии Казахстана. Именно в это время столица 
Казахстана Алма-Ата -- одновременно и центр области -- обретала 
свой неповторимый архитектурный облик. Болыпими темпами шло 
строительство в сельской местности и районных центрах, в колхозах 
и совхозах росли поголовье скота, урожайность, надои... Несмотря 
на все это, на фоне “всеобшего роста благосостояния народа”, во 
многом уже ошушались определенные трудности в развитии Советского 
Союза и предвестие застоя. В столь непростой обстановке довольно 
сложно было руководить Алма-Атинским регионом с его особым 
статусом, огромным потенциалом и богатыми ресурсами. Но тем 
интереснее сегодня обернуться на это противоречивое прошлое и 
оценить его с высоты прожитых лет. 


Начало 


-- Я отношусь к поколению военных и послевоенных времен, - 
начал нашу беседу Кенес Аухадиев. -- Мы жили в Чиликском районе. 
Ешше в 1939 тоду, когда мне не исполнилось и года, отца призвали в 
армию, а затем отправили на финский фронт. Оттуда он вернулся 
живым и невредимым, продолжал службу в Подмосковье. Но началась 
Великая Отечественная война, отца отправили на фронт в 
Белоруссию, под Брест. Он погиб в первые же дни сражений. 
Последнее письмо от него было получено 19 июня 1941 года. 

Матери Кенеса Аухадиева, как и многим другим вдовам, выпало 
в жизни самостоятельно растить и воспитывать сына. Работать в 
колхозе приходилось денно и ношно. Стало чуть легче, когда 
вернулись после Победы мужчины, оставшиеся волей судьбы 
живыми. Вера в то, что самое страшное и тяжелое позади, буквально 
вселяла в людей неведомые дотоле силы и энтузиазм. Постепенно 
жизнь стабилизировалась. После окончания с отличием техникума 
в Талдыкорганской области и Казахского сельскохозяйственного 

института, Кенес Аухадиев приобрел специальность инженера- 
механика. 

-- Моя трудовая деятельность началась в колхозе имени 
Ленина, а затем продолжилась в колхозе “40 лет Октября” 
Панфиловского района, -- продолжил свой рассказ Кенес 
Мустаханович, -- Я очень хорошо помню то время, когда 
приветствовались и энтузиазм, и инициативы. Например, мы создали 
комплексную комсомольско-молодежную тракторную бригаду, 
которую я возглавил. Это все отмечалось в райкоме комсомола и 
послужило в дальнейшем основой характеристики и рекомендаций 
для работы по комсомольской и партийной линий. 

Следует отметить, что в годы правления Никиты Хрушева 
Панфиловский район развивался очень бурно. Природные условия 
здесь оказались идеальными для вырашивания “царицы полей” 
кукурузы, любимицы Хрушева. Она прекрасно прижилась, приносила 
значительный доход, чем снискала добрую славу для района у 
партийных руководителей. Даже при вьезде в колхоз красовался 
своеобразный символ -- гобелен из кукурузы. На нем был изображен 
конь и надписы. “На этом коне мы доедем до коммунизма”. До 
коммунизма было, конечно, далеко, а жизнь шла своим чередом. 

-- У нас, молодых, сил хватало не только на работу,-- вспоминает 
Кенес Аухадиев. -- Мы первые в Ушарале, так называется одно из 
сел Панфиловского района, создали художественную 
самодеятельность, которая потом превратилась в народный театр. 
Ставили много спектаклей, пьес, ездили выступать по всему району. 
Я знаю, что до сих пор эта традиция жива и по сей день театр 
сушествует. 

Акҡктивист и неутомимый труженик стал известен уже за пределами 
своего хозяйства. Поэтому стало логичным, что вскоре он был избран 
первым секретарем Панфиловского райкома комсомола, который 
возглавлял в течение пяти лет. На этой же должности был награжден 
первым в своей жизни орденом -- “Знак Почета”. Далее последовал 
закономерный рост: секретарь ПК комсомола, первый секретарь 
Алматинского обкома комсомола, а в 1971 году Кенес Аухадиев был 
избран первым секретарем Советского райкома партии города Алма- 
Ата. Затем более трех лет занимал кресло “мэра” столицы Казахстана 
в должности председателя Алма-Атинского торисполкома. В 1978 
году Аухадиев избирается первым секретарем Алма-Атинского 
областного комитета партии. 

-- Естественно, что Алматинская область для меня родная, - 

продолжил Кенес Мустаханович. -- И родился я здесь, и участие 
активное принимал в се развитии. В то время это была структура, 
которой подчинялась сама столица. Поэтому большое внимание, 
конечно, уделялось Алма-Ате. Но не менее серьезная работа 
проводилась и в области. 


Верный выбор 


Годы, когда Аухадиев возглавлял город Алма-Ату, были 
периодом бурного развития будушего метаполиса, особенно в сфере 
строительства. Динмухамед Кунаев старался использовать любое 
юбилейное событие для конкретных дел. Так, к празднованию 
100-летия со дня рождения Ленина, в 1970 году началось 
преобразование проспекта, названного в честь вождя мирового 
пролетариата в Алма-Ате. (Ныне проспект носит имя Достык). И 
к 1980-му году он обрел свой новый облик, “визитными 
карточками” которого стали Республиканский Дворец пионеров 
и 25-этажная тостиница “Казахстан”. 

-- Гостиница “Казахстан” явилась первым крупным обьектом 
в мою бытность председателем Алма-Атинского горисполкома, - 
отметил с гордостью Кенес Аухадиев. -- История этого высотного 
здания очень интересная. Мне было поручено найти для нее место 
и соответствуюший проект. Не забывайте, что в те времена 
политика застройки города была такова, что “высотки” 
ограничивались 9-12 этажами. Поэтому эксперимент с 25-этажным 
зданием в сейсмоопасной зоне с наносным грунтом был довольно 
рискован. 

Тем не менее, несмотря на необычность задания и неверие в 
свои силы многих именитых архитекторов, проект был разработан 
достойный. Достаточно одной такой детали: в фундамент здания 
гостиницы залито такое количество бетона, что оно может 
выдержать “раскачку” с отклонением от оси до трех метров и не 
разрушится даже при 9-ти балльном землетрясении. Буквально в 
дни “сдачи” гостиницы комиссии, по иронии судьбы, Алма-Ату 
тряхнуло силой почти в 6 баллов. Многие коренные жители города 
помнят эту тревожную ночь. Падали в квартирах шкафы и полки, 
подернулись трешинами некоторые здания. Новая гостиница удар 
стихии восприняла, как говорится, мягко, подтвердив все расчеты. 

-- Я и сейчас придерживаюсь мнения, что Алматы не должен 
быть высотным городом, -- высказал свое мнение Кенес 

Мустаханович по поводу резкого роста ввысь южной столицы. - 
Не раз говорил об этом руководству города. Гостиница “Казахстан” - 
экспериментальный обьект, качество строительства которого было 
принципиально важным и контролировалось на самом высоком 
уровне. Столь же ответственным было и возведение Дворца 
школьников на проспекте Ленина. Проект этого красивейшего 
здания привез сам Димаш Ахмедович из Южной Кореи, где ему 
понравилось подобное сооружение, но гораздо более крупное. По 
сей день стоит незыблемо и является излюбленным местом многих 
алматинцев и гостей южной столицы комплекс бань “Арасан”. 
Это тоже одно из детиіц того времени. Можно также перечислить 
здания Казахского академического театра драмы им. Ауэзова, 
Академического русского театра драмы им.Лермонтова, 
высокогорный комплекс “Медео”, Дворец культуры АХБК. Много 
было сделано в тот период. Главное -- положено начало 
формированию нового облика нашего города. К сожалению, сейчас 
эта яркая индивидуальность Алматы несколько размылась на фоне 
не всегда продуманных в архитектурном отношении новых 
построек. 

Каждый, достигая солидного возраста, всегда оглядывается 
назад и оценивает прожитую жизнь, и то, что сделал для людей. 
Одним из важных дел в своей жизни Кенес Аухадиев считает 
строительство Болыпого Алматинского канала. 

-- Инициатива строительства канала принадлежит 
Д.А.Кунгеву, - сказал Кенес Аухадиев. -- Но я также считаю БАК 
своим детишем. Сколько тогда было жалоб в “центр” по поводу 
того, что Кунаев строит этот канал для Алма-Аты, у которой и так 
все есть, не думая о сельских жителях. Мне пришлось доказывать 
комиссии из Москвы, что как раз полезен канал будет в первую 
очередь для сельских территорий. Ведь это факт, что в Алматинской 
области нет ярко-выраженных поливных земель. Практически 100% 
угодий -- условно-поливные, для которых используются вода 
горных рек и природные осадки. Единственная крупная река Или 
находится в низовьях. Чтобы “тянуть” воду из нее, необходимы 
колоссальные затраты на насосные станции. Поэтому мы убедили 
москвичей, что сушествует особая необходимость для области в 
строительстве нового канала. И время это подтвердило. По сей 
день водой БАКа пользуются во многих фермерских хозяйствах и 
добрым словом поминают строителей канала. Тем более, что 
уникальность этого сооружения в том, что на протяжении почти 


441 


140 км вода идет самотеком, обеспечивая полив в 
Енбекшиказахском, Талгарском и даже Карасайском районах. 

При строительстве Большого Алматинского канала 
использованы новаторские технологии, которые в то время не были 
известны в Союзе. Казахстанские специалисты ездили для изучения 
этих новейших технологий в США. Так, впервые в истории страны 
Советов были изготовлены трехметровые в диаметре трубы, 
проложенные сквозь горные массивы, и заливка берегов канала 
сплошь бетоном, а не обшепринятая выкладка плитами. К 
строительству было привлечено более 50-ти организаций 
республики. В результате работы продолжались всего два года. А 
благом, данным после запуска канала, сельчане пользуются по 
сей день. 


Время молодых 


-- В то время благосостояние сельского населения из года в 
год улучшалось, росли экономические показатели, -- продолжил 
воспоминания Кенес Аухадиев. -- Только в Алматинской области 
было более 3-х миллионов овец. Строились школы, детские сады. 
Но одновременно чувствовалось много ограничений, диктат 
“центра”. Я был самым молодым первым секретарем обкома в 
республике, депутатом Верховного Совета СССР двух созывов, 
депутатом Верховного Совета Казахской ССР. Уже в тот период 
мы с коллегами высказывали критические замечания по поводу 
застойных явлений в стране. Достаточно вспомнить очереди за 
продуктами, дефицитными вешами, неухоженные столовые и 
другие места обшественного пользования. Все было обшественное, 
и люди, уверенные в стабильности завтрашнего дня, не всегда 
чувствовали должную личную ответственность за государственную 
собственность. Поэтому мне отрадно, что я дожил до того времени, 
когда у нас наступила новая жизнь и, благодаря богатству 
казахстанской земли, мы пережили достойно время перестроек и 
трудностей. 

Кенес Аухадиев постоянно очень внимательно следит за 
положением дел в Алматинской области. Он особо отмечает 
изменяюшийся день ото дня облик Талдыкоргана, позитивные 
перемены в жизни сельчан, действенную политику руководства 
области. 

-- Сейчас многое зависит от того, как молодежь поведет это 
дело далыпе. Наступило самое время трудиться, - особо подчеркнул 

Кенес Мустаханович. -- А сельчанам всегда было сложнее, чем 
горожанам. В тороде все-таки жизнь налаживается быстрее. 
Продуманная, последовательная политика нашего Президента 
Н.Назарбаева создает хорошие предпосылки для вхождения 
Казахстана уже не в далеком будушем в число 50-ти высоко 
развитых тосударств. 

Как правило, Алматинскую область возглавляют очень опытныс 
люди. Серика Умбетова я помню еше со времен, когда он был 
директором совхоза. Не хочу его расхваливать, но мне импонируют 
его выдержанность, вдумчивый подход к делу, бережное отношение 
к кадрам и особо уважительная -- к аксакалам. Я думаю, что он, 
как хороший специалист в сельском хозяйстве, и далее будет 
принимать правильные решения. Так, я вполне его поддерживаю 
в направлении работ по районированию культур на основе научных 
подходов. Мы уже убедились за последние годы, что без научной 
основы эффективной экономики не бывает. Но во многом 
сельчанам должно помогать и государство, заинтересовать их 
экономически в производстве той или иной продукции, а не 
диктовать по старинке. Ведь даже в развитых государствах 
сельскохозяйственное производство дотируется и сушествует его 
строгая специализация. Я очень верю в то, что как руководство 
нашей страны, так и местные исполнительные власти это прекрасно 
понимают и со временем все наладят. Ведь на пороге -- вступление 
Казахстана в ВТО, и наша продукция должна быть 
конкурентоспособной. А для этого необходимо более серьезное 
конкретное решение проблем села. 

Ныне Кенес Аухадиев трудится в должности директора ТОО 
“Кен Арна К” (частное предприятие на базе бывшего Ордена 
Ленина водохозяйственного предприятия “Главриссовхозстрой”) 
и является член-корреспондентом международной инженерной 
академии. Вместе с супругой Кербез, кандидатом наук, доцентом 
бывшего Алма-Атинского института народного хозяйства он 
вырастил и воспитал трех детей. Одновременно Кенес 
Мустаханович принимает участие в работе многих обшественных 
организаций. Сейчас он -- вице-президент Международного фонда 
Кунаева, который был основан самим Динмухамедом Ахмедовичем. 
Кенес Мустаханович награжден, тремя орденами “Знак Почета”, 
орденом Октябрьской революции, многими медалями и почетными 
грамотами. 


“Огни Алатау”, 15.04.2006 г. 


А.К.ҚАПАНОВ 

Қазақстанның еңбек сіңірген сәулетшісі, КСРО Мемлекеттік 
сыйлығының лауредты, Халықаралық Архитектура 
академиясының якадемигі, профессор 


ӨНЕГЕЛІ ӨМІР 


Мен Кеңес Мұстаханұлын Алматы қаласының әкімі (ол кезде 
Алматы қаласының атқару комитетінің төрағасы деп аталатын) 
болып тағайындалған 1975-жылдан бастап білуші едім. 

Бұл кісі Есен Дүйсенұлы Дүйсеновтың орнына келді. Мен сол 
уақытта қаланың Бас сәулетшісі (архитекторы) болып жүрген кезім 
еді. Әрине, біз қаланы басқару саласының қызметкерлері, 
бастықтардың ауысуына байланысты -- олардың адамгершілік 
қабілеттілігін, іскерлігін, мінез-құлқын т.б. өзгешеліктерін сарапқа 
салып, салыстырып баққанбыз. 

Есен Дүйсенұлы - нағыз әкімшілік қызметінің майталманы, 
ерекше іскер, талап қойғыш және талаптарын орындатушы, 
орындамаған қызметкерлерді қыса білетін қатаң мінезді Алматы 
қаласының бастығы болғаны көпшілікке аян. 

Ал, енді Кеңес Мұстаханұлы, Есен Дүйсенұлына қарағанда 
басқаша тұлға деуге болады. 

Кеңес Мұстаханұлы Есен Дүйсенұлынан жасына қарағанда көп 
кіші, менің өзімнен ол кісі он шақты жас кіші. 

Бұл кісінің негізгі ерекшеліктері мынадай деуге болады: 
мәдениеттілігі, сабырлылығы, ұстамдылығы, байсалдылығы, 
адамгершілігі. 

Бұл кісінің бойында күйгелектік жоқ. Бірақ бәрін орын- 
орнымен атқаратын іскерлігі жеткілікті. Тағы да бір жақсы сипаты - 
орынды айтылған сөзді тыңдай білуі, әсіресе мамандардың пікірімен 
санасады. 

Ешуақытта Кеңес Мұстаханұлының ешкімге дауыс көтеріп 
ұрсып, зекіп жатқанын көрген емеспін. Бірақ орынды талаптарын 
қойып, қатаң сұрайтын қырлары да жоқ емес. Мінезінің 
жағдайлылығының және іскерлігінің арқасында Кеңес 
Мұстаханұлын өте қатты сыйлаушы едік. 

Кеңес Мұстаханұлы қаланы көркейтуде, абаттандыруда аянбай 
жұмыс жасады. Қаланың көшелерінің көк желектерін, көшеттерін 
орналастыруда өзі бас көз болып көшеде жүргенін талай көруші 
едік. Бұл Алматы қаласының Қазақстан Республикасы астанасы 

ретінде өте жоғары қарқынмен өсіп, өркендеп, алуан түрлі 
ғимараттармен көркею кезі еді. 

Кеңес Мұстаханұлына Дінмұхамед Ахметұлы Қонаев, ол кезде 
Қазақстанның Коммунистік партиясының Бірінші хатшысы, 
Кеңестер Одағының Коммунистік партиясының Саяси бюросының 
мүшесі, өте қолдау көрсетуші еді. Кеңес Мұстаханұлы 1978-жылы 
Алматы облыстық коммунистік партиясының бірінші хатшысы 
болып сайланды. 

Алматы облыстық коммунистік партиясының есепті-сайлау 
конференциясы Абай атындағы Опера және балет театрында өтті. 
Осы конференцияға мен өзім де делегат ретінде қатысып едім. 

Президиумда Димаш Ахметұлының өзі болды. Кеңес 
Мұстаханұлы трибунаға шығып, сөз сөйледі. Бұл кісі сөзге өте 
шешен, қазақша да орысша да “майын тамызып” сөйлейтін. 

Конференцияда Кеңес Мұстаханұлы бірауыздан Алматы 
облыстық коммунистік партия комитетінің бірінші хатшысы етіп 
сайланды. Сайлаудың нәтижесі жарияланғанда, конференцияға 
қатысушы делегаттардың ду қол шапалақтауымен Кеңес 
Мұстаханұлын Димекең қызу құттықтады. 

1976-жылы Д.А.Қонаев екінші мәрте Еңбек ері атағын алды. 
Сондықтан, КСРО Жоғарғы Кеңесі Президиумының жарлығы 
бойынша ол кісіге туған жерінде ескерткіш-бюст орнатылу тиіс 
еді. Мен бұл жылдары Алматы қаласының Бас сәулетшісі болып 
қызмет атқарып жүрген кезім, Димекеңнің бюсты жайында 
жоғарыдан бір нұсқау болатын шығар деп ойлап жүргенмін. Уақыт 
өтіп жатты, бірақ ешқандай нұсқау түспеді. Сондықтан мен өз 
тарабымнан Алматыда Димекеңнің бюстін тұрғызуға ыңғайлы жерді 
іздестіріп, бір жерді ұсынуға ұйғардым. Содан кейін тағы бір келген 
ой - осы мүсін-бюстің жобасын ойластыру болды. Осы мақсатпен 
мүсінші Төлеген Досмағамбетов пен сәулетші Шота Уәлихановпен 
кездесіп өз ойымды бөлістім. Олар екеуі де бұл мәселеге қолдау 
көрсетіп, осы жұмысқа үшеуіміз кіріспекші болдық. 

Дәл осы мезгілде Кеңес Мұстаханұлы Алматы қалалық кеңестің 
атқару комитетінің төрағасы болып жүрген кезі болатын. Мен Кеңес 
Мұстаханұлына Димекеңнің бюстінің жобасын жасау жөніндегі 
ойларыммен бөлісіп, пікірлерімді айттым. 

Кеңес Мұстаханұлы менің бұл мәселе жөнінде айтқаныма құлақ 
асып, уақыт белгілеп, осы жұмысқа қатысушы біздермен әдейі 
кездесті. Кездесуде мен, мүсінші Төлеген Досмағамбетов, сәулетші 
Шота Уәлихан үшеуіміз болдық. Кеңес Мұстаханұлы біздің 

талабымызды толық қолдады. Менің ұсынысым бойынша, бюст 
тұрғызатын жер - ол кездегі Карл Маркс көшесі (қазіргі -- Қонаев 
көшесі) мен Төлебаев көшесінің аралығында, Киров көшесінен 
(қазіргі -- Бөгенбай батыр көшесі) жоғары (оңтүстікке қарай), бір 
өртеніп кеткен ескі үйдің бос жатқан орны болатын. 

Бұл жер Димекеңнің Төлебаев көшесіндегі өзі тұрып жатқан 
үйінің маңында. Осы жер Кеңес Мұстаханұлының да көңілінен 
шықты. Сонымен Кеңес Мұстаханұлы бізге: -- Жұмыстарыңызды 
жасай беріңіздер, бір айдай уақыт белгілейік, іске сәт - деді. Сөйтіп, 
біз жұмысқа кірісіп кеттік. 

Содан арада жиырма шақты күн өтті. Күндердің бір күнінде мені 
Алматы облысының коммунистік партиясының 1-хатшысы Асанбай 
Асқарұлы Асқаров шақырды. Кабинетіне кірген сәтте байқағаным: 
өзі төрде отыр, ұзын столдың бойында: Л.Б. Гончаров - Республика 
автомобиль жолдары құрылысы министрі, сәулетшілер, мүсіншілер. 
Үстелдің үстіне Димаш Ахметұлы Қонаевтың мүсін-бюстінің жобасы 
қойылыпты. 

Асанбай Асқарұлы маған қарап, былай деді: -- Мына жоба - 
Димаш Ахметұлының бюстінің жобасы. Бұл жобаны министр 
Л.Б.Гончаровтың тапсырмасы бойынша өзінің қарамағындағы 
мамандар жасаған. Бұл жоба Димекеңе көрсетіліпті, ол кісі жобаны 
толық мақұлдап, өзінің келісімін беріп, жұмысты бастай беріңдер 
деп нұсқау беріпті. Бірақ та сен қаланың бас сәулетшісі 
болғандықтан осы жобаға келісіміңді беріп, жер телімін 
заңдастырып беруің керек деді. 

Жобаға көз жүгіртіп қарап едім, бюст орнатуға белгіленген жер 
телімі менің өзімнің іздеп тапқан орын болып шықты. Бірақ 
жобаның фотографиясын қарап отырып түйгенім - бюсттің 
портреттік ұқсастығы нашар екендігін көрдім, онымен бірге бюстің 
тұғырының композициялық шешімі көңілге қонымсыз екенін де 
байқадым. 

Бұған не істеуге болады? Облыстық коммунистік партиясы 
комитетінің 1-хатшысы Асанбай Асқаров - Қазақстан коммунистік 
партиясының саяси Бюро мүшесі болатын. Демек, бұл кісінің 
аузынан шыққан нұсқауға ешқандай қарсы пікір болмау керек! 
Сөйтіп, келісімімді дайындау үшін маған бюстің жобасын тапсырды. 

Мен өзімнің әріптес-авторлар мүшелерін жинап алып Кеңес 
Мұстаханұлы Аухадиевке келдік. Мен істің мән-жайын айтып беріп, 
жасалған бюстің жобасының фотографияларын көрсетіп түсініктеме 
беріп, жоба төмен деңгейде жасалғанын баяндадым. Басқалар да - 
мүсінші Т.Досмағамбетов, сәулетші Ш.Уәлиханов жобаның нашар 

екенін дәлелдеп, мұндай жобаны іске асыруға болмайды деген пікір 
айтты. Кеңес Мұстаханұлы Аухадиев мынадай шешімге келді. Сіздер 
өздеріңіздің жобаларыңызды аяқтаңыздар, бәлкім Димекеңнің 
қарауына 2 вариантпен шығарармыз, мұны Димекеңнің өзі шешетін 
болар. Ал, мен бұл туралы тиісті орындармен ақылдасып, өздеріңізге 
хабарлаймын деді. 

Біз жұмысты жаңа қарқынмен жалғастыра жөнелдік. Сол кездегі 
Димаш Ахметұлының көмекшісі Дүйсетаймен байланысып, 
Димекеңнің бюстінің жобасының тағы бір нұсқасын жасамақшымыз 
деген ынтамызды жеткіздік. Ол кісі өзімізге толық қолдау көрсетіп, 
Димекеңнің өте жақсы портрет-фотографияларының 3 түрін бізге 
берді. 

Біздің аса тамаша мүсіншіміз - Төлеген Досмағамбетов 
Димекеңнің мүсін-портретін таңғаларлықтай ұқсастықпен жасап 
шығарды. Бюстің тұғырының жобасын мен өзім сызып шығардым. 
Шота Уәлиханов тұғырдың астындағы алаңшасын ою-өрнектермен 
безендіріп, ескерткіштің жан-жағын көркейтіп, фондар салып 
абаттандыру жобасын жасады. 

Содан, бір күні Қазақстан коммунистік партиясы Орталық 
комитетінің комиссиясы біздің жұмысты көруге келді. Олай қарап, 
былай қарап, жұмысымызды толық қолдады. Содан кейін бір күні 
біздің жұмысымызды көру үшін Асанбай Асқарұлы Асқаровтың 
өзі келді. Асқаровтың қасындағылардың баршасы біздің 
жұмысымызды ұнатты. Асекеңнің өзіне де біздің жұмыс жақсы 
әсер қалдырғандай болды, бірақ тіс жарып ешнәрсе айтпады. 
Ақырғы шешімді Димекеңнің өзі айтатыны әрине түсінікті еді. 

Белгіленген уақытқа Димекеңнің мүсін-портреті - (өзінің 
нақтылы көлемінде) алдымен саз балшықтан жасалынып, содан 
кейін ақ гипстен құйылды. Фанерадан өзінің нақтылы көлемінде 
бюстің тұғыры жасалынды. Осылардың бәрін жабық күймелі 
автомашинаға салып санаторий “Алматының” маңындағы 
Димекеңнің резиденциясына алып бардық. Резиденцияның 
ауласына тұғырды орналастырып, оның үстіне бюст-мүсінді 
қондырып, Димекеңнің ескерткіш-бюстін осылайша көрсеттік. 
Аулаға алдымен Димекеңнің зайыбы Зухра Шарипқызы шығып, 
бюстті көріп, бәрі ұнағанын айтып, тек Димекеңнің түсі суықтау 
көрінді, түсін жылытсаңыздар тіпті орынды болар еді, бірақ 
Димекеңнің өзі көрсін, өзі шешімін айтар деді. Содан кейін бір 
туысқан жақын адамды қарсы алуға аэропортқа бара жатырмын 
деп бізбен қоштасып кетіп қалды. 

Сәл аз уақыттан кейін Димаш Ахметұлы аулаға өзі шықты. 
Димекеңе бюстің жобасын көрсетуге келген тек қана авторлар тобы 
үшеуіміз: мен, Досмағамбетов және Уәлиханов. 

Димекеңді бейрәсми жағдайда бірінші рет көргендіктен, біз 
ол кісіге өзіміздің назарымызды ерекше аудардық. Димекең өте 
қарапайым киіммен шықты. Үстінде көпшілік киіп жүретін шақпақ 
түсті жай көйлек, қара түсті шалбар. Баяғы өзінің жайдары мінезі 
мен жарқын жүзін көрсетіп бізбен қол ұстасып амандасты да, бюстің 
жобасын қарады. Қарап болып, Димекеңнің айтқаны: Сендердің 
варианттарың маған өте ұнады. Осылай болсын деп, ақырғы 
шешімін айтты. Тағы да қосып айтқаны: -- Бюстің жобасының 
бірінші вариантының авторларының аттарын өздеріңе қосып жаза 
салыңдар, өйткені олардың жобасын да мен кезінде мақұлдаған 
едім, - деді. Біз оларды авторлық топтың мүшесі етіп жаздық, 
бірақ олар өздері бас тартты, өйткені, шын мәнінде біздің жобаға 
қатысы болған жоқ. 

Сосын Димекең тұрып, -- “қуыс үйден құр шықпа” демекші, 
сендерді үйге шақыруым керек еді, бірақ жеңгелерің асығыс 
жағдаймен үйден кетіп қалды, - деді. 

Біз Димекеңе шын жүректен алғысымзды айтып, қуанышымыз 
қойнымызға сыймай оралдық. 

Сөйтіп, біз жеңіске жеттік. Қаланың шетіндегі бір төбеге 
шығып, біздің жақсы хабарымызды естіп қуанып келген 
жолдастарымызбен бірге бөркімізді аспанға атып, қуаныш рәсімін 
жасадық. 

Мерзімі жеткенде біздің жобамен жасалған Димекеңнің 
ескерткіш бюст-мүсіні Алматының қақ ортасында, Димекеңнің көзі 
тірісінде ашылды. Бюст-мүсінінің ашылуына арналған салтанатты 
митингіге Қазақстан Компартиясының Орталық Комитетінің бюро 
мүшелері, облыс және қала басшылары Алматы қаласының 
жұртшылық өкілдері қатысты. Митингіні қысқаша сөз сөйлеп Кеңес 
Аухадиев ашты. Халқымыздың біртуар перзенті Дінмұхамед 
Ахметұлы Қонаевтың бюст-мүсінінің жасалуына тікелей атсалысқан 
Кеңес Мұстаханұлы Аухадиев болатын. 

Үстіміздегі 2008-жылы 70 жасқа толуына байланысты Кеңес 
Мұстаханұлын шын жүректен құттықтап, ізгі тілектер білдіреміз. 

Кеңес Мұстаханұлы қоғам қайраткері ретінде, зор адамгершілік 
қабілетінің арқасында Қазақстан жұртшылығының сый-құрметіне 
бөленуде. 

Әбдісағит ТӘТІҒҰЛОВ, 

“КА?СОК” Жобалау академиясының Президенті, 
Халықаралық архитектура академиясының академигі, 
ҚР Ұлттық Инженерлер академиясының академигі, 
Мемлекеттік сыйлықтың лаурейты 


АЗАМАТТЫҚ ТУЫН БИІК ҰСТАҒАН ҚАЙРАТКЕР 


ХХ-ғасырдың бірінші жартысы халқымызды қалжыратқан 
аласапыран оқиғалар мен өзгерістерге толы болғаны белгілі, ұлт- 
азаттық қозғалысы Қазан төңкерісіне, азаматтық соғыс тәркілеуге 
(конфискацияға) жалғасып, отызыншы жылдардың ашаршылығы 
37-нің сүргініне ұласып, қырқыншы жылдардың қырғыны елімізге 
ие болар, бас көтерер азаматтарынсыз қалдырып, қалжыратып 
кеткені баршамызға аян. 

Содан да болар, өткен ғасырдың 60--70-жылдарындағы 
еліміздің аяғы үзеңгіге енді ғана тиген жас қайраткерлері - қаралы 
шаңырақтар мен жаралы жүректерді, ұнжырғасы түскен ел мен 
қалжыраған қауымның еңсесін қалай ғана тезірек көтереміз деп, 
армандай өскен, бесіктен белі шығар-шықпастан тер төгіп, еңбекке 
араласа жүріп, ағалар толқынына асыға келіп қосылған ұрпақ еді. 

Сол ұрпақтың бетке ұстар қайраткерінің бірі, азаматы бүгінгі 
күні 70-ке келіп отырған біздің замандасымыз -- ел ағасы Кеңес 
Аухадиев. 


Алып анадан туады 


Кенекең ақ бас Алатау аңғарында, бұрынғы Шелек ауданының 
тау бөктерінде, Бартоғайдың астыңғы жағында Малыбай деген 
ауылда дүние есігін ашты. Соғыс зұлматының алғашқы нәубетінен 
әкесінен үш жасында жетім қалған Кеңесті анасы Зинатай апа өзі 
өсіріп, ел қатарына қосты. 

Соғыс жылдары әзиз Зинатай ана ерлерше сыбанып еңбек етіп, 
әуелі қой, сосын сиыр фермасының меңгерушісі болған. Анасы 
туралы “майдандағы ерлерге тылдан үлкен қажыр-қайратпен 
осылай дем бере білді” дей келіп, Кенекең “Қайраткерлік - табиғат 
сыйы, табиғи ортаның туы” деп пайымдайды. 

Адам ғұмырында, адамзат жаратылысында Ананың алар қастерлі 
ұғымы, орны айрықша екені аян. Біздің ұлттық зерде, ұғымымызда 
талай тарих санасында сауапты істің, ізгі игіліктің қамқоршысы болған 
Ұмай, Аналық, Домалақ аналардай даналық пен қайырымдылықтан 

қуат алған аналар, көпке ұйытқы, тілекке тіреу болған ел аналары 
қаншама! 

Өткен ғасырдың соңғы 20--30-жылында елдің ең белсенді 
азаматтары, ел басқара білетін білікті қайраткерлердің көбісі әкеден 
ерте айрылып, аяулы аналарының тәрбиесімен жетілгендері бәрімізге 
белгілі. 

“Жесір әйел, жетім баланың қиыншылығы сан алуан: оның 
материалдық, психологиялық жағы адамдармен араласу, 
ағайындармен сыйласу барысында да сан қилы жағдайлармен 
астасып жатады. 

Әрине, соғыс болмаса да адам баласы проблемасыз болмайды. 
Бірақ соғыс салған жара шарасыздықтан туады, сондықтан оған 
қарсылық білдіре алмайсың, оған бола әлденеге ренжуің де орынсыз 
секілді. Ол - адамды жасытып жіберетін, амалың жоқтықтан туатын 
қиыншылық, Соғыс атаулыға қарсы болатын жұрт, меніңше, сол 
жағдайларды біліп қарсы болады. 

Біз жиырмасыншы ғасырдың алапат соғысын бастан 
кешкенімізге, ақырында жеңіске жеткенімізге мақтанбаймыз, 
өкінеміз, өйткені біздер -- майдангерлер отбасылары ол соғыста ең 
жақындарымызды жоғалттық. Бұл жеңіс - біз үшін мерекеден бұрын 
еске алу, бүгінгілерге - ескертпе”, - деп ой түйіндейді Кенекең 
өткен ғасырдың соғыс өртінің зәрлі уақыты мен зардаптарын еске 
ала отырып. 

Барша жұртқа белгілі сазгер, әнші Алтынбек Қоразбаевтың “Қара 
кемпір” әнін елдің ерекше қастерлейтіні белгілі. Онда соғыс қасіретін 
бастан кешіп, қос боздағынан айрылған Ананың ерлік пен елдікке 
үндейтін бейнесі ерекше сомдалған. Еліміздің сәулет өнерінде де 
осындай кесек тұлғалы, асқақ Ана бейнесін сомдауды қолға алатын 
уақыт жеткен сияқты. 

Абзал ананың шапағатын көріп, ел сенімін көкірегінде маздатып 
өскен Кенекең өмір сахнасында он бес жылдай Димекеңдей 
(Д.А.Қонаев), Байкеңдей (Б.Ә.Әшімов) дара да дана басшылармен 
тікелей қызметтес, әріптес болды. 


Мінезге бай адам ғана ел ардақтысы атанар 


Әр заманның өзіне тән нар жүгін көтерер ауыртпалықтары, 
қиындықтары болады. Оларды жеңе білетін, еңсере білетін табанды 
қайраткерлер болады. “Қара жерге қақ тұрар, қайратты ерге бақ 

тұрар” дейді халқымыз. Кенекеңнің қарапайым “шынжыр табан” 
темір тұлпар - трактор бригадасының бригадирлігінен астаналық 
Алматы облыстық партия комитетінің бірінші хатшысы лауазымына, 
одан Қазақстан Компартиясы Орталық Комитетінің Саяси бюросы 
мүшелігіне дейін көтеріліп, еңсесі биік ел басшыларымен қатар 
қызметтес болуы да оның қасиетті ата-бабаларынан бойына шапағат 
болып сіңген тәлім-тағылымдарының нәр-қуаты еді. Оның 
білімділігі, мәдениеттілігі мен мінезге бай асыл, ардақты 
азаматтылығы да осыны аңғартады. 

“Қайраткер дегеніміз кім?” деген сұрақ коя отырып, марқұм ғұлама 
ғалым, академик Манаш Қозыбаев ағамыз былай деп анықтама берген 
екен: “.. шен мен шекпен киіп, омырауына ілген ордендері мен 
медальдары жағаны етекке иіп, ісініп толған, номенклатуралық 
баспалдақтарға зорға сыйып, өзіне-өзі риза болғандардың бәріне 
“Қайраткер” деген атақты үлестіріп жүр. Бұл -- әсіресе, Қазақстан 
элитасы туралы энциклопедия шығарып жүргендердің кәсіби ауруы. 
Бұл күні мұндай ұят іс індетке айналып барады. Қызмет қандай 
лауазымды болса да қайраткерлік атақты қолма-қол қосып бермейді. 
Қызметке тағайындайды, сайлайды, қайраткерлік атақты халық 
береді. 

Қайраткерлік - ең алдымен, ұлы істе танылады. Ұлы іс - халық 
мүддесінен туындайды. Ендеше қайраткер болу үшін ол парасат, 
ақыл иесі болуы керек”. 

Құрыш қайнауда, ер қиындық шарғысында қайрауда 
шынығады. “Жаптым жала - жақтым күйе” делінген қыспақты 
сын шақта да, сындарлы шақта да абзал Кенекең өз нық тұлғасын 
тіктей ұстап, биік тұрпатын таныта білгені баршаға аян. 

Келешекте өсетін, мінезі келіскен, ой-өрісі кең жастарды Димекең 
әр кезде сырттай сынай бақылап жүретін болуы керек. Кенекеңді ол 
жастайынан қанатының астына алып, баулып, тәрбиелеп, өз қолымен 
өсіріп, лауазымды қызмет тұғырына қойған болатын. Ол осылай 
бала бастықтан дана бастыққа айналған еді. Төрелік айтар төбе бидей 
марқасқа ел ағасы да атанды. 

Кенекең “ ...көпшілікке бір бастықтың көңілін табу қиын емес, 
ал көпшіліктің көңілін табу бастыққа өте қиын. ...алдына үлкен мақсат 
қоймайтын адамдар үлкен қызметті де күйкі бірдемеге айналдырып 
жіберуі мүмкін. Адамды адамгершілікке, әділдікке тек үлкен мақсат 
қана жетелейді” деп ой түйіндеуі оның қайраткерлік өрісін биіктете 
түскендей. 


451 


Өмірде әртүрлі болымсыз жағдайлар кездесетіндігі белгілі ғой. 
Мәселен, кейбір орын-таққа ие болған жас бастықтар жұрттың 
апшысын қуырып, болып-толып шыға келетіні бар. Аяулы Димекең 
мені өзі Бас жобалау институтына бірінші басшы қызметіне 
тағайындар алдында шақырып алып: “Біраз уақыттардан кейін ісіңнің 
нәтижесі көріне бастаса, тасыма, қиындық кездессе, жасыма, әр кезде 
сабырлы, байыпты, байсалды бол...”, - деп бастап әр түрлі тақырыпта 
өз ақылын, ағалық кеңесін берген еді. Ол кісінің мұндай ұлағатты 
ғибраты елдің дамуы қарқындап, серпінді істер кезеңіне аяқ басқан 
сол жетпісінші жылдары қызметке қатар, қанаттас кіріскен жас 
басшыларға сара жол көрсеткен қамқор қолдау болды. 

Алаш арысы Әлихан Бөкейханов кезінде “Ұлтына, жұртына 
қызмет қылу - білімнен емес, мінезден. Жақсы мінезге тоқтаған адам 
аз. Неше түрлі залалды, бұзық мінезді адамдар бүгінгі күні оқыған- 
тоқығандардан шығып жүр. Бұл қазақтар өзге қазақтан білімді. 
Білімнен жақсы мінез шықса, бұл қалай?”, - деген екен. 

Міне, өткен ғасырдың бас кезінде қазақ зиялысы Әлихан 
ағамыздың жоғарыда қойған сұрағы бүгінге дейін өзінің өзекті 
маңызын жоғалтпай отыр. Мінезге бай Кенекең сияқты азаматтар 
ғана өзінің білгірлігін, шешендігін, көсемдігін елінің келешегіне арнай 
отырып, тек қана сөзбен емес, іспен де өз қауымының лайықты 
басшысы бола біледі, қиындығына төзеді, қуанышын бірге бөліседі. 


Алдыңғы толқын ағалар 


Ағалардың жылы алақанын, ұстаздық қамқорлығын қастерлей 
білудің өзі де бір ғанибет емес пе. Кейбір азаматтарымыз бір болмашы 
реніш үшін өмір бойы жасаған үлкендеріміздің ағалық қамқорлығын 
жоққа шығарған уақыттар болғаны есімізде. Кеңес Аухадиев Димекең 
жөнінде: “Жақсылығын көрдім” деген сөзін мен айрықша ілтипатпен 
айтам. Ол жақсылығы қызметке жоғарылатудан ғана тұрмайтынын 
атап айта отырып, мені үлкен қызметтен де Қонаев өз қолымен 
алғанын жұртшылықтың есіне түсіре кеткенді жөн санаймын”, - 
деп, әрі қарай жалғастырады: “Бірақ мен соған бола Қонаевпен 
көріспей кеткем жоқ. Қиын да болса ол кісінің неге ондай әрекетке 
барғанын ұғуға, түсінуге тырыстым. Ақырында амалсыз, қыспақта 
қалған кісінің шарасыздықтан барған ісі екенін ұқтым. Тіпті ол кісіні 
аядым. Жан-жақтан талап, тұс-тұстан тартқылап, әркім өз жағына 

икемдегісі кеп, қолдарынан келсе, о кісіні де көкпар ғып тартқысы 
келгендер болды ғой. Соның бәріне шыдау, шыдай отырып ел басқару, 
біреуге кектенбей, біреуді қудаламай, әділдіктен таймауға тырысу - 
бәрі де ол кісіден адам айтқысыз шыдамдылықты, білімділік пен 
мәдениетті талап етті ғой. Соның бәрі Димекеңнің бойынан, құдайға 
шүкір, табылды ғой”. 

Кейін түлеп, шынығып өскен, мемлекеттік басқарудың әр түрлі 
сатыларынан өзіндік орын ала білген айтулы тұлға, зиялы замандасымыз 
Кеңес Мұстаханұлы Аухадиев мұнан кейін Облыстық комсомол 
комитетінің бірінші хатшысы, Қазақстан комсомолы Орталық 
комитетінің идеология жұмыстары жөніндегі хатшысы, Совет (қазіргі 
Алмалы) аудандық партия комитетінің бірінші хатшысы, Алмалы 
қалалық атқару комитетінің төрағасы, Қазакстан Компартиясы Орталық 
комитетінің Бюро мүшесі, Алматы облыстық партия комитетінің бірінші 
хатшысы лауазымдарына дейін көтерілді. Уақыттың жаңғырықты 
күрделі кезеңдерінде Қонаев, Асқаров, Әшімов, Жәнібеков сынды 
тұлғалармен тізе қосып, бірге еңбек етті. 

Адамның кісілігі, адамгершілігі парасат, болмыс талқы 
таразысына түсетін сын сәттерде айқындалады екен. Өмірге жас 
қайрат, жігер күшімен талпынған біздердің алдымыздағы асқар таудай 
ағаларымыздың бірі, Орталықтың қазаққа қысым жасалған “бет 
қайтару” делінетін “кіші 37-нің” нәубет жазасының дәмін татқан 
ел ардақтысы Асанбай Асқаровпен болған мына бір жай еріксіз еске 
түседі. 

“Ұятты” қабығы -- иман, иман болмаса адамнан ұят та кетеді” 
деген сөзді естісем де, “Көңіл деген кіршең ғой, Кір шалдырмай 
жүрсең ғой” деп келетін Тұрмағанбет ақынның өлеңін оқысам да, 
оның шынайы мәніне Асанбай ағамызға қатысты осы оқиғадан 
кейін ғана көз жеткіздім. 

Бір жылы жұбайыммен “Алатау” шипажайына демалуға 
бардым. Институттың бас директоры болып жүрген кезім, 
министрлер, комитет төрағалары сияқты шенді-шекпенділердің 
түсетін люксты блогынан мен де орын алдым. Асхана да бөлек, 
қызмет көрсету де ерекше, бір сөзбен айтқанда, өзіңе деген құрметті 
сезіне алатын орын. Демалысым бар, қоршаған ортаның 
жайлылығы бар, көңіл марқайып жүргенде, сол көңілді су сепкендей 
басқан бір жайсыз оқиға болды. 

Бір күні, әдеттегідей, жұбайымыз екеуміз асханаға түсіп, өзіміздің 
үйреншікті орнымызға жайланып, таңғы асымызды ішуге отырдық. 

Сол кезде менің көзім асхананың босағасына тірей қойған үстелге 
келіп жайғасқан Асанбай ағамызға түсті. Қасында Фатима Ғалиқызы 
жеңгеміз бар. Ағамыздың жақында қиянатты темір тордың бұғауынан 
босап келгенін білетінмін, бірақ Асанбай ағамыздай заңғар тұлғаның 
ондай аппақ арына кір жұқтырмас “кемшілігіне” өз басым мән беріп 
те үлгірмедім, бар ойым “неге ол кісі аяқ жаққа, есіктің кіре берісінде 
отырып қалды” болды. Даяшылардың біреуін шақырып, ағамызды 
жоғарғы жақтағы бос орындардың біріне шақыруын өтіндім. “Ол 
орындар резервте” деген салқын жауап алдым. “Ендеше біздер ауысып 
отырайық, ол кісілер жоғары отырсын”, -- деген ұсынысыма, “Не 
ваше дело, это установка...”, -- деген қолайсыздау жауап алдым. Мен 
өзіме қолдау күтіп жан-жағыма қарадым. Маңайымда толы мінбелерде 
көсіліп сөйлеп жүрген белгілі көсемдер, ел өмірі мәселелерін шешуге 
лайықтымын деп ойлайтын шешендер, бірақ біреуі де былқ етпеді. 

Осы отырған көпшілігіміз заман запыраны нәубетін көріп 
келген ардақты Асанбай ағамыз бен асыл Фатима жеңгеміз екеуінің 
жасына сай кішкентай болса да ізет, құрмет көрсетуге жарамадық- 
ау деген ой еңсені түсіріп-ақ жіберді. 

Бұл көрініс түскі аста да қайталанды. Шыдамадым, асхананың 
меңгерушісіне барып едім: “Бұл сіз толғанатын мәселе емес!”, - 
деп өзіме сес көрсетті. Мен бұған төзе алмай: “Шипажайдың бас 
дәрігері Ораз Беденұлына осы ойымды тез жеткізіңіз, ол мені жақсы 
біледі” деген ызғарлылау айтылған дабырға жұрт жинала бастады. 
Бұл “даулы” жағдаят елге сыйлы шипажайдың бас дәрігері 
Орекеңді де ойлантқан болуы керек, әйтеуір реті табылып 
шешіліпті. Шекпенділер шеттеткен Асанбай ағамыздың ертеңіне 
төр жақта отырғанын көрдім. Қасымнан өтіп бара жатып, иығымнан 
қағып ризалығын айтты. Маған сол бір бәсең “Рахметтің” тереңінде 
алғыспен қатар, қажу, қауымға деген наз, реніш-өкпе жатқандай 
көрінді. 

Бұл кезде 1975-жылы институт бас директорлығын бекітерде 
әңгімелесуде болғанымда, Асекеңнің маған жассынып, сынай 
қарағанын да, сол кезде Димекеңнің келісімін алып келгенімді 
білгенде мейірленіп сала берген ілкі бір назын да есепке алмаған 
едім. Бізге, Кеңес Мұстаханұлы бастаған сол кездегі жас буынға 
алдыңғы толқын ағалардың ардақты жолдары әр кезде адастырмас 
нағыз Темірқазықтай көрінетін. 

Алматы - сәулетті, ару қала 


Ақ бас Алатаудың етегіндегі бақ-қала Алматының сәулеттік 
әсем көркін айшықтауда Кенекең елдің тұтқалы тұлғаларымен 
үзеңгілес болған 70--80-жылдар жемісті кезең болды. 

Біз сәулет өнері және құрылыс мамандары болғандықтан, Кеңес 
Мұстаханұлының қала және облыс басшысы болып тұрған кезінде 
жиі араластық. Көптеген кесек жобалар - қаланың бас жоспары, 
ірі мәдени-әлеуметтік ғимараттар, үйдің жаңа сериялары және т.б. 
қаланың маңызды-маңызды деген сәулет-құрылыс жұмыстары 
Кеңес Мұстаханұлының басшылығымен талқылаудан өтетін. 
Кенекеңнің басшылығы кезінде Алматы қаласының көшелері мен 
даңғылдарының өзгерістерге түсіп, жаңа уақытқа сәйкес астаналық 
кейіпке енді. Соның ішінде Достық даңғылын ерекше айтуға 
болады. 

Сол кездегі ел астанасы болған Алматыда қайталанбас сәулеттік 
қолтаңбалардың, тұрғызылған кешендердің қатарында 25 қабатты 
1000 орындық “Қазақстан” мейманханасы, ҚазМУ қалашығы, Жаңа 
алаң кешені, Орталық Мемлекеттік мұражай, “Арасан” моншасы, 
“Алатау” шипажайы, Алматы мақта-мата комбинатының Мәдениет 
сарайы сынды ірі құрылыстар атап өтуге тұрарлық. 

Алматы қаласы мен облысында көптеген өндіріс және оқу 
орындары жаңартылып, қайта бой көтерді. 

Шығыс даналығында, мұсылман ұғымында көпір салу, жол 
салу, бұлақтың көзін ашу - аса сауапты іс. Қалың көпшілік қол 
созымнан араласа алмай, иен даланы айналып жүретін, елді бір- 
бірімен, Балқаш-Күрті, Шонжы мен Жаркент арасын төтелей 
жалғастырған Іленің бойындағы көпірлер іске қосылды. 

Кенекеңнің Жетісу өңірінің жүлгесі, күретамыр су арнасына 
айналған Үлкен Алматы каналын салуға аршынды түрде атсалысуы 
оның азаматтық тұлғасын биіктете түсті. 

Егерде құрылыс ісінің елімізде күрделі қозғалысы мен үлкен 
бір шабытпен, жасампаздықпен басталу уақытын бөліп айтсақ, ол 
Қазақ еліне Дінмұхамед Ахметұлы Қонаев пен Бәйкен Әшімов 
басшылық еткен уақыттар еді. 

Ал Алматы қаласының қарқынды безендірілуі Асанбай Асқаров 
пен Есен Дүйсенов ағаларымыздың басшылық жасаған уақытына 
сәйкес. Осы ағаларымыздың бастауын ерекше құлшыныспен 
жалғастыра білген біздің замандасымыз Кеңес Мұстаханұлы 
Аухадиев екеніне ел куә. 

Кенекең бүгінде өз естеліктерінде, құрылыс ісінің әртүрлі қыр- 
сырына, қиындығы мен қуанышына, сол уақыттарда кездескен 
проблемаларына, күйініші мен сүйініштеріне байыппен тоқталып 
өтеді. 


Өзекті өткелдер 


Мен білетін көптеген обһектілер проблемасыз салынды деп 
айта алмаймын. Үлкен ғимараттарды тек Мәскеу ғана шешетін. 
Оның ішінде, сәулеттік пішіндер, қаражат мәселесі, материалдарды 
(металл, алюминий, мәрмәр, гранит, т.б.) қолдану және т.б. 
мәселелер де сонда шешілетін. Мысалы, Алматыға 60--70-жылдары 
5 қабаттан жоғары ғимарат салу үшін Мәскеу, КСРО Мемлекеттік 
құрылыс жанындағы Азаматтық құрылыс және сәулет жөніндегі 
Мемлекеттік комитет қана рұқсат беретін. 

Жоғарыда аталған біраз мәселе Кеңес Мұстаханұлының 
кабинетінде өтететін кездесулерде, жиналыстарда қаралып жататын. 
Жиналыс дегеніміз -- әманда сан толғаныс пен талдаудан соң ғана 
бір түйінге келтірер қиналыс қой. Бұл ретте Кеңес Мұстаханұлы 
әр кезде байыптылық танытып, әр мәселені ретімен, өзіне тән 
ірілікпен, білімділікпен шеше білетін. 

80-жылдардың бас кезінде бүкіл Одақ бойынша Қазақстанның 
беделі әсіресе, құрылыс жағынан биіктеп тұрды. Алматының жақсы 
сәулеттік өркендеуі КОКП-ның ХХУ-сьезінде ерекше аталып 
өтілді. 

Ал сол 80-жылдың орта кезінен бастап Мәскеуден, әсіресе, 
құрылыс ісінде үкімет пен партияның директивалары мен 
қаулыларынан “ауытқушылықтар” іздегіштер Партиялық бақылау 
комитетінің жауапты қызметкерлері, КСРО Құрылысбанкінің 
инспекторлары ізін суытпай, бірінің соңынан бірі келіп жатты. 
Айтатындары: “Ленин мұражайын салудан бұрын, неге Мемлекеттік 
мұражайды бастағансыздар”, “Қазақконцерт залын жаңарту кімге 
керек?”, “Тұрғын үйді көп салудың орнына неге мәдениет 
ошақтарына айрықша көңіл бөлінген?”, “Бағалы материалдар 
(металл, алюминий, гранит, мәрмәр) неге көп қолданылады? Осы 
“нарушениеге” басшылық жасап отырған кімдер?” деген сияқты 
сұрақтар. 

Ізшіл сұрақтардың ізі “Осы жобаларды Д.А.Қонаев, 
К.М.Аухадиев қарады, солар басшылық етті” деп Мәскеу 

тергеушілеріне жауап беруімізді керек етіп отырғандығын әр 
кездескен сайын байқатып отыратын. 

Бізді, біздің обьектілерімізді 1,5-2 айдай шұқшиып отырып 
тексерді. 

“Бұл обьектілер неге жобаланды?” деген сұраққа біздің 
мамандар алдын-ала мынандай дәлелді жауап дайындап қойған: 
“Себебі “Нархозпланда” көрсетілген”. Өйткені аталмыш Халық 
шаруашылығы жоспары Үкіметте алдын ала қаралып, мақұлданып, 
бірнеше жылдарға жасалатын келелі іс болатын. 

Бағалы материалдарды қолдану жөнінде де көптеген 
тексерістерге ұшырадық. Бұнда да көптеген нормаларды келтіріп, 
сәулеттік-қала құрылыстық негіздемелерді көрсетіп, әйтеуір 
айтысып жүріп, соңында “нарушение” жағының негізсіз екендігін 
дәлелдеп шықтық. Кейбір дәлелдеріміз жанжалмен де жалғасып 
жатты. Көп талқыға түскен үш обьекті болды, олар: Мемлекеттік 
мұражай, Банк обьектісі және сол кездегі Киноконцерт залы (соғыс 
алдында Мәдениет үйі, соғыс жылдары “Мосфильм” кино 
студиясы, соғыстан кейін онда “Қазақфильм” кино студиясының 
өндірістік ғимараты орналасты, ал мен әңгімелеп отырған кезде, 
яғни 80-жылдардан бастап ол қайтадан Қазақконцерт залы болған). 
Мембанктің бір обьектілерінің вестибюліне 130-150 м? мәрмәр 
қолданылған болатын. Соны үлкен бір “нарушениелердің” 
қатарына жатқызбақ оймен өздерінің “Запискасына” жазбақшы 
болды. 

Оқырмандар үшін осы арада түсіндіріп кетейін, Кеңестер 
Одағында Стройбанктің “Запискасы” КОКП Орталық комитетінің 
ақшаны, материалдарды үнемдеу, мәдениет саласындағы 
құрылыстар мұқтаждықтарының шығындарын азайту сияқты 
мәселелер жөнінде қабылданатын қаулыларының орындалуын 
қадағалайтын, онда салынатын немесе тіпті салынып жатқан 
обьектілерде кеткен қателіктерді теріп, олар туралы Министрлер 
кеңесіне хабарлайтын. Ал оған кіру деген сол кездерде үлкен жаза 
болатын, өйткені ондай “ағаттықтар” үшін сөгіс беру, газетке 
шығару, тіпті партиядан шығару, жұмыстан алу сияқты шаралар 
орындалатын. Сонымен сол үрейлі “Записканы” алға тартқаннан 
кейін мен де шыдамай кетіп, былай дедім: “Я с вами соглашусь 
только после того, как вы отметите в своей “Записке” и нарушение 
по применению такого дорогого материала, как мрамор, в отделке 
фасадов по всему периметру здания Министерства обороны СССР, 

что находится по улице Калинина города Москвы. Если речь идет 
об экономии в использовании этого материала, то почему для него 
допушено, что интерьерный материал (белый мрамор) используется 
в экстерьере да еше в таком количестве - несколько десятков 
тысяч м?2 К тому же, нецелесообразное и некачественное 
использование этого материала привело к ситуации, что эти 
мраморные плитки местами стали выпадать. Я не собираюсь 
политизировать этот вопрос, но хочу как профессионал - 
проектировшцик внести на широкое обсуждение обшественности 
всей страны через средства массовой информации о такой 
“безобразной экономии” и тем самым одновременно хочу уточнить 
позиции по данному вопросу наших выдаюшихся архитекторов и 
градостроителей”. “Нарушение” іздегіштердің өздері бізді қуа-қуа 
батыр қылып жібергендерін байқамай қалған болса керек, осыдан 
кейін райынан қайтып, сенделтуін қойды. Әрине, олардың бар 
пиғылдары Қонаев, Әшімов, Аухадиев сияқты басшыларымыз 
туралы теріс саяси пікір тудыру болды. Жанға жара салуға тамызық, 
тілге тиек іздеп жүргендері де сол болатын. Бірақ бұл кісілер қатар 
жүрген біздердің ғана емес, бүкіл қазақ халқының ыстық ықыласына 
бөленген ірі тұлғалар ғой, олар қашан да күйе жаққан сыпсың 
сөзден, жалған жаладан биік тұрды. Г.В. Колбин келгеннен кейін 
де “Желтоқсан ызғарына” мезгіл-мезгіл “ысқырық аяздар” қосып, 
арасына кей-кейде “подснежник” деген айдарлар тағып, 
“нарушение” іздегіштер ізін суытпай әртүрлі “ілгіш-қаққыш” 
сұрақтармен бізге келгіштегенмен, азаматтығымызды, ар ұятымызды 
сақтай отырып, тексерістен бізге байланысты туындайтын 
проблемалардан, бәле-жаладан да басшы ағаларымызды да, 
әріптестерімізді де қолымыздан келгенше қорғай білдік. 
Желтоқсан оқиғасына байланысты сол бір-екі жылды еске 

алсақ, Бұқар жыраудың: 

Ай, заман-ай, заман-ай, 

Түсті мынау тұман-ай, 

Істің бәрі күмән-ай! 


Арғымағын жоғалтып, 
Тай жүгірткен заман-ай, 
Азаматын құлатып, 


Жұрт талық болған заман-ай! - 

деген жолдары көкірекке беріш боп қатқан сол жылдардың 
оқиғасын дөп басып жатқандай болады. 

Өмірде қанша дауыл соқса да міз бақпас, шайқалмайтын алып 
бәйтеректей ерек тұлғалар болады. Кенекең халыққа аса қадірменді 
Димекеңді - Қонаевты өзіне сондай пір тұтады. Сын сәтте ел 
ардақтысына еш көлеңке түсірмеуге берік серт еткен еді. Кенекең 
еш уақытта азаматтық туын аласартып көрген емес. 

Осындай сындарлы сәтте Мұхиттың әніндегі: 


Кербез қыз бойы сұңғақ, ойы зерек, 
Туыпсың сонша сұлу жаннан ерек... - 


деп әуелете шырқалатын асыл бейнедей сыпайы Кербез жеңешеміз 
өмірінде бір де бір рет елге сыйлы отағасының қызмет кабинетін 
көзімен көрмеген екен. Бұл да бір бәрімізді тәнті етер ғибраттылық, 
кісілік көркі емес пе! 

Ұрпақтары Кеңес ағалары мен Кербез жеңгелерінің жас кездерінен 
жауапты қызметтер атқарғанын алға тартып, “балаларды тәрбиелеу, 
оларға жақсы үлгі өнеге беру, негізінен, Зинатай апаның еңбегі” 
дейді. Ол кісі “Мұқан - Кербездікі, Айгүл - Кеңесжандікі, ал мынау 
деп, кенже немересі Мұхтарды көрсетіп, басы бүтін менің балам”, - 
дейді екен. Осы өрім ұрпақтарынан Әсел, Лаура, Рахман, Елдана, 
Динара есімді бал тәтті шөберелері өсіп-өнді. Осылардың ішінен 
немересі Мұхтар мен шөбересі Рахман аталары Мұстаханнан аумай 
қалғаны қандай сүйінішті! 

Жаймашуақ кезде мәуелеп, саясына жемісін төгіп, әлдебір шақта 
уақыттың кездейсоқ дауылы соққанда шайқалмай нық тұратын 
дарақтың өз тамырын тереңнен алып, ұшар басын күн нұры 
аялайтыны да әрбір көзқарақты кісіге аян болар. Сол ретте осы бір 
көпшілігіміздің көңілімізге нар тұлғалы ел ағаларының бірі ретінде 
берік ұялаған Кенекең -- Кеңес Мұстаханұлы Аухадиев ғұмырнамасын 
көңіл көзімен барлау -- өнегелі өмірдің бастау бұлағынан қалай арна 
тартып, ақ айдын дарияға қосылып, өсіп, толысып, кемелденіп, 
шыңдалғанын шолу деген сөз. 

Ұлы Абайдың “Тегінде адам баласы адам баласынан ақыл, 
ғылым, ар, мінез деген нәрселермен озбақ” деген “Он сегізінші” 
қара сөзі осындайда ойға оралады. 

Еліміздің тәуелсіздігінің тұғырын нықтап, оны берік етуде 
осындай тағылымды ғұмыр, “соқтықпалы, соқпасыз” тағдыр 
жолының иесі Кеңес Мұстаханұлының да қосқан үлесі, өзіндік 
қайраткерлік қолтаңбасы өлшеусіз деуге лайық. 

2008ж. 


Жанкүміс ЖӘМЕҢКЕ 
Шолпан ЖҰМАДІЛОВА 


УАҚЫТ КӨШІМЕН БІРГЕ КӨШТІК 
Әкелер мен балалар 


“Өмір -- өзен ағады да өтеді, бәрі өзгереді”. Қай уақыт, кімнің 
айтқаны белгісіз осы бір даналықты уақыт ағымы күн сайын, минөт 
сайын дәлелдеп, оның қалтқысыздығын сәулелі санаға салмақтатып 
жатары анық, Алайда сол өмірлік тәжірибе бәрі уақытша, бәрі өзгереді 
дегенді қарсылықсыз әмбебаптыққа айналдырар ыңғайға 
жығылушылық, өз көзқарасынан айнығыштыққа... қарсылық танытар 
тұсы да бар: кез-келген жағдайда, кез-келген заманда, тіпті оның еш 
жерде жазылмаған үрдіс-үлгісіне сәйкес келмес сәтте де адамды Адам 
күйінде сақталуға жетелер бір нәрсе болуға тиіс. Әлем танудың 
кішкентай бір бөлшегін анықтау үшін ғалымдардың затты отка да, 
суға да салып, соққылап та сипалап жататыны сияқты адам да ерікті- 
еріксіз мың-мыңдаған рет өзінің ақыл-ойын, ерік-жігерін, жан- 
дүниесін қатал сынақтан өткізіп, Адамның ішкі әлемінің саналық 
белгісін анықтайтыи қасиеттерді айқындағаны анық. 

Абырой, ар тазалығы, жасампаздыққа ұмтылу, жақсылыққа 
шөліркеу өлімнен жоғары қойылар ұят, сұлу сезім -- осылардың 
жиынтығы тұлғаны толыстырса керек. Біздің ой өрісімізбен іс- 
әрекеттеріміздің де өлшемі осылар. Уақыттың алмағайып тұстарында 
берік дің болар дәл осы қасиеттер оның да өлшемі болмақ: өзгерістер 
өлшемі -- адам. 

Міне, адам баласы атадан -- балаға, ұрпақтан-ұрпаққа 
жалғастыруға тырысар адамдықтың осы асыл мұрасы әкеден 
перзентіне қандай күйде ауысуда? Газетіміздің “Әкелер мен балалар” 
атты жаңа айдары өрнекті өмірдің осындай өзекті тұстарын өрмекші. 
Оның алғашқы кейіпкері -- Алматы қаласы мен облысында жоғары 
лауазымдар атқарған, Дінмұхамед Қонаев, Асанбай Асқаров, Өзбекәлі 
Жәнібеков сынды Алаштың көптеген арынды да дарынды 
ардақтыларымен иін тіресіп қатар жүрген, қызметтес болған ел- 
жұртқа қадірі танылған облыстың Құрметті азаматы Кеңес 
Мұстаханұлы АУХАДИЕВ пен Текелі қаласының әкімі Мұхтар 
КЕҢЕСҰЛЫ. 

Билік 


-- Қолда болған билік, Алматы қалалық атқару комитетінің 
төрағасы, Алматы облыстық партия комитетінің бірінші хатшысы 
сияқты лауазымдар. Алматыны қазақтың жүрегі десек, сол жүректің 
қан айналымы ұлтқа тән, лүпілі халқым дейтіндей болуы үшін 
қазір мақтанышпен, көңілге тоқ сезіммен айтатындай талай шаралар 
атқарылды. Қызметтің зейнеті мен рахаты деген сол. 

-- Ол кезде Алматының республика астанасы болғаны белгілі. 
Уақыт солай болар мен басқарған жылдары Алматының нағыз 
өркендеу кезі болды десем артық айтқандық емес. Ең есте қалғаны, 
ерекше айтатын еңбек қалада жүргізілген құрылыс дер едім. Әрине, 
Орталық партия комитетінің бірінші хатшысы болған Дінмұхамед 
Қонаевтың еңбегі ерен болды. Бұрыннан ел аузында жүрген жасыл 
қала, әсем қала, арман қаланың 1965--1985-жылдары сәулетті де 
сәнді ғимараттары жарыса бой көтерді. Тұрғын үй салуға баса назар 
аударылды, жылына 200 мың шаршы метрден 1 млн. шаршы метрге 
дейін салынды. АДК-ның бес қабатты үйлерінен 1--10 шағын аудан, 
“Ақсай”, “Жетісу”, “Орбита”, “Қазақфильм” бой көтерді. Абай 
көшесінен жоғары жатқан, бір-біріне жалғасқан бір қабатты үйлерді 
бұзып, оның “Шанхай” деген атын өшірдік. Сол кезде бір жарым 
мың отбасын пәтермен қамтамасыз еттік. Лениннің 100 жылдығына 
орай, қазіргі Достық деп аталатын даңғыл салынды. Үш-төрт жылда 
9--12 қабатты үйлер Алматының келбетін көркейтті. 

Үй ала алмай, Алматыға тіркеле алмай жүрген адамдар да болды. 
Әрине, көп әңгіме айтылды. Қазақтарға пәтер кірпіш үйден, 
орыстарға панель үйден беріледі деген сөздер де естіліп жатты. 
Мына бір оқиғаны айта кетейін. Мысалы, ол уақытта әкесін 
баласының пәтеріне тіркеу мүмкін болмайтын. Тәртіп солай еді. 
Ондағысы: тіркеліп алған соң, үй сұраушы көбеймек-мыс. Мен 
қалаға келгенде тұрғындардың 50% көбі орыстар, әр түрлі 
себептермен келген, тіркеу (прописка) жасайтын бюроның бастығы 
орыс екен. Осы жақта бір сыр жатқанын, Алматының Қазақстанның 
астанасы екенін, онда қазақтар неге аз болуы керек, дегенді ескере 
отырып, бір журналисті бастық етіп қойдым. Учаскелік 
инспекторлар жиналысында бұл ретте әңгіме қозғап, қалаға тіркеуге 
байланысты қазақтарға қиянат жасалмасын, деп мәселе көтердім. 
Кейін 1986-жылғы желтоқсаннан кейін, үстімнен 22 рет әр түрлі 

іс қозғап, қаралмақ болғанда, соның бірінде: “Қонаев сізге 
қазақтардың пропискасын көбейт, деп тапсырма беріпті ғой, 600 
адам жиналған жерде сөз сөйленсін”, деген айып тағуға тырысты. 
“Тапсырма болған жоқ, сөз сөйлегенім рас. Қазақтар баласының 
үйіне тіркеле алмайды, жолын тапқандар жасап жатыр. Неге бұлай?” 
дедім. Әрине, Мәскеудің қыспағында болғанымыз рас. Қалыптасқан 
жүйеден шығу қиын болды. Дегенмен, сол кезде қызметте жүрген 
азаматтардың көпшілігінің мүмкіндігіне қарай ұлтқа бүйрегі 
бұрғаны рас. Бәлкім ойдағыдай істей алмаған шығар, бірақ тырысу 
болды. 

Ұлттық мүдде -- қай жүйеде болмасын қазақ азаматтарының 
мойынындағы нәрсе. Жоғарыда айтып кеттім, біз қызмет істеген 
кезде қыспақта болдық. Ойлағанымызды сыртқа шығара алмай, 
қол-аяғымыз тұсаулы болды. Қазір -- капитализм. Әрине, сөз жоқ 
басты байлығымыз -- егемендік. Мүмкіндіктер -- соның нәтижесі. 
Үкімет жағынан шаралар істеліп жатыр. Алайда оның орындалуы 
нашар. 

Бос сөз көп, нақты іс жоқ. Ол -- ұйымдастыру кемшілігі. Қазір 
жаңа технология келді. Мәселен, қала құрылысын алайық, көңілім 
толмайды. Алматы -- сейсмикалық қауіпті аймақ, 1976-жылы 
жасалған оның картасы бойынша қазіргі Райымбек даңғылынан 
төмен қарай және Ш.Қалдаяқов (8-наурыз) көшелерінен ары үш 
қабаттан артық құрылыс жүргізуге болмайды. 

Қазір оны кім ескеріп жатыр, факт сол -- көп қабатты үйлер 
құрылысының қаптап жатқаны. Вашингтонның өзінде зәулім үйлер 
10-15% ғана. Сала алмайды емес, сақтанады. 

Кезінде Орта Азия бойынша біз бірінші болып, 25 қабатты 
қонақ үй тұрғыздық. Құрылысшылар біліктілігін дәлелдедік. Оның 
іргетасының мықтылығы, 9 баллдық (беті аулақ) сілікініске төтеп 
бере алатындығы соншалық, жоғарғы жағы үш метрге дейін 
теңселіп, калпына келе алады. Қазір Достық даңғылының бойына 
алты сотық жерге 15-20 қабатты үй салып жатыр. Тротуарға тақап 
тұрып. Оның арты не болады? 

Зейнет 


Обкомның бірінші хатшысы қызметінен 46 жасымда кеттім. 
Алматы қаласын қосқанда 15 жылдай басқардым. Әжептеуір уақыт. 
Әрине, әр адам еңбегінің зейнеті артында қалған ізімен өлшенбек. 
Мәселен, Алма-арасан моншасы салынды. “Қымбат монша 
салынып жатыр, не деген сұмдық”, деген арыз кеп жазылды. Ол 
ешкімнің жеке меншігі емес еді, тіпті осы уақытқа дейін бір рет 
барып көрмеппін. Халық игілігіне айналды. Талдау жасалды: 
өзгелеріне жылда жөндеу қажет болса, Алма-арасан 10 жыл мүлтіксіз 
жұмыс істейді. Шығын екі-үш есе ақталады, қала көркін еселейді. 
Мен басшылықта болған жылдары қазақ, орыс драма театры, АХБК 
сарайы, “Медеу”, Оқушылар сарайы, т.б. халық үшін салынған, 
халыққа қалған ғимараттар көп болды. 

Жоғары жақтың қысымымен қызметтен кеткенімде астымда 
машина, тауда саяжайым болған жоқ. Пәтерім ғана болды. Үйленген 
екі ұлым, анам, әйелім, барлығы 9 адам тұрдық. Желтоқсан 
оқиғасынан соң жалған жала, жақтым күйемен қатардағы инженер 
болдым. Бір кезде өзім өсірген азаматтар қолдарынан келгенін 
жасады: қызыл бұрыштан (красный уголок деген болатын) орын 
дайындап, бөлек отырғызды; партиядан шығарыңдар деген, 
Меңдібаев (обком хатшысы) бұйрығын орындамай, басын қатерге 
тігіп, принципшілдік танытқан коммунистер болды. Ол - 
еңбегімнің, адами қасиетімнің төменгі жақта бағалануы, халық үшін 
жасағанымның өтеуі еді. Жақтастарым көп болды. Соның 
арқасында қызметтен кетсем де партиядан шықпай қалдым. Сол 
уақытта партиядан шығу -- ең ауыр жаза есептелетін. 

Артыма қарап ойлансам, еңбегімнің жемісі халыққа қалды. 
Игілігін әлі көріп жатыр. Зейнет деген де, рахат та сол шығар. 
Болмаса қызметімді пайдаланып бай болып, машина мінген 
жоқпын. Рахат осылармен өлшенсе, сол уақытта мінбеген машина 
қазір астымда жүр. Міне, жиырма жылға жуық уақыт өтті. Көшеде 
тоқтай қалып, сәлем беріп, жақсылық жасап едіңіз, деп жататындар 
көп. Соған шүкіршілік етемін, тәубашылық жасаймын. 

Естелік 


-- Димекеңмен тікелей араластым. Ел алдында еңбегі зор, өз 
басы ерекше адам. Академияны басқарған ғалым. Алматыны 
басқарғанда 36-37 жастамын, күнде телефон соғады: “Кенеке, 
қалада не болып жатыр” - дейді, істеліп жатқан жұмыстарды 
тізбелей жөнелемін. Кейде “Аухадиев, мынау не” - деп бастайды, 
бір бүлікті сезе қоямын. Ол кезде көк базардың ішінде қарбыз 
шашылып жатса да, ел тікелей Қонаевтың қабылдау бөлмесіне 
телефон соғатын. 

Адамгершілігі мол еді. Жұмыс болған соң кемшілік болады. 
Біреу сөгіс алады, біреу қызметтен кетеді. Ондайда: “Байқаңдар, 
бала-шағасын, артын ойландар”, деп ескертіп отыратын. Ол кісінің 
алдына толқып, жүрексініп барған адам жайнап, қуанып шығатын. 
Есте сақтау қабілеті керемет: баяғыда Балқашта бірге жүрген 
адамдарды аттарымен айтып отыратын: Әрине, әркім әр түрлі, менің 
Димекең туралы айтқандарым біреуге ұнамауы да ықтимал. Ол 
кісі тым сенгіш еді. Біреу -- жағымпаз, енді біреуі өзін жақсы 
көрсету үшін өтірік айтқанда беті бүлк етпейтін болады. Кейде 
сондайлардың сөзіне сеніп қалып, шешім қабылдап та жіберетін. 
Оның дұрыс еместігіне кейін көзі жетіп жататын. Барлығы бірдей 
оны біле бермейтіні рас. 

Өте қонақжай еді. Бізді шақырғанда, мерекеде, не туған күнінде 
барамыз. Ал ауылдан амандасамыз деп келетіндердің барлығына 
дастарқаны жаюлы болатын. Мәскеуде бітіргенімен қазақшаны 
терең білетін. Жиналыстарда орысша сөйлегенімен, жеке 
қабылдауда, үйінде тек қазақша сөйлейтін. Екеуіміз тек қазақша 
сөйлесетінбіз, бұл сирек құбылыс еді. 


Достық 


-- Астаналық облыстың бірінші басшылығынан кету таудан 
құлағанмен бірдей еді. Оның қалай, қайдан болғанының астарын 
түгел білетінмін. Димекең өз қолымен алды. Дүниені бүлдірген 
Горбачев деп бағалаймын. Қалай болса солай лапылдап сөйлей 
беретін адам басшы болмауы керек. Ел басқарушы біртоға, ойлап 
сөйлеп, таразылап шешетін адам болса абзал. Баяғыда ханның оң 
жағында жақсылықтарды, сол жағында жамандықты айтатын уәзір 
болған. Ортадағы хан екі жағын бірдей салмақтап, кесімін айтатын. 

Горбачев ондай болмады. Ол лапылдаған соң, маңайында отқа май 
құйып, үрлеушілер, одан сайын жалындатушылар көп болды. 

Жоғары қызмет адами қасиеттер: кісілік пен пендешілікті екі 
басына қойып салмақтар таным мен талғам таразысындай. Әсіресе, 
қызметтен кеткеннен кейін көп нәрсе белгілі болады. Ең жаманы - 
сатқындық пен жағымпаздық. Алмағайып уақыт туғанда ондайлар 
өзінен-өзі айқындалады. Ал, дос, шынайы дос -- қадір-қасиетіңді, 
жақсы-жаманыңды білетін, сенімен қуанып, сенімен бірге 
жылайтын жан. Ол өзі көп болмайды деп білемін. Көп болса, жалғыз 
жүретіңді оның қайсысына бөліп бересің. Егер көп болса, достықтан 
гөрі ол ойынға көбірек ұқсаған болар еді. Кеңес Үшбаев деген 
досым бар. Өмір жолында маған деген көңілінен көлеңке сезген 
жерім жоқ. Жүрегімнің түкпірінен орын алған, көңілімнің төріне 
ұя салған сол досым қатардағы инженер күйіне түсіп, көліксіз 
қалғанда жаяу жүргізбей машинасымен жұмысқа апарып-әкеліп 
жүрді. 

Сатқындар әр кезде болады. Басыңа іс түскенде ондайлар 
кездессе, өкпелемеген жөн. Қайта өзіңе сын көзбен қарап, ол 
адамның қандай екенін неге білмедім, қалайша қателестім, деген 
сауалдарды өзіңе қойып, жауабын өзіңнен ізде. Бақытыма орай, 
шын досқа санағандарым теріс айналған жоқ. Қызметтестер 
арасында 5-10 жыл өткенше сөйлеспегендер болды. Жақында соның 
бірі жиырма жылдан соң “сағындық қой” деп телефон шалыпты. 
Олар -- қызметтестер, ешуақытта досқа санаған емеспін. 


Пікір 


Қазақ -- тарихтағы орны ерекше үлкен халық. Мәдениеті 
ерекше, тілі бай. Біз соны әлі пайдалана алмай келеміз. Мен орысша 
жақсы білемін, әдеби кітаптың көпшілігін орысша оқыдым. “Абай 
жолын” жас кезімде қазақша, қызметте жүргенде орысша осыдан 
бір-екі жыл бұрын қайтадан түпнұсқа оқыдым. Не деген тіл 
байлығы, не деген суреттеу. Тебіренбей оқи алмайсың. 

Кейбіреулердің жеке қасиетін бүкіл халыққа таңып, баға беруге 
болмайды. Қазақ -- өте талантты, еңбекқор халық. Жалқау дегенмен 
мүлде келіспеймін. Мүмкін жайбарақаттық бар шығар, ол 
жалқаулыққа жатпайды. Ол -- табиғаттың әсері, даламыздың 
кеңдігінен болар. Ата-бабамыз ауыл-ауылға атқа мініп, асықпай 

барды. Жылдамдық, асығыстық болған жоқ. Оған мәжбүрлік, 
қажеттілік болмады. 

Кеңестер Одағы кезінде қазақ мәдениеті өзін танытты. Кезінде 
ешқандай нота білмеген, ауылдан өзге жерде ән айтып көрмеген 
таланттарды Мәскеуге онкүндікке апарып, Париж сахнасынан елді 
тамсандырды емес пе. Қазір соның жалғасы қандай керемет. Марат 
Бейсенғалиевты қараңыз -- қандай талант. Суретші Ерболат 
Төлепбаев Парижде шығармаларын Дальмен бірге қойып көрме 
өткізуде. Мұндайлар тізе берсе, толып жатыр. Өзіміз оларды жөнді 
көрсете, елге таныстыра алмай жатырмыз. 

Бұрын қазақ сауда жасай алмайтын, ұялатын. Кезінде “Алматы” 
мейрамханасына даяшы болатын қазақтың қыз-жігіттерін тарту 
үшін еңбек-ақыны да көтергенбіз. Соның өзінде құлшыныс 
білдірушілер аз болатын. Қазір жанбағыс тек саудаға тіреліп еді, 
білекті сыбанып тастап, кірісіп кетті. Саудамен аты шыққандардың 
өзі жолда қалды. Бұл -- қабілеттілік. Қателік болды, оны кемшілік 
деуге болмайды. Арақ ішіп, сенделіп жүргендер болашаққа өлшем 
бола алмайды. Ондайлар азғантай ғана бұзақылар тобы. Уақыт өте 
келе қазақ халқы әлі-ақ өзін басқа қырынан көрсетеді. Баяғы 
жайбарақаттық ертегі болады. Қазақ болу -- мақтаныш. 

Ал енді халықтың ұлттық реңі -- тілі, қасиеті, дәстүрін сақтау 
үшін ауылды сақтап қана қоймай жағдайын көтеруіміз керек. Менің 
қабырғама бататыны осы. Президент жарғы шығарып, жолын 
көрсетіп жатыр, айтуындай айтып жатыр. Бірақ төмендегілер оны 
жүзеге асыра алмауда. Басты кемшілік осы. 

Ауыл -- төбесі жабық зауыт емес. Құрғақшылық болса, егін 
өспейді, бұршақ ұрса, шөп шықпайды. Табиғатқа, ауа райына 
тәуелді ауыл өз күнін өзі көре алмайды. Сырттан, мұнайдан түскен 
байлықтан ауылға көмек, қолдау қажет. Өзін-өзі алып шыға алатын 
болса, жиырма жылдан бері өзгерер еді ғой. 


Тәрбие 


Мен екі жағдайды айтайын: бірінші, Кеңес Одағы тұсында 
отбасы -- бала бақша -- мектеп -- институт -- жас маман болып 
жалғасып жататын тәрбие жұмысының, идеологияның қалыптасқан 
жүйесі болды. Не болса сол жазылып, не болса сол көрсетілмейтін. 
Бәрімізге ортақ құндылықтар болды. Тарихи отанын іздеп 
Германияға кетіп жатқандар арасынан қайтып келушілер бар. Ол 

жақтың менталитеті басқа ағасының үйіне қонаққа барса, інісі 
тамағын өзі көтеріп баруы керек. Біздің немістер қаза-қилығынан 
шыдай алмай кері қайтуда. Екінші, түк көрмеген халыққа 
порнографияны әкеліп, төгіп жіберді. Бұл деген -- шок. Қатыгез 
фильмдер. Бұдан жастар бұзылмағанда қайтеді. Оның артында үлкен 
саясат, америкалық саясат жатыр. 

Америка бұрын да дегенін, өз көзқарасын тануға ұмтылған. 
Оған халықтық тәрбие, адамгершілік, рухани тәрбие, достық, 
қайырымдылықты қарсы қоя білдік. Білім беру жолға қойылды. 
Сонымен қатар, тілден, жерден айырылып бара жаттық. Жерімізге 
сіңушілер көп болды. Бірақ экономиканы мықтап алдық. Димекеңді 
сол үшін мақтау керек. Саяси Бюроның мүшелігін, Брежневпен 
достығын, кеңес үкіметінің мүмкіндігін қазақ елінің мүддесіне 
пайдалана білді. 

Әрине, жанбағыс, тіршілік, тұрмыс деңгейі жеке отбасында 
әсер етері сөзсіз. Бұл сыртқы күштің әсерінен болуы керек. 
Процентке шағар болсақ, рухани байлығы мол жандар көп. 
Мәселен, дәулеттілер 5-10%, ал жағдайы төмендер 5-10% болса, 
осының ортасындағылар ұлттық салт-дәстүрге адал, рухани 
қазынаны бақылаушылар деп айта аламын. 

Жастар әлі өмірді жақсартады. Қазіргі қиыншылықты өтпелі 
кезең деп қабылдау қажет. Бүгін жиырмадағы жігіт менің жасыма 
келгенде: Қандай қиындықты бастан өткіздік. Құдайға шүкір, 
жағдай жақсы, - дейтін шығар. Соңғы буын алдыңғыдан жақсы 
өмір сүруге тиіс, аға ұрпақ жастарға үнемі сын көзбен қарап, мін 
іздегіш болады. Ол -- өмірдің заңдылығы. 

Балаларға көп нәрсе ата-ананың қанымен келеді. Бір жерден 
оқыдым, шешесі табиғат аясында қандай жұмыс істесе де арқасында 
таңулы жүретін африкалық балалардың ой-өрісі 3-4 жасқа дейін 
еуропалықтарға қарағанда жоғары болады екен. Тек кейін 
оқымағандықтан төмендейтін көрінеді. Екінші, тәрбиенің ең үлкені - 
ата-ананың жүріс-тұрысы. Әке-шеше қандай болса, бала соларға 
қарап бой түзейді. Одан кейін көше, мектеп, ортасы. Кербез екеуіміз 
екі ұл, бір қыз өсірдік. Балаларды бостандықта, еркін ұстадық. 
Әрине, тәрбиенің көп үлесі шешелерінің мойнында болды. Мен 
бірде-бір рет мектепке барған жоқпын. Әкенің үйде көп болмауы 
да тәрбие. Күні бойы еркек үйде отырса, әйеліне де, баласына да 
қадірі кетеді. Ұсақ-түйекке араласасың. Мен жұмысқа кеткенде 
олар ұйықтап жатады, кешке сағынып көрісесің, сосын тек жақсы 

сөз айтасың, сонан кейін олар да мейірімге шомып, тыныш 
ұйықтайды. 

Тұңғышымыз Мұқан салмақты, менің мінездерім Мұхтарда 
көбірек сияқты. Екеуі бірін-бірі толықтырып тұрады. Үлкенді 
сыйлау, адамгершілік, біреуге қиянат жасамау жазылмаған, 
жаңылмайтын заңдылық. 

Мұқан -- бизнесте, ол жөнінен көп ақыл бере алмаймын. Әуелі 
көпке дейін тежеу де болмаймын. Несие алып, бизнес жүргіземін 
дегенде, күдік басым болғаны рас. Мұхтар -- мемлекеттік қызметте. 
Ол: “Сіздің кезіңізде қандай еді?” -- дегенді жиі сұрайды. 


Сөз арасында 


-- Балалық шағыңызды ойлағанда алдымен есіңізге не оралады? 

-- Алдымен анам көз алдыма келеді.Күнімен темекі тереді, 
түнде темекі тігеді. Кейін ферма меңгерушісі болғанда шешем он 
күндеп қойлы ауылда жүреді. Әжем төбеге шығып, қолын 
көлегейлеп, қара жолға қарап “Зинатай көрінбей ме?” деп ұзақ 
тұратын. Әжем (есімі Маржан) өте пысык, өжет болатын. Бірде 
үйге құдайы қонақпыз деп келген біреулер, шайын ішіп, нанын 
жеп кетіп бара жатып, есік алдындағы жіпте жаюлы тұрған шәйі 
көйлегін ұрлап кетіпті. Әжем әлгілерді Малыбайдан бес шақырым 
ұзаған тұста қуып жетіп, қойнынан көйлегін суырып алыпты. 

-- Өміріңізде ұмытпайтын оқиға қандай? 

-- Мен өзім ұлдан да, қыздан да жалғызбын. Әке 1939-жылы 
кеткеннен оралмай жетім өстім. Кейін, 1947-жылы әжем қайтыс 
болды. Осындай жалғыздықтан құтқарған Кербезбен танысқан 
сәтімді ұмытпаймын. Бір басым екеу болып, екі ұл, бір қыз туып 
беріп, өрісімді кеңейтіп, күні бүгінге дейін қас-қабағыма қарап 
жүрген, анамды 35 жыл бойы шәй деспестен бағып-қаққан Кербезді 
өміріме серік еткеніме, қателеспегеніме ризамын. 

-- Кербез тәтеміз ренжіп қалса, ашуын қалай жазасыз? 

-- Отбасы болған соң әр түрлі жағдай болады. Ең дұрысы 
ренжітпеуге тырысу керек. Әйел адамға ылғи жылы сөйлеу қажет, 
айғайламаған жөн. Бір-бірімізден жалықпай 45 жыл бірге келе 
жатқанымыздың бір сыры осында. 

-- Қиналған, қиын шақты калай жеңесіз? 

-- Ер азамат қиындықты көтере білуі керек: ол да бір қасиет. 

Қызметтен кету -- қашан да қиын, ал егер оның себебі қолдан 
жасалған, сыныққа сылтау іздегендей жөнсіздік болса, өзіңіз 
салмақтай беріңіз. Димекең өзі босатты, бюро мүшелері түгел отыр, 
ешқайсысы аузын ашпайды. “За этим окном тоже жизнь есть” 
деп орысшаладым да шығып кеттім. Өмірге философиялық 
тұрғыдан қарау керек: мәңгілік емес. Лауазым түгілі өмір өтіп кетеді. 
Абыройды сақтап қалу әркімнің қолынан келмейді. Қызметтен 
кеттім деп түңілуге болмайды. Әрине, оңай болған жоқ. Сонда да 
біреулер сияқты жүнжіген жоқпын. Құдайға шүкір, бәрі артта қалды. 

-- Атасы немересін баласынан да жақсы көреді деген рас па, 
неге? 

-- Ол рас және табиғи процесс. Балалар туғанда өзің де жас 
боласың. Немере өзің тоқтаған, қол босаған, жас ұлғайған кезде 
пайда болады. Сонан кейін адам ұрпағымен мәңгілік, немере сенің 
жалғасың. Желтоқсан жұдырығынан аман-есен құтылып, 50-ге 
келердің алдында 88 жылы құдай маған немере сыйлады. Бисмилла 
рахман рахым, менің енді жаңа өмірім басталды, деп атын Рахман 
ҚОЙДЫМ. 

-- Неден қорқасыз? 

-- Анау-мынау төтенше жағдайдан қорықпаймын. Қорқатыным -- 
адамдармен араласудағы сатқындық пен жағымпаздық. Екеуі де 
бүлдіреді. Жақсы адамдарды, әсіресе тақта отырғандарды бұзады. 
Осындайлар аз болса деймін. 

-- Жаңылмайтын әдетіңіз қандай? 

-- Ерте тұрамын. Райкомда, обкомда істеп жүргенде де өзіме 
тиесілі уақыт -- таңғы сағат алты мен жеті жарым аралығы. Жазда 
да, қыста да далада аяңдап жүремін, үйге келген соң 20 минөт 
дене жаттығуын жасаймын. Бұл айнымас әдетім. Бильярдты 
жақсы көремін. Карта білемін, ойнағым келмейді. Темекі 
тартпаймын. 


Аяулы жар, сүйікті ана КЕРБЕЗ тәтенің әңгімесінен: 
-- Қол ұстасып, жұптасқалы Кеңестің қабағын күзетумен 
келемін. Балалар да соған бейімделген. Әке беделі, жар қадірі деген 
осы шығар. 

-- Мұхтар кішкентайынан ұйымдастырушылық қабілетімен 
ерекшеленетін. Кеңестер Одағының Батыры Луганскиймен бір үйде 
тұрдық. Бірде ауладағы тастарды жинауды балаларға ұсыныпты. 
Сонда Мұхтар балаларды топтап, әуелі үлкен тастарды, сосын 
кішкентайталарын бір жерге үйгізген көрінеді. Мариям деген көрші 
апай: “осы ауладағы ең беделді жігіт Мұхтар, бұйыртса бастық 
болады”, дейтін. 


Текелідегі оңды өзгерістер 


Қаланың ауыл шаруашылығы секторында 31 шаруа қожалығы 
бар. 


Қалада Орта Азия университетіне 60 гектар жер бөлінген. 
Сметалық құрылыс жобасына орай 2005--2006-жылдары бұл игі 
шара қарқын алмақ. 


Қазір университет қала әкімдігінің маңындағы қос қабатты 
бұрынғы “Арман” дүкенін кеңсеге лайықтап жабдықтауда. 


Оған қатысушылар екі топқа: енді бастағандар және 
жалғастырушылар болып бөлінген. 


Қалада өткен жылы 58 шағын кәсіпорын жұмыс істеді. Олар 
385,8 млн. теңгенің өнімін өндірді. 


2004-жылы қала өнеркәсібіне жаңадан 4 кәсіпорын қосылып, 
350 жаңа жұмыс орны құрылды. 


Өткен жылы “Қазмырыш” АҚ Энергетикалық кешенінде 
халықаралық стандарт сапасының 15О 9000 серия жүйесі өндірілді. 


2005-жылы 1170 млн. Теңге инвестиция тарту жоспарланып 
отыр. 


2004-жылы бюджетке салық және басқа төлемдерден 470 млн. 
теңге түсті. 

Жақсыдан жақсы туса 


Алматы облысында орналасқан жері, табиғатымен де, жалғыз 
көшенің бойына тау етегін қуалай бой көтергендігімен де ерекше 
Текелі қаласына Мұхтар Кеңесұлы Аухадиевтің әкім болып 
келгеніне сәуір айында бір жыл болады. Еңбек жолын ғылыми- 
зерттеу институтында бастаған, Мәскеуде кандидаттық диссертация 
қорғаған. Бизнеспен де шұғылданған. Бір сөзбен айтқанда білім, 
тәжірибе, қабілет, негіз бар. Жас адам қашан да жаңалыққа құмар 
болатынын ескерсек, Мұхтарды да мемлекеттік қызметке жетелеп, 
конкурсқа қатыстырған өзін жаңа істе сынауға деген құштарлық, 
мүмкіндігі мен әлеуетін ел игілігіне жаратуға деген ұмтылыс. 
Қапшағай қаласы әкімінің орынбасарлығына жинақтаған 
тәжірибесі бірінші басшыға жүктелер ауыр жүктің қыр-сырына 
үңілуде, іс-әрекет жоспарының басымдылығын, мақсат-мүддені 
айқындауда қозғаушы, бағыттаушы болып отырғаны да рас. “Әкеден 
ұл туса игі, әке жолын қуса игі”, дегендей даналық жетелеген біздер, 
Мұхтар Кеңесұлына төмендегі сауалдарды көлденең тарттық. 


-- Бүгінгі жастар қандай? Сіздіңізше, оларға не жетіспейді? 

-- Жастарға көңіл толмаушылық адамзат тарихымен бірге жасап 
келеді. Оның алғаш рет Х--ХІ ғасырда Грецияда басталғаны туралы 
мәлімет бар. Жастар уақыт үрдісіне сай, мобильді, білімді, жаңашыл, 
ізденімпаз. Мүмкіндіктері мол. Қала жастарымен бірге футбол 
ойнаймын. Олар мәдениет пен салауаттылыққа бет бұрған. Ерте 
есеюде, уақыт ырғағы солай. Яғни, алаңсыз өтуге тиісті балалық 
шақ қысқаруда. Жоқ дегенде 16 жасқа дейін бала болғанға не жетсін! 
Оның орнына балалық әуесқойлықтан төрі кез-келген заттың 
бағасын білуге ұмтылып, қымбат-арзанды салмақтағысы келіп 
тұрады.Қайырымдылық, қолұшын көрсетсе, алғыс пен батадан гөрі 
конфет болса да нақты ақысын алғанды қалау көрініс бере бастады. 
Бұл -- нарықтық қоғамның талабы. Бір жағынан мүмкін дұрыс та 
шығар, әр нәрсенің нарқын ерте бағамдап, жақсы-жаманды ертерек 
ажырататын болады. Жаман нәрсе көзге тез түседі. Бірлі-жарым 
ерсіліктерге қарап, бүкіл жастарға баға беруге болмайды. 

-- Әкеңіздің қатты ескерткені, ұрысқан кезі есіңізде ме? Бүгінгі 
әке қандай болу керек? 

-- Бала жақсы болып өсуі үшін әкенің айғайы да, күніне өйтпе- 
бүйтпе деп оқитын сағаттық лекциясы да қажет емес. Үлгі-өнеге: 

жүріп-тұрғаны, сөйлегені, киім-киісі, адамдармен қарым-қатынасы, 
үлкенге ізеті, кішіге қамқорлық жасауымен тәрбиелеуі керек деп 
білемін. Үйде бір түрлі, түзде басқаша болса ол адамның баласы 
екі жақты болары, екі жүзділер ауылына қоныстарына айқын. 

Әкем осы уақытқа дейін үш-төрт қатты айтқан шығар, одан 
көп емес. Бір рет “әй” дегені жоқ дегенде үш жылға жететін. Яғни, 
бала әкеден қорқуы керек: айғайынан емес, қабағының 
түйілгенінен, түрінің өзгергенінен мәселенің салмағын аңғаруға 
әдеттенген жөн. Ал шешені сүю, аялау, аяу, ренжіп қалды-ау, деген 
қорқыныш сезімі арқылы қорғап жүруге үйренген баланың ішкі- 
сыртқы әлемі әдемі болары хақ. Жас кезімнен көп істерді әкеммен 
ақылдаса отырып шешуге үйренгенмін. Ол ойын ақырын айтып, 
жұмсақ жеткізеді, бір пікірде қатып қалмайды. Түпкі шешім 
қабылдауды өзімізге қалдырады. Қазір де оның тәжірибесіне, 
таным-талғамына жүгініп отырамын. 

-- Әкеңіздің облыстық партия комитетінің бірінші хатшысы 
болып тұрғанда әскер қатарында болдыңыз, ол кезде бастықтардың 
балалары армияның не екенін білмейтін Сіз неге бардыңыз? 
Патриоттық сезім бе, әлде... 

-- Ол кезде Отан алдындағы азаматтық борышыңды өтеу үлкен 
міндетке саналатын. Мен оқыған халық шаруашылық институтында 
әскери кафедра болған жоқ. Әскерге барып келген жігіттер өздерін 
басқаша сезінетін, өзгелерден артықшылығы, қатарының ортасында 
беделді болатын. Есейесің, кемелденесің, өмірге дұрыс бағыт 
аласың. Отан қорғауға үлес қосқаныңды сезіну -- азамат 
болғаныңның алғы шарты екенін түсінесің. Ал қазір жастар әскерге 
барғысы келеді, бірақ толып жатқан аурудың бірінің немесе 
салмағының жетіспеу-шілігінен қалып қояды. Ол қандай жігіт 
болады? 

Патриоттық тәрбие бұрынғыдай ерте бастан және жүйелі 
жүргізілуі керек. Экономиканы көтеруді бірінші кезекке қойдық 
та патриоттық, жалпы тәрбиені босаңсытып алдық. Афиныдан 
келгеннен кейін бұл ретте Елбасы да мәселе қозғағаны белгілі. 
Мәселен, әр елдің спортшыларының Әнұран тыңдаған кезде 
сақтайтын қалыптасқан, барлығына бірдей үлгі-салты бар. Біздің 
жігіттер Әнұранның сөзін не сәтте өзін қалай ұстарын білмегендерін 
теледидардан көріп бәріміз куә болдық. 

-- Нені кешіре алмайсыз? 

-- Сатқындық пен арамдықты. 


-- Хоббиіңіз бар ма? 

-- Ондай әуестікке уақыт аз. Бос уақытымды отбасыммен, 
достарыммен өткізуге тырысамын. Кітап оқығанды, музыка 
тыңдағанды, жақсы фильм көргенді ұнатамын. Кейде футбол 
ойнаймын. 

... Адам жауапкершілігі сан қырлы: ел, жер, қоғам, отбасы... 
бәрінің алдында жауап беруге тиіс. Солардың ішінде ең бастысы -- 
өзінің алдындағы, ары мен ұятының алдындағы жауапкершілік. 
Адамның осыны түсінуінің маңызы зор. Сонда ол өмірдің жан- 
жақтан соғар мезгілді-мезгілсіз күткен-күтпеген сынақтарына ерік- 
жігерін қарсы қоя біледі, сонда ол туған-туыс, жақындарының, 
Отанының алдындағы жауапкершілікті сезінері хақ. Өмір 
жалғасында Адамды осылайша жақсы көрудің нәзік сезімінің 
мықты қуаты кемімегей. 


“Жетісу” 
22-қаңтар, 2005-жыл. 


ПОЖЕЛАНИЯ СЧАСТЬЯ И УСПЕХОВ 


В декабре нынешнего года большому другу нашего 
акционерного обшества и одному из акционеров “Компании 
Фармация” Кенесу Мустахановичу Аухадиеву исполняется 60 лет. 
Будучи в свос время одним из руководителей южной столицы, а 
затем и Алматинской области, Кенес Мустаханович многос сделал 
и для развития здравоохранения региона, в том числе 
фармацевтической отрасли медицины. Коллектив АО “Компания 
Фармация” сердечно поздравляет К.М.Аухадиева с 
приближаюшимся юбилеем и желает ему доброго зЗдоров>я, 
нсиссякасмой энергии, благополучия и счастья. 


К.Ушбаев, Президент 
АО “Компания Фармация” 


КЕҢЕС МҰСТАХАНҰЛЫНА 


Жетісу кіндік қаны тамған жері, 
Алатау ойнап асыр салған жері, 
Аялап ата-ананың алақаны, 
Шырағы өмірінің жанған жері. 


Шарықтап шат өмірдің аспанына, 
Үлгі боп кейінгі ұрпақ жастарына, 
Сол бозбала отыр бүгін арайланып, 
Шығып алып алпыстың асқарына. 


Өз орынын өмірде таба білген 

Бақ,береке ортаға ала кірген, 

Жастық шағын комсомолмен бірге өткізіп, 
Жастардың жүрек отын жаға білген. 


Партияның адал ұлы қалпыңызда, 
Қайраткер деп таныған халқыңыз да, 
Еңбектің талай жылғы табысы ғой, 
Із қалған өшпейтұғын артыңызда. 


Игі жақсы жиналған қасыңызға, 

Қаншама ұлылық бар басыңызда, 
Димекеңдей дананың көзі болып, 
Атыңыз сай келгендей затыңызға. 


Тіл тауып үлкеніміз, кішімізбен, 
Танылып игілікті ісіңізбен, 

Түсі игіден түңілме деген сөз бар, 
Пәктігіңіз көрінер түсіңізден. 


Ыстығы жүрегінің дем берердей, 
Жаныңыз сол сезімнен емделердей, 
Жайдары, жаны сұлу Кербез атты, 
Жан бар ма жеңгемізге тең келердей. 


Қарасы мен ағындай көзіңіздің, 
Сүйікті балдарыңыз өзіңіздің, 
Айгүл, Мұхан, Мұхтарлар елестетер, 
Бір белесін жас жігіт кезіңіздің. 


Осылармен бақытты өміріңіз, 
Кіршіксіз көк аспандай көңіліңіз, 
Нәр алсаңыз ұрпақтан қайта оларға, 
Нұр болып, шуақ болып төгіліңіз. 


Құтты болсын бүгінгі тойыңызда, 
Орындалсын бар арман ойыңызда, 
Еңбегіңіз елге етер еселеніп, 
Сарқылмасын күш-қуат бойыңыздан! 


“Компания Фармация” 
акционерлік қоғамының ұжымы 

